
Soției mele, Jeanine, 
care a trăit totul la fel de intens ca mine, 
dar care s-a sacrificat mai mult. 


CUVÂNT-ÎNAINTE 


DE CE AM SCRIS ACEASTĂ CARTE 


Tocmai ieşisem sub razele strălucitoare ale soarelui fierbinte 
din deşertul australian, care părea încă şi mai orbitor prin compa- 
rație cu luminozitatea redusă şi ecranele digitale ale etajului operativ 
fără ferestre pe care îl părăsisem. Mă aflam în Pine Gap, aproape în 
mijlocul deşertului. După ce aterizezi la aeroportul local şi parcurgi 
drumul scurt de acces până la autostradă, te întâmpină un indicator 
rutier. Oraşul cel mai apropiat, Alice Springs, se află în dreapta, la 
vreo zece kilometri. Dacă o iei la stânga, următorul punct de 
referință important, sacru pe plan local şi încărcat de misticism, este 
Ayers Rock (Uluru), până la care ai de mers 450 de kilometri. 

Pe când ne feream ochii de soare, m-am întors spre omologul 
meu australian şi l-am întrebat dacă îşi dorise vreodată să le explice 
compatrioților săi, şi îndeosebi criticilor săi, calitatea muncii la care 
tocmai asistasem în interiorul clădirii. Mai exact, am spus ceva de 
genul: 

— Nu ţi-ar plăcea să fii în stare să le arăţi oamenilor exact ceea 
ce facem? 

Răspunsul lui a fost afirmativ şi prompt. 

Criticii, observatorii şi simplii cetățeni nu ştiu despre activitatea 
serviciilor secrete atât de multe pe cât ar dori sau ar trebui să ştie. 
Unul dintre obiectivele cărții de față este de a-i ajuta în privința 
aceasta. 

Okay. Nu putem merge hăt departe, dar putem merge în culise. 
Paginile acestea reprezintă efortul meu de a le arăta americanilor 
ce fac realmente serviciile secrete pentru ei. Aici nu veţi găsi însă 
eroi din filme ca Jack Bauer sau Jason Bourne, ci doar americani 
dedicați şi neobosiţi, a căror muncă merită înțelegere, apreciere şi 
chiar critici ocazionale. Acestea sunt memoriile mele, de aceea voi 
relata întâmplările aşa cum le-am văzut eu, dar sper că aceia despre 
care am scris le vor vedea ca fiind şi poveştile lor. 

Există bineînțeles limite. Informaţii strict secrete şi altele simi- 
lare. Să fiu sincer, restricţiile sunt prea numeroase, iar asta afectează 
comunitatea pe care am servit-o şi pe care continui s-o iubesc, ca 
şi republica pe care o serveşte ea. Am încercat totuşi să împing limi- 
tele pe cât de mult mi-au permis prudenţa şi legea — şi Comisia CIA 
de Examinare a Publicaţiilor (PRB). 

Cu excepţia unor scurte perioade în care am activat ca in- 
structor pentru Corpul de Instruire a Ofiţerilor Rezervişti şi în 
sfera politicii, cariera mea s-a desfăşurat în esenţă în lumea servi- 
ciilor secrete: în calitate de locotenent în cartierul general al 
Comandamentului Strategic Aerian m-am ocupat cu interpretarea 
imaginilor furnizate de sateliți, apoi am participat din Guam la 
susținerea operațiunilor bombardierelor B-52 în Asia de Sud-Est, 
am condus unitatea de informaţii a unei escadrile tactice de 
avioane de vânătoare în Coreea, am cules informaţii din Bulgaria 
comunistă sub acoperirea de ataşat al Forțelor Aeriene SUA, am 
fost şeful serviciului de informaţii al trupelor americane din Europa 
în timpul conflictelor din Balcani şi am condus divizia de informaţii 
a Forţelor Aeriene cu sediul în Texas. 

M-am bucurat de aproape fiecare minut petrecut în funcțiile 
acelea, însă cartea pe care o citiți acum se referă mai puţin la ele şi 
mai mult la ultimii zece ani de serviciu în aparatul guvernamental, 
deceniu pe care l-am petrecut la nivel național ca director al Agenţiei 
Naţionale de Securitate, prim-adjunct al directorului Serviciilor 
Naţionale de Informaţii americane şi director al Agenţiei Centrale 
de Informaţii (DCIA)!. 

În anii aceia (1999-2009) au existat o mulţime de probleme de 
politică internă şi internaţională, iar majoritatea au influențat sau 
au fost influențate de serviciile secrete. Multe sunt relatate în 
paginile acestea din perspectiva pe care am avut-o ocupând funcţiile 
amintite, iar relatările reflectă relația întotdeauna importantă, însă 


1 Ceea ce nu este totuna cu DCI. Anterior anului 2005, directorul CIA 
era şi şeful comunității serviciilor secrete americane şi era numit „Director 
al Central Intelligence”, adică DCI. Eu am condus doar o singură agenţie 
(CIA), deci am fost DCIA (n.aut.). 

uneori delicată, dintre serviciile secrete şi factorii politici decizionali 
pe care acestea îi servesc. Există de asemenea o relație şi mai delicată 
cu comisiile Congresului care controlează activităţile serviciilor 
secrete. 

Veţi citi de asemenea, şi nu doar într-un singur capitol, despre 
birocraţie. La urma urmelor, bugetele agenţiilor pe care le-am 
condus sunt de ordinul miliardelor de dolari, personalul lor numără 
zeci de mii de angajaţi, iar prezenţa lor se face cunoscută la nivel 
global. Deciziile legate de organizare, bugete şi personal contează, 
nu atât în sine, cât ca elemente de facilitare a performanțelor şi a 
succesului misiunilor. Stabilirea unei structuri generale corespunză- 
toare a fost de mai bine de un deceniu una dintre direcţiile de 
acţiune ale serviciilor secrete americane. 

Oricine conduce o organizație mare ştie cât de limitate sunt 
de fapt instrumentele unui director executiv, ale unui comandant 
sau ale unui director. El poate să mişte bani dintr-un loc în altul (ori 
să facă rost de mai mulți), să mişte posturi pe organigrama unei 
instituții, să schimbe oameni, să sfătuiască şi să inspire. Acestea 
sunt cam toate instrumentele. Dintotdeauna am avut greutăţi să 
citesc până la sfârşit cărțile de management sau leadership, cu toate 
acestea, mi-am expus aici întreaga mea experienţă. 

Există apoi episoade de spionaj, de acțiuni sub acoperire şi altele 
similare. Acestea sunt numeroase, deşi numărul celor care nu pot fi 
relatate acum este încă şi mai mare. Multe dintre ele sunt legate de 
terorism, însă NSA şi CIA au responsabilități globale, aşa că vor 
apărea şi alte subiecte. 

Relatarea este în general cronologică, începând cu eveni- 
mentele din NSA şi continuând prin ODNI (Biroul directorului 
Serviciilor Naţionale de Informaţii) şi CIA. După ce abordez un 
subiect, îl examinez însă deplasându-mă atât înainte, cât şi înapoi 
prin timp. De exemplu, capitolul despre terorismul cibernetic apare 
în mod firesc în perioada cât am fost la NSA, dar pentru a spune 
toată povestea aşa cum se cuvine, a trebuit să încep din Texas în 
anii 1990, pentru ca după aceea să sar înainte în timp, până la 
perioada pe care am petrecut-o în CIA şi ulterior. O parte din carte 
se referă de asemenea la detenții şi interogatorii. 

Deoarece este un volum de memorii, centrul de greutate se află 
în trecut, ceea ce va aduce în discuţie, vrând-nevrând, şi subiecte 
ca predări, detenţii, interogări şi neinspirat numitul program de 
„supraveghere internă” În timp ce am scris cartea, am fost însă 
surprins de măsura în care experienţele m-au împins spre viitor, 
spre lucruri ca domeniul cibernetic şi provocările sale, un domeniu 
de conflicte şi cooperare a cărui importanță pare să crească de la o 
oră la alta. 

Şi, poate încă mai important, am fost împins spre problema 
relației pe termen lung dintre spionajul american şi poporul ame- 
rican într-o epocă a diminuării încrederii în guvern şi a extinderii 
amenințărilor globale. 

Aş putea fi acuzat că-mi laud propria carte, dar sunt de părere 
că, în ciuda imperfecţiunilor noastre, suntem de fapt destul de 
pricepuţi la spionaj. Este necesar să ne păstrăm această capacitate. 
Lumea nu va deveni mai sigură, iar spionajul rămâne prima noastră 
linie de apărare. 

Dificultatea crescândă a acestei provocări a inspirat şi titlul 
cărţii: Pe muchie de cuțit. Serviciile secrete utilizează toate instru- 
mentele şi autoritățile disponibile, tot aşa cum un jucător iscusit se 
foloseşte de tot terenul de joc, inclusiv de liniile de aut şi de poartă. 

În spionaj asta naşte frecvent controverse şi mă tem că nu vom 
mai putea proceda la fel pe viitor fără ca americanii să înțeleagă mai 
precis ce sunt şi cu ce se ocupă serviciile secrete ale Statelor Unite, 
fără ca noi să facem (cel puţin metaforic) ceea ce i-am sugerat 
omologului meu australian în după-amiaza aceea însorită. De aceea 
am decis să relatez povestea aceasta, o poveste împărtăşită de miile 
de oameni cu care am lucrat. 

Trăgând linie finală, am fost norocos să fac parte dintr-o activi- 
tate atât de nobilă. 


UNU 


A CĂZUT SISTEMUL 


FORT MEADE, MARYLAND, 1999-2000 


Fra o seară rece de luni şi urmăream ştirile la televizor acasă, 
după cină, când a sunat telefonul. La serviciu apăruse o problemă cu 
computerele. O defecțiune de software scosese din funcțiune rețeaua 
Agenţiei Naţionale de Securitate. 

— Fă-mă să înţeleg, i-am spus ofițerului de serviciu, vorbind pe 
linia securizată. Despre ce este vorba? 

— Despre întregul sistem. 

Cauza fusese supraîncărcarea. Ulterior, unul dintre tehnicieni a 
spus că am fost victimele unei „furtuni de date” Volumul brut al 
culegerii informaţiilor copleşise capacitatea rețelelor noastre în 
forma în care fuseseră configurate. Putea fi asemănat cu un ciclon 
care ar inunda docurile robuste, digurile şi falezele din apropiatul 
golf Chesapeake. 

Nu fusese totuşi pe de-a întregul vina noastră. De mulți ani 
NSA se confrunta cu reducerea bugetului, micşorarea personalului, 
îmbătrânirea infrastructurii şi nu mai beneficiase decât de foarte 
puţine noi angajări. Străduindu-ne din răsputeri doar pentru a ţine 
pasul, rețeaua devenise atât de încâlcită, încât nimeni nu părea să 
ştie cum funcționa realmente. Nu exista nicio schemă de conexiuni 
reale pe care s-o poţi consulta. Închipuiţi-vă personajul jucat de 
Darren McGavin băgând în priză bradul din Poveste de Crăciun. 
Aşa eram noi. 

Era 24 ianuarie 2000. Eram general cu trei stele? în Forţele 
Aeriene şi îmi terminam a zecea lună ca director al Agenţiei 
Naţionale de Securitate, cea mai mare şi mai puternică agenţie de 
spionaj americană. Eram încă relativ nou, dar n-aveam nevoie de 
ofițerul de serviciu ca să-mi explice magnitudinea problemei. 


? Echivalent cu general-locotenent în Armata Română (n.trad.). 

Informaţiile rezultate din semnalele de comunicaţii, numite 
SIGINT, reprezintă un proces continuu, un fel de linie de producţie 
de spionaj, în care comunicațiile sunt culese, procesate, analizate şi 
raportate non-stop. La momentul respectiv, atât sateliții, cât şi punc- 
tele de culegere terestre din toată lumea continuau să intercepteze 
comunicaţii, iar uriaşul lor input — apeluri telefonice, faxuri, semnale 
radio — continuau să se reverse în memoriile-tampon. Dar după ce 
erau culese, datele înghețau. Nu le puteam transfera. Nimeni nu le 
putea accesa. Nimeni nu le putea analiza. În scurt timp, beneficiarii 
informaţiilor aveau să observe că ceva nu era în regulă. Ei puteau 
sesiza când datele pe care le primeau dimineața apăreau încet sau nu 
apăreau deloc. Din toate punctele de vedere, NSA era în moarte 
clinică. 

I-am telefonat nervos lui George Tenet, directorul CIA, pe o 
linie securizată şi i-am transmis vestea. Niciunul dintre noi nu putea 
face nimic, decât să-i lăsăm pe tehnicieni să încerce să-şi dea seama 
ce se întâmplase. În calitate de păstrători ai secretelor națiunii, aveam 
acum un alt secret pe care să-l păstrăm — un secret pe care Saddam 
Hussein, Osama bin Laden sau orice alt inamic l-ar fi putut utiliza în 
avantajul său hotărâtor. 

A doua zi dimineață, singura noastră consolare a fost zăpada: 
zona Washingtonului a fost supusă unui viscol cumplit, care a blocat 
toate activitățile guvernului federal, oferind un răgaz armatei de 
ingineri şi tehnicieni de computere pe care o mobilizasem — scăpată 
acum de personal care s-o încurce — de a scoate agenţia din comă. 
După ce au trecut însă două zile în care nu s-a înregistrat niciun 
progres, disperarea a sporit. Joi dimineață, când mâtematicienii, 
translatorii şi analiştii au revenit la muncă, au găsit un mesaj scris de 
mână şi lipit pe toate uşile şi cititoarele de ecusoane. Cu o modestie 
uimitoare, noi anunțam: „Din cauza unor probleme intermitente 
apărute în reţea, consultați-vă superiorul înainte de a vă conecta.” 

Căderea sistemului devenise acum o autentică criză de secu- 
ritate. La amiază am convocat în grabă o şedinţă generală şi am păşit 
pe scena din aula Friedman a agenţiei (care poartă numele soților 
William şi Elizebeth, pionieri ai criptologiei americane), de unde am 
anunţat mii de angajaţi — atât direct, cât şi prin intermediul tele- 
viziunii în circuit închis — ce se întâmplase. 

— Noi suntem păstrătorii secretelor naţiunii, am rostit la sfâr- 
şitul prezentării mele îndârjite. Dacă se va auzi în exterior despre 
ceea ce s-a întâmplat, riscul ca unii compatrioți să fie răniți va 
creşte. Cei care doresc răul țării şi cetățenilor ei vor fi încurajați. 
Ceea ce v-am spus acum nu este partea a doua a frazei pe care s-o 
rostiți seara acasă în timp ce spălaţi vasele şi care începe cu: „Draga 
mea, n-o să-ţi vină să crezi ce mi s-a întâmplat azi la serviciu”. Nu 
— este absolut secret şi nu iese dintre pereții aceştia. 

„Căderea sistemului” era metafora perfectă pentru o agenţie care 
necesita cu disperare schimbarea. Computerele vechi reprezentau o 
problemă, însă realitatea era de fapt mult mai sumbră. 

NSA trebuia neapărat să se reinventeze. Moştenitoarea faptelor 
eroice ale spărgătorilor de coduri din al Doilea Război Mondial, NSA 
a fost creată în secret de Harry Truman în anul 1952. Mulţi consideră 
informaţiile rezultate din semnalele de comunicaţii ca fiind chiar 
mai valoroase decât informaţiile culese de oameni sau de sateliți, 
deoarece cantitatea şi calitatea produsului informativ sunt enorme. 

În acelaşi timp însă sunt și fragile. Adesea spionii sunt greu de 
depistat, totuşi un adversar poate să neutralizeze chiar şi un sistem 
SIGINT ingenios, pur şi simplu prin dezactivarea telefonului. Inter- 
ceptarea comunicaţiilor şi spargerea codurilor necesită un secret 
absolut, aşa că NSA a împins secretomania la extreme. Majoritatea 
americanilor n-au ştiut de existența agenţiei nici chiar după ce 
trecuseră decenii de la înfiinţarea ei. 

După care mulţi au aflat în cele mai nefavorabile circumstanțe. 
În 1975, o comisie senatorială condusă de senatorul Frank Church a 
dezvăluit că NSA depăşise limitele misiunii de culegere de informaţii 
externe stabilite de Truman şi spionase în interiorul țării persoane ca 
Jane Fonda, Joan Baez şi Benjamin Spock. 

Dezvăluirea aceea a atras după sine legi şi reglementări ce au 
limitat strict acţiunile NSA, mai ales în privința „persoanelor ame- 
ricane”, aşa cum le definea agenţia, ceea ce însemna practic oricine 
din Statele Unite, dar şi cetățenii americani din străinătate. Agenția 
a respectat regulile acelea cu atâta rigoare, încât în ultimii ani a fost 
criticată că era prea precaută. 

Succesul NSA în timpul Războiului Rece se datorase bugetului 
masiv, tehnologiei superioare şi luxului de a avea un singur adversar 

principal — URSS — care nu se bucura de niciunul dintre acele două 
prime avantaje ale noastre. Acum însă toți aceşti piloni se năruiau. 
Deşi continua să fie unul dintre cei mai mari angajatori din statul 
Maryland, NSA pierduse 30% din buget şi cam tot atâta personal 
în anii 1990. Şi în loc să înfrunte un singur adversar înapoiat, oli- 
garhic, inferior tehnologic şi lent în mişcări, ea se străduia acum 
să-şi desfăşoare forțele împotriva grupărilor teroriste greu de prins, 
cartelurilor de droguri şi statelor instabile, care utilizau telefoane 
mobile, internetul şi tehnologiile moderne de comunicaţii. Toate 
acestea se adăugau pe lista de ţinte tradiționale ca Rusia, China şi 
Coreea de Nord. 

Tot mai multe comunicaţii erau codificate cu sisteme de crip- 
tare comerciale noi şi puternice, care se dovedeau practic imposibil 
de descifrat. În plus, volumul comunicaţiilor globale explodase pur 
şi simplu, deoarece tot mai multe mesaje erau expediate prin 
cabluri de fibră optică, dificil de interceptat. Iar cablurile acestea de 
bandă largă se extindeau în toată lumea cu o viteză de sute de 
kilometri pe oră. Fluxul modern de date amenința să înece NSA 
într-un ocean tulbure de biţi. 

În lumea aceasta nouă, industria privată şi investițiile comerciale 
erau cele care alimentau progresele tehnologice, dar cultul secre- 
tomaniei sale izolase NSA de dinamismul pieţei. În 1999, Comisia 
Permanentă pentru Serviciile de Informaţii a Camerei Reprezen- 
tanţilor SUA a declarat că NSA se confrunta cu „probleme serioase”, 
având nevoie disperată de capital şi leadership. În prima mea 
întâlnire în calitate de director al NSA cu Porter Goss, preşedintele 
comisiei respective, acesta mi-a spus: 

— Domnule general, va trebui să marchezi din primele şuturi la 
poartă. 

În acelaşi timp, libertarienii drepturilor civile, activiştii vieții 
private şi întreprinzătorii sistemelor de criptare — ca să nu mai 
amintesc de Parlamentul European şi de mii, poate milioane de 
cetăţeni europeni — puneau sub semnul întrebării necesitatea exis- 
tenței unei astfel de agenţii, descriind NSA ca pe o „ameninţare 
extremă la adresa vieţii private a oamenilor din toată lumea”, aşa 
cum afirma site-ul ACLU (American Civil Liberties Union), Uniunea 
Libertăţilor Civile Americane. 

În 1997, cu doi ani înainte să devin director, Parlamentul 
European solicitase un raport despre un program numit Echelon. 
Raportul respectiv ajunsese la concluzia că NSA şi partenerii săi 
anglo-americani erau capabili să intercepteze toate faxurile, 
convorbirile telefonice şi e-mailurile din Europa, că furau secretele 
companiilor europene şi le transmiteau concurenţei. 

Dincolo de spionajul industrial, pe europeni îi îngrijora de 
asemenea încălcarea vieţii private individuale, întrucât legile şi 
reglementările Statelor Unite ce împiedicau NSA să-i spioneze pe 
americani nu ofereau protecție similară pentru străini. În 1999, 
controversa aceasta atrăsese atenţia libertarienilor drepturilor 
civile din SUA, care se temeau că NSA reîncepuse să-i spioneze pe 
americani. 

Ironia era evidentă: NSA era o agenţie acuzată simultan de 
omnipotenţă şi de incompetenţă. Ea devenise oarbă, totuşi citea 
e-mailurile tuturor. 

Pana informatică din ianuarie nu a făcut decât să confirme 
temerile cele mai rele legate de tehnologia perimată a agenţiei şi de 
birocraţia sa greoaie. După şedinţa generală, i-am convocat pe ingi- 
nerii şi tehnicienii de vârf ai NSA şi le-am spus cât de serioasă deve- 
nise criza. Informarea zilnică a preşedintelui se subțiase considerabil. 

Practic, doar o treime din producția SIGINT mai continua, mai 
exact fracțiunea produsă de aliații noştri sau de staţiile de culegere 
americane care-şi puteau procesa singure datele. Însă două treimi 
continuau să zacă neprelucrate în memoriile noastre tampon. 

Tenet continua să ne acorde timp pentru găsirea unei soluții, 
dar presiunea creştea „la centru”. Cei din NSA au înțeles. Ca veterani 
ce iubeau agenţia, ei au înțeles poate mai bine decât mine. 

Situaţia a început să se deterioreze joi seară. Printr-o coinci- 
dență, era a treizeci şi doua aniversare a căsătoriei mele. În seara 
aceea, în timp ce sistemul dădea unele semne de viață, am invitat-o 
pe soţia mea Jeanine la cină în hanul Stone Manor, aflat la vest de 
Frederick. În drum spre casă, m-a sunat directorul adjunct pentru 
tehnologie, Bob Stevens, care mi-a spus că trebuia să discutăm „în 
siguranță” Imediat cum am ajuns acasă i-am telefonat pe o linie 
securizată. 

Sistemul fusese disfuncțional de peste 72 de ore. Stevens mi-a 
spus că acum revenise la 25% capacitate, însă el avea impresia că 
tehnicienii nu erau pe calea cea bună. 

Erau implicate o mulțime de noduri, care deserveau, fiecare 
dintre ele, alți clienţi. Noi încercam să refacem rețeaua nod cu nod, 
acordând prioritate nodurilor celor mai importante. Părți din rețea 
îşi reveneau, dar acest lucru se reuşea prin mijloace extraordinare pe 
care nu le puteam susține. Nu ne îndreptam spre o soluţie funcțională 
sau stabilă. Totul continua să fie fragil. Era ca şi cum am fi accelerat 
pe o stradă înfundată. 

Bob dorea să-i acord permisiunea de a opri întregul sistem şi de 
a relua totul de la zero. A susţinut că trebuia să rezolve fiecare nod 
în parte şi să le facă reciproc compatibile, nu să lucreze cu ele ca fiind 
nişte cazuri singulare. 

I-am acordat permisiunea, iar după ce sistemul a fost complet 
închis, el a început o modernizare masivă de hardware şi software. 
Până vineri dimineață, sistemul a revenit la viaţă. 

George Tenet a venit în vizită vineri seara, însoțit de adjunctul 
lui, generalul John Gordon, pentru a le mulțumi personal inginerilor, 
care erau rupți de oboseală. George era as la aşa ceva. Le-a adresat 
mulțumirile lui personale, pline de sinceritate. Mulțumirea a fost 
reciprocă şi generală. America revenise la activitatea SIGINT. 

Şi eu i-am datorat multe lui George. Întotdeauna mi-am carac- 
terizat superiorii imediați ca fiind transmiţători, amplificatori sau 
tampoane în situaţiile în care erau supuşi presiunilor birocratice. 
George era un tampon. La începutul săptămânii, el dispusese de 
asemenea ca avioanele sale să zboare în ciuda viscolului, pentru a 
aduce unele componente absolut necesare. Noi am întâmpinat 
greutăți când am vrut să ajungem cu maşina la aeroport, dar piloții 
lui zburaseră prin furtună. l-am cunoscut ulterior — urmaşi de 
cinste ai Air America, forța aeriană neînfricată a CIA din epoca 
războiului din Vietnam. 

În ziua următoare, sâmbătă, SIGINT-ul global al Americii a exa- 
minat jurnalul de evenimente. Nu se pierduse nicio informaţie; în 
momentul culegerii, toate fuseseră stocate în memoriile-tampon. 
(Imaginaţi-vă ce spaţiu de stocare pe computere ar fi fost necesar 
în punctele de culegere, dacă am fi vidat realmente totul de acolo, 

aşa cum au afirmat unii. Contradicţia aceea inerentă a trecut 
neobservată.) 

Solul continua să fie acoperit cu o jumătate de metru de zăpadă, 
aşa că am decis să mă destind, practicând schi fond cu Jeanine pe 
parcursul de golf de 36 de găuri din Fort Meade. Spre amurg, pe când 
lunecam pe lângă unul dintre drumurile garnizoanei, o maşină de 
patrulare NSA ne-a luat-o pe urme, ne-a depăşit şi a oprit în fața 
noastră. Un bărbat a coborât de la volan, mi-a cercetat chipul şi mi-a 
spus: 

— Domnule director, am primit ordin să vă duc la centrul 
operativ. 

Nu mai fusesem urmărit de o maşină de patrulare de la vârsta de 
13 ani. Mi-am aruncat schiurile în portbagaj şi am lăsat-o pe Jeanine 
să schieze singură spre casă. 

John McWethy de la postul ABC News aflase despre pana 
informatică. Secretele au viață scurtă. El avea să difuzeze ştirea în 
seara aceea şi dorise să stea de vorbă cu noi în prealabil. 

Cu aprobarea reticentă a lui Tenet, am confirmat că avusesem o 
avarie de aproape 72 de ore, dar că acum funcționam la parametrii 
normali. 

McWethy a fost sceptic. 

— Este o veste grozavă, dar de unde ştiu că-i adevărată? 

— Crezi că aş fi acceptat: convorbirea aceasta, dacă n-am fi 
revenit la normal? 

— Corect! 

Seara am urmărit ştirea difuzată la televizor. 

Episodul penei informatice m-a ajutat să înțeleg mai bine ce mă 
aştepta. Fusesem prudent. NSA era o comoară națională şi prima mea 
grijă fusese să nu creez vreun prejudiciu. Acum îmi era clar că nicio 
acţiune pe care aş fi întreprins-o nu ar fi fost pentru agenţie la fel de 
periculoasă ca pasivitatea. 

Dacă aş fi ştiut ce mă aştepta pe mine — şi pe Statele Unite — peste 
numai un an şi jumătate, poate că aş fi fost mai curajos. 

Totuşi lecţia aceea mi-a fost de folos. Precauţia nu reprezintă 
întotdeauna o virtute. În niciun caz dacă vrei să-ţi îndeplineşti cu 
seriozitate sarcinile care ţi-au fost trasate. 


DOI 


O COMOARĂ NAȚIONALĂ... 
DAR PENTRU CÂT TIMP? 


FORT MEADE, MARYLAND, 2001-2005 


Ciada am descris NSA ca fiind „o corabie mare cu o cârmă 
mică”. Aş fi putut adăuga: „Cu un căpitan temporar şi un navigator 
temporar” 

Nu mă aşteptasem niciodată să ajung directorul Agenției 
Naționale de Securitate. În 1998 mă aflam în Coreea, ca adjunct al 
şefului de stat-major al forțelor SUA şi ONU de acolo, care urmau 
ordinele Agenției de Informații a Forțelor Aeriene din Texas. Postul 
din Coreea nu era în domeniul spionajului. Ca adjunct al şefului de 
stat-major, asiguram buna desfăşurare a lucrurilor pentru coman- 
dantul american din Seul, eram în contact permanent cu aliații 
noştri coreeni şi (în rolul din ONU) negociam cu nord-coreenii în 
satul Panmunjom. 

Cursul vieții mele din Seul a fost curmat într-o dimineață 
însorită de toamnă, când Jeanine mi-a întrerupt duşul pentru a mă 
anunța că eram căutat la telefon de Mike Ryan, şeful de stat-major 
al Forțelor Aeriene. 

— Mikey, a început el, folosind o formă de adresare pe care 
mi-o stabilise cu câțiva ani în urmă, pe când eu conduceam serviciul 
de informaţii al trupelor americane din Europa, iar el comanda 
războiul aerian din Balcani, te vom propune ca director al NSA. Nu 
vei obține postul, dar te vom aduce în țară, poți să-ţi faci campanie 
electorală şi după aceea vei fi bine poziționat pentru vara viitoare 
când va deveni vacant postul de director al Agenţiei de Informaţii 
a Departamentului Apărării (DIA). De fapt, asta este ceea ce țintim 
noi din capul locului. 

Nu era un vot de încredere tocmai răsunător, dar cel puţin 
şeful era interesat de cariera mea, iar eu eram încântat de călătoria 

în țară. De fapt, a fost o călătorie în jurul lumii. Am plecat mai 
întâi în Hawaii pentru un consiliu de promovare, am mers apoi la 
Washington, unde am susținut interviul pentru post, iar de acolo 
am plecat la Geneva în calitate de reprezentant pe lângă Comanda- 
mentul coreean la convorbirile cvadripartite dintre China, Statele 
Unite şi cele două state coreene, după care m-am întors în Seul. 

Am susținut doar un singur interviu pentru postul de director 
al NSA. L-am dat în prezența lui George Tenet, la Wye River 
Plantation pe Eastern Shore din Maryland, în timp ce el făcea naveta 
între Yasser Arafat şi Bibi Netanyahu, străduindu-se să intermedieze 
pacea în Orientul Mijlociu. 

Am fost preluat din baza Bolling a Forţelor Aeriene, unde 
stăteam, şi împins pe bancheta din spate a unui SUV Suburban 
spaţios şi negru, ca acelea ce par să populeze majoritatea filmelor cu 
spioni. Am trecut podul Chesapeake Bay, după care am fost instalat 
în una dintre căsuţele din Wye Plantation, unde l-am aşteptat pe 
DCI, încercând să-mi revin după schimbarea fusului orar. 

George a apărut după vreo oră, plin de energie, şi aparent fericit 
să discute şi despre altceva decât Israel şi Palestina. Nu-l cunoscusem 
până atunci, dar conversaţia a fost relaxată. Am discutat despre 
activităţile serviciilor secrete în general şi câte ceva despre NSA în 
particular; deoarece nu lucrasem niciodată acolo, m-am bazat mult 
pe cele aflate în Agenţia de Informaţii a Forţelor Aeriene (AIA), 
componenta NSA dedicată aviaţiei, pe care o condusesem în Texas 
în perioada 1996-1997. 

Cam peste o lună, după ce revenisem deja în Coreea, am aflat 
că urma să fiu viitorul director al NSA. Mă îndoiesc că-l copleşisem 
pe George prin cunoştinţele mele, însă noul lui adjunct era 
generalul de aviaţie John Gordon, alături de care lucrasem în stafful 
celui de-al 41-lea Consiliu Naţional de Securitate al lui Bush. Aşa 
merg, lucrurile în Washington. 

Înainte ca numirea mea să fie făcută publică, am mers împreună 
cu Jeanine într-o vineri seară la cinematograful garnizoanei din 
Yongsan. Sala era ticsită cu soldați care veniseră să vadă popularul 
thriller Inamicul statului, în care Will Smith se luptă cu o Agenţie 
Naţională de Securitate omniscientă şi malefică. Pe lângă alte multe 

întorsături de intrigă ale filmului, un oficial din NSA care aspira să 
devină director adjunct al agenţiei ucide în acest scop un senator. 
M-am afundat mult în scaun, pe când Jeanine mi-a şoptit la ureche: 

— Tu ce ai făcut ca să obţii postul ăsta? 

La sfârşitul lunii martie 1999, am depus jurământul pentru 
postul din NSA. A doua zi după ceremonie, noua mea agenţie m-a 
instalat într-un fotoliu rabatabil, mi-a lipit pe corp o mulțime de 
senzori şi m-a asaltat cu întrebări menite să-mi evalueze gradul de 
loialitate. Toţi cei din NSA sunt supuşi examenului la poligraf, acesta 
este preţul angajării. lar dacă trebuie s-o facă membrii de rând, 
atunci trebuie s-o facă şi noul director. Se pare că am absolvit. 

Am preluat postul în timpul campaniei de bombardamente 
întreprinse de NATO în Kosovo. Agenţia asigura susținere directă 
pentru operaţiunile de luptă, aşa cum făcuse cu opt ani în urmă în 
Războiul din Golf. Nimic surprinzător. NSA era o comoară naţio- 
nală. De la înfiinţarea sa, în 1952, de către preşedintele Truman, 
fusese însărcinată, vorbind în linii foarte mari, cu interceptarea 
comunicaţiilor ce conţin informaţii care ar garanta libertatea şi 
securitatea americanilor, şi în acelaşi timp ar promova interesele 
vitale ale securităţii naționale a Statelor Unite. În principal, asta 
înseamnă comunicațiile adversarilor, dar pot fi de asemenea şi 
comunicațiile altora, care nu sunt protejate de Amendamentul IV al 
Constituţiei (care, la urma urmelor, nu este un tratat internaţional) 
şi care pot discuta despre lucruri pe care ar trebui să le cunoaştem. 
Imaginaţi-vă un agent de turism străin care transmite în mod 
inocent orarul de călătorie al unui terorist sau traficant de arme. 

Omologul cel mai apropiat al NSA este bunul său prieten 
britanic GCHQ (Government Communications Headquarters), 
Centrul Guvernamental de Comunicaţii, care este însă de vreo 
cinci ori mai mic. 

În 1999, NSA avea însă o problemă, așa cum am văzut. Agenţia 
intrase într-o epocă în care fusese deschizătoare de drumuri pentru 
numeroase progrese semnificative în domeniul computerelor şi 
telecomunicațiilor, însă lumea exterioară o depăşise în multe 
privinţe. John Millis, care conducea Comisia Camerei Reprezentan- 
ţilor ce monitoriza NSA, a comentat că „tehnologia fusese prietena 

agenţiei, dar în ultimii patru-cinci ani se transformase în inamica 
ei” Obiceiurile culturale acumulate într-o lume în care neajunsul 
informaţiilor de tip SIGINT fusese acela că erau prea puţine şi prea 
greu de obținut deveniseră contraproductive acum, într-o lume în 
care neajunsurile însemnau „prea mult” şi „prea greu de înțeles” 
În mod firesc, NSA era obsedată de secretomanie, dar porţile şi 
zidurile înalte care îi oferiseră securitate în secolul al XX-lea o izolau 
de inovare pe măsură ce se apropia de noul secol. 

La aceasta se adăuga problema directorului, pe care un senior? 
(care îmi era prieten) l-a descris ca „ajutorul lui Moş Crăciun”. Nu 
era neobişnuit ca superiorii din NSA să se refere, chiar şi în public, 
la ocupantul cabinetului de la etajul şapte ca fiind „directorul 
curent”. Pentru un militar de carieră era o provocare să conducă o 
mulțime de funcționari civili care ştiau că ei aveau dreptate şi că 
toți ceilalți greşeau şi care erau perfect capabili şi exersați să aştepte 
să treacă schimbarea căreia se opuneau. Descrierea aceasta nu era 
valabilă pentru toți, dar pentru destul de mulți. 

Fostul director Bobby Ray Inman este un personaj venerat în 
NSA. (Cândva, i-am comparat statutul câştigat la pensie cu omagiul 
adus faimosului actor de westernuri Randolph Scott în filmul Șei în 
flăcări regizat de Mel Brooks.) Înainte de a mă prezenta la post, am 
făcut un pelerinaj la Austin, pentru a-i căuta sfatul, iar Inman m-a 
prevenit asupra izolării directorului NSA. 

— Vor vrea să te pună într-un palanchin, să te poarte pe brațe 
ca pe faraoni şi să te țină cât mai departe posibil de luarea deciziilor. 

NSA este de asemenea un loc opac. În loc să numească un 
departament, să zicem, „Divizia de culegere Balcani”, el va căpăta un 
indicator alfanumeric impenetrabil. În mod uzual, angajaţii NSA 
răspund la telefon cu ultimele patru cifre ale numărului departa- 
mentului din care fac parte. 


3 Comunitatea serviciilor secrete americane are un labirint aproape 
impenetrabil de abrevieri pentru a-i descrie pe civilii cu rang comparabil 
cu cel de general în forțele armate: SIS, SES, DISES, DISL.. În mod colectiv, 
toți aceştia sunt numiţi „seniori” (n.aut.). 

— Suntem 3685, cu ce vă putem ajuta? 

Este o măsură de securitate operativă bună, dar locul devine 
greu de înțeles, chiar şi din interior. Mai târziu, un funcționar mi-a 
spus că am încercat să penetrez forța de muncă tot aşa cum agenția 
încerca să penetreze o ţintă. Am petrecut una dintre primele zile 
de sâmbătă umblând pe coridoarele pustii şi străduindu-mă să 
descifrez simbolurile şi poziţiile departamentelor. 

De asemenea, agenţia avea o cultură destul de statornică. Un 
veteran a comparat opiniile prevalente cu cele ale lui Tevye din 
Scripcarul de pe acoperiș. „Tradiţie!” În faţa schimbărilor şi provo- 
cărilor fără precedent, tradiţia era confortabilă şi stabilă. 

Observatorii din exterior apreciau însă că NSA se afla în pragul 
unei crize iminente. Grupul de consiliere tehnică al Comisiei 
Speciale pentru Serviciile de Informaţii a Senatului (SSCI TAG) era 
compus din experţi în înaltă tehnologie, care au avertizat că doar 
zece ani de avans tehnologic global despărțeau agenţia de surzenia 
operativă, iar timpul trecea. 

Pentru o agenţie de informaţii rezultate din semnalele de 
comunicaţii, aveam sisteme IT surprinzător de vechi, atât pentru 
noi înşine, cât şi pentru vizarea adversarilor. La scurt timp după ce 
mi-am ocupat postul, am întrebat: 

— Cum pot să trimit un e-mail tuturor angajaţilor? 

— A, asta nu se poate, a sosit răspunsul. 

— Păi nu cumva computerul a fost înființat tocmai aici? 

Din punctul de vedere al misiunilor, potrivit unei estimări, 
70% până la 80% din rapoarte continuau să provină din tradi- 
ţionalele interceptări vocale. Însă şi aici eram în urmă. Al-Qaeda 
şi alte ținte migrau spre o formă nouă de comunicaţii prin satelit. 
Urmărirea semnalelor necesita o investiţie în infrastructură pe 
care NSA refuza s-o facă, astfel că CIA a realizat-o pe cont propriu. 
Când agenţia respectivă m-a informat asupra programului său, am 
întrebat: 

— Care sunt păcatele noastre care v-au împins să vă construiți 
propriul sistem SIGINT? 

Iar asta se petrecea într-o lume în care comunicațiile digitale — 
mesaje e-mail şi altele similare — explodau. În general, NSA căuta 

tanţa lor) şi chiar şi atunci mai degrabă în faxuri şi telexuri decât 
în e-mailuri. 

Anterior, e-mailurile fuseseră în general comunicări limitate, 
dedicate, directe, ce soseau la un program instalat pe computer. Fără 
software-ul corespunzător, nu puteai nici să citeşti, nici să expediezi 
un mesaj. Ne găseam acum în vârful sistemelor de e-mail bazate pe 
Web, care promiteau mai multe înlesniri şi, prin urmare, un volum 
mult mai mare. Deoarece NSA continuase cu vechile e-mailuri 
directe, rămăsese mult în urma țintelor. 

Încercând să scap de tirania experţilor (a se citi structura orga- 
nizaţională existentă), am căutat opinii din partea unor specia- 
lişti din exterior, ca şi din partea unui grup de „tineri furioşi” din 
agenţie. Ei mi-au oferit o sumedenie de recomandări şi observaţii, 
dintre care cea mai grăitoare era că NSA însemna mai puțin decât 
suma părților sale (dintre care multe, au subliniat ei, erau realmente 
foarte bune). 

Grupul din exterior s-a străduit din răsputeri să fie generos, 
comentând asupra competenţelor de talie mondiale ale NSA, despre 
rolul esenţial al agenţiei, despre răspunsul său în situații de criză şi 
despre devotamentul profund față de instituţie şi oameni. După 
aceea însă a enumerat sisteme necorespunzătoare de comunicare, 
luarea deciziilor, management financiar şi de personal, dezvoltarea 
cerințelor şi procesele de business. A prognozat uzura morală rapidă 
a tehnologiei, produsul unei culturi orientate spre interior şi al unei 
echipe de conducere pe care mulţi (inclusiv unii dintre membrii ei) 
o credeau incapabilă să se ridice la înălțimea problemelor. 

Grupul interior, „New Enterprise Team”, a fost la fel de virulent. 
Membrii lui şi-au început raportul cu un citat din Darwin despre 
relația dintre adaptabilitate şi supraviețuire. După aceea au atacat 
instituția şi conducerea ei, afirmând că clienţii NSA începuseră deja 
să separe produsele şi serviciile NSA (pe care continuau să le pre- 
ţuiască) de instituția NSA, pe care o vedeau acum ca pe o ameninţare 
la adresa continuei disponibilități a respectivelor produse şi servicii. 
Au mai spus că, timp de un deceniu, personalul purtase în spinare 
agenţia. 

Şi ei considerau că ne lipsea leadership, un plan strategic, un 
proces de luare a deciziilor şi capacitatea de gestionare a resurselor. 
Pe de altă parte, au atras ei atenţia, aveam o mulțime de comisii. 
Una dintre „loviturile rapide” la care se gândeau era eliminarea 
tuturor grupurilor de lucru şi comisiilor acolo unde deciziile puteau 
fi luate de un singur individ. Eu le-am eliminat pe absolut toate 
printr-un ordin, după care le-am cerut foştilor lor preşedinţi să 
solicite reînființarea, dacă apreciau totuşi că grupul respectiv era 
esenţial. După ce am terminat, tăiasem peste o treime din uluitorul 
total de 450 de comisii interne. 

A urmat apoi inevitabila reorganizare; la urma urmelor, asta fac 
agențiile guvernamentale. lar motivul ei era perfect întemeiat. 
Ţinând seama de restricțiile împovărătoare impuse bugetelor 
şi personalului, nu prea mai existau foarte multe instrumente dispo- 
nibile. 

Am încercat să simplific organigrama, identificând două direcții 
operative mari: una pentru ofensivă (SID, Directoratul SIGINT) 
şi una pentru defensivă (IAD, Directoratul de Asigurare a Infor- 
maţiilor). Am scos atribuţiile generice — precum cercetarea, IT, 
formarea profesională, logistica, resursele umane — din direcţiile 
operative şi le-am trecut în subordinea mea. Această nivelare a 
organizaţiei a însemnat pentru mine o provocare din cauza mărimii 
domeniului de control, dar mi-a îngăduit în acelaşi timp să utilizez 
în mod direct activitățile acelea de susţinere ca instrumente ale 
schimbării la nivelul agenţiei. 

Un departament critic pe care trebuia să-l administrez era 
Directoratul Afacerilor Externe. Aveam mulți parteneri, însă, cu 
puţine excepţii, relaţiile cu ei se gestionau la un nivel operativ 
inferior, iar deciziile în privinţa lor se luau în funcţie de cât de mult 
considera departamentul NSA afectat că avea sau nu nevoie de 
ajutor sezonier. Eu doream ca legăturile acestea să fie bazate pe 
consideraţii strategice, nu doar pe cine putea sau nu să acopere ţinte 
distincte, limbi sau frecvenţe radio. 

Reorganizarea a fost utilă, însă adevăratul câştig a fost şansa de 
a aduce conducători noi în posturi nou-înființate. Am căutat atent 
în cadrul organizaţiei, mizând pe faptul că cei mai mulți dintre 

acei începători vor învăţa repede să joace şi în ligile superioare. 
Majoritatea au făcut-o, într-adevăr. 

Am instituționalizat abordarea respectivă, înființând un birou 
de personal cu un singur membru, un senior, imediat lângă cabi- 
netul meu. Birocraţiile federale sunt dedicate procesării promo- 
vărilor şi repartizărilor, şi există o succesiune de comisii care decid 
cine avansează, când şi în ce post. Ideea de la baza existenței acestor 
comisii este reducerea favoritismelor (şi plângerilor) şi întărirea 
stabilității. Nu doream stabilitate, ci doream perturbare şi eram 
extrem de hotărât să-i favorizez pe unii în defavoarea altora. 

Am îndepărtat o generaţie de şefi şi am sărit peste un număr 
mare din succesorii lor evidenţi. Erau oameni buni, care nu meritau 
asta şi în momentul respectiv m-am gândit la cruzimea legendară a 
generalului de aviaţie Curtis LeMay când venea vorba de carenţe. 
„Nu pot preciza care este diferența dintre un ghinionist şi un 
nepriceput”, a spus el odată, „pentru că rezultatele sunt aceleaşi.” 

Ştiam că oamenii aceia erau destul de iscusiţi, dar ghinionişti. 
Nu pot decât să elogiez NSA şi pe ei înşişi pentru că au abordat 
situația cu eleganță, deşi unica lor greşeală fusese aceea că se găsiseră 
în locul nepotrivit la momentul nepotrivit. 

Alegerea mea cea mai dificilă a fost cea a noului director adjunct. 
Când sosisem, poziţia respectivă era ocupată de Barbara McNamara, 
care a păstrat-o până în iunie 2000. Cariera Barbarei fusese NSA, 
pe care o iubea cu toată fiinţa ei. Începuse să lucreze aici ca tran- 
slatoare şi avansase treptat în ierarhie. Era dură şi nu se lăsa inti- 
midată de omologii ei bărbaţi. Iniţiala tatălui era „A” şi, deoarece 
semnase cu inițialele nenumărate acte de-a lungul anilor, toţi i se 
adresau simplu „BAM” 

În noiembrie 1999, Barbara a fost atacată într-un articol apărut 
în revista New Yorker sub semnătura lui Seymour Hersh, faimos 
pentru demascarea masacrului de la My Lai şi pentru pasiunea cu 
care vâna scandaluri, reale şi imaginare. Articolul lung era o critică 
destul de aspră a situaţiei din NSA (prezentată îndeajuns de corect), 
după care se concentra asupra lui McNamara. „Hayden o înca- 

sează”, a citat Hersh din afirmațiile unui asistent al Comisiei pentru 

Serviciile de Informaţii, „dar el a fost paraşutat acolo şi are de luptat 
cu un director adjunct a cărui treabă este să-i pună bețe în roate 
directorului.” 

Nu era adevărat, totuşi Barbara n-avea să fie niciodată un agent 
nemilos al schimbării; mai avea puțin şi împlinea trei ani petrecuţi 
în postul acela şi, fiind anglofilă trup şi suflet, visa să-şi încheie 
cariera ca reprezentantă a agenţiei noastre pe lângă partenerul 
nostru britanic din Londra. 

Printre seniorii din leadership existau destule talente, dar nicio 
alegere evidentă pentru un nou adjunct; practic nimeni nu era atât 
de radical pe cât mi-aş fi dorit. De aceea m-am orientat către foştii 
membri NSA, căutându-i pe aceia care plecaseră recent şi care 
plecaseră furioşi. Numele lui Bill Black a apărut destul de repede. 
Bill fusese asistentul special pentru război informatic (a se vedea 
capitolul 8) al predecesorului meu şi demisionase din agenţie cu trei 
ani în urmă. De la angajarea sa în NSA, în 1959, se aflase în centrul 
misiunii tradiționale a agenţiei care viza Tratatul de la Varşovia, dar 
se simţise frustrat de ritmul lent al transformărilor către epoca nouă. 
De asemenea, el luptase cu ghearele şi cu dinții împotriva biro- 
craţiei; ştiam că dacă îmi va fi adjunct, îmi va apăra spatele. 

L-am invitat pe Bill la prânz într-un restaurant coreean banal, 
de lângă poarta din spate a lui Fort Meade. În timp ce mâncam 
bulgogi şi kimchi, am trecut în revistă starea agenţiei şi opiniile lui 
despre ce s-ar fi putut face în această privinţă. A fost ferm, însă nu 
neapărat răzbunător. Întâlnirea a decurs bine. Secretara mea, care 
mă însoţise, mi-a spus ulterior că nu mă văzuse niciodată atât de 
relaxat. 

Alesesem restaurantul coreean din exteriorul bazei pentru a 
păstra discreţia, dar NSA ca grup social este infiltrat peste tot în 
statul Maryland. În ziua următoare, Bill a primit un e-mail de la un 
pensionar din California, care îl întreba dacă îi plăcuse prânzul lui 
cu directorul. 

Bill era alegerea, dar mai aveam o ultimă întrebare. L-am invitat 
în locuința mea de serviciu din bază, pentru un prânz în doi, 
duminică. Jeanine era plecată într-o excursie, aşa că am optat pentru 
un meniu simplu de legume la grătar şi cuşcuş. 

I-am spus lui Bill că-l doream ca adjunct, însă mai rămânea un 
subiect de lămurit. Ştiam că el putea să pună lucrurile în mişcare; era 
faimos pentru experiența în mişcările din culise. 

— Bill, i-am spus, va trebui să instituționalizăm însă acţiunile. 
Totul trebuie să funcționeze chiar dacă tu şi cu mine nu venim la 
muncă. 

A fost de acord şi am bătut palma. 

Bill a fost o alegere excelentă. A rămas în funcţie şase ani, iar 
după plecarea mea a fost director interimar. Îi datorez foarte multe. 
După 11 septembrie însă, într-un moment de intimitate, i-am 
mărturisit că până atunci eu ar fi trebuit să-i mulțumesc pentru 
prezenţa lui acolo. 

— Dar acum, i-am zis, tu trebuie să-mi mulțumeşti, 

Nu m-a contrazis. Cred că ar fi fost teribil de frustrat dacă ar fi 
rămas ca simplu spectator după atentate. 

Pentru a consolida reorganizarea majoră, am angajat personal 
din exterior în vederea creării unei tendințe conflictuale în cadrul 
propriei noastre culturi. Am introdus în mod deliberat perturbări. 
La momentul respectiv eram de părere că în sectorul privat nu exista 
suficientă experiență pentru a delega responsabilitatea unor misiuni 
străinilor din exterior, aşa că n-am făcut-o. Singura decizie în acest 
sens a fost din anul 2000, de a externaliza departamentul nostru IT 
unui consorțiu privat în programul Groundbreaker, care se întindea 
pe zece ani cu un cost de 2 miliarde de dolari. 

Privind retrospectiv, poate că am ratat o oportunitate, întrucât 
industria americană deschidea deja tărâmuri noi în domeniul 
cibernetic, iar paralelele deveneau tot mai puternice pe măsură ce 
aflam mai multe. 

Totuşi, precauţia mea nu s-a aplicat în mod cert multor sarcini 
administrative. Noul director financiar a sosit de la compania de 
investiţii Legg Mason din Baltimore. Noul nostru inspector general 
a fost angajat în urma unui anunţ publicat în Wall Street Journal. 
Am creat postul de director pentru achiziţii, în care am angajat un 
fost subsecretar al Forțelor Navale, cu 35 de ani de experiență în 
achiziţii. Şeful informaţiilor activase în Comisia Federală pentru 

Comerţ (şi NASA). Şeful afacerilor legislative fusese timp de cinci 
ani director adjunct executiv în Capitoliuf. 

Pentru unele susțineri directe de misiuni, am ieşit chiar complet 
din sfera noastră. Acţionând prin intermediul unui membru al 
consiliului consultativ, care era deținătorul unui premiu Oscar de la 
Hollywood, l-am recrutat pe noul nostru şef al cercetării din departa- 
mentul cercetare-dezvoltare de la Walt Disney Imagineering. 

Alt membru al consiliului consultativ cu multă experiență 
în telecomunicaţii ne-a pus în legătură cu un outsider expert în 
tehnologie şi business, care a devenit şeful IT-ului nostru. L-am 
intervievat personal, fără tam-tam, după care l-am prezentat pur şi 
simplu pe el şi mandatul lui la o şedinţă a seniorilor care încă se 
străduiau să descifreze dezastrul IT din ianuarie 2000. 

Nimic n-a fost uşor. A trebuit să ne transformăm, dar n-am 
dorit să pornesc război împotriva agenției şi cu certitudine nici nu 
m-am considerat Alesul trimis pentru a-i aduce salvarea. 

Cred că am fost receptiv la sfaturi, totuşi trebuia să decid pe 
cont propriu. Cei din jur erau sinceri şi plini de idei, dar într-o 
organizaţie atât de compartimentată ca NSA, majoritatea vedeau 
problemele doar din punctul lor de vedere şi nu din perspectiva 
mai vastă pe care o aveam din biroul meu. Trebuia să îndepărtăm 
X-ul inacţiuniis şi ar fi fost fatal să aşteptăm un consens sau satis- 
facerea tuturor cerinţelor. 

Trebuia să fiu realmente atent în privinţa limbajului folosit. 
Eram în NSA de mai puţin de un an, pe când mulţi lucraseră aici (şi 
nicăieri altundeva) de decenii. Eu foloseam întotdeauna persoana 
întâi la plural: „Vom face asta”, „Vom încerca asta” Niciodată 
persoana întâi la singular. Şi niciodată — repet, absolut niciodată — 
persoana a doua. Utilizarea de „tu” şi „voi” ar fi adâncit hăul care 
amenința întruna să se caşte între mine şi un angajat talentat. 


1 Sediul Congresului SUA, ramura legislativă a guvernului american 
(n.trad.). 

5 În cazul acesta, X reprezintă punctul de maximă vulnerabilitate. În 
comunitatea serviciilor secrete, o expresie frecvent auzită este „Trebuie să 
îndepărtăm X-ul de aici” (n.aut.). 

Începând cu noiembrie 1999, am comunicat cu regularitate 
printr-o serie de e-mailuri de la director pe care le-am numit 
DIRGRAM, pentru a anunţa şi explica schimbările şi pentru a 
păstra în acelaşi timp o linie deschisă pentru comentarii şi critici. 
Până la plecarea mea, în primăvara anului 2005, am expediat 
peste 400 de DIRGRAM. În felul acela m-am asigurat că mesajele 
ajungeau nefiltrate la toţi şi probabil că am accelerat ritmul, 
dar, ca militar de carieră, ştiam că nu respectam lanţul de co- 
mandă, deoarece comunicam direct cu toate eşaloanele, erodând 
autoritatea reală sau percepută a nivelurilor de conducere inter- 
mediare. 


Nu toate problemele noastre erau interne sau autoprovocate. 
Ne confruntam de asemenea cu o problemă de relații cu publicul 
care ne ameninţa viitorul. Deşi unii congresmeni şi experţi din 
afară ne acuzau de incompetenţă şi de surzenie, existau libertarieni 
ai drepturilor civile şi parlamentari europeni care ne caracterizau 
drept omniscienţi, hoţi de secrete industriale şi invadatori ai 
intimității personale. Sloganul pentru toate acestea era Echelon, 
care însemna pentru europeni o cabală anglo-saxonă care voia să 
fure avantajul economic, iar pentru grupări ca Uniunea Libertăţilor 
Civile Americane era „guvernul... care spionează din nou comu- 
nicaţiile private ale americanilor” 

Nedefinit niciodată oficial sau concret, conceputul Echelon 
era o sperietoare convenabilă şi atotcuprinzătoare pentru orice 
critici care îşi doreau un public. Cei care-şi frângeau mâinile 
neliniştiți pe ambele țărmuri ale Atlanticului păreau să se susțină 
reciproc, chiar dacă nemulțumirile lor nu erau tocmai aceleaşi. 

Desigur, americanii îngrijorați erau mai importanţi pentru 
noi. Trebuia să-i abordăm direct. Ne trebuiau mai mulți bani şi nu 
aveam să-i căpătăm decât dacă cetățenii americani şi reprezentanții 
lor aleşi aveau încredere în noi. Încrederea era foarte importantă, 
deoarece le spuneam supervizorilor noştri că semnalele pe care 
intenționam să le urmărim nu se mai limitau la reţele-ţinte izolate, 
ci se găseau pe reţele internaţionale împletite cu alte comunicații, 
nevinovate, inclusiv ale americanilor. 

Pe de altă parte, europenii erau prezumţioşi şi enervanţi şi am 
refuzat să mă întâlnesc cu ei. Petreceau mai mult timp cercetân- 
du-ne pe noi decât propriile lor servicii secrete, dintre care unele se 
ocupau realmente cu spionajul economic. lar motivul pentru care ne 
cercetau era că spionajul american este mult mai transparent decât 
cel european. Seamănă cu gluma aceea despre bețivul care-şi caută 
cheile casei pe trotuarul opus celui pe care le pierduse, pentru că 
acolo există un felinar. Cred că îi tratam cu un oarecare dispreţ, dar 
privind retrospectiv, mi se pare o reacţie corectă. 

L-am convins pe Porter Goss, preşedintele Comisiei pentru 
Serviciile de Informaţii a Camerei Reprezentanților SUA, să țină o 
audiere deschisă în privinţa aceasta. În aprilie 2000, George Tenet 
şi cu mine am depus mărturie, împreună cu congresmanul Bob Barr, 
republican de Georgia, care se dedicase cu pasiune libertăţilor civile. 

În faţa unei galerii ticsite până la refuz, eu şi George am recu- 
noscut de bunăvoie timp de două ore că am cules informaţii despre 
activități comerciale externe în domenii ca vânzările de armament, 
comerțul cu chimicale, spălarea banilor şi traficul de droguri. Am 
negat însă cu fermitate că NSA ar fi spionat companiile europene 
pentru a fura secrete industriale şi a le transmite companiilor 
americane. 

Am vorbit despre problemele cu care se confrunta NSA din 
cauza volumului şi varietății de comunicaţii moderne, precum şi a 
vitezei cu care se schimbaseră. Anticipând problemele din domeniul 
cibernetic care începeau să se facă simțite, am spus: 

— Poate că ne-a crescut capacitatea de culegere a informațiilor, 
dar ritmul ei de creştere a fost mult mai lent şi mai mic decât 
explozia informatică pe plan mondial. 

Referitor la intimitatea americanilor, am subliniat caracterul 
nostru legal şi am atras atenția că dacă Osama bin Laden ar fi 
traversat podul din Niagara Falls, statul Ontario, în Niagara Falls, 
statul New York, ar fi intervenit imediat prevederile legislaţiei 
americane, i-ar fi oferit protecție şi ar fi afectat modul în care l-am 
fi putut urmări. La momentul acela, am utilizat exemplul respectiv 
ca pură speculație. Peste 17 luni, devenise o chestiune de viață şi de 
moarte. 

Chiar dacă am fi izbutit să mai câştigăm puțină încredere din 
partea publicului şi să mai stoarcem câțiva dolari din partea 
Congresului, continuam să ne confruntăm cu provocarea tehnică a 
semnalelor ce deveneau tot mai complexe, mai numeroase şi mai 
codificate. Cum să o abordăm? 

Răspunsul nostru a fost Trailblazer. Acest program mult-hulit 
(şi parțial pe bună dreptate) a fost mai degrabă un fond cu capital de 
risc decât un program unic, iar noi am investit într-o varietate de 
inițiative pe un spectru larg de nevoi. Doream o arhitectură care să 
fie comună pentru elementele misiunii noastre, interoperabilă şi 
extensibilă. Era vorba despre preluarea semnalelor, identificarea şi 
sortarea lor, stocarea informaţiilor importante, iar apoi recuperarea 
rapidă a datelor ca răspuns la diverse suspiciuni. 

Iar toate acestea la viteze şi cu volume pe care nimeni nu le mai 
văzuse până atunci. Un director foarte important din industria IT 
m-a vizitat într-o seară la birou şi, când i-am explicat problema 
volumului de date cu care ne confruntam, a şuierat încetişor printre 
dinți, după care a recunoscut că aşa ceva depășea orice întâlnise el 
vreodată. 

În ciuda precauţiei lui, continuam să considerăm că era impor- 
tant să angajăm industria în privința aceasta, deşi o punea în 
dificultate cu problemele de natură tehnologică şi ne stresa capa- 
citatea de a gestiona un contract cu obiective concrete ce depăşeau 
simpla taxare pentru timpul cheltuit şi materialele consumate. 

Biroul nostru de programe concepuse o progresie logică: să 
începem cu o etapă de definire a conceptului, după care să trecem 
la o platformă de demonstrare a tehnologiei pentru a evidenția o 
capacitate inițială şi pentru a identifica şi reduce riscul tehnologic. 
Ar fi urmat apoi producția limitată şi implementarea. 

Pe hârtie suna bine şi nu există nicio îndoială că de pe urma 
programului obțineam mai mult decât simple produse secundare ca 
benzile velcro şi băuturile cu aromă de fructe Tang din programul 
spaţial NASA. Progresele înregistrate de Trailblazer au fost integrate 
în sisteme de misiune şi sunt utilizate şi în prezent. 

Dar, fără îndoială, rezultatele generale au fost dezamăgitoare şi 
au durat mai mult decât anticipasem. Am descoperit că atunci când 

ne adresam celor din industrie pentru lucruri pe care le ştiau deja, 
obțineam rezultate impresionante. Când îi abordam pentru lucruri 
pe care nu le făcuse nimeni până atunci, descopeream că nu erau 
mult mai buni sau mai rapizi decât noi. lar asta era valabil chiar şi 
cu o echipă care includea giganţi ai Apărării ca SAIC, Boeing, CSC, 
AT&T şi Booz Allen Hamilton. 

Încercam de asemenea să facem prea multe, prea repede. 
Trailblazer a conţinut o mulțime de proiecte ambiţioase şi am 
cunoscut sfârşitul multor programe IT federale mari — Virtual Case 
File de la FBI şi Navy Marine Corps Intranet al Departamentului 
Apărării. Ar fi fost mai bine dacă ne-am fi ales ţintele şi am fi 
acționat treptat, având încredere că dezvoltarea în spirală ne va duce 
în final acolo unde doream să fim. 

A trebuit de asemenea să ne confruntăm cu războiul de gherilă. 
În agenţie exista un grup de tehnologi talentați, care a dezvoltat 
Thin Thread, un instrument pentru culegerea şi sortarea meta- 
datelor (informaţii despre o comunicare, cum ar fi numărul care 
apelează, numărul apelat, ora apelului, durata convorbirii şi aşa mai 
departe), pentru ca după aceea să-i îndrepte pe analişti spre 
filoanele bogate ale minereului SIGINT din interiorul unui munte 
de informaţii. 

Când am sosit la NSA, Thin Thread nu era înregistrat în bugetul 
anual al Departamentului Apărării. Cât timp am lucrat acolo, nu 
l-am înregistrat în Programul de apărare pe viitorii ani şi nici 
succesorul meu n-a făcut-o. Desigur, este posibil ca toți să ne fi 
înşelat, dar aveam motivele noastre. 

Tehnologia Thin Thread includea e-mailurile, ceea ce era foarte 
bine, deoarece volumul de e-mailuri globale urma să crească 
exponențial. Avea un bun procesor de pachete, ceea ce însemna că 
putea asambla pachetele individuale ce alcătuiau e-mailul. Avea de 
asemenea o foarte bună „reconstruire a sesiunii”, care-i permitea să 
refacă comunicările din pachete individuale. 

Un al treilea aspect al programului Thin Thread era software-ul 
care-i permitea să detecteze un trafic relevant prin intermediul 
metadatelor unui flux masiv de comunicaţii (e-mail sau voce). Prin 
studierea tiparului, frecvenței şi duratei convorbirilor, sistemul 

intenționa să indice acele comunicaţii al căror conținut trebuia 
explorat. Evident, toate fluxurile de date sunt diferite între ele, aşa 
că sistemul trebuia antrenat într-un flux specific de date pentru a 
detecta informațiile valoroase din toate celelalte. 

Am făcut o încercare şi am instalat un prototip la Yakima, 
o unitate de culegere a datelor de la sateliți străini (FORNSAT) aflată 
în centrul statului Washington. Antrenarea sistemului pe o singură 
ţintă (printre mii de ținte potenţiale) a durat câteva luni şi nu a dat 
rezultate mult mai bune decât dacă ar fi lucrat un om. S-au înre- 
gistrat prea multe false pozitive, indicaţii eronate de informaţii 
presupus valoroase. Era nevoie din plin de intervenţia umană. 

Ca unitate FORNSAT, Yakima lucra de asemenea cu un flux de 
date care nu se apropia nici pe departe de volumul traficului modern 
prin cablu. Viteza FORNSAT este de 150 megabiţi/secundă, iar 
interceptarea microundelor duce la peste 600 de megabiţi/secundă. 
Ne aşteptam ca acele cabluri, prin care se desfăşura acum majori- 
tatea traficului, să aibă multiple fascicule de fibre şi fiecare dintre ele 
să funcționeze cu minimum 10 gigabiţi/secundă, adică de 70 de ori 
mai mult decât FORNSAT. Chiar dacă Thin Thread ar fi avut 
performanțe mai bune, cerințele de spaţiu şi putere pentru sistem ar 
fi făcut prohibite costurile aplicării tehnologiei Thin Thread la 
fluxurile de date în masă prin cablu. 

Cea mai bună sinteză pe care am căpătat-o de la tehnicienii din 
jurul meu a fost că unele aspecte din Thin Thread erau sofisticate, 
dar că pur şi simplu programul n-avea să facă față la scara respectivă. 
NSA avea multe hibe, dar nu şi respingerea soluţiilor tehnice inte- 
ligente. Într-un final, părți din Thin Thread au fost reunite cu părți 
din Trailblazer pentru a crea sisteme noi, care au avut într-adevăr 
succes şi au fost utilizate mulți ani. 

Însă dezvoltatorii programului Thin Thread, Bill Binney, Kirk 
Wiebe şi Ed Loomis, erau entuziaşti în abordarea lor şi au avut un 
aliat în persoana Dianei Roark, membră a Comisiei Permanente 
pentru Serviciile de Informaţii a Camerei Reprezentanţilor, care 
monitoriza NSA. Ulterior li s-a adăugat Tom Drake, un senior din 
exterior care a intrat în agenţie aproape simultan cu distrugerea 
turnurilor gemene. 

Alianţa cu Roark a creat o dinamică neobișnuită. Practic, câțiva 
dintre tehnicienii NSA ieşeau din lanţul de comandă şi făceau lobby 
agresiv pe lângă membrul unei comisii a Congresului în vederea 
abrogării acelor decizii de programe şi bugete care li se opuseseră pe 
plan intern. Ca să mă exprim eufemistic, situația îmi contrazicea 
complet experiența militară. 

În aprilie 2000, am expediat un mesaj general către tot perso- 
nalul, în care mi-am expus ideile. Am fost furios şi în acelaşi timp 
precaut. „Într-o şedinţă de lucru cu supervizorii noştri din Congres”, 
am început mesajul, „unii au adoptat o poziție complet opusă față de 
cea pe care am decis in corpore s-o urmăm. Asta induce în eroare 
Congresul cu privire la direcţia şi determinarea agenţiei noastre. 
Decizia colectivă a fost adoptată după foarte multe culegeri de date, 
analize, dezbateri şi reflecţie. Acţiunile contrare deciziilor noastre 
vor avea un efect negativ asupra eforturilor noastre de a transforma 
NSA, iar eu nu le pot tolera.” 

După ce am susţinut participarea completă la procesul nostru 
intern de luare a deciziilor, am continuat spunând că „odată ce 
s-a ajuns la o decizie colectivă, mă aştept ca toți s-o execute cu 
maximum de profesionalism. Nu mă aştept la supunerea silită, dar 
mă aştept ca problemele ce necesită corectări ale cursului de acțiune 
să fie rezolvate între aceşti pereţi.” 

După aceea le-am reamintit tuturor că „deschiderea şi since- 
ritatea sunt esenţiale pentru succesele noastre viitoare şi doresc ca 
absolut toată lumea să colaboreze cu cea mai mare onestitate cu 
supervizorii noştri din Congres. În plus, oricine suspectează că acti- 
vitățile noastre în NSA constituie o violare a legilor, regulilor sau 
eticii trebuie să notifice autoritățile corespunzătoare. În acelaşi timp 
însă, când se ajunge în mod adecvat la decizii privind politici, 
resurse sau operațiuni care sunt promulgate de autoritățile agenției, 
mă aştept din partea noastră să ne îndeplinim partea din program 
care ne revine.” 

Mesajul n-a fost secret, aşa că s-a aflat de el cu certitudine la 
Capitoliu. În mod surprinzător, telefonul n-a sunat. Congresmenii 
aveau responsabilitățile lor, eu pe ale mele. 

Cei mai mulți n-au considerat niciodată disputa Thin Thread 
ca fiind altceva decât o controversă de natură tehnică; n-am întâlnit 
niciun senior care să pară că gândea sau acționa altfel. Totuşi, grupul 
mic de susținători înfocați ai programului Thin Thread a dus disputa 
la nivelul unei comedii de moravuri din epoca digitală. 

În primul rând, ei au revendicat un soi de echivalență opera- 
ţională şi apoi au comparat prețul relativ modest al programului 
lor cu costurile substanţiale pentru Trailblazer. Chiar dacă devenea 
corespunzător, Thin Thread se adresa doar unei fracțiuni din pro- 
blemele pentru care fusese creat Trailblazer. Comparaţia era înşe- 
lătoare. 

De atunci, ei au lansat de asemenea acuzaţii de fraudă, risipă şi 
abuzuri, reclamând nu numai istoria agitată de achiziţii a progra- 
mului Trailblazer, ci şi faptul că SAIC, unde lucrase Bill Black după 
ce plecase din agenţie, era principalul contractor pentru platforma 
de demonstraţii tehnologice Trailblazer. Bill a lucrat într-adevăr la 
SAIC — şi tot de acolo a plecat, când am intervenit pe lângă el să 
revină — dar asta n-a avut nicio legătură cu procesul de contractare. 

În cele din urmă, Binney, Roark, Wiebe, Drake şi Loomis au 
revendicat o superioritate etică şi legală. Binney a acuzat în mod 
deschis NSA de minciună. În 2012, el a declarat: „George Bush, Dick 
Cheney, Tenet şi Hayden s-au unit pentru a submina Constituţia, 
procesul constituțional şi mai multe legi” 

Comentariile de genul acesta au câştigat amploare şi un public 
tot mai larg după ce Edward Snowden a dezvăluit că NSA păstra 
metadatele americanilor. Ei au susţinut că Thin Thread ar fi făcut 
inutil procesul respectiv. 

Nu văd cum ar fi fost posibil asta, chiar dacă am ignora aspectele 
operaţionale. Ei au afirmat că Thin Thread ar fi cules datele, însă 
le-ar fi codificat imediat şi le-ar fi făcut accesibile doar prin inter- 
mediul unor protocoale stricte. Însă problema legată de păstrarea 
de către NSA a unor volume vaste de metadate americane nu era 
faptul că agenţia le utilizase în scopuri improprii, ci mai degrabă 
că le deținea pur şi simplu, o situaţie ce nu ar fi fost ameliorată prin 
codificarea lor. 

Înainte de 11 septembrie, susținătorii programului Thin Thread 
i-au abordat pe juriştii NSA, care le-au spus că niciun sistem nu 
putea în mod legal să facă cu datele americanilor ceea ce fusese 
conceput Thin Thread să facă. Thin Thread se baza pe culegerea 
vastă de metadate, care ar fi inclus în mod inevitabil comunicaţii 
străini-străini, străini-americani şi americani-străini. Cu alte cuvinte, 
culegerile de rutină NSA ar fi preluat multe date personale ale 
americanilor. 

Însă protocoalele NSA cereau ca informaţiile personale ale 
americanilor să fie eliminate în fiecare etapă a procesului de 
culegere a informaţiilor. Dacă era posibil, culegerea lor trebuia 
evitată; dacă fuseseră deja culese, păstrarea lor trebuia evitată şi aşa 
mai departe. Pentru succesul său, Thin Thread necesita culegerea, 
păstrarea şi apoi utilizarea informaţiilor despre americani. 

Binney şi ceilalți au insistat că codificarea şi controlul accesului 
la datele despre americani rezolvau această problemă; ei ne-au 
asigurat că Roark, supervizorul NSA, era de acord. Juriştii NSA n-au 
fost de aceeaşi părere şi, când au informat Comisia pentru Serviciile 
de Informaţii a Camerei Reprezentanţilor, juriştii Camerei Repre- 
zentanţilor şi Senatului deopotrivă le-au dat dreptate. 

Nu se poate spune însă că nu ne dădeam toată silința. Odată cu 
sfârşitul anului 1999 şi începutul anului 2000, toți eram profund 
îngrijorați de posibilitatea unui atac terorist în SUA. Temerile ne-au 
fost justificate: ulterior, un vameş alert a reținut un terorist care 
încerca să intre în ţară pe un feribot în Puget Sound. 

La NSA ne foloseam toate resursele. Cei din serviciul opera- 
tional propuneau un nou curs de acțiune. Ca noi toți, erau neliniştiți 
de teroriştii care ar fi putut intra sau care se aflau deja în Statele 
Unite. Şeful operaţiunilor dorea să încerce abordarea Thin Thread: 
să păstreze metadatele americane obținute din activitățile de 
strângere a informaţiilor externe, să le codifice, să limiteze accesul 
la ele printr-un protocol cu „cheie dublă”, după care (când era cazul) 
să le expedieze altor contacte. 

Planul era fiabil din punct de vedere operativ, totuşi juriştii mei 
rămâneau foarte circumspecţi în legătură cu legalitatea lui şi au 
solicitat să ne întâlnim. După o şedinţă reunită a echipelor 
operațională şi juridică, am decis să forțez lucrurile. 

— Presaţi Justiţia, le-am spus. Anunţaţi că vrem să facem asta. 

Vreau să repet contextul pentru a mă face înțeles. Eu ceream 
o utilizare limitată a metodei Thin Thread anterior atentatelor 
din 11 septembrie. 

Răspunsul Departamentului de Justiţie a fost însă la fel de clar: 
„Ştiţi că nu puteți face asta”. Când am anunţat Comisia Permanentă 
pentru Serviciile de Informaţii a Camerei Reprezentanţilor, Roark 
a acuzat NSA că nu fusese destul de energică cu Departamentul de 
Justiţie, o acuzaţie care l-a făcut să pufnească în râs pe un membru 
democrat al Comisiei. 

Aşa s-a făcut că Thin Thread n-a pus în discuţie problema 
datelor personale ale americanilor, aşa cum au afirmat unii ulterior 
când au condamnat programul Stellarwind al preşedintelui Bush 
(capitolul 5). Subiectul acela a fost abordat abia după ce preşedintele 
a autorizat explicit NSA în programul acela să culeagă metadate 
americane după atentatele din 11 septembrie. Acea decizie avea să 
fie într-adevăr una controversată (deşi NSA a continuat să culeagă 
metadate americane până în vara anului 2015), însă Thin Thread ar 
fi necesitat o autorizație similară. În mod inexplicabil (cel puţin 
pentru mine), echipa Thin Thread a continuat să-şi prezinte abor- 
darea ca alternativă legală la programul „nelegal” Stellarwind al 
preşedintelui. 

Ca s-o spun direct, anterior autorizării programului Stellarwind 
de către preşedintele Bush, procesele şi complexitățile programului 
Thin Thread nu satisfăceau cerinţele legislației SUA. După lansarea 
lui Stellarwind, problemele de scalabilitate ale lui Thin Thread 
ne-au făcut să alegem pur şi simplu alt sistem. 

În 2002, susţinătorii programului Thin Thread au înaintat 
inspectorului general o plângere împotriva programului Trailblazer. 
La sfârşitul anului 2005, după ce părăsisem NSA, Siobhan Gorman 
a publicat în ziarul Baltimore Sun o serie de articole foarte critice la 
adresa programului Trailblazer. Ulterior s-a descoperit că sursa lor 
fusese Tom Drake, care în 2005 părea teribil de îngrijorat că noul 
director al NSA, Keith Alexander, va schimba destinul programului 
Thin Thread. Anchetarea de către FBI a „scurgerii” de informaţii 
a dus la percheziţii în locuinţele tuturor membrilor Thin Thread. 

Drake avea să fie acuzat în conformitate cu Legea spionajului, un 
instrument legislativ dur şi neiertător, şi, deloc surprinzător, cazul 
s-a prăbuşit în cele din urmă sub propria sa greutate. 

Vreau să subliniez că n-am avut nimic de a face cu el. Nici 
măcar n-am prezentat raportul criminalistic care a declanşat 
ancheta. Drake a întrecut măsura, iar restul au provocat mari neplă- 
ceri, însă acesta nu este nici pe departe un motiv pentru a distruge 
vieți. A fost o chestiune care putea fi rezolvată administrativ, de 
exemplu prin revocarea autorizaţiei de securitate. 

Cei din Thin Thread nu s-au oprit totuşi. În anul 2013, când o 
echipă de americani a plecat la Moscova pentru a-i înmâna lui 
Edward Snowden premiul Sam Adams pentru „integritate în 
culegerea de informaţii”, Tom Drake a făcut parte din grup. 

Apoi, în vara anului 2014, Drake şi Binney au compărut în faţa 
comisiei Bundestagului german, care ancheta activitățile NSA din 
Germania. Binney a afirmat că „NSA doreşte să aibă informaţii 
despre tot, ceea ce înseamnă realmente o abordare totalitaristă. 
Obiectivul este controlul oamenilor” După ce a afirmat că NSA 
dorea să pedepsească Germania fiindcă îi adăpostea pe atentatorii 
din 11 septembrie, Drake a adăugat că „regimul de monitorizare al 
NSA a crescut la nivelul unui sistem care strangulează lumea” 

Aşa cum am spus, ei au fost mesianici. Mă întreb cum s-ar fi 
comportat dacă le-am fi cumpărat jucăria? 


TREI 


PLECAREA LA RĂZBOI... 
CU UN MIC AJUTOR DIN PARTEA 
PRIETENILOR NOŞTRI 


FORT MEADE, MARYLAND, 2001-2003 


Te ne reamintim dimineața aceea de marți, senină precum 
cristalul, fără un norişor pe cerul de deasupra Coastei de Est. Era 
11 septembrie 2001, sfârşitul lumii aşa cum am ştiut-o. În noaptea 
anterioară mă culcasem târziu, deoarece mă uitasem la Monday 
Night Football. Meciul fusese în Denver, unde se inaugurase noul 
stadion al echipei Broncos, şi am venit la birou după numai şase ore 
de somn. Am început la ora 7:00, ca întotdeauna, şi am mers la 
frizeria NSA să mă tund. Când am revenit, m-am oprit în centrul 
operațional pentru o actualizare. Lucrurile erau destul de normale. 
Nimic special la orizont. 

Am mers în birou şi începusem câteva şedinţe de rutină, când 
secretara mea executivă, Cindy Farkus, a intrat şi mi-a spus: 

— Un avion a lovit World Trade Center. 

La fel ca toți ceilalți, m-am gândit că fusese probabil un acci- 
dent, un avion mic, şi mi-am continuat şedinţa. Apoi Cindy a intrat 
din nou şi a spus: 

— Un avion a lovit şi celălalt turn. 

— Cheamă-l imediat aici pe şeful securității, am răspuns şi am 
suspendat şedinţa. 

Exact când Kemp Ensor, şeful securităţii, a intrat în birou, 
Cindy a reapărut şi a anunțat: 

— S-au raportat explozii pe Malls. 


6 Este vorba despre National Mall, triunghiul format de Capitoliu, 
Casa Albă şi Monumentul Washington (n.trad.). 

Era o versiune incompletă şi neclară a celui de al treilea avion 
care a lovit Pentagonul. Ensor nu apucase să scoată vreun cuvânt. 

— Anunţă evacuarea generală, cu excepția personalului 
esențial, i-am ordonat eu imediat. 

După aceea am cerut ca persoanele rămase (probabil mai mult 
de 5000) să părăsească cele două blocuri înalte ale sediului general 
şi să se mute în clădirea inițială a operațiunilor, o structură lungă 
cu numai trei niveluri, care ar fi prezentat o ţintă mai dificilă 
pentru avioane. Acolo se afla centrul meu operativ, aşa că m-am 
mutat şi eu. 

Am fost însoţit de secretara executivă. Restul personalului 
biroului a părăsit complexul, dar înainte de plecare, Cindy Finifter, 
care-mi completa cu religiozitate intrările în agendă, a scris o 
însemnare în jurnalul ei: 


NOTĂ. ATAC ASUPRA AMERICII — S-A PLECAT MAI DEVREME - 
ŞEDINȚELE DE DUPĂ-AMIAZĂ AU FOST CONTRAMANDATE 


Atac asupra Americii. DCI George Tenet mi-a telefonat înainte 
ca dimineaţa să ia sfârşit şi m-a întrebat ce informaţii aveam. La fel 
ca toți ceilalți din comunitatea serviciilor secrete”, ştiam că fusese 
al-Qaeda, dar eu dispuneam de avantajul de a avea dovezi reale şi 
am putut raporta că pe toate reţelele de comunicaţii al-Qaeda se 
înregistra echivalentul salvelor de arme victorioase. George a 
răspuns printr-un „Mda” resemnat. 

N-am putut muta din blocurile înalte ale complexului echipa 
noastră antitero. Fort Meade nu este doar sediul general NSA, ci 
găzduieşte şi cea mai mare staţie de teren a agenţiei, iar o porțiune 
însemnată din SIGINT-ul american este produsă zilnic aici, inclusiv 
interceptările şi rapoartele antitero, iar aceasta era o echipă a cărei 
activitate nu o puteam perturba ca s-o mutăm într-un loc mai sigur. 


7 Comunitatea serviciilor secrete se referă la cele 16 agenții care se 
găsesc în prezent mai mult sau mai puţin sub conducerea directorului 
Serviciilor Naţionale de Informaţii (DNI). Comunitatea cuprinde membri 
bine cunoscuţi, ca NSA şi CIA, dar şi alții obscuri, aşa cum sunt micile 
unități pentru informaţii din Departamentul de Combatere a Drogurilor 
sau din Departamentul pentru Energie (n.aut.). 


Plecarea la război... 43 


Se lăsa amurgul când am intrat în birourile lor. Majoritatea 
membrilor acestei echipe erau americani de origine arabă, aşa că 
trauma naţională şi profesională a atentatelor avea pentru ei o 
natură mult mai personală. 

Lucrau concentrați şi nu i-am întrerupt. Am trecut pur şi 
simplu de la un post de lucru la altul, fără să mă opresc nici cât să-şi 
scoată ei căştile, strângându-l pe câte unul de umăr, încuviințând 
din cap şi rostind ocazional „ține-te tare” sau alte cuvinte similare. 

În timp ce mă aflam acolo, personalul de întreținere acoperea 
ferestrele cu draperii negre. Părea ireal. Draperii negre în estul 
statului Maryland în secolul XXI. 

Când am ajuns în seara aceea acasă, Jeanine mă aştepta şi m-a 
strâns cu putere în brațe. Am izbucnit amândoi în lacrimi, alătu- 
rându-ne doliului naţional. Nu mai vorbisem cu ea de dimineață, 
când îi telefonasem ca s-o rog să afle unde erau copiii noştri, deja 
adulți. Fusese sunată de mama ei şi de fratele meu şi-i liniştise că 
nu mă găseam la Pentagon în momentul atentatului. 

Acolo, în vestibulul casei, Jeanine şi cu mine am recunoscut că 
ziua următoare va fi foarte diferită. 

Aşa a fost, într-adevăr, ca de altfel toate zilele ce au urmat şi 
cât am rămas eu în NSA. În primul rând, deoarece aveam mai mulți 
oameni, mai mulți bani şi o polarizare neobosită de energie, ne-am 
putut concentra resursele asupra punctelor decisive. Pe 11 sep- 
tembrie trebuia să acoperim în jur de 250 de zone de misiuni. 
După numai câteva săptămâni de la atentate, şi fără nicio obiecţie, 
am suspendat peste 10% din ele şi am redus prioritatea la alte 25%. 
Sporirea resurselor şi a mobilizării ne-a îngăduit de asemenea 
să accelerăm transformarea care începuse deja. În săptămâna 
atacului i-am întrebat pe seniorii noştri reuniți în şedinţă ce efect 
ar trebui să aibă atentatele de la 11 septembrie asupra programului 
nostru de transformare. Ideea generală a fost: „Nu schimbăm 
nimic. Accelerăm totul.” 

În răspunsul nostru exista atât furie, cât şi hotărâre. Înainte de 
terminarea acelei săptămâni de septembrie, am putut vedea peste 
tot în CIA abţibilduri pe automobile cu ultimele cuvinte ale lui 
Todd Beamer, unul dintre eroii Zborului 93 peste Pennsylvania: 

„Let's roll” Într-o seară, privind reluarea unui concert național 
care omagia victimele atentatelor, Jeanine a sugerat o temă simi- 
lară pentru NSA. A fost „I Won't Back Down” („Nu voi ceda”), 
cântecul lui Tom Petty. Cu acordul generos al domnului Petty, 
în anii următori am răspândit ideea şi cântecul acela în unități 
NSA din toată lumea. 

Din punct de vedere operaţional, şefii antitero din NSA şi-au 
restrâns activitatea la trei sarcini clare: urmărirea banilor (finanțarea 
teroriştilor), urmărirea materialelor (arme, substanţe chimice etc.) 
şi, mai presus de toate, urmărirea oamenilor. 

SIGINT era de neprețuit în această privinţă. În mod repetat, in- 
tercepţiile comunicaţiilor ne-au spus ce trebuia să ştim. Un exemplu: 
Eliza Manningham-Buller, şeful serviciului MI5 britanic, mi-a 
telefonat în martie 2004, după ce, în colaborare cu poliția britanică, 
efectuaseră raiduri la 24 de adrese, arestaseră opt persoane şi con- 
fiscaseră o jumătate de tonă de nitrat de amoniu. Ea mi-a mulțumit 
pentru SIGINT, care fusese „un element absolut esenţial pentru 
întreaga operaţie” 

Am trimis mulțumirile întregului personal NSA şi am primit 
un e-mail recunoscător. Aparent, un post de radio local din 
Maryland vorbise elogios despre acțiunea britanicilor, pe care o 
comparase cu bâlbâielile serviciilor secrete americane. Autorul 
mesajului e-mail fusese pe bună dreptate ofensat şi se simţise 
răzbunat când aflase despre rolul jucat de NSA. A fost un moment 
care a reamintit că, în această meserie, adesea nu-ţi poți iscăli 
reuşitele. 

În urmărirea teroriştilor am ajuns de asemenea să stăpânim 
geolocalizarea şi metadatele, cumva diferit față de rapoartele uzuale 
despre conținutul comunicaţiilor vizate, fie ele teroriste, diplo- 
matice sau chiar militare. Dacă dispuneai de suficiente metadate — 
şablonul utilizării unui dispozitiv de comunicaţii (cine apela, cine 
era apelat, când, cât timp) — puteai determina destul de bine inten- 
tiile proprietarului unui dispozitiv. Unele dintre ele aveau să devină 
ulterior subiecte de dezbateri când s-a ajuns la culegerea de meta- 
date despre americani, dar în cazul acesta permitea agenţiei să se 
intercepteze un telefon cu cartelă preplătită şi să-i determine 
utilizatorul și contactele, chiar cu date limitate ale conţinutului. 


Plecarea la război... 45 


După aceea, utilizând toate instrumentele disponibile, puteam 
determina cu precizie unde se găsea telefonul. 

Am dat lovitura, aproape întâmplător, chiar de la bun început 
în Afganistan, ucigând un lider al-Qaeda şi câțiva dintre adjuncții 
săi, pe când fugeau din Kabul. Acțiunea împotriva lor a fost posibilă 
prin combinarea în timp real a imagisticii cu interceptările. După ce 
am fost informat asupra operațiunii, am întrebat „De ce nu putem 
face asta tot timpul?” şi am pus la treabă câteva dintre cele mai 
strălucitoare minți pentru a instituționaliza acest gen de intervenție. 

Am înființat o unitate de lucru numită Geocell, formată din 
tineri inteligenți, am cuplat-o cu analişti de imagini de la Agenția 
Naţională de Informații Geospațiale, după care i-am conectat direct 
la unităţi tactice de pe teren. 

Vechii membri SIGINT vă vor spune că aceasta nu era decât o 
versiune a ceea ce ei obişnuiau să numească „analiza traficului” 
Dacă aşa stăteau într-adevăr lucrurile, atunci se baza pe o doză 
masivă de steroizi. 

Am instalat Geocell în subsol, printre conductele termice, 
motostivuitoare, consumabile şi alte elemente ale bazei noastre 
industriale. Când musafirii intrau însă pe uşa încuiată cu cifru şi 
pătrundeau în zona de lucru securizată, puteau să vadă ecrane uriaşe 
cu imagini curente şi să-i privească pe analiştii din Fort Meade în 
camere de chat din zona de război, consiliind trupele în timp real şi 
justificându-şi rolul autodescris prin cuvintele: „Noi îi urmărim, voi 
îi lichidați” 

La începutul lunii noiembrie, bazându-se pe informaţii de la 
Geocell, statul american a atacat cu o dronă Predator un complex 
taliban din nordul oraşului Kabul. Începeam să avem rezultate. 

Genul acesta de activitate a fost limitat iniţial la zona de război 
din Afganistan, pentru ca apoi, începând cu sfârşitul anului 2002, 
SIGINT NSA să fie cuplată la imagistica în timp real şi alte moduri 
de culegere a informaţiilor pentru a susține acțiuni împotriva 
al-Qaeda din alte locuri. 

Revista Time şi-a manifestat scepticismul. Relatând despre 
aceste atacuri, a opinat că „ideea lovirii din cer a țintelor teroriste 
aflate departe de câmpurile deschise de luptă din Afganistan este, 
desigur, un plan diferit şi este improbabil că va deveni norma” 

Greşit! 

În aceeași perioadă, George Tenet şi alte somități ale serviciilor 
secrete se aflau la Fort Meade pentru a celebra a cincizecea aniver- 
sare a înființării NSA prin decretul executiv (secret) al preşedintelui 
Truman în 1952. S-au spus multe despre originile şi importanța 
agenţiei, care au adăugat un semn de exclamare frumos la succesele 
noastre curente. 

Succesul operațional al cooperării dintre SIGINT şi imagistică 
a impus crearea mai multor legături strânse. Jim Clapper îmi era un 
vechi prieten şi mentor, iar acum conducea Agenţia Naţională de 
Informaţii Geospaţiale — o denumire care mi se părea improprie. 
Aceasta a fuzionat informaţiile rezultate din imagistică (IMINT) cu 
reprezentarea cartografică tradițională şi a încercat să se ridice la 
înălțimea mottoului său: „Cunoaşte terenul. Arată calea.” Aceste 
două discipline, SIGINT şi IMINT, aveau vieţi similare în privința 
tehnologiei şi vitezelor de care dispuneau. Ambele culegeau şi 
produceau electroni. 

Cu timpul, ne-am conectat bazele de date şi sistemele IT şi am 
folosit în comun tehnici de exploatare. În toamna anului 2004, Jim 
şi cu mine ne-am găsit pe acelaşi podium timp de o oră în New 
Orleans, anunțând mii de contractanţi din baza noastră de date 
despre colaborarea pe care am început-o. Oricine se îndoieşte în 
privința importanţei scenei respective nu cunoaşte pur şi simplu 
destule despre cultura tradițională a comunităţii serviciilor secrete 
americane. 

Jim şi cu mine eram conştienţi că acesta era un război care se 
desfăşura pe baza informaţiilor obţinute. Sigur că da, afirmaţia 
aceasta este valabilă pentru toate războaiele, dar mai ales pentru 
acela. Noi ne petrecuserăm cea mai mare parte a vieții profesionale 
în Războiul Rece. Pe atunci, culegerea de informaţii era dificilă, dar 
şi adversarului nostru îi era greu să ascundă armatele de tancuri ale 
Grupului Forţelor Armate Sovietice din Germania sau vastele 
câmpuri sovietice de rachete balistice intercontinentale din Siberia. 
Inamicul era destul de uşor de găsit. Mai greu era de ucis. 

Acum situația se inversase. Inamicul era relativ uşor de ucis. 
Atât doar că era foarte, foarte greu de găsit. 

Pare simplu, dar o mare parte din gândirea convențională a fost 
răsturnată. De aceea mai târziu, când unele programe de culegere a 
informaţiilor au devenit controversate, am susținut că limitarea 
activităţilor noastre în contextul actual echivala cu o dezarmare 
unilaterală în contextul Războiului Rece. Practic, predam în mod 
voluntar elementele-cheie de succes. 

Fuseseră de asemenea răsturnate unele concepte operaţionale. 
Profesioniştii din intelligence sunt obişnuiţi ca agenţii operativi să 
ceară date pentru a putea efectua acțiuni importante. La începutul 
războiului am fost invitat la cină acasă la Charlie Holland, şeful 
Comandamentului pentru Operaţiuni Speciale (SOCOM), cu care 
eram bun prieten. Amândoi făcuserăm parte din CAPSTONE, şcoala 
pentru generali de brigadă a Departamentului Apărării, şi, cu ocazia 
excursiei finale de absolvire, am cutreierat împreună prin capitalele 
unor state latino-americane. Acum, când am ajuns la desert, Charlie 
s-a întors către mine, a bătut cu palma în masă şi a spus: 

— Mike, am nevoie de informaţii pe baza cărora să pot acționa. 

L-am asigurat că lucram în direcţia aceea, însă am adăugat: 

— Charlie, dă-mi voie să-ţi ofer altă direcție de gândire. Tu 
oferă-mi mai multe acțiuni şi eu o să-ţi ofer mai multe informații. 

Cu alte cuvinte, aveam nevoie de mişcări operative care să 
„Zgândărească” inamicul, să-l silească să acționeze şi să comunice, 
pentru a putea afla mai multe despre el. Operațiunile puteau fi astfel 
concepute, încât să genereze informații. Cu timpul, ne-am stabilit 
tot mai mult în şablonul acela. 


După 11 septembrie, mulți au dorit să ne ajute, mai ales prie- 
tenii noştri cei mai apropiaţi pe care NSA îi numea „părți secun- 
dare”: democraţiile vorbitoare de engleză, membrii comunităţii 
Five Eyes (Australia, Canada, Noua Zeelandă, Marea Britanie şi 
Statele Unite), ale cărei rădăcini SIGINT datează din perioada 
Bletchley Park şi a decriptării codului Enigma german în Europa 
sau a unor acțiuni similare şi locuri din Pacific. 


8 Moşie din Anglia, care a găzduit în al Doilea Război Mondial prin- 
cipala organizaţie de criptanaliză a britanicilor şi apoi a Aliaților (n.trad.). 

Loialităţile acestea sunt profunde. Între membrii SIGINT 
britanici şi americani există consensul general că relația politică 
specială dintre ţările lor a început în salonul conacului Bletchley, 
când criptologii americani au sosit şi omologii lor britanici le-au 
spus ceea ce ştiau (şi nu ştiau) despre codul Enigma. 

Pe 11 septembrie, un nou-venit în secția de legătură cu Noua 
Zeelandă se afla în biroul lui din Fort Meade. A fost sfătuit să 
părăsească incinta. A refuzat să plece şi a continuat să-şi informeze 
capitala. Ulterior mi-a spus: 

— În asemenea momente, nu-ți abandonezi prietenii. 

La numai câteva ore după atentat, şefii serviciilor secrete 
britanice au sosit în SUA. Au avut nevoie de permisiune specială şi 
chiar de escortă specială pentru a pătrunde în spaţiul aerian al 
Statelor Unite. După aterizare au mers la Langley, unde s-au întâlnit 
cu George Tenet şi alții din echipa sa. Instrucţiunile primite de ei de 
la premierul britanic fuseseră clare: ajutaţi-i pe americani cum 
puteţi mai bine. 

Această cooperare este facilitată de anumite structuri perma- 
nente. În fiecare an, serviciile secrete din Five Eyes se reunesc; la 
aceste întruniri, Statele Unite sunt reprezentate de directorii CIA, 
NSA şi FBI. Nu toți partenerii au o structură analoagă cu a noastră; 
în mod uzual, se reunesc 13 agenţii din cele cinci țări. Prima 
întâlnire de după 11 septembrie a fost în martie 2002, pe Insula de 
Sud a Noii Zeelande. Locul fusese stabilit de mult, dar reunirea a 
fost întârziată, după care agenda ei socială a fost semnificativ redusă. 
Şi noi am redus personalul participant. Cerinţele de securitate aveau 
să fie ridicate şi nu era nevoie să le transformăm într-un coșmar. 

Ne cunoșteam între noi. În ciuda diferenței dintre bugetele, 
dimensiunile şi puterile organizaţiilor noastre, relațiile personale 
reflectau un egalitarism profesional. Nicio supraputere nu se 
împăuna ostentativ — doar la aeroport. Directorii CIA şi FBI au sosit 
fiecare în avionul său privat, declanşând speculaţii extravagante în 
presa locală despre identitatea persoanelor respective şi eveni- 
mentele în care erau implicate. 

Ne-am afundat repede în muncă. Care era calea cea mai bună 
pentru a ne proteja cetățenii? Au fost discuții operaţionale, desigur, 

însă nu doar atât. Toţi eram atât apărătorii, cât și produsele demo- 
crației. Eliza Manningham-Buller, pe atunci director adjunct al 
serviciului MI5 britanic, care deținea o experiență vastă în acţiuni 
împotriva teroriştilor IRA, a atins o coardă sensibilă prin descrierea 
dură a problemelor operative şi constituţionale cu care ne con- 
fruntam. Cum urma să-i tratăm pe cei care nu fuseseră încă declarați 
vinovaţi? La urma urmelor, noi ne ocupam de prevenirea terorii, 
nu doar de pedepsirea ei. 

Implicită în întrebarea ei era o potenţială recalibrare a echili- 
brului tradițional între libertate şi securitate. În septembrie 2005, 
după atentatele de la metroul londonez, Manningham-Buller (acum 
director general al MI5) a susținut că „ar trebui să existe o dezbatere 
privind necesitatea unei erodări a libertăților civile pe care toţi le 
preţuim pentru ca propriii noştri cetățeni să nu fie aruncaţi în aer 
când îşi văd de existenţele cotidiene” 

Ulterior mi-am dat seama că elitele politice (cel puţin, cele 
americane) nu erau de fapt tocmai dispuse să răspundă la întrebarea 
ei. Este mult mai uşor să critice serviciile secrete că nu fac destule 
atunci când se simt în pericol, dar în acelaşi timp să-şi rezerve 
dreptul de a le critica pentru că fac prea multe atunci când se simt 
iarăşi în siguranţă. 

Acesta este un lucru regretabil. Evitarea alegerilor dificile 
creează un efect de tip „du-te-vino”, bazat pe percepțiile momen- 
tului, şi ne costă finalmente atât libertatea, cât şi securitatea. 

Oricât de apropiate ar fi naţiunile din Five Eyes, există totuşi 
deosebiri. Pe drumul de înapoiere din Queenstown, m-am oprit în 
Wellington şi am avut o întrevedere cu prim-ministrul Helen Clark. 
A fost extrem de binevoitoare şi înţelegătoare — ceea ce era uşor 
surprinzător, fiindcă fusese în general responsabilă pentru politica 
de dezarmare nucleară promovată de Noua Zeelandă în anii 1980 
care adusese alianța ANZUS? în pragul disfuncționalităţii. Acum îşi 
declara susținerea, dar manifesta o îngrijorare precaută față de 


9 „Australia, New Zealand, United States Security Treaty” (Tratatul 
pentru Securitate în Pacific) (n.trad.). 

profilul acţiunilor antitero americane. Se temea că mişcări agresive 
din partea noastră vor eroda normele şi procesele internaționale de 
care depindeau națiuni mici ca a ei. Nu existau probleme specifice, 
ci doar un disconfort. Privind retrospectiv, eu/noi am fi putut fi ceva 
mai sensibili față de asemenea îngrijorări. 

Ulterior, am purtat o discuţie mult mai încinsă, în mod neaş- 
teptat tocmai cu britanicii. Cei din GCHQ, omologul britanic al 
NSA, nu erau convinşi (Ca şi o parte din personalul NSA) de înţe- 
lepciunea declanşării războiului în Irak. La începutul anului 2003, 
Katharine Gun, angajată a GCHQ, a transmis ziarului londonez 
Observer un schimb de e-mailuri între NSA şi GCHQ, care solicita 
acoperirea SIGINT a delegațiilor ONU în perioada premergătoare 
votului crucial de autorizare a războiului în Consiliul de Securitate. 
Gun s-a autodescris ca un „copil din a treia cultură”, expresie ce-i 
descrie pe copiii care au crescut o parte însemnată din viaţa lor 
într-o cultură diferită de cea a părinţilor. Ea se considera mai 
degrabă un cetățean al lumii, decât al Marii Britanii, deoarece îşi 
petrecuse copilăria în Taiwan. Tocmai acele abilități în limba 
chineză o făcuseră interesantă pentru GCHQ. 

Katharine Gun ar fi trebuit să fie un semnal al schimbării valo- 
rilor în societăţile noastre. Noi nu l-am observat. Peste un deceniu 
avea să fie mult mai clar prin Edward Snowden. 

Incidentul Gun a fost mai degrabă iritant decât o criză în sine, 
cel puţin pentru noi. Chiar dacă afirmaţiile ei ar fi fost adevărate, 
interceptarea comunicaţiilor diplomatice pentru atingerea unui 
obiectiv politic nu era o noutate. În 1917, Marea Britanie utilizase 
telegrama ministrului de externe german Zimmermann pentru a 
impulsiona Statele Unite să intre în război. Şi noi nu puteam câtuşi 
de puţin să condamnăm un partener extern pentru „scurgeri” oca- 
zionale de informaţii, pentru că în privința respectivă aveam 
propriile noastre probleme. (Pe de o parte, asta a fost bine, deoarece, 
peste aproape un deceniu, americanul Edward Snowden a aruncat 
în spaţiul public o tonă de secrete ale GCHQ.) 

Dar în anul 2004, omologul meu din GCHQ, David Pepper, 
mi-a mărturisit că retrăsese oameni din Irak din cauza disconfor- 
tului lor personal față de misiunea respectivă. El a propus o discuţie 
despre „valori” la următoarea reuniune bilaterală. 

Cred că un britanic m-ar descrie ca „şocat” de ideea că per- 
sonalul dintr-o agenţie SIGINT ar putea opta să se retragă dintr-o 
misiune în timp de război. Recunosc că am avut translatori care au 
ezitat să identifice ţinte după amprenta vocală în vederea eliminării 
lor (capitolul 4), iar GCHQ era complet civil şi aflat sub conducerea 
Ministerului Afacerilor Externe britanic, pe când NSA era o agenţie 
de susținere a luptelor, 50% militarizată, care făcea parte din 
Departamentul Apărării. Am fost imediat de acord cu propunerea 
lui David, atât din curiozitate, cât şi din prietenie. 

Conducerile NSA şi GCHQ se întâlnesc anual, fie pe un țărm al 
Atlanticului, fie pe celălalt. În general, GCHQ ne găzduieşte într-o 
reşedinţă elegantă de pe un domeniu din apropierea Londrei. Când 
vin ei aici, sunt norocoşi dacă primesc cazare la un Motel 6 în Glen 
Burnie, deşi într-un an am stat într-un hotel Sheraton de lângă 
câmpul de luptă de la Gettysburg, beneficiind de un fundal frumos 
pentru discuţii. Îmi amintesc şi acum reacţia partenerilor noştri 
când un conferenţiar de la US Army War College, care ne-a condus 
pe traseul Şarjei lui Pickett”, a reflectat: 

— În 90 de minute, aici au murit mai mulți americani decât în 
Normandia după 81 de ani. 

Întâlnirea noastră din 2004 s-a ţinut la Chevening, o frumoasă 
reşedinţă rurală engleză. Benjamin Franklin se bucurase realmente 
de farmecul ei, judecând după scrisoarea de mulțumire pe care i-o 
trimisese gazdei şi care este expusă la loc de cinste. Ziua a fost 
ocupată cu obişnuitele discuţii operaționale, iar după cină ne-am 
retras în bibliotecă, cu pahare de brandy în mâini, pentru discuția 
solicitată de David. 

Eram cu adevărat între prieteni, dar pe ansamblu, noi, ameri- 
canii, am petrecut destul timp explicându-ne acțiunile. De exemplu, 
le-am clarificat opiniile noastre despre utilizarea forței în relațiile 
internaționale. Deosebirile de gândire erau mult mai evidente față 
de mulți europeni continentali, desigur, dar noi reprezentam un 


1 Atac de infanterie al trupelor confederate în ultima zi a Bătăliei de 
la Gettysburg din Războiul de Secesiune american (n.trad.). 

guvern şi (cred) un popor cu o opinie mai robustă, ca să zic aşa, 
despre utilitatea forței, chiar decât rudele noastre britanice. 

Un aspect surprinzător al discuţiei l-au reprezentat filmele, mai 
precis un film anume, La amiază, care figurează în mod uzual pe 
listele americane ale celor mai bune pelicule turnate vreodată. 
Personajul principal, şeriful Will Kane (interpretat de Gary Cooper), 
este considerat de American Film Institute printre primii cinci eroi 
cinematografici din toate timpurile. Deşi era puțin cunoscut de 
partenerii noştri, westernul acesta clasic face parte din mitologia 
americană. Kane — care trebuie să facă față unei bande de ucigaşi, 
soţiei lui quaker cu care abia s-a însurat şi chiar locuitorilor oraşului 
— respinge compromisul sau posibilitatea de a fugi, acţionează 
împotriva opiniei generale şi, în cele din urmă, se bizuie pe violența 
justificată pentru a supravieţui. Nu era tocmai concepția europenilor 
contemporani. 

Spre sfârşitul serii, pe când ne goleam paharele cu brandy, am 
rezumat unele deosebiri culturale, recurgând la o hiperbolă: 

— Majoritatea americanilor au o armă şi majoritatea ame- 
ricanilor merg duminica la biserică.!! 

A fost o seară bună. Am lămurit lucrurile care trebuiau lămu- 
rite. GCHQ avea propriile sale probleme cu „europenizarea” tot mai 
mare a Marii Britanii. Suprapunerea Convenţiei Europene a Dreptu- 
rilor Omului peste legislaţia, politica şi practica britanică constituia 
o problemă majoră pentru guvern. Pentru GCHQ însemna poveri şi 
proceduri administrative suplimentare care să poată demonstra 
respectarea obligaţiilor. 


!! Deoarece familia mea n-a avut niciodată o armă în casă, mie 
personal nu mi se aplica decât partea cu „mersul la biserică”. În privința 
aceea eram însă atât de devotați, încât în prima mea detaşare în Coreea 
ne-am adus preotul din parohie într-o vacanţă de familie. După pensionare 
am combinat cele două teme într-un discurs de absolvire, ţinut la 
Universitatea Franciscană din Steubenville, când am vorbit despre 
lunetiştii din Sarajevo. Le-am spus absolvenţilor că dacă erau ispitiţi să 
doarmă şi să rateze slujba de duminică dimineaţă, ar fi trebuit să se întrebe: 
„Există oare lunetişti pe drumul spre biserică?” „Dacă răspunsul este 
negativ”, le-am spus, „atunci dați-vă jos din pat” (n.aut.). 

Australienii nu suferă astfel de influențe europene. Odată 
i-am mărturisit prim-ministrului Rudd că relația de colaborare cu 
țara lui era fără doar şi poate cea mai confortabilă pe care o avu- 
sesem în domeniul informaţiilor. Nu ştiu dacă acest lucru se datora 
trecutului cumva similar de imigranţi, experiențelor asemănătoare 
de existență dusă la frontieră sau culturilor pragmatice. Indiferent 
de motiv, a funcționat. Australienii au fost buni şi cu toate că ser- 
viciile lor erau mici, aveau suficientă masă critică pentru a merita 
implicarea noastră. 

Printr-o diviziune atentă a muncii, NSA se baza pe rapoarte 
primite de la Directoratul pentru Semnale al Ministerului Apărării 
australian pentru anumite regiuni din lume. Noi chiar am dirijat 
reţelele de colectare ale NSA din asemenea regiuni străine către 
Canberra, pentru a fi prelucrate acolo, şi, cu toate că exista posibi- 
litatea de interceptare a comunicaţiilor cetățenilor americani, 
aveam completă încredere că analiştii Directoratului vor respecta 
protecţiile de intimitate ale cetățenilor americani despre care 
îi instruiserăm. Este greu să ai mai multă încredere într-un par- 
tener decât în fraza: „Dacă el o dă-n bară, eu ajung la închisoare” 
(În octombrie 2014, ambasadorul australian a găzduit o recepție 
pentru celebrarea a 60 de ani de relaţii între Canberra şi CIA. Nu 
toate țările aniversează aşa ceva.) 

Aveam şi alte relaţii de încredere reciprocă. Unul dintre par- 
tenerii noştri nord-europeni a interceptat odată, accidental, un fax al 
guvernului american care dezvăluia detalii secrete despre o călătorie 
a preşedintelui. Partenerul a avut destulă încredere în relația noastră 
(că nu vom presupune că ne vizase deliberat), încât ne-a arătat 
realmente faxul, avertizându-ne că dacă ei fuseseră capabili să-l 
intercepteze, atunci şi alții puteau face la fel. Le-am mulțumit şi am 
alertat Secret Service!?. Asta înseamnă să fii un prieten bun. 


12 Pentru evitarea confuziei cu alte servicii secrete, s-a păstrat denu- 
mirea originală „Secret Service” pentru a defini serviciul care asigură paza 
şi protecția personalităţilor politice americane, în special a preşedintelui 
(n.trad.). 

Şi noi am fost, la rândul nostru, un prieten bun. Am ajutat un 
aliat european când cetăţenii săi au fost luaţi ostatici în Africa de 
Nord. Am muncit din greu atunci şi, în final, aliatul a recunoscut că 
am acționat ca şi cum ostaticii ar fi fost americani. 

M-am gândit că am putea face mai multe. Unul dintre prede- 
cesorii mei organizase state-cheie din NATO într-o relație SIGINT 
de cooperare care îi avea ca ţintă pe sovietici. Deşi URSS dispăruse 
de mult, constructul acela — numit SIGINT Seniors — a continuat. 
S-au ținut încruniri anuale, găzduite pe rând de statele membre, care 
încercau de fiecare dată să depăşească în ospitalitate întrunirile 
anterioare, astfel încât au fost mereu încântătoare. În acelaşi timp 
însă progresul înregistrat în chestiunile operaționale a fost extrem 
de lent sau, aşa cum a observat cu acuitate un mucalit, era măsurabil 
în „unităţi de timp NATO” 

Directorul NSA era preşedintele permanent al grupului 
respectiv şi, deşi nu era rândul nostru să fim gazde, am convocat o 
întrunire extraordinară la începutul lunii decembrie 2001. Noi urma 
să fim gazdele, dar nu în SUA, din cauza dificultăților legate de 
securitate şi călătorie, ci într-un complex din Europa pe care NSA 
îl utiliza pentru logistică şi suport tehnic. Avea să se desfăşoare 
aşadar pe pământ european, iar europenii au fost perfect înțele- 
gători. Serviciile britanice nu fuseseră singurele care sosiseră discret 
în Statele Unite după 11 septembrie pentru a oferi ajutor. 

La întrunirea aceea n-au existat nici ceremonii, şi nici mese 
bogate sau vinuri alese. Am fost sinceri, tactici şi operativi într-un 
grad fără precedent. În linii mari, ne-am expus acțiunile. Le-am 
relatat prietenilor noştri detaliile comunicaţiilor asociate teroriş- 
tilor pe care le descoperisem că ieşeau sau intrau în țările lor. În 
lumina freneziei create de cele mai recente revelații ale lui Edward 
Snowden, dați-mi voie să repet: noi le-am spus prietenilor europeni 
ce numere de telefon din ţările lor erau în contact cu numere de 
telefon pe care le credeam asociate cu terorismul. Răspunsul lor, în 
2001, a fost să-şi ia notițe cu atenţie. 

Ne-am prezentat poziţia în privința culegerii de date — punctele 
în care apreciam că eram puternici şi punctele în care credeam că 
avem nevoie de ajutor. Nu a trebuit să-i convingem să pună umărul. 

Desigur, toți trebuiau să acționeze în concordanţă cu legile lor şi cu 
propriile lor direcţii politice, însă ne-am ales cu rezultatul pe care 
l-am dorit: toți au fost gata să ne ofere ajutor. 

De-a lungul timpului, am creat în Afganistan aşa-numitul 
Center Ice, o inițiativă americană de conectare a partenerilor 
SIGINT într-o singură reţea tactică. Investiţia noastră n-a însemnat 
decât laptopuri şi comunicaţii securizate, dar ne-a îngăduit să 
coordonăm şi să înlăturăm conflictele dintre diversele unități 
naționale legate de culegerea informațiilor. 

De asemenea, n-am ezitat să fim creativi în privința parte- 
nerilor aleşi. Chiar înainte de 11 septembrie, am abordat unele state 
din Asia Centrală în vederea stabilirii de relații de cooperare. 
Vechea unitate sovietică de la Termez, din Uzbekistan, era pozițio- 
nată exact spre Mazar-i-Sharif, din nordul Afganistanului. Locali- 
zarea geografică conta, chiar dacă părţi din unitate continuau să fie 
conectate la sistemul SIGINT rusesc. 

Pe lângă SIGINT, NATO a întreprins un pas spectaculos, chiar 
dacă în mare parte simbolic, în toamna anului 2001. Alianța 
a invocat Articolul 5, care declară că un atac împotriva unui stat 
membru reprezintă un atac împotriva tuturor statelor membre şi a 
detaşat platforma de comandă şi control aeropurtată AWACS în 
America de Nord, pentru apărarea acestui continent. Eu petrecusem 
30 de ani gândindu-mă cum să deplasez forțe militare în direcția 
opusă, dar primul exemplu de apărare comună din lumea reală a 
fost ajutorul pe care ni l-a oferit Europa. Trebuie să recunosc că m-a 
încercat o senzație ciudată. 


La NSA trebuia, bineînţeles, să ne ocupăm şi de propria noastră 
defensivă. Agenţia trimisese mereu oameni în calea pericolului. 
În trecut, avioane SIGINT fuseseră doborâte de Uniunea Sovietică 
şi de Coreea de Nord, iar Forţele Aeriene israeliene trăseseră 
în 1967 într-o navă maritimă SIGINT. Noi însă consideraserăm 
întotdeauna că a fi în garnizoană, la Fort Meade sau în altă staţie de 
teren, echivala cu a fi într-un sanctuar. Atentatele din 11 septem- 
brie au arătat că acest lucru nu mai era adevărat. 

Ambuteiajul cauzat de ordinul meu de evacuare a personalului 
neesenţial din 11 septembrie a arătat foarte clar că nu eram pregătiți 
pentru apărare locală. De asemenea, multe dintre clădirile noastre 
erau amplasate prea aproape de domenii publice şi de autostrăzi. 

Mulţi dintre oamenii noştri au simţit asta. Ştiu că familiile 
lor au simțit-o. Am încercat să le liniştesc o parte din îngrijorări 
printr-o scrisoare pe care am expediat-o prin poşta terestră la 
adresele tuturor angajaţilor. „Vă rugăm să fiţi siguri”, am scris, 
„Că se întreprind toate eforturile pentru asigurarea securităţii 
personalului nostru. Ne vom proteja pe noi, dar, mai important, 
vom proteja ţara.” 

Din fericire, aveam deja în desfăşurare programul PSAT 
(„Securitate antiteroristă pe perimetru”) pe care l-am accelerat. 
Intenţionam să tratăm NSA ca pe un campus securizat (similar cu 
CIA), nu ca pe clădiri izolate la care se putea ajunge pe drumuri 
publice. Pe tot perimetrul nostru au fost plasați stabilopozi, pentru 
ca vehicule purtătoare de explozibili să nu se poată apropia de 
clădiri. Am recrutat unităţi locale de rezervişti pentru a intimida 
potenţiali atacatori prin prezența vizibilă şi amenințătoare a 
TAB-urilor blindate şi înarmate la intrările pentru vehicule. 
Mezinul meu făcea pe atunci curte viitoarei sale soţii, iar de la 
primele ei vizite în familia noastră a trebuit să treacă prin astfel de 
puncte de control pentru a intra în complex. 

Statul Maryland s-a străduit din răsputeri să ne protejeze, mai 
ales clădirile noastre de lângă Route 50, pe care într-un final a 
deviat-o. Am extins de asemenea sistemul CONFIRM, care înre- 
gistra prezentările ecusoanelor celor care intrau şi ieşeau din uni- 
tățile noastre. Datele respective aveau să fie stocate acum în alt loc, 
astfel că, în eventualitatea unei distrugeri catastrofale, puteam 
determina cel puţin cine se aflase în clădiri. 

Totuşi nu trebuia să ne ocupăm exclusiv de protecția struc- 
turilor noastre fizice şi de cea a personalului. Trebuia să ne protejăm 
şi infrastructura digitală şi proprietatea intelectuală. Ce s-ar fi 
întâmplat cu națiunea noastră dacă ne-am fi pierdut complexul de 
computere sau codul-sursă în fața unui atacator hotărât? 

N-am dorit să fim nevoiţi să răspundem vreodată la această 
întrebare, aşa că am început să construim un complex alternativ, în 
care urmau să fie stocate o mare parte din cele amintite. Am căpătat 
un ajutor important din partea congresmanului David Obey de 
Wisconsin, care a alocat un buget pentru păstrarea capacității 
noastre informatice. N-a fost o coincidență faptul că Obey provenea 
din Wisconsin unde se produceau computerele noastre Cray. A fost 
însă o idee foarte bună, dar ştiam că păstrarea capacității informatice 
nu era suficientă. Trebuia să ne păstrăm absolut toate activele. 
Problema era să reproducem NSA... şi încă rapid. 

Ne-am grăbit să găsim un loc adecvat, un complex separat fizic 
care să ne permită să copiem aproximativ 80% din capabilitățile 
NSA cu aproximativ 20% din capacitatea sa. Sigur că da, nu era 
soluția perfectă, însă cel puțin ne proteja în cazul unei catastrofe. 
La sfârşitul lunii septembrie 2003, am decriptat primul mesaj în noul 
complex. Pentru noi a fost cumva echivalent cu baterea bulonului 
de aur în 1869 la Promontory Summit!3. Ne-a îngăduit să respirăm 
ceva mai relaxaţi. 

Pentru continuitatea operaţiunilor mai aveam de rezolvat o 
ultimă problemă. Deoarece ne apropiam de sezonul sărbătorilor şi 
se înregistra o rată uriaşă a convorbirilor teroriste, i-am telefonat 
lui David Pepper de la GCHQ şi i-am spus că, în eventualitatea unor 
pierderi catastrofale la Fort Meade, aveam să-i încredințăm lui şi 
reprezentantului nostru superior din Londra managementul siste- 
mului SIGINT american. Tăcerea lungă care a urmat la celălalt capăt 
al legăturii telefonice securizate a trădat atât gravitatea amenințării, 
Cât şi povara uriaşă pe care o aşezam pe umerii unui prieten. 


În timp ce lucram cu datele prezentului şi ne pregăteam 
pentru viitor, Congresul a dorit să ne audieze pentru a ne întreba 
despre trecut şi despre felul cum fuseseră posibile atentatele din 


13 Liniile primei căi ferate rranscontinentale americane au fost unite 
la 10 mai 1869, prin ceremonia baterii „ultimului bulon” la Promontory 
Summit, statul Utah (n.trad.). 

11 septembrie. Comisiile pentru Serviciile de Informaţii ale Camerei 
Reprezentanţilor şi Senatului s-au organizat în aşa-numita Comisie 
Mixtă de Anchetă (JIC) şi au început să țină audieri, atât deschise, 
cât şi cu uşile închise. Acesta a fost începutul unui val de anchete 
(Comisia 9/11, Comisia WMD şi ulterior examinări similare ale 
acțiunilor CIA) care au răpit serios din timpul unora dintre cei mai 
buni membri ai comunităţii serviciilor secrete americane. 

Marea audiere deschisă a Comisiei Mixte de Anchetă s-a ținut 
în octombrie 2002, când George Tenet, Bob Mueller — directorul 
FBI — şi cu mine am fost prezenţi simultan la masa martorilor. 
Şedinţa a ţinut o zi întreagă şi ulterior revista Time a publicat pe 
copertă o fotografie în care toți trei eram cu mâna dreaptă ridicată 
în timpul jurământului. 

N-a fost atât de rău pe cât ar fi putut să fie. Preşedinţii comisiilor 
parlamentare, congresmanul Porter Goss şi senatorul Bob Graham, 
au ţinut lucrurile destul de bine în frâu. În decursul audierii, am 
recunoscut că, din păcate, NSA nu a avut niciun fel de informaţii 
anterioare despre atentatele din 11 septembrie şi că ne confruntam 
cu problema unei revoluții mondiale a telecomunicaţiilor. Anterior 
concuraserăm cu succes cu sovieticii. 

— Acum însă trebuie să ţinem pasul cu o revoluţie globală a 
telecomunicaţiilor, probabil cea mai spectaculoasă din comunicațiile 
interumane după inventarea tiparului de către Gutenberg. 

Şi nu ne descurcam prea grozav... 

M-am plâns că resursele şi personalul nostru fuseseră reduse cu 
o treime în deceniul anterior, același deceniu în care „numărul 
telefoanelor mobile a crescut de la 16 milioane la 741 de milioane, 
adică de aproape 50 de ori... Utilizatorii internetului au crescut de 
la 4 milioane la 361 de milioane, adică de peste 90 de ori. Numărul 
liniilor terestre instalate în ultimii şase ani din deceniul 1990 este 
egal cu jumătate din numărul liniilor terestre instalate în toată 
istoria anterioară a omenirii. În acelaşi deceniu, traficul telefonic 
internațional a crescut de la 38 de miliarde de minute la peste 
100 de miliarde. Anul acesta [2002], populaţia globului va vorbi la 
telefon peste 180 de miliarde de minute numai în convorbirile 
internaționale.” 

Am recunoscut că alocasem misiunii antiteroriste insuficiente 
resurse de translatori şi analişti, dar am subliniat că „dacă aceste 
audieri ar fi fost despre un război care a izbucnit în Coreea sau 
despre o criză în strâmtoarea Taiwan, dacă am fi fost luaţi prin 
surprindere de conflicte în Asia de Sud, dacă am fi pierdut un avion 
deasupra Irakului sau dacă trupele americane ar fi suferit pierderi în 
Bosnia sau Kosovo — în oricare dintre cazurile acelea, aș fi fost aici 
şi v-aş fi spus că nu am alocat problemei respective destui analişti sau 
translatori” 

Am încheiat, felicitând comisia fiindcă declanşase un foarte 
necesar dialog naţional despre echilibrul dintre securitate şi 
libertate. Era o referire indirectă în şedinţă deschisă la problemele 
create de programul Stellarwind, o acţiune secretă de culegere a 
informaţiilor (capitolul 5) care se desfăşura pe atunci, dar care era 
cunoscută de nici zece persoane din sala ticsită în care se desfăşura 
audierea. 

— Nu mă ajută cu nimic dacă mi se reaminteşte că am nevoie 
de mai mulți translatori din arabă, sau dacă cineva ne critică pentru 
o interceptare obscură care a rămas în fişierele noastre şi care poate 
fi mai revelatorie în prezent decât acum doi ani. Din partea 
dumneavoastră am nevoie de fapt să staţi de vorbă cu electoratul şi 
să aflați unde doresc cetăţenii americani să fie trasă linia între 
securitate şi libertate. 

Atunci, în octombrie 2002, am sintetizat destul de bine între- 
barea de peste un deceniu: 

— În contextul misiunii NSA, unde tragem linia între nevoia 
statului de informaţii antiteroriste despre persoane din Statele Unite 
şi dorința de intimitate a persoanelor aflate în Statele Unite? 

După revelaţiile făcute de Edward Snowden în 2013 (capi- 
tolul 21), NSA a fost acuzată de indiferenţă față de viaţa privată 
a americanilor, ba chiar de violarea ei aleatorie. Niciuna dintre 
acuzaţiile acelea n-a fost reală. Şi, apropo, întrebarea pe care am 
adresat-o Congresului în 2002 a rămas neconsemnată (şi în general 
fără răspuns). 

Adoptasem o poziţie destul de defensivă; la urma urmelor, 
subtextul audierii era destul de clar: cum ați permis să se întâmple 

astea? De fapt, nu era nevoie să fiu defensiv, fiindcă ei îl vânau de 
fapt pe George Tenet. 

L-au atacat dur pe George, deoarece CIA pierduse urma unei 
perechi de terorişti care participase la o întâlnire din Kuala Lumpur, 
iar apoi s-a aflat la San Diego. Cei doi terorişti locuiseră în California 
sub numele lor reale şi sfârşiseră prin a fi în cursa American Airlines 
care lovise Pentagonul. Înregistrările nu erau clare despre cine şi ce 
ştia sau când şi ce transmisese (sau nu) CIA FBI-ului. Câţiva membri 
ai comisiei au insistat să afle numele analistului care fusese implicat 
în povestea asta, însă George a refuzat să-l destăinuie. La un moment 
dat, el s-a prefăcut că se apleacă pentru a lua ceva din servietă, care 
se afla pe podea între noi, şi când a trecut prin dreptul meu, a şoptit: 

— N-o s-o trădez. N-o s-arunc vina asupra ei. 

Audierea a durat toată ziua. Fără pauze. Cel puţin, pentru noi. 
Membrii comisiei ieşeau şi intrau. Unii luau sandvişuri de la bufet, 
le aduceau înăuntru şi mâncau acolo, la masa lor de pe podium. 
La ora 14:00, George s-a întors spre juristul lui şi s-a plâns: 

— Nouă nu ne aduce nimeni de mâncare? 

Se părea că nu, de aceea juristul a trimis după patru sandvişuri 
cu salată de ouă de la bufetul Senatului. Când ni le-a înmânat, noi 
eram tot la masa martorilor şi ne continuam depoziţiile. În acel 
moment, aveai senzaţia că toți cameramanii din Washington au 
apărut brusc în fosa dintre masa noastră şi podium, pregătiţi să facă 
fotografii legendare ale celor trei martori care înfulecau. Sandvi- 
şurile au rămas neatinse şi noi am rămas nemâncați. 

După ce s-a terminat ziua aceea lungă, am fost interpelat la 
ieşirea din sală de o rudă a unei victime din 11 septembrie. Continua 
să fie vizibil îndurerată, iar evenimentele zilei nu-i aduseseră deloc 
liniştea sperată. Am stat puțin de vorbă cu ea, spunându-i că toți 
depuneam toate eforturile posibile. Nu-i puteam oferi nimic altceva. 

Şedinţa cu uşile închise în Comisia Mixtă de Anchetă a fost mai 
bizară. S-a desfăşurat în sala de audieri securizată a Camerei Repre- 
zentanţilor, iar mulți senatori n-au avut loc pe podium, aşa că au 
stat la mese mici în fosă. Păreau părinți care participau la ceremonia 
de absolvire şcolară a copiilor lor. 

În şedinţa aceea, senatorul Richard Shelby de Alabama a 
condus acuzaţiile împotriva NSA pentru două interceptări care 
fuseseră făcute pe 10 septembrie, dar care nu fuseseră procesate, 
traduse şi raportate decât pe 12 septembrie. Una dintre ele conținea 
fraza „Meciul este gata să înceapă”, iar în cealaltă se spunea „Mâine 
este ora zero” 

Ambii vorbitori erau afiliați la al-Qaeda, dar nu la nivel supe- 
rior. Înţelesul frazelor nu era precis, iar ele făceau parte din conver- 
saţii lungi despre multe alte subiecte. 

În niciun caz nu precizau că va avea loc un atac şi nu conţineau 
niciun fel de detalii despre ora, locul sau natura unui posibil eveni- 
ment. Nu se spunea New York sau Washington. Nu erau amintite 
avioane sau arme. Cu cât le studiam mai mult, cu atât păreau mai 
mult nişte comentarii despre urmările asasinării lui Ahmad Shah 
Massoud, conducătorul Alianţei Nordului din Afganistan, care 
fusese omorât pe 9 septembrie. 

În tot cazul, în vara anului 2001 fuseseră înregistrate peste 
20 de asemenea avertismente privind o acţiune iminentă. Noi le 
raportaserăm conştiincios, totuşi niciunul dintre ele nu avusese 
legătură cu atentatele. 

Uneori, absenţa unui atentat se datorase rapoartelor noastre. 
În luna iulie am interceptat o comunicaţie între Afganistan şi Arabia 
Saudită. Era o discuţie despre un meci de fotbal, iar când fusese 
întrebată despre locul de disputare a meciului, partea afgană răs- 
punsese: „Undeva în regiunea voastră” Bineînţeles, am alertat 
imediat americanii din regiune, iar unitățile Departamentului 
Apărării au întreprins măsurile corespunzătoare. Ulterior am 
interceptat aceiaşi interlocutori; unul dintre ei a întrebat dacă 
meciul avusese loc, iar celălalt a răspuns că se amânase fiindcă nu 
veniseră spectatorii. 

Am încercat să le explic comisiilor cum funcționează SIGINT, 
că „de mii de ori pe zi, angajaţii noştri de pe linia frontului trebuie 
să răspundă la întrebări dure de felul: cine sunt interlocutorii? Par 
bine informaţi? Apar în conversaţie cuvinte sau fraze-cheie? Care 
este reacția faţă de ele? Ce evenimente mondiale şi culturale pot 
modela cuvintele acelea?” 

Am explicat că NSA ascultă rareori o conversaţie în timp real. 
Interceptările sunt culese, stocate şi sortate, după care un translator 
le parcurge pe rând. Aşa se întâmplase cu interceptările din 10 sep- 
tembrie. Iar planul de lucru pentru abordarea restanţelor existente 
fusese bineînţeles afectat de schimbarea priorităților după atentatele 
din 11 septembrie. 

V-aţi înşelat dacă credeaţi că comisiile de control ale serviciilor 
de informații ar fi la curent cu toate aspectele acestea. Acum nici 
măcar nu voiau să accepte explicaţii. 

Ajuns aproape în pragul exasperării, am scos până la urmă 
transcrierile (nu rapoartele, ci transcrierile) conversațiilor care 
fuseseră interceptate. Le-am citit în totalitate, inclusiv flecărelile, 
saluturile şi o discuţie lungă despre necesarul de baterii. 

— Este vorba despre baterii reale, am precizat, nu sunt cuvinte 
codificate pentru altceva. 

După ce am terminat, am lăsat hârtiile din mână şi am privit 
spre podium. 

— Spuneţi-mi dumneavoastră, acum. A fost un avertisment 
strategic sau doi băiețaşi care făceau plinul la un 7-Eleven? 

La audierea cu uşile închise, am avut parte de o pauză scurtă 
pentru prânz şi am mâncat în grabă nişte sandvişuri, în timp ce 
membrii comisiei se împrăştiau. Când ne-am reunit după-amiază, 
am reluat tema „mâine este ora zero”. De acum George şi cu mine 
primeam notițe de la stafful nostru, care ne anunțau că detalii de la 
şedinţa de dimineață (cu uşile închise) erau redate pe CNN, inclusiv 
rău-prevestitoarele fraze din 10 septembrie. 

Spre norocul nostru, Jane Harman, membră a Camerei Repre- 
zentanţilor, deplângea „scurgerea” de informații secrete în general, 
când George şi cu mine ne-am întrerupt depoziția pentru a-l anunţa 
pe Porter Goss, care prezida şedinţa, despre ce se întâmpla. A fost cu 
adevărat furios şi a spus-o ca atare. 

În decursul audierii, am fost bineînţeles inaccesibili pentru 
presă, dar după ce am revenit la sediul general, telefoanele n-au 
contenit să zbârnâie din partea jurnaliştilor care doreau comentarii 
— pe care, bineînţeles, nu le puteam oferi, deoarece totul continua 
să fie strict secret. Nu s-a determinat niciodată în mod oficial de 

unde au provenit „scurgerile”, dar un corespondent care sunase la 
NSA pusese o întrebare interesantă: 

— Ce are Shelby [senatorul care ne întrebase despre inter- 
ceptări în cursul dimineții] cu voi, oameni buni? 


În ciuda distragerii provocate de Comisia Mixtă de Anchetă, 
noi ne ascuțeam armele împotriva organizaţiei al-Qaeda şi, cu toată 
sinceritatea, deveneam destul de buni. În martie 2002, CIA şi ISI 
(Direcţia pentru Informaţii Inter-Servicii din Pakistan) l-au reținut 
pe Abu Zubaida, primul dintre mai mulți lideri din al-Qaeda pe care 
aveam să-i capturăm, iar ulterior George Tenet a fost atât de amabil 
încât să mă sune acasă, atât pentru a mă anunţa, cât şi pentru a-mi 
mulțumi când Khalid Sheikh Mohammed a cunoscut o soartă 
similară. 

La momentul acela însă Irakul era şi el prioritar. Trebuie să 
recunosc că au existat, ocazional, momente întunecate când m-am 
întrebat de ce făceam asta. Saddam era periculos, dar nu pleca 
nicăieri. Eu nu eram totuși un factor decizional. M-am concentrat 
să terminăm repede orice război de acolo. 


PATRU 


PLECAREA LA RĂZBOI... 
DIN NOU ŞI DIN NOU 


FORT MEADE, MARYLAND, 2002-2005 


Åsta că, în timp ce analizam cu Congresul urmările atenta- 
telor din 11 septembrie, ne îndreptam spre războiul din Irak. 

La bine sau la rău, NSA a jucat şi acolo un rol însemnat. În mod 
clar unii membri ai administrației americane considerau că 11 sep- 
tembrie justifica un atac împotriva regimului lui Saddam. Pentru 
a-şi consolida cazul, ei sugerau frecvent o legătură între guvernul 
irakian şi al-Qaeda, iar uneori solicitau analize mai detaliate ale unor 
elemente specifice de informaţii rezultate din semnale care, în 
opinia lor, le susțineau teoria. 

Asta se întâmpla îndeajuns de frecvent încât să mă tem că unele 
dintre materialele noastre puteau fi desprinse din context, astfel că 
le-am spus oamenilor noştri care se ocupau de Irak ca, atunci când 
li se cerea o astfel de analiză, să includă în rapoartele lor un avertis- 
ment general de genul: „Privite în ansamblu, informaţiile rezultate 
din semnalele de comunicaţii nici nu confirmă, nici nu infirmă o 
relație operativă între guvernul irakian şi al-Qaeda” 

Serviciile secrete, mai cu seamă cele precum ale lui Saddam 
Hussein, au contacte cu foarte multe persoane. Contactele acelea 
nu sunt cazuri evidente de colaborare, cooperare sau subordonare. 
Nu spun că era incorect sau cumva neetic să recomand ipoteza aceea 
sau să caut dovezi care s-o confirme. În cele din urmă, nu se putea 
vorbi despre o bază pentru aşa ceva. 

În schimb, noi toți credeam că se putea vorbi despre o bază 
pentru arme de distrugere în masă. M-am aflat în sala de conferințe 
a lui George Tenet când s-a votat Raportul național de informații 
(NIE), atât de hulit în prezent. Eu am votat „da” la toate capetele de 

acuzare, iar la momentul respectiv am fost convins de corectitu- 
dinea votului meu. Anterior îi spusesem consilierei pe probleme de 
securitate națională Condi Rice, într-o conversație privată, că aveam 
maldăre de dovezi potrivit cărora Saddam deținea arme de distru- 
gere în masă. 

— Maldăre de dovezi, i-am mărturisit, dar toate circumstanţiale. 

Aceasta era adesea natura SIGINT-ului, de altfel natura unei 
părți însemnate din culegerea de informații. Câţiva ani mai târziu, 
Michael Morell, pe atunci director adjunct al CIA, l-a informat pe 
preşedintele Obama despre posibilitatea ca Osama bin Laden să se 
afle în complexul din Abbottabad. Unele persoane din CIA esti- 
mau că şansele erau de 50%, pe când altele le considerau de 90%. 
Când a fost întrebat de preşedinte de ce exista o plajă aşa mare 
de probabilităţi, Michael a răspuns că persoanele implicate în 
acel raport despre Irak erau mai conservatoare, pe când cele 
a căror activitate se concentra pe antiterorism şi al-Qaeda erau 
mai optimiste. Michael a precizat că în ambele cazuri dovezile 
erau circumstanţiale — şi că era probabil să fi existat mai multe 
dovezi despre armele de distrugere în masă din Irak decât despre 
Abbottabad. 

Lucrătorul în informaţii riscă de fapt cel mai mult atunci când 
îi spune factorului decizional lucruri pe care acesta doreşte să le 
audă. Şi nu există nicio îndoială că legătura lui Saddam cu armele de 
distrugere în masă i-a oferit administraţiei Bush argumentul public 
cel mai clar în justificarea războiului. Paul Wolfowitz, pe atunci 
adjunctul secretarului apărării, subliniase acest lucru. A fost cea mai 
uşoară justificare. A fost pur şi simplu greşită. 

Discutând cazul acesta după nişte ani, un istoric NSA m-a 
surprins printr-o asociere făcută cu bătălia de la Antietam din 
Războiul de Secesiune, care continuă să fie ziua cea mai sângeroasă 
din istoria Statelor Unite. Trupele unioniste erau conduse de 
generalul George McClellan, un individ incredibil de precaut, care 
a crezut întotdeauna că era întrecut numeric de Lee. În realitate, în 
bătălia aceea soldaţii lui au fost de două ori mai numeroși decât ai 
lui Lee, iar el împinsese Armata Virginiei de Nord cu spatele la 
Potomac, unde nu dispunea decât de un singur vad utilizabil. 

Însă McClellan era prudent, iar şeful serviciului său secret, 
Allan Pinkerton (devenit ulterior celebru prin agenţia de detectivi 
pe care a înființat-o), i-a alimentat precauţia prin rapoarte despre 
detaşamente imaginare pe care Lee le-ar fi adus cu el peste râu. 
Niciunul dintre cei doi bărbați nu a fost nesincer, dar tendinţele lor 
s-au consolidat atât de mult reciproc, încât nici azi nu este limpede 
cine a indus de fapt în eroare pe cine. În tot cazul, McClellan a 
luptat cu teamă, a aruncat în bătălie doar o parte din armată, şi 
atunci doar treptat, şi i-a îngăduit astfel lui Lee să supraviețuiască 
pentru a duce alte lupte. 

Lecţia clară a istoricului NSA este: atunci când informaţiile îl 
mulțumesc prea mult pe factorul decizional, acesta ar trebui să le 
pună sub semnul întrebării, iar dacă n-o face, brieferul!“ ar trebui să 
lanseze o echipă roşie!” împotriva propriilor sale concluzii, pentru 
a vedea dacă pot rămâne în picioare. 

Iar agentul secret care aduce mesajul nefericit trebuie să insiste, 
şi să insiste realmente, aşa cum a făcut Carl Ford din Departamentul 
de Stat (însă fără succes) la sfârşitul anului 2002, când am discutat 
despre tuburile din aluminiu şi programul nuclear al lui Saddam. 
Carl a fost aproape insuportabil de încăpățânat. Iar pentru tot ce a 
făcut s-a ales doar cu nota de subsol potrivit căreia serviciul de 
informaţii al Departamentului de Stat nu era de acord cu unele 
dintre concluziile NIE. 

Noi ne-am amplificat eroarea, prezentându-ne concluziile în 
NIE într-un limbaj mult prea categoric. Niciun cititor al produsului 


1 Persoana care prezintă informaţii detaliate cuiva, mai ales ca 
pregătire pentru efectuarea unei sarcini; s-a preferat păstrarea termenului 
englez din original în detrimentul celui de informator, care are conotaţii 
mai mult negative în România (n.trad.). 

5 Echipă roşie (în original „red team”), concept utilizat de structurile 
guvernamentale şi de marile organizaţii private pentru evaluarea riscurilor 
de orice natură care le-ar putea afecta funcţionarea şi performanţele 
(n.trad.). 

final nu putea să concluzioneze decât că eram fermi în judecata 
noastră, în ciuda unor informaţii firave rezultate din semnale şi de 
la oameni, care (aşa cum am amintit), în cel mai fericit caz, erau 
circumstanţiale. 

Potrivit legendei larg răspândite, am fi fost supuşi la presiuni 
din partea Casei Albe, şi mai ales a vicepreşedintelui Cheney, pentru 
a întocmi o justificare a războiului. Eu n-am simţit niciodată o astfel 
de presiune, iar când am ajuns la CIA şi am discutat cu cei care 
fuseseră implicați mai direct, ei au recunoscut acelaşi lucru. Am 
interpretat situaţia pur şi simplu greşit. 

În timp ce mă pregăteam să ies din aparatul guvernamental, 
i-am menţionat lui Leon Panetta, care sosea ca director la CIA, că 
citisem unele din comentariile lui despre Irak pe când era civil. 

— Leon, i-am spus, acolo n-a fost vorba despre Casa Albă, ci 
despre noi. Am interpretat situaţia pur şi simplu greşit. A fost o 
lovitură complet ratată. 

Comunitatea serviciilor secrete subevaluase armele de distru- 
gere în masă ale Irakului înainte de Primul Război din Golf, iar 
acum exagerase printr-o corecție în direcția opusă. 

NSA a jucat de asemenea un rol în nefericita convocare a secre- 
tarului Powell în fața ONU în februarie 2003. În timpul discursului 
său au fost redate trei interceptări ale NSA legate de armele de 
distrugere în masă irakiene. A trebuit să autorizez redarea lor 
(o formalitate) şi să mă asigur că fuseseră corect şi exact traduse 
(aşa a fost). 

A existat şi a patra interceptare care făcea parte din opțiunile 
posibile pentru discurs şi care era, din unele puncte de vedere, mai 
explicită şi mai detaliată decât celelalte. Redarea ei în New York ar 
fi fost incredibil de eficientă, dar în acelaşi timp ar fi indus la fel de 
incredibil în eroare. Deşi sugera fără prea mult echivoc utilizarea 
armelor de distrugere în masă şi provenea într-adevăr din Irak, nu 
era dintr-o zonă a țării aflată sub controlul guvernului, iar noi nu 
depistaserăm nicio legătură cu Bagdadul. 

L-am trimis pe cel mai bun translator al nostru la Langley ca 
să sublinieze acest aspect. A făcut-o. N-a existat nicio opoziţie. 
Interceptarea a fost retrasă. 

Mai târziu, când am trecut în anul 2004, a fost foarte clar că 
înţeleseserăm greşit existența armelor de distrugere în masă. Ele nu 
existau. Toţi am avut mustrări de conştiinţă. Cum procedezi când ai 
greşit ceva? Evident, îţi examinezi modul şi metodele de lucru. Asta 
am făcut şi noi. 

Exista însă o dimensiune şi mai profundă. În 2003, cu puţin 
înainte de Crăciun, un istoric al NSA a întocmit un studiu de caz 
despre o altă decizie națională care se bazase pe informaţii imper- 
fecte: Rezoluţia asupra golfului Tonkin, care a declanşat o escaladare 
majoră a atacurilor Statelor Unite în Asia de Sud-Est. Cazul părea să 
se potrivească circumstanţei noastre curente. Poate chiar într-o 
măsură prea mare. 

Istoricul mi-a expediat prin e-mail o problemă care-l preocupa: 
deşi acesta era un episod „cu o textură extraordinar de bogată şi 
puternică”, a început el, „din cauza posibilelor acuzaţii privind o 
«muşamalizare» a erorilor de informare şi a ceea ce unii ar putea 
considera ca similitudini aproximative cu controversa curentă 
despre rapoartele de informaţii privind armele de distrugere în masă 
ale Irakului, dorim să ştim dacă apreciezi ca utilă folosirea acestui 
studiu de caz.” 

I-am răspuns în ziua următoare. „Nu văd nicio problemă — mi 
se pare un mod excelent de a folosi acest material istoric bogat 
pentru a aborda temeri ce există şi azi.” Aşa că am procedat ca atare. 

Pe 2 august 1964, nave nord-vietnameze atacaseră cu torpile în 
ape internaţionale distrugătorul american Maddox, deoarece sus- 
ţinea raiduri asupra coastei nord-vietnameze. SIGINT avertizase 
asupra posibilităţii unui atac şi nord-vietnamezii fuseseră respinşi. 
Unu la zero pentru SIGINT. 

Apoi, peste alte două nopţi, în ciuda avertismentelor adminis- 
trației Johnson către nord-vietnamezi de a înceta atacuri similare, 
SIGINT a interpretat în mod eronat raportul făcut de nord-vietna- 
mezi pentru continuarea operațiunilor de recuperare după atacul 
eşuat ca fiind de fapt pregătirea unui alt atac şi a emis o avertizare 
globală. Manevrele următoare ale Forțelor Navale americane, de 
evitare şi deschidere a focului spre indicaţii radar false, au fost evi- 
dent observate de comunicațiile nord-vietnameze terestre, care au 

fost la rândul lor interceptate de NSA şi catalogate în mod eronat ca 
alte dovezi ale pregătirii unui atac. Preşedintele Johnson a ordonat 
raiduri aeriene asupra bazelor maritime, iar Congresul a promulgat 
Rezoluţia asupra golfului Tonkin, care-l autoriza pe preşedinte să 
întreprindă „orice paşi ar fi fost necesari” pentru a stopa agresiunea 
comunismului în Asia de Sud-Est. 

Ulterior rezoluţiei, NSA a insistat asupra versiunii sale, potrivit 
căreia avusese loc un al doilea atac. Nu este clar dacă ancheta 
deschisă de agenţie după aceea a fost superficială, greşit orientată 
sau pur şi simplu a ignorat premeditat dovezile. Este însă clar că 
raportul din 4 august a fost o eroare. 

Tonkin şi armele irakiene de distrugere în masă au constituit 
lecţii revelatorii. 


În mod surprinzător, ca director al NSA, nu am primit niciun 
fel de îndrumări oficiale privind pregătirea pentru un război cu 
Irakul. Nu trebuia să fii însă un geniu ca să ştii că mergeam la război, 
aşa că am mobilizat în jur de 400 de milioane de dolari, potrivit 
estimărilor ulterioare, pentru a ne pregăti de conflict. Şeful adjunct 
al Directoratului SIGINT, un veteran al Războiului din Golf, a cerut 
echipei de pregătire a războiului să citească istoria agenţiei despre 
Primul Război din Golf. După aceea, a condus „o repetiţie a concep- 
tului”, cum o numesc militarii, pentru a sincroniza viitoarele acțiuni 
ale unităţilor SIGINT tactice şi naţionale în vederea susținerii 
reciproce. 

Translatorii reprezentau o problemă permanentă, chiar înainte 
de solicitările războiului. Cu un an în urmă, în 2000, în timp ce 
al-Qaeda se întărea, dar informaţiile despre planurile sale erau 
sporadice, CIA dotase un model timpuriu de dronă Predator cu 
videocamere electro-optice şi infraroşii, care să-i vâneze pe membrii 
al-Qaeda în Afganistan. Agenţia îl căuta pe bin Laden, pe asociaţii 
lui apropiaţi, tabere de instruire şi orice dovezi de arme de distru- 
gere în masă. Acţiunea aceea a fost greu de gestionat; trebuise creată 
o întreagă infrastructură de oameni şi echipamente care să proceseze 
fluxurile video primite de la drone. 

Misiunile acelea inițiale n-au purtat pachete SIGINT, dar asta 
n-a însemnat că NSA n-avea să fie deloc implicată. Oricât de firavă 
ar fi fost apărarea antiaeriană afgană, nu doream o complicaţie 
politică creată de pierderea unei drone, aşa că nu puteam pur şi 
simplu ignora acoperirea radar limitată a talibanilor şi cele câteva 
MiG-21 ale lor. Orice detectare afgană a dronei Predator era consi- 
derată un motiv suficient pentru anularea misiunii. De aceea nu 
puteam zbura fără monitorizarea rețelei antiaeriene, iar asta 
necesita translatori. De fapt, numărul vorbitorilor de pashtu era 
atât de limitat, încât aveam nevoie de acel translator care să se 
dedice acestei sarcini ori de câte ori Predator se afla în spaţiul 
aerian afgan. 

Într-un final, afganii au reuşit într-adevăr o interceptare, însă 
drona Predator era atât de mică şi atât de lentă, încât ghinionistul 
pilot de MiG-21 a anunțat că n-o putea găsi — o conversaţie raportată 
prompt de NSA. De fapt şi interceptarea reală fusese destul de 
indirectă, ceva în genul „păsările au văzut un porumbel, dar l-au 
pierdut” O lecţie bună pentru oricine crede că nu sunt probleme 
dacă „vorbeşte pe ocolite” despre date secrete prin telefon. 

Ne-am descurcat bine, însă trebuia să devenim şi mai buni 
pentru a putea susține un conflict de amploare sau, aşa cum s-a 
dovedit până la urmă, mai multe conflicte: Afganistan, al-Qaeda, în 
viitorul apropiat Irak. Am început să retragem translatori arabi din 
misiuni pentru a-i perfecționa în dialectul irakian. Au avut de 
suferit toate direcțiile de activitate, mai puţin antiterorismul. 

Nu exista nicio baghetă fermecată pe care s-o putem folosi. 
Analiştii lingvişti buni sunt o specie rară şi aparte, deoarece trebuie 
să exceleze în multe aspecte. 

În primul şi în primul rând, trebuie să cunoască limba şi cultura. 
Trebuie să fie foarte atenţi la ţinte: cine este asociat cu cine? Care 
este contextul general? Ce cuvinte codificate folosesc? Cine pe cine 
minte la telefon? Apoi trebuie să cunoască sistemul SIGINT. Inter- 
ceptările nu-ţi sosesc pe tavă. Trebuie să fii mai degrabă vânător 
decât culegător. 

Prin mijloace în general neştiute — înțelegerea unei discuţii care 
nu se poartă în limba ta nativă, între doi indivizi care nu fac parte 

din cultura ta şi care poate că nu sunt tocmai capabili să deosebească 
lumea aşa cum este de lumea aşa cum ar dori ei să fie (tipic în grupări 
mesianice ca al-Qaeda) — preluarea tuturor acelor elemente şi 
transformarea lor în date pe baza cărora se poate acționa este 
simultan artă şi ştiinţă. 

Într-un caz concret, analiștii au fost nedumeriţi de referirile 
permanente la un anumit articol casnic în comunicațiile unei 
grupări teroriste cunoscute. Un translator a decis să-şi petreacă 
weekendul la muncă, pentru a asculta foarte atent toate intercep- 
tările disponibile. De obicei, analiştii scanează interceptările pentru 
a ajunge la cele importante; altfel nu le-ar putea parcurge niciodată 
pe toate. Dar renunțând la un weekend, analistul acela a ascultat tot 
şi a cules referiri la articolul casnic şi la o mulțime de accesorii 
colorate. Până duminică seara a înţeles referirile. Articolul casnic 
simboliza paşapoartele. Accesoriile erau vize. Culorile lor însemnau 
ţări specifice. Progres! 

NSA îl interceptase ultima dată pe bin Laden în 1997, dar nu 
fusese şi ultima dată când îl auzise. În 2000, un membru al-Qaeda, 
apropiat al lui bin Laden, i-a telefonat unui alt personaj, dând ordine 
pe un ton răstit, aproape zbierând, într-un mod care translatorului 
analist i s-a părut necuvenit. Interceptarea era ciudată. De ce folosea 
tonul acela bizar? Când a amplificat sonorul la maximum, analistul 
a putut identifica pe fundal glasul lui bin Laden care-i transmitea 
primului vorbitor ce să spună. 

La câteva zile după 11 septembrie 2001, Rusia ne-a avertizat că 
al-Qaeda vorbea despre „ceva de proporții”, bazându-se pe intercep- 
tarea unei comunicații între doi terorişti. Ne-am gândit la o bombă 
nucleară şi am răscolit tot sistemul nostru în căutarea unei copii a 
interceptării. Am reuşit şi, spre norocul nostru, era de calitate foarte 
bună. Deoarece George Tenet aştepta rapid răspunsul, l-am pus la 
treabă pe cel mai bun translator. În 30 de minute, el a raportat că 
ţintele făceau parte din rețeaua teroristă, dar nu era clar dacă tero- 
riştii vorbeau despre un atac nuclear împotriva noastră ori despre o 
acțiune decisivă a noastră împotriva lor. Fusese, într-adevăr, o 
speculație despre răspunsul nostru față de ei. De data aceea a fost 
alarmă falsă. 

Aşa că abilitățile lingvistice contau realmente. Am ridicat 
standardul pentru translatorii noştri militari. În epoca anterioară, 
în care interceptam mesaje militare masiv formatate, fluența de bază 
ar fi fost suficientă. Un controlor de sol, care dirija un avion să vireze 
la stânga sau la dreapta, ori să se ridice la o anumită altitudine, era 
destul de uşor de urmărit, însă cei din al-Qaeda nu foloseau un 
asemenea limbaj. Erau eliptici, metaforici, indirecți, nuanțați... şi 
inteligenți. Aveam nevoie de abilități superioare. 

Pe partea civilă, în cei patru ani de după 11 septembrie am 
izbutit să angajăm în jur de 500 de translatori. Le-am mărit de 
asemenea şi salariile. Mult. De câteva ori. 

Pentru unii dintre noii angajaţi, limbile-ţintă erau limbi ma- 
terne şi, fiind tineri, aveau suficiente abilități tehnice. Alţii erau 
mai vârstnici, doreau din tot sufletul să-şi servească ţara, însă era 
clar că n-aveau să stăpânească niciodată complexităţile tehnice ale 
SIGINT-ului. Erau însă excelenți controlori de calitate ai tradu- 
cerilor noastre. 

În domeniul acesta de activitate, tensiunile emoţionale au un 
caracter special. Analiştii lingvişti se concentrează mult timp asupra 
unei ţinte şi uneori o cunosc mai bine decât îşi cunosc propriile 
familii. Ei devin parte din viața virtuală a țintei. Pot avea parte de 
un adevărat montagne russe emoţional. Când o ţintă a fost desem- 
nată pentru acțiune directă şi trebuie confirmată lichidarea, ei 
urmăresc adesea acelaşi telefon, dar aud acum rude îndurerate care 
plâng în hohote. 

Unii analişti au avut probleme reale cu confirmarea identităţii 
unui comunicant înaintea acţiunii directe. Unii n-o pot face, pur şi 
simplu. Este o obiecţie conştientă față de ucidere sau cel puţin față 
de complicitate la ucidere, nu o opinie politică despre cauza ori 
desfăşurarea unui război. Un senior mi-a povestit că una dintre 
translatoarele lui începuse brusc să plângă când se afla cu el în 
maşină. O întrebase ce s-a întâmplat şi ea îi răspunsese: 

— E vorba de serviciu. 

După ce ajunseseră la birou, femeia îi explicase stresul emo- 
ţional al eliminării unor ţinte vizate. 

Erau nişte oameni speciali. Şi rari. Într-o zi mă întorceam de la 
o şedinţă la Langley şi bodyguardul meu părea uşor agitat deoarece 
trebuia să aşteptăm un şir lung de pietoni care ieşeau din clădirea 
sediului general NSA. Pe când înainta centimetru cu centimetru cu 
SUV-ul, l-am avertizat pe jumătate în glumă. 

— Ai grijă. S-ar putea să fie translatori. 

Înainte de începerea războiului din Irak, am dorit să mă adresez 
întregului personal. Autorizarea invaziei de către Congres părea 
iminentă şi aveam toate motivele să cred că personalul se va diviza 
în pro şi contra. Obişnuiam să ţin informările importante în aula 
Friedman a agenţiei, după care erau transmise electronic la posturile 
de lucru din Fort Meade şi din alte locuri. 

Dar nu şi acum. Momentul era prea important şi doream să-i 
dau o notă personală. De aceea am ţinut informarea în fața mai 
multor asistențe (desigur, nu a tuturor celor 35.000 de angajaţi mili- 
tari şi civili, dar aţi înțeles ideea) din Fort Meade şi de lângă aero- 
portul Baltimore- Washington, unde aveam o anexă foarte mare. 
Deoarece unii lucrau cu Comandamentul Central al Statelor Unite 
(CENTCOM) în Tampa şi pe teatrul de luptă, cunoşteam conceptul 
operațional al lui Tommy Franks, şeful Comandamentului — „şoc şi 
groază” — ca şi schița generală a planului său de război. 

Am prezentat responsabilitățile noastre şi pe ce vom pune 
accent în timp ce forțele de asalt treceau prin fazele lor: 


Faza 1. Desfăşurare. 

Faza 2. Definirea spaţiului de luptă. 

Faza 3. Acţiuni majore ale trupelor. 

Faza 4. Operaţiuni de stabilitate post-conflict. 


Cunoscând divizarea politică a țării şi apropiata dezbatere din 
Senat, ştiam că printre noi se aflau cu certitudine persoane care se 
opuneau apropiatului conflict. De aceea le-am reamintit îndatoririle 
noastre ca profesionişti şi faptul că dacă republica autoriza războiul, 
noi aveam să luptăm cu abnegaţie, limitați doar de legile conflictelor 
armate. După aceea am adăugat: 

— Cred că toți suntem de acord că ar fi într-adevăr rău dacă 
țările din toată lumea ar rămâne cu ideea că nu este periculos să fii 
inamicul Statelor Unite. 

La câteva informări am fost întrebat cât va dura războiul. Lui 
Don Rumsfeld i se pusese aceeaşi întrebare când vizitase baza 
aeriană a SUA din Aviano, Italia. Răspunsul lui a fost: 

— Nu se poate şti cât va dura conflictul. Pot fi şase zile sau şase 
săptămâni. Mă îndoiesc că vor fi şase luni. 

Eu aveam un răspuns uşor diferit. Am spus că partea pe care 
cetăţenii americani ar numi-o „război”, faza a treia, va fi măsurată 
în săptămâni, nu în luni. Am adăugat apoi că nici faza a patra, 
operațiunile de stabilitate post-conflict, nu se va măsura în luni. 
Greşisem în privința armelor de distrugere în masă, dar cu siguranță 
acum am nimerit-o. 

Chiar înainte ca Frank să fi ordonat trupelor sale să pornească, 
NSA era deja angrenată în luptă, aşa că unii din agenţie au fost 
surprinşi de reacția mea față de semnalele tradiționale pe care NSA 
le folosea în asemenea momente: „Noi doar îi susţinem pe soldații 
aflați în luptă.” 

— Nu mai spuneţi asta, i-am contrazis. Noi nu suntem doar 
forțe de susținere. Suntem responsabili pentru rezultatul final, nu 
numai pentru inputurile noastre. 

Concluzionasem că trebuia să mergem înainte cu unităţile de 
luptă. Când eşti pe front, eşti în luptă. Când nu eşti pe front, eşti în 
căsuţa de e-mail şi nimeni nu-şi citeşte e-mailurile când se află în 
luptă. 

Ne aştepta o mişcare majoră: tranziţia de la o fabrică de produse 
SIGINT la o consultanţă de informaţii. Nu puteam să expediem pur 
şi simplu nişte e-mailuri şi să continuăm vechea relație tranzac- 
ţională a livrării de produse SIGINT. Aveam nevoie de o apropiere 
operativă reală, vie, cu cei pe care obişnuiam să-i numim „clienţi” 
Trebuia să intensificăm desfăşurarea cunoştinţelor, abilităților şi 
capacităților noastre. Potrivit unui senior, trebuia să trimitem în 
luptă unitățile noastre de carbon, nu pe cele de siliciu. 

Apreciam că ne descurcam destul de bine, până când, după 
începerea războiului, şeful cercetării, cel sosit de la Walt Disney 

Imagineering, a întreprins un turneu prin teatrul de luptă. El a 
raportat că noua abordare funcționa... până la un punct. 

— Suntem iubiţi în Coaliția Multinaţională din Irak şi la 
cartierul general al trupelor. Ne descurcăm binişor la nivelul 
diviziilor, dar mai jos abia dacă se ştie cine suntem. 

În calitate de director al Agenţiei Naţionale de Securitate, eram 
însărcinat din punct de vedere doctrinar cu susținerea conducerii 
naționale şi a eşaloanelor Departamentului Apărării, până la nivelul 
soldaţilor. Însă doctrina nu funcţiona. Unităţile din eşaloanele 
inferioare nu simțeau ataşamentul (şi nici faptul că primeau SIGINT 
valoros şi acționau pe baza sa). 

Prin urmare, ne-am ocupat de eşaloanele inferioare şi am 
înglobat echipe NSA din câte cinci persoane la nivelul diviziei, apoi 
am conectat regimentele (din trupele de puşcaşi marini) şi brigăzile 
(din armata terestră) la ultrasecreta NSANet. După ce i-am instruit 
şi au primit autorizație de a avea acces la informaţii secrete, soldații 
din eşaloanele inferioare puteau apela baze de date naţionale 
valoroase şi în acelaşi timp să fie consiliaţi de specialişti NSA. 

Într-un episod revelatoriu, un analist NSA din Fort Meade a 
raportat că primise „un apel securizat de la un plutonier de artilerie 
de pe linia frontului, care dorea să ştie ce echipamente de comutare 
se utilizau în centrala din An Nasiriya. Se planifica o operaţiune 
împotriva ei şi erau interesați să o exploateze în continuare dacă o 
puteau ocupa. Din fericire, NSA deținea informaţia respectivă — 
centrala era Alcatel E-10. Mi l-am putut imagina pe plutonier stând 
într-un vehicul blindat şi conectându-se prin laptop la NSANet.” 

Când luptele au început cu adevărat, soldații şi puşcaşii marini 
SIGINT din linia întâi a frontului utilizau sateliți de pe orbită 
pentru a ochi ţinte de pe frontul din imediata apropiere, în timp ce 
oamenii aflați sub comanda mea directă în Fort Meade şi Fort 
Gordon, statul Georgia, reglau antene spre vehicule tactice din 
primele rânduri ale înaintării. 

Pentru ca totul să fie sincronizat, ţineam la fiecare două zile 
videoconferințe pentru toate unitățile SIGINT relevante din 
interiorul şi din exteriorul teatrului de luptă. Ecranul sălii mele de 
conferințe afişa zece-douăsprezece locuri cu care împărtăşeam 

informaţii, alocam sarcini şi modificam operațiuni pentru evitarea 
accidentelor. Regulile după care lucram erau „planificare centra- 
lizată coerentă cu executare descentralizată, activitate de tip 
networking pentru schimbul de informaţii, şi un nivel de colaborare 
fără precedent” 

Vreau să fiu clar într-o privinţă: nu încercam să ne jucăm de-a 
Tom Sawyer pentru a-i determina pe alţii să văruiască gardul în 
locul nostru, ba chiar dimpotrivă. Primeam cu braţele deschise 
ofertele de ajutor, însă trebuia să fim atenţi cui încredințam 
bidineaua. 

Deşi producerea informaţiilor de tip SIGINT înseamnă muncă 
susținută, mulți cred că o pot face. Când clienţii au impresia că NSA 
nu le acordă destulă atenţie — sau când le acordă destulă atenţie, dar 
rapoartele nu sunt cele pe care doresc ei să le audă — agenţia pri- 
meşte câteodată cereri pentru „datele brute”. De obicei, solicitarea 
respectivă trădează neînțelegerea reală a modului de funcționare a 
procesului. 

— Cât de „brute” le vrei? Dinainte de procesare, când sunt 
piuituri şi ţiuituri neinteligibile? 

— Nu, nu. După procesare. 

— Sigur că da, poftim. 

— Dar asta-i în urdu [sau în pashtu sau în alt dialect]! 

— Da, ştiu. 

— Păi mie îmi trebuie în engleză. 

— Noi nu traducem şi stocăm totul în engleză. Doar chestiile 
importante. 

— Aha. Dă-mi atunci chestiile alea. 

— Exact asta ai şi primit. Noi le numim „rapoarte” 

În rarele ocazii când îi conectam la o „conductă” de SIGINT de 
date brute, după numai câteva ore primeam de obicei solicitarea de 
deconectare. Volumul de date era prea mare. 

Eram corecţi din punct de vedere dogmatic (şi consecvenţi 
cartei noastre) să păstrăm sub control aşa-numitul „flux de pro- 
ducţie SIGINT” Realitatea era că aveam de-a face cu tone de 
materiale şi nu puteam fi niciodată absolut siguri că înțelegeam 
complet (sau în mod curent) cerințele colegilor noştri. Şi, să fiu 

sincer, oameni de peste tot participau acum la procese care le fuse- 
seră întotdeauna de ajutor, dar la care înainte le fusese interzis 
accesul personal — de la bancomate, la rezervarea de bilete pentru 
avion şi la publicarea de cărți. 

Noi trebuia să facem imposibilul şi să rezolvăm problema 
aceasta, şi am conceput fluxul de producție SIGINT: rapoartele 
noastre obişnuite se aflau la gura căii navigabile, iar traficul de 
materii brute neprocesate era la izvoare. Le permiteam persoanelor 
şi organizaţiilor cunoscute anterior drept clienți să înoate în amonte, 
atâta timp cât puteau proteja datele pe care le întâlneau şi atâta timp 
cât le puteau adăuga valoare. Aceste două condiţii eliminau 
solicitările neoficiale şi cererile nerezonabile. 

Cu cât cineva dorea să înainteze mai mult în amonte, cu atât 
mai complexe erau cerințele. „Protejarea datelor” însemna spaţii 
securizate, comunicaţii securizate şi persoane securizate (care 
trecuseră pe la poligraf), iar asta cerea investiţii majore. „Valoarea 
adăugată” însemna că eforturile lor nu trebuiau să crească pur şi 
simplu zgomotul de fond din sistem. Ceea ce făceau trebuia să fie 
valoros, iar asta necesita instruire (de exemplu, protejarea inti- 
mității cetățenilor americani) şi abilități (de exemplu, stăpânirea 
limbilor străine). 

Nu intenționam să oferim un spectacol SIGINT de tras cu 
ochiul şi urechea, totuşi le-am subliniat celor din NSA că valoarea 
adăugată de aceşti clienți-producători nu trebuia să corespundă cu 
valoarea pe care credeam că o puteam adăuga. Dacă ei apreciau că 
merita să facă eforturile respective, noi nu intenționam să le stăm în 
cale. Aveam oricum destulă treabă de făcut. 


Pe ansamblu, nu ne-am descurcat rău. La câteva zile după 
începerea conflictului din Irak, am putut raporta că irakienii aveau 
probleme cu comunicațiile şi evacuaseră câtevaunități de producţie; 
penele de curent afectau unele baze şi fuseseră avariate instalaţii de 
lansare a rachetelor sol-aer. 

Cu toate acestea, nu obțineam fluxul de semnale pe care-l 
anticipaserăm. După Primul Război din Golf, companii chineze 

instalaseră reţele de cabluri de fibră optică şi era clar că irakienii le 
utilizau acum. Am sporit presiunea asupra Comandamentului 
Central să treacă centralele de racordare a cablurilor pe lista sa de 
ţinte, deşi unele se aflau în zone populate sau în apropierea lor. 
Intenţionam să-i obligăm pe irakieni să recurgă la semnalele 
transmise prin eter, unde le puteam intercepta. 

Am avut succes; atacurile militare au permis culegerea de 
informaţii. La o săptămână după începerea conflictului, volumul 
semnalelor a crescut în asemenea măsură, încât a trebuit să chemăm 
translatorii în afara orelor de program pentru a le procesa. Acest 
lucru a facilitat enorm localizarea unităţilor irakiene în vederea 
distrugerii lor. După două săptămâni, am raportat că ţintele SIGINT 
pe care le urmăriserăm în sudul Irakului şi în Bagdad „au încetat în 
general să mai existe” 

Campania de bombardamente fusese inițial dejucată de emiță- 
toarele de bruiaj GPS utilizate de irakieni pentru a deruta ghidarea 
bombelor inteligente americane. SIGINT a izbutit să localizeze 
dispozitivele acelea, care au fost adăugate de asemenea pe lista de 
ţinte. Am interceptat şi comunicaţii dintre tehnicienii care deser- 
veau sistemul şi am desecretizat rapoartele noastre pentru a susține 
demersurile Departamentului de Stat pe lângă ţările furnizoare. 

Am avut mai puţin succes cu transmisiunile lui „Bagdad Bob”, 
iritantul purtător de cuvânt în engleză al lui Saddam, pe care nu 
le-am putut opri. El utiliza acelaşi tip de kit pentru sateliți, miniatu- 
rizat şi fiabil, folosit de reporterii americani pentru transmiterea 
repor-tajelor de război. Emisiunile lui scurte şi imprevizibile erau 
aproape imposibil de geolocalizat la timp pentru a acționa în 
privinţa lor. Am încercat, dar era greu să scoatem din funcțiune 
televiziunea din Bagdad pentru foarte multă vreme. N-a trecut 
totuşi mult timp pînă ca minciunile lui absurde să fie demascate de 
blindatele americane care au întreprins raiduri prin Bagdad. 

Geocell (capitolul 3), lansat la scurt timp după 11 septembrie, 
şi-a demonstrat adevărata măsură în Irak. Unitatea și-a dezvoltat 
activitatea prin dialogurile purtate cu cei care aveau s-o utilizeze. Au 
fost definitivate proceduri care să corespundă regulilor de angajare 
a fiecărui client pe care-l deserveau, întrucât forțe diferite au nevoi 
diferite în privința metodei şi oportunității raportării de informaţii. 

Într-un caz, un produs realizat la solicitarea clientului a trebuit 
smuls dintr-o imprimantă şi adus la un elicopter, după care misiu- 
nea a decolat imediat. 

În alt caz, Geocell a fost în chat în direct cu un avion de atac 
la sol AC-130, permițându-le celor de la bord să adauge SIGINT la 
ceea ce vedeau direct şi la fluxul video primit de la drona lor 
Predator. 

Până la începutul anului 2006, 4.000 de militari fuseseră 
instruiți de Geocell şi căpătaseră acces la produsele şi bazele sale 
de date. De exemplu, marinarii Flotei a V-a din Golful Persic 
puteau accesa baza de date pentru a determina care dintre sutele de 
mici ambarcaţiuni arabe ce tranzitau Golful putea avea la bord 
dispozitive de comunicaţii în legătură cu teroriștii. 

În decursul principalelor operațiuni de luptă din Irak, am sporit 
de asemenea producția aşa-numitelor „evaluări SIGINT”. De obicei, 
produsele SIGINT se limitează la sinteza unei comunicaţii sau a unui 
grup de comunicații strâns asociate. În mod tradițional, operaţiunile 
ulterioare erau efectuate de analiştii din CIA sau DIA care dispu- 
neau de toate sursele. Eu însă am considerat că abandonam, neutili- 
zate, foarte multe perspective derivate din SIGINT, aşa că le-am 
cerut analiştilor noştri să întocmească evaluări mai largi despre ce 
vedeau şi auzeau. Două titluri din perioada aceea ies în relief: „Starea 
de spirit în Bagdad” şi „Soldaţii irakieni neînregimentaţi — o posibilă 
problemă pe termen lung” S-a dovedit a fi o problemă pe termen 
foarte lung. 

Ştiam de asemenea că vor fi pierderi. Cred că i-am luat prin 
surprindere pe civilii din stafful meu, când, la o şedinţă programată 
înainte de începerea invaziei, am întrebat simplu: 

— Care sunt procedurile noastre pentru notificarea pierderilor? 

Tăcerea care a urmat a fost mai mult decât un silențios „nu 
ştim” birocratic. Mesajul era sumbru. 

De când pusesem întrebarea aceea, NSA pierduse 23 de crip- 
tologi. Nu era ceva nou. Primul soldat american ucis în Vietnam 
făcuse parte din SIGINT, James T. Davis, specialist 4 în „găsirea 
direcţiei” din obscura Unitate 3 Cercetare Radio a armatei terestre. 

Deoarece face parte din Departamentul Apărării, NSA era 
destul de bine pregătită să susțină şi să sprijine soldaţii pe care-i 

trimiteam în luptă. Suntem mai puțin pregătiți să susţinem familiile 
lor, iar aceasta era o experiență nouă pentru majoritatea civililor 
NSA. În vara anului 2001, Jeanine se ocupa deja de problemele 
legate de familie, iar acum a preluat un program pe care l-am 
intitulat „Family Battle Rhythms”. Discutam cu rudele oamenilor 
noştri despre servicii care le erau disponibile, tehnici de abordare 
a stresului şi oportunități de a lua legătura cu persoane aflate în 
circumstanţe similare. 

Iar asta nu se aplica exclusiv familiilor celor care erau mobilizați 
fizic pe front. În NSA lucrau foarte multe persoane „mobilizate 
virtual” — care poate că dormeau nopțile în Maryland sau Georgia, 
dar lucrau 12 ore pe zi în Irak şi Afganistan, pentru că acolo îi duceau 
căştile lor. Era un tip nou de stres: circumstanţe de viață şi moarte la 
muncă şi responsabilitatea de a-ți duce copiii cu maşina în aceeaşi 
seară la antrenamentele sportive. Noi am făcut tot ce am putut. 

Oamenii trebuiau să aibă grijă de ei înşişi, inclusiv eu. După ce 
chipul mi-a apărut într-un pachet de cărți de joc irakiene care 
identificau ţinte americane, eram însoţit de o echipă de pază de 
fiecare dată când părăseam baza. Nu aveam dreptul la automobil şi 
şofer, totuşi am obținut un vehicul de teren. După aceea s-a 
terminat cu drumurile spontane, însă bodyguarzii era prietenoşi şi 
profesionişti. 

Şi au existat câteva ocazii în care am fost fericit de prezenţa lor. 
În septembrie 2004, am participat împreună cu familia mea la un 
meci al echipei de fotbal american Steelers, în Baltimore, care este 
altfel un oraş prietenos... mai puţin când porţi culorile negru şi 
auriu ale echipei Steelers în ziua meciului. Suporterii echipei locale, 
Ravens, erau de asemenea surescitați, întrucât favoriţii lor câşti- 
gaseră în ziua aceea. În timp ce încercam să părăsim parcarea 
stadionului, câțiva suporteri mai turbulenţi s-au strâns în jurul 
maşinii noastre, lipindu-şi feţele de geamuri. Asta până când 
megafionul SUV-ului din spatele nostru a mugit: 

— Îndepărtaţi-vă încet de vehicul! 

După aceea n-au mai existat niciun fel de probleme. 

M-am străduit să-mi păstrez gestionabile propriile ritmuri de 
bătălie. Am adus tone de lucru pentru acasă, dar am evitat biroul în 

weekenduri. Dacă m-aş fi dus acolo, aş fi fost însoțit de un întreg 
ecosistem. 

Mi-am continuat alergările şi am participat chiar la Maratonul 
de la Pittsburgh în mai 2003. Cred totuşi că mai mult credit ar trebui 
să-i acord lui Pete, bodyguardul meu, care s-a antrenat alături de 
mine şi apoi a alergat la maraton, înarmat cu pistolul pe care-l ţinea 
într-un săculeţ de umăr. 

Războiul din Irak a fost dur — mai dur şi mai îndelungat decât 
anticipaserăm. La nivel tactic însă SIGINT a dovedit rezultate 
impresionante. În aprilie 2005, când a părăsit comanda trupelor din 
provincia Anbar, generalul-locotenent John Sattler, şeful Forței 
Expediţionare 1 a Infanteriei Marine, a trimis un mesaj cartierului 
general NSA, în care ne-a mulțumit pentru activitatea noastră. 
A amintit de trei capturi recente puse la cale exclusiv de SIGINT, 
apoi a lăudat NSA pentru „acceptul de a coopera cu unitatea noastră 
SIGINT organică şi, mai important, acceptul de a pune rapoarte 
bazate pe SIGINT în mâinile comandanților operaționali la nivelul 
secret” 

Deloc rău. Le-am demonstrat inamicilor noştri că, dacă emiţi pe 
un câmp de luptă american, este foarte probabil să mori. 

Mai puţin sigură totuşi era capacitatea noastră de a informa 
despre decizii politice mult mai vaste, aşa cum fusese în primul rând 
cea de invadare a Irakului. 

La care se adăuga problema spinoasă a descoperirii teroriştilor 
aflați deja în interiorul Statelor Unite. 


CINCI 


STELLARWIND 


FORT MEADE, MARYLAND, 2001-2003 


l; două zile după 11 septembrie, am intrat în sala mare de 
conferințe a directorului NSA. Scaunele din jurul mesei semicir- 
culare şi locurile din spatele lor dispuse în amfiteatru erau goale. 
În toată sala se aflau numai ofițerul meu de presă, Judy Emmel, şi 
câțiva tehnicieni. 

Urma să mă adresez de la distanță întregului personal, prima 
mea ocazie de a face acest lucru după ordinul de evacuare pe care-l 
dădusem cu două zile în urmă. 

Mare parte din discursul meu era previzibil. Am anunțat că 
pentru o vreme urma să ne concentrăm asupra defensivei. Trebuia 
să definim „ce se întâmplase” şi să „identificăm semne a ce se mai 
poate întâmpla” 

Am îndemnat la răbdare. 

— Vom fi permanent alerți la avertismente, dar ne vom con- 
centra atenţia şi pe alte aspecte în decursul timpului. Cred că toți 
înţelegeţi că ţara nu intenționează să rămână veşnic în defensivă. 

Destul de previzibil, mi-am spus, deşi încă nu primisem infor- 
maţii despre planurile viitoare. 

Am recunoscut că poate multe dintre persoanele dragi celor 
care mă ascultau acum să fi insistat ca ei să nu vină la muncă în 
dimineaţa aceea, temându-se pentru siguranţa lor personală. I-am 
îndemnat să privească latura pozitivă. 

— Chiar în acest moment, peste trei sute de milioane de 
americani îşi doresc să aibă munca voastră. 

Am încheiat cu un gând care mă obsedase din clipa atentatelor: 
păstrarea libertății americane. Cei din NSA (inclusiv eu) provin din 
aceeaşi cultură politică ce-i motivează pe toți americanii (o realitate 
ignorată frecvent de puriştii ideologici în dezbaterile periodice pe 

care le avem despre securitate şi libertate), iar educația mea 
în ştiinţe umaniste consolidase ideea că libertatea era într-adevăr 
fragilă. 

— Miza nu este doar siguranța noastră, ci şi caracterul nostru de 
oameni liberi, le-am reamintit eu. Toate naţiunile trebuie să echili- 
breze nevoia de securitate cu nevoia de libertate. Mulțumită lui 
James Madison! şi grupului său de prieteni, noi ne-am înfipt dra- 
pelul adânc în zona libertăţii. Însă dacă o ţară se simte amenințată, 
dacă simte că copiii ei sunt expuşi riscurilor, atunci va tinde să-şi 
mute drapelul mai aproape de cerinţele securităţii decât de ale 
libertăţii. Acesta este lucrul de care ne-am temut toți când le-am 
spus familiilor noastre că ne vom trezi miercuri dimineaţă în altă 
Americă. Şi voi, şi eu avem un rol aici. Şi voi, şi eu putem păstra 
libertatea americanilor şi o vom face, astfel încât America să se simtă 
din nou în siguranţă. 

Mă gândesc adesea la discursul acela când îi aud pe criticii 
noştri cei mai înverşunați vociferând ca şi cum noi, cei din comu- 
nitatea serviciilor secrete, am ignora cumva, comparativ cu ei, liber- 
tățile americanilor. 

Imediat după 11 septembrie, am făcut multe lucruri care 
depindeau de autoritatea mea. De exemplu, aproape imediat am 
schimbat standardul pentru minimalizarea identităţilor americane 
în comunicațiile provenite din Afganistan. 

În acoperirea țintelor externe de informații nu este neobişnuită 
interceptarea de comunicații spre un american, de la un american 
sau despre un american. În aceste cazuri, NSA are permisiunea de a 
continua să culeagă şi chiar să raporteze informațiile, dar identitatea 
americanului — cu excepția cazului când este esenţială pentru 
înţelegerea semnificației informaţiilor — este ţinută secretă, ceea ce 
noi numim „minimalizare” De exemplu, numele unui individ 
devine „persoana americană nr. 1” 


16 James Madison Jr. (1751-1836) al patrulea preşedinte american 
(1809-1817), considerat „Părintele Constituţiei” (n.trad.). 

Dacă clienţii serviciilor secrete cred că identitatea trebuie 
dezvăluită pentru a înțelege informațiile, ei pot cere o reconsiderare, 
iar la NSA există un proces birocratic riguros în această privinţă. 

Țara noastră tocmai fusese victima unui asalt strategic declanşat 
din interiorul Statelor Unite, dar plănuit în Afganistan, şi aveam 
toate motivele să credem că vor urma mai multe atentate. De aceea 
le-am cerut analiştilor să coboare ştacheta când se decidea ce 
însemna „esenţială pentru înțelegerea semnificației informaţiilor” 
Dacă telefonau în SUA potenţiali complotişti din al-Qaeda, doream 
ca FBI să ştie cât mai curând posibil cu cine vorbeau teroriștii şi nu 
să cerem Biroului să solicite oficial informaţia respectivă”. 

În mod frecvent, nu obţineam conţinutul comunicaţiilor, ci 
doar faptul că între Statele Unite şi Afganistan se stabiliseră legături 
(metadatele). Şi, desigur, au existat numeroşi afgani inocenți, care îşi 
contactau pur şi simplu familiile din SUA, pentru a se interesa de 
soarta lor. Dar pentru că nu aveam decât metadatele, nu ştiam decât 
că se stabilise un contact, atât şi nimic mai mult, şi am transmis 
multe metadate la FBI. 

„Surse anonime” din FBI au criticat ulterior NSA pentru că-i 
trimisese pe urmele unor „comenzi pentru pizza”, aşa cum le-au 
numit derizoriu, şi bănuiesc că aveau dreptate. Noi însă n-am 
intenționat ca indiciile acelea să fie definitive, ci doar date ce puteau 
fi combinate cu alte informaţii în slujba analizei. Aceea a fost 
greşeala noastră. Am crezut că FBI făcea şi analize şi că nu se limita 
dar să spargă uşi. 

L-am informat pe George Tenet ce făceam, iar el i-a anunțat pe 
vicepreşedinte şi pe preşedinte, care au spus: 

— Perfect. Mai poate face şi altceva? 


V Deoarece ordinul meu era destul de neobişnuit, mi-am anunţat 
decizia preşedinţilor şi vicepreşedinţilor comisiilor de control al serviciilor 
de informaţii şi m-am oferit să mă prezint în fața comisiilor în plen, pentru 
a le informa. Camera Reprezentanţilor mi-a acceptat oferta şi am infor- 
mat-o pe 1 octombrie (n.aut.). 

Tenet m-a telefonat şi mi-a repetat întrebarea, la care i-am 
răspuns: 

— Cu autoritatea pe care o dețin în prezent, nu pot face nimic 
altceva. 

— Nu asta te-am întrebat! a replicat el. 

Pe moment n-am putut decât să spun: 

— O să revin cu un telefon. 

Ulterior, Comisia Mixtă de Anchetă (capitolul 3) a criticat NSA 
pentru eşecuri anterioare datei de 11 septembrie. Criticile cele mai 
elocvente erau legate de terorişti din interiorul Statelor Unite, mai 
precis: 


„Abordarea prudentă a NSA față de orice culegeri de infor- 
mații legate de activități din Statele Unite. 

Au existat de asemenea lacune în acoperirea de către NSA 
a comunicațiilor externe şi în acoperirea de către FBI a comu- 
nicaţiilor interne. 

NSA n-a dorit să fie percepută ca vizând indivizi din Statele 
Unite. 

În discuțiile despre conversații care aveau un capăt în SUA 
nu a existat suficientă atenţie asupra a ceea ce mulți ar fi consi- 
derat că sunt cele mai importante tipuri de comunicații asociate 
terorismului, cel puțin în privința protejării țării noastre.” 


Concluziile Comisiei Mixte de Anchetă au fost publicate mult 
mai târziu, bineînţeles, dar, sincer vorbind, nu aveam nevoie de 
niciun ajutor extern pentru a înțelege care erau lacunele noastre. 
Am menţionat concluziile acelea doar pentru a sublinia că pro- 
gramul Stellarwind al NSA care a urmat a fost un răspuns logic la o 
problemă convenită şi nu produsul unor minți demente de cripto- 
logi, aşa cum aveau să sugereze alții ulterior. Potrivit definiției 
Congresului, ceea ce am făcut noi nu a fost suficient. Ce şi-ar fi dorit 
ei să facem dacă nu o abordare de tip Stellarwind, care să astupe 
lacunele pe care le identificaseră în mod corect? 

În tot cazul, după discuţia telefonică cu George, mi-am întrunit 
echipele juridică şi operațională şi le-am comunicat: 

— Avem mână liberă. Ce mai putem face împotriva acestei 
ameninţări? 

Am definit câteva cursuri de acţiune, dintre care unul era 
comasarea metadatelor interne (apelurile în sine spre SUA, din 
SUA şi în interiorul SUA), iar altul ne permitea să interceptăm 
rapid conţinutul apelurilor internaţionale ce puteau avea un capăt 
în Statele Unite, dacă aveam motive să credem că erau asociate cu 
al-Qaeda. 

Niciunul dintre ele nu ar fi respectat procedurile Legii privind 
supravegherea activităţilor străine de spionaj (FISA), care fusese 
promulgată în 1978 după ultimul mare „scandal” NSA şi investi- 
gaţiile Comisiei Church, aşa cum fusese înțeleasă legea atunci şi aşa 
cum fusese bineînţeles implementată tot atunci. FISA ar fi cerut 
mandate detaliate şi individualizate, care să fie aprobate de tribunal. 
Pentru acţiunile propuse de noi, legea trebuia modificată, fiindcă 
altfel ar fi trebuit să ne bazăm pe altă autoritate. 

George m-a invitat să mă întâlnesc cu preşedintele şi vicepre- 
şedintele la informarea lui de dimineaţă din Biroul Oval şi acolo am 
expus avantajele operaţionale pe care ni le-ar fi oferit paşii aceia. 
În esență, dacă am fi fost capabili să cercetăm metadatele pentru 
posibile legături cu numere de telefon ştiute ca aparţinând unor 
terorişti, după care am fi acționat rapid în privința numerelor 
suspecte, am fi sporit şansele de apune mâna pe ceea ce ne scăpase 
înainte de 11 septembrie: conversațiile legate de terorism care 
aveau un capăt în Statele Unite. Am simţit că după întâlnirea aceea 
lucrurile se vor mişca mult mai repede. 

George mi-a telefonat şi mi-a spus cam acelaşi lucru, apoi m-a 
invitat din nou în Biroul Oval. Pe lângă faptul că mi-era şef, George 
îmi era şi prieten bun. Odată am mărturisit pe postul C-SPAN că-l 
iubeam ca pe un frate. De aceea i-am reamintit că, după ostilitatea 
Comisiei Church, NSA acţionase ca şi cum şi-ar fi jucat permanent 
ultima şansă. 

— Noi nu avem voie să facem paşi greşiți, i-am reamintit. 
Trebuie să fim precauţi în privința asta. 

În mod clar George i-a transmis cuvintele mele preşedintelui, 
aşa că, în ziua următoare, intrând în Biroul Oval, acesta mi-a 

oferit asigurări despre progresul agenţiei chiar înainte să mă fi 
aşezat. Mi-a spus că-mi înțelegea îngrijorarea, dar trebuia să 
facem ceea ce era bine. 

După întâlnire, pe când eram transportat cu maşina pe 
Baltimore- Washington Parkway spre Fort Meade, mi-am sunat 
secretara şi l-am convocat pe juristul-şef Bob Deitz imediat după 
ce ajungeam. 

— Preşedintele va face asta pe cont propriu, i-am spus lui Bob 
când ne-am văzut în biroul meu. Articolul 2 al Constituţiei, chestii 
legate de comandantul suprem. Fără să promulge nicio lege nouă. 
Probabil că ar dura prea mult şi în acelaşi timp ar avertiza al-Qaeda. 
Justiţia va aproba, dar am nevoie de opinia ta. O poate face? Are 
într-adevăr autoritatea respectivă? Ne poate afecta pe noi, aici? 
Şi, apropo, controlul accesului în această privinţă este asigurat direct 
de preşedintele Statelor Unite. Sunt autorizat să te informez pe tine, 
dar pe nimeni altcineva din stafful tău. 

Era o problemă delicată şi Bob mi-a spus că va reveni în ziua 
următoare. A petrecut o noapte albă gândindu-se la Constituţie şi la 
Amendamentul IV. În dimineața următoare, mi-a spus că era un caz 
dificil, dar că pusese la punct o teorie mai mult decât plauzibilă 
despre caracterul ei legal: 


Amendamentul IV nu ridica nicio problemă, deoarece, 
aşa cum interpreta el acțiunile autorizate de preşedinte, noi 
aveam nevoie de un motiv întemeiat pentru a crede că un 
capăt era extern şi că una dintre părți era un terorist înainte 
de a intercepta o comunicaţie; 


în privința metadatelor, Curtea Supremă decisese deja cu 
5-3 într-un proces din 1979 [Smith v. Maryland) că infor- 
maţiile respective nu erau protejate constituțional; 


cu privire la Legea privind supravegherea activităților 
străine de spionaj [FISA, care proteja metadatele |, statutul nu 
ne permitea promptitudinea sau abilitatea de a răspunde 
imediat la această ameninţare; 

şi, finalmente, trebuia să existe o exceptare implicită de 
la FISA într-un caz de urgență pentru că altfel, din acest punct 
de vedere, statutul era neconstituțional. 


Am discutat apoi despre legalitate. Când l-am întrebat ce va 
face Curtea Supremă, Bob a refuzat să prognozeze un rezultat, dar 
a subliniat că teoria lui era solidă şi argumentele convingătoare. 
Bob ştia câte ceva despre tribunale, deoarece fusese grefier pentru 
judecătorii Stewart, Douglas şi White. Ulterior mi-a mărturisit că 
aprecia că am fi câştigat un proces cu 6-3. 

Bob avea însă şi el câteva întrebări pentru mine. Pentru a se 
asigura că eram pe aceeaşi lungime de undă, m-a întrebat ce voi 
face când (şi întotdeauna problema era doar „când”) se va afla 
despre program şi voi fi chemat la Capitoliu. Temerea lui era 
legată de faptul că nu trebuia să minţim niciodată Congresul. 
L-am asigurat că nu intenționam asta. M-a sfătuit să obțin auto- 
ritatea de a informa Capitoliul sau cel puţin pe liderii seniori şi 
Curtea FISA, şi i-am dat dreptate. 

Bob avea încredere în opinia lui, însă NSA dispunea de multe 
alte instrumente legale pe care nu le putea accesa din cauza restric- 
ţiilor impuse de preşedinte. În mod indirect, a ridicat întrebarea 
mea în prezența principalului jurist operativ al agenţiei, un tip foarte 
dur în privinţa respectării limitelor impuse NSA. Bineînţeles, Bob a 
vorbit abstract şi ipotetic, dar s-a simţit mai sigur pe el când juristul 
i-a aprobat teoria legală. În următoarea săptămână am putut intro- 
duce alți jurişti în program. Era imposibil să putem acționa atât de 
aproape de limită fără prea multă supervizare legală. Şi ceilalți jurişti 
au fost destul de mulțumiți de poziția noastră. 

Cu toate că era satisfăcut de propriile sale raționamente, Bob 
dorea să afle şi motivele pentru care Biroul de Asistenţă Juridică al 
Departamentului de Justiție considera că programul era legal şi să le 
compare cu ale lui. După două săptămâni, l-a sunat pe David 
Addington, avocatul vicepreşedintelui, pe legătura telefonică secu- 
rizată, cerându-i să vadă opinia legală. Addington a refuzat, totuşi 
i-a citit la telefon câteva dintre paragrafele în vigoare. Bob considera 
că abordarea lui John Yoo era inutil de extinsă, un fel de „Articolul 

2 über alles”: preşedintele poate să facă orice apreciază că este 
necesar pentru protejarea țării. A mai spus că el urmase Dreptul 
Comun la Harvard, care se bazează preponderent pe fapte pentru a 
obține o dezvoltare caz-cu-caz a legilor. Şi a argumentat că teoria 
extinsă a lui Yoo era tipică pentru Yale. Nu se referea însă la vreo 
rivalitate între cele două faimoase universităţi. 

Când opinia Departamentului de Justiţie despre acest program 
a devenit publică, a fost clar că îi extinsese justificarea dincolo 
de puterile de comandant suprem conferite preşedintelui prin 
Articolul 2, astfel încât includea şi Autorizarea pentru Folosirea 
Forţei Militare (AUME) dată de Congres împotriva celor respon- 
sabili pentru atentatele de la 11 septembrie. Argumentul respectiv 
era contestabil, deoarece legea nu preciza în mod special intercep- 
tarea comunicaţiilor, iar administraţia nu solicitase în mod special 
acea autoritate. Pe de altă parte, în complexa decizie Hamdi din 
2004, Curtea Supremă păruse să susțină legalitatea detenţiei — chiar 
şi detenţia unui cetățean american — ca incident legitim de război, 
deşi nici aceasta n-a fost menţionată vreodată în AUMF. Dacă puteai 
închide fără proces un inamic, interceptarea comunicaţiilor lui 
părea o încălcare de-a dreptul minoră a legii. 

Juriştii mei păreau să aleagă calea de mijloc între puterea 
executivă fără restricţii şi încrederea limitată în intenţia implicată a 
unui singur statut. În opinia lor — şi acesta a fost sfatul lor — pre- 
şedintele, în calitate de comandant suprem, avea autoritatea de a 
face asta, iar orice limitări contrare venite din partea Congresului 
reprezentau încercări neconstituționale de limitare a puterii 
executive. Totul continuă să fie controversat şi subiectul multor 
dezbateri, totuşi Curtea de Apel FISA a susținut în două rânduri că 
„considerăm de la sine înțeles că preşedintele deţine autoritatea 
constituţională inerentă de a solicita supraveghere electronică fără 
mandat, în scopul culegerii de informaţii externe” Cred că juriştii 
mei au înţeles corect. 

Mai aveam un punct de bifat pe lista mea de control. În acea 
după-amiază, când am revenit de la Casa Albă unde aflasem că vom 
continua (în aceeaşi zi în care am discutat cu John Deitz), am plecat 

mai devreme de la birou şi am invitat-o pe Jeanine la o plimbare 
printr-o porțiune din campusul împădurit de la Fort Meade. În 
timpul plimbării i-am povestit că plănuiam să facem ceva contro- 
versat, că eu eram liniştit în privinţa asta deoarece era o acţiune 
corectă, dar că la un moment dat s-ar putea să existe un risc 
însemnat, atât din punct de vedere politic, cât şi al reputației, şi 
nu puteam exclude nici riscul legal. 

Ea m-a ascultat atent şi apoi m-a întrebat simplu dacă eu 
credeam într-adevăr că era o acţiune corectă. l-am repetat că aşa 
consideram şi Jeanine a spus că în cazul acela trebuia bineînțeles 
să trec la acţiune. 

A fost un gest de curaj din partea ei, pentru că implicit îi 
ceream de fapt să accepte ca ea, copiii noştri, de acum adulți ei 
înşişi, şi nepoţii noştri să accepte în mod voluntar un drum care 
putea fi foarte dificil în viitor. Acceptarea aceea a spus multe 
despre Jeanine — şi în general despre soțiile militarilor — mai ales 
fiindcă nu avea nici cea mai mică idee despre ce vom face noi 
realmente. 

După întâlnirea cu mine din Biroul Oval, vicepreşedintele îi 
ceruse lui David Addington să redacteze ciorna unui ordin care să 
fie aprobat de procurorul general, autorizat de preşedinte şi 
semnat de secretarul apărării, şi care avea să ne ceară să înde- 
plinim ceea ce descrisesem deja ca fiind posibil din punct de 
vedere tehnologic şi oportun din punct de vedere operaţional. 
John Yoo de la Justiţie insistase ca totul să treacă pe la secretarul 
apărării şi lanţul de comandă, la fel ca în cazul unui război. 
Amprenta Departamentului Apărării s-a dovedit utilă când 
Stellarwind a devenit public şi unii din Apărare au vrut să-l 
minimalizeze ca fiind „programul Casei Albe” 

Procesul complex de aprobare a fost de asemenea conceput 
pentru a fi absolut clar că totul se făcea cu ştiinţa, sprijinul şi sub 
conducerea preşedintelui. Acelaşi lucru era valabil şi pentru 
programul de predare, detenţie şi interogare — RDI (rendition, 
detention, and interrogation) — al CIA (a se vedea capitolele 12 şi 
20), dar, aşa cum am aflat ulterior, dovezile scrise erau frustrant 
de puţine acolo. 

Pe 3 octombrie, vicepreşedintele, Addington şi Al Gonzales, 
consilierul Casei Albe, au dus prima ciornă a ordinului la preşedinte, 
care se afla în reşedinţa din Casa Albă. 

— Totu-i gata? a întrebat preşedintele, când au intrat în cameră. 

Ştia perfect ce urma să semneze, totuşi nu s-a putut abține să 
nu întrebe: 

— Ce zici, David? 

Addington, care nu era tocmai spontan, a subliniat ceea ce 
era evident: 

— Fără îndoială că într-o bună zi vom fi traşi la răspundere 
în public. 

O alegere excelentă de cuvinte. Oricum, trebuia ţinut seama şi 
de ce avea să facă (sau nu) preşedintele cu ordinul în seara aceea. 

Addington trebuia după aceea să ducă documentul semnat la 
CIA, care să-i anexeze estimarea sa de pericol şi recomandările 
directorului care legitimau o acţiune atât de importantă. El mergea 
apoi la Justiţie, unde procurorul general îi dovedea caracterul legal, 
la Departamentul Apărării să îndrume implementarea lui şi în cele 
din urmă la mine, la Fort Meade, ca să-l aplic. David a făcut toate 
drumurile acelea personal — fără curieri, fără serviete diplomatice, 
fără semnături electronice. Secretul absolut era esenţial. Nu-i de 
mirare că a făcut lobby (şi a câştigat) pentru cicluri de câte 45 de 
zile între reînnoirile mandatului, în locul obişnuitelor 30 de zile. 

David îşi câştigase reputaţia de câine rău de pază, dar în pre- 
gătirea acestui proces meticulos, el a ţinut seama atât de interesele 
mele, cât şi de cele ale NSA, ale preşedintelui şi ale țării. De ase- 
menea, el nu era (cel puţin nu întotdeauna) ideologul nemilos pe 
care l-au zugrăvit unii. Când am stat de vorbă după prima auto- 
rizare, el mi-a reamintit că — sub forma în care fusese scris — ordinul 
permitea interceptarea de comunicaţii intern-intern, dacă eram de 
părere că aveau legătură cu al-Qaeda. l-am reamintit că eram o 
agenţie care se ocupa de culegerea de informaţii externe, că n-aş fi 
făcut aşa ceva fără un mandat şi că nu aveam nici măcar infrastruc- 
tura necesară. Presupusul arhitect al teoriei „executivului unitar” a 
încuviințat simplu din cap, s-a rotit cu scaunul şi a modificat ordinul 

care se afla pe ecranul său, astfel încât să reflecte exact şi numai ceea 
ce intenționam noi să facem. 

Joi 4 octombrie, ziua în care prima autorizare a devenit oficială, 
am ţinut în biroul meu o şedinţă restrânsă cu oameni-cheie şi i-am 
întrebat: 

— Cine ar trebui să fie prezent când voi anunța asta? Trebuie 
să păstrăm cercul iniţiaților cât mai restrâns. 

Când am intrat sâmbătă dimineaţă în sala pentru conferințe a 
directorului, mă aşteptau 66 de oameni aleşi cu grijă. 

Am început prin a le solicita atenție maximă. Am schițat după 
aceea evenimentele din ultimele săptămâni, felul cum s-a ajuns aici 
şi ce dorea preşedintele din partea noastră. Eram însoțit de Bob 
Deitz, deoarece, contrar unor păreri neinformate, profesioniștii din 
NSA sunt foarte conservatori când vine vorba de intimitatea 
cetăţenilor americani şi sunt atât de sensibili la aspectele legale, 
încât au înţeles imediat că următoarele noastre acţiuni ocoleau 
FISA. Fără suportul vizibil şi necondiţionat al meu, al adjunctului 
meu şi al juriştilor (cei care-i bătuseră la cap ani de zile „să nu faceți 
asta...”), ei n-ar fi clintit un deget. Deitz avea să reia ulterior şedinţa 
aceasta în cadrul altor două şedinţe generale, pentru a-i asigura pe 
analişti de legalitatea programului şi pentru a le explica temeiurile 
legalității. 

I-am lăsat pe operatori în sala de conferinţe cu şefii lor, pentru 
informări detaliate, dar înainte de a pleca am adăugat că ceea ce 
urma să facem era fără precedent, însă perfect legal. Am încheiat, 
spunând: 

— Vom face ceea ce ne-a autorizat preşedintele, dar nici un 
foton sau un electron în plus. 

După ce au terminat, au coborât la parter ca să pregătească o 
sală şi rețeaua de conectare necesară. Până duminică, schimburile de 
lucru începuseră. Lansaserăm o acţiune pe muchie de cuțit, fără 
precedent în istoria agenţiei. Până la urmă am numit-o Stellarwind, 
nu pentru că ar fi însemnat ceva, ci tocmai pentru că nu însemna 
nimic. 

Când m-am interesat ce reacții au existat după plecarea mea 
din sală, mi s-a spus că toţi fuseseră dedicați şi profesionişti. Oamenii 

erau surescitați fiindcă aveau să poată face ceea ce ştiau că trebuia 
făcut. Exista de asemenea o atmosferă de tipul: „Acesta este un 
eveniment foarte important. Nu trebuie să existe erori.” 

În primul rând trebuia să obținem mai multă putere de 
procesare, întrucât urma să ne confruntăm cu volume realmente 
uriaşe de date. Am contactat directorul general al unei companii 
producătoare de computere pe care o vizitasem anterior. El a găsit 
o comandă de 100 de servere ce corespundeau cerinţelor noastre şi 
porniseră deja spre client, dar nu fuseseră încă livrate. Livrarea a 
fost redirecționată spre noi şi ne-am întâlnit cu trailerul respectiv 
într-o parcare de pe Interstate 95, lângă Fort Meade. L-am condus 
pe şofer la rampa noastră de descărcare şi am asamblat noi înşine 
componentele în noile birouri pentru Stellarwind. 

La mai puţin de o lună de la lansare, Stellarwind avea câteva 
sute de oameni, care fie lucrau cu normă întreagă, fie primiseră 
autorizaţia de securitate pentru a susține programul. 

Bineînţeles, numărul lor a crescut. Până când New York Times 
i-a dezvăluit existența, în decembrie 2005, peste 1000 de oameni 
fuseseră introduşi oficial în programul Stellarwind prin intermediul 
guvernului; majoritatea lucrau desigur în NSA, dar existau grupuri 
importante şi în FBI şi CIA. Nu toţi erau activi, însă după ce fuseseră 
acceptaţi erau oricând disponibili. 

Judecând după standardele guvernului, a rămas totuşi o acțiune 
destul de bine compartimentată pentru un program de patru ani. 
După ce existenţa lui a fost dezvăluită, am primit un compliment 
realmente profesional din partea lui David Pepper, directorul 
GCHQ britanic. Intrând în biroul meu pentru o vizită de curtoazie, 
David a zâmbit simplu şi a rostit: 

— Complimentele mele, Michael. N-am avut nici cea mai 
mică idee. 

După ce ne-am instalat complet, am dispus teoretic de capa- 
citatea de a accesa un procentaj important al apelurilor ce intrau sau 
ieşeau din Statele Unite, mulțumită pur şi simplu modului în care 
funcționează rețeaua de telecomunicaţii. Desigur, urma să accesăm 
şi să colectăm un apel doar când agenţia avea deja motive să 
suspecteze că era legat de al-Qaeda. 


94 PE MUCHIE DE CUŢIT 


Când decide să ia în vizor un apel, NSA utilizează aşa-numiții 
„selectori”; pentru apelurile telefonice, un selector poate fi chiar 
numărul asociat cu al-Qaeda care apelează sau este apelat. În cadrul 
programului Stellarwind, majoritatea covârşitoare a selectorilor erau 
de fapt numere de telefon din străinătate, iar proporţia aceea a 
crescut odată cu maturizarea programului. 

Între anii 2001 şi 2005, au existat sute de rapoarte SIGINT din 
sursă unică, genul care deriva din conţinutul comunicaţiei, bazate 
pe semnalări Stellarwind. Rapoartele acelea au acoperit planuri ale 
teroriştilor, finanţări, instruiri, deplasări şi contacte cu persoane din 
interiorul Statelor Unite. 

Din cauza naturii comunicaţiilor moderne, majoritatea conți- 
nuturilor rapoartelor proveneau de fapt din apeluri extern-extern, 
care doar tranzitau SUA. Numai în anul 2006 au existat aproape 
100 de rapoarte de tranzitări (adică cu ambele capete în străinătate) 
în care Stellarwind a fost singura sursă, plus mai bine de 1.000 în 
care accesările Stellarwind au contribuit la produsul SIGINT final!. 

Odată transmise, rapoartele Stellarwind nu mai puteau fi 
deosebite de fluxul de producție SIGINT normal. Întrucât unul sau 
ambele capete se aflau mereu în străinătate, nu exista nimic care să 
le scoată în evidenţă conţinutul. Unicitatea lor consta în modul şi 
locul de unde le obţineam. 

Am adunat de asemenea volume masive de metadate. În pri- 
mele şase luni ale programului, am realizat o bancă de date care 
conţinea miliarde de apeluri interne, alături de şi mai multe apeluri 
externe. Am utilizat lanţurile de contacte de la „numere murdare” 
cunoscute sau suspecte, pentru a vedea dacă existau conexiuni ce 
sugerau legături teroriste cu Statele Unite. Acestea au generat noi 
suspecți pe care îi predam la CIA şi FBI pentru a fi analizați în 
continuare sau pentru a se acționa asupra lor. 

O agenţie dorea rapoarte de metadate extinse la trei salturi. Un 
număr de telefon cunoscut ca „murdar”, adică asociat teroriştilor, 


18 Multe rapoarte SIGINT sunt compuse din interceptări multiple 
(n.aut.). 

sau „număr-sursă”, telefonează la A (saltul 1), care telefonează la B 
(saltul 2), care telefonează la C (saltul 3). Ce e drept, acel ultim salt 
spre C este mult diluat de la numărul-sursă original. În majoritatea 
cazurilor, dovedeşte doar că toți merg la stomatolog sau comandă 
pizza. Lucrurile devin totuşi interesante când ultimul salt dintr-un 
lanț apare în alte lanţuri ale altor numere-sursă. Ne-am etichetat 
suspecţii ca fiind de încredere mare, medie sau mică, în funcție de 
frecvența, caracterul recent şi sinceritatea contactelor cu numerele 
„murdare” originale. Până în luna decembrie obțineam cam zece 
piste potenţiale pe zi, iar una din zece era de încredere mare. 

Politica FBI era de a investiga toate numerele trimise, o abor- 
dare care le crescuse enorm volumul de muncă. 

Totul se derula însă destul de asemănător cu ceea ce antici- 
paserăm. Am urmărit apeluri amenințătoare, am indicat contacte 
suspecte, am descoperit reţele de finanțare ilicite, am detectat 
călătorii ale suspecților, am descoperit legături cu şcoli de aviaţie, 
am făcut legături între angajaţi în transporturi şi asociaţi ai 
teroriştilor, am stabilit conexiuni cu achiziţii ilegale de arme, am 
asociat cetăţeni americani cu Khalid Sheikh Mohammed şi am 
descoperit pe lista cu interdicții de zbor un suspect de terorism 
care se afla deja în Statele Unite. 


Nimeni nu se aştepta ca Stellarwind să rămână veşnic secret. 
Nimic nu rămâne veşnic secret. Şi toți ştiam că atunci când 
Stellarwind va deveni public, dimensiunea scandalului va fi 
proporţională cu succesul lui şi al altor programe antiteroriste. Mai 
exact, dacă Stellarwind şi alte programe care se consolidau reciproc 
funcționau şi ţara rămânea în siguranţă, noi aveam să fim acuzaţi în 
mod inevitabil de exagerare, de sacrificarea libertăţii în numele 
securității şi aveam să fim tratați cu o grămadă de citate greşite din 
Benjamin Franklin, care a spus de fapt: „Cei care sunt dispuşi să 
renunțe la libertatea esențială pentru a obține puțină siguranță 
temporară, nu merită nici libertate, nici siguranță” (sublinierile îmi 
aparțin, dar adjectivele extrem de importante sunt ale lui Franklin). 

Majoritatea profesioniştilor americani care activează în dome- 
niul informațiilor sunt familiarizați cu obiceiul încetățenit în relația 
dintre spionii americani şi elita politică americană; cea din urmă îi 
critică pe cei dintâi pentru că nu fac destule atunci când se simte în 
pericol, dar îşi rezervă dreptul de a-i critica pentru că fac prea 
multe de îndată ce respectivii le-au readus siguranţa. 

Când ştirea a fost făcută publică în decembrie 2005, urmările au 
fost în linii mari conforme cu acest scenariu. Ştiind că nu va exista 
alt final, ne-am străduit de la bun început să amortizăm inevitabila 
undă de şoc. 

Unul dintre elemente a fost să ne asigurăm că făceam bine ceea 
ce făceam. Deoarece era atât de strâns, controlul inițial al progra- 
mului a fost limitat la operativii noştri şi la consilierul general. Până 
în august 2002 însă ne-am extins controlul la nivelul biroului 
inspectorului general; nucleul acela era format din auditori profe- 
sionişti şi din inspectorul general însuşi, Joel Brenner, care era un 
outsider sceptic. 

Ei au supus Stellarwind unui regim de examinări regulate. Una 
dintre contribuţiile lor cele mai importante a fost să ia un program 
care fusese implementat rapid şi să-i sporească responsabilitatea prin 
proceduri amănunțit documentate. 

Au descoperit genul de erori umane care sunt inerente în orice 
astfel de întreprinderi: de exemplu, numere inversate. Dar mai 
important, ei au raportat că, bazându-se pe un eşantion semnificativ 
din punct de vedere statistic, determinaseră că Stellarwind respecta 
termenii autorizării, iar sarcinile erau executate adecvat, înregistrate 
corespunzător şi legate corect de ţintele autorizate. 

Joel a declarat că orice preşedinte care n-ar fi utilizat infor- 
mațţiile autorizate de acest program şi-ar fi neglijat datoria. 
În acelaşi timp el a susținut cu îndârjire trecerea unei părți cât 
mai mari din program sub auspiciul Curţii FISA şi al unei struc- 
turi legale mai vaste (adică, legiferate). Am făcut-o într-adevăr, 
dar abia după câţiva ani. 

Încă de la început am insistat pe lângă Casa Albă să ne permită 
cel puţin să informăm Capitoliul. Forţele Aeriene au o vorbă: „Dacă 
vrei să fie oameni la locul accidentului, pune-i pe lista pasagerilor” 

Am întâmpinat o oarecare opoziţie; nu o interdicție permanentă, ci 
mai degrabă în direcţia „nu acum” şi „o să vă spunem noi când” 

Legea americană este destul de limpede cu privire la „infor- 
marea completă şi la zi” a Congresului despre activitățile importante 
ale serviciilor secrete, iar Stellarwind se potrivea cu certitudine 
acestei descrieri. Executivul avea totuşi cuvântul final în limitarea 
numărului de membri care să fie informaţi. 

La câteva săptămâni după ce am demarat programul, am căpătat 
acceptul de a informa Congresul. 

În dimineața de 25 octombrie ne-am întâlnit cu preşedinţii şi 
vicepreşedinţii celor două comisii pentru informaţii în biroul strâmt 
al vicepreşedintelui din Aripa de Vest a Casei Albe. După ce 
vicepreşedintele a vorbit pe un ton solemn despre necesitatea pro- 
gramului, eu am susținut informarea propriu-zisă. 

George Tenet era de asemenea prezent pentru a sublinia 
seriozitatea amenințării. Ordinul în conformitate cu care operam 
era reînnoit de preşedinte la fiecare 45 de zile şi era întotdeauna 
însoțit de o notă informativă a DCI-ului care evidenția pericolele 
pe care le aveam de înfruntat din partea al-Qaeda, inclusiv o 
amenințare supremă la guvernul Statelor Unite. După evenimentele 
din Washington, New York şi Shanksville, nu consideram deloc că 
ar fi fost nişte exagerări, dar cu timpul, nota informativă a DCI-ului 
a fost poreclită ireverenţios „nota groazei” de către aceia dintre noi 
care aveau acces la program. La această şedinţă, George a prezentat 
o excelentă (chiar dacă orală) „notă a groazei” 

Aveam vreo 20 de diapozitive care ne descriau activitatea; 
dispuneam de asemenea de cifre, care să arate dimensiunile muncii 
pe care o întreprindeam. Când am pregătit aceste informări la NSA, 
am spus staffului că trebuia să fim perfect deschişi, că congresmenii 
trebuiau să înțeleagă că nu era „o nebuloasă” (cum obişnuiesc să 
spun frecvent) şi că nimeni n-avea să poată spune, după ce totul 
avea să se termine şi avea să fie lansată o dezbatere națională, „Păi, 
da, am participat la o informare, dar...” 

În informările acelea din cabinetul vicepreşedintelui, totul era 
politicos şi profesional, însă am fost direcţi şi expliciți cu privire 
la agresivitatea noastră şi la particularităţile aparte ale acestui caz. 

Am precizat câte numere de telefon din SUA fuseseră vizate, 
câte conversații interceptaserăm şi câte produse (inclusiv rapoarte 
despre cetățeni americani) creaserăm din ele. Am enumerat inci- 
dente specifice în care programul jucase un rol decisiv. Noi cata- 
logam volumul brut de culegere, atât metadatele, cât şi conținutul. 
Una peste alta, până ce New York Times a „declasificat” în mod 
unilateral!” elemente din Stellarwind, am ţinut peste o duzină 
de şedinţe cu membri ai Congresului şi, cu totul, am informat 
15 congresmeni. 

La acea primă şedinţă, consiliera pe probleme de securitate 
națională Condi Rice a stat lângă Nancy Pelosi, lider democrat în 
Comisia pentru Serviciile de Informaţii a Camerei Reprezentanților; 
Condi credea că Pelosi ar putea avea nevoie de unele argumente 
suplimentare, întrucât ajunsese să o cunoască pe viitoarea preşedintă 
a Camerei Reprezentanților, al cărei district se învecina cu Stanford, 
unde Condi fusese numită recent prodecan. Nici Pelosi şi nici 
altcineva dintre participanţi (Porter Goss, Bob Graham, Richard 
Shelby) n-au obiectat în cursul şedinţei lungi de o oră, deşi Pelosi a 
dorit confirmări suplimentare imediat după aceea. Aşteptând să ne 
sosească maşinile sub o copertină de pe West Executive Avenue, ea 
s-a întors spre mine şi m-a întrebat: 

— Tu eşti de acord cu toate astea? 

Sperasem ca informarea să-i fi conferit ceva mai multă încre- 
dere, totuşi am profitat de oportunitate pentru a o asigura de 
completul meu acord. 

De fapt nu ştiam să fi existat vreo obiecţie declarată de vreunul 
dintre congresmenii pe care-i informasem. Ulterior am aflat că, la 
un moment dat, senatorul Jay Rockefeller (care a devenit vicepre- 
şedinte al Comisiei pentru Serviciile de Informaţii a Senatului şi 
a fost „informat” în ianuarie 2003) a adresat o scrisoare vicepre- 
şedintelui, în care şi-a exprimat îngrijorarea în urma altei infor- 
mări din iulie. El s-a plâns că nu era jurist, că nu putea destăinui 


19 Bineînţeles, Times n-a avut autoritatea să declasifice. Ziarul a 
dezvăluit pur şi simplu informaţia (n.aut.). 

nimic staffului şi că nu avea cui să-şi adreseze îngrijorările sau 
obiecțiile. Ca să fiu sincer, cred că ar fi putut cere să-l vadă pe 
procurorul general (care deținea autorizaţia de securitate nece- 
sară şi despre care ni se spusese că aproba programul), dar n-a 
făcut-o. Se pare că senatorul a păstrat pentru sine o copie a 
scrisorii, însă după ce programul a fost făcut public, n-a putut-o 
găsi şi a trebuit să solicite o copie de la Casa Albă. 

Congresmenii se găseau într-o poziţie cu adevărat dificilă. 
Nu li se cerea să aprobe programul, ci erau informați despre el. 
Nu puteau să discute despre el cu stafful lor şi nici măcar cu alți 
congresmeni. Acestea fiind spuse, am considerat mereu scrisoarea 
lui Rockefeller ca pe un fel de poliţă de asigurare politică. Dacă 
programul sărea în aer, politic vorbind, el putea să arate o dovadă a 
opoziţiei sale. Pe de altă parte, dacă ceva sărea cu adevărat în aer în 
alt atac terorist, Rockefeller putea afirma oricând că susținea toate 
măsurile necesare pentru a-şi păstra țara în siguranță. 

Pe una dintre obiecțiile lui ulterioare am luat-o însă în nume 
personal. După ce elemente din program au fost dezvăluite, 
Rockefeller a afirmat că informările pe care le primise despre 
Stellarwind (toate din partea mea) fuseseră cumva superficiale sau 
incomplete; derularea rapidă a unor diapozitive, cum a spus el. Nu 
ştiu ce altceva ar fi dorit să ştie sau cât ar fi înțeles, dar cam acestea 
au fost efectele strategiei noastre de expunere completă în fața 
supervizorilor. 

Ulterior, o altă membră democrată a Congresului care fusese 
informată despre Stellarwind, Jane Harman, a avut probleme 
politice similare cu cele ale senatorului Rockefeller. Modalitatea ei 
de a evita să dea un răspuns concret a fost să susțină că nu i se 
spusese niciodată că acțiunile noastre depăşeau limitele statutului 
FISA. Cum adică — ţineam şedinţe secrete periodice, în grup restrâns 
în cabinetul vicepreşedintelui, doar pentru a informa un grup foarte 
select de congresmeni că nu se schimbase nimic şi că noi continuam 
să ne desfăşurăm activitatea exact ca înainte de 11 septembrie? 

Nu este de mirare atunci că Pat Roberts, ulterior preşedintele 
comisiei de control din Senat, a agitat un flacon de medicamente 

într-un talk-show de duminică şi a declarat că va prescrie „pastile 
pentru memorie” colegilor săi. 

Adevărul este că am tratat greşit notificarea congresională — nu 
constituţional, ci politic. Am păstrat cercul restrâns din motive 
nobile: pentru păstrarea secretului. Din punct de vedere politic însă 
a fost o mişcare greşită, iar strategic a dus la pierderea susținerii 
politice şi, mai important, a celei populare pentru acțiunile noastre. 

Menţinând cercul atât de restrâns, am creat o dilemă pentru 
democraţii pe care-i informasem; când programul a fost dezvăluit, 
ei au trebuit să dea dovadă de un eroism care nu le era caracteristic 
pentru a se opune propriei lor baze politice. Jane Harman a făcut 
asta o vreme atunci când New York Times şi-a publicat articolul în 
decembrie 2005. Majoritatea însă n-au procedat la fel. 

Iar noi practic i-am motivat pe cei care nu fuseseră informaţi să 
ni se opună pur şi simplu pe temeiul procesului (sau, din punctul 
lor de vedere, al lipsei procesului). 

O cale mai bună ar fi fost să informăm ambele Comisii pentru 
Serviciile de Informaţii, atât a Camerei Reprezentanților, cât şi a 
Senatului, despre întregul program, plus un număr limitat din 
personal, provocându-i efectiv să acționeze pentru a-l opri. Astfel, 
precauţia lor politică naturală ar fi lucrat în avantajul nostru, şi nu 
în sens opus. 

M-am exprimat vulgar că ar fi trebuit să-i fi lăsat pe mai mulți 
cu burta la gură, pentru ca, atunci când situaţia avea să devină 
publică, nimeni să nu se poată îndoi cine era deja însărcinat. 

La începutul anului 2002, am informat a treia putere în stat, 
cea judecătorească, nu pentru că cineva ar fi crezut că preşedin- 
tele care acţiona astfel în conformitate cu autoritatea conferită de 
Articolul 2 al Constituţiei ar fi avut nevoie de permisiunea Curţii 
Supreme, ci mai degrabă fiindcă Justiţia era, pe bună dreptate, 
îngrijorată că datele derivate din Stellarwind puteau duce la 
solicitări de mandate FISA. Temându-se să nu inducă în eroare 
Curtea Supremă, dacă era opac cu privire la sursele din solicitările 
lui, Departamentul de Justiţie dorea cel puţin ca judecătorul-şef să 
cunoască originile acelor informaţii (şi să restricționeze în acest fel 
solicitări împovărătoare ale judecătorului care prezida). 

În una dintre zilele reci şi înnorate de ianuarie, ce par atât de 
normale în Washington, bodyguardul meu m-a escortat de la 
Chevrolet-ul Suburban la cabinetul procurorului general John 
Ashcroft, pentru a mă întâlni cu judecătorul Royce Lamberth, care 
prezida Curtea FISA. În anticamera procurorului general, m-am 
întâlnit cu John Yoo, care redactase opinia Departamentului de 
Justiţie pe care Casa Albă îşi bazase justificarea legală pentru 
programul Stellarwind. 

A fost prima mea întâlnire cu Yoo. Şi a fost şi prima dată când 
Yoo avea să audă o descriere detaliată a modului de operare tehnică 
al programului, deşi citise atât ordinul lui Addington, cât şi nota 
informativă a lui Tenet. 

Yoo îl cunoştea pe Lamberth destul de bine din perioada când 
lucrase pentru Curțile de Apel din DC şi pentru Curtea Supremă, 
apoi în calitate de consilier general al Comisiei Juridice a Senatului. 
Lamberth a venit fără staff şi s-a manifestat în stilul lui gregar 
obişnuit. Yoo, Lamberth şi cu mine ne-am aşezat în fotolii de piele 
dispuse în semicerc, iar procurorul general s-a aşezat la biroul său. 
Ashcroft a început discuţia printr-o examinare generală a posibilelor 
amenințări şi o trecere în revistă destul de vagă a acţiunilor noastre, 
după care mi-a dat cuvântul pentru a-l informa pe judecător. 

De data aceasta n-am mai recurs la prezentări de diapozitive, 
ci i-am expus judecătorului practic informarea congresională, atât 
doar că, fiind judecător al Curţii FISA din 1995, Lamberth cunoştea 
profund legea şi se pricepea destul de bine şi la tehnologie. 

Satisfăcut că înțelegea ce făceam, s-a întors după aceea către 
Yoo, iar eu m-am aşezat şi am privit seminarul lor juridic, în care au 
discutat pe toate părțile dimensiunile şi limitele puterii executive. 
Yoo a recunoscut că, atunci când preşedintele îşi exercita autoritatea 
în conformitate cu intenţia Congresului aşa cum era descrisă în 
statut (ca Legea privind supravegherea activităţilor străine de 
spionaj), el acţiona dintr-o poziţie foarte sigură şi puternică din 
punct de vedere constituțional şi politic. A mai adăugat însă că 
preşedintele nu avea nevoie de o asemenea protecţie când îşi 
exercita autorităţile constituționale legitime de comandant suprem, 
aşa cum făcea în cazul acesta. Yoo a menţionat că Curtea Supremă 


102 PE MUCHIE DE CUŢIT 


privea cu rezerve problema. Cu alte cuvinte, în opinii anterioare 
exprimate asupra supravegherii, Curtea Supremă limitase în mod 
clar solicitările de mandate în conformitate cu Amendamentul IV, 
astfel încât să nu se extindă la culegerea de informaţii externe. 

Conversaţia a fost încinsă, dar nu conflictuală. Yoo a fost uşor 
surprins, deoarece, în vara trecută, judecătorul tunase şi fulgerase la 
adresa Departamentului de Justiţie care comisese erori adminis- 
trative în solicitările FISA. Lamberth n-a sugerat răspunsurile, totuşi 
întrebările pe care le-a pus lăsau să se înțeleagă că era de acord cu 
argumentele ce întăreau autoritatea de comandant suprem a pre- 
şedintelui. 

Şi alții păreau să aibă aceeaşi opinie. După câteva luni, Curtea 
de Apel FISA, în prima ei hotărâre de până atunci, a invocat în 
unanimitate legea precedentului juridic, potrivit căreia „considerăm 
de la sine înțeles că preşedintele are într-adevăr autoritatea inerentă 
de a ordona căutări fără mandat în vederea obţinerii de informaţii 
externe” 

Când ne-am apropiat de final, Yoo s-a oferit să-i dea lui Lamberth 
o copie a opiniilor sale, însă judecătorul a refuzat, spunând că 
înțelegea argumentaţia comandantului suprem. Cei doi au speculat 
de asemenea care putea fi soarta disputei dacă s-ar fi ajuns în fața 
Curţii Supreme. Estimările au fost de 6-3, respectiv 7-2. 

Ulterior, când Stellarwind a fost făcut public, mulți comentatori 
s-au grăbit să-l eticheteze fățiş ca fiind neconstituțional. Indiscu- 
tabil, Curtea Supremă aplicase autorităţii executive o serie de 
lovituri dure în cazurile Hamdan şi Hamdi (despre deținuții din 
Guantânamo), însă argumentele ce susțineau acest program se 
bizuiau pe istorie şi precedente. (În plus, în anii următori, Curtea 
FISA a aprobat extinderea supravegherii guvernamentale.) 

Pentru noi însă programul Stellarwind a continuat în ritm alert 
în următorii doi ani. Încrederea în valoarea lui ne-a crescut şi îi 
tineam periodic la curent pe preşedinte şi pe liderii Congresului 
asupra succeselor înregistrate. 

Într-o dimineață, pe când prezentam diapozitive în Biroul Oval, 
preşedintele m-a întrerupt şi a zis: 

— Mike, cu alte cuvinte, tu îmi spui că programul ăsta funcțio- 
nează. 

— Păstraţi-vă ideea, domnule preşedinte, am replicat. Să mai 
vedem trei diapozitive. 

Eram capabili acum să oferim date despre legături reale între 
terorişti aflați în străinătate şi persoane din SUA. Interceptam 
conţinutul comunicaţiilor, când apeluri asociate unor indivizi 
suspecți de terorism ieşeau sau intrau în Statele Unite. Toate indicau 
conspirații în locuri din nord-estul şi vestul mijlociu al țării. 

Era oare decisivă vreuna dintre ele? Aşa cred, dar este greu de 
dovedit clar, deoarece informaţiile bune sunt de obicei produsul mai 
multor fluxuri de informaţii şi în general este inutil să încerci să 
descifrezi fluxurile pentru a atribui merite relative. Este totuşi clar 
că Stellarwind acoperea un sector în care noi nu aveam alte 
instrumente. 

Ce putea fi greşit în asta? 


Primele semne negative au apărut exclusiv în ramura execu- 
tivului. În decembrie 2003, Jim Comey devenise adjunctul procu- 
rorului general şi l-am vizitat în biroul său chiar la începutul 
mandatului pentru a-i prezenta Stellarwind. Era imposibil ca pro- 
gramul să nu-l implice, aşa că eram nerăbdători să-i oferim detalii. 

Consider că informarea a fost ireproşabilă şi destul de favo- 
rabilă, dar privind retrospectiv, Comey avea, se pare, altă părere. 
Au existat câteva relatări publice ale întâlnirii respective — probabil 
din punctul lui de vedere, întrucât eu n-am stat de vorbă cu niciunul 
dintre autori. 

Potrivit unei relatări, aş fi început informarea cu o glumă, 
referindu-mă la faptul că aş fi fost încântat să mai aduc pe cineva în 
cercul de iniţiaţi, deoarece, mai devreme sau mai târziu, toți am fi 
fost nevoiţi să depunem mărturie în faţa tribunalului când afacerea 
va deveni publică. Eu nu intenționam să apar în faţa justiției, dar 
eram convins că, din punct de vedere politic, totul avea să se 
termine în mod inevitabil acolo”. 


2 Ținând seama de toate mărturiile pe care le-am depus în 2006, am 
avut dreptate (n.aut.). 

În mod clar, Comey dorea să-şi formuleze propria opinie 
juridică, deoarece în scurt timp l-a trimis pe Patrick Philbin, un 
avocat foarte conştiincios pe care-l cunoşteam şi care ne plăcea din 
Biroul de Asistenţă Juridică, să examineze cu atenţie Stellarwind. 
Patrick a obținut acces complet la personalul nostru juridic şi 
operaţional. Noi n-am considerat-o o inspecţie, ci mai degrabă una 
dintre verificările periodice care sunt întotdeauna de dorit la un 
asemenea program. În scurt timp însă cei din NSA au simţit că 
consensul legal pe care ne bazam nu era poate atât de stabil pe cât 
crezuserăm. 

La începutul anului 2004, m-am întâlnit întâmplător cu Patrick 
pe coridorul pe care se afla biroul meu. Ne cunoşteam unul pe 
celălalt destul de bine ca să pot fi deschis cu el. 

— Patrick, l-am întrebat, ar trebui să mă opresc să mai fac ceva? 

— Nu, a zis el, dar înțelesul răspunsului a fost de fapt „Nu încă” 

O furtună începuse să se stârnească în jurul unor aspecte din 
Stellarwind, dar în mod clar nu asupra întregului program (şi nici 
măcar a majorităţii sale). Un aspect care era analizat acum (şi ale 
cărui detalii rămân clasificate) implica acele culegeri de informații 
ce includeau datele unor cetățeni americani. Aşa ceva este permis — 
dar numai între anumite limite — iar acum unele persoane din 
Justiţie considerau că arta şi ştiinţa noastră nu erau suficient de 
discriminatorii. Prea multe date personale ale unor cetățeni 
americani erau colectate accidental. În mod firesc, n-am fost de 
aceeaşi părere. 

Ascunsă vederii noastre, în Justiţie se dezlănțuise o adevărată 
Sturm und Drang juridică, însă tunetele şi ploaia au fost vizibile 
când autorizarea Stellarwind a trebuit reînnoită la începutul lunii 
martie 2004. Procurorul general Ashcroft era internat în spital cu 
pancreatită acută, iar Comey, în calitate de procuror general 
interimar, nu dorea să recunoască legalitatea unei noi autorizări 
semnate de preşedinte. El era susținut de Jack Goldsmith, noul şi 
talentatul director al Biroului de Asistenţă Juridică (şeful lui 
Philbin), şi de Bob Mueller, directorul FBI. 

Furtuna ne-a izbit pe 7 martie, într-o duminică. Am convocat 
la prânz o şedinţă extraordinară, în care specialiştii mei în 

Stellarwind şi antiterorism să mă pregătească pentru o întâlnire 
ulterioară în cursul zilei cu vicepreşedintele, DCI-ul Tenet, David 
Addington, Al Gonzales şi Andy Card. Acolo am decis ca Tenet să-l 
contacteze direct pe Bob Mueller; ulterior, George mi-a spus că 
Mueller avea un mare respect pentru Comey: „Este un tip serios, iar 
avocații lui i-au spus că n-o poate face” George şi cu mine am 
păstrat legătura şi am discutat mult la telefon. A fost însă o perioadă 
febrilă. Telefoanele zbârnâiau întruna. La un moment dat am 
întrerupt convorbirea cu Tenet ca să-i răspund vicepreşedintelui. 

Mi s-a cerut să-i pregătesc pe tehnicienii NSA şi analiştii CIA 
pentru o altă informare a lui Comey, care a avut loc în Casa Albă pe 
9 martie. Au participat cei care fuseseră şi duminică, cu John 
McLaughlin în locul lui Tenet, plus Comey, Mueller şi alții din 
Justiţie. Comey era greu de convins. El considera că aceasta era cea 
mai agresivă afirmare a puterii prezidenţiale din istorie (chiar aşa?) 
şi nici n-a vrut să asculte opinia juridică a lui John Yoo. Mi-a înfu- 
riat analiştii, părând să le respingă afirmaţiile, şi a acordat credit 
metodelor FBI tradiționale pentru succesele apreciate de noi ca 
fiind marca Stellarwind. Nu am înregistrat niciun progres. A fost o 
şedinţă încordată şi de aceea Comey m-a luat prin surprindere când 
a părut că-şi calcă pe inimă pentru a-mi strânge mâna la sfârşit. 

Am explorat posibilitatea unei susțineri legislative. Pe 10 martie, 
după-amiaza, în Camera de Criză din Casa Albă se aflau opt lideri de 
marcă ai Congresului”. Fuseseră convocați din ambele camere ale 
Congresului şi din ambele partide, în urma unui apel telefonic 
urgent de la Casa Albă. Câţiva fuseseră informaţi anterior despre 
Stellarwind, însă nu toți. 

Vicepreşedintele a început şedinţa prezentând în linii generale 
Stellarwind şi apărându-i utilitatea, dar a descris în acelaşi timp cu 
sinceritate criza legală cu care ne confruntam în privința unor 
aspecte ale programului. M-a rugat după aceea să detaliez acțiunile 
noastre de până atunci şi mai cu seamă motivele disputei curente. 


2 Senatorii Frist, Daschle, Roberts şi Rockefeller, plus congresmenii 
Hastert, Pelosi, Goss şi Harman (n.aut.). 

Prezentarea mea avea o natură operațională, nu legală. Adusesem 
doi experți din Fort Meade, care la un moment dat au întins pe masa 
din încăpere un grafic de tip radar ce arăta cum putea fi utilizat 
Stellarwind pentru identificarea şi urmărirea unei ținte. Doi analişti 
CIA au explicat că datele acelea puteau fi integrate într-o imagine 
analitică mai vastă şi au folosit ca exemplu un caz aflat chiar atunci 
pe rol. Acţiunea respectivă dusese chiar la o serie de arestări. 

Senatorul Rockefeller, care cunoştea metoda din şedinţele 
anterioare, s-a interesat despre auditul intern, respectarea autori- 
tăţilor şi controalele pozitive. Vicepreşedintele ne-a cerut să oferim 
lista de control Stellarwind detaliată pe care o utilizam. Aş fi putut 
adăuga de asemenea, ca dovadă circumstanţială, că nu-i puteam viza 
pe toți teroriştii cu ajutorul acestui program (ci doar pe cei care 
aveau legături cu atentatele din 11 septembrie) şi că orice lărgire a 
țintelor necesita respectiva precizare explicită a preşedintelui 
adresată NSA. S-a insistat cu grijă asupra acestui aspect. 

Pe măsură ce explicaţiile au devenit mai detaliate, au început 
mici discuţii particulare. În una dintre ele, Porter Goss, care, ca 
preşedinte al Comisiei pentru Serviciile de Informaţii a Camerei 
Reprezentanţilor, era foarte familiarizat cu toate aceste proceduri, 
a părut să-i explice unele aspecte senatorului Tom Daschle. 

Informarea a fost dificilă, nu din cauza vreunei opoziții, ci 
pentru că avea un caracter tehnic şi vast, şi în plus trebuia să fie 
concisă. Camera de Criză este mică, iar în ziua aceea era ticsită şi 
foarte călduroasă. Câţiva participanţi se căzneau să rămână treji. 

Am dat cuvântul vicepreşedintelui şi m-am aşezat pe un scaun 
de lângă perete. A urmat o discuţie remarcabilă. 

Când vicepreşedintele a repetat că acum existau opoziții însem- 
nate din partea juriştilor Departamentului de Justiţie, un republican 
a comentat cu spirit acid: 

— Atunci schimbaţi-i pe jurişti! 

Altcineva a ridicat problema unei susțineri legislative, care a 
fost până la urmă respinsă. Chiar dacă ar fi fost posibilă, procesul 
respectiv ar fi durat prea mult şi oricum s-a apreciat că o acțiune 
congresională ar fi dezvăluit prea multe din program. (Aceasta era 
direcţia de acţiune susținută de inspectorul general Joel Brenner. 

Când legea a fost schimbată într-un final în anul 2008, dezbaterea 
respectivă a fost într-adevăr foarte lungă, totuşi nu a fost dezvăluită 
funcţionarea internă a programului.2) 

Cât timp am stat acolo, neavând de făcut altceva decât să 
observ, am devenit treptat tot mai impresionat de seriozitatea 
inerentă şi de patriotismul congresmenilor. Nimeni nu era încântat 
de dilema legală sau iminent politică a administraţiei şi nu exista 
nicio dovadă că vreunul dintre cei aflați în Camera de Criză dorea 
închiderea programului. Dimpotrivă, doreau ca el să funcționeze 
(în limitele legii). Un democrat a felicitat administraţia pentru că 
organizase şedinţa aceea. În încheiere, vicepreşedintele a afirmat 
că el înţelesese că ar trebui să ne continuăm activitatea. Nu l-a 
contrazis nimeni. 

Impulsionaţi de consensul politic din Camera de Criză că 
trebuia să ne continuăm activitatea până se găsea o soluționare 
permanentă (care tot nu se întrevedea deocamdată), Andy Card, 
şeful de cabinet al Casei Albe, şi consilierul Al Gonzales au mai 
încercat o dată să obțină semnătura lui Ashcroft pe reînnoirea 
autorizării. Vizita lor în toiul nopţii la spitalul George Washington 
a fost documentată (şi controversată) altundeva. Nimeni din NSA 
n-a ştiut din timp despre ea şi ulterior ne-a fost descrisă foarte 
succint (David Addington mi-a amintit-o în trecere în timpul unei 
conversații telefonice în dimineața următoare). 

Acum însă trebuia să luăm o decizie, iar vineri dimineață am 
fost întrebat fără ocolişuri de Casa Albă (prin Addington) dacă aş fi 
fost de acord să continui programul Stellarwind în cazul în care 
caracterul lui legal ar fi fost susținut de consilierul Casei Albe, nu de 
procurorul general interimar. 

După o scurtă reflecţie, am spus: 

— Da, aș fi de acord. 


» Ceea ce, bineînţeles, a devenit propria sa sursă de discordie după 
dezvăluirile lui Edward Snowden din 2013 (a se vedea capitolul 21). Uneori 
nu poţi pur şi simplu să învingi (n.aut.). 

În felul acela ne-am mai dat un răgaz de 45 de zile pentru a 
lămuri lucrurile, a ieşi din criză şi a conveni, mai calm (şi într-un 
cadru colectiv), asupra căii pe care s-o urmăm. 

N-am regretat decizia atunci şi n-o regret nici acum. Juriştii 
NSA, experți în acest domeniu, continuau să fie convinşi de corec- 
titudinea activităţii noastre. Mă încurajase de asemenea susținerea 
politică bipartizană pe care o simțisem în după-amiaza anterioară 
în Camera de Criză. La acestea se adăuga faptul — adesea omis în 
relatările publicate despre controversă — că legalitatea programului 
fusese reînnoită de vreo douăsprezece ori şi că nici măcar în acest 
moment dificil Departamentul de Justiţie nu opina că n-ar fi legală, 
ci pur şi simplu refuza pe moment să-i sancţioneze legalitatea. 
Daţi-mi voie să repet. Nimeni, nici măcar acum, nu afirmă că am fi 
făcut ceva ilegal, iar când a fost întrebat dacă se pregătea să susțină 
acest lucru, Departamentul de Justiţie a negat. Ba chiar ni s-a permis 
ulterior să păstrăm toate datele culese în cadrul programului, un pas 
foarte problematic dacă culegerea lor ar fi fost atât de clar nelegală. 

Iar eu mai aveam un motiv. La câteva ore după ce Andy Card 
şi Al Gonzalez părăsiseră spitalul George Washington în care se afla 
internat John Ashcroft, mai multe rucsacuri cu bombe au explodat 
în trenurile ticsite de navetişti la ora de vârf a dimineții în Madrid. 
Au murit 191 de spanioli şi au fost răniți aproape de zece ori mai 
mulți. Având proaspete în minte imaginile transmise de televi- 
ziunile europene, nu intenționam să reduc delocculegerea de infor- 
maţii externe. 

Evenimentele din lumea reală ne impuneau conduita. Din 
punct de vedere operaţional, lucram ca nebunii ore-n şir încercând 
să ținem pasul cu evenimente precum cel de la Madrid şi în acelaşi 
timp să le oferim asistenţă consilierului nostru general şi Departa- 
mentului de Justiţie. Unul dintre cei mai buni analiști în antite- 
rorism ai NSA mi-a spus că în prima lui zi liberă după multe 
săptămâni a primit acasă o mulțime de telefoane de la secții din 
Departamentul de Justiţie, care doreau clarificări în rapoartele 
trimise de el. 

Andy Card i-a informat pe liderii Congresului că vom continua, 
bazându-ne pe opinia preşedintelui şi a consilierului Casei Albe 

că era o activitate legală. În prezentarea sa, el a pus accent pe 
atentatele din Madrid. 

Însă decizia respectivă a fost anulată. Vineri dimineață, Comey 
şi Mueller i-au spus preşedintelui că vor demisiona dacă programul 
va continua neschimbat. Al Gonzales mi-a telefonat şi m-a întrebat 
ce efect operaţional ar fi avut întreruperea aspectelor contestate ale 
programului Stellarwind. Avea nevoie de o aproximare. Fără să mă 
bazez pe multe calcule, i-am spus că vom pierde aproximativ 20% 
din eficiența globală a programului, dar că vom păstra totuşi 80%. 
A trebuit de asemenea să precizez Casei Albe că întreruperea 
completă a aspectelor amintite ar fi durat în jur de o săptămână şi că 
aveam nevoie de ordine privind destinaţia datelor deja colectate. 

Preşedintele a cerut echipei sale să găsească o soluţie care să-l 
mulțumească pe Bob Mueller; el putea ignora unele voci care 
obiectau, însă nu şi pe cea a lui Mueller, pe care-l privea cu foarte 
multă consideraţie. 

A doua zi, sâmbătă, am fost sunat acasă de Mueller. A vrut doar 
să-mi spună că avea în continuare toată considerația pentru mine şi 
pentru NSA, şi nu contestase niciodată respectul meu sau al agenţiei 
pentru lege. Nu fusese decât o chestiune de legalitate. El ştia că 
încercam să facem ceea ce era corect. A fost un gest elegant, totuşi 
nu neapărat necesar. Nu m-am gândit nicio clipă că episodul ne-ar 
amenința relația personală şi am apreciat că respectul nostru pentru 
lege nu avea nevoie de apărare. 

Pe 17 martie, în miercurea următoare, la a cincizeci şi noua 
mea aniversare, Al Gonzales mi-a telefonat ca să mă anunţe că 
preşedintele decisese modificarea programului Stellarwind. Până la 
sfârşitul lunii martie trebuia să implementăm schimbările cerute şi 
ne-am conformat ca atare. 

Anterior, toate aspectele programului Stellarwind fuseseră auto- 
rizate de preşedinte, după opinia noastră potrivit autorității conferite 
de Articolul 2, iar după opinia Departamentului de Justiţie, potrivit 
Autorizării Congresului pentru Folosirea Forței Militare împotriva 
organizaţiei al-Qaeda. Am ştiut de la bun început că programul ar fi 
fost mai stabil şi mai puţin controversat dacă l-am fi introdus mai 
mult sub aripa Curţii FISA. Acum am accelerat procesul. 

Casa Albă ne-a acordat ca termen 6 mai, data de expirare a 
autorizării curente, pentru a obține acordul Curţii privind aspecte 
ale programului. 

În următoarele două săptămâni a urmat o avalanșă de şedinţe şi 
convorbiri telefonice între noi, Casa Albă, Justiţie şi DCI despre 
modul de abordare a Curţii. Preşedintele ne acorda suficient spațiu 
de acţiune. Al Gonzales mi-a telefonat acasă pentru a mă anunța că 
preşedintele încuraja o întâlnire a noastră sinceră şi deschisă cu 
judecătorul-şef. 

Jack Goldsmith şi Patrick Philbin (care ridicase îndoielile 
iniţiale în Justiţie) au lucrat acum alături de noi pentru a muta unele 
aspecte din Stellarwind într-un cadru legal larg, mai potrivit pentru 
un program care avea de acum o existență îndelungată şi nu mai 
reprezenta o simplă măsură de urgență. 

În timp ce colegii din Justiţie redactau partea legală, sarcina 
noastră era de a prezenta detalii operaţionale şi tehnice ale progra- 
mului Stellarwind în fața actualului judecător al Curţii FISA, 
Colleen Kollar-Kotelly. Informarea includea aspectele disputate ale 
programului, deoarece juriştii noştri continuau să creadă că se 
încadraseră în limitele rezonabile ale Constituţiei şi doream să 
continuăm activitatea. 

În două weekenduri consecutive de la mijlocul lunii mai 2004, 
specialişti şi jurişti NSA, alături de oficiali de rang înalt din Departa- 
mentul de Justiţie şi consilierul Casei Albe, s-au înghesuit în sala 
strict secretă a Curţii FISA. Am explicat ce am făcut, de ce şi cu ce 
efect. Am arătat de asemenea cum ne-am putea spori eforturile în 
aspectele disputate — renunțând potenţial la o parte din culegerile de 
informaţii — ca să putem reduce proporția de date despre cetățeni 
americani pe care le colectam. 

În iulie, Kollar-Kotelly a autorizat NSA să culeagă, angro, unele 
metadate de e-mailuri. În mod limpede, aspectul acela se afla acum 
sub autorizarea Curții, nu a președintelui”. În privinţa chestiunilor 


23 Cu timpul, Curtea FISA a autorizat aspectele rămase ale progra- 
mului Stellarwind şi au fost create susțineri legislative în Protect America 

centrale, inclusiv culegerea accidentală de informații despre ame- 
ricani, Curtea urmase în general opinia Casei Albe (şi a Justiţiei 
anterior lunii martie). 

Aşa încât, în ciuda relatărilor publicate ulterior, pline de dramă 
şi sprinturi cu sufletul la gură pe scările din spitalul George 
Washington, administraţia a reuşit, după ce i s-a acordat un timp 
de analiză, să găsească un echilibru acceptabil pentru programul 
Stellarwind. Obiecţiile din Justiţie au fost reduse la tăcere. Ba chiar, 
semnătura adjunctului procurorului general Comey a figurat pe 
câteva dintre autorizaţiile de câte 45 de zile ce au fost emise ulterior. 

Pe măsură ce se apropia sfârşitul verii 2004, Stellarwind con- 
tinua să fie operațional, condus cu grijă şi aparent revenit pe teren 
politic şi legal ferm. 

Ne simţeam destul de mulțumiți. Pentru un timp. 


Act (2007), FISA Amendments Act (2008) şi prin includerea unor activităţi 
în Secţiunea 215 din Patriot Act. Între timp însă eu ajunsesem la CIA şi nu 
mai făceam parte din tablou (n.aut.). 


ȘASE 


AFIŞAREA ÎN PUBLIC... 
NU NEAPĂRAT DE BUNĂVOIE 


FORT MEADE, MARYLAND, ŞI WASHINGTON, DC, 2004-2008 


E începutul lunii octombrie 2004, New York Timesa publicat 
un articol, sau cel puțin o parte dintr-un articol, despre suprave- 
gherea fără mandat a americanilor. Unul dintre reporterii implicați 
era James Risen, un veteran agresiv al investigării serviciilor secrete, 
care fusese coautor împreună cu agentul de caz CIA Milt Bearden al 
unei cărți despre spionajul din timpul Războiului Rece. De data 
aceasta, partenerul lui Risen era Eric Lichtblau, corespondentul 
Times la Departamentul de Justiție. 

Se poate spune că există o ritmicitate a felului în care sunt scrise 
reportajele şi articolele despre comunitatea serviciilor secrete. De 
obicei, reporterii se învârt în cercuri în jurul subiectului, citând 
persoane care, în opinia lor, ştiu ceva, chiar dacă oficial este posibil 
să nu ştie mare lucru. În felul acesta, când ajung la persoane mai 
informate, ei pot începe cu „Am auzit că...”, sperând astfel să pro- 
voace un comentariu. Cercurile lui Risen şi Lichtblau se micşorau, 
bazându-se pe ceea ce auzeau. 

Asta a declanşat discuţii multiple între Casa Albă, CIA, Justiţie 
şi NSA. Consiliera pe probleme de securitate națională Condi Rice îl 
informa permanent pe preşedinte despre situație, deşi acesta se afla 
în mare parte pe drumuri. La urma urmelor, ne aflam la numai câteva 
săptămâni de alegeri. 

După alegeri, când preşedintele mi-a cerut să speculez despre 
posibila sursă a „scurgerilor” pe care se bazase acel articol, am sugerat 
că — întrucât povestea din Times era incompletă — „scurgerile” prove- 
neau probabil de la persoane care de fapt nu aveau acces la program. 

— Sună ca o bârfă şi în Departamentul de Justiție par să fie multe 
bârfe, am răspuns eu. 

Am avut dreptate, cel puțin parțial. În decembrie 2008, Thomas 
Tamm, jurist de carieră din Departamentul de Justiţie, s-a autode- 
mascat în articolul de fond din Newsweek ca fiind una dintre 
sursele-cheie ale lui Risen şi Lichtblau. Tamm nu obținuse acces 
la program şi deoarece Justiţia n-a deschis o anchetă asupra 
„scurgerilor”, celelalte surse posibile ale lui Risen şi Lichtblau s-ar 
putea să rămână necunoscute pentru totdeauna. 

Cercurile tot mai strânse ale lui Risen se apropiau de mine, la 
NSA. El trimisese deja e-mailuri la Casa Albă şi stătuse de vorbă cu 
Mark Mansfield de la departamentul pentru relații cu publicul al 
CIA. L-am amânat vreo săptămână, după care, la mijlocul lunii 
octombrie, i-am acceptat apelul. 

A început prin a mă întreba dacă puteam discuta în persoană 
despre asta. 

— Depinde ce este asta, am replicat. 

El şi-a schițat povestea în linii mari: preşedintele autorizase 
acces la centralele de telecomunicații americane, fără acordul Curţii 
sau al unei legi noi. Unii puneau sub semnul întrebării legalitatea 
acţiunii sale. L-aş fi putut ajuta să înţeleagă mai bine asta? 

Am declinat, spunând că nu puteam discuta chestiuni opera- 
ţionale, însă tot ce făceam noi era legal, eficient şi corect. Am subli- 
niat partea cu eficiența pentru a sugera că dezvăluirile puteau 
constitui un risc pentru ţară. 

Risen şi-a reluat povestea, îmbogăţind-o cu detalii: mutații 
radicale în politică, secrete păzite cu stricteţe, acces la volume mari 
de comunicaţii americane, răspunsuri la amenințările teroriste, 
aranjamente în culise cu companiile de telecomunicații americane, 
opinii legale şubrede. 

M-am gândit că descoperise într-adevăr o parte din cele petre- 
cute. Altele erau însă denaturări ale faptelor, iar eu nu dețineam 
nici dispoziţia, nici poziţia de a-l corecta. El înţelegea oarecum ce 
culegeam prin Stellarwind, dar exagera mult. De asemenea, n-a 
demonstrat că ar fi ştiut ceva despre metadate. 

Am declinat din nou să comentez altceva decât mantra mea 
„legal, eficient şi corect”, pe care am repetat-o. 

Risen a sugerat atunci să discutăm despre asta neoficial. 

— De ce aş proceda astfel? l-am întrebat. 

El a spus că dorea să înțeleagă exact situația, că dorea să fie 
„obiectiv şi echilibrat”, citând fără să vrea faimoasa afirmație a 
postului Fox News, ceea ce a declanşat din partea amândurora un 
chicotit. A insistat din nou pentru o întâlnire privată. 

I-am răspuns că mi-ar fi greu să mai comentez ceva. După aceea 
am adăugat că, fără a-i îngădui să mă citeze, potrivit legislaţiei 
Statelor Unite era de datoria mea să fiu cât mai agresiv. 

— În caz contrar, contribuabilii şi-ar irosi taxele pe sumedenia 
de antene de aici. 

Risen a încercat apoi să mă ia cu zăhărelul, dar şi să mă aten- 
ţioneze. A spus că eu adusesem servicii publice remarcabile prin 
aducerea NSA-ului într-o poziție vizibilă şi încercarea de a lămuri 
toate percepțiile eronate. De aceea s-ar fi cuvenit să stăm de vorbă, 
deoarece el urmărise de mult timp activităţile serviciilor secrete, iar 
acesta era subiectul cel mai serios pe care-l avusese vreodată. 

Nu era tocmai „Vă duceţi la vale”, dar cred că mi se transmitea 
un mesaj în direcţia respectivă. 

Am insistat să aflu data publicării articolului (mi-a răspuns: 
„Doar când materialul va fi gata”) şi i-am mulțumit pentru apel şi 
informaţii. 

Nu-mi amintesc să mai fi vorbit cu Risen după aceea. Am vorbit 
însă mult cu Phil Taubman, şeful biroului Times din Washington. 
Taubman era un veteran, cu multă experienţă în chestiuni de apărare 
şi informaţii, şi condusese biroul din Moscova al ziarului. Îşi petre- 
cuse viața echilibrând nevoile de transparenţă şi securitate, aşa că, 
din punctul nostru de vedere, cu greu am fi putut avea un interlo- 
cutor mai bun. (În 2008, Phil s-a întors la Stanford, universitatea pe 
care o absolvise, ca să predea despre tensiunile dintre presa liberă şi 
securitatea națională. Atât Condi, cât şi eu am fost invitaţi la cursul 
lui, care a folosit ca studiu de caz saga Stellarwind din Times.) 

Condi a aranjat o întâlnire între John McLaughlin, DCI-ul inte- 
rimar, Taubman și Risen. Înaintea întâlnirii, am avut o videocon- 
ferință securizată cu John şi am stabilit tema: 

— Dacă vei accepta povestea asta, vei declanşa un lanţ de 
evenimente care ne va lipsi în scurt timp de instrumentul cel mai 

eficient din arsenalul nostru cu care să apărăm americanii de terorism 
atât aici, cât şi în străinătate. 

Într-o zi înnorată de octombrie, John McLaughlin, şeful său de 
cabinet John Moseman, Taubman și Risen s-au întâlnit în cabinetul 
confortabil al DCI-ului din vechea clădire de birouri executive 
(Clădirea Eisenhower), aflată vizavi de Aripa de Vest a Casei Albe. 
John îşi reaminteşte că a aranjat scaunele într-un semicerc în fața 
biroului său mare, pentru ca să lase mai degrabă impresia unei 
discuţii neprotocolare decât a unei prelegeri. 

Trebuia să fie foarte atent. Nu putea să confirme nimic. 

— Dacă ar exista o asemenea operaţiune, ea ar trebui gestionată 
potrivit unor protocoale stricte, cum ar fi... 

A subliniat în mod permanent caracterul legal şi corect al 
operațiunii, chiar dacă n-a descris-o sau confirmat-o niciodată. Cu 
întrebări şi comentarii, întrevederea a durat aproape o oră. În tot 
acel timp, Taubman a părut gânditor şi meditativ. Risen a fost descris 
ca antipatic, certăreț şi combativ, intervenind doar pentru a respinge 
totul cu tema constantă a „dreptului la informare” al publicului. 

Însemnări făcute la acea întâlnire arată că Taubman înțelegea 
seriozitatea problemei, pe când „să fiu sincer, pe Risen îl doare în cot”. 

Eu am fost mereu de părere că în discuţia cu un jurnalist 
responsabil este de preferat să spui mai mult decât mai puţin, chiar 
dacă (sau mai ales dacă) scopul tău este de a împiedica publicarea a 
ceva ce crezi că ar putea afecta securitatea națională. Taubman părea 
să aibă o gândire echilibrată şi am presupus că, cu cât va afla mai 
multe, cu atât va fi mai înclinat să protejeze informaţiile pe care le 
consideram clasificate. Preşedintele a părut să fie de acord. „Spuneţi-i 
orice trebuie să-i spuneţi” a fost indicaţia pe care ne-a transmis-o. 

Aşa că am devenit destul de deschişi — cu Taubman. Articolul 
din Times era ancorat pe culegerea de către noi a conținutului 
convorbirilor telefonice. Am rămas axaţi şi pe acelaspect. Nu existau 
cerințe morale, etice sau legale care să aducă în discuţie alte activități 
despre care nu ştiam, deocamdată. 

Am subliniat acest lucru atunci când am ascultat o convorbire 
telefonică despre care aveam deja motive să bănuim că avea unul sau 
ambele capete asociate cu al-Qaeda. Am argumentat că FISA, aşa 

cum fusese concepută şi ulterior implementată (mandate indivi- 
dualizate de durată pentru orice număr de telefon pe care doream 
să-l culegem), ne împiedica să deținem abilitatea necesară pentru a 
ţine pasul cu ţinta. 

Întâlnirea cea mare a avut loc în biroul lui Condi din Aripa de 
Vest a Casei Albe într-o seară de la sfârşitul lunii octombrie. Ne-am 
aşezat pe sofale şi scaune în jurul măsuţei pentru cafea. Cred (notițele 
şi amintirile s-au dovedit neclare) că a fost prezent şi Bill Keller, 
editorul executiv al ziarului Times şi autoritatea supremă în privinţa 
deciziei de a publica sau nu articolul. Taubman a fost cu certitudine 
prezent. Din partea Casei Albe, am fost Condi, Al Gonzalez şi cu 
mine. Am abordat discuţiile cu aceeaşi regulă de bază pe care o 
folosisem deja: protejarea informațiilor prin împărtăşirea lor. 

N-a fost o şedinţă dură sau agresivă. Nici măcar nepoliticoasă. 
Am aşezat pe măsuţa pentru cafea dintre noi un grafic de tip „notesul 
analistului”, care arăta o mulţime de noduri diferite ale reţelei 
al-Qaeda. Deşi era exact şi actualizat, de fapt nu dovedea nimic în 
discuţia curentă (care se referea la conținutul interceptărilor comu- 
nicațiilor). Arăta totuşi felul cum erau interconectate lucrurile, care 
era importanța unor piese individuale şi, cel puțin, implica temeinic 
existența unui risc real dacă din cauza cuiva (de pildă, a domnului 
Keller) pierdeam accesul la unele piese. 

Nici măcar nu ne-am gândit să sugerăm ceva atât de brutal ca 
„mâinile vă vor fi pătate de sânge”, dar privind retrospectiv, probabil 
că este corect să spunem că strecuram aluzii că — la numai trei ani 
după 11 septembrie — niciunul dintre noi n-ar fi trebuit să înceapă să 
se simtă norocos. 

Era de asemenea important faptul că majoritatea copleşitoare a 
comunicaţiilor telefonice pe care le interceptam realmente în 
conformitate cu autorizarea preşedintelui făceau parte din categoria 
extern-extern (o realitate pe care relatări ulterioare de presă, ba chiar 
şi evaluări guvernamentale SUA, au părut să aibă dificultăți să o 
clasifice). 

Particularităţile FISA ne cereau de fapt să obținem un mandat 
individual, care să acopere absolut toate numerele de telefon vizate, 
o consecință neintenționată a unei legi concepute pentru un mediu 

de comunicații mult diferit faţă de cel cu care aveam de-a face. Dacă 
apelurile acelea internaționale ar mai fi intrat şi ieşit din Statele Unite 
prin eter — aşa cum făceau în anii 1970, când sateliții au fost mult 
timp sistemul preferat — NSA ar fi fost liberă să le intercepteze luând 
în vizor numărul de telefon străin. Asta pentru că legea FISA din 
1979 a stabilit o disociere în privinţa culegerii de pe solul american 
a comunicațiilor internaționale prin sateliți. Însă revoluţia în 
telecomunicaţii care a urmat a dus la transmiterea comunicaţiilor 
prin cabluri. Pentru a le intercepta dintr-un cablu aflat pe sol ame- 
rican, aveam în general nevoie de un mandat referitor la numărul 
de telefon terorist vizat — ceea ce ar fi necesitat literalmente mii de 
mandate individualizate pentru numere străine, care se schimbau 
zilnic cu sutele, adică o sarcină administrativă aproape imposibilă. 
Sigur că da, în sistemul Stellarwind existau numere de telefon din 
SUA asociate teroriştilor, dar în mod clar majoritatea numerelor 
americane nu aveau nicio legătură cu teroriştii. 

Alegerile prezidenţiale din 2004 au venit şi au trecut fără ca 
Times să publice articolul, dar ce avea să facă ziarul până la urmă 
n-a fost clarificat după alegeri. Ştiam că preocuparea principală a lui 
Taubman era intimitatea americanilor, de aceea trebuia să transmit 
mesajul că şi noi priveam problema cu aceeaşi seriozitate, că res- 
pectam ca întotdeauna viața privată a cetățenilor americani şi că 
activităţile noastre erau realizate de indivizi responsabili şi serioşi. 
La jumătatea lunii noiembrie, l-am invitat pe Phil în biroul meu 
de la etajul şapte din Fort Meade, l-am rugat să ia loc pe canapea şi 
i-am prezentat pe Bob Deitz, consilierul general, şi doi analişti de 
vârf, dintre care unul fusese alături de mine în dramatica informare 
din Camera de Criză a Casei Albe care avusese loc în luna martie 
(capitolul 5). 

I-am prezentat din nou lui Taubman importanţa programului, 
după care am subliniat că respectarea intimităţii americanilor 
continua să fie o prioritate. Din plafonul camerei în care ne aflam 
atârna o inscripţie negru-aurie mare, care punea întrebarea: 
„Ce defineşte un cetățean american?” Dedesubt erau înşiruite cele 
patru categorii care confereau unui individ sau unui grup statutul 
acela protejat. În ciuda culegerii agresive de informații, identitățile 

cetățenilor americani aveau să fie „minimalizate” (camuflate) cu 
excepţia cazului în care erau absolut esenţiale pentru înțelegerea 
informaţiilor pe care le raportam. 

După aceea m-am ridicat şi, spre surprinderea analiştilor mei şi 
a lui Taubman, am anunţat: 

— Phil, probabil că ai întrebări specifice pe care doreşti să le pui 
oamenilor mei. Vă voi lăsa singuri câteva minute. 

Am pornit spre uşă, apoi m-am întors spre analişti şi le-am spus: 

— Vă rog să-i răspundeţi la întrebări. 

Deşi fusese o acţiune spontană, nu-mi asumasem de fapt mari 
riscuri. Erau nişte oameni inteligenți şi credeau cu adevărat în ce 
făceau. 

Ulterior, unul dintre analişti mi-a povestit că, după şedinţa 
aceea, se dusese imediat la consilierul general, la fel cum un catolic 
care a păcătuit se grăbeşte la spovedanie, pentru a-l întreba cum ar 
putea face față următorului test la poligraf, deoarece tocmai îi 
destăinuise unui jurnalist unele dintre cele mai ascunse secrete 
americane. 

— A fost o acţiune autorizată, i-a răspuns Deitz. Nu-ţi mai face 
griji în privinţa asta. 

Se pare că nu şi-a făcut, deoarece a trecut testul la poligraf. 

După un interval pe care l-am apreciat ca fiind decent, am 
revenit în birou pentru a-mi lua rămas-bun de la Taubman. Înainte 
de a pleca, i-am spus: 

— Îţi dai seama că ai ajuns într-un loc unde n-a mai ajuns 
nimeni din profesiunea ta? 

— Da, a replicat el prompt, şi mă aştept să mi se întâmple ceva 
în parcare. 

Continuam să mai dispunem de un atu. L-am pus pe Taubman 
în legătură cu Jane Harman, care acceptase în linii mari să-şi 
exprime sprijinul pentru acțiunile noastre. 

Pe 8 decembrie, Condi mi-a telefonat ca să mă anunţe că Times 
decisese să nu publice articolul. Taubman m-a sunat după aceea 
să-mi dea aceeaşi veste, cu obişnuitul avertisment de a-l anunța dacă 
altcineva ne contacta pentru acelaşi subiect. Am fost de acord şi am 
adăugat că existaseră „câteva mici vociferări” de la Washington Post, 
dar care se stinseseră. 

Ulterior, editorul Bill Keller a trebuit să apere decizia cotidia- 
nului Times de a nu publica articolul la sfârşitul anului 2004. Mi-ar 
plăcea să cred că l-a convins argumentația noastră despre securi- 
tatea națională şi, cu toate că nu am discutat niciodată despre asta, 
cred că Taubman a fost un glas autentic al precauţiei în redacția 
publicaţiei Times. 

Este posibil ca şi alegerile prezidenţiale să fi jucat un rol. Ar fi 
fost greu să publici un articol ce ar fi putut avea un impact puternic, 
poate decisiv (chiar dacă impredictibil) asupra alegerilor. Aceasta 
este o responsabilitate destul de împovărătoare pentru un ziar, chiar 
şi pentru unul care susține că este publicaţia de referință a țării sale. 
Iar publicarea unui asemenea articol imediat după terminarea 
alegerilor ar fi însemnat un atac la adresa unui preşedinte care tocmai 
primise un mandat național bazat, parțial, pe politica lui antiteroristă. 


Nu existau însă alegeri prezidenţiale în următoarea lună noiem- 
brie (2005), când Phil Taubman m-a sunat personal pentru a-mi 
spune că Times îşi reconsidera poziţia. A adăugat: 

— Alte persoane şi-au manifestat îngrijorarea. 

„Alte surse ale lui Lichtblau din Justiţie”, mi-am spus în gând. 

Phil n-a menţionat atunci, dar în scurt timp a devenit clar că 
Risen îşi ţinea ostatic propriul ziar. El trimisese deja unei edituri 
varianta finală a cărţii lui în curs de apariție, State of War, iar 
Stellarwind urma să fie unul dintre capitolele ei proeminente. În 
esență, Times se confrunta cu o dilemă de genul „dacă nu publicăm 
ştirea, o pierdem”. Şi doreau realmente s-o publice. 

Deşi Taubman îmi telefonase, eu plecasem de la NSA şi eram 
acum director adjunct principal al Serviciilor Naţionale de Infor- 
maţii sub John Negroponte (capitolul 9). Trebuia să mă pun la 
curent, aşa că în următoarea săptămână am început o serie de 
teleconferinţe securizate cu NSA. Continuam totuşi să fac parte din 
structura de memorie organizaţională a serviciilor secrete, Al 
Gonzales era acum procuror general, iar Harriet Miers îi preluase 
poziţia de consilier al Casei Albe. Steve Hadley, adjunctul lui 
Condi, promovase în poziţia de consilier pe probleme de securitate 


120 PE MUCHIE DE CUŢIT 


națională. I-am alertat pe noii jucători despre criza care se apropia 
şi am promis că voi discuta cu Phil. 

Taubman a fost deschis ca întotdeauna, dar a insistat pe tema 
„alții şi-au manifestat îngrijorarea”, ceea ce, în opinia lui, demonstra 
că în interiorul administraţiei existau tensiuni vizavi de program. 
L-am asigurat că nu existau dispute despre activitatea noastră, ceea 
ce era de altfel adevărat. Nu aveam libertatea să discut criza din 
martie 2004, care, la urma urmelor, fusese rezolvată (satisfăcător din 
punctul nostru de vedere) şi în tot cazul implica un aspect al 
programului ce nu făcea parte din articolul publicat de Times. 

Phil a insistat şi a solicitat acces la membri ai Congresului, 
pentru a evalua personal dacă erau sau nu de partea noastră. Asta 
avea să fie mai dificil. Una era ca eu (ca administraţia) să mă expun, 
dar era cu totul altceva să determin nişte congresmeni prudenţi din 
punct de vedere politic să procedeze la fel. 

— O să mă gândesc, i-am promis lui Phil. 

La sfârşitul lunii noiembrie 2005, am reactualizat întrunirea din 
2004 în biroul consilierului pe probleme de securitate națională. 
Gazdă a fost Hadley, alături de Condi (acum secretar de stat), Harriet 
Miers, John Negroponte şi eu. Keller şi Taubman participau din 
partea ziarului Times şi, de data aceasta, li se alăturase Eric Lichtblau, 
unul dintre reporteri. Întâlnirea aceasta a avut un ton mai tăios decât 
cea precedentă — a părut mai puțin o discuţie despre a publica sau 
nu articolul, cât mai degrabă o ultimă şansă pentru ca administrația 
să împiedice publicarea lui. 

Times a revenit întruna la tema neînțelegerilor interne, iar 
înclinarea firească de a publica articolul a fost consolidată de 
iminenta carte a lui Risen. La urma urmelor, într-un fel sau altul, 
episodul avea să fie făcut public. Unica lor întrebare era dacă li se 
vor recunoaşte meritele. 

Bănuiesc de asemenea că Times împărtăşea, reflecta şi încerca să 
conducă o schimbare de mentalitate în SUA. După mai bine de patru 
ani în care atât opinia publicului, cât şi a elitei ni se adresase zgo- 
motos să facem „orice ar fi necesar”, povara dovezii ne apăsa acum 
clar, cerându-ne să arătăm că ceea ce făceam noi era atât legal, cât şi 
indiscutabil esenţial. Nu aveam cum să evităm o situaţie defavorabilă. 

Noi aveam un program care era o utilizare agresivă a puterii 
executive, dar care fusese făcut cunoscut celorlalte două componente 
ale puterii (oricum, într-o măsură mult mai mare decât numeroase 
acţiuni sub acoperire). Era condus cu atenţie, nu existau dovezi de 
abuzuri şi contribuia, în opinia noastră, la siguranța şi protejarea țării. 

Acum, Times (şi alte organe de presă, după ce subiectul avea să 
fie cunoscut) era pregătit să atace cu vehemență dacă nu puteam 
demonstra că toate afirmaţiile noastre erau fără cusur. Notificarea 
congresională părea imperfectă: prea puţini membri înştiințați, prea 
puţine detalii, niciun staff. Cum puteam susţine că exista un consens 
în interiorul puterii executive, când reporterii de la Times primeau 
telefoane cu destăinuiri? Afirmaserăm de asemenea că nu existaseră 
abuzuri, dar cum puteau ei confirma asta? 

Cel mai dificil de dovedit era eficienţa. Informaţiile de calitate 
sunt ca o tapiserie, cu o mulțime de fire întrețesute într-un tot minu- 
nat. lar acum ni se cerea să arătăm „când” şi „unde” acționase acest 
fir anume de informații (oarecum similar cu o dezbatere ulterioară 
despre eficienţa interogatoriilor CIA). În plus, aproape toate cazurile 
concrete pe care le aveam continuau să facă parte din operaţiunile 
curente, din investigaţiile active sau din procesele publice. Şi deschi- 
derea are limitele ei. 

Ceea ce căutau ei, dar noi nu le puteam oferi, era un caz în care 
o interceptare Stellarwind dusese la prinderea de către noi a unui 
lunetist pe un acoperiş, tocmai când băga un glonț pe ţeavă. Altfel, 
nu eram convingători. 

Continuam să pierdem, aşa că am dus cazul în Biroul Oval. 

Distribuţia guvernamentală de acolo a fost alcătuită din pre- 
şedinte, Andy Card, şeful de cabinet al Casei Albe, Harriet Miers şi 
eu. Contingentul de la Times era format din Taubman, Keller şi 
Arthur Sulzberger Jr., directorul ziarului. Preşedintele a stat în 
scaunul său obişnuit în fața şemineului. Scaunul vicepreşedintelui 
din dreapta sa era gol. După un foarte scurt salut de bun-sosit, pre- 
şedintele le-a făcut semn musafirilor să ia loc pe sofaua din stânga sa, 
unde stăteau de obicei consilierul pe probleme de securitate națio- 
nală şi şeful de cabinet pentru informarea zilnică. 

Sulzberger a încercat să destindă atmosfera, spunând că atât el, 
cât şi preşedintele lucrau acum în birourile taților lor. Atmosfera nu 
s-a destins. 

Sulzberger a încercat apoi să expună poziția ziarului Times 
despre chestiunea curentă. N-a avut succes nici acolo. Preşedintele 
l-a întrerupt şi a anunţat că în această conversaţie el avea să spună 
ziarului de ce ar fi comis o greşeală prin publicarea articolului. 

A continuat, spunând că dacă un alt atentat va reuşi, el se aştepta 
ca toată conducerea publicaţiei Times să fie prezentă la Capitoliu, 
alături de conducerea serviciilor secrete, pentru a da explicații 
Congresului despre felul cum îngăduiseră să se întâmple aşa ceva. 

După aceea, preşedintele mi-a dat cuvântul ca să prezint pro- 
gramul. Lucrurile ar fi putut merge şi mai bine. Eu mă aflam prea 
departe, fizic vorbind, de publicul-ţintă, din care două persoane 
mai auziseră deja prezentarea, iar a treia părea să creadă că era o 
etapă mai degrabă formală. 

Când întrunirea s-a încheiat în mod neconcludent, contin- 
gentul de la Times şi-a reînnoit solicitarea de a se întâlni cu membri 
ai Congresului, pentru a afla dacă ei credeau că programul trebuia 
să rămână secret. De asemenea, a promis că nu va publica articolul 
fără a oferi Casei Albe posibilitatea unui comentariu. 

Noi am rămas în Biroul Oval. I-am sugerat preşedintelui, care 
dăduse ochii peste cap când auzise solicitarea de a-i lăsa pe jurnalişti 
să se adreseze Congresului, că ar trebui să întreprindem pasul acela. 
Aveam să aranjez ceva în exclusivitate pentru Taubman, în care, am 
spus eu, „puteam avea încredere” 

Împreună cu Pat Roberts, preşedintele Comisiei pentru Servi- 
ciile de Informaţii a Senatului, am aranjat întrevederea. Într-o seară 
de la mijlocul lunii decembrie, Taubman s-a întâlnit cu Roberts şi 
Jay Rockefeller, omologul său democrat, alături de Pete Hoekstra 
şi Jane Harman din partea Camerei Reprezentanţilor. Eu n-am 
participat în mod deliberat. Poate că unii au considerat absența mea 
un risc, dar eu am apreciat că prezenţa oricărui membru al adminis- 
traţiei la întâlnire ar fi minimalizat valoarea opiniilor partizane ale 
congresmenilor. 

După aceea am stat de vorbă cu participanţii la întâlnire şi toți 
au subliniat ideea că articolul nu trebuia publicat. 

— N-am fost de acord în unele privinţe, a spus un congresman, 
dar nu şi în privința acestui program. 

Altul s-a referit la Stellarwind ca fiind „bijuteriile coroanei”, 
pentru a explica de ce fusese informat doar un grup restrâns. Lui 
Taubman i s-a spus că „oamenii au dreptul la intimitate, dar au de 
asemenea şi dreptul la viață”. Un congresman mi-a spus, într-un mod 
pitoresc, că „cei Patru Călăreți ai Apocalipsei au fost fermi” 

Nimic din toate acestea n-a contat. În seara zilei de 15 decem- 
brie, site-ul New York Times a postat un titlu ţipător: „Bush permite 
spionarea fără mandat a cetățenilor americani” Momentul a fost 
asociat şi cu reînnoirea legii Patriot Act’, care fusese avansată în 
calendarul legislativ şi care se găsea acum în plină dezbatere. Bomba 
aruncată de Times a amânat promulgarea legii până în luna martie a 
anului următor. Au existat de asemenea ştiri că Times se temea de 
posibile restricționări — că administraţia avea să se adreseze tribu- 
nalului pentru a împiedica publicarea articolului. 

În seara dezvăluirii, eu şi Jeanine îi invitaserăm la cină pe Pete 
Hoekstra şi Jane Harman, în locuinţa noastră din baza Bolling a 
Forţelor Aeriene de lângă Potomac. Preşedintele şi vicepreşedinta 
Comisiei pentru Serviciile de Informaţii a Camerei Reprezentanţilor 
nu se înțelegeau prea bine între ei, aşa că nu pot afirma că apelurile 
telefoanelor mobile ar fi distrus o seară care fusese destinsă şi plăcută 
până atunci. 

Însă telefoanele au început să sune. După patru ani de 
Stellarwind, americanilor li se oferea o relatare incompletă şi adesea 
eronată despre acţiunile întreprinse de guvern pentru a-i proteja. 
Times avea într-adevărun subiect, dar, cel puţin din punctul nostru 
de vedere, nu marele subiect. Pentru noi, întrebarea era ce să facem 
pentru a ne apăra şi cât anume din program să dezvăluim publicului. 


2 Patriot Act (acronim de la Uniting and Strengthening America by 
Providing Appropriate Tools Required to Intercept and Obstruct Terrorism 
Act) a fost adoptată în octombrie 2001 de Congresul SUA, ca urmare a aten- 
tatelor din 11 septembrie şi conferea autorităţilor federale americane puteri 
extraordinare pentru prevenirea şi combaterea actelor de terorism (n.red.). 

Preşedintele Bush a trasat linia de luptă a doua zi dimineaţă, 
vineri, când a cerut ştergerea obişnuitului său discurs radiofonic de 
sâmbătă, pe care-l înregistrase deja. Sâmbătă dimineaţă el avea să 
vorbească în direct, să condamne „scurgerea de informații” şi să 
promită că va continua să facă ceea ce făcea. 

— Pentru a purta război împotriva terorii, a început preşedin- 
tele, eu folosesc autoritatea cu care am fost învestit de Congres... 
şi folosesc de asemenea autoritatea constituțională învestită în mine 
în calitate de comandant suprem. 

După ce a subliniat că asta implica apelurile telefonice inter- 
naționale, că minimum un capăt al acestora se afla întotdeauna în 
exteriorul Statelor Unite şi că toate interceptările se bazau întot- 
deauna pe convingerea că erau afiliate cu al-Qaeda, preşedintele a 
condamnat dezvăluirea neautorizată a acestei informaţii, după care 
a susţinut că el autorizase acest „program de peste treizeci de ori şi 
intenționez s-o fac atâta timp cât națiunea noastră se confruntă cu o 
ameninţare continuă din partea organizaţiei al-Qaeda şi a altor 
grupări asociate” 

În comunitatea serviciilor secrete, când cineva publică un articol 
care are toate şansele să câştige Premiul Pulitzer (Risen şi Lichtblau 
l-au câştigat într-adevăr, deşi Comisia Pulitzer a trebuit să fie creativă 
în inventarea de categorii în anul acela, pentru a-i onora atât pe ei, 
cât şi pe Dana Priest, care demascase închisorile secrete ale CIA), toți 
îşi ţin răsuflarea pentru a vedea dacă liderii politici care ţi-au spus de 
fapt să mergi înainte vor fi curajoşi şi te vor susține. Preşedintele 
Bush a fost curajos în dimineața aceea de sâmbătă. (lar după sărbă- 
torile de Crăciun, el a venit la Fort Meade pentru a susține personalul 
NSA şi a mulțumi echipei Stellarwind pentru activitatea depusă.) 
Am putut răsufla uşurați. 

În aceeaşi sâmbătă, când încercam împreună cu Jeanine să 
facem nişte cumpărături pentru Crăciun în Annapolis Mall, a 
sunat telefonul mobil. Era Jane Harman, liderul democrat din 
Comisia Permanentă pentru Serviciile de Informaţii a Camerei 
Reprezentanților, care ştia de program şi care ne susținuse până 
atunci. Ea dorea să-i informez pe toți membrii Comisiei despre 
Stellarwind. A explicat că aşa era corect să se procedeze şi, cu toate 

că n-a spus-o, am ştiut că i-ar fi oferit o acoperire politică de sus, de 
care avea mare nevoie şi pe care o merita”. 

Andy Card a fost de acord, aşa încât m-am pregătit să pun capăt 
shoppingului şi să plec la Capitoliu. N-ar fi trebuit să mă obosesc. 
Proiectul a fost respins chiar înainte să fi apucat să ies din mall. 
Nu mi s-a spus niciodată de către cine. 

Dacă Harman încerca să ne ajute, alții căutau să se protejeze. 
Pe măsură ce relatările din presă s-au înmulțit, am primit un telefon 
de la Nancy Pelosi, liderul minorității democrate din Camera Repre- 
zentanţilor, care până atunci fusese informată de cinci ori despre 
Stellarwind. 

Deoarece era vicepreşedinta Comisiei pentru Serviciile de 
Informaţii, o informasem la scurt timp după 11 septembrie despre 
un subiect separat: instrucțiunile pe care le primisem cu privire la 
comunicații dintre SUA şi Afganistan, potrivit cărora analiştii ar 
trebui să interpreteze cu mai multă generozitate „valoarea infor- 
mativă”, când decideau dacă în rapoarte trebuiau incluse informaţiile 
despre cetățeni americani (capitolul 5). La urma urmelor, 3.000 de 
compatrioți de-ai noştri muriseră în urma unui atentat organizat şi 
condus din Afganistan. Nu doream să ratăm ceva ori să întârziem 
prea mult. După informarea aceea (pe care o susținusem înainte ca 
Stellarwind să fi existat), Pelosi trimisese o scrisoare la NSA, în care 
îşi exprimase unele îngrijorări generale despre intimitatea ameri- 
canilor, la care îi răspunsesem prompt. 

Acum ea dorea să urgentez declasificarea scrisorii din octombrie 
2001. Am spus că o voi face, dar am adăugat că scrisoarea ei — deşi 
modul general în care formulase cererea permitea să fie interpretată 
ca referindu-se la subiectul din Times — nu era în niciun caz despre 
programul respectiv. 


%5 În jargonul Forţelor Aeriene, „acoperirea de sus” se referă la 
avioanele de vânătoare care zboară la mare altitudine pentru a proteja 
forțele vulnerabile de pe sol. Noi îi datoram lui Harman „acoperirea” aceea, 
deoarece dorea să ne susțină, dar ar fi implicat costuri importante în partidul 
ei (n.aut.). 

— Doamnă Pelosi, am argumentat, comparăm merele cu perele. 

— Tot fructe sunt, a replicat ea. 

În duminica de după apariţia ştirii în Times, Al Gonzales şi eu 
ne-am prezentat la Comisia pentru Serviciile de Informaţii a 
Senatului, al cărei preşedinte, Pat Roberts, îi invitase pe preşedintele 
şi vicepreşedintele Comisiei Juridice a Senatului. Întâlnirea fusese 
programată târziu pentru că senatorii se întorceau în Washington 
din alte state. Senatorul Leahy, vicepreşedintele, nu s-a prezentat. 
S-a dovedit că el avea deja o părere fermă despre situaţie, dar 
n-a auzit niciodată de la noi descrierea activităților pe care le 
întreprindeam. 

În felul acela am fost numai noi trei şi senatorul Arlen Specter, 
pe atunci republican (ulterior democrat) de Pennsylvania şi fost 
procuror districtual în Philadelphia. Judecătorul Gonzalez a oferit o 
prezentare generală, după care mi-a cerut să intru în detalii. 

A mers încet. Ca fost procuror, Specter privea supravegherea 
prin ochii aplicării legii, aşa că regulile din culegerea informaţiilor 
(chiar şi cele dinainte de Stellarwind) erau pentru el lucruri 
necunoscute. La un moment dat, a întrebat pur şi simplu: 

— Dar cum protejaţi intimitatea? 

Am început să descriu toate măsurile de protecţie a vieţii private 
a cetăţenilor SUA, minimalizarea identităţii americanilor şi altele 
similare, dar m-a întrerupt din nou ca să precizeze: 

— Nu, mă refer la intimitatea generală. La intimitatea cetățe- 
nilor străini. 

Nu mă aşteptasem la aşa ceva. Instinctiv am vrut să spun că 
Amendamentul IV nu era un tratat internațional, dar mi-am stăpânit 
în mod înţelept replica şi am mormăit ceva despre limitarea noastră 
la informaţii relevante operaţional. 

Asta ar fi trebuit să fie o lecţie. Avea să fie mai greu de explicat 
decât crezusem, pentru că mulți nu aveau o percepţie esenţială a 
activităților NSA. Sigur că da, Stellarwind reprezenta o abatere de la 
normă şi se năştea întrebarea legitimă: „Cât de mult se abătea?” Fără 
o înțelegere a elementelor de bază, oricine era liber să-şi imagineze 
tot ce putea fi mai rău. 

A doua zi (luni) de dimineață am mers pe jos distanța scurtă până 
la Casa Albă de la noua clădire de birouri executive, unde se aflau 
birourile temporare ale ODNI. Nu trecuse nici o săptămână de la 
Crăciun, decorațiunile fuseseră demontate şi aerul era rece şi 
limpede. O dimineață minunată pentru o plimbare prin parcul 
Lafayette. 

În timpul weekendului existaseră aluzii la o posibilă prezență a 
presei în dimineaţa aceea. A fost bine că m-am dus să mă interesez. 
La câteva minute după sosire, am fost condus într-o sală pentru presă 
ticsită din Casa Albă, unde, împreună cu Al Gonzalez, trebuia să 
prezint un istoric a ceea ce Casa Albă numea acum Programul de 
supraveghere a teroriştilor (adică acea parte din Stellarwind care 
fusese dezvăluită de New York Times). 

Judecătorul Gonzalez a început prin a explica programul, refe- 
rindu-se exclusiv la interceptarea comunicaţiilor internaţionale 
asociate cu al-Qaeda. A spus că era justificat de autoritatea consti- 
tuțională a preşedintelui şi de faptul că era „legat de” război, cum 
fusese declarat prin Autorizarea pentru Folosirea Forței Militare, cu 
toate că supravegherea (şi detenţia) nu fuseseră explicit menționate. 

Eu am subliniat că „probabil că nu există alte comunicaţii mai 
importante pentru ceea ce încercăm să facem în apărarea ţării; în 
acest scop, nicio comunicaţie nu este mai importantă decât cele care 
implică al-Qaeda şi care au un capăt în ţara noastră, în Statele Unite 
ale Americii” 

Când am fost întrebat de ce nu puteam face asta în cadrul FISA, 
am răspuns: 


FISA este foarte importantă şi o exploatăm din plin. Dar 
dacă analizaţi care sunt activităţile FISA, veţi vedea că ea 
împarte nevoile ţării în două categorii: aplicarea legii şi 
culegerea permanentă de informații externe. Nu cred că cineva 
ar putea susține că FISA a fost gândită ca un instrument care 
să vizeze combatanți inamici înarmați, care se pregătesc pentru 
atacuri pe teritoriul Statelor Unite. 

Cheia pentru aşa ceva este viteza de reacție, dar FISA a 
fost construită pentru persistență. FISA a fost construită pentru 

a-i viza pe termen lung pe agenţii cunoscuţi ai unei puteri 
inamice. lar scopul implicat în toate cazurile respective a fost 
fie pentru aplicarea legii pe termen lung, fie pentru culegerea 
de informaţii pe termen lung. 

Programul acesta are alte scopuri, respectiv detectarea şi 
prevenirea. Iar în cazul lui cheia nu este atât persistenţa, cât 
viteza de reacție. Este un trăgaci mai rapid şi în acelaşi timp, în 
mod subtil, un trăgaci mai sensibil. lar intruziunea în viața 
privată este redusă semnificativ. Este vorba exclusiv despre 
comunicaţii internaționale. În majoritatea cazurilor, perioada 
de timp în care facem asta este mult mai mică decât cea care 
ar fi câştigată prin obţinerea unui mandat din partea tribu- 
nalului. Iar scopul nostru, unicul nostru scop, este detectarea 
şi prevenirea. 

Nu este conceput pentru a culege maldăre de informații, 
iar dacă această linie specifică de logică, acest raționament care 
ne-a adus aici se dovedeşte incorect, îl schimbăm prompt. 
Nu putem irosi resurse pentru nişte ținte care pur şi simplu nu 
oferă informaţii valoroase... iar în acest program, standardele, 
în termenii reevaluării meritului acoperirii, sunt măsurate în 
zile şi săptămâni. 


Aceasta este probabil cea mai clară prezentare a programului pe 
care am oferit-o vreodată. N-a avut însă niciun efect. Sala era un cuib 
de năpârci. Helen Thomas a mormăit întruna spre mine din rândul 
întâi, de parcă mă interoga. 

Şi alţii au intervenit. 

— Sunteţi de părere că guvernul are dreptul să încalce legea? 

Sau: 

— Aţi deformat această rezoluție pentru război ca să vă acorde 
mână liberă să faceți orice aţi dori. 

Ni s-a spus de asemenea: 

— Nu ar trebui să-i spionaţi niciodată pe americani. 

Plus acuzaţia că începuserăm să-i „interceptăm pe toți” 

Am fost întrebat în ce fel articolul din Times compromitea 
programul. 


Afişarea în public... nu neapărat de bunăvoie 129 


— Domnule general, nu credeți ca tabăra adversă presupune 
că-i interceptăm convorbirile? Să fim serioşi! 

Am răspuns că succesul programului era la prima vedere o 
dovadă împotriva ipotezei respective, dar că „cu cât îl discutăm mai 
mult, cu cât îl deconspirăm mai mult în faţa celor care ne-ar face 
rău, aceştia vor reacţiona, îşi vor proteja comunicațiile şi ne vor 
îngreuna sarcina apărării țării” 

Când am spus că deciziile despre comunicațiile ce trebuie vizate 
au fost luate de profesionişti în domeniul comunicaţiilor, mi s-a 
replicat: 

— Prin urmare, un supervizor de tură ia acum decizii pe care 
le-ar fi luat în mod normal un judecător FISA? Vreau să mă asigur că 
am înţeles bine. Asta ați spus? 

Am răspuns afirmativ. Şi o spusesem „pentru a înlătura orice 
bănuieli că există vreo influență politică” 

Spre sfârşit mi s-a pus şi o întrebare obiectivă şi importantă: 

— Ne puteţi asigura că toate interceptările acestea au avut o 
componentă internațională şi că n-au existat niciun moment inter- 
ceptări pur interne? 

Da, puteam oferi asigurarea aceea. 

— Vă pot asigura, prin însăşi fizica interceptărilor, prin felul 
cum ne desfăşurăm activităţile, că un capăt al acelor comunicaţii s-a 
găsit întotdeauna în exteriorul Statelor Unite ale Americii. 

Au fost 32 de minute interminabile. N-am înregistrat însă niciun 
progres în ce priveşte cunoaşterea umană sau înțelegerea națională 
a ceea ce încercam să facem. 

Cu toate acestea, am continuat. Am petrecut Crăciunul din 2005 
răspunzând la telefoane şi sunând ziarişti cu care vorbisem în trecut. 
Au fost greu de convins. Până şi un reporter excelent ca John 
Diamond de la USA Tioday a fost furios pe noi pentru că „îi trădasem 
încrederea” pe care el o dovedise în articole anterioare. Noi nu 
vedeam lucrurile aşa, dar conta prea puţin. 

Am petrecut de asemenea săptămâna Crăciunului străduindu-ne 
să obținem cartea State of Wara lui Risen. În cele din urmă, un agent 
junior ODNI a pus mâna pe un exemplar înainte de a ajunge pe 
rafturile unei librării locale, a dus-o la sediu, iar acolo am început 

s-o multiplicăm în exemplare pentru noi. Ştiam destul de bine care 
va fi conținutul pentru Stellarwind, dar eram dispuşi să riscăm o 
violare minoră a copyrightului pentru a vedea ce alte secrete de stat 
fuseseră dezvăluite. Trebuie să recunosc de asemenea că m-am simţit 
bine că n-a trebuit să o plătesc. 

După sărbători am fost anunţaţi că vom informa întreaga Curte 
FISA despre programul Stellarwind. Deoarece eu îl înființasem, urma 
să fiu brieferul principal. Am petrecut două zile la Fort Meade 
pregătindu-mă. 

Pe 9 ianuarie, i-am informat pe judecătorul-şef FISA, Colleen 
Kollar-Kotelly, şi opt dintre asociaţii ei judecători. A fost o şedinţă 
lungă: patru ore fără pauză. Procurorul general Gonzalez a fost 
prezent la început ca să mulțumească Curţii pentru oportunitatea de 
a fi informată şi ca să mă prezinte pe mine... drept colonelul Hayden, 
o gafă care a generat câteva râsete şi a părut chiar să destindă puţin 
atmosfera. Am expus totul. Au fost multe întrebări şi mult scep- 
ticism. Judecătorul FISA James Robertson demisionase deja în semn 
de protest, la câteva zile după publicarea articolului în Times, deşi se 
pare că acționase bazându-se mai mult pe emisiunile de ştiri decât pe 
descrieri mai complete. La această şedinţă însă, după vreo două ore, 
centrul de greutate al discuţiilor a părut să se deplaseze spre felul 
cum regimul FISA putea deveni mai relevant pentru amenințările şi 
tehnologia specifice secolului al XXI-lea. 

După şedinţă, bodyguardul m-a anunțat că-mi telefonase sora 
mea Debby din Steubenville. Sosirea mea la Curtea FISA fusese 
raportată în mass-media, iar în vechiul nostru cartier din Pittsburgh 
apariţia în fața unui judecător nu anunţa niciodată lucruri bune. Am 
asigurat-o că nu compărusem în fața acelui gen de Curte. Oricum, nu 
încă. 

La sfârşitul lunii ianuarie, am ţinut o altă prezentare publică la 
Clubul Naţional de Presă. Le-am reamintit celor prezenți că era 
vorba despre o activitate cu ţinte precise, „urmărirea intensă a 
comunicațiilor ce intră sau ies din America, implicând persoane 
suspectate de legături cu al-Qaeda. Nu este un năvod care pluteşte 
peste Dearborn, Lackawanna sau Fremon, şi care înhaţă conversații 

pe care după aceea le sortăm în conformitate cu acele presupuse 
căutări după cuvinte-cheie, instrumente de extragere a datelor sau 
alte dispozitive despre care vorbesc aşa-zişii specialişti. 

Aici nu este vorba despre interceptarea conversaţiilor purtate 
între persoane din Statele Unite. Când vorbiţi cu fiica voastră care se 
află la un colegiu de stat, programul acesta nu vă poate intercepta 
conversațiile. lar când ea pleacă pentru un semestru în străinătate ca 
să-şi încheie studiile în arabă, programul acesta nu vă va intercepta 
comunicațiile.” 

Deoarece ne aflam la un club al presei, am decis că ar fi fost 
cuvenită o prelegere adresată presei. 

— Ştiu cât este de greu să scrieți un titlu care să fie corect, concis 
şi în acelaşi timp atrăgător, am recunoscut eu. Dar ar trebui cu 
adevărat să atingem toate trei atributele: corectitudine, concizie şi 
atractivitate. Nu cred că spionajul intern le satisface. Un capăt al 
oricăruia dintre apelurile vizate în cadrul programului se află 
întotdeauna în exteriorul Statelor Unite. Eu am zburat de sute de ori 
pe curse interne, dar niciodată nu m-am îmbarcat într-o cursă 
internă din Statele Unite pentru ca să debarc după aceea în 
Waziristan. În mod similar, dacă NSA l-ar fi interceptat pe Khalid 
Sheikh Mohammed, şeful operativ al-Qaeda, în Karachi vorbind cu 
Mohamed Atta din Laurel, statul Maryland, să zicem, în iulie 2001, 
dacă NSA ar fi procedat aşa şi rezultatele ar fi fost făcute publice, sunt 
convins că burtierele pe toate posturile de ştiri non-stop n-ar fi fost 
„NSA spionează pe plan intern” 

Acela a fost singurul exemplu pe care l-am utilizat în ziua 
respectivă, dar mai erau şi altele disponibile. Acuzaţiile sunt întot- 
deauna simple, pe când adevărul este adesea complicat. Şi, aşa cum 
sugerează citatul gravat pe peretele holului intrării în CIA, adevărul 
— nu simplitatea — vă va face liberi. 

Tot la clubul de presă am spus ceva pe care îl credeam adevărat 
atunci şi continui să cred că este adevărat şi acum. 

— Dacă programul acesta ar fi fost implementat înainte de 
11 septembrie, opinia mea de profesionist este că am fi detectat pe 
unii dintre agenţii al-Qaeda care au operat din Statele Unite şi i-am 
fi identificat ca atare. 

A fost un discurs lung, dar în acelaşi timp cea mai clară şi mai 
comprehensivă expunere publică a activităților NSA şi a motivelor de 
la baza lor. Bineînţeles, m-am limitat la acea parte a programului 
Stellarwind care fusese confirmată de preşedinte: interceptarea 
conţinutului convorbirilor telefonice internaţionale cu un capăt în 
SUA. N-am anunțat că existau şi alte activități despre care nu puteam 
vorbi, însă am avertizat că „nu-i uşor de realizat şi în acelaşi timp să 
protejăm sursele de informaţii şi metodele țării noastre. Şi vă spun cu 
toată sinceritatea, celor care lucrează în domeniul meu de activitate 
nu le place să vorbească despre ceea ce fac până nu devine un subiect 
pe History Channel” 

Apoi am adăugat: 

— Prefer să fiu astăzi cu voi, aici, şi să vă povestesc despre 
lucrurile pe care le-am făcut când nu exista niciun atentat asupra 
ţării noastre. Prezentarea aceasta este mai uşor de susținut decât cele 
de acum patru ani, când am relatat unui auditoriu similar lucrurile 
pe care nu le-am făcut în zilele şi lunile anterioare evenimentelor 
tragice din 11 septembrie. 

După aceea am anunţat că voi răspunde la întrebări; o măsură de 
curaj modest, fiindcă definiţia de „presă” a clubului este destul de 
vastă, iar postul C-SPAN transmitea totul live pe internet. N-a fost 
chiar ca scena barului de pe Tatooine din primul film Star Wars însă 
au existat şi momente dure. Unele întrebări s-au bazat pe eforturi 
autentice de a înţelege un subiect complex (de exemplu, detaliile 
unui mandat FISA de urgență). Altele au fost evident agresive 
(„Vă atribuiţi inerent puteri aşa-zis constituționale pentru a viola 
legea când consideră preşedintele că se cuvine?”). Iar altele au fost 
reclame vag disimulate pentru grupări specifice (de pildă, una 
intitulată The World Can't Wait!: The Call to Drive Out the Bush 
Regime). 

Din câte mi-am dat seama, prezentarea mea n-a creat nicio 
schimbare în tonul (sau, din punctul nostru de vedere, în acurateţea) 
acoperirii de către presă. 

După două săptămâni, Jeanine şi cu mine ne aflam în Detroit ca 
să vedem meciul dintre Steelers şi Seahawks în Super Bowl XL, ca 
invitaţi ai lui Dan Rooney, proprietarul clubului Steelers, care-mi 

fusese antrenor de fotbal pe când eram junior la liceul catolic. Cred 
că Dan mă compătimea puţin din cauza acelei publicităţi negative, 
însă a fost grozav să vizionez o victorie din loja patronului, chiar dacă 
în dimineaţa aceea de duminică fusesem nevoit să particip la două 
talk-show-uri. Spre sfârşitul meciului, când Steelers conduceau cu 
21-10, Dan şi-a cerut scuze întrucât trebuia să părăsească loja mai 
devreme pentru a cobori pe teren, ca să primească trofeul Lombardi. 

— Nicio problemă, l-am asigurat, este ceva grozav pentru tine. 

La meci participaseră atât de mulți suporteri Steelers, încât a 
doua zi dimineaţă la ghişeele de taxare dintre Ohio şi Pennsylvania 
a fost o coadă lungă. Nimeni nu părea însă nervos. 

Luni dimineață m-am întors cu avionul la Washington şi practic 
am revenit la jobul de prim-adjunct al directorului Serviciilor 
Naţionale de Informaţii. Ne argumentasem cazul cât am putut mai 
bine. Nu avea niciun rost să continuăm să hrănim o presă flămândă. 

Ne-am menţinut pur şi simplu poziția, aşa cum ne ceruse 
preşedintele. Ne-am continuat acţiunile ca şi până atunci, pe temeiul 
că erau legale, eficiente şi cu ţintă precisă, că nu existaseră abuzuri 
şi respectau Constituţia Statelor Unite. 

Când dezbaterile publice şi-au redus vehemenţa (puţin), 
Casa Albă şi Departamentul de Justiţie au continuat să insiste 
pentru o legislaţie care să susțină ceea ce autorizase preşedintele 
pentru a crea o protecţie politică şi legală pentru puterea executivă. 
A durat, dar în cele din urmă şi-au impus punctul de vedere. Într-o 
serie de măsuri luate între anii 2006 şi 2008 — când au fost reînnoite 
Patriot Act, Protect America Act, FISA Amendment Act — aproape 
tot ceea ce preşedintele Bush autorizase prin intermediul 
programului Stellarwind a fost codificat în lege. Şi — în ciuda 
scandalizării jurnalistice inițiale — multe altele. Ca să vezi! 


ŞAPTE 


DREPTUL CETĂȚENILOR 
DE A FI INFORMAȚI... 
ŞI DE A FI ÎN SIGURANȚĂ 


FORT MEADE, MARYLAND, 
ŞI LANGLEY, VIRGINIA, 1999-2009 


E pice Stellarwind a fost simptomatic. N-a reprezentat decât 
un exemplu al creşterii tensiunilor dintre administraţie şi presă sau, 
mai precis, a fost o expresie a tensiunii continue dintre transparență 
şi secretomanie într-o societate liberă. 

Eram obişnuit ca ofițerul meu însărcinat cu afacerile publice 
să-mi intre în birou, atât la CIA, cât şi la NSA, şi să-mi sugereze, să 
mă roage ori să-mi ceară să-i telefonez unui anume redactor sau 
editor să oprească un articol inoportun. Când eram de acord să 
procedez ca atare, începeam invariabil conversaţia prin: 

— Vă mulțumesc că mi-aţi răspuns apelului. Ştiu că amândoi 
avem sarcina de a proteja securitatea americană şi libertatea 
americană, dar mă tem că felul în care vă pregătiţi să vă îndepliniți 
sarcina îmi va îngreuna posibilitatea de a o îndeplini pe a mea. 

Ca să fiu sincer, a meritat să dau telefoanele acelea pentru a 
încetini, opri sau amenda un articol pe punctul de a fi publicat. 
Mulţi dintre cei aflați la celălalt capăt al firului erau receptivi la 
argumente raționale. Într-un caz, un autor a schimbat cu intenţie o 
referire care afirma „bazată pe interceptări” în „bazată pe rapoarte 
informative”, cumva surprins că schimbarea aceea va conta atât de 
mult. (A contat.) 

Un alt reporter, destul de experimentat, a mărturisit nepăsător, 
dar perfect responsabil, biroului meu de presă: 

— Ştiu că asta-i SIGINT, dar este un amănunt de care n-am 
nevoie în articolul meu. 

Dana Priest de la Washington Post, nu tocmai îndrăgită la 
Langley, n-a publicat locurile presupuselor închisori CIA în seria ei 
de articole de la sfârşitul anului 2005, care au fost recompensate cu 
Premiul Pulitzer. CIA a susținut că o astfel de dezvăluire ar fi supus 
cetățenii din țările respective la un risc suplimentar din partea 
teroriştilor, iar jurnalista a fost de acord. 

Totuşi, sensibilitatea față de bunăstarea naţională nu era o 
condiție universală, iar eu nu eram singur în aprecierea aceea. În 
ianuarie 2008, 12 şefi din conducerea comunităţii serviciilor secrete 
(inclusiv eu) au semnat o scrisoare de protest adresată conducerii 
Senatului american față de o lege pentru protecţia jurnaliştilor aflată 
în suspensie, care ar fi introdus şi mai mulți paşi procedurali în 
procesul pe care trebuia să-l urmăm pentru a-i urmări şi pune sub 
acuzare pe autorii „scurgerilor” Noi am spus că va „submina 
capacitatea noastră de a proteja sursele de informaţii şi metodele” 

Niciunul dintre noi nu era insensibil față de principiile Amen- 
damentului I, față de rolul presei în democraţia noastră sau față de 
echilibrul delicat şi tensiunea inerentă dintre securitate şi transpa- 
rență. Consideram doar că unele lucruri erau secrete legitime. Am 
prezentat cazul la o reuniune neoficială a jurnaliştilor în octombrie 
2006. Recunosc că eram uşor iritat după ce câteva programe secrete 
ale NSA şi CIA ajunseseră pe mâinile presei. 

Am început de la premisa că în lume există secrete legitime 
şi că asta este valabil pentru familie, şcoală, Lions Club şi presă. 
Societatea înţelege şi recunoaşte această necesitate şi a stabilit 
reguli: când sunt recunoscute secretele şi li se acordă privilegii, şi 
când nu sunt. Noi recunoaştem privilegiile secretelor maritale sau 
ale celor de tip avocat-client şi duhovnic-penitent, şi au fost 
create reguli pentru situaţiile în care ele pot fi încălcate pentru 
binele comunităţii. 

Ca şi alte entități comune, şi guvernele au nevoie de secrete, 
iar în cadrul guvernului federal, toate cele trei puteri în stat 
revendică acest drept. Deliberările tribunalelor sunt secrete. 
Sesiunile în care Congresul dezbate legile se desfăşoară cu uşile 
închise. Rezerva Federală îşi ţine secrete discuţiile despre ajustarea 
peste noapte a ratei de actualizare pentru a nu afecta pieţele. 

Nivelurile de susținere a recoltelor sunt păstrate secrete până la o 
dată stabilită de Departamentul Agriculturii. 

De fapt, poziţia aceasta este incontestabilă. În noiembrie 2008, 
David Rohde, corespondent al New York Times, a fost răpit 
de talibani în Afganistan şi dus de rețeaua Haqqani în Pakistan. 
Toți au ştiut, dar în presă n-a apărut nimic până când Rohde n-a 
scăpat. Nici măcar o informaţie; nici că a fost răpit, nici ce făcea 
Times, nici ce făceam eu, care direcționam resurse controlate de 
CIA pentru căutarea lui (un aspect despre care am informat discret 
Times). Times a considerat că soarta lui Rohde era un secret 
legitim. Prin urmare, secretele există! Chiar şi presa pare să accepte 
că există secrete necesare (incluzând, desigur, şi mai cu seamă, 
propriile ei surse). 

Dar nu asta a fost întotdeauna retorica şi de aceea, în 2006, 
am contestat un subiect public al ziariştilor din jurul meu, când 
am spus: 

— Îngăduiți-mi să mă situez pe o poziţie opusă celei pe care 
presa o numeşte „dreptul cetăţenilor de a fi informați” 

„Dreptul de a fi informaţi” este departe de fi absolut. De fapt, 
din unele puncte de vedere, cetățenii au decis deja ce vor şi ce nu 
vor să ştie. Preşedintele şi alți membri ai puterii executive au fost 
autorizaţi de legislativ să clasifice informații a căror desecretizare, în 
conformitate cu aprecierea lor colectivă, ar afecta securitatea 
națională. Curtea Supremă a recunoscut în mod repetat autoritatea 
respectivă. 

Presa recunoaşte cumva acest drept. David Broder de la 
Washington Post a admis că „este responsabilitatea guvernului 
să-şi păstreze secretele”, dar a continuat: „Şi este responsabilitatea 
noastră să găsim informaţii, astfel ca poporul să fie conştient de 
acţiunile întreprinse în numele său” Cu alte cuvinte, guvernul, în 
conformitate cu autoritatea reprezentanţilor poporului aleşi în mod 
legal, are dreptul de a păstra secrete, dar acestea trebuie să rămână 
secrete doar dacă, şi până când, cineva le oferă presei. Nu este nevoie 
să împingeți premisa până la extrem pentru ca incoerența să fie 
evidentă. 

Desigur, contrapunctul este că presa nu va divulga niciodată 
secrete legitime şi (un corolar important!) presa trebuie să fie 
arbitrul final a ce anume este şi ce nu este un secret legitim. Chiar 
presupunând bunăvoință şi lăsând deoparte chestiunea autorității 
legale, mai rămâne problema competenţei. David Ignatius, care 
n-a făcut vreodată apologia secretomaniei comunităţii serviciilor 
secrete, sintetizează elegant: „Noi, jurnaliştii, încercăm de obicei să 
argumentăm că am cântărit cu mare atenţie aspectele pro şi contra 
şi suntem de părere că beneficiul public al dezvăluirii este mai 
important decât orice rău potenţial. Problema este că nu suntem pe 
deplin calificaţi pentru a emite judecăţile respective.” 

La întâlnirea mea neoficială cu jurnaliştii din anul 2006, le-am 
arătat un catalog de prejudicii specifice cauzate de secrete „scurse” 
Insistasem pe lângă colegii mei operaționali pentru a-mi declasifica 
subiectele pe care doream să le discut. 

Le-am relatat jurnaliştilor că o avalanșă recentă de articole ne 
costase cinci surse antiteroriste şi antiproliferare promițătoare, care 
se temeau că nu le puteam garanta securitatea, iar majoritatea lor 
nici măcar nu activau în subiectele descrise în articole. În august 
2002, o sursă clandestină a spus chiar că-şi văzuse raportul dezvăluit 
la televiziune în timpul unei întâlniri cu agentul ei de caz. Când o 
prezență CIA sub acoperire dintr-o zonă interzisă a fost dezvăluită 
în mass-media, două surse locale au fost arestate şi executate. 
Agenţii noştri de la fața locului au scris atunci: „Regretăm că nu 
putem arăta aceste pierderi de vieţi celui care a decis să divulge 
ziarelor misiunea noastră” 

O altă „scurgere”, despre arme de distrugere în masă, a dus la 
arestarea uneia dintre sursele noastre de către un guvern străin în 
urma bănuielii de spionaj; detaliile din articolul ce a urmat au 
convins guvernul că puseseră mâna pe persoana corectă, care a fost 
acuzată şi condamnată; un al treilea articol a dus la confiscarea 
proprietăţilor familiei sale, pe care a trebuit s-o scoatem din ţară ca 
s-o protejăm. 

Am încheiat spunând că, cu câțiva ani înainte de atentatele din 
11 septembrie, un şef de staţie a raportat că o scurgere de informaţii 
în presă despre legăturile noastre informative cu serviciile secrete 

locale „ne-a blocat pe plan local supravegherea lui bin Laden” 
Serviciul a încetat cooperarea antiteroristă timp de doi ani. 

Dar nu terminasem. Dincolo de posibile (eram blând în expri- 
mare) erori de judecată, exista problema denaturării jurnalistice. 
Toţi păreau nerăbdători să persiste în adevărul lor referitor la 
subiect. Brian Ross (pe care am ajuns să-l cunosc ulterior şi să-l 
respect) a condus ştirile serii la ABC în timpul tărăboiului legat de 
supravegherea Stellarwind, agitând spre obiectivul camerei o notă 
informativă şi susținând că „avertizorul de integritate” Russ Tice 
fusese prevenit să nu stea de vorbă cu Comisia pentru Serviciile de 
Informaţii a Camerei Reprezentanţilor despre unele activități, 
deoarece comisia nu avea autorizarea de securitate pentru mate- 
rialul respectiv. Având atâtea probleme în stăpânirea propriei sale 
indignări, Ross n-a fost, se pare, capabil să descopere că Tice — care 
avea autorizarea pentru a discuta despre Departamentul Apărării, 
dar nu şi despre programele de acces special ale NSA -— trebuia să 
stea de vorbă cu Comisiile pentru Serviciile Armate, nu cu Comisiile 
pentru Serviciile de Informaţii, în legătură cu acuzaţiile sale. 

După aceea le-am pus jurnaliştilor o serie de întrebări retorice. 
Este vreunul dintre voi care să fi scris că Tice a apărut până la urmă 
în faţa comisiilor Congresului? Cum s-au desfăşurat audierile acelea? 
Aţi raportat rezultatele lor? Au existat nemulțumiri congresionale 
despre care să ne povestiţi? (Eu nu ştiam despre niciuna.) Poate că 
ar fi fost bine să fi întrebat de cât timp era Tice la NSA (nu de mult 
timp — DIA ni-l aruncase cumva în braţe), după care să vă fi interesat 
de cât timp era la NSA și primise autorizare (de încă şi mai puţin 
timp; şi-a petrecut majoritatea timpului pe rampa de încărcare). 
Acestea erau de fapt lucrurile importante, dar telespectatorii din 
toată țara au rămas doar cu imaginea lui Ross şi Tice ieşind din 
umbră (literalmente) în ştirile de la ora de maximă audienţă. 

În iunie 2006, New York Times a reluat genul acesta de 
reportaj în care primează drama într-un format doar uşor diferit, 
când Eric Lichtblau şi James Risen (coautori ai articolelor despre 
NSA) au anunţat că guvernul american avea acces la baza de date a 
tranzacţiilor financiare întreprinse de Societatea pentru Telecomu- 
nicaţii Financiare Interbancare Mondiale (SWIFT). Guvernul şi 

comunitatea serviciilor secrete luptau împotriva dezvăluirilor, 
deoarece ştiam că ne vor afecta negativ activităţile antiteroriste. 
Urmărirea banilor era un instrument incredibil de util. 

Ulterior, Times a susținut că articolele sale erau protejate de 
Amendamentul I (incontestabil) şi ofereau „informaţii de care cetă- 
ţenii au nevoie pentru ca lucrurile să fie din nou corecte” (o idee 
foarte contestabilă). Times a reluat vechiul clişeu potrivit căruia 
teroriştii ştiau în mod evident ce se întâmpla, apoi a garantat pro- 
priul său patriotism afirmând că acesta nu avea „nicio asemănare 
cu breşe de securitate, cum ar fi dezvăluirea unor locaţii, care ar 
fi compromis în mod evident securitatea imediată a anumitor 
persoane” 

Apărarea personală a lui Lichtblau a fost că era „mai presus de 
orice o povestioară interesantă despre eforturile extraordinare 
depuse de administraţie după 11 septembrie pentru a împiedica alte 
atentate”. Povestioară interesantă? 

În octombrie 2006 — la câteva luni după articolul original — 
public editorul” lui Times şi-a inversat poziţia anterioară. El a spus 
că rămânea în continuare o situaţie delicată, dar acum a declarat că, 
în opinia lui, articolul n-ar fi trebuit publicat. Uau! Chiar am simţit 
o uşurare. 

După câţiva ani, în decembrie 2009, consiliul editorial de la 
Times s-a lamentat că la nouă ani după 11 septembrie „continuă să 
curgă spre grupările teroriste un flux de lichidităţi aparent 
nelimitat” Editorialul a fost intitulat: „Urmăriţi banii”. Mulţumesc 
pentru sugestie. Asta fiindcă tot vorbeam de ipocrizie. 

În timpul unei vizite făcute la sediul Times din New York pe 
când eram la CIA, le-am amintit lui Bill Keller şi Jill Abramson 
articolul despre SWIFT. Am recunoscut că până şi eu înțelegeam că 
în episodul Stellarwind exista o problemă legată de libertăţile civile. 


% În SUA, public editorul supervizează implementarea eticii jurnaliste 
la un ziar, identifică şi examinează erori sau omisiuni esenţiale şi acţionează 
ca legătură cu publicul (n.trad.). 

— Totuşi, i-am întrebat, de ce ați publicat articolul despre 
SWIFT? Toate justificările pe care le-aţi oferit pentru publicarea 
cazului Stellarwind — că nu se acționase în conformitate cu un 
mandat judecătoresc, că nu existase un control extern, că nu fusese 
inclus personal din Congres, că fuseseră informați prea puțini 
congresmeni — toate condițiile acelea fuseseră respectate de 
programul SWIFT. 

Keller a şovăit doar o secundă, după care a răspuns: 

— Preşedintele era deja mult mai slab. 

Nu am replicat în cadrul întâlnirii, dar când am ajuns înapoi pe 
aeroportul LaGuardia şi la avionul guvernamental care ne adusese 
la New York, m-am întors spre membrii echipei mele şi i-am 
întrebat: 

— Oare Keller chiar a spus ce mi s-a părut că a spus? 

— Da.” 

În mod corect, jurnaliştii afirmă că un public informat este 
sângele vital al democraţiei. lar eu recunosc imediat că persoane ca 
mine pot fi tentate să ascundă prea multe. Nu sunt puţini cei care 
susțin că guvernul american exagerează cu secretizarea datelor. Au 
dreptate. Ani de zile m-am întrebat dacă puteam sau nu să rostesc 
în public cuvintele „atac asupra unei rețele de computere” Chiar şi 
în prezent, purtătorii de cuvânt ai guvernului (până şi cei retraşi din 
activitate, ca mine) trebuie să se contorsioneze lingvistic în diateze 
pasive şi generalizări indirecte, de teama de a nu spune care putere 
în stat poate sau nu să conducă drone pentru asasinate împotriva 
unor ţinte vizate. 

Chiar şi atunci când există motive întemeiate pentru a clasifica 
sau compartimenta, trebuie plătit un preţ. Efectuând autopsia unuia 
dintre cele mai întunecate episoade din istoria CIA, invazia din 


27 Deloc surprinzător, cei de la Times îşi amintesc altceva despre 
întâlnire — că ar fi spus că credibilitateaadministraţiei era deja slăbită, ceea 
ce-i determina să ignore avertismentele privind compromiterea surselor 
de informaţii şi a metodelor. Bănuiesc că ambele tabere îşi vor susține 
neabătut versiunile (n.aut.). 

Golful Porcilor, Harold Wilensky a comentat că „cu cât există mai 
multă secretomanie, cu atât este mai mică asistența inteligentă, cu 
atât este mai puţin sistematică distribuirea şi indexarea cercetării, cu 
atât este mai mare anonimatul autorului şi cu atât mai intolerantă 
este atitudinea față de opiniile deviante” 

Cei din serviciile secrete trebuie să vorbească mai mult, să se 
angajeze mai mult, să dialogheze cu presa şi publicul chiar şi când 
comunitatea lor nu este acuzată de ceva. Eu mi-am ţinut partea de 
discursuri în public. Când am fost la CIA în 2007, am decis să come- 
morăm 11 septembrie printr-un discurs solemn în fața Consiliului 
pentru Relaţii Externe, în New York. 

Nu m-am scuzat, dar înainte să detaliez motivele predărilor, 
detențţiilor şi interogatoriilor, am explicat de ce mă aflam acolo. 

— Există lucruri ce trebuie spuse. Agenţia noastră, CIA, ope- 
rează doar în cadrul spaţiului care ne-a fost acordat de cetățenii 
americani. 

Prin urmare, aveam să schițez o aproximare a acelui spaţiu, 
alături de credinţa noastră că „poporulamerican se aşteaptă ca CIA 
să folosească fiecare centimetru pe care-l primeşte pentru a-şi 
proteja compatrioții” 

În primăvara anului 2008, am devenit primul director al Agenţiei 
care a apărut într-un talk-show de duminică, alături de Tim Russert 
în Meet the Press. Întrebările lui Russert au acoperit în linii mari 
cam totul: stabilitatea în Irak, Nouri al-Maliki, armele de distrugere 
în masă iraniene, armele de distrugere în masă irakiene, soarta 
organizaţiei al-Qaeda, analiştii CIA, interogatoriile CIA, viitorul 
Pakistanului şi politica asigurărilor de răspundere civilă ale CIA. 

La un moment dat, el a redat o înregistrare a vicepreşedintelui 
la cinci zile după 11 septembrie, în care prezicea că vom „rămâne o 
perioadă în umbră” 

Am răspuns: 

— Acesta este un rol unic şi special pe care-l joacă oamenii buni 
din CIA, bărbaţi şi femei care respectă legea, prietenii şi vecinii 
voştri, dar care operează cumva în spaţiul pe care l-a descris domnul 
vicepreşedinte. 

— Un spaţiu aflat în partea întunecată, în umbră. 

— În umbră. 

Russert a acordat un spațiu mai lung interviului şi noi am fost 
încântați, ca şi el, de altfel. Cu doar câteva zile înainte de moartea 
lui tragică şi prematură, îmi expediase o notă personală în care îmi 
mulțumea şi amintea că ratingurile atinseseră un vârf de audienţă în 
timpul interviului. Şi nici măcar nu ne-am propus dezvăluirea 
vreunor secrete. 

Îl informasem pe Steve Hadley despre invitaţia de a participa la 
Meet the Press şi el mă susţinuse. De fapt, nu-i cerusem aprobarea, 
dar dorisem să ştiu dacă exista vreun inconvenient coercitiv. Nu 
exista. În cartea sa Worthy Fights, publicată în 2014, Leon Panetta 
sugerează că a fost iritat de restricţiile impuse de administraţia 
Obama de a face lucruri similare. Eu am apreciat şi am utilizat 
spaţiul de manevră pe care mi l-a acordat administraţia Bush. 

Cam la un an după sosirea mea în CIA, am ţinut o cuvântare la 
o conferinţă a Societăţii pentru Istoricii din Domeniul Relaţiilor 
Externe Americane. Ne-am folosit de ocazia respectivă pentru a 
lansa public seria de rapoarte Family Jewels. Compilată în 1973, ca 
răspuns la edictul directorului Jim Schlesinger de a cataloga păcatele 
agenţiei, Family Jewels cuprindea aproape 700 de pagini de 
comentarii deloc măgulitoare despre trecutul CIA. 

Schlesinger n-a rămas suficient de mult timp în funcţie pentru 
a se confrunta cu dezvăluirile sumbre ale Agenţiei. Sarcina respec- 
tivă a căzut în seama lui William Colby. Sinceritatea şi calrnul lui 
aproape supranatural în fața Congresului au înfuriat Casa Albă pe 
care o slujea şi l-au făcut finalmente să-şi piardă postul. 

Acum, în 2007, noi declaram că ţinuserăm în secret aceste 
episoade urâte nu pentru că ar fi fost urâte, ci pentru că erau secrete 
în mod legitim. Odată cu trecerea timpului, caracterul lor secret 
dispăruse şi le făceam publice (de fapt nu pe toate; unul continua să 
fie prea delicat), deşi erau profund stânjenitoare. 

Le-am spus istoricilor din sală că CIA încheiase un contract 
social cu poporul american, iar ca parte din contractul acela trebuia 
să echilibrăm „două obligaţii esenţiale: nevoia de a proteja infor- 
maţiile care ne ajută să-i protejăm pe americani şi nevoia de a 
informa poporul — pe cât putem mai bine — despre munca pe care 


Dreptul cetățenilor de a fi informați... 143 


o depunem în numele său” Într-o democraţie, secretomania nu 
însemna „acordarea unei puteri, ci acordarea unei încrederi” 

Am spus în continuare că aceasta era mai mult decât o obligaţie. 
Era în propriul nostru interes, deoarece ajuta publicul, Congresul şi 
puterea executivă să aprecieze curajul şi integritatea agenţilor CIA. 
Îi ajuta de asemenea pe americani să ne înțeleagă limitele capa- 
cităţilor. 

Discursul s-a bucurat de o mediatizare destul de largă, ba chiar 
poate puţin prea largă. În ziua următoare mă aflam în fața Comisiei 
pentru Serviciile de Informaţii a Camerei Reprezentanţilor în 
şedinţă cu uşile închise despre un subiect complet diferit, când s-a 
adus vorba despre discurs. 

— Domnule general, ce ai vrut să spui prin „contract social cu 
poporul american”? 

Întrebarea a fost rostită pe un ton pe care nu l-aş numi 
prietenos. Se pare că unii congresmeni nu doresc ca noi să vorbim 
direct cu poporul american, ci doar cu ei. 

Nu mă gândisem niciodată că asemenea paşi ar putea fi inter- 
pretaţi ca o subminare a controlului Congresului. În mod cert, nu 
asta era intenţia Agenţiei. Am încercat să explic, dar uneori este 
greu de explicat meritul a ceva ce consideri că ar trebui să fie evident 
în mod intuitiv. 

Ne-am menținut poziţia atât în cadrul comisiei, cât şi în afara 
ei. La începutul mandatului meu la CIA, am declarat PRB-ului 
(comisia care aprobă orice texte destinate publicării ale actualilor şi 
foştilor agenţi CIA) că trebuia să tragem linii ferme pentru a proteja 
ceea ce era realmente secret, dar am avertizat că, dacă vom exagera, 
ne vom face nouă înşine un deserviciu. Dacă nu doream sau nu eram 
în stare să ne spunem povestea (între anumite limite), cum mai 
puteam condamna incorectitudinile din relatările altora despre noi? 

O parte din problema noastră era de natură structurală. PRB 
plimba manuscrise între diversele birouri implicate, care aveau, 
fiecare în parte, autoritatea de a aproba sau respinge pasaje sau 
documente întregi. În felul acesta se ajungea la luarea unor decizii 
incoerente şi opace şi la dispute neproductive şi de durată. 
E-mailurile erau rareori îndeajuns de importante pentru a ajunge 


14 PE MUCHIE DE CUŢIT 


în vârful căsuțelor poştale şi nimeni n-avea să fie tras la răspundere 
dacă s-ar fi împotrivit unei publicări. În privința asta nu exista 
niciun risc. Aprobarea era însă cu totul altceva. 

Am decis să centralizez examinarea pentru declasificare la 
nivel colectiv. Diversele birouri puteau fi utilizate ca specialiste în 
subiectele discutate, însă arbitrul final avea să fie PRB. Unele canale 
ale agenţiei au poreclit măsurile mele „Doctrina Hayden”, lucru pe 
care l-am aflat când unul dintre succesorii mei a fost chemat la 
Capitoliu pentru a da explicaţii despre cărți ca Hard Measures de 
Jose Rodriguez şi The Art of Intelligence de Hank Crumpton, al 
căror conţinut supraviețuise îndeajuns examinărilor PRB-ului 
pentru a prezenta poveşti bogate în detalii despre „ce” şi „de ce” 
făcea de fapt Agenţia. Încercând să abată criticile venite din partea 
Congresului, se pare că succesorul meu a arătat cu degetul spre 
mine. 

Aceea a fost totuşi unica directivă pe care am oferit-o vreodată 
PRB-ului. În mod cert, nu doream ca eu sau oricine din conducere 
să fie implicat în procesul aprobării sau dezaprobării unor texte. 
Răspunsul meu față de eforturile anteriorului director, Tenet, de 
a obține aprobarea PRB-ului pentru o parte din memoriile sale, 
At the Center of the Storm, a fost un „Excelent”, spus din toată 
inima. 

Acelaşi lucru a fost valabil și în cazul cărții Fair Game de 
Valerie Plame. Plame fusese agentul CIA demascat de presă atunci 
când soțul ei, fostul ambasador Joe Wilson, a fost trimis în Nigeria 
de Agenţie pentru a examina acuzaţiile că Irakul încerca să cum- 
pere de acolo uraniu îmbogăţit. În scurt timp, situația a căpătat o 
întorsătură neplăcută. Wilson a acuzat administrația că minţea, 
Agenţia a completat un raport de infracționalitate în care a protestat 
față de dezvăluirea statutului lui Plame, Scooter Libby, şefa de 
cabinet a vicepreşedintelui, a fost acuzată de sperjur, iar Plame a 
demisionat din CIA. 

După care a scris o carte pe care PRB-ul trebuia s-o avizeze. 

Problema centrală era ce putea sau nu putea să povestească 
despre viaţa pe care o dusese în Agenţie. Nu exista niciun precedent 

care să declasifice genul acela de informaţie pe care Plame îl dorea 
declasificat, iar PRB-ul s-a încăpățânat să n-o facă. 

Eu am stat departe de incident, chiar şi după ce senatorii şi 
cabinetele lor au început să telefoneze pentru a protesta faţă de 
aşa-zisele obstrucții motivate politic ale CIA faţă de eforturile 
doamnei Plame. Stafful senatorului Kennedy mi-a acceptat 
explicaţia politicos şi fără comentarii. Senatorul Feinstein per- 
sonal a acuzat că era numai mâna vicepreşedintelui, deşi eu spuse- 
sem că fusese decizia noastră şi că eram aproape ferm convins că 
vicepreşedintele nici măcar nu ştia de existența manuscrisului 

Ar trebui să adaug că n-am fost indiferenți față de ce ar fi putut 
spune alții despre noi ori despre oamenii noştri. În iunie 2008, Scott 
Shane de la New York Times termina un articol despre un analist 
CIA devenit anchetator, care avusese succes cu Khalid Sheikh 
Mohammed. Subiectul era interesant, dar Times insista să publice 
numele adevărat al agentului. Acesta nu lucra sub acoperire, însă 
apreciam că folosirea numelui său i-ar fi afectat viața privată şi i-ar 
fi putut periclita siguranța. În plus, el refuzase să fie intervievat 
pentru articol, aşa că părea un episod de tipul „putem vorbi cu tine 
sau putem vorbi despre tine” 

Cu două zile înainte de publicarea articolului, Bob Gates, 
secretarul apărării, m-a trecut în rezervă din Forţele Aeriene după 
39 de ani de serviciu şi găzduiam o reuniune a clanului Hayden — 
care sosise din Pittsburgh, Chicago şi alte locuri — sub un cort mare 
din curtea mea din baza Bolling a Forțelor Aeriene. Am părăsit 
petrecerea pentru scurt timp, ca să-l sun pe Bill Keller. Bob Bennett, 
superavocatul din DC, care fusese angajat de agentul devenit 
anchetator, dădea telefoane similare. 

— Shane este destul de priceput ca să poată crea personajul 
acesta fără să dea nume, i-am spus lui Keller. Nu trebuie să 
faceţi asta. 

Bănuiesc că n-am dovedit destulă energie. Ulterior Keller 
mi-a descris efortul ca „făcut mai mult din respect pentru 
problemele agentului şi ale familiei lui decât pentru problema pe 
care o avea CIA” 

Probabil că avea dreptate, dar nici pe departe nu însemna 
o descalificare. Ulterior, public editorul lui Times a declarat că 
deconspirarea numelui agentului nu-l punea într-un pericol mai 
mare decât cel în care se aflau alți zeci de agenţi implicaţi în 
activități antiteroriste, care fuseseră identificați. Îngăduiți-mi să 
reformulez cuvintele acelea sub o formă neplăcută: noi facem asta 
tot timpul, aşa că ce mai contează încă unul? 

Uneori am reacționat după apariţia vreunui material. În tot 
cazul, nu ne sfiam să condamnăm inadvertenţele din cărţi scrise 
despre noi. În 2007, Tim Weiner a publicat CIA, o istorie secretă, pe 
care a autodescris-o ca fiind istoria definitorie a CIA. Nouă ni s-a 
părut atât de slabă, încât am îngăduit unui istoric CIA s-o recenzeze 
pe site-ul Agenţiei, un pas fără precedent. 

Faţă de pretenţia de a fi o istorie definitorie, recenzentul nostru 
a scris: „Problema erudiţilor este că trebuie să-şi utilizeze sursele cu 
onestitate, iar în privința aceasta autorul nu primeşte notă de 
trecere, chiar dacă este vorba despre un jurnalist onorat cu Premiul 
Pulitzer pentru articolele din New York Times. Începând cu titlul 
care se bazează pe o deformare grosolană a evenimentelor”, cartea 
este un editorial de 600 de pagini deghizat în istorie serioasă; este 
susținerea unui punct de vedere extrem de sumbru sub camuflarea 
erudiției. Weiner a îngăduit proiectului său să-i dirijeze cercetările 
şi stilul, ceea ce, desigur, este exact invers de cum ar fi trebuit să fie. 
Weiner nu este onest în privinţa contextului, desconsideră moti- 
vaţiile, aşteptările lui față de activitatea de culegere a informaţiilor 
par desprinse din comicsuri, iar datele din carte sunt prea frecvent 
nesigure.” lar acestea sunt doar primele 136 de cuvinte dintr-o 
recenzie de aproape 3 000 de cuvinte. 

Chiar dacă intenționam să lăsăm să ne scape nişte materiale pe 
piață, tot aveau să existe probleme legate de cei care le prindeau. 
Unii autori erau iremediabil impulsionaţi de propria agendă (în 
minte îmi vin Weiner, răposatul Glenn Greenwald şi Laura Poitras). 


28 Titlul original este Legacy of Ashes („Moștenirea cenușii”) (n.trad.). 

Alţii nu erau atât de impulsionațţi de propria agendă, cât pur şi 
simplu urmau tendinţa generală de prezentare a spionajului ame- 
rican, adică aduceau povestea în ungherul cel mai tenebros. 
În sfârşit, alții, ca Jane Mayer, păreau mai grijulii în cercetarea lor, 
totuşi implacabil de negativi în prezentări. Şi întotdeauna părea 
să existe un oficial dintr-un ONG, Uniunea Libertăţilor Civile 
Americane sau chiar un fost şi nemulțumit membru al Agenţiei 
dispus să facă lumină. 

La aceasta se adaugă alegerea cuvintelor. Etichetarea în mod 
uzual a activităților sau documentelor ca acţiuni „torţionare” sau 
note informative „torționare” îngroapă însuşi miezul discordiei 
într-un adjectiv decisiv şi utilizat nonşalant. Acelaşi lucru se 
poate spune despre „supraveghere internă” sau „asasinări” Sunt 
lozinci care atrag, dar nu sunt întotdeauna corecte şi adesea sim- 
plifică exagerat probleme complexe. Sunt de asemenea concluzii 
camuflate ca relatări. 

Aş afirma că o parte din ceea ce se pretinde a fi jurnalism nu 
informează publicul, ci mai degrabă îl incită — dacă vreți, îi putem 
spune porno-spionaj. 

Când oficialii din serviciile secrete găsesc în presă informații 
incontestabil clasificate — când cineva a dezvăluit în mod evident 
şi neautorizat materiale clasificate — ni se cere să completăm un 
aşa-numit raport de infracționalitate. În zece ani cât am lucrat 
la nivelurile de vârf din comunitatea serviciilor secrete, probabil 
că am îndrumat, am condus sau cel puțin am ştiut de zeci de ase- 
menea rapoarte. În tot acel timp am văzut un singur caz adus în 
faţa tribunalului — dezvăluirea identităţii lui Valerie Plame ca 
agent CIA -— iar acuzaţia respectivă a fost de sperjur, nu de 
dezvăluire neautorizată. 

De când am părăsit aparatul guvernamental, punerile sub 
acuzaţie au devenit mai dure. Ba chiar atât de dure, încât până şi eu 
m-am simţit inconfortabil în privința câtorva. Nu înseamnă că n-ar 
fi fost dezvăluite secrete reale, nici pe departe aşa ceva. Au fost 
compromise surse, iar mai cu seamă jurnaliştii ar trebui să înțeleagă 
necesitatea protejării surselor şi relațiilor. 

Însă investigațiile au fost foarte agresive, iar achiziția înre- 
gistrărilor comunicaţiilor de către jurnalişti a fost vastă, invazivă, 
secretă şi — suspectez eu — inutilă. 

Un sondaj rapid întreprins printre foşti colegi din administrația 
Bush mi-a confirmat că o propunere de verificare a înregistrărilor 
telefoanelor Associated Press sau a e-mailurilor unui reporter de 
la Fox — aşa cum procedează administraţia curentă — ar fi avut o 
durată de viaţă de 30 de secunde. 

Ei ar fi considerat că ţinta („„scurgerile” de informaţii şi autorii 
lor) ar fi fost legitimă, dar că daunele colaterale (presiunile asupra 
Amendamentului I şi descurajarea activităţii presei legale) ar fi fost 
prohibitorii. 

Guvernul poate dori de asemenea să-şi modifice abordarea 
față de aplicarea legii. Actualul tsunami de urmăriri penale ale 
„scurgerilor” de informaţii se bazează în linii mari pe Legea 
Spionajului, un statut obtuz conceput în Primul Război Mondial 
pentru pedepsirea faptelor de ajutorare a inamicului. Uneori sunt 
greu de încadrat. Cazul de „scurgere” de informaţii deschis 
împotriva fostului angajat NSA Thomas Drake (capitolul 2) s-a 
prăbuşit în 2011 din cauza propriilor sale excese. În cele din urmă, 
Drake s-a recunoscut vinovat de un singur cap de acuzare — depă- 
şirea utilizării autorizate a unui computer guvernamental — şi a fost 
condamnat la muncă în folosul comunităţii. 

Ulterior, fostul ofițer CIA de caz Jeffrey Sterling a fost acuzat 
de „scurgeri” de detalii ale acțiunilor CIA sub acoperire împotriva 
programului nuclear iranian. Eu nu mai lucram de mult pentru 
guvern când juriul a dat verdictul „vinovat”, dar anterior, pe când 
eram director al CIA, Departamentul de Justiţie mă întrebase: „Câte 
informaţii clasificate eşti dispus să dezvălui la proces pentru a 
obține condamnarea lui Sterling?” 

La momentul acela, „scurgerile” de informaţii neautorizate 
deveniseră atât de uzuale, încât am decis s-o rup cu tradiția (adică 
cu precauţia) şi am răspuns simplu Departamentului de Justiţie: 
„Oricâte ar fi necesar. Anunţaţi-ne ce vă trebuie.” Efectul cumulativ 
al deciziilor anterioare, prudente şi corecte din punct de vedere 
individual, de protecție împotriva unor dezvăluiri ulterioare la 

proces dusese la dezvoltarea unui climat de impunitate. Aici nu era 
vorba nici de revendicarea unui statut de avertizor de integritate. 
Acţiunile sub acoperire eşuate, stângace sau chiar stupide nu 
constituie delicte. Până la urmă, Sterling a fost găsit vinovat de 
încălcarea Legii Spionajului şi condamnat la trei ani şi jumătate de 
închisoare. 

În 2015, pe când cazul se afla încă în litigiu, am fost intervievat 
de 60 Minutes, deoarece Jim Risen, autorul articolului din New 
York Times, era ameninţat cu închisoarea dacă nu-l recunoştea pe 
Sterling ca sursă. Cazul continua să mă apese. Când fusese consilieră 
pe probleme de securitate națională, Condi Rice convinsese Times 
să abandoneze subiectul, dar Risen îl consemnase oricum în cartea 
sa State of War, publicată în 2006. 

De aceea nu aveam nicio urmă de simpatie față de faptele sau 
articolele lui Risen. Era iresponsabil şi adusese prejudicii reale 
siguranţei țării, şi am declarat toate astea. Am mai spus însă şi că 
corectarea acestui prejudiciu particular prin obligarea lui Risen de 
a-şi dezvălui sursa ar fi putut aduce prejudicii şi mai mari libertăţilor 
americanilor dacă descuraja o presă liberă. Dacă ar fi fost să aleg, 
eram dispus să sacrific secrete, dar nu Amendamentul |. 

El rămâne sacrosanct, chiar şi când este abuzat. 

De aceea sunt sfâşiat de conflicte interioare şi resemnat că 
această situaţie — presă liberă legitimă în condiţiile unor secrete 
guvernamentale legitime — nu va putea fi soluționată, ci va trebui 
doar gestionată. 


OPT 


VIAŢA ÎN DOMENIUL CIBERNETIC 


SAN ANTONIO, TEXAS - FORT MEADE, 
MARYLAND - LANGLEY, VIRGINIA, 1996-2010 


N, se poate afirma despre mine în niciun caz că aş fi fost un 
pionier al ciberneticii. Nu sunt nici măcar pasionat de tehnologie. 
Şi în ziua de azi dau telecomanda televizorului nepoților mei când 
sunt în preajmă. 

— Daniel, programează televizorul să memoreze emisiunea 
asta. 

Cu decenii în urmă — când „computer” însemna cartele per- 
forate, podiumuri şi încăperi reci, fără ferestre — picasem în mod 
deliberat un examen pentru şcoala tehnică a Forţelor Aeriene 
pentru a evita să lucrez în acel domeniu. 

Dar în 1996, când am preluat comanda Agenţiei de Informaţii 
a Forțelor Aeriene (AIA) din San Antonio, statul Texas, am fost 
nevoit să înțeleg şi să lucrez în domeniul cibernetic. 

Anterior fusesem şeful serviciului de informații (J-2) al tuturor 
forțelor americane din Europa (EUCOM), implicate în susținerea 
forțelor ONU de menţinere a păcii în al treilea război balcanic al 
secolului al XX-lea. Mai devreme fusesem atașat militar într-o țară 
balcanică şi vorbeam o limbă balcanică (bulgara), aşa încât înţele- 
geam profunzimea istorică a acelui conflict. 

Winston Churchill a observat cândva cu înțelepciune că 
„Balcanii produc mai multă istorie decât pot consuma” Remarca 
aceasta se potrivea cu certitudine cu experiența mea. 

Când am părăsit EUCOM şi m-am dus în Texas, am lăsat în 
urmă cunoştinţele şi responsabilitatea unui conflict cu origini 
medievale, bizantin (aproape în sensul literal al cuvântului) în 
complexităţile sale, pentru a prelua comanda unei unități aflate în 
avangarda unui tip complet nou de război. 

Slavă cerului că am avut parte de un staff excepțional în Texas! 
Ei au început să-l educe pe noul venit cu fervoarea unor misionari. 

lar primul articol de credință în Agenţia de Informaţii a 
Forțelor Aeriene era simplu: cibernetica însemna un „domeniu” 

— Înţelegeți, domnule general? Solul, marea, aerul, spațiul sunt 
domenii — la fel şi cibernetica. 

De fapt, când convingi un militar că ceva este un „domeniu”, o 
mulțime de lucruri îşi găsesc brusc rostul. El nu-şi oboseşte mintea 
cu concepte neesenţiale ca rețele, lățime de bandă şi aşa mai departe. 
Este un domeniu, deci un mediu operaţional, şi — ca toate celelalte 
domenii — are propriile lui caracteristici. Acesta se caracterizează 
prin viteză mare şi manevrabilitate mare, aşa că favorizează ofen- 
siva. Este în mod inerent global. Este în mod inerent strategic. 

Şi, a adăugat stafful meu, trebuie să-l tratăm aşa cum tratăm 
celelalte domenii. Statele Unite se aşteaptă din partea noastră să 
operăm în acest domeniu. La fel ca în celelalte domenii — cel aerian, 
de exemplu -— îl vom utiliza în scopurile noastre şi le vom refuza 
altora utilizarea sa atunci când o dorim. 

Cel puţin asta urma să fie misiunea noastră. Limbajul domi- 
nației în spaţiul aerian şi al superiorității în spaţiul aerian, care ne 
venea cu uşurinţă pe vârful limbii, fiindcă eram aviatori, a devenit 
rapid în noul nostru lexicon dominație în informaţie şi superioritate 
în informaţie. 

Agenţia de Informaţii a Forțelor Aeriene s-a străduit ca toate 
acestea să nu fie simple vorbe. Primii pe care a trebuit să-i convin- 
gem au fost chiar Forţele Aeriene. În septembrie 1997, am beneficiat 
de şansa de a demonstra ceea ce doream să facem la o reuniune de 
generali şi generali-locotenenţi de aviaţie. Şeful de stat-major, gene- 
ralul Ron Fogleman, m-a invitat la baza Scott a Forţelor Aeriene 
din statul Illinois, pentru a susține o prezentare despre noi tehno- 
logii, arme şi tehnici de război. Într-un gest fără precedent, Fogleman 
ne-a oferit două ore pe agenda reuniunii. 

Eu urma să fiu la pupitru pentru a prezenta cadrul general al 
abordării noastre şi câte ceva despre doctrina de la baza ei, dar aveam 
să fiu conectat de asemenea prin video cu cartierul meu general şi 
centrul operațional din San Antonio. Urma să demonstrăm în direct 
unele dintre instrumentele aflate pe atunci în dezvoltare. 

Era cât pe ce să am parte de un dezastru, deoarece o vijelie din 
sudul Texasului mi-a izbit cartierul general de pe Security Hill, exact 

înainte de începerea prezentării. Prin eforturi eroice am restabilit 
legătura on-line la timp şi toată tehnologia a funcționat conform 
prezentării mele. Într-un caz dat ca exemplu, am scos din funcțiune 
de la distanță câteva staţii de lucru, iar în altul am demonstrat cum 
puteam păcăli un ecran radar să arate ceva pe când avionul pe care-l 
urmărea făcea în realitate o manevră complet diferită. 

N-a fost deloc rău. Generalii au fost impresionați. Niciunul nu 
s-a oferit să contribuie cu bani din programele pentru avioane de 
vânătoare sau bombardiere, dar au fost impresionați. Cel puţin 
plantasem nişte seminţe. 

În San Antonio am convertit centrul operaţional tradițional 
într-un Centru de Operaţiuni de Informaţii (10). Acolo eram 
informat în mod curent despre indicatorii generali de acțiune în 
domeniul cibernetic, despre statutul rețelelor Forţelor Aeriene şi 
despre caracterul atacurilor împotriva noastră. De asemenea, 
detaşam cu regularitate echipe de susținere cu informaţii de luptă la 
unități tactice de aviaţie pentru a le pregăti mai bine (şi pentru a 
transmite mesaje). 

Ideile şi acţiunile acelea din San Antonio au avut în cele 
din urmă o influenţă importantă. Peste numai un deceniu, Bob 
Butler — talentatul şi tânărul locotenent-colonel care conducea 
centrul IO — a devenit asistent adjunct pentru politică cibernetică 
al secretarului apărării, iar conceptele care se formaseră în San 
Antonio deveniseră în mare parte doctrină militară americană. 
Butler a lucrat şi pentru Bill Lynn, secretarul adjunct al apărării, 
autorul unui articol fundamental în Foreign Affairs în toamna 
anului 2010, care a adus în atenţia publicului conceptele de 
domeniu cibernetic şi dominanţă cibernetică. 

„În materie de doctrină, Pentagonul a recunoscut oficial 
spațiul cibernetic ca un nou spaţiu de război”, a declarat el. „Deşi 
este un domeniu creat de om, spaţiul cibernetic a devenit la fel de 
esenţial pentru operaţiunile militare ca şi solul, marea, spaţiul 
aerian şi cosmosul. Şi de aceea militarii trebuie să-l poată apăra şi 
să poată opera în interiorul lui.” Era ca şi cum ar fi copiat notițele 
noastre din Texas din 1996. 

Ideile noastre au prins, dar privind retrospectiv, am trăit 
într-adevăr în interiorul unei culturi unice şi n-am ţinut seama de 

faptul că o generaţie creştea în exteriorul gardurilor noastre din 
sârmă ghimpată, considerând că domeniul acela era un bun global, 
un teren de joacă virgin, nu o zonă de potenţial conflict în care state 
puternice vor dori să-şi impună voința. 

Doctrina americană nu militarizează acest domeniu mai mult 
decât au făcut-o alte state din lume, dar este cert că am dedicat 
numeroase resurse eforturilor noastre, iar transparența noastră şi 
utilizarea neprotocolară a limbajului ne expun la acuzaţii în 
această privinţă. 

Să revin însă la articolul lui Lynn. Rândul cel mai grăitor din 
tot textul apare în partea de jos a primei pagini: William J. Lynn II] 
este adjunctul secretarului apărării SUA. Expunerea aceea funda- 
mentală de gândire americană despre cibernetică nu fusese scrisă 
de adjunctul procurorului general, de adjunctul secretarului de stat, 
de adjunctul secretarului de comerț sau de consilierul ştiinţific al 
preşedintelui, ci de adjunctul secretarului apărării. Cei din exte- 
riorul Statelor Unite observă asemenea detalii. 

Dar şi cei din interior. În procesul interagenții din Washington 
a lipsit o bună coordonare relativ la articolul lui Lynn din 2010. S-au 
purtat câteva discuţii cu „ţarul” securităţii cibernetice Howard 
Schmidt de la Casa Albă, dar numai atât. Departamentul pentru 
Securitate Internă, aflat ceva mai departe, pe Nebraska Avenue, şi 
Departamentul de Stat, de pe C Street, au fost la fel de surprinse de 
articol ca şi unii cititori din străinătate. 

Ambele ministere au ripostat. La nici şase luni după publicarea 
articolului, Jane Holl Lute, adjuncta secretarului securității interne, 
a fost coautoarea unui articol din revista Wired, care proclama: 
„Spaţiul cibernetic nu este o zonă de război”. Dimpotrivă, a scris ea, 
„spaţiul cibernetic este în mod fundamental un spaţiu civil — un 
cartier, o bibliotecă, o piaţă, o curte de şcoală, un atelier — şi o epocă 
nouă şi incitantă în experienţa, explorarea şi dezvoltarea umană” 

Michele Markoff, coordonator adjunct pentru probleme ciber- 
netice la Departamentul de Stat, spunea oricui era dispus să asculte 
că accentul pus de noi pe un domeniu nou, care era (aparent) 
separabil de realitățile fizice care-l conţineau (de exemplu, serverele 
trebuiau să existe undeva în spaţiul fizic), îi îngreuna mult munca. 

Markoff încerca neobosită să creeze norme internaţionale 
pentru comportamentul în spaţiul cibernetic. Conceptul Departa- 
mentului Apărării de domeniu separat tindea să înăbuşe principiile 
tradiționale şi responsabilităţile suveranităţii şi nu era de ajutor. Din 
punctul de vedere al lui Markoff, Departamentul Apărării se 
concentra de fapt asupra unui obiect fizic, să zicem un server din 
Malaysia, nu asupra unui nod abstract dintr-un univers nou, 
aproape mitic. 

Publicul ar fi trebuit să observe în articolul lui Lynn secțiunea 
intitulată „Folosirea dominanței”, ca şi descrierea, minunat alite- 
rativă şi cumva rău prevestitoare, a ceea ce el numea defensivă 
activă: „parţial senzori, parțial santinele, parțial superlunetişti” Vă 
puteţi imagina cum a fost interpretat acel ultim cuvânt în multe 
capitale din străinătate. 

Dezbaterea continuă şi azi. Cu puţin timp în urmă am stat în 
Colorado în faţa unui monitor pe care rula Skype şi am discutat pe 
video cu autorul Jim Bamford, care îşi câştiga existenţa scriind cărți 
neautorizate despre NSA. Unul dintre îndepărtații mei predecesori 
de la NSA, Linc Faurer, ar fi dorit arestarea sa pentru primul lui 
volum, The Puzzle Palace, pe care-l publicase în 1982. 

Am încercat să dezvolt relaţii productive cu Bamford după 
două decenii, când eram director, invitându-l chiar la cină şi accep- 
tându-i o şedinţă de autografe pe cartea sa în Muzeul Naţional 
de Criptologie al NSA. N-am avut succes. Când Programul de 
Supraveghere a Teroriştilor a fost făcut public la sfârşitul anului 
2005 (capitolul 5), el s-a alăturat Uniunii Libertăţilor Civile 
Americane care a acționat NASA în judecată %. 

Dezbaterea pe Skype era pentru o audienţă TV specială din 
Beverly Hills şi fusese organizată de postul PBS care făcea publi- 
citate unui episod dedicat NSA din serialul TV de ştiinţă populari- 
zată NOVA. Bamford era coproducător şi susținea că America 


% Ulterior procesul a fost respins, deoarece nici Bamford, nici ceilalți 
reclamanți nu aveau fundament legal. Ei nu puteau dovedi că fuseseră ținta 
vreunei acţiuni (n.aut.). 

militarizase în mod tragic domeniul cibernetic prin acțiuni ca 
Stuxnet, pe care l-a descris ca un atac cibernetic american împotriva 
uzinei nucleare iraniene de la Natanz. Comportamentul exagerat al 
Statelor Unite, afirma el, legitimase răspunsuri iraniene împotriva 
uriaşei companii petroliere Saudi Aramco şi împotriva băncilor 
americane. Internetul devenise acum o zonă de război şi era numai 
vina noastră. 

Am răspuns recurgând la conceptul meu „solul, marea, spațiul 
aerian, cosmosul, cibernetica” 

— Domeniul cibernetic nu era singurul patrimoniu comun 
global de pe listă, am afirmat. Domeniul maritim există de mii şi mii 
de ani şi nimeni n-a obiectat faţă de existența flotelor. Ba chiar s-ar 
putea susține în mod întemeiat că flotele au fost esenţiale pentru ca 
acel patrimoniu comun să rămână comun. 

Aş fi putut adăuga că domeniul cibernetic nu a fost niciodată un 
Eden digital, ci a fost întotdeauna Mogadishu. Preşedintele Estoniei, 
Toomas Hendrik Ilves, ştia ceva despre asta. În 2007, internetul țării 
sale s-a prăbuşit sub atacul „hackerilor ruşi patrioți” (a se citi grupări 
infracționale care-şi plăteau datoria față de statul rus pentru 
libertatea de acțiune de care se bucurau acolo), după ce Tallinn 
încercase să mute un monument dedicat Armatei Roşii din centrul 
oraşului la periferie. 

Preşedintele Ilves are un mod minunat de a prezenta situația. 
El spune că, întrucât în domeniul cibernetic nu există un contract 
social de tip Locke, noi avem un univers aproape pur Hobbes, în 
care se aplică realmente descrierea făcută de Hobbes unei vieți 
neguvernate ca fiind „sărmană, murdară, brutală şi scurtă” Pur şi 
simplu, acolo nu există supremaţia legii. 

Am comparat frecvent evoluţia curentă a spaţiului cibernetic cu 
ultima mare epocă a globalizării: secolele de descoperiri europene. 
În ciuda realizărilor ei, această epocă a alăturat bunul și rău, slabul 
şi puternicul, aşa cum nu mai fuseseră niciodată resimţite. Europenii 
s-au ales cu pământuri, bogății, tutun şi sifilis. Mare parte din restul 
lumii s-a ales cu exploatarea populațiilor, piraterie globală şi comerț 
mondial de sclavi. În prezent ne aflăm într-o situaţie oarecum 
analoagă, atâta doar că actualmente conectivitatea nu se mai face la 

viteza de zece noduri cu vânt favorabil, ci cu 300.000 km pe 
secundă. N-a fost nevoie de Stuxnet ca domeniul cibernetic să 
devină foarte periculos. 


În martie 1999, când am sosit la NSA, dezbaterile acestea se 
aflau încă în viitor. Petrecusem doar 18 luni în San Antonio, însă cei 
de acolo făceau parte din avangardă, iar educaţia primită de la ei s-a 
dovedit de nepreţuit când am ajuns la Fort Meade. 

Şi a fost de nepreţuit încă de la bun început. Nu uitaţi care este 
obiectivul Agenţiei Naţionale de Securitate. NSA se ocupă exclusiv 
de comunicaţii. Din punct de vedere istoric, asta însemna date 
electronice în mişcare: comunicaţii globale pe înaltă frecvenţă, 
semnale pe microunde cu rază mai scurtă, fotoni şi electroni care se 
deplasau prin cabluri. 

Alte agenţii precum CIA se ocupau de surse umane, documente 
sustrase, coduri furate — în principiu, date de natură mai mult sau 
mai puţin fizică, ce staţionau. 

Diviziunea muncii era clară. Date electronice în mişcare — NSA. 
Date fizice staționare — CIA. Însă noul domeniu digital crease un 
format diferit: date electronice staţionare. 

Este uşor de uitat cât de noi erau cu adevărat toate acestea. 
După Marconi, noi am transformat datele fizice în format electronic 
doar pentru a le deplasa. Îmi amintesc şi acum perioada când am 
servit într-o escadrilă de avioane de vânătoare în Coreea; în anii 
1980, pentru a expedia un mesaj, îl scriam mai întâi la o maşină cu 
recunoaştere optică a caracterelor, apoi luam hârtia şi traversam 
strada până la centrul de comunicaţii, unde era scanată, transfor- 
mată în electroni şi transmisă la Washington. După ce ajungea 
acolo, electronii erau convertiți într-o pagină tipărită, care era arun- 
cată într-un sertar, de unde un funcţionar urma să vină şi s-o ia. 

Toate astea sună acum arhaic şi sunt inexplicabile pentru copiii 
noştri. Până la sfârşitul anilor 1990, toți transmiteam în mod uzual 
date (de exemplu, e-mailuri) care n-ar fi existat niciodată altfel decât 
sub forma electronilor şi toți stocam datele în formate electronice, 
dintre care multe — documente, foi de calcul, fişiere, notițe — 
n-aveau să fie niciodată transmise electronic. 

Înainte era în mod clar o comunicaţie (date electronice în 
mişcare), dar acum... ei bine, era ceva nou. Pentru NSA era un 
format electronic şi deci o ţintă. Pentru CIA era un format staționar 
şi aşadar tot o ţintă. 

Problema aceasta birocratică nu s-a sfârşit printr-o încleştare 
pe viaţă şi pe moarte peste Potomac între cele două agenții. 
Preşedintele Bush a clarificat-o după 11 septembrie într-un memo- 
randum, care a declarat că stocarea electronică reprezenta o ţintă 
pentru ambele agenții; NSA avea s-o trateze în concordanță cu 
regulile SIGINT, iar CIA avea s-o trateze ca şi cum ar fi fost 
HUMINT”. 

Însă simplul fapt că a fost o problemă spune câte ceva despre 
birocrația din serviciile secrete americane şi mult mai multe despre 
cât de perturbatoare era epoca digitală pentru comunitatea acestor 
servicii secrete. 

La NSA a trebuit să concepem un limbaj complet nou. Am 
trecut la SIGINT activ, axându-ne pe țintă şi extrăgând informații de 
la ea, în loc să sperăm la o transmisiune pe care o puteam intercepta 
în tradiționalul SIGINT pasiv. Acum ne interesa punctul final, 
rețeaua vizată, nu mai încercam să interceptăm punctul intermediar 
alunei comunicaţii prin intermediul unei antene bine plasate sau al 
accesului la un cablu. 

Ştiam de asemenea că, dacă ne făceam treaba bine măcar pe 
jumătate, ar fi fost epoca de aur a informaţiilor rezultate din sem- 
nalele de comunicații, deoarece, cu fiecare zi, omenirea stoca şi 
transmitea tot mai multe date în formă digitală. 

Asta era vestea bună, iar la sfârşitul secolului toți încercam să 
ne reechipăm infrastructura pentru noua epocă. Însă acest lucru 
avea să fie dificil, deoarece bugetul era limitat. 


3 HUMINT [prescurtarea de la human intelligence] reprezintă 
culegerea de informaţii din surse umane şi documentele asociate, precum 
şi din sursele deschise.” (Human Intelligence Collector Operations, Field 
Manual, pag. 14). Prin analogie s-a creat ulterior sintagma SIGINT (signals 
intelligence/ „infiormaţii rezultate din semnalele de comunicații”) (n.trad.). 

Am încercat să reduc investiţiile de capital cu aproximativ 
200 de milioane de dolari anual din culegerea de informaţii actuală, 
pe care să-i investesc în cele necesare pentru a acționa asupra 
punctului final, şi am auzit după aceea în tot Washingtonul despre 
tentativa mea. Nimeni nu dorea să cedeze din bugetul curent pentru 
un randament viitor. Unii au protestat vehement, spunând că va 
avea de suferit acoperirea crimei organizate nigeriene — pentru 
numele lui Dumnezeu! 

Am făcut ce am putut. În ultimele zile ale anului 2000, când 
am refăcut toată organigrama agenţiei (capitolul 2), am înființat în 
nou-formatul Directorat SIGINT o unitate nouă numită Operaţiuni 
de acces personalizat (TAO). Până atunci mai încercaserăm nişte 
mici puncte finale, dar acum era ceva diferit, de forță industrială. 
Practic, am împărțit Directoratul SIGINT în două unități: punctul 
final, respectiv punctul intermediar, pentru a măsura şi cuantifica 
mai bine creşterea celui dintâi, chiar dacă acest lucru se va face în 
detrimentul celui de-al doilea. 

Însă după cum s-a dovedit, nu s-a întâmplat aşa. Atentatul 
terorist ce a avut loc peste nici nouă luni a asigurat un flux constant 
de resurse umane şi materiale suplimentare. Şi, chiar într-o perioadă 
de creştere generalizată, TAO a devenit unitatea cu creşterea cea 
mai rapidă din NSA după 11 septembrie. 

Creşterea unității TAO a beneficiat de asemenea de explozia 
tehnologiei informaţiei şi de valul masiv de patriotism de după 
atentatele teroriste din 11 septembrie. Am primit în SIGINT un 
număr incredibil de membri noi, tineri, talentaţi din punct de 
vedere tehnic, inovatori şi aventuroşi. În cei patru ani de după 
11 septembrie, am angajat câteva mii de oameni, a căror vârstă 
medie era de 31 de ani, cu mult sub vârsta medie din agenţie la 
momentul acela. Toţi noii recruți au înţeles că le ofeream opor- 
tunitatea de a face în mod legal lucruri care ar fi însemnat delicte 
în orice alt domeniu. În câțiva ani am reușit să aducem o schimbare 
de generaţii în personalul nostru. 

Noii angajaţi manifestau o atitudine extraordinară. Un veteran 
mi-a mărturisit că mentalitatea lor era „nu există ţinte imposibil de 
penetrat” şi, de la bun început, au ignorat ținte mai accesibile pentru 
a le vâna pe cele mai dificile. 

Penetrarea unora dintre ele a durat ani de zile. Cucerirea 
oraşului Vicksburg de către Grant continuă să fie citată în colegiile 
militare ca un exemplu clasic al abordării indirecte; întrucât n-a 
putut cuceri oraşul de pe Mississippi, Grant a început o campanie de 
luni de zile de pe uscat, până când Gibraltarul Confederaţiei a căzut. 
Când colegiile militare vor primi aprobarea să predea felul în care 
TAO a obţinut unele accese, eforturile acelei unități vor fi similare 
cu lecţiile strategice ale lui Grant: răbdare, atac indirect şi insistență. 

Serviciile secrete ale altor țări au încercat să acționeze asupra 
punctului final, dar niciunul dintre ele nu era înglobat într-un 
sistem SIGINT la fel de global ca al lui NSA. SIGINT-ul în mod 
tradițional pasiv deţine frecvent cheia pentru succesul SIGINT-ului 
activ: cartografierea reţelelor şi a căilor de comunicaţii şi, în general, 
asigurarea informaţiilor detaliate care sunt cheia succesului. 

Am avut de asemenea un susținător important în DCI-ul George 
Tenet, care a repetat ca pe o mantra: 

— SIGINT facilitează HUMINT, HUMINT facilitează SIGINT. 

Unele ținte credeau că erau permanent izolate de Web-ul 
global, dar grație HUMINT, lucrurile nu au stat aşa. 

Evident că am acționat pentru a obține acces şi de la distanță, 
utilizând diverse tehnici, de exemplu atrăgând ţintele să dea clic pe 
un link dintr-un e-mail aparent inocent. Acasă toți ne plângeam de 
apariția spamului pe rețelele noastre, dar la serviciu ne ascundeam 
de bunăvoie în fluxul global aflat în creştere când ţinteam reţele 
specifice. 

A fost bine că ne-am pregătit, pentru că s-a dovedit că subesti- 
maserăm măsura în care al-Qaeda utiliza Webul. Înainte de TAO, 
n-am observat prea multă activitate al-Qaeda pe Web şi de aceea 
am presupus că nici nu exista. Ne înşelaserăm. Pe măsură ce soldaţii 
americani au adus hard diskuri din Afganistan şi am inspectat 
mărunțişurile din buzunarele (un termen generic pentru tot ce 
putea fi găsit asupra unei persoane arestate sau în preajma ei) 
captivilor al-Qaeda de pe tot globul, am început să recoltăm adrese 
şi identități de pe internet, care ne-au permis până la urmă să 
transformăm utilizarea Webului de al-Qaeda într-unul dintre cele 
mai bune instrumente antitero ale noastre. 

TAO devenea un portal spre informaţii foarte importante. 
Dar şi spre alte lucruri. 

Predecesorul meu la NSA a fost Ken Minihan, care se numă- 
rase şi printre predecesorii mei din Texas şi multe dintre lucrurile 
pe care le-am învăţat acolo au fost practic începute şi dezvoltate 
de el. Eu fusesem convertit şi transformat în prozelit de către 
discipolii lui. 

Deşi Ken şi cu mine eram ofițeri de informaţii de carieră şi 
insistam pe culegerea de puncte finale, niciunul dintre noi nu-şi 
limita gândirea la spionajul simplu. Noi vedeam domeniul cibernetic 
ca pe unul al conflictelor reale şi consideram că NSA putea întări 
puterea americană în această zonă, pe lângă simpla spionare, dar 
agenția era limitată ca acțiuni. Ea putea să manipuleze în mod legal 
o ţintă doar pentru a-şi acoperi urmele sau pentru a-i sparge codi- 
ficarea. Orice altceva nu făcea parte din misiune sau din statut, un 
neajuns pe care am încercat să-l corijăm. 

Legile americane sunt destul de clare în privința deosebirilor 
dintre acţiunile de spionaj şi cele de război. Spionajul se încadrează 
în Titlul 50 al Codului Penal SUA şi este controlat de Comisiile 
pentru Serviciile de Informaţii ale Congresului. Acţiunile de război 
se încadrează în Titlul 10 şi sunt controlate de Comisiile Forţelor 
Armate. Deosebirea funcţionează destul de bine în domeniile fizice, 
însă chiar şi acolo există neclarităţi din cauza acţiunilor sub aco- 
perire ale CIA şi activităţilor paramilitare. 

Deosebirile se accentuează în domeniul cibernetic. Să luăm de 
exemplu activităţile de recunoaştere. În spaţiul fizic, acestea au loc 
întotdeauna (sau ar trebui să aibă loc) înainte de încercarea unei 
operațiuni militare de forță. Robert E. Lee a căutat sfatul lui Jeb 
Stuart. În armatele prezentului, o patrulă va lansa o dronă pentru a 
afla ce se află pe versantul opus al unei coame înainte s-o traverseze. 

În spaţiul fizic, recunoaşterea este aproape întotdeauna mai 
simplă decât operațiunea militară propriu-zisă. Poate că a fost 
greu şi periculos de aflat unde se afla Armata Potomacului, dar 
n-a fost nici atât de greu şi nici atât de periculos ca învingerea 
acesteia. Acelaşi lucru este valabil şi pentru învingerea unui 
pluton inamic aflat în tranşee pe versantul opus al coamei pe care 
drona tocmai a filmat-o. 

Recunoaşterea ar trebui să fie cea dintâi şi în domeniul 
cibernetic. Cum altfel ai şti ce să loveşti, cum şi când — fără daune 
colaterale? 

Există totuşi o deosebire. În domeniul cibernetic recunoaşterea 
este de obicei o sarcină mai dificilă decât operaţiunea care-i 
urmează. Este mai greu să pătrunzi într-o rețea şi să activezi pe ea 
nedetectat în timp ce extragi volume masive de date decât ar fi, 
digital vorbind, să spargi cu piciorul o uşă de apartament şi să arzi 
nişte circuite. 

Să mergem însă mai departe. Un atac asupra unei rețele în 
vederea deteriorării sau distrugerii informaţiilor de pe ea este în 
general mai simplu decât tehnologia şi arta operativă necesare 
pentru a spiona pe aceeaşi rețea. 

Cu un an înainte de a ajunge la NSA, Minihan a inventat o 
modalitate ingenioasă de a rezolva această problemă imposibilă prin 
înființarea aşa-numitului Centru de Tehnologie a Operaţiunilor de 
Informaţii (IOTC). Acesta se afla în clădirea sediului general al NSA 
şi a pornit iniţial la drum cu banii şi talentele din NSA, însă oficial 
nu făcea parte din agenţie. Era o întreprindere mixtă între Departa- 
mentul Apărării şi comunitatea serviciilor secrete. 

Eticheta „operaţiuni de informaţii” era vastă şi oferea centrului 
autorizația de a întreprinde orice operațiuni pe care ar fi dorit să le 
întreprindă vreodată împotriva inamicului: să-l spioneze, să-i 
compromită rețeaua sau informațiile ori să-i controleze computerele 
de la distanţă pentru a cauza distrugeri fizice. Din punct de vedere 
legal, NSA putea să întreprindă numai prima dintre operaţiunile 
amintite, dar pentru că era o tehnologie, nu un centru operaţional, 
dispunea de libertatea de a dezvolta instrumente ce puteau fi utili- 
zate de alții, care aveau autorități diferite. Era o soluţie elegantă, ce 
a dus la umplerea rapidă a trusei de scule pentru diverse operaţiuni 
în spaţiul cibernetic. 

Minihan se bucurase de un impuls real cu un an în urmă, după 
exercițiul Eligible Receiver al Departamentului Apărării. Exerciţiul 
fusese sponsorizat de generalul Jack Sheehan, un puşcaş marin dur 
de origine irlandeză din Boston, care conducea acum Comanda- 
mentul Flotei din Atlantic cu sediul în Norfolk. Sheehan înrolase 

NSA ca echipă roşie pentru un atac cibernetic împotriva rețelelor 
Departamentului Apărării. Rezultatele au fost stânjenitor de 
spectaculoase. Fără să fi beneficiat de nicio informaţie specială sau 
de vreun instrument special, echipa roşie penetrase absolut toate 
ţintele indicate. 

Minihan ar fi dorit să conducă operaţiunile de remediere, însă 
serviciile militare se împotriveau cu îndârjire acordării unui rol mai 
puternic unei agenţii defensive. Potrivit experienţei lor, dezvoltarea 
agenţiei defensive se făcea de obicei pe seama reducerii bugetului 
lor. John Hamre, adjunctul secretarului apărării, a atras în cele din 
urmă susținerea DCI-ului George Tenet, după care a respins pur şi 
simplu obiecțiile serviciilor militare. 

În 1999, când am sosit eu, şeful IOTC era Bill Marshall, un 
veteran NSA, cu aer profesoral şi excepţional de competent. 

După câte se părea, partenerul lui cel mai dificil n-a fost 
niciunul dintre serviciile militare, ci tocmai conducerea Agenției 
Naţionale de Securitate aflată mai jos de etajul şapte (unde se 
găsea biroul directorului). Mulţi doreau să facă misiunea SIGINT 
tradițională; „operaţiuni de informaţii” părea ceva exotic care 
reprezenta o abatere costisitoare de la o sarcină deja dificilă şi 
exista temerea că instrumente IOTC ajunse în mâinile altora vor 
compromite fragilele operaţiuni NSA îndreptate spre punctele 
finale. 

Bill Black, care avea să devină ulterior adjunctul meu (capi- 
tolul 2), susținea cu hotărâre ca IO să fie găzduite la NSA ca o 
extensie firească a misiunii SIGINT. Bill s-a oferit voluntar să fie 
directorul adjunct al lui Minihan pentru operaţiunile de informaţii. 
Deoarece agenţia nu putea de fapt să execute majoritatea acțiunilor 
ce puteau fi numite operațiuni de informaţii, era vorba mai degrabă 
despre un post de lobby, iar Black a fost neobosit în promovarea pe 
care a făcut-o. Opoziția internă din NSA faţă de concept a fost însă 
atât de intensă, încât până la urmă el s-a retras dezgustat. 

Deziluzionat şi frustrat, Black l-a avertizat pe Marshall că va 
eşua inevitabil, într-un mod sau altul. Dacă reuşea operaţional, 
seniorii NSA aveau să-l urască, iar dacă eşua, avea să fie văzut ca un 
incompetent. 

Când l-a angajat pe Marshall, Minihan i-a spus că toți consi- 
derau că IOTC nu avea pic de substanţă şi că se rezuma la prezentări 
PowerPoint. I-a cerut să producă rezultate reale, să clădească coaliții 
între Departamentul Apărării şi comunitatea serviciilor secrete şi 
să capete resursele necesare pentru a-şi face treaba. În schimb i-a 
promis protecție de la nivelul cel mai înalt împotriva celor care 
aveau să i se opună şi să încerce să priveze proiectul de fonduri. 

Pe dinăuntru Marshall era foarte dârz şi concentrat, dar com- 
pensa la exterior prin colaborare şi comunicare. Cu timpul, a erodat 
împotrivirile. A început cu câteva zeci de oameni şi în trei ani a 
crescut IOTC la câteva sute. Echipa lui aflată în dezvoltare lucra cu 
încăpățânare pentru a concepe, strânge, evalua, modifica, cataloga 
şi stoca instrumente ce se puteau dovedi utile pentru apărarea 
rețelelor, pentru spionarea adversarilor sau pentru interzicerea 
accesului, deteriorarea, subminarea sau distrugerea rețelei ori a 
informaţiilor lor. 

Pe măsură ce numărul instrumentelor sale a crescut, Marshall 
a insistat cu întrebări legate de legitimitate, doctrină şi organizare. 
Nu poți să stochezi instrumente şi arme fără să-i determini pe juriştii 
Departamentului Apărării şi pe factorii decizionali la nivel naţional 
să-ți ofere nişte directive. Iar acest lucru a generat dezbateri, contro- 
verse şi o gândire progresistă. Privind retrospectiv, Marshall a 
considerat că aceea a fost realizarea cea mai durabilă a centrului. 

IOTC a devenit locul de strângere al ciberneticienilor, unde 
conceptele cibernetice puteau fi definite, discutate, contestate, 
dezbătute şi testate. Mai important chiar decât trusa de instrumente 
aflată în creştere, Marshall şi centrul său au păstrat viu focul 
doctrinal (şi controversat) al operaţiunilor în spaţiul cibernetic. 


Fort Meade se află la aproximativ 40 de minute de centrul 
Washingtonului, într-o zi cu circulaţie redusă (aşa cum sunt 
duminicile). Izolarea relativă este plăcută. Te plasează în exteriorul 
rutinei cotidiene a capitalei, încărcată de politică. 

În acelaşi timp distanța înseamnă că nu te trezeşti de obicei 
cu vizitatori neoficiali. Cei care vin pe autostrada Baltimore- 
Washington Parkway o fac cu un scop precis, altfel nu vin deloc. 


164 PE MUCHIE DE CUŢIT 


Ne-am străduit din răsputeri să aducem cât mai mulți lideri de 
opinie la Fort Meade. Doream să le prezentăm gândurile, acţiunile 
şi ambițiile noastre în acest domeniu nou. 

Pentru clarificarea discuţiilor, am început vorbind despre 
operaţiunile din rețele de computere (CNO), explicând că pot fi 
clasificate astfel: apărarea rețelelor de computere (CND), adică 
protecţia propriilor computere legate în reţele; exploatarea rețelelor 
de computere (CNE), interceptarea datelor altor persoane; şi 
atacarea rețelelor de computere, distrugerea datelor, rețelelor sau 
obiectelor fizice (CNA). 

După aceea începeam de obicei să prezentăm apărarea rețelelor 
de computere, deoarece nu era atât de amenințătoare, nu atât de 
recentă şi ca atare nu atât de controversată. 

Încă de la înfiinţarea ei, NSA avusese statutul de a securiza 
comunicațiile guvernului american. Vechiul telefon securizat 
STU-3era un produs NSA. Există o fotografie a preşedintelui Bush 
vorbind la un asemenea telefon în sala de clasă din Florida în 
dimineața de 11 septembrie. 

Prin urmare, apărarea rețelelor de computere, sau CND, era un 
rol pe care-l puteam interpreta cu destulă uşurinţă, cel puţin din 
punct de vedere birocratic. Cam o cincime din bugetul şi personalul 
NSA erau deja dedicate apărării. Aici problema era mai degrabă de 
natură tehnică şi operațională: cum te aperi într-un domeniu pe care 
noi îl găseam destul de uşor de exploatat când treceam la ofensivă? 

A fost greu. Cu câteva săptămâni înainte de a părăsi NSA în 
2005, la insistența lui Bill Black (acum adjunctul meu) am lansat 
Centrul NSA de Operaţiuni împotriva Ameninţărilor (NTOC). Dacă 
urma să aruncăm cu bolovani cibernetici, atunci ar fi fost indicat să 


31 La NSA, predecesorul meu şi cu mine am fost ofițeri de aviaţie, care 
fuseserăm de asemenea şi comandanți ai Agenţiei de Informaţii a Forţelor 
Aeriene. Clasificarea noastră seamănă în mod straniu cu felul cum sunt 
organizate şi explicate avioanele militare americane: recunoaştere (CNE), 
bombardiere (CNA) şi vânători (CND) (n.aur.). 

ne protejăm casa de sticlă. L-am sunat din nou pe Bill Marshall ca 
să preia conducerea centrului. A început cu zece oameni, fără spaţii 
de lucru destinate şi fără buget, pentru ca după trei ani să fie un 
concern înfloritor cu aproape 1.000 de angajaţi. 

Dacă n-ar fi fost la NSA, centrul acesta ar fi fost o altă echipă 
menită să răspundă la incidente computerizate, care ar fi 
combinat tehnologia asigurării informaţiilor, senzorii reţelelor şi 
datele de comunicaţii interne, pentru a trece pe hartă ce se 
întâmpla într-o reţea. 

Însă Centrul de Operaţiuni împotriva Amenințărilor se găsea 
în NSA, aşa că era conectat direct la un vast sistem SIGINT global, 
care putea să trimită cercetaşi digitali în exteriorul perimetrului 
pentru a identifica activități şi ameninţări cu mult înainte ca ele 
să fi ajuns la firewallul local. Centrul funcţiona non-stop şi 
monitoriza bătăile inimii întregului domeniu cibernetic, avertizând 
din timp rețelele de securitate națională americane. 

Era similar cu Centrul de Operaţiuni de Informaţii pe care-l 
avusesem în San Antonio, dar dopat cu steroizi. După cum era de 
aşteptat, combinaţia sa unică de SIGINT şi autorități în materie de 
securitatea informaţiilor, expertiză şi resurse a trezit suspiciuni 
birocratice în Washington, aşa că Centrul NSA de Operaţiuni 
împotriva Amenințărilor trebuia să-şi dovedească valoarea în 
decursul scepticelor treceri în revistă ale oficialităților din 
Departamentul Apărării, Congres şi Biroul de Management şi 
Buget. Le-a absolvit pe toate. 

Mai trebuie făcute încă multe alte lucruri, deoarece există şi alte 
probleme nerezolvate pentru apărarea cibernetică. Statutul NSA 
prevede apărarea secretelor guvernului american. El nu se extinde la 
alte rețele guvernamentale neclasificate, ori la sectorul privat, unde 
se află enorm de multe proprietăți intelectuale americane, informaţii 
comerciale şi infrastructură critică. Nici chiar azi reţelele acelea nu 
sunt apărate în mod adecvat. Dovezi în această privinţă sunt furturile 
de date de pe cardurile de credit din Target şi Home Depot sau ale 
planurilor pentru F-35 de la contractori ai guvernului american. 

A doua activitate care se încadrează în rubrica largă a 
operațiunilor cu rețele de computere a fost ceea ce noi numeam 

exploatarea reţelelor de computere, sau CNE. Era activitatea de 
punct final, cu SIGINT activ, axată pe TAO pe care am descris-o 
deja, şi aveam practic tot ce ne trebuia pentru a prospera, cel puţin 
în materie de lege şi politică. 

De fapt, la momentul respectiv a fost prea puţin observată (sau 
apreciată) uşurinţa cu care ne-am transferat sistemul de adminis- 
trare de la vechea lume la cea nouă. Cu foarte puţine dezbateri pro 
şi contra, am trecut de la lumea în care undele radio erau lăsate să 
ne lovească întâmplător antenele, la o formă digitală de efracţie. 
Penetram rețele din străinătate şi spuneam că era acelaşi lucru cu 
culegerea semnalelor din eter şi că se aplicau aceleaşi reguli. Pentru 
noi era perfect adevărat, dar privind retrospectiv, era o tranziție 
remarcabilă, care a părut unora mai puțin inocentă şi mai puţin 
inevitabilă atunci când a devenit subiectul unor dezbateri publice 
intense în 2013 (capitolul 21). 

Categoria finală de acțiune din cadrul operaţiunilor în rețele de 
computere era atacurile rețelelor, sau CNA. Acestea erau acțiuni 
concepute pentru a submina rețeaua unui adversar sau, în forma lor 
extremă, pentru a prelua controlul rețelei în scopul utilizării ei la 
crearea unui nivel de distrugere fizică. NSA continuă să nu dețină 
niciun fel de autoritate în această privinţă; ea a fost limitată la 
apărarea informaţiilor americane şi la interceptarea informaţiilor 
altor persoane. Noi însă ştiam că apărarea, exploatarea şi atacul nu 
puteau fi deosebite tehnologic şi operațional, chiar dacă erau 
separate ca autoritate legală, fluxuri de finanțare şi control congre- 
sional — toate fiind rezultatele turnării unui vin nou (digital) în sticle 
vechi (realmente din secolul al XVIII-lea). Pentru noi, era la fel de 
logic ca şi existenţa a trei forțe aeriene americane — una pentru recu- 
noaştere, a doua pentru bombardament şi a treia pentru vânătoare 
— când de fapt totul se rezuma la controlul spaţiului aerian. 

Unul dintre vizitatorii noştri regulaţi la Fort Meade era gene- 
ralul liber cugetător Jim Cartwright, un aviator al Forțelor Navale, 
care preluase conducerea Comandamentului Strategic din Omaha în 
2004. Comandamentul Strategic primise o mulțime de misiuni 
suplimentare, dar importanţa celei de descurajare nucleară, trecută 

în statutul său, se redusese treptat. Cartwright fusese nevoit să 
organizeze comandamentul pentru a se ocupa de recunoaştere 
globală, apărare antirachetă, antiproliferare şi spațiu cosmic, pe 
lângă rolul tradiţional al loviturilor globale. 

El a avut de asemenea responsabilitatea pentru operațiunile 
cibernetice ofensive, atacurile asupra unor rețele de computere pe 
care Fort Meade le putea executa, dar pentru care nu avea 
autoritatea legală. 

Era imposibil ca un singur cartier general să poată controla 
toate misiunile Comandamentului Strategic, aşa încât Cartwright a 
recurs la planul atragerii marilor agenţii defensive de partea sa. 
Majoritatea fuseseră deja desemnate „agenţii de sprijinire a luptei” 
şi erau conduse de ofițeri de armată, aşa că avea să fie destul de 
simplu să le subordoneze pentru funcţii specifice. 

Cartwright şi cu mine am discutat şi ne-am întâlnit des. Am 
căzut de acord că el putea să-şi delege autoritatea şi responsabili- 
tatea pentru atacuri cibernetice către Fort Meade şi să-mi acorde 
mie sarcina suplimentară de braț de acțiune sub titlul de coman- 
dant al unei organizaţii cu titlu greoi: Comandamentul Interarme 
pentru Componenta Funcţională — Război pe Reţele Informatice 
(JFCC-NW)). 

În esență urma să extindem IOTC, să-i dăm o nouă identitate şi 
să-i conferim autoritate operativă prin intermediul poziţiei lui 
Cartwright de comandant combatant. Echipa combinată de la Fort 
Meade avea să intercepteze şi să conducă recunoaşterea unei ţinte 
bazându-se pe autoritatea mea de director al NSA, pentru ca după 
aceea, în funcţie de ordinul primit, să manipuleze ori să distrugă 
ţinta, bazându-se pe autoritatea în luptă a lui Cartwright, exercitată 
prin intermediul meu. 

Noi mergeam la vale când am inițiat acest demers. Războiul 
cibernetic era un subiect fierbinte şi exista consensul că trebuia să 
ne organizăm mai bine pentru a lupta în domeniu. 

Cartwright nu depunea cine ştie ce eforturi pentru a aduce la 
bord Statul-Major Interarme, dar în esenţă oferea resurse NSA 
pentru a spori puterea de luptă în spațul cibernetic a Departa- 

mentului Apărării cu costuri mici pentru servicii. Spre deosebire de 
opoziția pe care o manifestase față de IOTC în 1997-1998, de data 
aceasta Apărarea era deschisă față de idee. 

Şeful Statului-Major Interarme, generalul de aviaţie Dick 
Myers, ne susţinea, totuşi dorea unele asigurări personale. Îl cu- 
noşteam de mulți ani. Drumurile noastre se intersectaseră adesea, 
mai ales când el condusese toate unitățile USAF din Pacific, apoi 
US Space Command, aşa că a fost uşor să aranjez o întâlnire per- 
sonală pentru a-i explica intenţiile noastre. 

A fost o informare militară tipică — câteva grafice şi diapozitive, 
doar noi doi în cabinetul lui din inelul-E al Pentagonului. După ce 
am terminat, el a întrebat simplu: 

— Mike, chestia asta va rezolva situaţia? 

— Nicio şansă, am răspuns. L-am asigurat că era acţiunea 
corectă pe care trebuia s-o întreprindem acum, dar am adăugat: ne 
vom întoarce peste doi ani. lar până atunci o vom da în bară la un 
nivel mult mai elevat. 

Termenul acela neprotocolar avea scopul de a atenționa că 
JFCC-NW nu era decât o simplă escală în drumul spre un coman- 
dament complet cibernetic. 

Planul nostru nu necesita aprobarea Congresului, deoarece 
implementarea lui se încadra deja în autoritatea secretarului apă- 
rării. Secretarul Rumsfeld a fost convins şi Cartwright a primit 
acordul preşedintelui după o întâlnire avută cu acesta la ranch-ul 
din Texas în timpul Crăciunului din 2004. 

Chiar şi fără să fi avut nevoie de legislație, Cartwright şi cu mine 
tot am informat Congresul. Nu eram naivi, iar aceasta nu era prima 
noastră ciocnire. Ar fi fost prostesc să stârnim vreo opoziţie pur şi 
simplu din ranchiună. 

Metoda noastră a fost de a-i informa confidenţial pe congres- 
meni cu „rugămintea” de a acorda acestei relații neobişnuite dintre 
autoritățile Titlului 10 (purtarea războiului) şi Titlului 50 (spionajul) 
mai mult spaţiu şi timp pentru a se maturiza înainte de a fi nevoiți 
să explicăm toate specificaţiile scrise cu litere mici (dintre care multe 
încă nici nu existau). 

Acţiunea noastră nu se încadra în structura de control a 
Congresului. Ea combina activităţi, dintre care unele erau controlate 
în mod tradițional de Comisiile pentru Serviciile de Informaţii, iar 
altele erau controlate de Comisiile Serviciilor Armate — şi nimic nu 
este păzit la Capitoliu cu mai multă înfrigurare decât jurisdicția. 

De fapt, ceea ce o făcea atractivă pentru Statul-Major Interarme 
— care depindea de multe resurse NSA pentru a stopa activități care 
erau incontestabil de luptă, nu de culegere a informaţiilor — ar fi 
putut distruge cu totul ideea înaintea comisiilor pentru informaţii 
ale Senatului şi Camerei Reprezentanţilor. Comisiile Congresului 
sunt la fel de atente la protejarea fluxurilor de finanţare ca şi la 
jurisdicţia lor. 

De aceea ne-am străduit intens să ne explicăm. Am compărut 
împreună într-o şedinţă neoficială în fața supervizorilor din Senat. 
Cartwright se ocupa singur de Camera Reprezentanţilor, dar folosea 
aceeaşi argumentaţie. 

Ne-am descurcat destul de bine. Congresul n-a impus obstacole, 
iar în ianuarie 2005 a apărut JFCC-NW, prima forță de atac pe 
rețelele de computere a țării. 

Am fost primul ei comandant, dar n-am rămas foarte mult în 
funcţia respectivă. După o lună, preşedintele a anunțat numirea mea 
ca prim director adjunct al Serviciilor Naţionale de Informaţii 
americane, iar la sfârşitul lunii aprilie am fost confirmat de Senat. 

Acum aveam însă o structură care să ne însoţească viziunea: un 
centru defensiv în Centrul NSA de Operaţiuni împotriva Amenin- 
ţărilor (NTOC), o ramură ofensivă în Comandamentul Interarme 
pentru Componenta Funcţională — Război pe Reţele Informatice 
(JFCC-NW) şi o activitate de spionaj în Operațiunile de Acces 
Personalizat (TAO). 

Toate erau direcții mari şi prospere construite de-a lungul unui 
deceniu — viteza luminii potrivit standardelor de la Washington. 

Ne bucuram de asemenea de un vot de încredere din partea 
Statului-Major Interarme şi o mulțime de promisiuni potrivit cărora 
Congresul va accepta o relație de comandă mai puţin obişnuită. 

Ne mai trebuiau doar niște arme reale. 

În ciuda predispoziției domeniului cibernetic spre ofensivă, 
munca este grea (mai grea decât îi facem uneori publicitate în 
entuziasmul nostru). Pentru a ataca o ţintă, trebuie mai întâi s-o 
penetrezi. Accesul care a fost obținut prin luni, chiar ani de efort 
poate fi pierdut printr-o modernizare banală a sistemului vizat, nici 
măcar una concepută pentru îmbunătățirea defensivei, ci o simplă 
modernizare administrativă de la 2.0 la 3.0. 

După ce ai intrat, ai nevoie de un instrument adaptat, care să 
creeze efectele dorite. Foarte adesea acesta trebuie să fie creat special 
pentru ţinta respectivă. Nu este acelaşi lucru cu producerea de 
bombe de 300 kg care pot fi puse pe acelaşi raft cu trusele de dirijare 
a tirului prin laser. 

Multe arme din trusa de scule a IOTC au fost culese din lumea 
reală a internetului. Instrumentele cu o istorie pe Web sunt cu atât 
mai greu de imputat dacă au fost utilizate vreodată. Totuşi unele 
dintre ele puteau fi destul de neplăcute, aşa că a trebuit să fie modi- 
ficate pentru a respecta cerinţele noastre operaționale şi legale. 

Noi doream nişte arme care să satisfacă standardele legilor 
conflictului armat — arme care să reflecte principiile trainice ale 
necesității, distincției şi proporționalității. Pentru un prim ordin, 
ele trebuiau să producă un efect predictibil şi să răspundă la o nevoie 
(necesitate) militară autentică. De exemplu, scoaterea din funcțiune 
a unui sistem antiaerian (ceea ce afirmă israelienii că ar fi făcut în 
2008 în timp ce au distrus un reactor nuclear sirian), dar nu şi 
asaltarea site-urilor de bănci importante prin atacuri distribuite de 
interzicere a accesului la servicii (DDoS), astfel ca să nu poată fi 
accesate de cetățeni obişnuiţi (ceea ce au făcut iranienii băncilor 
americane în 2012). 

Şi chiar dacă efectele au fost previzibile şi legitime, factorii 
politici decizionali au vrut să ştie dacă ele pot fi limitate la ţinta 
intenţionată (distincţie) şi, în măsura în care asta nu se poate, dacă 
efectul dorit justifică daunele colaterale (proporționalitate). 

Acestea sunt principii universale şi străvechi pentru orice 
războinic care nu este lipsit de conştiinţă, dar în spaţiul real 

te poţi baza adesea pe un secol sau mai multe de experienţă. 
De exemplu, „un focos exploziv de această dimensiune care loveşte 
sub acest unghi acest tip de ţintă va crea o zonă de mortalitate de 
această mărime şi această formă”. Am conceput până şi o poreclă 
ireverenţioasă pentru petele neregulate roşii (mort), galbene (poate) 
şi verzi (sigur) pe display-ul vizual al unor asemenea formule: 
„gândaci striviţi” 

Întrebarea este cum arată un gândac strivit pentru o armă 
cibernetică ce n-a fost niciodată utilizată din considerente de simplă 
furie şi împotriva unei rețele unice, care este bine înțeleasă, totuşi 
nu perfect? 

În termeni concreţi, dialogul din Camera de Criză începe cu o 
întrebare a consilierului pe probleme de securitate națională care 
ar suna aşa: 

— Afirmaţi aşadar că puteți submina sursa de energie a acestei 
baze militare foarte importante? 

— Da, şi s-o menţinem ca atare prin atacuri persistente. 

— Bun. Ce altceva mai există pe rețeaua aceea? 

— Credem că putem restricționa efectele la o zonă reală destul 
de mică. 

— Cât de mică? 

— Probabil optzeci-o sută de kilometri pătrați. 

— În scenariul cel mai defavorabil, câte spitale sunt în zona 
respectivă? 

— În scenariul cel mai defavorabil, patru. Poate cinci. 

— Toate au surse de alimentare neîntreruptibile? 

— Asta încercăm să aflăm acum. 

Consilierul pe probleme de securitate națională face o pauză, 
pare să reflecteze, după care trece mai departe, spunând: 

— Bine. Anunţaţi-mă. Vom discuta asta data viitoare. 

Şi data viitoare, şi data viitoare, şi data viitoare. 

Iar şedinţa aceasta are loc invariabil în Camera de Criză, nu la 
Pentagon sau la Langley, ori la cartierul general al unor combatanți. 
Încă de când au fost concepute, armele cibernetice au fost văzute ca 
„arme speciale”, destul de asemănătoare focoaselor nucleare dintr-o 
perioadă anterioară. 

Totuşi, ele nu sunt bine înțelese de genul de oameni care 
participă la şedinţe în Aripa de Vest a Casei Albe?” şi deocamdată 
nici n-a apărut vreun Herman Kahn (autorul faimoasei cărți 
On Thermonuclear War) care să le explice. 

În primul rând este provocarea limbajului tehnic. Adesea, după 
câteva fraze, brieferul cibernetician sună vag, ca Rain Man, pentru 
mulți seniori din încăpere. După alte câteva fraze, majoritatea sunt 
convinşi că el este chiar Rain Man. 

Pe când eram în guvern, o operaţiune cibernetică a mers prost 
— cel puţin din punctul meu de vedere. În analiza ulterioară, a fost 
clar că dintre seniorii participanţi la şedinţa de aprobare finală din 
Camera de Criză n-au existat doi care să fi crezut că aprobaseră 
aceeaşi operaţiune. 

Dincolo de complexitate, conceperea planurilor pentru opera- 
ţiuni cibernetice este incomodată de excesul de secretomanie (iar 
asta o afirmă un veteran al serviciilor secrete!). Nu cunosc nicio altă 
familie de arme a căror dezvoltare să fie atât de ancorată în serviciile 
de spionaj (cu excepţia, poate, a dronelor). Iar obişnuita secreto- 
manie a serviciilor secrete s-a infiltrat în operaţiunile cibernetice 
întârziind dezvoltarea puterii de luptă digitală — sau cel puţin 
politica ei de integrare. Este greu de obţinut consens în privința 
unor lucruri în general necunoscute, compartimentate sau doar 
rareori discutate de câţiva puţini aleşi. 

După ce am ieşit din aparatul guvernamental, am făcut parte 
dintr-un grup de discuţii la Universitatea Georgetown, alături de 
câțiva specialişti în cibernetică foarte cunoscuţi. Fără niciun fel de 
coordonare anterioară, toţi am fost de părere că secretomania 
cibernetică întârziase dezvoltarea politicii şi doctrinei în domeniul 
cibernetic. Unul dintre membrii grupului, Siobhan Gorman, care 
scrisese despre NSA pentru Baltimore Sun înainte de a se muta la 
Wall Street Journal, a afirmat că datele antiteroriste erau mai uşor 


3 Cunoscută drept „Clădirea birourilor puterii executive”, Aripa de 
Vest este sediul activităților preşedintelui SUA (n.trad.). 

de smuls de la guvern decât orice formă de informaţie din spațiul 
cibernetic. 

Problemele tehnice şi ambiguităţile politice au contribuit 
totuşi prea puţin la diminuarea spiritului entuziaştilor în acest 
nou domeniu. Eram la fel ca entuziaştii aviaţiei dinaintea celui 
de al Doilea Război Mondial: „Bombardierul va răzbate întot- 
deauna!” Ca şi ei însă, am fost mult timp teoreticieni iscusiți, dar 
lipsiţi de succes practic. 

În 2004 şi 2005 aveam să recunosc sincer că până atunci ne 
ocupaserăm practic cu mâzgălirea de graffiti virtual pe metrouri 
digitale. Puteam sâcâi, însă nu eram decisivi. Efortul depus chiar 
înaintea invadării Irakului de a transmite e-mailuri oficialităților 
irakiene pentru a le avertiza de soarta lor şi a sugera cursuri 
alternative de acţiune se pare că n-a făcut decât să le irite. În cadrul 
altei operațiuni, am făcut ca telefonul lui Slobodan Milošević să sune 
încontinuu, dar nu există nicio dovadă că asta ar fi scurtat conflictul 
din Balcani. 

Evenimentul spectaculos din analele forțelor aeriene a fost 
scufundarea navei de luptă germane Ostfriesland, lângă Hampton 
Roads în 1921. Nava nu era apărată şi nici în mişcare, iar prin 
multiple valuri de atacuri de-a lungul a două zile a fost scufundată 
de bombardiere decolate de pe sol. N-a fost nici măcar pe departe un 
test operațional, dar aviatorii l-au salutat ca pe zorii unei noi epoci. 

Le-am reamintit războinicilor noştri cibernetici că până şi în 
condiţiile unei regii similare celei de care se bucuraseră biplanele lui 
Billy Mitchell la evenimentul Ostfriesland, noi eram mai puţin 
convingători. Nu ne apropiaserăm nici măcar pe departe de scufun- 
darea navei germane. 

Războinicii cibernetici ai Americii au continuat totuşi să 
încerce, iar uneori poate că au făcut-o prea intens. 

Întrucât purta războaie în Irak şi Afganistan, plus războiul 
global împotriva rețelelor de terorişti, Statul-Major Interarme a 
emis un ordin executiv permanent care autoriza acțiuni de 
contracarare a utilizării internetului de către adversari, cunoscut 
sub acronimul greoi de CAUI. Privit superficial, ordinul părea a 
conferi o autoritate vastă, dar de fapt era destul de limitată, deoarece 

necesita o permisiune specifică la nivel superior pentru a între- 
prinde orice operațiune care nu era doar tactică în desfăşurare, ci şi 
locală prin efecte. 

În perioada premergătoare uneia dintre comemorările datei de 
11 septembrie, s-a propus recurgerea la acțiuni mai vaste de 
contracarare a utilizării internetului de către adversari, pentru a 
bloca un videoclip pregătit de Osama bin Laden cu ocazia acestui 
eveniment. Scopul lui era de a ne irita şi a demonstra că nu-i puteam 
slăbi propaganda. Scopul nostru era de a-i sabota în mod vizibil 
intenția ca mesajul să fie postat on-line la timp. Fără să fie un efect 
strategic, a fost totuşi îndeajuns de atrăgător pentru a fi aprobat la o 
şedinţă în Deputies Committee a Consiliului pentru Securitate 
Naţională. 

Planul prevedea interzicerea accesului al-Qaeda la site-urile pe 
care intenționa să le folosească pentru distribuţie. Unele puteau fi 
controlate prin cooperare, pe când altele trebuiau lichidate. 

Printre acestea din urmă se număra un site controlat de un 
partener în antiterorism din Orientul Mijlociu. Era un site destul 
de viclean, conceput special pentru a-i atrage pe jihadiştii autentici, 
iar dezbaterea legată de distrugerea lui reflecta o întrebare eternă 
pentru noi. Doream să-i nimicim pe jihadişti în domeniul cibernetic 
sau era mai bine să-i monitorizăm pur şi simplu acolo, pentru a-i 
ataca apoi în spațiul fizic? În mod tradițional, răspunsul înclina spre 
a doua variantă; în cazul acesta, noi o preferam pe prima. 

Atacul a fost încununat de succes. Site-ul s-a prăbuşit necru- 
țător. Comemorarea atentatelor din 11 septembrie a trecut fără 
difuzarea niciunui mesaj postat de bin Laden, dar înainte de a 
începe să sărbătorească, specialiştii mei regionali m-au asaltat 
plângându-se despre impactul asupra partenerului nostru în 
antiterorism. Partenerul ştia că era atacat şi erau sigur că ştia cine 
o făcea. Şi de fiecare dată când îşi reconstruia site-ul, acesta se 
prăbuşea din nou. 

Nimeni nu s-a gândit că am putea opri veşnic postarea 
videoclipului pe Web. Existau pur şi simplu prea multe site-uri 
care puteau fi utilizate. Era timpul să-i punem capăt definitiv. 

Atacul a continuat totuşi în ciuda obiecţiilor noastre, aşa 
că i-am telefonat lui Jim Cartwright, care era acum adjunctul 

şefului Statului-Major Interarme. El a înţeles dilema noastră: 
obţinuserăm un succes tactic, dar acum ameninţam o relaţie stra- 
tegică importantă. 

Jim a fost de acord să-i telefonez omologului meu şi să-i promit 
că atacurile vor înceta în următoarele 24 de ore. Am procedat ca 
atare într-o sâmbătă dimineaţă, convins că totul se va termina până 
duminică. 

Nu s-a întâmplat aşa şi tot nu-mi pot explica motivul. În cazul 
Ostfriesland, Billy Mitchell încălcase nişte reguli de bază presta- 
bilite pentru a-şi demonstra punctul de vedere, ceea ce înfuriase 
realmente Forțele Navale. Acum se părea că făceam acelaşi lucru, 
atât doar că de data aceasta dezamăgeam, înfuriam şi aproape 
trădam un partener care punea mare preț pe relaţiile personale şi 
pe încredere. Am trecut peste scara ierarhică şi i-am mărturisit 
partenerului că nu susțineam continuarea acțiunii, dar nu aveam 
nicio putere s-o opresc. 

Ulterior, la rugămintea mea, Jim Cartwright şi-a cerut şi el 
scuze aliatului nostru în biroul meu. 

Eu am solicitat o întâlnire privată cu Steve Hadley, consilierul 
pe probleme de securitate națională. 

— Steve, am început, nu este nevoie ca CIA să participe la 
viitoare şedinţe pentru propunerea de operațiuni cibernetice. Până 
nu vom avea o structură de administrare mai sofisticată şi mai 
sensibilă decât această ultimă acțiune „trage şi uită”, ne vom 
mulțumi cu e-mailuri. Ne poţi trece în categoria „ne opunem” 

Steve a fost surprins. A replicat că nu era obişnuit să mă vadă 
furios. Şi probabil îşi amintea că fusesem primul comandant al 
JFCC-NW. Asta arată cât de iritați eram. 

Vreau să fiu foarte clar: noi cei din CIA nu ne opuneam ideo- 
logic operaţiunilor cibernetice, ba chiar dimpotrivă. Aveam până şi 
propria noastră forță cibernetică numită Centrul de Operaţiuni de 
Informaţii (IOC), al cărei statut specifica desfăşurarea de operaţiuni 
cibernetice cu spectru complet, perfecționarea tehnicilor ciber- 
netice, protejarea sistemelor Agenţiei şi îmbunătăţirea analizelor 
cibernetice ale CIA. George Tenet lansase acest centru, care crescuse 
constant sub conducerea sa, a lui Porter Goss şi a mea. 

CIA n-a încercat să copieze ori să concureze cu NSA sau cu 
JFCC-NW. Când am fost întrebat despre asta, am explicat că IOC 
aducea mult cu aviația Marine Corps, pe când NSA aducea al naibii 
de mult cu Forţele Aeriene SUA. 

Aviația Marine Corps face parte integrantă din echipa sol-aer a 
puşcaşilor marini. Ea nu încearcă să egaleze Forţele Aeriene SUA, ci 
oferă pur şi simplu susținere aeriană pentru misiunile puşcaşilor 
marini. Centrul de Operaţiuni de Informaţii oferă putere cibernetică 
pentru ca Agenţia să-şi poată efectua şi misiunile tradiționale. 

În aviaţie este important ca atât puşcaşii marini, cât şi Forţele 
Aeriene să facă parte din același ordin de misiune al aviaţiei. În caz 
contrar, poate exista fratricid. 

Acelaşi lucru este valabil pentru Centrul de Operaţiuni de 
Informaţii şi NSA în domeniul cibernetic. Fiecare dintre ele trebuie 
să cunoască acțiunile celeilalte, iar acţiunile respective trebuie să fie 
neconflictuale. Asta funcţionează de altfel destul de bine. Există 
muncă destulă pentru toți. 


Am părăsit aparatul guvernamental în februarie 2009. După 
câteva luni, secretarul apărării a cerut Comandamentului Strategic 
al Armatei să pregătească planuri pentru un nou comandament 
cibernetic. În mai 2010, JFCC-NW a luat-o pe urmele lui IOTC, iar 
la Fort Meade a apărut Comandamentul Cibernetic al Statelor Unite, 
exact aşa cum Minihan, eu şi alți zeci de oameni ne imaginaserăm 
cu mai bine de un deceniu în urmă. Keith Alexander, directorul 
NSA, a mai primit o stea pe epoleţi şi a devenit noul comandant. 

Keith a rămas în cele din urmă opt ani la NSA. Adăugaţi celor 
şase ani de conducere ai mei, a însemnat aproape un deceniu şi 
jumătate de viziune destul de consecventă, un fenomen puţin 
obişnuit în cadrul guvernului federal. 

Alexander a continuat tradiția de propovăduire agresivă a 
misiunii cibernetice. Din exterior părea uneori că exagera şi sărea în 
fața farurilor mult mai precaute ale administraţiei. Potrivit unor 
rapoarte, a participat la întâlniri cu Howard Schmidt, „ţarul” 

securităţii cibernetice, ba chiar a fost pedepsit de John Brennan, 
consilierul pe probleme de securitate internă al preşedintelui. 

Însă la jumătatea anilor 2010, la peste un an după ce pără- 
sisem guvernul, nu mai existau îndoieli că armele cibernetice 
ajunseseră la maturitate. Cineva, aproape cu siguranță un stat 
național (deoarece aşa ceva era prea greu de făcut artizanal), a 
utilizat o armă cibernetică ce a fost etichetată în mod popular 
Stuxnet pentru a scoate din funcțiune aproximativ 1.000 de cen- 
trifuge din unitatea nucleară iraniană de la Natanz. 

Pentru cineva cu formaţia mea profesională, era o realizare 
indiscutabilă. Potrivit estimărilor, a însemnat un recul de şase până 
la douăsprezece luni pentru programul iranian. 

Permiteţi-mi totuşi să descriu realizarea aceea într-un mod uşor 
diferit. Cineva tocmai utilizase o armă formată din biţi, pe timp de 
pace, pentru a distruge ceea ce altă națiune putea descrie doar ca 
fiind o infrastructură esenţială. 

Când realitatea atacului a devenit publică, am comentat că — 
deşi nu se compara în niciun fel ca putere de distrugere — perce- 
pusem evenimentul ca fiind similar celui din luna august 1945. 
Cineva trecuse Rubiconul. Acum pe celălalt mal al râului exista un 
cap de pod permanent. 

Ne aflam într-o nouă epocă militară. Ceea ce cu numai două 
decenii în urmă fusese concept şi anticipare în Texas, devenise acum 
realitate. 

Eu fusesem o parte din ea. Probabil chiar propulsasem o parte 
din ea. În tot cazul, avusesem ocazia să fiu prezent la unele decizii 
şi puncte de cotitură importante. 

Iar acum ştiam că toți va trebui să trăim cu consecințele. 


NOUĂ 


ESTE OARE REALMENTE NECESAR? 


ODNI, 2005-2006 ŞI ULTERIOR 


Conine modernă a serviciilor secrete americane îşi are 
rădăcinile în Pearl Harbor. Tot ce a urmat după atacul acela a fost 
conceput pentru a împiedica surprize strategice. Am fost luaţi prin 
surprindere pe 11 septembrie şi oamenii au vrut să ştie motivele. 

Toţi aveau o opinie, inclusiv o comisie condusă de Lee Hamilton, 
fost congresman de Indiana, şi Tom Kean, fostul guvernator de New 
Jersey. Ei şi-au început activitatea prin mandat congresional în 
noiembrie 2002 şi au fost îndeajuns de inteligenți ca să nu-şi înain- 
teze raportul sau recomandările până în iulie 2004, când campania 
prezidenţială intrase în plină desfăşurare. 

Recomandările s-au referit la o restructurare majoră a servi- 
ciilor secrete americane, deşi, în vara aceea, comunitatea serviciilor 
secrete purta un război global neîncetat şi în general încununat de 
succes împotriva organizaţiei al-Qaeda; concluzia comunităţii 
serviciilor secrete că Irakul post-invazie va fi în mod inerent instabil 
se dovedea pertinentă; iar agentul CIA Steve Kappes întreținea 
discuţii pe canale secrete care aveau să-i convingă într-un final pe 
libieni să-şi abandoneze programele de înarmare nucleară şi 
chimică. 

La momentul acela, în comunitatea serviciilor secrete existau 
persoane care considerau că restructurarea era o idee bună. Nu mă 
număram printre ele. Ritmul operaţional era foarte alert şi toți 
ştiam că restructurarea ar fi însemnat cheltuială de timp şi energie. 
În acelaşi timp însă ştiam că nu preveniserăm ororile din 11 sep- 
tembrie. Cetăţenii americani ne iertaseră pentru înțelegerea greşită 
a unor lucruri, dar ei şi reprezentanţii lor din Congres doreau să 
vadă schimbări vizibile. 

Candidatul la preşedinţie John Kerry a sancționat concluziile 
Comisiei 11 septembrie la câteva ore după publicarea lor, cu 

certitudine înainte să le fi citit. Preşedintele Bush a aşteptat un 
interval decent şi i-a urmat exemplul după câteva zile. 

După alegeri, Congresul a revenit la problema reformării 
serviciilor secrete cu o energie nemaivăzută la Washington. 

Pentru mulți dintre noi care activam în acest domeniu a părut 
ca şi cum Capitoliul produsese practic peste noapte 535 de experți 
în informaţii. John McLaughlin, DCI-ul interimar pe durata dezba- 
terii legii, obişnuia să compare discuţiile din cele două capete ale 
Pennsylvania Avenue (care leagă Casa Albă de Capitoliu — n. trad.) 
cuun pacient întins pe o targă, care este examinat de o mulțime de 
indivizi îmbrăcați în halate albe, fără ca în apropiere să se zărească 
vreun medic. 

Este greu pentru Congres să legifereze analize mai bune, 
culegeri mai agresive de informaţii sau operațiuni sub acoperire mai 
infailibile. Opțiunile sunt limitate. Congresul poate deplasa bani (ne 
dăduse deja foarte mulţi), poate aduce forță de muncă (angajam cu 
o viteză pe care n-o mai înregistraserăm până atunci) şi poate 
restructura organigrame şi consolida autorități. 

Prin adoptarea multora dintre recomandările Kean-Hamilton 
în Legea privind reforma serviciilor secrete şi prevenirea teroris- 
mului din 2004, Congresul a decis să restructureze comunitatea 
serviciilor secrete şi să consolideze autorităţi. Odată ce s-a trecut de 
criticile găunoase şi încărcate emoţional adresate „mentalităților de 
Război Rece”, „hornurilor”% şi „terenului birocratic”, a fost clar că 
congresmenii încercau să recalibreze echilibrul critic pe care trebuie 
să-l gestioneze orice organizație complexă: între libertatea de 
acţiune pentru părţi şi unitatea de efort pentru întreg. Prea puţină 
autonomie pentru părţi duce la inacţiune, inflexibilitate, ezitare şi 
oportunități ratate. Prea puțină unitate de efort înseamnă că 
realizările individuale ale agenţiei nu sunt sincronizate, armonizate, 
exploatate sau utilizate pentru avantaje maxime. 


3 O acuzaţie potrivit căreia informaţia, la fel ca fumul, se mişcă 
vertical în cadrul unei organizaţii, dar nu orizontal, între organizații 
(n.aut.). 

Congresul urma să întărească nucleul comunității şi să creeze 
mai multe forțe centripete pe seama celor centrifuge. De asemenea, 
intenţiona să mute şi să redenumească centrul. Directorul Central 
Intelligence (DCI) avea să devină directorul National Intelligence 
(DNI) şi indiferent ce altceva putea fi el, nu avea să fie şeful CIA. Ba 
chiar nu avea nici să i se permită să aibă biroul în Langley. 

Diagnosticul potrivit căruia aveam nevoie de mai mult „adeziv” 
era doar parţial corect. Când se ajungea la integrare şi sincronizare, 
ne alegeam cu o mulțime de critici, în general nu mai sofisticate 
decât: „Sunteţi toți duşi cu pluta” Însă n-am auzit niciodată să se 
continue: „De aceea, trebuie să fiți mai mult ca...” Asta fiindcă nu 
exista nicio ţară care să poată înlocui cu adevărat punctele acelea de 
suspensie. Chiar dacă era necesar să avem mai multă integrare, ceea 
ce era adevărat, pe 10 septembrie serviciile secrete americane aveau 
deja comunitatea cea mai integrată de pe planetă. 

DCI-ul George Tenet era în realitate un personaj puternic. 
Când am fost director al NSA, el m-a solicitat şi m-a îndrumat spre 
acțiune mai mult decât oricare alte persoane din Departamentul 
Apărării sau, de fapt, de oriunde din guvern. George era ascultat de 
preşedinte, cu care se întâlnea zilnic. Avea o personalitate cople- 
şitoare şi o etică a muncii pe măsură. De asemenea, conducea CIA, 
iar acel „C” venea de la „Central 

Când îmi telefona, George începea de obicei cu cuvintele „Mike, 
tocmai am discutat cu oamenii mei”, pentru a o sfârşi cu „şi uite ce 
vreau să faci tu”. lar „oamenii” la care se referea el în aceste conver- 
sații nu erau membrii echipei sale relativ mici de management al 
comunității, cât mai degrabă chiar agenții lui operaționali, analişti şi 
tehnici din CIA. Cu alte cuvinte, din punctul de vedere al creării 
unităţii de efort şi a coeziunii operaționale, „adezivul” cel mai 
puternic pe care l-am avut a fost faptul că şeful comunității (DCI) 
conducea şi agenţia ei cea mai relevantă operațional (CIA). 

Iar Tenet nu era singur. Charlie Allen activa de aproape o 
jumătate de secol în CIA, timp în care fusese implicat în toate 
operaţiunile delicate ale Agenţiei. După ştiinţa mea, el nu dormea 
niciodată. Era şeful de culegere a informaţiilor pentru toată 

comunitatea serviciilor secrete şi conducea orchestra aceea ca un 
dirijor virtuoz. 

Ordinele mele permanente pentru centrul operațional din NSA 
erau să facă pur şi simplu orice le spunea Charlie. 

— Dacă el telefonează şi spune că trebuie să redirecționăm 
sateliții din Golful Persic de la apărarea antiaeriană irakiană spre 
poligoanele de testare iraniene, pentru că se pregătesc să lanseze o 
rachetă, o faceți fără alte comentarii. Şi mă puteţi anunţa a doua zi 
dimineață. Nu trebuie să mă sunați, cu excepţia cazului când 
telefonează altcineva ca să se plângă. 

Aşadar, diagnosticul că DCI nu avea foarte multă putere era 
departe de adevăr. Dar corolarul era că o sursă cu puterea lui — era 
totuşi directorul CIA — avea limitări inerente, iar asta era mai 
aproape de adevăr. 

Când am devenit directorul CIA (primul ocupant al funcţiei 
respective care nu era şi DCI), explicam cu regularitate personalului 
CIA că unul dintre avantajele noii structuri ODNI era faptul că mă 
puteam concentra exclusiv asupra conducerii Agenţiei. Într-adevăr, 
aproape că nu trecea zi în care să nu mă întreb cu glas tare cum 
reuşiseră să se descurce predecesorii mei în ambele funcții. 

John Negroponte sau Mike McConnell, primii doi DNI, erau 
nevoiți să se scoale la ora 5 dimineaţa şi îşi începeau ziua urcându-se 
în SUV-ul lor blindat, unde li se prezenta informarea zilnică de 
securitate în drum spre biroul din vechea clădire de birouri exe- 
cutive. Acolo se pregăteau pentru şedinţa de dimineață cu preşedin- 
tele, citind telegrame şi rapoarte de teren, revăzând articole specifice 
din informarea de securitate, adăugând sau tăind după caz, ori 
solicitând mai multe informaţii despre un subiect sau altul. DNI-ul 
şi brieferul preşedintelui traversau West Executive Avenue şi se 
reuneau în fața Biroului Oval cu câteva minute înainte de ora 8:00. 
Şedinţa cu preşedintele dura între 30 şi 45 de minute şi era urmată 
în mod frecvent de o discuţie, oficială sau nu, cu consilierul pe 
probleme de securitate națională. După aceea DNI-ul se urca din 
nou în SUV şi se ducea la serviciu, unde ajungea (într-o zi noro- 
coasă) cu puțin înainte de ora 9:30. La momentul acela eu eram deja 

în biroul meu, concentrându-mă de vreo trei ore exclusiv asupra 
CIA. Cum ar fi fost posibil ca o persoană cu asemenea cerinţe să 
conducă atât Agenţia, cât şi comunitatea de servicii secrete? 

O a doua limitare impusă directorului CIA în calitate de şef 
al comunităţii serviciilor secrete era ceva mai subtilă. Se susține 
că orice director CIA va vedea inevitabil lumea printr-o lentilă 
CIA. Ne putem baza pe şeful HUMINT-ului național să facă 
compromisuri înțelepte de resurse între serviciul HUMINT, pe 
care îl controlează direct, şi, să zicem serviciul SIGINT, pe care 
nu-l controlează? Din experiența mea cu George Tenet, pot spune 
că aşa ceva este posibil, totuşi întrebarea nu-i nelalocul ei. 

M-am întrebat adesea ce a gândit preşedintele Bush de fapt 
despre trecerea la DNI. Din punct de vedere politic, el nu avea decât 
opţiunea susținerii; a se opune Comisiei 11 septembrie în timpul 
campaniei ar fi fost considerată o sancționare a eșecului. Iar pre- 
şedintele a acordat multă atenţie personală implementării noii 
structuri odată ce legea a fost promulgată şi campania electorală a 
rămas în urmă. 

Însă tatăl lui fusese DCI şi, bazându-mă pe legătura mea cu 
Bush 41%, el îşi iubise meseria. Agenţia îi împărtăşise sentimentul. 
În 2007, la aniversarea a 60 de ani, am organizat un barbecue texan 
pe peluza din fața clădirii originale a sediului central. Când am ieşit 
din hol împreună cu Bush 41, aplauzele au fost instantanee, calde şi 
susţinute. 

Toţi ştiam că Bush 41 îl sfătuise pe Bush 43 să-l păstreze pe 
George Tenet ca DCI după alegerile din anul 2000. În timpul 
preşedinţiei Ford, Bush 41 ocupase funcţia mai puţin de un an şi 
dorise să şi-o păstreze. El nu considera că funcția aceea trebuia să fie 
politică. Noul preşedinte Carter l-a dezamăgit şi l-a numit în funcţie 
pe Stansfield Turner. 


George H. W. Bush (n. 1924), a fost poreclit „Bush 41”, deoarece a 
fost al patruzeci şi unulea preşedinte american; fiul său cel mai mare, 
George W. Bush (n. 1946), a fost poreclit „Bush 43”, deoarece a fost al 
patruzeci şi treilea preşedinte american (n.trad.). 

Preşedintele Bush 43 a fost în biroul meu din Langley cu familia 
mea imediat înainte ca să depun jurământul oficial în iunie 2006 şi 
a comentat nepăsător: 

— Aşadar, acesta a fost biroul tatei? 

Jeanine a întrebat atunci: 

— V-aţi vizitat tatăl cât timp a fost aici? 

— Nu, a replicat inexpresiv preşedintele, pe atunci eram 
considerat un risc prea mare de securitate. 

După aceea a privit rafturile goale de pe pereţi (încă nu-mi 
adusesem lucrurile) şi a adăugat: 

— Se zice că poţi spune multe lucruri despre un om doar pri- 
vindu-i cărţile din bibliotecă. 

Indiferent ce ar fi putut simţi sau discuta preşedintele sau tatăl 
lui în conversațiile lor personale, în 2004 toți ştiam că noua lege 
urma să ia controlul direct al CIA din mâinile noului director al 
comunității. Asta însemna că legislaţia trebuia să-i acorde noii 
funcţii o mână forte şi trebuia s-o facă în mod oficial şi specific. 
Le-am spus asta senatorilor Collins şi Lieberman, arhitecţii-cheie ai 
legii respective când ne-am întâlnit în vara aceea. De aceea Jim 
Clapper şi cu mine am avertizat Comisia pentru Serviciile de 
Informaţii a Camerei Reprezentanţilor spre sfârşitul verii că un DNI 
inutil ar fi înrăutățit de fapt lucrurile. 

Jim şi cu mine am reluat tema aceea în fața unui grup de seniori 
din comunitatea serviciilor secrete la Wye River Plantation, pe 
malul răsăritean al Maryland. Acolo am fost şi mai puţin inhibați, 
deoarece ne aflam în familie, într-o sală de clasă şi totul era complet 
neoficial. Greșit! 

Înainte de a termina masa şi a pleca spre podul Bay şi a continua 
călătoria spre casă, cineva din sală îi telefonase subsecretarului 
pentru informaţii al apărării, Steve Cambone, şi-i transmisese un 
raport stil Stasi” despre opiniile noastre. 


3 Serviciul secret est-german, notoriu pentru dosarele voluminoase pe 
care le avea despre toți cetățenii săi, dosare create chiar de cetăţenii care 
se denunţau reciproc (n.aut.). 

Aşa am ajuns să fim rapid invitaţi la un prânz cu secretarul 
apărării Rumsfeld, la care au mai participat adjunctul lui, Paul 
Wolfowitz, generalul Pete Pace (adjunctul şefului Statului- Major 
Interarme) şi Cambone. Clapper şi cu mine stăteam la o masă vizavi 
de conducerea Departamentului Apărării şi am fost invitaţi să ne 
expunem cazul. Dispunerea aceea mi-a reamintit de masa de la 
Panmunjom, unde obişnuiam să negociez cu nord-coreenii, atâta 
doar că acum aveam între noi mâncare mexicană, nu drapele 
naţionale miniaturale. 

În timpul mesei, Rumsfeld a fost mai degrabă rece decât furios. 
Avea o justificare. Şefii a două dintre agenţiile sale (eu eram 
directorul NSA, iar Jim directorul Agenţiei Naţionale de Informaţii 
Geospaţiale) făcuseră lobby pentru legislaţia căreia se opuneau el şi 
departamentul său. Ar fi trebuit să-l fi anunţat în prealabil. Ar fi 
trebuit să mergem mai întâi la el. 

Pe de altă parte, ştiam în mod cert care era poziția secretarului. 
Brent Scowcroft, fostul consilier pe probleme de securitate națio- 
nală, susținuse o structură de tip ODNI în 2002, când fusese şeful 
Consiliului Consultativ pentru Informaţii al preşedintelui. Rumsfeld 
o etichetase drept cea mai stupidă idee din toate timpurile. 

Rumsfeld dezvoltase de asemenea o relație bună cu George 
Tenet; chiar înainte de a se întoarce în guvern, îşi exprimase clar 
opinia că CIA era un partener esenţial al Departamentului Apărării. 
EI şi Tenet îşi rezolvau în mod uzual problemele inevitabile în timpul 
prânzurilor de vineri. Ultimul lucru pe care-l dorea Rumsfeld era un 
alt jucător sau o altă birocraţie cu care să aibă de-a face. În plus, se 
gândea el, ce ar fi putut face un DNI şi n-ar fi putut face un DCI 
dacă preşedintele dorea cu adevărat să se întâmple ceva? 

Era corect, desigur, dar în realitate nu conta. Noi aveam să ne 
alegem cu un DNI şi exista pericolul real ca Congresul să înființeze 
un conducător al comunităţii serviciilor secrete care să aibă mai 
puţină putere decât avuseseră în realitate toți DCI. I-am spus lui 
Rumsfeld că aşa ceva ar fi fost dezastruos şi am pledat pentru un 
limbaj legislativ care să codifice un rol consolidat pentru DNI chiar 
asupra marilor agenţii naţionale de culegere a informaţiilor — 
Agenţia Naţională de Securitate, Agenţia Naţională de Informaţii 

Geospaţiale (NGA) şi Biroul Naţional de Recunoaștere (NRO) — din 
Departamentul Apărării. Jim a sugerat chiar un viitor în care agen- 
ţiile respective aveau să se găsească în exteriorul Departamentului 
Apărării şi direct sub DNI. 

După ce prânzul s-a terminat şi secretarul cu echipa lui se 
pregăteau să plece, în mod clar nemulțumiți de explicaţiile noastre, 
am comentat că era posibil să ne îndreptăm spre dezastru dacă 
Departamentul Apărării nu-şi călca pe inimă şi nu dădea dovadă de 
„generozitate” 

Secretarul Rumsfeld înțelegea importanţa informaţiilor secrete 
şi mi-a dat clar de înţeles acest lucru de la bun început, mult înainte 
de 11 septembrie. După ce a fost confirmat în funcţie, în primăvara 
anului 2001, m-a invitat în biroul lui pentru „a ne cunoaşte mai 
bine”. Eram numai noi doi; el stătea la o măsuţă, în vesta lui tricotată 
caracteristică. Pregătisem nişte planşe care descriau NSA şi activi- 
tățile sale, dar n-am ajuns foarte departe. 

— Pentru cine lucrezi? m-a întrerupt el repede. 

— Pentru dumneata, domnule secretar, şi pentru George Tenet. 

— Care linie este groasă şi care este punctată? 

— Ambele sunt groase, am răspuns, şi bănuiesc că asta ar putea 
fi o problemă pentru mine dacă cineva de pe aici ne-ar băga în 
seamă. 

Am continuat, spunându-i că „Bună dimineața, domnule secre- 
tar” din ziua aceea fuseseră primele cuvinte pe care le schimbasem 
cu un secretar al apărării, în ciuda faptului că lucrasem la NSA de 
peste doi ani. 

Rumsfeld a reţinut cuvintele acelea. A fost atent. 

În 2004, ţara era în război de trei ani şi întărirea caracterului 
defensiv al Agenţiei Naţionale de Securitate, Agenţiei Naţionale de 
Informaţii Geospaţiale şi Biroului Naţional de Supraveghere odată 
cu trecerea anilor n-ar fi trebuit să fie o surpriză, deşi o porțiune 
importantă din misiunea lor a rămas națională. 

Rumsfeld nu dorea să rişte asta, aşa că a insistat pentru o 
legislație menită să întărească „nucleul” şi să-i acorde DNI-ului o 
putere mai mare asupra operaţiunilor curente şi asupra direcţiei 
viitoare a comunității serviciilor secrete americane. 

Comisiile Serviciilor Armate din Congres au fost de acord şi 
acționaseră deja cu îndrăzneală în numele lui Rumsfeld în 2003, 
când creaseră postul de subsecretar al apărării pentru serviciile de 
informaţii. Noua funcţie — practic un oficial de rang înalt din Depar- 
tamentul Apărării între şeful Serviciilor Naţionale de Informaţii (pe 
atunci DCI, actualmente DNI) şi câteva dintre marile lui agenţii de 
culegere a informaţiilor — a fost acceptată cu rezerve de George 
Tenet, dar a fost introdusă în mod revelator în Legea autorizării 
apărării naţionale de către Comisiile Serviciilor Armate fără parti- 
ciparea Comisiilor pentru Serviciile de Informaţii ale celor două 
Camere. George mi-a mărturisit la momentul acela că totul era legat 
de „control” 

De aceea n-a fost o surpriză pentru nimeni că legea de refor- 
mare a serviciilor secrete din 2004 a fost mutilată când a trecut 
prin Congres. Duncan Hunter, preşedintele Comisiei Serviciilor 
Armate a Camerei Reprezentanţilor, a introdus prevederi în 
Secţiunea 1018 a legii care să împiedice abrogarea pe viitor a 
prerogativelor şi autorităţii secretarilor de cabinet. Cu alte 
cuvinte, secretarul apărării avea ultimul cuvânt în privința a patru 
dintre cele mai mari organizaţii din comunitatea serviciilor secrete 
americane: Agenţia Naţională de Securitate, Agenţia Naţională 
de Informaţii Geospaţiale, Biroul Naţional de Recunoaştere şi 
Agenţia de Informaţii a Departamentului Apărării. 

După cum mergeau lucrurile, urma să ne reorganizăm, însă 
persoana de la centru avea să fie probabil mai slabă decât fusese 
George Tenet la sfârşitul mandatului său. 

Ţin minte că m-am gândit că persoana aceea trebuia să fie o 
alegere excepțională. Când preşedintele avea să-l anunţe pe noul 
DNI, nu era acceptabil ca majoritatea americanilor să întrebe: „Cine 
naiba este tipul de lângă George Bush?” 

Mulţi americani ar fi trebuit să-l recunoască pe John Negroponte 
când preşedintele Bush l-a prezentat la jumătatea lunii februarie 
2005. Negroponte era un diplomat de carieră respectat, cu activități 
recente în Irak şi la ONU. Nu ştia prea multe despre comunitatea 
serviciilor secrete, decât în calitate de consumator, dar era experi- 

mentat în politică şi uns cu toate alifiile în lumea birocraţiei. Stilul 
discret şi personalitatea modestă erau exact cele necesare. În plus, el 
a conferit funcţiei o gravitate personală. Reacţiile din partea profe- 
sioniştilor în domeniul informaţiilor şi de pe Capitoliu au fost 
universal pozitive. 

Legea îi acordă DNI-ului un prim-adjunct confirmat de Senat şi 
recomandă ca fie DNI-ul, fie adjunctul lui să aibă experiență 
militară. Eu mă potriveam fişei postului şi am fost anunțat ca atare 
în aceeaşi conferință de presă în care a fost prezentat Negroponte. 
În fraza în care m-a amintit în articolul său dedicat evenimentului, 
New York Times a scris că alegerea mea — după ce lucrasem în NSA 
din 1999 — sublinia „seriozitatea” cu care preşedintele Bush îl privea 
pe noul director al Serviciilor Naţionale de Informaţii (ODNI). 

Am fost onorat de alegere. Lucrasem la Fort Meade timp de şase 
ani, ceea ce, la momentul respectiv, însemna perioada cea mai lungă 
din istoria agenţiei. Eram pregătit pentru o schimbare. Porter Goss 
lansase ideea să-i fiu adjunct la CIA, însă nu mă ispitea să schimb 
postul de director al celei mai mari agenţii naționale de culegere a 
informaţiilor pentru un post de adjunct în altă parte, chiar şi la CIA. 
Postul de director adjunct al DNI era altceva. Însemna patru stele pe 
epoleţi, dar şi o provocare serioasă, întrucât aveam o sarcină grea în 
încercarea de a face să funcţioneze eficient o structură care, în 
opinia mea, se lupta cu deficienţe serioase. 

Îl cunoscusem pe Negroponte numai din zvonuri, dar ne-am 
înţeles de la bun început. El a fost foarte generos cu mine. Am 
devenit prieteni. 

Asta a fost bine. Chiar şi fără responsabilitatea conducerii 
CIA, legea îi conferă DNI-ului două sarcini importante: să 
acționeze în calitate de consilier şef pe probleme de informații pe 
lângă preşedinte şi să asigure buna funcționare a întregii comu- 
nități a serviciilor secrete. Fiecare dintre sarcinile acestea este 
monumentală. Laolaltă, ele reprezintă mai mult decât poate 
gestiona eficient o singură persoană. Informarea de dimineaţă şi 
alte şedinţe politice la Casa Albă pun o mare presiune pe DNI, aşa 
că prim-adjunctului său îi revine rolul de a verifica în mod uzual 
funcţionarea internă. 

Eu mă bucuram de acest statut. Mergeam prin noul sediu 
ODNI, intram într-un birou şi întrebam: 

— Cu ce vă ocupați voi aici? 

Am primit şi unele răspunsuri interesante. Primeam de ase- 
menea confesiuni şi consiliam şefi de birouri şi direcții când apăreau 
tensiuni cauzate de relații noi şi netestate. 

Negroponte şi cu mine am avut norocul unui excelent staff 
superior. Oameni capabili erau interesaţi de noua întreprindere. 
Şeful de cabinet era David Shedd, agent secret de carieră care 
modelase poziția administraţiei despre legislaţia de reformare a 
informaţiilor pe când fusese în Consiliul Naţional de Securitate. 
David fusese în Mexic cu Negroponte; ulterior avea să devină 
director adjunct, apoi director interimar al Agenţiei de Informații 
a Departamentului Apărării (DIA). Adjunctul lui era Mike Leiter, 
un veteran al comisiei care examinase dezastrul provocat de 
Raportul naţional de informaţii despre Irak şi ajunsese ulterior 
şef al Centrului Naţional pentru Combaterea Terorismului. Şeful 
administrativ era Pat Kennedy, funcționar de carieră în Departa- 
mentul de Stat, care ocupase o poziţie similară la Bagdad pentru 
Negroponte; mai târziu, Kennedy avea să devină subsecretar de stat 
pentru administraţie, un post pe care l-a ocupat sub doi preşedinţi 
diferiți. Adjunctul pentru analiză era Tom Fingar, fost şef al Biroului 
pentru Informaţii şi Cercetări (INR) al Departamentului de Stat. 
Generalul-maior Ron Burgess, ulterior şeful DIA, conducea direcția 
care trata cu clienţii. Şeful culegerii informaţiilor era Mary Margaret 
Graham, ofiţer de caz de carieră în CIA. 

Era un grup puternic şi toți ne-am folosit relaţiile pentru a 
aduce alte persoane puternice în poziţii-cheie la resurse umane, 
cercetare și altele similare. 

Negroponte a adus de asemenea mulți tineri care lucraseră 
pentru el în Bagdad. Într-o zi, privindu-i echipa, i-am spus lui Larry 
Pfeiffer, talentatul meu şef de cabinet: 

— Dacă tot ai grijă de mine, te poți asigura ca puștii ăştia să nu 
spargă nimic pe aici? 

S-a dovedit că toți erau talentați, loiali și incredibil de mun- 
citori. 

Am comis însă o greşeală în completarea restului de personal. 
Ne grăbeam prea tare şi am transferat la ODNI întregul Birou 
de Management al Comunităţii al DCI-ului, o echipă mică pe care 
George Tenet o folosise în guvernarea comunității serviciilor 
secrete. Conţinea persoane neîndoios talentate, care se obişnui- 
seră însă în vechea structură să acţioneze în calitate de coor- 
donatori şi chiar ca petiționari pe lângă cele trei mari agenţii de 
informaţii. Acolo nu aveam să găsim multe forțe perturbatoare. 
Importaserăm aşadar o cultură conservatoare într-un moment 
când am fi beneficiat de pe urma recrutării agresive de sânge 
proaspăt. O eroare neforțată. 

O altă eroare neforțată de personal a apărut după plecarea 
mea la CIA. Fusesem numai 13 luni prim-adjunct al directorului 
şi postul a rămas vacant zece luni, până ce Stephanie O'Sullivan, 
funcţionar CIA de carieră, a fost numită în funcție la începutul 
anului 2011; ca fapt divers, postul fusese vacant pentru jumătate 
din cei şase ani anteriori. 

O greşeală gravă. Chiar dacă ar fi dispus de timpul necesar, 
John Negroponte nu deţinea pregătirea şi experiența necesară 
pentru a se ocupa de multe dintre sarcinile „bucătăriei interne” 
care reveneau în sarcina directorului adjunct. 

Şi erau într-adevăr foarte multe de făcut. În esență noi gestio- 
nam o afacere de tip startup. Nu aveam nici măcar o organigramă 
de funcţionare, cel puţin nu până n-am început să lipim hârtii pe 
pereţii unui birou temporar din vechea clădire de birouri execu- 
tive şi să marcăm opțiunile pe ele. A pierdut timp pentru a decide 
nuanța potrivită de albastru de pe scutul stemei DNI şi câte stele 
trebuiau să fie pe câmpul ei exterior. Încă şi mai importantă a fost 
dezbaterea despre locul unde doream să fie sediul ODNI perma- 
nent şi dacă puteam tolera un râu între noi şi Casa Albă. 

Întocmisem din timp o listă cu unele lucruri importante pe 
care să încercăm să le realizăm în primul nostru an. Doream ca 
lumea să vadă că în oraş sosise un şerif nou. Poate că mă gândeam 
la justificarea lui Voltaire pentru omorârea din când în când a câte 
unui amiral: „Pour encourager les autres”. Lista mea includea: 1) să 
„omor” un program, undeva, oriunde; 2) să mut nişte bani dintr-un 

cont în altul — nu trebuiau să fie foarte mulţi; 3) să contest (dar nu 
neapărat să resping) o alegere de personal a Pentagonului. Desigur, 
acelea erau obiective ambiţioase din punctul de vedere al limbajului 
legii, dar încercam să exploatez momentul de inerție al susţinerii pe 
care o avusesem la lansare. Ca întotdeauna, Negroponte era diplo- 
mat şi mi-a spus: 

— Mike, te-am auzit, dar eu nu mă aflu aici ca să declanşez 
conflicte. 

În acel prim an am reuşit să „omorâm” un element dintr-un 
program-satelit intitulat „Arhitectura viitoare a imagisticii” 
Acţiunea respectivă n-a atras însă mare atenţie, întrucât era 
oricum un program cu mari probleme. Practic am împuşcat răniții 
şi rătăciţii. 

Au existat şi alte câştiguri. Unul dintre ele a fost crearea Direcţiei 
de Securitate Naţională în cadrul FBI şi convingerea Biroului de a 
înființa o disciplină pentru culegerea informaţiilor şi o direcție 
pentru culegerea informaţiilor. Evenimentele din 11 septembrie au 
arătat că era nevoie de o astfel de direcţie şi Congresul mandatase 
culegerea de informaţii interne prin legislația din 2004, totuşi 
culegerea acestui gen de informaţii ridicase mereu probleme în 
Statele Unite. Este adevărat că şi alte democraţii vorbitoare de 
engleză au servicii dedicate culegerii de informaţii interne — MI5 în 
Marea Britanie, CSIS în Canada, ASIS în Australia, NZIS în Noua 
Zeelandă — însă cultura noastră este diferită şi niciunul dintre 
prietenii noştri nu-şi înglobase serviciul de informaţii în forța 
polițienească federală. 

Aşa ceva era dificil în 2005 şi continuă să fie dificil şi în prezent. 
Noi doream ca agenţii FBI să strângă informaţii în intervalul dintre 
cazuri şi să producă date fără o bază criminală, însă procurorul 
general a fost convins abia în ultimele luni ale administraţiei Bush 
să emită direcțiuni despre procedurile exacte. 

Transferul la DNI a informării zilnice a preşedintelui s-a derulat 
fără sincope. Negroponte era foarte priceput şi am implicat în 
procesul de informare şi comunitatea din exteriorul CIA. Desigur, 
CIA s-a ocupat în continuare de majoritatea informărilor, dar şi alții 
au primit câte ceva. 

A fost un progres, totuşi CIA era o problemă recurentă şi 
absorbea tot mai mult din timpul nostru. Calibrarea noii relaţii 
ODNI--CIA avea să fie dificilă chiar şi cu maximum de bunăvoință. 
Potrivit legii, ODNI se afla în centrul comunității serviciilor secrete 
americane. Pe de altă parte, istoria, tradiția şi multe operaţiuni 
curente continuau să atribuie CIA această poziţie, iar cultura 
colectivă a CIA era foarte reticentă să admită altceva. 

Porter Goss fusese DCI, şeful comunităţii, timp de şapte luni 
înainte de a fi „retrogradat” Când a apărut la o videoconferință pe 
care o aveam cu câţiva directori de agenţii, l-am sunat după aceea 
şi l-am rugat discret să-şi trimită adjunctul la şedinţele viitoare. 
M-am simţit extrem de inconfortabil şi nu era necesar să insist 
excesiv. 

Au existat şi alte probleme. Unele persoane din Agenţie 
recurgeau la acțiuni răutăcioase de hărțuire, refuzând bunurile, 
serviciile şi transportul ODNI şi în acelaşi timp încercau să 
contramandeze directivele DNI-ului. Multe dintre acestea erau pur 
şi simplu toane irascibile, ca nişte crize de isterie ale unor țânci de 
patru ani. Ne-au făcut să ne întrebăm dacă cineva din Langley citise 
cu adevărat legea. Negroponte şi Goss fuseseră colegi de clasă la Yale 
şi au gestionat situaţia pe cât au putut de bine. 

Trebuia să discut cu stafful CIA şi într-un final am solicitat pur 
şi simplu să vin la Langley şi să stau de vorbă cu seniorii din 
conducere. Şedinţa a durat mai bine de o oră. Îi cunoşteam pe 
majoritatea participanților. Erau morocănoşi, obosiţi şi uşor ezitanți. 

Le-am ascultat neliniştile, apoi am oferit cea mai bună expli- 
caţie pe care o ştiam despre felul în care puteam să gestionăm 
împreună situaţia. Utilizând terminologia militară, am sugerat că 
CIA şi ODNI se aflau pe aceeaşi, sau aproape aceeaşi, „grilă de 
referință” Unicul mod în care puteam preveni fratricidul era să 
ne separăm prin „altitudine” ODNI avea să acționeze mai sus: să 
stabilească politicile, să transmită direcțiile generale şi să medieze 
conflictele. CIA avea să acţioneze mai jos: să coordoneze, să 
conducă şi să opereze. Ideea a fost, se pare, benefică, totuşi au 
rămas îmbufnați. 

CIA avea propriile sale probleme interne. În septembrie 
2005, în timp ce încercam să facem față acestei acomodări majore, 
al doilea om ca importanţă din Directoratul de Operaţiuni al CIA 
(Directorate of Operations) a demisionat brusc şi în mod foarte 
public. Rob Richer era un fost puşcaş marin dur şi sincer, care 
lucra de 35 de ani în Agenţie, era un ofițer de caz respectat şi nu 
s-a sfiit să le spună colegilor (care vorbeau pe atunci cu presa) că 
pleca deoarece îşi pierduse încrederea în conducerea CIA. Iar 
asta se întâmpla la nici un an după ce primii doi oameni din 
Directoratul de Operaţiuni plecaseră în circumstanţe similare. 

Multe rotițe dispăreau şi asta se petrecea în toiul unui război 
antiterorist global, a două insurgenţe şi al înființării ODNI. 

Când am auzit de demisia lui Richer, l-am sunat imediat pe 
telefonul securizat pe Jose Rodriguez, directorul Directoratului 
de Operaţiuni (intitulat acum National Clandestine Service) şi 
şeful lui Richer. Jose avansase în poziţia aceea din funcţia de şef 
al Centrului pentru Combaterea Terorismului (CTC) din CIA, 
unde se remarcase printr-o poziţie dură. Fusese ofițer de carieră 
în America Latină, iar în CTC îşi folosise din plin experienţa 
dobândită în contactele cu regimuri corupte din medii legale 
îndoielnice. Multe dintre vedetele noastre în lupta antiteroristă 
proveneau din diviziile din America Latină sau Africa. 

— Jose, am început eu, nu te gândeşti să iei nicio decizie azi 
de a-ţi schimba viaţa, aşa-i? 

El m-a asigurat că nu. Asta era bine, fiindcă sufeream deja de 
hemoragie de talente. 

CIA constituia o problemă care se agrava, dar adevărul era că 
şi eu înţelegeam greşit unele lucruri. Când i-am explicat prima 
dată lui Negroponte situația comunității serviciilor secrete 
americane, am clasificat cele 16 agenţii pe trei niveluri. Cele cinci 
de pe nivelul cel mai de jos, care aparțineau serviciilor militare şi 
Pazei de Coastă, necesitau puţină atenție, fiindcă erau în general 
departamentale. În mod ireverenţios, am încheiat prezentarea lor 
astfel: 

— Le poţi invita la petrecerea de Crăciun. Vor fi încântate. 

Iată şi legenda pentru acronimele mai obscure: DIA (Defense 
Intelligence Agency), NRO (National Reconnaissance Office), NGA 
(National Geospatial-Intelligence Agency), DEA (Drug Enforcement 
Administration) INR (State Department's Bureau of Intelligence and 
Research). 

Nivelul următor era diferit. Agenţiile de acolo erau mici, dar 
făceau lucruri imposibile pentru alţii, ca de exemplu analizele pro- 
funde ale Biroului pentru Informaţii şi Cercetări al Departamentului 
de Stat, sau expertiza nucleară inegalabilă a Departamentului 
Energiei. Abilităţile în materie de HUMINT ale Departamentului de 
Combatere a Drogurilor (DEA) erau inegalabile şi exista o legătură 
tot mai mare între droguri şi alte ţinte pe care le urmăream. Depar- 
tamentul Securităţii Interne continua să încerce definirea, ca să nu 
mai amintesc de controlul, informaţiilor de securitate pe plan intern, 
dar stătea călare pe un tezaur de informaţii provenite de la imigrare, 
vămi, grăniceri şi alte elemente, ce puteau avea o valoare informativă 
importantă. Agenţia de informaţii a Trezoreriei era poarta spre arma 
de mare precizie a secolului al XXI-lea: sancțiunile specifice. 

— Ele nu-ţi vor solicita prea mult timp, însă trebuie să le 
urmăreşti cu atenţie, i-am zis lui Negroponte. 

I-am spus după aceea că nivelul cel mai de sus al comunității 
serviciilor secrete era format din şase organizații masive, care se 
axau pe culegerea de informaţii: CIA (informaţii culese de oameni), 
NSA (informaţii rezultate din semnalele de comunicaţii), NRO 
(culegerea bazată în spaţiul cosmic), FBI (informaţii interne), NGA 
(imagistică) şi DIA (informaţii militare). 

— Dacă le înţelegi bine pe astea, i-am zis, totul se va aranja de 
la sine. Dacă le înţelegi greşit, nu va mai conta absolut nimic. 

Judecând după noua legislație, am presupus că CIA, lipsită acum 
de îndatoririle comunității, se găsea pe acelaşi nivel cu celelalte 
cinci. M-am înşelat. După şase luni în funcţia de prim-adjunct al 
directorului Serviciilor Naţionale de Informaţii, mi-a fost clar că 
CIA era unică — rămăsese specială şi cu un rol central. 

Doar CIA desfăşura acţiuni sub acoperire şi dirija cele mai 
delicate operaţiuni de HUMINT. Avea singurul colectiv de analişti 
neataşaţi intereselor unui secretar guvernamental. Avea de ase- 
menea, de departe, cel mai mare colectiv de analişti dintre toate 
organizaţiile guvernamentale. Şefii de staţii CIA erau chipul pe care 
îl arătam spre celelalte servicii secrete din lume. 

Succesele sau eşecurile Agenţiei afectau întregul mai mult decât 
performanţele oricărei alte organizații. Dacă reuşeşti cu CIA, am 
început să-mi spun, totul va fi bine. Dacă dai greş, restul nu va mai 
conta. Am conchis că era prea important ca să dau greş. 

Iar asta se întâmpla cu luni bune înainte să am vreo idee că 
următoarea mea escală va fi Langley. 

Legea părea de fapt să valideze că relația cea mai importantă 
din cadrul comunităţii serviciilor secrete era cea dintre DNI şi 
directorul CIA. Ba chiar era atât de importantă, încât legea spunea 
că DNI va propune preşedintelui candidatura directorului CIA, 
unicul şef de agenţie identificat ca atare. 

Totuşi în istoria DNI-ului, o singură dată un DNI interimar 
nominalizase un director CIA. Mai exact, John Negroponte, pe 
atunci ambasador, a sugerat numele meu preşedintelui Bush, dar eu 
am servit ca director al CIA doar şase luni înainte ca el să ocupe 

postul pe care-l visase toată viața: subsecretar de stat. În anul 2008, 
Blair, care fusese desemnat DNI, n-a jucat niciun rol în selectarea lui 
Leon Panetta ca director CIA al noii administrații. Numirea lui Dave 
Petraeus a fost un produs al manevrelor Casei Albe. Iar datorită 
relaţiei sale personale cu preşedintele, John Brennan i-a fost propus 
lui Jim Clapper ca înlocuitor al lui Petraeus dacă Brennan dorea 
postul (aşa cum s-a şi întâmplat). 

Implementarea structurii ODNI avea să fie mereu dificilă, însă 
asemenea paşi o făceau în mod clar mai dificilă decât ar fi trebuit. 

Nu ne-au ajutat nici evenimentele externe. În primele 14 luni 
de existenţă ale noii structuri s-au consemnat trei dintre cele mai 
controversate scurgeri de informaţii din istoria serviciilor secrete 
americane. În noiembrie 2005, Dana Priest a început parada Pulitzer 
cu o demascare a programului de detenţie şi interogare al CIA, pe 
care l-a etichetat în mod notoriu „închisorile secrete”. Peste nici o 
lună, New York Times a publicat o altă serie de articole recom- 
pensate cu un Premiu Pulitzer, semnate de Eric Lichtblau şi James 
Risen, despre programul Stellarwind al NSA. În luna iunie a anului 
următor, trei cotidiene de circulaţie naţională au anunţat că servi- 
ciile secrete americane exploataseră baza de date de tranzacţii 
financiare internaționale numită SWIFT pentru a identifica transfe- 
ruri teroriste de bani. 

Toate au fost subiecte importante şi au apăsat greu asupra noii 
conduceri DNI, chiar în timpul construirii întreprinderii în sine. 
Aceasta a fost vestea proastă. 

Vestea bună a fost că preşedintele l-a însărcinat pe noul DNI 
cu rezolvarea acestor crize. Fără doar şi poate, Negroponte era omul 
perfect pentru răspunsul administraţiei, având acces neîngrădit la 
preşedinte, cu care a stabilit calea pe care să înainteze. George Bush 
citise legislația. 

Rămâneau totuşi întrebări fără răspuns despre autorităţile 
DNI-ului şi acestea au fost viu reliefate în ianuarie 2008, când 
stafful Consiliului Naţional de Securitate a recomandat ca Ordinul 
executiv 12333 să fie actualizat şi modificat pentru a întări atribu- 
ţiile DNI-ului. Acesta era un document din era Reagan care contura 
rolurile, responsabilităţile, autorităţile şi limitările serviciilor secrete 

americane. Bineînţeles, el nu reflecta în niciun fel noua legislaţie şi 
nici măcar existenţa DNI. 

Casa Albă miza pe faptul că prieteniile existente între 
jucători-cheie — secretarul apărării Gates, DNI McConnell, Jim 
Clapper (care conducea actualmente serviciul de informaţii al 
Departamentului Apărării) şi eu — aveau să depăşească interesele 
birocratice înrădăcinate. 

Noi am încercat, dar uneori bunăvoința nu ajunge. În refor- 
mularea Ordinului executiv au apărut o mulțime de probleme, însă 
cea esenţială a fost vetoul virtual pentru secretarul apărării (şi de 
aceea pentru toți membrii cabinetului care aveau elemente din 
comunitatea serviciilor secrete în cadrul propriilor lor departa- 
mente), creat de Secțiunea 2018 din Legea de reorganizare a servi- 
ciilor secrete din 2004. Secţiunea în sine părea să acorde o ocazie de 
a limita impactul prevederii, deoarece îi cerea în mod explicit 
preşedintelui să emită direcțiuni pentru implementare. Aşa ceva nu 
se mai făcuse niciodată şi rescrierea Ordinului executiv 12333 a fost 
o oportunitate perfectă pentru remedierea situaţiei. Versiunea 
originală a noului Ordin executiv pe care l-a propus DNI McConnell 
declara cu îndrăzneală ca îndeplinirea atribuțiilor DNI-ului în 
conformitate cu Ordinul executiv sau cu prevederile legii să nu fie 
considerată o abrogare a autorităţii diverşilor şefi de departamente. 
Aşa ceva ar fi aruncat probleme grele pe umerii DNI. Oficialii 
Cabinetului urmau să fie cei care să se adreseze Casei Albe dacă 
DNI-ul decidea să acționeze îndrăzneț (şi fără consens). 

Am susținut energic propunerea, deoarece era consecventă cu 
intenţia originală a statutului: consolidarea şefului comunității. Pe 
de altă parte, ca director al CIA, nu eram complet altruist, deoarece 
Agenţia noastră era singura „neprotejată” de prerogativele unui 
membru al Cabinetului şi, în absenţa acelui gen de presupunere, 
DNI şi mai ales stafful său aveau să se concentreze tot mai mult pe 
CIA în mod nejustificat — deoarece o puteau face. Nu uitaţi, asta se 
făcea în conformitate cu o lege concepută să slăbească controlul 
direct al Agenţiei de către DNI, simultan cu întărirea ei în alte părți. 

Am argumentat cu îndârjire, dar (cu excepţia lui McConnell) 
am fost în general singur. La urma urmelor, încăperea era plină cu 
membri ai Cabinetului. 

Versiunea finală a Ordinului executiv a precizat unele aspecte 
ale mandatului DNI-ului, dar nu şi în privinţa acestui aspect-cheie. 
Ea sublinia că, în îndeplinirea responsabilităților sale potrivit 
Ordinului executiv sau legii, DNI va respecta și nu va abroga autori- 
tatea diverşilor şefi de departamente. Impactul Secţiunii 1018 nu 
fusese diminuat, ci consolidat. 

Problemele nu s-au sfârşit aici, chiar dacă nu se comparau cu un 
Ordin executiv. Una dintre ele era însă de-a dreptul stupidă, dar 
uneori, în Washington, fronturile de bătălie se formează tocmai în 
privinţa unor asemenea chestiuni. 

Încă de la începuturile mele ca adjunct al lui Negroponte, am 
cerut personalului să redacteze un mesaj care anunţa că şefii de staţii 
CIA din toată lumea vor funcționa şi ca reprezentanţi personali ai 
DNI-ului pe lângă serviciul local de informaţii. Părea o simplă 
aliniere a reprezentării noastre peste hotare cu noua structură (şefii 
stațiilor fuseseră până atunci reprezentanţii DCI-ului). 

Prima problemă a fost că CIA ne punea sub semnul întrebării 
pur şi simplu capacitatea de a face acest lucru. Apoi au început să 
curgă plângerile din partea altor agenţii mari. „Dar noi? De ce nu se 
poate ca reprezentantul nostru din capitala altei ţări, cu care avem 
o relaţie foarte puternică, să fie reprezentantul DNI-ului?” 

Sincer vorbind, nu existau multe locuri care să corespundă 
acestei pretenții şi, oricum, şeful staţiei CIA avea să rămână mereu 
principalul consilier pe probleme de informaţii al ambasadorului. 
De ce să ne derutăm pe noi şi pe aliaţii noştri? 

În plus, exact aceeaşi lege care crea DNI definea în mod specific 
relaţiile de informaţii cu străinătatea ca fiind domeniul CIA. 
În timpul dezbaterii legii, DCI-ul interimar McLaughlin a izbutit 
să convingă Capitoliul să admită că directorul CIA (nu DNI) va 
„coordona relaţiile între elemente ale comunității de informaţii şi 
serviciile secrete sau de securitate ale guvernelor străine” 

Lui Henry Kissinger i se atribuie în mod curent observaţia: 
„Politicile interne din organizaţii sunt atât de mizerabile tocmai 
pentru că mizele sunt atât de mici”. Acelaşi lucru a devenit valabil 
şi pentru comunitatea serviciilor secrete, când problema reprezen- 
tantului DNI-ului a devenit o chestiune de afirmare a virilității 
pentru mulți, şi mai ales pentru CIA. 

Acesta este genul de afirmaţie care n-ar trebui consemnată 
niciodată în scris. Teoretic vorbind, cine ar fi putut contesta dreptul 
DNI-ului de a-şi numi propriii reprezentanți, chiar dacă unii nu 
erau din CIA? Negroponte şi cu mine n-am procedat aşa, dar nu 
pentru că ne-ar fi lipsit puterea de a o face. 

Din motivele enumerate mai sus, m-am gândit că ar fi întot- 
deauna o idee proastă în practică, însă numărul de circumstanţe în 
care opinia contrară putea fi contestată era atât de mic, încât dacă ele 
ar fi devenit vreodată o problemă, putea fi abordată punctual în 
discuții telefonice discrete cu ambasadorii şi şefii agenţiilor afectate. 

Formularea oficială a acelui drept ar fi trezit o mulțime de 
fantome, mai ales în CIA, care simţea că poziţia tradițională îi era 
amenințată cam de toate aspectele legii de reformare a activităţii de 
culegere de informaţii. Până şi Steve Kappes, adjunctul meu care 
era foarte ataşat de CIA, dar de asemenea foarte meticulos în analize, 
a descris situaţia într-o şedinţă ODNI ca fiind o „linie roşie 
nucleară” 

Când am ajuns la CIA, directorii de departamente mi-au soli- 
citat să prezint problema cuiva din Aripa de Vest a Casei Albe. Fără 
s-o spună direct, ei doreau să discut cu Steve Hadley sau cu şeful de 
cabinet al Casei Albe, Josh Bolten. Am replicat prompt că dacă 
chestiunea ajungea la nivelul acela, am fi pierdut. Era imposibil ca 
administraţia prezidenţială să nu-l susțină pe DNI într-o astfel de 
privinţă. Indiferent care ne-ar fi fost argumentele, am prezis că ele 
ar fi fost complet neînsemnate comparativ cu prioritatea autorității 
DNI-ului. 

În particular îi spusesem noului DNI, Mike McConnell, că 
trebuia să mă lupt cu el cu ghearele şi cu dinţii în această privință. 
Dar am adăugat că ştiam că decizia finală îi aparținea. Am mai spus 
că dacă se va ajunge la aşa ceva, mă voi bate până la moarte pentru 
cauza mea, ca un bărbat adevărat. El a zâmbit. Ştia în ce poziție mă 
aflam şi înțelegea ce îi spuneam. 

Problema aproape că a fost rezolvată la o şedinţă a comitetului 
executiv al DNI-ului, format din şefii tuturor serviciilor secrete. 
Schimbam cu regularitate locurile de întâlnire şi acum ne aflam la 
Fort Meade, în jurul masivei mese de conferinţe a directorului NSA, 
care părea desprinsă din filmul Dr. Strangelove. 

Aproape că decisesem să cedez, înțelegând că aici vorbeam 
despre puterile abstracte ale DNI-ului. Stăteam aproape de centrul 
mesei în formă de U, cu McConnell în extremitatea dreaptă. Keith 
Alexander, directorul NSA, a deschis discuţiile, susținând cu con- 
vingere că de fapt dorea să aducă în unele dintre posturile acelea 
oameni din NSA şi dorea s-o facă foarte repede. Bob Murrett, amiral 
al Forțelor Navale care conducea Agenţia Naţională de Informaţii 
Geospaţiale, a făcut o propunere similară. 

În clipa aceea mi-a fost clar că nu discutam chestiuni teoretice. 
Dacă aş fi fost de acord cu propunerea, am fi început să discutăm 
despre ce posturi urmau să revină cărei agenţii. Aşa cum am spus, mi 
se părea o idee proastă şi în niciun caz nu doream să-mi petrec 
următoarele luni certându-mă pentru distribuirea unor posturi. 
Până când McConnell a ajuns la mine, mă convinsesem să mă opun 
propunerii şi am spus că — bazându-mă pe lege — relaţiile în materie 
de informaţii străine se aflau în competența mea de DCIA. Punct! 

McConnell a replicat că legea menţiona că eu urma să execut 
aceste sarcini sub îndrumarea lui, dar apoi n-a mai insistat. 

Mai mult de atât nu am putut face pentru a ajunge la o înţe- 
legere. Amândoi ar fi trebuit să ne fi străduit mai intens. Mike 
McConnell şi cu mine ne ştiam de mulți ani, eram prieteni şi acu- 
mulaserăm împreună aproape trei sferturi de secol de experiență 
în domeniul informaţiilor. Ar fi trebuit să fi înmormântat totul, dar 
n-am făcut-o. 

Deşi problema a rămas nerezolvată, McConnell n-a insistat. Am 
fost ca doi copii care au aruncat de la unul la altul o minge de 
baseball pe tot restul mandatelor noastre. Atâta timp cât nu lăsam 
ca mingea să atingă pământul, nu produceam niciun prejudiciu. Am 
ţinut mingea în aer până în ianuarie 2009, după care am pasat-o 
succesorilor noştri. 

Ştiu că toate acestea par banalităţi şi am spus deja că aşa a fost, 
dar ele au dus într-un final la prima demisie forțată din istorie a 
unui DNI. 

Luând exemplul tatălui său, preşedintele Bush i-a recomandat 
noului preşedinte ca atât McConnell, cât şi eu să mai rămânem în 
funcţii o vreme. Nouă nu ni s-a cerut însă acest lucru. 

Denny Blair, alegerea pentru DNI a preşedintelui Obama, s-a 
remarcat pentru energia sa, dedicare şi câteva idei foarte clare 
despre ceea ce dorea să facă. În mod altruist, şi-a ales un adjunct, 
Dave Gompert, cu multă experienţă în domeniul politicii, care să 
participe la multe dintre şedinţele de mare interes de la Casa Albă, 
astfel ca el să-şi poată dedica mai mult timp sarcinii mai anonime, 
plictisitoare şi adesea lipsite de recunoştinţă de a conduce comu- 
nitatea serviciilor secrete. 

Totuşi, până şi măsurile bine motivate ale lui Blair abia dacă 
l-au ajutat să iasă din dificultățile politice. Numirea de către el a lui 
Chas Freeman — un diplomat de carieră iconoclast, cu opinii 
controversate despre aproape toate subiectele, dar mai ales Israel, 
China şi Arabia Saudită — în fruntea Consiliului Naţional de Infor- 
maţii fusese gândită pentru a stârni comunitatea analitică, dar n-a 
reuşit decât să stârnească grupuri de lobby şi, finalmente, Casa Albă. 

O altă furtună publică a fost declanşată de nota informativă 
destul de corectă pe care Blair a adresat-o comunităţii serviciilor 
secrete potrivit căreia, indiferent de nemulțumirea lui personală față 
de tehnicile amplificate de interogare, utilizarea lor asupra unor 
lideri al-Qaeda dusese la obţinerea unor informaţii valoroase. Iar 
mărturia lui depusă în fața Capitoliului că „Grupul pentru intero- 
garea deținuților de mare valoare” ar fi trebuit să-l fi anchetat pe 
teroristul „cu bomba în chiloţi” din Detroit, din decembrie 2009, a 
silit echipa de presă a preşedintelui să se grăbească să explice că 
administraţia încă nu apucase să stabilească componența grupului 
respectiv. 

Depărtarea dintre Blair şi preşedinte sau de echipa acestuia a 
fost produsul declaraţiilor lui publice, nu doar ocazional diferite de 
cele prezidenţiale (ceea ce, apropo, nu este deloc un viciu pentru 
un oficial din comunitatea informaţiilor). Preşedintele şi Blair nu 
se cunoşteau şi nu s-au întâlnit frecvent în timpul tranziției. Când 
am menţionat unui apropiat al administraţiei că părea să existe o 
prăpastie reală între „tipii din campanie” şi cei (ca Blair) care sosiseră 
ulterior, persoana respectivă m-a corectat: 

— Ei nu sunt „tipii din campanie”, ci tipii pre-lowa. 

Blair n-avea să aparțină niciodată grupului aceluia. 


Este oare realmente necesar? 201 


Deoarece apărea în presă mai mult decât îşi dorea sau era 
necesar să fie, fiindcă nu avea o relaţie strânsă cu preşedintele sau 
stafful lui apropiat, Blair trebuia să stabilească o relaţie funcțională 
cu cel mai important dintre şefii agenţiilor pe care le conducea — 
directorul CIA. Iar Leon Panetta era abil politic — fusese congresman 
— şi un apropiat personal al lui Rahm Emanuel, şeful de cabinet al 
Casei Albe, alături de care fusese la Casa Albă pe timpul lui Clinton. 

În audierile pentru confirmarea sa ţinute în fața Comisiei 
pentru Serviciile de Informaţii a Senatului, Panetta a fost întrebat 
cum îşi vedea relația cu DNI. O întrebare destul de grea, deoarece 
legea pentru reformarea serviciilor de informaţii consemnează 
faptul că directorul CIA „raportează” DNI-ului, dar evită cu grijă 
cuvinte ca „autoritate”, „directivă” şi „control”. Încheindu-şi răspun- 
surile la mai multe întrebări, Panetta a rezumat, spre satisfacția 
Comisiei: 

— DNI este şeful meu. 

Poate că Blair n-a mai avut aceeaşi părere după un an, când 
Panetta şi-a anunţat şefii de staţii să ignore o directivă pe care o 
primiseră cu numai câteva zile în urmă de la DNI cu privire la 
subiectul încă sensibil al reprezentanţilor acestuia. La fel ca 
McConnell, Blair dorea să aibă dreptul de a alege în unele dintre 
posturile respective şi alte persoane decât şefii de stații CIA. Atâta 
doar că el se mulțumise să anunţe directiva potrivit dreptului său 
suprem şi fără niciun avertisment prealabil. 

Conflictul public care a urmat între ocupanții primelor două 
funcţii ale comunității serviciilor secrete americane (şi care nu erau 
ofițeri de carieră în informaţii) a trebuit soluționat de Casa Albă. Eu 
am afirmat că nu ar fi trebuit să se ajungă la aşa ceva, întrucât CIA 
va pierde. Administraţia i-a luat însă partea directorului CIA, iar 
DNI a pierdut, şi încă în mod public. 

Dacă susținerea acordată de Casa Albă lui Blair a părut firavă în 
acest caz, ea a dispărut complet după tentativa de atentat asupra 
unui avion al liniei Northwest în ziua de Crăciun a anului 2009. 
Ca de obicei, s-a arătat cu degetul acuzator şi au fost descoperite 
unele deficienţe reale. 

Detaliul izbitor nu a fost existenţa acestora, ci mai degrabă 
persoana care le descoperise — nu DNI, presupusul şef al comuni- 
tăţii serviciilor secrete, ci John Brennan, fost agent CIA şi actualul 
consilier prezidenţial pe probleme de securitate internă. DNI şi 
şefii agenţiilor afectate au fost informaţi despre descoperirile lui 
doar cu puţin timp înainte ca preşedintele să le facă publice, iar 
anunțul a fost întârziat când ei au protestat furios (realmente) față 
de unele concluzii. În zilele şi săptămânile următoare, Brennan a 
devenit imaginea publică a administraţiei în materie de servicii de 
informaţii. 

Cu toate că şi el ordonase analizarea amănunțită a informaţiilor 
ce duseseră la incidentul de la Detroit, DNI aproape că n-a fost zărit. 

Părea doar o chestiune de timp până ce lui Blair avea să i se 
ceară demisia. De altfel, nu mai era pentru nimeni un secret faptul 
că Consiliul Consultativ pentru Informaţii al preşedintelui se 
interesase deja despre statutul DNI-ului. Chuck Hagel, preşedintele 
consiliului, m-a rugat să particip la o discuţie amicală cu ei. Când 
m-au întrebat cum ar trebui să procedeze, am recomandat ca foto- 
graful oficial al Casei Albe să facă o poză pe care s-o distribuie după 
aceea peste tot: Denny Blair şi preşedintele, singurii doi vizibili în 
cadru, foarte aproape unul de celălalt, aplecaţi peste o hartă sau un 
document; preşedintele şi consilierul lui pe probleme de informaţii 
împărtăşesc secrete, împărtăşesc aceleaşi opinii! Imaginea aceea — 
dublată, desigur, de o realitate corespondentă — i-ar fi putut asigura 
lui Blair sprijinul necesar pentru a-şi îndeplini cu succes mandatul. 

Propunerea mea nu a fost luată în consideraţie. Schimbarea din 
funcţie a lui Blair a fost lipsită de eleganţă, cu o înştiinţare prealabilă 
făcută cu foarte puțin timp înaintea anunţului din presă şi câteva 
mulțumiri standard pentru activitatea pe care o depusese. 

La această situaţie a contribuit realmente problema reprezen- 
tanţilor DNI-ului. Pentru că nu reuşisem să-l scap pe Blair de ea şi 
să închei cazul cu Mike McConnell, tot ce puteam face era să le 
reamintesc prietenilor mei din CIA, destul de optimişti după 
câştigarea acestei bătălii, despre ultima scenă din filmul Revolta de 
pe Caine, realizat după romanul omonim al lui Herman Wouk. Este 
vorba despre scena în care José Ferrer (avocatul apărării echipajului 

în fața Curţii Marţiale) le reamintește ofițerilor navei, care 
sărbătoreau victoria, că sarcina lor nu era de a-l înfrânge pe căpitan, 
ci de a-l ajuta să învingă. 

Jim Clapper a fost nominalizat pentru a se alătura şirului de 
bărbaţi talentaţi — Negroponte, McConnell, Blair — care fuseseră 
selectați ca DNI. Dar când a acţionat în vederea schimbării DNI-ului 
în primăvara anului 2010, administraţia a schimbat de asemenea şi 
definiţia postului. În observaţiile sale despre nominalizarea lui 
Clapper, preşedintele Obama a subliniat că acesta, ca şef al informa- 
ţiilor Pentagonului, „a supervizat cu succes personalul de informaţii 
militar şi civil, şi bugetele, care formau grosul comunității serviciilor 
noastre secrete, formată din 16 agenţii”. Era vorba despre agențiile 
mari de informaţii din Departamentul Apărării; implicaţia clară era 
că nu avea să mai facă asta în următorul său post. 

A doua zi, Washington Post a publicat un articol de fond a cărui 
sursă evidentă erau oficiali din Casa Albă şi care descria „persoana 
inestimabilă [din anturajul preşedintelui] căreia trebuie să i te 
adresezi” în privința multor probleme legate de serviciile secrete. 
Atât doar că nu era vorba despre noul nominalizat ca DNI, ci despre 
John Brennan. Deşi oficialii negau că John Brennan ar fi fost DNI-ul 
de facto, nu se putea nega că el îşi folosea vasta cunoaştere a comu- 
nității serviciilor secrete pentru a da directive sau chestiona direcţii 
şi departamente specifice fără să-l informeze întotdeauna pe şeful 
agenţiei, cu atât mai puțin pe DNI. 

De altfel, Comisia 11 septembrie examinase ideea ca DNI să facă 
parte din personalul Casei Albe, dar o respinsese până la urmă. 
Totuşi, Brennan era de încredere şi îndeajuns de muncitor pentru a 
se apropia periculos de mult de statutul acela, chiar în timp ce 
acționa de pe o poziţie neconfirmată, dincolo de controlul congre- 
sional, şi avea contacte în Aripa de Vest a Casei Albe cu colegi 
responsabili de decizii de politică internă şi externă. 

În aceeaşi zi de duminică în care a fost publicat articolul din 
Washington Post, secretarul apărării Gates (care insistase pentru 
Clapper) le-a oferit reporterilor o analiză minuțioasă şi aparent bine 
pregătită a ceea ce însemna de fapt postul DNI. El şi-a punctat 
remarcile cu o mulțime de referiri la „temperament”, „chimie 

pozitivă”, „înţelegere reciprocă” şi motivarea personalului prin 
„satisfacerea intereselor lor” şi determinarea lor „de a lucra laolaltă 
în mod voluntar”. El a sugerat că poziția de DNI era mai apropiată 
de cea a unui „preşedinte puternic de comisie congresională decât 
de a unui CEO” 

Ca ofițer CIA de carieră şi fost DCI, Gates cunoştea bine 
subiectul. Preşedintele Bush îi oferise postul de DNI, dar îl refuzase 
deoarece considera că era o funcție lipsită de puteri adecvate. În 
timpul dezbaterii prilejuite de legea din 2004, Gates publicase un 
editorial în calitate de invitat, prin care îşi exprimase susținerea 
pentru un şef împuternicit al serviciilor secrete. Acum solicitarea 
pe care i-o adresase lui Clapper de a conduce practic o coaliție a 
celor doritori sugera că ar fi fost soluția cea mai bună la care putea 
să spere. 

Nu există nicio îndoială că legea şi DNI-ul au realizat unele 
lucruri bune. De exemplu, Centrul Naţional pentru Combaterea 
Terorismului al DNI-ului este un succes însemnat. Datele interne 
şi externe, informaţiile despre aplicarea legii şi inputurile de la 
numeroase agenții fuzionează zilnic aici. Aşa ceva n-ar fi fost posibil 
niciodată în vechea structură DCI. Cultura politică a Statelor Unite 
n-ar fi putut accepta o asemenea contopire solidă de informaţii 
despre aplicarea legii pe plan intern şi informaţii brute de peste 
hotare într-o structură aflată direct sub un șef al comunităţii care era 
şi şeful serviciului de spionaj american în străinătate. 

Mike McConnell a utilizat de asemenea poziția DNI-ului 
pentru a introduce schimbări ce ar fi fost altfel imposibile. El a 
încasat atacuri personale sălbatice din partea unor membri, a 
perseverat cu încăpățânare şi a determinat aproape de unul singur 


3 National Counterterrorism Center (NCTC), care nu trebuie 
confundat cu Centrul pentru Combaterea Terorismului al CIA 
(Counterterrorism Center — CTC). Ambele organizaţii continuă să existe, 
desigur cu suprapuneri şi similitudini, totuşi NCTC este axat în principiu 
asupra amenințărilor, iar CTC se ocupă în general cu lupta pe teritoriul 
inamicului (n.aut.). 

Congresul să amendeze Legea FISA în 2008, ceva ce nici Keith 
Alexander, nici eu n-am fi putut face ca directori ai NSA. De 
asemenea, el l-a convins pe preşedintele Bush de iminența ame- 
nințării cibernetice şi l-a determinat să lanseze Comprehensive 
National Cybersecurity Iniative (Iniţiativa multilaterală de secu- 
ritate cibernetică națională — n.trad.), un program redefinit, dar 
practic sancționat în timpul preşedintelui Obama. 

Beneficiind de susținerea puternică şi de participarea CIA, 
McConnell a lansat de asemenea iniţiative despre schimbul de 
informații şi misiuni comune, care aveau să ofere beneficii impor- 
tante pe termen lung. 

Jim Clapper s-a concentrat pe fuzionarea într-un tot a nume- 
roaselor sisteme IT. El a înființat de asemenea postul de manager de 
misiune, care să coordoneze culegerea, analiza şi contrainformațţiile 
în funcţie de subiect sau ţintă, nu potrivit disciplinei sau organizaţiei 
care culesese informațiile. Acum există directive pentru bugete 
consolidate ale programelor de informaţii naționale şi militare. 

Aceste măsuri au fost rareori dezvăluite de mass-media, dar cu 
timpul ele au creat acea integrare mai bună cerută de lege. 

Genul acesta de schimbare pe termen lung impulsionată de 
consens poate fi soluția aşteptată — suficient de bună şi maximum 
la care putem spera în mod realist. În primul rând, nu există cu 
adevărat soluții permanente pentru dilema care a animat totul: 
echilibrarea autonomiei de acţiune cu unitatea de efort. 

În mod cert, nimeni dintre cei care activează în domeniul 
informaţiilor nu doreşte cu adevărat ca Congresul să ridice capota şi 
să înceapă altă revizie capitală. Privind retrospectiv, majoritatea 
celor implicaţi sunt de părere că statutul din 2004 ne-a ferit poate 
de un glonț letal. Ar fi putut să fie mult mai rău. 

Structura aceasta poate să funcționeze. Va depinde pur şi simplu 
de oameni şi de relaţii, nu de structuri sau statuturi oficiale. 

Primul este preşedintele. În structura aceasta, nimeni altul nu 
poate avea susținerea DCI-ului. Rumsfeld a avut dreptate. La fel ca 
DCI-ul, nu există practic nimic ce DNI-ul să nu poată face dacă o 
doreşte preşedintele. Nu avem decât de câştigat atunci când 
preşedintele manifestă un interes personal față de sănătatea 

comunității serviciilor secrete şi nu numai față de produsele ei. 
Preşedintele Bush personal a prezidat ceremonia depunerii 
jurământului de către mine şi Negroponte. Steve Hadley l-a chemat 
săptămânal pe DNI pentru discuţii despre probleme legate de 
comunitatea serviciilor secrete, iar eu m-am alăturat lor la fiecare 
două săptămâni. 

Urmează apoi caracterul DNI-ului. Prin definiţie, el trebuie să 
fie extraordinar de talentat, deoarece va conduce prin abilitățile 
unui organizator de comunitate mai degrabă decât prin cele ale unui 
comandant de război. El va necesita de asemenea o relaţie strânsă cu 
preşedintele, fie existentă înainte de a fi numit în post, fie pe care să 
şi-o dezvolte rapid după numire. 

După aceea DNI-ul trebuie să aibă legături strânse şi cu direc- 
torul Agenţiei Centrale de Informaţii. El îi datorează directorului 
CIA un spaţiu destul de mare de manevră; în schimbul acestuia, 
merită să beneficieze de multă transparenţă față de operaţiunile 
Agenţiei. Iar asta necesită multă încredere personală, cu mult peste 
cea pe care instituţiile vor dori vreodată să şi-o acorde reciproc. 

Oamenii capabili depăşesc structuri imperfecte. Aceasta nu 
este formula de succes recomandată de obicei de manualele de 
management, dar în lumea reală a întreprinderilor complexe şi 
importante reprezintă uneori tot ce putem face mai bine. 


ZECE 


„VREAU SĂ PREIEI CIA” 


WASHINGTON, DC, MAI-SEPTEMBRIE 2006 


— Mire, preşedintele vrea să discute mâine cu tine. 

Şeful meu John Negroponte, directorul Serviciilor Naționale de 
Informații, îmi telefonase de la New York. 

— Vrea să facă nişte schimbări în CIA. 

Era începutul lunii mai, anul 2006. 

Ambasadorul Negroponte îmi spusese deja că era de părere că 
aş fi un director bun pentru CIA. Se părea că momentul sosise, mult 
mai curând decât se aşteptase vreunul dintre noi. Profund implicată 
într-o mulțime de războaie, CIA suferea de sindromul copilului 
maltratat. 

Iar după câteva zile, al treilea om din agenţie, Kyle Dustin 
„Dusty” Foggo, avea să fie implicat într-un scandal de mită şi 
biroul lui avea să fie sigilat cu panglicile galbene ale criminaliştilor. 

Persoane puternice din SUA acuzau CIA de delicte care depă- 
şeau cu mult corupția lui Foggo. Washington Post susținuse deja 
existența închisorilor secrete ale Agenţiei, iar în mass-media se 
difuzau reportaje extinse despre tortura prin simularea înecului şi 
alte tehnici agresive de interogare pe care agenţii CIA le utilizaseră 
împotriva deținuților de acolo. 

Iar aprecierile eronate ale CIA despre armele de distrugere în 
masă din Irak deveniseră parte din istoria Agenţiei. 

Moralul era la pământ şi Agenţia începuse să piardă talente 
reale. Mai târziu mi s-a spus de către oameni care lucrau acolo — şi 
pe un ton realmente sumbru de oameni care nu mai lucrau acolo — 
că se puneau în discuţie chiar existența şi viitorul instituţiei. 

Unii dintre ei mi-au mulțumit pentru că salvam CIA. Mă 
îndoiesc că Agenţia s-ar fi dezintegrat, dar criza imediată a reflectat 
o sumedenie de anxietăți, dintre care nu cea din urmă era Biroul 
Directorului Serviciilor Naţionale de Informaţii pentru care lucram. 

CIA îşi pierduse mult din rolul primordial în comunitatea serviciilor 
secrete americane. 

Întrucât fusesem principalul adjunct al lui Negroponte, aş fi 
putut să fiu văzut ca parte a problemei, dar din fericire eram destul 
de cunoscut la Langley ca general cu patru stele al Forțelor Aeriene 
şi ofițer de informaţii de carieră. În cei şase ani pe care-i petrecusem 
la NSA, vizitam Langley de trei-patru ori pe lună. La NSA făceam 
lucruri de care erau mulțumiți. Îi cunoşteam pe oameni şi mulți 
dintre ei mă cunoșteau la rândul lor. Însă veninul din cupă era faptul 
că eu venisem de la ODNI, care pe atunci era o instituție mai puțin 
iubită la Langley decât Serviciul Federal de Securitate rus sau decât 
vechiul KGB sovietic. 

Nu era nevoie să fii genial ca să înţelegi asta. În 1999, când 
preluasem NSA, agenţia trebuia zgâlțâită zdravăn. Acum, când urma 
să conduc CIA, ştiam că aceasta trebuia potolită. După discuţia 
telefonică cu Negroponte, l-am anunțat pe Larry Pfeiffer, şeful meu 
de cabinet, despre ce planuri aveam şi am intrat în biroul meu din 
baza Bolling a Forţelor Aeriene, cu panoramă peste râul Potomac. 
Aveam acolo două secretare, Mary Jane Scheidt şi Mary Elfman, 
care fuseseră exilate din CIA de oamenii cei mai apropiaţi din stafful 
lui Goss, porecliţi „Gosslings” de cei din Langley. 

— Găsiţi-l pe Steve Kappes, le-am cerut. 

Mary Jane şi Mary m-au privit, s-au privit între ele, s-au uitat 
apoi la mine, s-au privit iarăşi între ele şi un surâs firav le-a înflorit 
pe feţe. Kappes fusese directorul de operaţiuni, un tip respectat, 
până când demisionase cu un an în urmă după ce se certase cu 
„Gosslings” pentru că refuzase să concedieze un subordonat. L-au 
găsit peste câteva minute pe peronul staţiei de metrou Waterloo din 
Londra, unde lucra în serviciile financiare. A răspuns la telefonul 
mobil. 

— Steve, sunt Mike Hayden. 

— Ce faci, Mike? 

— Sunt bine. 

— Te-ai gândit vreodată să fii director adjunct al CIA? 

— Nu. 

— Bun - te-ar interesa? 

— Mike, asta ar depinde foarte mult de cel care ar fi director. 

— Nu-ţi pot spune mai multe, dar eu te-am sunat direct. 

— Te sun eu înapoi. 

Mi-a telefonat după două ore. Discutase cu soția lui, Kathleen. 

— Dacă tu eşti directorul, sunt gata să-ţi fiu adjunct, mi-a spus. 

Doream să fie clar, pe măsură ce avea să se afle că eram 
nominalizat ca director CIA, că era vorba despre o echipă: 
Hayden-Kappes. În caz contrar, numirea mea ar fi fost văzută 
ca o preluare ostilă a DNI, a armatei sau aşa ceva, ceea ce ar fi 
însemnat un risc atât pentru mine, cât şi pentru CIA. Preşedintele 
a fost de acord. Îl cunoştea pe Steve din negocierile lui cu libienii, 
pe care izbutise să-i convingă să renunțe la programul armelor de 
distrugere în masă. Ca atare, administraţia a anunţat noua condu- 
cere sub forma Hayden-Kappes. Asta era important. 

În dimineața următoare, am mers să mă întâlnesc cu preşedin- 
tele Bush în Biroul Oval. El mă cunoştea destul de bine. În ultimul 
an ne mai văzuserăm uneori în Biroul Oval şi în Camera de Criză, 
iar relația noastră fusese cimentată anterior de activitatea mea la 
programul Stellarwind de la NSA imediat după 11 septembrie. 

Însă atunci mă văzuse la conducerea unei agenții SIGINT. CIA 
era altceva, deoarece se ocupa cu HUMINT şi cu activităţile sub 
acoperire. Preşedintele decisese să-mi ofere postul fiindcă avea 
încredere în mine şi în acelaşi timp nu se bucura de alte opțiuni 
viabile. Mi-a spus că dorea să preiau Langley şi să pun lucrurile la 
punct. Am fost reticent, perfect conştient de enormitatea provocării. 

— Domnule preşedinte, i-am spus, să ştiţi că sunt fericit în locul 
unde mă aflu acum. 

— Mike, vreau să preiei CIA, a repetat el. 

Acelea au fost singurele cuvinte de încurajare pe care aveam să 
le primesc. Preşedintele nu avea alternativă şi cred că era şi întristat 
de situaţia de la Langley. În acelaşi timp ţinea la Agenţie şi depindea 
de ea. Foşti membri CIA spuneau că tatăl lui, care fusese DCI, auzise 
de asemenea multe și intervenise. Preşedintele îi ceruse lui Goss, el 
însuşi fost ofițer de caz, să renunțe la locul său din Congres şi la 
preşedinţia Comisiei Permanente pentru Serviciile de Informaţii a 
Camerei Reprezentanţilor pentru a conduce CIA. 

Porter, unul dintre primii mei prieteni din Washington când 
devenisem director NSA, acceptase supus, dar unii dintre asistenții 

săi pe care-i adusese din Camera Reprezentanţilor îl izolaseră de 
angajaţi, o reuşită remarcabilă ținând seama de dedicaţia, căldura 
personală şi bunele intenţii ale lui Porter. După ce însă directorul lui 
executiv fusese implicat într-un scandal de corupție, preşedintele 
Bush nu mai avusese de ales, ci fusese silit să facă o schimbare. 
Decizia lui părea să fie inevitabilă politic. 

Când am ajuns într-un final la Langley, Porter — mereu un 
gentleman — îmi lăsase un bileţel în sertarul din mijloc al biroului 
altfel complet gol. „Mult noroc”, scria pe el. (În perioada aceea am 
primit un singur alt mesaj, de la ambasadorul australian, care con- 
dusese anterior ASIO, serviciul de informaţii interne al Australiei. 
„Nu-i chiar atât de rău pe cât pare”, fusese concluzia lui optimistă.) 

Eu fusesem persoana selectată — şi eram destul de încrezător că 
voi fi confirmat în funcţie. Dar întrucât preşedintele republican era 
slăbit, iar democraţii se aşteptau să câştige majoritatea în ambele 
Camere în noiembrie, preşedintele l-ar fi putut nominaliza pe 
Sf. Francisc de Assisi şi tot ar fi avut probleme. 

Am făcut obişnuitele tururi ale Senatului, lăsându-mă condus 
de competentul Michael Allen din biroul legislativ al Casei Albe. 
Nu mai fusesem nevoit să fac aşa ceva înainte. Confirmarea pentru 
postul de prim-adjunct al directorului Serviciilor Naţionale de 
Informaţii (şi a patra stea pe epoleţii mei) fusese mai degrabă ca o 
paradă a victoriei, deoarece toți doriseră să fie asociați cu noua 
arhitectură a comunităţii serviciilor secrete stabilită de Congres. În 
runda aceea senatorul Biden se desprinsese dintr-un grup mic căruia 
i se adresa pentru a veni la mine şi a-mi strânge mâna, urându-mi 
succes, în timp ce treceam pe lângă exteriorul unei clădiri de birouri 
a Senatului. 

Acum nu puteam intra în nicio asemenea clădire fără să fiu 
asediat de paparazzi. Avea să fie greu şi fiecare discuţie privată avea 
propriul ei caracter. Senatorul Levin, care avea să-mi pună 
întrebările cele mai inteligente şi cele mai dure, m-a avertizat că mă 
va întreba despre infamul memorandum Bybee despre interoga- 
toriile CIA, după care mi-a oferit unele sfaturi realmente utile 
despre felul cum ar fi trebuit să-i răspund. 

Am fost prevenit că unii dintre senatorii cu care urma să mă 
întâlnesc făceau parte din gruparea „elicopterelor negre” (adică 

aveau predispoziție spre teoriile conspirațiilor). N-au fost chiar atât 
de intransigențţi, totuşi au pus întrebări dure, ba chiar unul dintre ei 
s-a lansat într-o suită de contestări recitate la foc automat. 

La un eveniment monden găzduit de reşedinţa ambasado- 
rului australian m-am întâlnit cu senatorul Patrick Leahy. 
Făcusem cândva parte din circumscripţia lui electorală, deoarece 
locuisem patru ani în statul Vermont ca instructor al ofițerilor 
rezervişti. El absolvise chiar colegiul unde predam eu şi-şi înscri- 
sese copiii la aceeaşi şcoală catolică elementară la care învățaseră 
copiii noştri. Între noi exista o relație trecătoare, dar respectuoasă. 
Cu ocazia recepţiei, Leahy a profitat de un moment de intimitate 
şi m-a prevenit simplu să nu-mi pierd omenia. A fost sincer în 
mod evident, totuşi nu pot spune că acele cuvinte au fost foarte 
liniştitoare. 

Un democrat marcant a spus lucruri amabile despre mine într-o 
şedinţă foto desfăşurată în exteriorul biroului său. Pe când ne 
îndepărtam, m-a întrebat care era următoarea mea escală şi i-am 
spus că mergeam la senatorul Wyden. 

— Să vorbeşti fără grabă, m-a sfătuit. 

A fost o povaţă utilă. 

Wyden m-a primit cu picioarele ridicate ostentativ pe măsuța 
de cafea dintre noi, transmițând, nu foarte subtil, mesajul că era 
relaxat, dar în acelaşi timp că eu n-ar trebui să fiu atât de destins, 
deoarece a subliniat apăsat că va avea grijă să fie o audiere dificilă. 

Au existat într-adevăr probleme. În primul rând anunţarea atât 
de promptă a nominalizării mele după plecarea bruscă a lui Porter 
eliminase până şi iluzia consultării Capitoliului în privinţa alegerii. 
Chiar şi republicanii s-au simţit îmboldiţi să reacționeze. 

Unii au obiectat față de numirea unui militar ca director al CIA, 
susținând că voi fi marioneta Pentagonului. Pete Hoekstra, preşe- 
dintele Comisiei pentru Serviciile de Informaţii a Camerei Repre- 
zentanților, a fost cel mai neînduplecat: 

— Consider că este persoana nepotrivită, în locul nepotrivit, la 
momentul nepotrivit. Nu ar trebui ca un militar să conducă o 
agenţie civilă într-un moment ca acesta. 

Bineînţeles, el era din Camera Reprezentanţilor, aşa că n-avea 
să poată vota pentru validarea numirii mele. În plus, toți cei care 

mă cunoşteau pe mine şi relația mea cu Don Rumsfeld, care era una 
de respect, dar nici pe departe călduroasă, ştiau că nu eram defel 
marioneta Pentagonului. 

Poate că era o problemă falsă, dar trebuia să mă ocup de ea. 
Preşedintele chiar mi-o amintise înainte de audierea pentru 
confirmare. 

— Mike, poate că va fi nevoie să te retragi din Forţele Aeriene, 
spusese el. Ne confruntăm cu o serie de opoziții în privinţa asta. 

În cele din urmă, n-am mai fost nevoit s-o fac. 

Problema mai complicată era rolul jucat de mine în Programul 
de supraveghere a teroriştilor. Eu îl înființasem, aşa că era o 
problemă personală — era despre mine. În funcţie de ceea ce credeau 
oamenii despre mine, ştiind perfect că era opera mea, fie aveam să 
mă duc la fund, fie aveam să ies la suprafață. 

Minimul pe care-l puteau face era ca Senatul să-mi susțină 
nominalizarea pentru a obţine de la administraţie mai multe 
informaţii despre program. Aşa s-a şi întâmplat. Pe când Michael 
Allen şi cu mine ne aflam în biroul lui Pat Roberts, preşedintele 
SSCI (Comisia Specială pentru Serviciile de Informaţii a Senatului), 
acesta a fost sunat de vicepreşedinte pentru a-l anunţa că preşe- 
dintele decisese că întreaga comisie trebuia informată despre 
Stellarwind. Roberts a redactat un comunicat de presă, iar Allen 
i-a transmis vestea preşedintelui Comisiei pentru Serviciile de 
Informaţii a Camerei Reprezentanţilor. 

Audierea mea pentru confirmare din partea SSCI s-a desfăşurat 
cu uşile închise şi s-a referit în mare parte la Stellarwind. 

După confirmarea în post, am închis contul Stellarwind (cel 
puţin pentru mine, personal), compărând şi în fața Comisiei 
Permanente pentru Serviciile de Informaţii a Camerei Reprezen- 
tanţilor. 

În timpul audierii publice pentru confirmare din Senat, 
criticii — conduşi de senatorul democrat Wyden de Oregon — au 
repetat acuzaţia că nu fusesem niciodată complet deschis în privința 
programului Stellarwind. De la începerea sa, susținusem mai bine de 
o duzină de informări clasificate pentru legislativ şi niciodată nu 
auzisem obiecții sau sugestii privind vreo schimbare. 

— Cine poate afirma că, dacă vei fi confirmat la conducerea 
CIA, nu vom trece exact prin aceeaşi procedură? m-a întrebat 
Wyden la un moment dat. 

Tot el m-a chestionat despre programul Trailblazer al NSA 
(capitolul 2). Wyden a citat din mărturia depusă de mine cu un an 
în urmă, în care afirmasem că NSA „exagerase” în program. Mi-am 
amintit că folosisem într-adevăr termenul acela. Descriind dezamă- 
girea noastră față de Trailblazer, spusesem că conceptul nostru avea 
să intre în sectorul privat pentru soluţii. „Exageraserăm” în privința 
aceea, deoarece sectorul privat nu părea mult mai priceput decât 
noi în deschiderea de noi drumuri. În realitate, criticasem abordarea 
noastră, însă senatorul nu a dorit să audă clarificări despre subiectul 
în sine. 

În felul acesta se ajungea la tachinări lipsite de sens. Cu un gest 
nervos, am închis carnetul de informare din faţa mea, anunțând 
astfel că, din punctul meu de vedere, conversaţia aceea luase sfârşit. 

— Domnule senator, am anunţat, se pare că va trebui să-mi 
judecaţi pur şi simplu caracterul. 

Mă aflam în Boston la nunta fiului unuia dintre bodyguarzii 
mei din NSA când am fost înștiințat că Senatul mă confirmase în 
funcţie. Toate voturile împotrivă aparținuseră democraţilor: Barack 
Obama, Hillary Clinton, Ted Kennedy, Evan Bayh şi practic toţi cei 
care se gândeau să candideze la preşedinţie. 

După repetiţia pentru nuntă, preotul m-a recunoscut când am 
ieşit din biserică şi mi-a dăruit un crucifix mic, pe care-l am şi 
acum, adăugând că se va ruga pentru mine. După ce m-am urcat în 
SUV-ul meu însoţit de bodyguard, am primit un telefon de la 
senatorul Bayh. 

— Domnule general, a spus el, ştii cum am votat? 

— Da, domnule senator, am aflat, i-am răspuns. 

— Perfect, vei fi un director excelent. Şi-ţi voi acorda tot 
sprijinul meu. Eşti o alegere minunată. 

Senatorul Bayh şi cu mine am rămas apropiați, dar eu nu am 
mai adus niciodată vorba despre convorbirea aceea telefonică. Mi 
s-a părut încurajator că el fusese atât de grijuliu încât să mă sune şi 
să-mi spună să nu bag în seamă decât votul final. În cele din urmă, 

am fost confirmat cu 79 de voturi „pentru” şi 15 voturi „împotrivă” 
Păstrez rezultatul acela înrămat în cabinetul meu. 

Pe 30 mai 2006 am depus jurământul ca director al CIA în Aripa 
de Vest în fața vicepreşedintelui. (Ulterior, preşedintele a condus o 
ceremonie mai formală la Langley.) 

Imediat după aceea am plecat pe George Washington Parkway 
pentru prima mea întâlnire cu personalul în Bubble, amfiteatrul 
CIA, care era ticsit. Am încercat să le transmit tuturor un sentiment 
de siguranță. 

— În primul rând, am început eu, nimeni nu m-a trimis aici ca 
să distrug ceva. Voi sunteți cei mai buni din lume în ceea ce faceţi, 
aşa că iată ce vă spun: calmaţi-vă, înfrângeţi-vă atacurile de panică 
şi reveniți la treabă. Chestia asta s-a terminat. Faceţi ceea ce ştiţi să 
faceţi. Eu mă voi ocupa de lucrurile din afara gardurilor noastre. 
Aceea este treaba mea. De asemenea, nu vom mai apărea la ştiri — 
nici ca sursă, nici ca subiect. 

Am răspuns apoi la întrebări venite din sală. Spre sfârşit, un 
angajat tânăr din fundul amfiteatrului a ridicat mâna. 

— Cum doriţi să vă spunem? a întrebat el. 

Nu mă gândisem la asta, mai ales că stăteam pe podium în 
uniforma mea albastră cu câte patru stele pe fiecare epolet. Ştiam 
totuşi că CIA funcționa ca o organizaţie foarte egalitaristă. 

— Oricum vă convine, am zis până la urmă. 

După cum s-a dovedit, au fost cele mai importante 45 de 
secunde din tot discursul. Peste mai bine de un an am aflat că propo- 
ziția aceea a fost un test decisiv pentru evaluarea de către personal 
a noului lor şef. 

După câteva săptămâni, am trecut un alt test, chiar mai subtil, 
într-o actualizare despre antiterorism. Brieferul, o membră a gru- 
pului care ajutase la localizarea lui bin Laden, a întins în fața mea o 
hartă radar complexă şi a început să-mi arate legături obscure ce-i 
determinaseră analiza. Întâmplător, ştiam câte ceva despre ele şi am 
început să pun întrebări, care i-au adus un surâs uşor pe buze. Şi de 
data aceasta am aflat ulterior că mă confruntasem cu o încăpere 
plină de sceptici, dar începusem să le schimb impresiile. În opinia 
lor eram mai pragmatic şi mai interactiv decât tipul de director 

mediu. Orice individ îşi aduce propriile atuuri într-un job. Acela 
fusese unul dintre atuurile mele. 

La prima mea şedinţă oficială cu stafful la etajul şase, nimeni 
nu s-a ridicat în picioare când am intrat în sala de conferințe. 
„Interesant”, mi-am spus. „Aceasta este o cultură diferită.” 

M-am aşezat şi am început: 

— Eu, personal, n-am angajat pe niciunul dintre cei prezenţi, 
iar dacă asta este o problemă pentru voi, aveţi la dispoziție 48 de ore 
ca să-mi spuneți. În caz contrar, voi presupune că faceţi parte din 
echipa mea. 

Aceea era versiunea la nivel de conducere a mesajului „nimeni 
nu m-a trimis aici ca să distrug ceva”. În cele din urmă, trei persoane 
au venit să stea de vorbă cu mine, însă numai una a plecat (din 
motive personale). 

Oferta mea nu se aplica şi pentru „Gosslings”, grupul mic de 
consilieri pe care Porter îi adusese cu el de la Congres. Ei trebuiau 
să plece, dar nu pentru că aş fi fost convins că greşiseră ceva. Să fiu 
sincer, nu-mi păsa şi nu intenționam să-mi irosesc timpul pentru a 
afla. Ei trebuiau să plece fiindcă CIA avea nevoie de o distanțare 
clară între doi directori consecutivi. 

Am cerut ca atâta timp cât vor mai fi pe statul de plată să nu mai 
vină la sediul general al CIA, ci să se prezinte la una dintre unităţile 
noastre periferice. După aceea i-am spus consilierului general şi 
şefului de cabinet să recurgă la autorităţile mele complete pentru a 
le asigura tuturor un pachet compensator generos la despărțire. 
Există un motiv perfect întemeiat pentru ca directorul CIA să aibă 
împuterniciri extraordinare în privinţa personalului. Nu este de 
dorit ca indivizi care ştiu secrete majore să părăsească Agenţia cu 
ranchiune majore. 

Desigur, trebuia să-i identific cu precizie pe cei la care mă refe- 
ream, deoarece mulți au lucrat pentru Porter. Era firesc ca mulți 
veterani din Agenţie să fi fost apropiați de director. Am cerut să plece 
aceia care fuseseră paraşutați odată cu directorul Goss. Cei care 
fuseseră de la început aici, alături de infanterie, aveau să rămână. 

Cel mai bun dintre „Gosslings” era Mike Kostiw, a cărui carieră 
anterioară în CIA fusese întreruptă cu două decenii în urmă după 
dilema dacă dorea sau nu să plătească o jumătate de kilogram de 

şuncă pe care o luase dintr-un supermarket local. Kostiw mi-a 
înțeles decizia şi ulterior a trecut frecvent pe la sediu pentru 
conversații prietenoase şi utile. 

Însă susținătorul lui de multă vreme, senatorul John McCain, 
n-a fost la fel de înțelegător. El mi-a telefonat şi s-a lansat într-o 
tiradă în care l-a acuzat pe Steve Kappes de soarta lui Kostiw. Tot ce 
am putut face a fost să-l întrerup şi să-i spun că nu fusese vina lui 
Kappes, deoarece acesta nu sosise încă la bord. 

— Eu am făcut-o, domnule senator. 

De la celălalt capăt al firului s-a auzit tonul. 

N-a durat foarte mult să-mi dau seama, pe măsură ce mi-am 
preluat rolul, că cea mai mare şi cea mai urgentă problemă avea 
să fie „elefantul din cameră”, cum îi spuneam eu — programul CIA 
pentru reținerea şi interogarea membrilor de frunte din al-Qaeda. 
Noi continuam să ţinem lideri ai organizației teroriste într-o rețea 
de închisori secrete, despre care Dana Priest de la Washington Post 
scrisese în toamna trecută. După cum era de aşteptat, în SUA şi peste 
hotare s-a declanşat un adevărat scandal. La scurt timp după apariția 
articolului din Post, New York Times a anunţat că inspectorul 
general al CIA emisese un raport clasificat care sugera că tehnicile 
de interogare utilizate în închisorile secrete, inclusiv simularea 
înecului, puteau viola Convenţia internațională împotriva torturii. 
Era foarte clar că problemele acestea — norul acesta negru — trebuiau 
rezolvate. 

Pentru mine era limpede că situația nu mai putea continua sub 
deviza că era doar programul lui George Bush sau doar programul 
CIA. Trebuia să stabilim un consens pentru ca programul să fie al 
Statelor Unite, explicând şi justificând pe cine ţineam închis, unde 
şi pentru cât timp, şi ce tehnici utilizam în interogări. Preşedinţii — 
orice preşedinte — acționează în cazuri singulare, bazându-se pe o 
autoritate executivă primară, însă programele pe termen lung, aşa 
cum devenise acesta, au nevoie de susținere politică vastă. Am 
înţeles rapid că trebuia să fiu dispus să mă retrag în unele privințe 
şi să fiu poate mai puţin agresiv dacă de asta era nevoie pentru a 
clădi un astfel de consens. 

Dintr-un punct de vedere, se poate spune că împingeam o uşă 
deja deschisă a Biroului Oval. Deşi nu mi-o spusese niciodată în mod 

specific, preşedintele acționa de acum pentru ca programele pe care 
se baza să fie disponibile succesorilor lui. Asta însemna clădirea 
consensului politic şi a susținerii politice. 

Noi vom continua să reținem indivizi şi unii dintre ei aveau să 
fie transferați spre terți prin procesul de predare — reținerea şi 
transferul extrajudiciar al unei persoane dintr-o țară în alta —, totuşi 
am fi dorit să-i reținem pe unii în continuare în custodia noastră 
şi pentru asta aveam nevoie de locuri în care să-i ținem. Aveam 
de asemenea nevoie de claritate legală cu privire la care dintre cele 
13 tehnici de interogare autorizate anterior — printre care simularea 
înecului, pălmuirea, nuditatea, privarea de somn şi raționalizarea 
mâncării — doream să le folosim în continuare. În mod înţelept, 
Porter le-a amânat pe toate după ce Legea privind tratamentul 
deținuților a schimbat peisajul legal la sfârşitul anului 2005. Am 
ştiut că unele tehnici vor fi retrase, însă doream să păstrez altele 
pentru anchetatorii noştri. 

Departamentul Apărării se afla în plin proces de rescriere a 
Manualului de teren al Armatei SUA cu privire la interogatorii, 
încercând să se împace cu americanii după abuzuri autentice comise 
de gardieni militari în închisoarea Abu Ghraib de lângă Bagdad, 
unde deţinuţi irakieni erau duși cu lesele şi abuzați fizic şi sexual. 
Ştiam că militarii vor realiza un document conservator — poate prea 
conservator pentru un război împotriva celei mai periculoase şi 
violente organizații teroriste de pe planetă. 

În biroul meu din Langley aveam acces la câteva bibliorafturi, 
fiecare gros de peste zece centimetri, care constituiau practic o 
enciclopedie a deţinerilor — în ele aveam de toate, de la opinii legale, 
la tehnicile de interogare folosite împotriva căror deţinuţi, câte 
rapoarte fuseseră obținute de la fiecare deţinut... pe scurt, totul. În 
weekenduri le luam acasă şi le citeam cu atenţie pentru a mă 
familiariza cu ele şi a înțelege bine conținutul. 

De asemenea, am cerut să stau de vorbă cu anchetatorii despre 
experienţele lor. Unul dintre ei mi-a câştigat respectul: îl interogase 
pe Khalid Sheikh Mohammed, creierul al-Qaeda care organizase 
atentatele teroriste din 11 septembrie. El îşi dezvoltase o relaţie 
personală cu Khalid Sheikh Mohammed, care se născuse în Kuweit 
“şi avea origine pakistaneză şi bosniacă, şi care fusese capturat în 


218 PE MUCHIE DE CUȚIT 


Pakistan în 2003. Agentul în cauză continuă să fie sub acoperire, aşa 
că nu-i pot folosi numele. Khalid îi spunea Amir, un termen de 
respect pentru cineva care-l supusese simulării înecului, făcându-l 
să se simtă în mod repetat ca şi cum s-ar fi înecat. Tehnicile de 
interogare — în cazul lui Khalid mai ales privarea de somn -— îl 
împinseseră în aşa-numita „zonă de cooperare”, după anterioara 
zonă de sfidare. După aceea anchetarea lui Khalid semănase mai 
mult cu un interviu decât cu un interogatoriu. Informaţiile pe care 
le-am obținut de la el şi de la alții au fost extraordinar de valoroase. 

Pe măsură ce am aprofundat acest program, în calitate de nou 
director, am putut vedea că totul fusese făcut din simțul datoriei, 
nu din plăcere, şi nimeni nu apăra utilizarea simulării înecului şi 
a altor tehnici agresive împotriva tuturor inamicilor în toate 
circumstanțele. Nu încercam să realizăm un caz universal. Tehnicile 
se foloseau numai acum şi numai pentru aceşti inamici specifici — cu 
motivații religios fanatice — care intraseră cu avioane de pasageri în 
World Trade Center şi Pentagon, ucigând mii de oameni, şi ar fi 
procedat la fel oricât de câte ori li s-ar fi oferit ocazia. 

Abu Zubaida, cetățean saudit şi lider al-Qaeda care a fost arestat 
în Pakistan în 2002, a fost primul terorist supus de CIA simulării 
înecului. Când s-a terminat, el a spus realmente că trebuia să 
procedăm aşa cu toți „fraţii” care aveau să intre în programul de 
interogare. Cooperarea cu noi era un păcat şi de aceea putea ajunge 
în iad, însă Allah îi învăţa că nu va trimite o povară mai mare decât 
cea pe care o puteau purta, iar povara aceea eram noi. De aceea el 
putea să coopereze cu noi şi totuşi să ajungă în Paradis. 

Până la sfârşitul lunii iulie, petrecusem aproape două luni 
acumulând toate aceste informaţii. Devenisem un burete, citeam 
bibliorafturile, discutam cu oamenii, cântăream multiple puncte de 
vedere. Aş fi putut să las totul baltă şi să-i recomand preşedintelui 
să punem capăt programului. Trebuia să fac o alegere. Era ceva 
corect? Era ceva care să merite? 

M-am gândit la circumstanțele similare din jurul programului 
Stellarwind. Acum, ca şi atunci, ştiam că decizia de a continua va 
aduce propriile sale riscuri şi controverse inevitabile. 

Am decis că programul CIA aşa cum îl remodelam noi ar fi 
meritat efortul şi că am fi putut cobori ştacheta dacă am fi informat 


„Vreau să preiei CIA 219 


insistent Congresul şi am fi solicitat susținere publică din partea lui, 
dacă i-am fi informat cât mai deschis pe cetățenii americani şi dacă 
ne-am fi informat discret partenerii, cât mai detaliat, despre 
parametrii şi limitele acţiunilor noastre. 

Mai întâi însă trebuia să mă confrunt cu puterea executivă. Ţin 
minte că stăteam la biroul meu de la etajul şase al sediului din 
Langley şi ba priveam pădurile dese din nordul Virginiei, ba mă 
întorceam la calculator şi întocmeam o notă informativă de două 
pagini despre ce trebuia să facem. Nota aceea urma să stea la baza 
discuţiilor dintr-o întâlnire pe care o stabilisem cu consilierul pe 
probleme de securitate naţională Steve Hadley la începutul lunii 
august. 

L-am informat pe Steve despre cele cinci puncte importante 
referitoare la închisorile secrete al CIA. 

— Numărul unu -— foarte important — noi nu suntem 
temnicerii națiunii, am explicat. Trebuie să existe o strategie de 
ieşire. Continuam să avem destui deținuți în închisorile acelea, aşa 
că am adăugat: nu susțin că valoarea lor în materie de informaţii 
este zero, totuşi este destul de redusă acum când există alte lucruri 
mai importante. 

Adevărul era că informaţiile provenite de la deținuți se redu- 
seseră dramatic. De aproape un an nu mai fusese internat nimeni. 
Tehnicile amplificate de interogare fuseseră suspendate şi apreciam 
că doar câţiva dintre cei rămaşi (ca Abu Zubaida şi Khalid Sheikh 
Mohammed) mai aveau valoare informativă. În prima jumătate a 
anului 2006, doar aproximativ 5% din informaţiile antiteroriste 
proveniseră de la deținuți. 

Pe unii am fi dorit să-i predăm închisorii Departamentului 
Apărării de la Guantánamo Bay, Cuba. Pe alţii îi puteam trimite în 
alte țări, pentru continuarea detenţiei. Linia de demarcație, i-am 
spus lui Hadley, era un motiv pentru a crede că-i puteam aduce în 
faţa justiției. Dacă aveam aşa ceva, atunci intrau în rubrica 
Guantánamo, iar dacă nu, plecau într-o ţară care avea un interes 
legitim pentru ei. 

— Numărul doi, Steve, tot trebuie să ne păstrăm deschise 
opţiunile pentru detenţia teroriştilor şi interogarea lor, mai ales 
pentru că Pentagonul rescrie manualul pentru interogatorii într-o 

manieră care înlătură până şi tehnicile de tipul managementului 
somnului — practic ceva ce aplicăm propriilor noştri recruți 
militari — la Guantânamo şi alte închisori ale Departamentului 
Apărării. Numărul trei, când vom captura terorişti pe viitor, ne 
vom gândi să-i reținem doar 60 de zile şi nu vom închide pe 
nimeni dacă nu există o strategie de ieşire. 

Puteam oricând decide să-i mai reținem alte 60 de zile, şi încă 
60 de zile, dacă apreciam că deţineau informaţii prețioase, însă 
pentru asta trebuia să luăm o decizie. În absenţa acestei abordări, 
detenţia ar fi devenit pentru mulți pe durată nedeterminată, aşa cum 
fusese pentru aceia pe care-i țineam de trei ani şi jumătate. În plus, 
solicitărilor imediate li se dăduse de obicei curs după 30 până la 
60 de zile de la transferul în custodia CIA, iar informaţii tactice cu 
o vechime mai mare aveau o valoare mult redusă. 

— Al patrulea element este că dorim să avem autoritate legală 
pentru tehnicile de interogare pe care le considerăm necesare, am 
precizat. 

Anchetatorii mei doreau să utilizeze şapte tehnici. Patru erau 
de minimis: două prinderi agresive şi două pălmuiri. A cincea şi a 
şasea erau dieta şi manipularea somnului în vederea slăbirii 
rezistenței, atâta timp cât nu cauzau nimănui leziuni permanente. 
A şaptea era nuditatea, pe care anchetatorii o doreau insistent, 
deoarece „efectul ei activare-dezactivare” era imediat. 

Nimic din toate acestea nu era tocmai plăcut. Fusesem întrebat 
la televiziune ce părere aveam despre setul complet de 13 tehnici 
care fusese aprobat anterior şi care includea simularea înecului. 
Eu aş fi aprobat aplicarea simulării înecului cuiva? Am răspuns 
mulțumindu-l Domnului că nu trebuia să iau decizia respectivă. 
Şi nu trebuia s-o iau într-adevăr, deoarece o luau alţii. Cei care au 
fost scutiți de luarea unei asemenea decizii n-ar trebui să uite asta 
înainte de a se grăbi să critice. 

În cele din urmă i-am explicat lui Hadley: 

— Vreau să informez în plen Comisiile pentru Serviciile de 
Informaţii ale Camerei Reprezentanţilor şi Senatului despre tot ce 
am făcut noi şi tot ce am obținut, mai puţin amplasările închisorilor, 
şi să le anunţ că dorim să continuăm programul în conformitate cu 
restricţiile pe care tocmai le-am descris. 

Până atunci nu făcuserăm altceva decât să informăm aşa-numitul 
grup de opt — liderii Senatului şi Camerei Reprezentanţilor, plus 
preşedinţii şi vicepreşedinţii celor două comisii pentru informaţii. 
Însă dacă doream o susținere politică mai mare, trebuia să informăm 
mai mulți politicieni despre acțiunile noastre. Acesta era planul. 

Momentul de vârf al discuţiei a fost o videoconferinţă derulată 
la scurt timp după aceea, pe când mă aflam în vacanță în Key West 
în ultimele zile ale lunii august. Stăteam în reşedinţa Truman Annex 
dintr-o unitate a Departamentului Apărării şi m-am dus într-o 
încăpere securizată pentru videoconferinţe a unui grup operativ 
antidrog, pentru a susține în fața preşedintelui şi vicepreşedintelui 
în esență aceleaşi lucruri pe care i le spusesem lui Steve Hadley. 
Pentru videoconferință eram îmbrăcat neprotocolar, ca orice om 
aflat în vacanţă în Florida, pe când preşedintele, vicepreşedintele şi 
consilierul pe probleme de securitate națională erau în costume, 
cămăși scrobite şi cravate în Camera de Criză din Casa Albă. 

Am repetat unele dintre lucrurile pe care i le spusesem lui Steve 
despre necesitatea ca acesta să fie programul Statelor Unite; din 
punct de vedere operaţional, eu nu puteam gestiona tehnici de 
interogare şi proceduri de detenţie cu un întrerupător fermecat 
„închis/deschis” la fiecare doi ani, în funcţie de ciclul electoral din 
SUA. Aveam nevoie de stabilitate. De aceea eram dispus să renunţ 
la unele lucruri autorizate de lege — pe care le puteam face dacă 
doream — pentru a obține consens pentru ceea ce vom întreprinde. 

Ştiam că preşedintele dorea să expună public planul acela 
într-un discurs ţinut la Casa Albă: ce am făcut, ce am câştigat şi cum 
intenţionăm să continuăm. 

— Domnule preşedinte, ne aflăm acum în momentul când 
deţineţi cea mai mare influență politică în privința acestui subiect. 
Vom goli închisorile secrete înainte de discursul dumneavoastră şi 
veţi putea enunța, fără scuze, tot ce am făcut şi ce vom continua să 
facem, din nou, fără nicio scuză. 

Vicepreşedintele era precaut ca întotdeauna şi a declarat că nu 
se pronunța pentru renunţarea la tehnici ce funcționaseră şi 
produseseră informaţii valoroase. De asemenea, a prezis în mod 
corect că etalându-ne toate cărțile pe masă în fața Capitoliului nu 

vom atrage în mod necesar cooperarea. Însă preşedintele decisese 
deja. El a concluzionat astfel: 

— Nu, Mike are dreptate. Dacă el este mulțumit din punct de 
vedere operaţional, atunci are dreptate în privinţa influenţei 
politice. Mai bine de atât nu va fi. 

Discursul preşedintelui a fost programat pentru marțea de după 
Ziua Muncii, iar noi i-am transferat în secret pe Khalid Sheikh 
Mohammed, Abu Zubaida, Ramzi bin al-Shibh şi alți 11 terorişti 
din închisori secrete, în închisoarea militară de la Guantânamo Bay. 
I-am mutat de asemenea pe alții din închisori secrete în țări terțe. 

Pe hârtie pare simplu, dar n-a fost deloc aşa. A trebuit să lucrăm 
eficient şi în secret. lar numărul de indivizi pasionaţi să identifice 
zborurile afiliate CIA, atât reale, cât şi imaginare, era în continuă 
creştere în toată lumea. Oficiul responsabil a lucrat din greu — erau 
multe avioane, iar numărul escalelor de realimentare era limitat — 
pentru a păstra sub acoperire ceea ce se afla deja sub acoperire. 
Ulterior am coborât în birourile lor ca să le mulțumesc. 

Discursul ținut de preşedinte în Camera de Est a Casei Albe pe 
6 septembrie 2006 a fost superb. El a prezentat ce făcuserăm după 
11 septembrie şi de ce. 

— Teroriştii capturați dețin cunoştinţe unice despre modul 
de operare a rețelelor teroriste, a afirmat el. Ei ştiu unde se găsesc 
agenţii operativi şi ştiu de asemenea ce planuri sunt în curs de desfă- 
şurare. Acestea sunt informaţii ce nu pot fi găsite nicăieri altundeva 
şi securitatea noastră depinde de obținerea lor. Pentru a câştiga 
războiul împotriva terorii, trebuie să putem deţine, interoga şi, când 
este cazul, aduce în fața tribunalului pe teroriştii capturați aici în 
Statele Unite şi pe câmpurile de luptă din lumea întreagă. 

A explicat că mai mulți indivizi suspecți de terorism şi lideri 
terorişti fuseseră reținuți şi interogaţi în închisori secrete de către 
Agenţia Centrală de Informaţii. A adăugat că informaţiile divulgate 
de ei în timpul interogatoriilor preveniseră atentate împotriva 
Statelor Unite şi a altor țări din lume. Şi a mai spus că CIA utiliza în 
timpul interogatoriilor un „set alternativ de proceduri” care erau 
sigure şi legale. 

— Vreau să fiu bine înţeles de cetățenii noștri şi de lumea 
întreagă, a declarat el. Statele Unite nu torturează. Este împotriva 

legilor noastre şi împotriva valorilor noastre. Eu nu am autorizat şi 
nu voi autoriza tortura. 

Închisorile CIA erau acum goale, a spus preşedintele, deşi exis- 
tența unui program CIA pentru închiderea şi interogarea teroriştilor 
avea să fie în continuare crucială. 

— Ne vom consulta de asemenea cu liderii Congresului, a spus 
el, pentru a ne asigura că programul CIA înaintează în conformitate 
cu legea, că va satisface necesitățile securității naționale a ţării 
noastre şi va proteja femeile şi bărbaţii curajoşi cărora le cerem să 
obţină informaţii ce vor salva vieţi nevinovate. 

A vorbit mai mult de o oră, citind un text, apoi au urmat 
aplauze. După aceea a rămas câteva minute pentru a da mâna cu 
membrii unor familii care-şi pierduseră persoane dragi în atentatele 
teroriste. 

Am petrecut toată vara ocupându-mă de problemele care 
produseseră atâta neplăcere pentru CIA şi administraţia Bush. Acum 
aveam o cale pe care să înaintăm, deoarece preşedintele explicase 
totul cu încredere şi convingere. Nu era totuşi foarte sigur. 
Congresul avea şi el un cuvânt de spus. Dar în ziua aceea, stând în 
fundul încăperii, am fost impresionat de emoțiile familiilor. Mi-a 
fost greu să nu lăcrimez. 


UNSPREZECE 


TREI PIESE „UŞOARE” 


BAGDAD, ISLAMABAD, KABUL, 2006 


A 
|. timp ce ne luptam cu problema închisorilor secrete ale CIA 
şi cu tehnicile utilizate pentru interogarea teroriştilor, Agenţia a 
rămas pe picior de război. Am convenit să ne întâlnim în şedinţe 
operaţionale de trei ori pe săptămână, la ora 17:30, într-o sală de 
conferințe mare, aflată vizavi de biroul meu de la etajul şase, cu 
peste 30 de oameni înghesuiți în jurul unei mese dreptunghiulare 
lungi. Luni şi miercuri ne ocupam de antiterorism şi treceam în 
revistă, în detaliu, operaţiunile aflate în derulare pe tot globul. 

Vinerea era rezervată pentru Irak şi Afganistan, cele două 
războaie post-ll septembrie ale Statelor Unite. La sfârşitul lunii 
iulie 2006, situaţia în Irak era de-a dreptul cumplită, un aspect pe 
care două tinere analiste l-au subliniat într-o manieră destul de 
dramatică. Ambele fuseseră angajate după 11 septembrie, aveau în 
jur de cinci ani de experienţă şi concluzionaseră într-o analiză cam 
de lungimea unui articol din revista New Yorker că Irakul era 
sfâşiat de război civil. 

Am aflat ulterior că analiştii Irakului prevăzuseră asta de mai 
mult timp, încă după distrugerea Moscheii de Aur din Samarra în 
februarie 2006. Atacul acela întreprins asupra unuia dintre cele mai 
sacre locuri ale Islamului şiit declanşase un val de crime şi atacuri 
asupra altor moschei şi sugerase o schimbare substanţială în 
caracterul violenței şi înăspririi direcțiilor sectare — ambele, 
indicatori clasici ai războiului civil. 

Aceiaşi analişti se străduiseră anterior să eticheteze luptele din 
Irak ca fiind o mişcare de insurgență şi nu ultima suflare a fidelilor 
regimului lui Saddam Hussein. Fusese un mesaj dur şi nedorit la 
Casa Albă, dar Steve Hadley îi felicitase ulterior pentru că îi 
făcuseră un serviciu real preşedintelui, oferindu-i o imagine mai 
corectă a realităţilor cu care ne confruntam. 

Problema războiului civil a rămas controversată printre noi, 
iar în august 2006 majoritatea analiştilor (însă nu toţi) considerau 
că era acum cea mai bună caracterizare al conflictului. 

Am ciulit imediat urechile când am auzit termenul şi mi-am 
spus: „Ăsta-i un titlu de prima pagină” 

— Voi sunteţi analiste, am zis, dar aş dori să vă pun o întrebare, 
foarte importantă. Ce definiţie a războiului civil folosiți? 

Au recunoscut fără ezitare că existau mai multe definiţii 
ştiinţifice, apoi am discutat despre complexităţile situației din Irak. 

Omorurile sectare erau atât de teribile, încât experții şi unii 
oficiali analizau cu toată seriozitatea împărţirea Irakului în sectoare 
şiite, sunnite şi kurde. Milițiile civile şi echipele morţii proliferau 
în Bagdad şi în alte zone urbane. Sunniţii puneau violențele pe 
seama Ministerului de Interne dominat de şiiţi. Şiiţii afirmau că 
acuzaţiile acelea nu erau decât un paravan care să acopere atro- 
citățile comise de echipele morţii sunnite. Situaţia era atât de 
inflamată, încât ONU a anunţat că în medie în luna iunie fuseseră 
ucişi zilnic 100 de civili. 

Am dezbătut felul în care eticheta de război civil l-ar fi ajutat 
pe preşedinte. 

— Dacă noi credem asta, nu este responsabilitatea noastră s-o 
şi declarăm cu glas tare? am fost întrebat. 

În plus, noua descriere putea duce la cursuri alternative de 
acțiune. În lupta împotriva unei insurgenţe, era axiomatică dorința 
de a întări poliția irakiană. Însă dacă poliția aceea nu era decât un 
alt element prădător într-un război civil complex, întărirea ei ar fi 
putut de fapt înrăutăţi situația. 

Deoarece îmi programasem deja o vizită în Irak, le-am invitat 
pe analiste să mă însoțească, să le vorbească celor din staţia CIA de 
acolo şi să vadă lucrurile cu propriii ochi înainte de a-şi definitiva 
analiza. Orgoliul lor a avut de suferit. Din punctul de vedere al 
analistelor, era îngrijorător că păream să acord mai multă încredere 
proximităţii decât competenţei lor. 

Cu toate acestea, m-am urcat într-un uriaş avion C-17 militar 
de transport alături de bodyguarzii mei, de stafful meu apropiat 

şi de alți membri CIA care trebuiau să ajungă în Irak din diverse 
motive. 

După sosirea la destinaţie, am avut o şedinţă foarte lungă cu 
toți analiştii de-acolo în unul dintre palatele lui Saddam Hussein pe 
care-l transformaserăm în stația noastră din Green Zone” Am 
analizat situaţia şi evaluarea pe care am auzit-o în cele mai mici 
amănunte a fost profund neliniştitoare... şi nu prea diferită de 
concluziile celor două analiste din sediul general. În general ele 
s-au mulțumit să-şi asculte colegii din Bagdad, încuviinţând din 
când în când. 

După întrunirea aceea am ţinut o şedinţă generală cu perso- 
nalul întregii staţii. Scările din spatele meu erau ticsite, ca şi 
balcoanele din jurul etajului. Am început cu introducerea mea 
obişnuită, spunându-le tuturor că eram noul director şi că mă aflam 
acolo ca să dau o mână de ajutor. Apoi aproape că am izbucnit: 

— Ce naiba se-ntâmplă aici? 

A fost o şedinţă lungă şi am pus o mulțime de întrebări. 

Din fericire, staţia dorea să-şi prezinte punctul de vedere. Cred 
că unii erau cam sceptici în privinţa faptului că un director nou, şi 
mai cu seamă unul în uniformă militară, ar fi fost dispus sau capabil 
să acţioneze fără prejudecăți după ce revenea acasă. Însă şeful stației 
îi anunţase că el va spune adevărul gol-goluţ şi-i invitase să proce- 
deze la fel. Toţi ştiau care era miza şi n-au lăsat să le scape oportu- 
nitatea. 

La rândul meu, am pus aceleaşi întrebări (aproape) conducerii 
politice irakiene: prim-ministrul şiit Nouri al-Maliki, liderul kurd 
şi preşedintele irakian Jalal Talabani şi vicepreşedintele sunnit 
Tariq al-Hashimi. 

Părerea CIA despre Maliki era destul de sumbră şi s-a dovedit 
corectă. Ca membru al partidului şiit Dawa, Maliki petrecuse mare 
parte a vieţii adulte în exil în Siria şi Iran, temându-se permanent 
de asasinii lui Saddam. Când l-am întâlnit în biroul lui din Green 


37 Denumirea uzuală pentru Zona Internaţională din Bagdad aflată 
în cartierul Karkh, centrul prezenţei internaționale din oraş (n.trad.). 

Zone, era păzit de miliții şiite, nu de agenți de pază ai guvernului, 
şi nu de orice şiiţi — ci de cei din Dawa. Maliki părea să răspân- 
dească spaima că în spatele fiecărui tufiş pândea un baathist sunnit 
gata să-l ucidă. Probabil că s-a confruntat cu acest lucru o mare 
parte din viața sa. Şeful staţiei mi-a povestit despre un bizar tic 
verbal al prim-ministrului. De fiecare dată când spuneam „salafist” 
sau „terorist”, el murmura în barbă „baathist”. În întâlnirea mea cu 
el, Maliki a recunoscut creşterea violenței în Irak, dar în mod 
ciudat n-a încercat s-o caracterizeze, numind-o „aleatorie” 

Aprecierea şefului stației n-a fost atât de sumbră încât să-l 
creadă pe Maliki agent iranian (aşa cum considerau unii); el a 
recunoscut în prim-ministru un om dur, onest şi sută la sută arab. 
Mai târziu Maliki avea chiar să se războiască cu unii camarazi şiiţi 
în Basra şi în mahalaua Madinat aş-Şadr („oraşul Şadr”) din Bagdad. 

Însă Maliki era un individ complicat, cu o personalitate ciudată 
şi — uneori — chiar cu comportamente anormale. Rareori afişa o 
notă de farmec sau şarm. Rapoartele agenţilor noştri secreți sugerau 
că nici iranienii nu reuşeau să-i descifreze personalitatea dură. 

Era de asemenea destul de clar că nu-i forțam pe vecinii 
sunniți atât de tare încât să fie favorabili prim-ministrului şiit. 
Iordanienii erau sceptici, totuşi făceau un efort, pe când alţii, ca 
saudiții şi cei din Statele Golfului, nu puteau fi zăriți nicăieri. 
Regele Arabiei Saudite a anunţat clar că-l privea cu dispreț pe 
Maliki. Probabil că uneori lui Maliki i se părea că nu se putea 
adresa nimănui din regiune cu excepţia Teheranului. Ar fi trebuit 
să ne fi mişcat mai bine. 

Talabani, preşedintele kurzilor, era pe atât de fermecător, pe 
cât era Maliki de acru. Am ieşit cu un convoi din Green Zone 
pentru a lua prânzul în complexul lui de pe malul fluviului Tigru, 
unde ni s-au alăturat câțiva membri ai cabinetului, în principal 
miniştrii-cheie — apărare, interne, externe şi finanţe — alături de 
Wafiq al-Samarrai, consilierul pe probleme de securitate al lui 
Talabani, şi Mowaffak al Rubaie, consilierul pe probleme de 
securitate naţională. Talabani îi putea aduna laolaltă pe indivizii 
cei mai puternici, cel puțin pentru prânz. 


228 PE MUCHIE DE CUŢIT 


Ne-am strâns în jurul unei singure mese mari, acoperită cu un 
număr impresionant de preparate culinare; vedeta era un peşte 
local considerat o delicatesă, dar toți americanii au sperat cu 
disperare să nu fi fost pescuit din evident poluatul Tigru. 

Din punctul nostru de vedere, problema lui Talabani era 
„apropierea lui de iranieni”. El îşi ceruse odată scuze față de mine 
spunând că oamenii îşi pot alege prietenii (pe noi), dar nu şi vecinii 
(Iranul). 

I-am rugat pe preşedinte şi pe ceilalți să facă o evaluare a 
situației curente, mai ales pentru cele două analiste de la sediul 
general care făceau parte din grupul nostru. Am început cu propria 
mea evaluare, destul de sumbră, subliniind escaladarea periculoasă 
a nivelului de violență sectară şi a atacurilor teroriste. 

Consilierul pe probleme de securitate națională Rubaie a 
replicat, respingând conceptul unui război civil şi negând chiar 
existența unui caz de terorism real. Ba chiar, a zis el, o mare parte 
din situaţie era vina noastră. Nu-i loviserăm destul pe sunniți şi ei 
continuau să fie îndeajuns de puternici pentru a se răzbuna pe şiiţi. 
Aşa-zisele echipe ale morţii şiite reprezentau pur şi simplu un 
răspuns firesc şi aproape legitim față de situaţie şi aveau să dispară 
imediat ce ne-am fi ocupat de sunniți şi al-Qaeda. 

— Voi trataţi simptomele, nu cauza, a concluzionat el. 

Şi alţii i s-au alăturat, spunând că sunniţii şi şiiții coexistaseră 
de secole în Irak. Triburile şi căsătoriile erau în mod uzual mixte. 
Un război civil de durată era pur şi simplu imposibil pentru spiritul 
irakian. Întregul grup părea detaşat față de nivelul de violență pe 
care îl privea cumva condescendent. 

Analiza lui Talabani a fost lungă şi uşor indirectă, însă nici pe 
departe apocaliptică. Preşedintele irakian n-a zis tocmai „Dacă 
credeţi că-i rău acum, ar fi trebuit să vedeţi cum stăteau lucrurile 
pe vremea celuilalt [Saddam)”, dar acela a fost rezumatul care mi 
s-a format în minte când mi-am închis vesta antiglonţ şi am suit în 
SUV-ul blindat pentru a mă întoarce în Green Zone. 

Talabani era amabil; cu ocazia numeroaselor noastre vizite, 
mi-a dăruit atât de multe seturi de şah kurde, cioplite manual, încât 
mi-am înzestrat toți nepoții. 

Celălalt lider kurd din guvernul irakian, viceprim-ministrul 
Barham Salih, era la fel de abordabil, însă mult mai profesoral. 
Cândva l-am caracterizat drept cel mai inteligent om din Asia de 
Sud-Vest. El fugise din Irak în tinerețe, după ce fusese persecutat 
de regimul lui Saddam Hussein, şi fusese educat în Marea Britanie. 
Era un oficial irakian pentru care aveam întotdeauna timp. La una 
dintre vizite m-am bucurat de un dineu plăcut şi informativ cu el 
şi familia lui pe peluza reședinței sale din Green Zone. 

L-am invitat la rândul meu la mine acasă când a venit în Statele 
Unite. La asemenea ocazii, chemam adesea membri ai fanfarei 
Forţelor Aeriene, căutând să adaptez muzica în funcție de oaspeţi. 
De exemplu, odată am avut muzică de operă pentru italieni. 
Formaţia nu era însă familiarizată cu muzica populară kurdă, aşa că 
— întrucât Barham urmase Universitatea Cardiff, din Țara Galilor — 
am recurs la muzică celtă pentru seara aceea. 

Spre final, la cererea mea, formaţia a cântat „Ashokan Farewell”, 
soloul obsedant de vioară de pe fundalul magnificului serial TV al 
lui Ken Burns despre Războiul de Secesiune american. l-am expli- 
cat lui Barham contextul şi i-am reamintit că, în timpul războiului 
nostru civil, populaţia din America era aproximativ echivalentă cu 
cea din Irakul modern. 

După aceea m-a întrebat: 

— Şi câţi au murit? 

— Aproximativ 600.000, i-am răspuns. 

— Să sperăm că nu se va ajunge la asta. 

Însă aşa părea situaţia în decursul acelei vizite din august 2006. 
Continuându-mi întâlnirile cu conducători irakieni, l-am vizitat 
pe vicepreşedintele Tariq al-Hashimi, care era mai puţin fer- 
mecător ca Talabani, dar nici pe departe dezagreabil ca Maliki. 
Nu avea totuşi înțelepciunea lui Salih, aşa că n-a trecut mult şi a 
început să catalogheze neajunsurile pricinuite de sunniţi în noul 
Irak. Era animat şi cu gesturi foarte expresive. Ţin minte că m-am 
gândit că semăna perfect cu un organizator sindicalist din Statele 
Unite, poate din sindicatul şoferilor sau al docherilor. Era genul 
de individ care pare să ţină mereu pumnul încleştat. Între 
prim-ministru şi vicepreşedinte nu exista niciun fel de simpatie. 

După cinci ani, când ultimii soldați americani au părăsit Irakul, 
Maliki a emis un mandat de arestare pe numele lui Hashimi. 
Ulterior, guvernul lui l-a judecat pe vicepreşedinte şi l-a 
condamnat la moarte în contumacie. 

Irakianul cel mai nobil pe care l-am cunoscut în acea primă 
vizită nu lucra şi nici nu locuia în Green Zone. Mohammed 
Shahwani era şeful Serviciului Naţional de Informaţii Irakian 
(INIS), şi l-am vizitat la cartierul lui general din cartierul al-Khark. 
Locuia acolo cu o gazelă şi un câine frumos pe care-l numise 
batjocoritor Chalabi după exilatul irakian devenit politician pe 
care-l detesta CIA. 

Aveam toate motivele pentru a fi îngrijorat. Ne era un prieten 
şi noi lucraserăm cu prim-ministrul interimar Ayad Allawi pentru 
a-l instala în poziţia aceea când Autoritatea Provizorie a Coaliţiei 
a creat INIS în 2004. Shahwani era un bărbat impresionant în sine, 
un erou irakian care în războiul împotriva Iranului condusese 
misiuni ale forțelor speciale. În tinereţe fusese campion la săritura 
cu prăjina şi portdrapelul delegaţiei naționale irakiene la Jocurile 
Olimpice de la Roma din 1960. 

În mod clar, Shahwani era talentat şi curajos, ba chiar într-o 
măsură prea mare pentru fostul lui şef, Saddam Hussein, care-l 
concediase. Shahwani fugise din ţară chiar înainte de izbucnirea 
Primului Război din Golf şi intrase în opoziţia irakiană (devenind 
cunoscut de CIA) pe când se afla în exil în Iordania. Cei trei fii ai 
lui, toţi ofițeri de armată, rămăseseră în țară şi fuseseră executați de 
Saddam la mijlocul anilor 1990 pentru opoziţia față de regim. În 
una dintre puţinele etalări de emoție pe care şi le îngăduise 
vreodată, prim-ministrul Maliki îi spusese lui Shahwani la prima 
lor întâlnire: 

— Îţi cunosc trecutul. Îți cunosc sacrificiul. 

După moartea fiilor săi, Shahwani se mutase în SUA. Viaţa lui 
liniştită într-o suburbie din nordul Virginiei luase sfârşit în 2002, 
când l-am contactat pentru a pregăti războiul în Irak. 

Shahwani a fost o alegere excelentă pentru conducerea INIS, 
iar în decursul întâlnirilor pe care le-am avut în anul 2006 a vrut 
să discutăm ca de la profesionist la profesionist, şi am fost mai mult 

decât încântat să-i satisfac dorința. Tipic pentru el, şi-a adus ofițeri 
aflați la început de carieră care să mă informeze despre activitatea 
agenţiei sale. 

Am vizitat Unitatea Tactică Specială a INIS, din baza Al-Rashid 
a Forţelor Aeriene de pe malul opus al Tigrului. Am asistat la o 
remarcabilă demonstraţie tactică a forțelor paramilitare de asalt ale 
lui Shahwani, dar m-a impresionat mai mult alcătuirea unității 
(jumătate şiiţi şi jumătate sunniți) şi a țintelor lor cu aceeaşi 
componență mixtă. Şeful staţiei a estimat că misiunile de asalt ale 
unității tactice erau atât de bine concepute şi executate, încât 
trebuiau să deschidă focul neprovocaţi doar în 5% din cazuri. 
Loviturile false erau rare sau chiar inexistente şi nici nu-i arestau 
pe furioşii din oraş îndeajuns de ghinionişti ca să deţină un AK-47; 
deoarece INIS nu avea autoritatea de a face arestări, pentru toți cei 
capturați de ei era nevoie de aprobări pentru a intra în sistemul 
judiciar irakian. 

INIS plătea preţul excelenței sale. Aproape 100 din ofițerii săi 
fuseseră ucişi, iar familiile şefilor de rang înalt trebuiau să locuiască 
în Amman, lordania, pentru propria lor securitate. Trăgând linie, 
era probabil organizaţia cea mai profesionistă şi non-sectară din 
guvernul irakian. 

Atâta doar că prim-ministrul irakian nu considera că INIS ar fi 
făcut parte din guvernul său. Am încercat să insistăm pe lângă 
Maliki că era într-adevăr serviciul lui şi că Shahwani era şeful 
informaţiilor sale. 

— Este la dispoziţia ta, am insistat, însă Maliki n-a vrut să 
accepte asta niciodată. 

Şeful staţiei a aranjat o întâlnire în care Shahwani să-l 
informeze pe Maliki împreună cu Stan McChrystal (care conducea 
misiuni similare cu cele ale INIS de partea americană), dar fără 
niciun rezultat. 

Maliki nu avea pur şi simplu încredere în Shahwani. În primul 
rând, el era sunnit şi turcmen. Era detestat de iranieni (cărora le 
ucisese mulți compatrioți) şi era supus la presiuni din partea CIA 
(alături de care se simţea destul de confortabil). Însă Maliki nu voia 
să-l asculte nici când l-am invitat s-o facă. Îl însărcinase pe 

Shahwani o singură dată să culeagă informaţii despre rivalii lui 
politici, dar fusese refuzat. 

Cu timpul, guvernul dominat de şiiţi l-a atacat pe Shahwani. 
L-au acuzat că ar fi vândut fraudulos avioane aparținând Aeroclu- 
bului Bagdad, o acuzaţie nefondată, de corupție măruntă, într-o 
ţară a cărei capitală semăna cu unul dintre cercurile infernului lui 
Dante şi ale cărei elite politice deturnau zeci de milioane de dolari 
din ajutoarele americane. Poliţia a descins în biroul şi casa lui 
Shahwani când el se afla peste hotare, iar noi l-am găzduit în 
Amman, în timp ce am sporit presiunea asupra irakienilor pentru 
a soluţiona cazul. A durat, dar am avut succes. După întoarcerea 
în Bagdad, la bordul unui avion al Agenţiei, Shahwani a fost dus 
în staţia CIA, unde am vorbit cu el la telefon, urându-i bun sosit 
acasă. Şeful staţiei mi-a spus că directorul INIS fusese vizibil 
mişcat de gestul acela. 

Shahwani se întorsese, dar şansele noastre nu se îmbunătă- 
ţiseră. În pofida legislaţiei irakiene, Maliki a înființat un serviciu 
secret separat — făcea parte dintr-o campanie mai vastă prin care 
dorea să se asigure că toate organele de securitate erau şiite (nu 
naţionale), supuse lui (nu guvernului la scară mai mare) şi accep- 
tabile Iranului. INIS a fost marginalizat, epurat şi a dispărut treptat. 
Shahwani a demisionat până la urmă în 2009. 

Însă în august 2006, multe dintre acestea erau de domeniul 
viitorului. Vizita fusese incredibil de productivă pentru mine. Am 
putut să văd situaţia cu propriii mei ochi şi să mă întâlnesc cu mulți 
oficiali irakieni. Am ajuns de asemenea să înțeleg condiţiile dificile 
în care opera stația CIA. 

Staţia avea un termometru în fața intrării sale. Când am ieşit 
pe asfaltul străzii, cadranul termometrului era la gradația maximă: 
47* C. Mai mult de atât nu putea pur şi simplu să arate. 

Încercaţi să vă păstraţi normalitatea chiar şi în astfel de 
circumstanțe. Sâmbătă seară câțiva dintre noi ne-am îndreptat spre 
trailerul cu lățime dublă care slujea drept capelă pentru Green 
Zone. Liturghia şi împărtăşania urmau scenariul catolic global, dar 
în rest totul era diferit: ca aproape toți cei din jur, am purtat 
uniformă de camuflaj pentru deşert, vestă antiglonţ şi arme în 

timpul Sfintei Liturghii. M-am simțit însă mişcat când m-am apro- 
piat să iau cuminecătura şi preotul euharistic laic, poate recunos- 
când numele „Hayden” de pe ecusonul meu, a spus: 

— Michael, trupul lui Hristos. 

Duminică dimineață am plecat cu elicopterul spre aeroportul 
din Bagdad, înconjurați de bodyguarzi şi de agenţii de pază 
Blackwater angajaţi. Era mai simplu aşa decât să încercăm să 
străbatem cu automobilul cei 15 km de la Green Zone, deşi stația 
şi soldaţii americani trebuiau să transporte zilnic provizii şi 
personal pe ruta aceea. Autobuzul blindat al ambasadei atrăgea 
mereu focuri de armă. 

Irakul era un haos. A fost o vizită revelatorie, care mi-a arătat 
cu nelinişte şi îngrijorare direcția în care se îndrepta cel mai 
important obiectiv al politicii externe a ţării. 

În Islamabad, Jose Rodriguez şi cu mine ne-am întâlnit cu 
Ashfaq Parvez Kayani, şeful ISI. A fost prima dintre multele 
întâlniri pe care le-am avut cu acest fost comandant de trupe, un 
profesionist desăvârşit, dar cu o voce joasă, aproape mormăit, care 
fuma ţigară de la ţigară. Ultimele două trăsături m-au făcut adesea 
să mă aplec prin norul de fum care-l învăluia în mod curent pe şeful 
ISI pentru a-l putea înţelege. 

Ulterior, Kayani a devenit cel mai puternic om din Pakistan, 
în calitate de şef al Statului-Major al Armatei, iar amiralul Mike 
Mullen, şeful Statului-Major Interarme, a zburat de multe ori între 
Islamabad şi Washington, străduindu-se să dezvolte o relație de 
prietenie. În anul 2006, în calitate de şef al ISI, Kayani era deja o 
persoană destul de importantă. Musharraf n-ar fi pus niciodată în 
postul acela pe cineva în care să nu fi avut deplină încredere. 

Kayani impunea respect ca un militar adevărat, însă colabo- 
rarea cu Pakistan, şi mai ales cu ISI, a fost întotdeauna foarte difi- 
cilă. Interesele pakistaneze şi americane în Afganistan şi în regiune 
nu coincideau, nu din maliţiozitate, ci pentru că aveam puncte de 
vedere complet diferite despre lume. Străduindu-mă să înţeleg 
motivele, m-am întrebat adesea: ce motiva Pakistanul? Unele 
națiuni (de exemplu, Germania) acordă un rol foarte important 

sângelui; altele (ca noi, americanii) se coagulează în jurul ideologiei. 
Cum stăteau lucrurile cu Pakistanul? 

Am ajuns la două concluzii. În primul rând, nu era India. 
Şi în al doilea rând, Islamul. Iar în scurt timp am înţeles că nu 
conta ce problemă specifică abordam cu omologul meu din ISI. 
În esență, îl rugam să acorde mai puțină atenţie Indiei (ceea ce 
nu se întâmpla niciodată) şi să coopereze cu mine în războiul 
împotriva unei porțiuni mici şi foarte virulente din Islam (ceea 
ce i se părea foarte dificil). 

ISI era o organizație complexă. Ne-am înţeles destul de bine cu 
ramura antiteroristă, dar am ştiut că, în tot acest timp, alte ramuri 
ale serviciului secret întrețineau legături cu pashtuni şi alți militanți, 
ca o barieră împotriva încercuirii Indiei. Pentru noi, Afganistanul 
însemna un război care trebuia câştigat cu talibanii şi al-Qaeda. 
Pentru Pakistan, însemna profunzime strategică în lupta esențială 
împotriva Indiei. 

Deşi depusese eforturi însemnate pentru a-l cultiva pe Kayani, 
Mullen şi-a încheiat mandatul de şef al Statului-Major Interarme în 
septembrie 2011, acuzând ISI că susținuse atentatul rețelei teroriste 
Haqqani împotriva ambasadei americane din Kabul. 

— Reţeaua Haqqani acționează ca un veritabil braț al agenţiei 
pakistaneze ISI, a concluzionat el. 

Unii observatori neinformaţi au opinat că raidul efectuat în 
Abbottabad în mai 2011 pentru uciderea lui bin Laden a otrăvit 
relația dintre SUA şi Pakistan. N-a fost însă aşa, ci doar a smuls 
vălul de pe ea. 

În 2011, cu puţin înainte de raidul din Abbottabad, revista 
Time l-a inclus pe un succesor al lui Kayani, Ahmed Shuja Pasha 
(capitolul 18), printre cei mai influenți 100 de oameni din lume. 
Revista m-a rugat să-i fac lui Pasha o scurtă prezentare. Am fost de 
acord, după care am telefonat unor actuali şi foşti oficiali guver- 
namentali americani pentru a mă sfătui ce să scriu ca să îmbună- 
tățesc relația generală. Am solicitat cuvinte specifice pentru a-i 
descrie pe Pasha şi pe ISI. Unul dintre cele mai blânde care mi-a 
fost sugerat a fost „duplicitar” 

Nu prea mi-a fost de folos, aşa că m-am mulțumit să scriu că 
„schimbările din Pakistan — amploarea înregistrată de fundamen- 
talism, naționalism şi antiamericanism — au comprimat spaţiul în 
care un şef ISI poate coopera cu Statele Unite. Pasha, patriot 
pakistanez şi partener american, găseşte probabil încă şi mai greu 
de reconciliat aceste două roluri — şi într-un moment în care o mare 
parte din succesul american împotriva terorismului depinde exact 
de asta” 

Pakistanul fusese un partener destul de bun imediat după 
11 septembrie, când Musharraf fusese de acord să intensifice 
acțiunile împotriva teroriştilor arabi şi uzbeci care se aflau în 
libertate în zonele populate din Pakistan. Într-adevăr, este posibil 
ca Agenţia să fi capturat mai mulți terorişti în urma cooperării cu 
ISI decât cu oricare alt serviciu. Cât timp se aflau în oraşele pakis- 
taneze şi în vecinătatea lor, teroriştii reprezentau pentru Pakistan 
o ameninţare la fel de mare precum cea pe care o reprezentau 
pentru noi. Când al-Qaeda s-a stabilit în îndepărtatele zone tribale, 
pakistanezii au fost mai puţin interesaţi şi, sincer, mult mai puțin 
capabili să ne ajute. 

Exista apoi amenințarea repercusiunilor violente. Pakistanezii 
lăsaseră clar de înţeles de la bun început că dacă bin Laden sau 
Zawabhiri ar fi fost doar localizaţi, posibilele repercusiuni ar fi putut 
împiedica un răspuns pakistanez. 

Vizita făcută lui Kayani în 2006 n-a fost tensionată în plan 
personal. Proveneam pur şi simplu din locuri diferite şi, ca s-o 
recunoaştem, noi, americanii, purtam o parte din responsabilitate 
pentru schisma strategică. Odată îl însoțeam pe Kayani într-un 
avion mic care se pregătea să aterizeze în Statele Unite. Am privit 
pe geam spre peisajul care se contura tot mai precis, după care 
m-am întors spre general şi i-am spus: 

— Întotdeauna când mă apropii de o ţară necunoscută, încerc 
să las peisajul să mă cuprindă şi să-mi spună ceva despre ţara pe 
care o vizitez. Dumneata ce crezi, domnule general, când priveşti 
pe geamul acesta? 

Kayani mi-a povestit despre perioada de la sfârşitul anilor 
1980, când urmase Colegiul național de apărare din Kansas. 

În perioada respectivă, el şi soția lui obişnuiau să facă excursii în 
weekenduri. Timp de patru-cinci ore, mergeau pur şi simplu în 
aceeaşi direcţie pentru a vedea ce puteau descoperi. După ce 
ajungeau destul de departe, Kayani ieşea de pe autostradă şi încerca 
să găsească găzduire pentru o noapte la un motel. Kayani s-a întors 
către mine şi a spus pe un ton aprobator: 

— În absolut toate cazurile acelea era. evident că recepționerul 
de la motel a crezut că eram american. 

Kayani a făcut parte din ultimul contingent pakistanez care 
a urmat şcolile militare americane. În 1990, Statele Unite au pus 
capăt acestor oportunități de instruire din cauza programului 
nuclear pakistanez aflat în plină desfăşurare. Lipsite de asemenea 
contacte, comunitățile militare şi de securitate pakistaneze şi 
americane s-au înstrăinat timp de peste un deceniu. Acţiunile 
într-un domeniu (antiproliferare) aveau impact în alt domeniu 
(antiterorism). 

L-am lăsat pe Rodriguez în Islamabad şi am zburat spre Kabul, 
în Afganistan. Lucrurile au fost atât de precipitate în vara aceea, 
încât, la câteva zile după plecarea mea, pakistanezii l-au arestat pe 
cetățeanul britanic de origine pakistaneză Rashid Rauf, considerat 
creierul din spatele unui plan al-Qaeda de detonare a mai multor 
avioane de pasageri decolate din Londra spre Statele Unite. 

Arestarea lui a forțat autorităţile britanice să aresteze vreo 
20 dintre conspiratori în Londra, pe care îi aveau sub observaţie. 
Britanicii nu erau încântați nici de pakistanezi, nici de noi. Ei spe- 
raseră să aibă timp să adune mai multe dovezi pentru un cap de 
acuzare penal împotriva complotiştilor. În cele din urmă, i-au 
acuzat pe unii dintre ei de conspirație în vederea comiterii de crime 
şi alte infracţiuni, însă procesele — din cauza lipsei de dovezi 
admisibile — au fost dificile, lungi şi adesea neconcludente. 

Pakistanezii l-au arestat pe Rauf pentru că au avut o unică 
şansă şi ştiau cu ce se ocupa el; de asemenea, n-au vrut să fie acuzați 
dacă vreunul dintre avioanele acelea se prăbuşea într-adevăr. 

ISI n-a vrut să acţioneze însă împotriva lui Rauf fără susținerea 
şi acoperirea americanilor. Jose a povestit că pakistanezii ştiau că 
Rauf va trece prin unul dintre punctele lor de control. 

— Să-l arestăm? ar fi întrebat ei. 

În cele din urmă, Jose a trebuit să ia o decizie în timp ce era dus 
de ISI la un dineu. El a înțeles motivațiile pakistanezilor. A spus 
„Da” şi apoi a anunțat Washingtonul cât a putut de rapid — deoarece 
guvernul american oferise recent asigurări Londrei că Statele Unite 
nu vor insista pentru arestarea lui Rauf. La sediul meu general s-a 
dezlănţuit haosul şi am fost fericit că mă aflam într-o zonă de 
război. 

În luna următoare, eu şi Rodriguez am plecat împreună spre 
New York şi, stând de vorbă, am ajuns la subiectul Rashid Rauf. 
Am fost de acord cu Jose. Nu câştigam nimic dacă ne uitam în 
urmă. 

— Ai luat unica decizie posibilă. 

În tot cazul, împiedicarea complotului a însemnat un succes 
important. Le oferiserăm britanicilor o mulțime de informaţii 
esenţiale, care au dus la arestări. A fost o realizare cu adevărat 
remarcabilă, bazată pe cooperarea serviciilor secrete britanice şi 
americane. Acela a fost complotul cel mai serios de după 11 sep- 
tembrie şi l-am controlat. Singura problemă a apărut când a trebuit 
să-i arestăm pe indivizii respectivi. În cele din urmă, pakistanezii 
au făcut-o pentru noi. 

Ulterior, un agent CIA mi-a solicitat o audienţă şi a adus o 
machetă a avionului United care era utilizat în cursele dintre 
Heathrow şi Coasta de Est. Fratele lui era pilot pe cursele acelea, de 
aceea a ținut să-mi dăruiască macheta. „Nu ştiu ce ați făcut voi”, a 
fost mesajul pilotului, „dar vreau să vă mulțumesc.” 

Kabul a fost a treia escală a călătoriei din august 2006 şi acolo 
am avut ocazia de a vizita stația CIA. Ca şi cealaltă stație a noastră 
dintr-o zonă de război, cea din Bagdad, era foarte mare şi realiza 
lucruri foarte importante. 

Am avut de asemenea un dineu plăcut cu preşedintele afgan 
Hamid Karzai în palatul prezidenţial. Karzai este un individ 
complex şi nu există nicio îndoială că istoria l-a adus în poziţii 
pentru care nu-l pregătise. Însă asta se întâmpla înainte ca aceste 
ipostaze să devină dureros de evidente şi înainte de alienarea lui 
reală de Statele Unite. În seara aceea, Karzai a fost relaxat, 

încântat de conversaţie şi abordabil. Am mâncat „în familie” şi, în 
timp ce-mi umpleam farfuria cu delicatese afgane, preşedintele 
Republicii Islamice Afganistan m-a avertizat să nu mănânc salata. 

— Doar dacă nu cumva, bineînțeles, a zis el, vrei să-ţi prelun- 
geşti şederea în Kabul. 

Nu capeţi astfel de avertizări de la toţi şefii de state. 

A fost încântat că-mi plăcea mâncarea afgană şi a comentat că 
în Washington existau multe restaurante afgane bune. 

— Totuşi, domnule preşedinte, cele mai bune sunt în Baltimore, 
am replicat eu. 

Karzai a surâs, acceptând fără comentarii că-mi „făcusem 
temele” şi că ştiam că fratele lui mai vârstnic era proprietarul unui 
asemenea local. 

Pe o notă mai serioasă, Karzai mi s-a părut, atât atunci, cât şi 
ulterior, o persoană cu care se putea vorbi cu uşurinţă şi care se 
simțea confortabil în prezența noastră. Poate că asta se datora 
faptului că discutam mereu lucruri pe care niciunul dintre noi nu 
intenţiona să le facă publice. Din cauza poziției mele, acționam 
astfel încât să nu-l aduc pe el (şi nici pe noi) într-o situaţie stân- 
jenitoare. Când eram singur cu Karzai şi-l informam asupra acțiu- 
nilor propuse, era întotdeauna serios şi gata să ofere ajutor. 
A continuat să ţină legătura cu CIA, chiar şi după ce au început 
conflictele sale publice cu Washingtonul. 

În februarie 2008, când Karzai a negat că în Afganistan exista 
corupție, Biden, pe atunci senator, şi-a azvârlit cu un gest faimos 
şervetul şi a declarat: 

— Dineul acesta a luat sfârşit. 

Biden era însoţit de alți doi senatori şi, potrivit relatărilor din 
presă, se pare că fusese una dintre cinele „în familie” de care mă 
bucurasem şi eu alături de preşedinte. Nu-mi pot închipui o acțiune 
mai neplăcută decât umilirea lui Karzai în felul acela. 

În Kabul m-am întâlnit de asemenea cu Amrullah Saleh, șeful 
serviciului de informaţii afgan care se numea Directoratul Naţional 
de Securitate. Amrullah era tânăr, nu avea nici 35 de ani, energic 
şi autodidact. Învăţase de unul singur engleza, în principal prin 
lecturi, iar ocazionalele lui pronunțţii greşite ale unor cuvinte 
englezeşti obscure îi făceau şi mai încântătoare sinceritatea. 

Deşi se găsea în slujba unui preşedinte pashtun, Amrullah era 
tadjik din Valea Panjshir şi discipol al lui Ahmad Shah Massoud, 
şeful Alianţei Nordice care fusese ucis pe 9 septembrie de atentatori 
sinucigaşi al-Qaeda (capitolul 3). Amrullah era patriot, antitaliban 
fanatic şi, cel mai important pentru noi, absolut sincer. Era un 
individ cu care puteam coopera pentru a profesionaliza Directo- 
ratul Naţional de Securitate, pentru a-l determina să respecte 
drepturile omeneşti fundamentale şi pentru a elimina de pe statul 
său de plată agenţii-fantomă. 

De asemenea, Amrullah nu avea deloc încredere în Pakistan, 
ceea ce ne complica eforturile de a pune la punct cooperarea peste 
Linia Durand. Linia trasată în 1893 de Sir Mortimer Durand trece 
prin teritoriile locuite de pashtuni, astfel că, în sudul liniei, 29 de 
milioane de pashtuni trăiesc în Pakistan, iar în nordul ei 13 milioane 
trăiesc în Afganistan. Bineînţeles, cele 13 milioane din nordul liniei 
constituie un procentaj mult mai mare din populaţia afgană, peste 
40%, fiind de departe grupul etnic cel mai numeros din zonă. 

Pentru Pakistan, pashtunii oferă un instrument de influență 
în Afganistan la care nu doreşte să renunţe şi nu-i pasă ce loialități 
pashtune cumpără. De aici au rezultat legăturile pe care le avea ISI 
cu talibanii, rețeaua Haqqani şi celelalte. Cândva, preşedintele 
Musharraf mi-a descris divizarea populaţiei pashtune ca fiind 
simplă: la nord, respectiv la sud de linie. El n-a amintit deloc de 
starea de război sau absenţa ei ca factor discriminant. 

Pentru Afganistan, rețelele fundamentaliste pashtune de la 
nord şi sud de linie constituie o ameninţare profund destabiliza- 
toare. Preşedintele Karzai mi-a descris în mod explicit divizarea 
populaţiei pashtune în moderați şi extremişti, fără să facă nicio 
referire la geografie. 

Aşadar, Amrullah avea problemele sale cu ISI, dar relaţiile 
personale pot învinge uneori animozitatea instituţională, şi chiar 
pe cea națională. Am făcut o încercare în privinţa aceasta şi i-am 
invitat pe Amrullah şi Kayani într-un loc bucolic din Statele 
Unite, controlat de CIA. Era privat, confortabil şi securizat. În 
decursul a două zile, cele trei agenţii — CIA, ISI şi Directoratul 
Naţional de Securitate afgan — şi-au comparat punctele de vedere 

referitoare la situaţia din Asia de Sud. N-au existat conflicte reale 
şi am prevăzut un program cu suficient timp liber pentru mese şi 
conversații neoficiale. 

În cele din urmă, n-am obţinut niciun succes real. Amrullah 
credea ceea ce credea, iar Kayani se străduia să-şi ascundă iritarea 
cauzată de un individ dintr-o generație mai tânără, care nu 
cunoscuse viaţa de constrângeri a unui ofițer de armată pakistanez. 

Cel puţin ne-am bucurat toți de peisajul rural. În timpul 
ultimei şedinţe de lucru, Amrullah a observat că locul părea să 
satisfacă definiţia din Coran a Paradisului, cu excepţia fecioarelor 
virgine, bineînțeles. 

În decursul vizitei din 2006 întreprinse în Afganistan, am vizi- 
tat de asemenea Khost, unde peste trei ani aveau să fie ucişi şapte 
agenţi CIA şi contractori. Khost se afla la granița cu Pakistanul: era 
o poziţie strategică şi nu eram primii care o ocupaseră. Capătul 
pistei de aeroport era presărat de epave de avioane ruseşti aban- 
donate din perioada nefericită pe care o petrecuseră în Afganistan. 

Una dintre gazdele mele a fost Forța Regională Khost, o unitate 
paramilitară care lupta împotriva talibanilor din zonă. Am ajuns 
de asemenea să cunosc un individ care mi-a fost descris ca „mullah 
de luptă”, un predicator local cu glas foarte puternic, care se folosea 
de o staţie radio încă şi mai puternică. Inimi şi creiere. Forțe locale. 
Informaţii de calitate. Planul părea bun. 

În 2006, în Afganistan se mai aflau doar 20.000 de soldați 
americani. Nu era atât de rău. Problema reală o reprezenta Irakul. 

Când am revenit la Washington, mi-am întrebat şeful de 
cabinet: 

— Ce s-a întâmplat cu analistele Irakului? 

Când plecasem cu Jose la Islamabad, le lăsasem pe cele două 
femei în Irak. El le-a sunat şi m-a anunţat că erau surprinse că mai 
doream analiza lor. De aceea au terminat-o, descriind în mod 
plastic condiţiile locale reale. Am spus: 

— Da, este o lucrare bună — îl voi informa personal pe pre- 
şedinte. 

CIA nu mai era de acum responsabilă de informarea de 
securitate zilnică a preşedintelui, care îi revenea lui Negroponte, 

deşi brieferii pe care el îi însoțea în Biroul Oval proveneau din 
Agenţie. Preşedintele dedica mult timp acestor şedinţe şi era 
incredibil de interactiv cu brieferii — şi foarte bine pregătit. Îmi 
amintesc că în timpul unei informări despre Pakistan, a răcnit pur 
şi simplu spre secretariat: 

— Faceţi-mi legătura cu Musharraf! 

Existau alte zile în care puteam auzi rotaţiile palelor lui Marine 
One pe peluza Casei Albe. Preşedintele trebuia să plece şi toţi din 
stafful lui alergau spre elicopter, dar el nu se clintea până nu se 
termina informarea. Preşedintele Obama a pus capăt informării 
personale zilnice, însă Bush era fanatic în privinţa ei — el dorea o 
informare zilnică, în persoană, şase zile din şapte. 

Eu nu făceam informarea de securitate zilnică, dar preşedintele 
Bush continua să insiste aibă o actualizare săptămânală despre 
acțiuni sub acoperire şi culegeri de informații sensibile, aşa că 
aveam parte de 30 de minute în fiecare joi dimineață, imediat după 
informarea propriu-zisă care ţinea tot 30 de minute. 

Am profitat de momentul acela pentru a-l informa pe pre- 
şedinte despre călătoria mea în Irak. N-am insistat cu etichetări, ci 
i-am oferit o descriere realmente sinceră bazată pe raportul analis- 
telor şi pe observaţiile mele personale. 

— Domnule preşedinte, n-am putut nici măcar să ieşim din 
Green Zone pentru a ne întâlni cu sursele fără o escortă militară 
masivă, i-am spus. 

Situaţia de acolo era foarte urâtă şi mi-am dat seama că-i 
declanşasem o reacţie emoţională preşedintelui Statelor Unite. 
El mă cunoştea, mă alesese personal să fiu directorul CIA în man- 
datul său şi avea încredere în mine. lar eu îi spusesem acum: 
politica ta externă care te defineşte merge foarte prost. Cărţile pe 
care le jucăm nu sunt câştigătoare. 

Probabil că nu era prima dată când preşedintele auzise asta 
în mod direct, însă era prima dată când o auzea de la mine. 


38 Elicopterul cu care călătoreşte preşedintele SUA şi care aparține 
Marine Corps (n.trad.). 

Acum a tăcut. Nu m-a contrazis. Nu-mi amintesc să fi existat 
obişnuita noastră interacțiune. Imaginea pe care i-o prezentasem 
era foarte sumbră. 

După ce m-am întors la Agenţie, le-am convocat pe analistele 
Irakului în biroul meu pentru o discuţie scurtă. 

— Acum sunteţi cu conştiinţa împăcată? le-am întrebat, după 
care, motivat de convingerea că ar fi fost cel mai bine ca toate 
acestea să fi fost discutate în Biroul Oval decât în presă, am adăugat: 
azi dimineaţă, i-am transmis preşedintelui un mesaj greu digerabil. 
Ajutaţi-mă să-mi protejez capacitatea de a transmite mesaje greu 
digerabile. 

Am reluat zugrăvirea tabloului sumbru peste două luni 
în Camera Roosevelt din Aripa de Vest a Casei Albe. Ocazia a 
fost o întâlnire a Grupului de studiu pentru Irak, o analiză a răz- 
boiului comandată de Congres şi condusă de doi americani foarte 
cunoscuţi: James Baker, fost secretar de stat, şi Lee Hamilton, fost 
congresman. Alte personalități din încăpere erau Sandra Day 
O'Connor, fost judecător al Curţii Supreme, Larry Eagleburger, 
fost secretar adjunct de stat, Bill Perry, fost secretar al apărării, 
Chuck Robb şi Alan Simpson, foşti senatori, Ed Meese, fost 
procuror general, Leon Panetta, fost congresman şi fost şef de 
cabinet al Casei Albe, şi Vernon Jordan, lider pentru drepturile 
omului şi apropiat al lui Clinton. 

Până cu o săptămână în urmă, din grup făcuse parte şi Bob 
Gates, care se retrăsese după ce fusese nominalizat ca secretar al 
apărării. Am aflat ulterior că tabloul meu sumbru coincidea în linii 
mari cu cel pe care el îl dezvoltase deja. 

Înainte de a participa la întâlnire, am telefonat la Bagdad, 
pentru a-mi compara însemnările cu cele ale şefului stației. Am fost 
amândoi de aceeaşi părere. Securitatea se degrada în Bagdad şi nu 
se întrevedeau puncte de inflexiune evidente în viitor care să 
inverseze situația. Nu era încă momentul să disperăm, dar activi- 
tatea ne era întreruptă. 

Am vorbit onest şi fără să ascund adevărul cu Grupul de studiu. 
„Plecarea noastră din Irak ar înrăutăţi situaţia. S-ar putea ca nici 
rămânerea noastră în Irak să n-o îmbunătățească” dacă urma să 
continuăm abordarea curentă fără nicio modificare. 


Trei piese „ușoare” 243 


Obţinuserăm succese tactice, dar fără efect strategic. Finanța- 
serăm un guvern care era ales în mod democratic şi echilibrat din 
punct de vedere etnic şi religios, însă care nu putea funcționa. 
„Nivelurile de putere din Bagdad nu sunt conectate cu nimic.” 
Toate acestea păreau ireversibile, cel puţin pe termen scurt. 

Mi-am exprimat surprinderea față de ceea ce văzusem 
în august, că irakienii păreau dispuşi să accepte o escaladare 
extraordinară a violențelor. Apelând la experiența mea din Balcani, 
am sugerat că era posibil ca părţile să lupte între ele până la 
epuizare înainte ca eforturile noastre de reconciliere să dea roade. 
În clipa de faţă toți se ghemuiau în propriul colțişor etnic sau sectar 
pentru protecţie, astfel că eforturile noastre pentru întărirea for- 
ţelor de securitate irakiene — adesea mai degrabă sectare decât 
naționale — nu erau sută la sută legitime. 

Am folosit drept metaforă Maratonul de la Pittsburgh, spunân- 
du-le că după kilometrul 35 urmează o porțiune de coborâre de un 
kilometru şi jumătate, după care restul distanței de cinci-şase 
kilometri n-ar însemna mai mult decât distanța parcursă până la 
biserică în orice duminică. 

— Eu însă nu pot să văd la kilometrul 35 un indicator care să 
mă anunţe că mai departe va fi mai uşor, am afirmat eu. 

Cu mai puţin de o săptămână înainte de întâlnirea aceea, 
secretarul apărării Rumsfeld îi prezentase preşedintelui demisia sa. 
Era semnalul clar pentru o revizuire majoră a strategiei. 

Revizuirea aceea ne-a ocupat mie şi lui Steve Kappes restul 
timpului din an, alături de o parte însemnată din personalul nostru. 
Aproape zilnic ne întâlneam sub conducerea lui Steve Hadley într-o 
sală mare de conferințe din vechea clădire de birouri executive. 
Programul de luptă la Langley consta dintr-o şedinţă dimineaţa cu 
analiştii, după care eu sau Steve mergeam la Casa Albă, o informare 
ţinută aceluiaşi grup după şedinţă, iar după-amiaza o repetare a 
programului, eu şi Steve schimbând rolurile. 

Şedinţele din vechea clădire erau foarte deschise şi exploram 
opțiuni multiple. Rolul serviciilor secrete era de a stabili limitele 
din stânga şi din dreapta ale unei discuții raționale. Am subliniat că 
multe din forțele de securitate din Irak, dacă nu toate, ajunseseră 

să prăduiască populația, iar întărirea lor fără reformă putea duce 
de fapt la înrăutățirea situației. 

În timp ce dezbăteam ceea ce ulterior a devenit „asaltul”, am 
convenit că aducerea a cinci brigăzi de soldați profesionişti non- 
sectari în Bagdad şi în jurul oraşului ar fi redus violențele. Deşi 
efectul ar fi fost bun, nu era strategic. Doream reducerea violen- 
ţelor pentru a crea timpul şi spaţiul necesar guvernului Maliki de 
a demonstra ceea ce susținea că este: un guvern de uniune naţio- 
nală. În privinţa acelor caracteristici, raportul era de 0 la 3 — nu era 
nici național, nici de uniune şi, de fapt, nu era nici un guvern real. 

Iar Maliki, am subliniat noi, nu reprezenta decât o şansă redusă 
de schimbare a situației. Ţinând seama de caracterul și de trecutul 
lui personal, pentru a avea succes ar fi trebuit „să guverneze mai 
presus de experienţa lui de viață” 

Congresul avea propriul său interes față de evaluările noastre. 
Şase senatori puternici (toți democrați) se adresaseră DNI-ului în 
scris în iulie, apoi în septembrie, cerând un nou Raport naţional de 
informaţii despre Irak, care să includă evaluarea posibilităţii ca țara 
să fie, ori să intre, într-un război civil. Au cerut de asemenea ca 
aprecierile-cheie din NIE să fie declasificate, pentru a se garanta că 
orice am fi spus va fi utilizat în cele mai bune scopuri politice. 

DNI Negroponte a fost de acord şi echipele comunității au 
început treaba. Deloc surprinzător, chestiunea războiului civil a 
consumat foarte multă energie. Nu au existat controverse legate de 
faptele de pe teren, ci doar de acuratețea etichetei şi, cu toată since- 
ritatea, de utilitatea ei, întrucât toate acestea aveau să intre foarte 
rapid în sfera politicului. (Aşa s-a şi întâmplat. Administraţia a 
utilizat NIE pentru a susține „asaltul”, pe când democrații din Senat 
l-au folosit pentru a i se opune.) 

Serviciul de informaţii al Departamentului de Stat a respins 
descrierea războiului civil, afirmând că situaţia nu era îndeajuns 
de clară pentru o astfel de apreciere. Vorbind în numele Coman- 
damentului Central al trupelor SUA din Orientul Mijlociu şi 
Afganistan, şi Departamentul Apărării a respins această calificare, 
atrăgând atenţia că el nu avea o definiție acceptată a războiului 
civil. 

Mi-am amintit că, atunci când fusesem în Irak, majoritatea 
celor din Coaliția Multinaţională de acolo erau de părere că situația 
aducea mai mult cu cea din Congo, decât cu cea din Beirut. Luptele 
nu se duceau pentru preluarea controlului guvernului, care de altfel 
nu controla mare lucru. Grupări tot mai mici se înfruntau între ele 
pentru putere în zone tot mai mici şi o mare parte din violenţe 
păreau mai degrabă declanşate de furie instinctivă decât de scopuri 
bine definite. 

Însă ai mei erau de neclintit. Trebuia să fie declarat război 
civil. Am spus-o şi am adăugat că mă voi simţi „nemulțumit” dacă 
eticheta aceea va dispărea. În acelaşi timp, analiştii mei au lansat 
un atac din flanc pentru a mă susţine. Şeful biroului meu din Irak 
a scris un e-mail analistului-şef al DNI-ului, anunţându-l că, în 
eventualitatea în care definiţia va fi schimbată, oamenii lui aveau 
să declare altceva dacă li s-ar fi cerut să depună mărturie în fața 
Congresului. lar noi toţi ştiam prea bine că Congresul avea să 
ceară asta. 

Până la urmă, NIE a afirmat că „termenul «război civil» descrie 
în mod corect elemente-cheie ale conflictului din Irak, care includ 
printre altele consolidarea identităţilor etno-sectare, o schimbare 
importantă în caracterul violențelor, mobilizare etno-sectară şi 
strămutări ale populaţiei” 

Situaţia era însă mult mai gravă, am adăugat noi. Ne con- 
fruntam de asemenea cu violențe extinse ale şiiților împotriva 
şiiților, insurgență, terorism al-Qaeda şi criminalitate pe scară largă. 

Eram pesimiști în privința viitorului: „În intervalul temporal al 
acestei evaluări [12 până la 18 luni], conducătorii irakieni vor fi 
supuşi la presiuni majore pentru a se ajunge la o reconciliere 
politică susținută” 

Ne temeam că lucrurile s-ar putea înrăutăţi chiar mai mult. 
Am identificat evenimente ce puteau „metamorfoza traiectoria 
Irakului de la un declin treptat, la deteriorare rapidă, cu grave 
consecinţe de natură umanitară, politică şi de securitate” 

În cele din urmă, am adăugat, noi eram dopul din gâtul sticlei. 
„Capacităţile coaliţiei, care includ niveluri de forță, resurse şi 
operaţiuni, rămân un element în esență stabilizator în Irak.” 

NIE a fost publicat la începutul lunii februarie 2007, după 
anunțarea deciziei „asaltului”, dar Steve Hadley s-a grăbit să subli- 
nieze că informaţiile determinaseră decizia politică şi comunitatea 
serviciilor secrete participase cu drepturi depline la deliberările 
politice. 

Aşa fusese. 

A fost de asemenea receptat şi celălalt mesaj al nostru, cel 
despre Maliki. Preşedintele a trimis cele cinci brigăzi, dar a pro- 
gramat de asemenea videoconferințe personale cu prim-ministrul 
pentru a-l îndemna, sfătui şi călăuzi într-o direcţie pozitivă. Nu era 
neobişnuit pentru preşedinte ca spre sfârşitul şedinţelor Consiliului 
Naţional de Securitate să ne alunge din Camera de Criză, deoarece 
se apropia ora programată pentru şedinţa lui privată. Preşedintele, 
prim-ministrul, translatorii. Nimeni altcineva. 

Preşedintele a discutat de asemenea aproape constant cu doi 
ambasadori incredibil de talentaţi şi neobosiţi din Bagdad: Zalmay 
Khalilzad şi Ryan Crocker. Bush investise capital personal şi politic 
în asigurarea unui acord cu irakienii privind statutul trupelor, care 
ne-a permis să ținem trupe în zonă cel puţin până în 2011. 

Am înregistrat progrese, poate chiar mai mult decât mă 
aşteptasem, dar intervenţia personală a preşedintelui american a 
luat sfârşit în ianuarie 2009. Iar când acordul privind statutul 
trupelor n-a mai fost renegociat şi extins, şi ultimii soldați 
americani au plecat la sfârşitul anului 2011, Maliki a revenit la 
caracterul său. Din păcate, avuseserăm dreptate tot timpul. 


DOISPREZECE 


UN PUNCT DE VEDERE UNIC 


LANGLEY, VIRGINIA, 2007-2008 


Dara preşedintelui Bush ținut în septembrie 2006 în 
Camera de Est n-a rezolvat prea multe. Ba chiar a trasat linii clare 
de bătălie. 

Asta însemna că politica şi planurile de predări, detenții şi 
interogări aveau să prevaleze la Langley pentru multă vreme. 

Am ajuns să petrec mult timp discutând despre activităţile 
Agenţiei, explicându-le şi apărându-le şi încercând să găsesc o cale 
de continuare. 

Unele dintre ele îşi găseau o autojustificare, nu pentru mine 
personal, ci pentru CIA în general. Deşi majoritatea lor se petre- 
cuseră înainte de sosirea mea la bord, mă simțeam dator să apăr 
oamenii buni care acționaseră mânați de bună-credință. Agenţii 
noştri considerau că acționaseră corect din punct de vedere moral, 
legal şi operativ în toată lumea, aşa cum era ea văzută din Langley. 

Exista apoi trecutul istoric. Nimeni dintre cei care cunoşteau 
cât de cât programul acesta nu se îndoia că el oferise informații 
unice, pe baza cărora s-a putut acționa. lar eu eram convins că o 
versiune a lui trebuia să continue. 

Era cam izolat uneori, întrucât CIA servea un guvern a cărui 
definiţie despre acel conflict le depăşea mult pe oricare altele. În 
cadrul guvernului respectiv, Agenţia slujea un executiv cu o viziune 
mai îndrăzneață decât a multora din legislatură despre modalitatea 
de a conduce conflictul, iar în cadrul puterii executive Langley 
opera la periferia prerogativelor executive într-o măsură mult mai 
mare decât oricare altă ramură a guvernării. 

Asta avea să fie de două ori mai greu, deoarece se modificase şi 
linia centrală a discursului public. Timp de câțiva ani după 11 sep- 
tembrie, CIA fusese nevoită să se apere împotriva criticilor că fusese 

prea prudentă; începând cu anul 2006, acuzaţia cea mai frecventă a 
fost că Agenţia era prea agresivă. 

Am atras atenţia asupra dinamicii respective. Am declarat că la 
sediul nostru general, într-un birou de antiterorism, exista o 
inscripție veche de mulţi ani, dar care nici nu se decolorase, nici 
nu se contopise cu fundalul. Ea anunţa simplu: „Ziua de azi este 
12 septembrie 2001”. Obişnuiam să adaug că, după ce mă urcam în 
maşină şi părăseam complexul păzit al CIA, în scurt timp începeam 
să simt ca şi cum ar fi fost 10 septembrie. Prin asta nu voiam să spun 
că aş fi crezut în iminenţa altui atentat, ci doar că pentru restul ţării 
impactul evenimentelor din 11 septembrie începuse să pălească. 
Asta era de fapt o măsură a succeselor noastre, dar Agenţia nu-şi 
permitea să împărtăşească o astfel de atitudine. 

Exista deja îngrijorarea că schimbările politice aveau să facă 
victime printre agenţii CIA. Printr-o măsură pe care un teolog ar fi 
putut-o numi sacramentală, întrucât intenţia ei era să fie atât simbol, 
cât şi substanţă, am decis că CIA va finanța asigurările de răspundere 
profesională pentru agenţii care le-ar fi dorit. Acțiunea aceea nu 
ne-a afectat bugetul, deoarece nu era chiar aşa de costisitoare, dar a 
înrolat furnizori privaţi care aveau să plătească onorarii legale şi 
despăgubiri pentru prejudicii dacă agenţii erau aduşi în fața tribu- 
nalului din cauza unor acţiuni întreprinse în timpul îndeplinirii 
datoriei. 

Partea de „substanţă” era clară: agenţii nu trebuiau să se gân- 
dească la faptul că riscau viitorul copiilor lor înainte de a decide să 
urmeze un ordin legal. În privinţa „simbolului”, speram că va arăta 
că aici erau implicați oameni reali, cu familii reale, nu clone Jack 
Bauer”. Din păcate, acțiunea aceasta abia dacă a fost observată în 
exteriorul Agenţiei. 

Toţi au sesizat încercarea noastră de a face publice activităţile 
din trecutul CIA, care făcea parte din efortul mai vast de regle- 
mentare (şi, acolo unde era cazul, de restricţionare) a măsurilor de 
urgență implementate după 11 septembrie. Steve Hadley spusese 
cam acelaşi lucru în istoricul pe care noi doi l-am prezentat imediat 

înaintea discursului preşedintelui din 6 septembrie 2006, care 
anunţase transferul deţinuţilor CIA la Guantânamo. 

— Preşedintele doreşte să pună acest program de interogare şi 
alte instrumente din războiul împotriva terorii pe o bază sustenabilă 
pe termen lung, cu susținere congresională şi înțelegere din partea 
cetăţenilor. 

Dacă n-am fi făcut-o, atât noi, cât şi preşedintele ştiam că 
instrumentele acelea n-ar fi fost probabil disponibile pentru 
succesorii săi. 

În acest scop, mi-am făcut o apariție fără precedent până atunci 
pentru directorii CIA în fața Consiliului pentru Relaţii Externe din 
New York. Am anunţat că va fi un discurs important despre lupta 
împotriva al-Qaeda şi l-am programat cu câteva zile înainte de a 
şasea aniversare a evenimentelor din 11 septembrie. Sala a fost 
ticsită de câteva sute de persoane interesate de politica externă, cu 
relaţii sus-puse, uneori sceptice, dar întotdeauna foarte serioase. 

Mi-am explicat astfel prezenţa: 

— Există lucruri ce trebuie spuse, iar uneori cetăţenii americani 
trebuie să le audă direct de la persoana care conduce Agenţia 
Centrală de Informaţii. 

Am definit apoi circumstanţele în care ne găseam ca fiind 
echivalente unei stări de război. 

— În birourile din Pentagon şi Langley, acesta este un cuvânt 
pe care-l utilizăm frecvent şi fără ambiguitate. 

Inamicul rămânea determinat şi i-am acordat calificative mari 
pentru restabilirea sa în zonele tribale ale Pakistanului şi plănuirea 
de atentate cu pierderi însemnate în SUA. Eram mai puțin siguri în 
privința ultimului element necesar pentru al-Qaeda: „implantarea 
de agenţi operativi pe solul american” 

În mod sincer şi fără a căuta scuze, am discutat despre predări, 
detenții şi interogări şi am încercat să ofer o dimensiune a scării 
acțiunilor noastre: existau mai puţin de 100 de deţinuţi de mare 
valoare, la care se adăuga un alt grup de două ori mai mic de 
persoane predate. 

— Programele acestea sunt selective şi au ţinte precise. Ele au 
fost concepute doar pentru cei mai periculoşi terorişti şi pentru cei 


250 | PE MUCHIE DE CUŢIT 


despre care se crede că ar avea informaţiile cele mai valoroase, de 
exemplu cele despre atentatele plănuite. 

Am fost de acord că acest lucru ridica serioase probleme şi 
l-am citat pe Wolfgang Schäuble, ministrul german de interne, care 
prezentase recent situaţia în termeni dezolanți: „Realitatea este că 
acum nu se mai aplică vechile categorii. Lupta împotriva teroris- 
mului internațional nu poate fi dusă prin metodele clasice ale 
poliţiei. Trebuie să clarificăm dacă statul nostru constituțional este 
suficient pentru confruntarea noilor ameninţări.” 

Eram de asemenea îngrijorați de ceea ce numeam „lupta în 
adâncime: diminuarea atracției reprezentate de jihadişti pentru 
tinerii musulmani şi, într-o măsură tot mai mare, pentru tinerele 
musulmane. Lupta în adâncime necesită discreditarea şi eliminarea 
ideologiei jihadiste care motivează ura şi violența. Ea necesită 
câştigarea unui război în esenţă al ideilor” 

Am recunoscut că „unele dintre acţiunile cerute de lupta de 
aproape pot complica şi mai mult lupta în adâncime”. Orice acţiuni 
au efecte secundare şi terțiare, chiar dintre cele legale şi necesare. 

— Dar în viaţa reală se întâmplă foarte rar ca pasivitatea să fie 
un curs de acțiune legitim sau acceptabil din punct de vedere moral. 
Responsabilitatea cere acţiune şi abordarea amenințării imediate 
trebuie să fie în mod natural o prioritate de vârf. 

A fost o discuţie serioasă şi a continuat ca atare şi în sesiunea 
tăioasă de întrebări şi răspunsuri care a urmat (odată ce am depăşit 
vechile acuzaţii aduse CIA pentru răsturnarea regimului Mossadegh 
în Iranul anilor 1950). A meritat să fac călătoria aceea la New York. 
Şi am postat foarte repede transcrierea evenimentului pe site-ul 
nostru Web. 

În primăvara anului 2007, ţinusem un discurs similar la 
ambasada Germaniei din Washington, în fața ambasadorilor în 
SUA ai tuturor statelor membre UE. Pe atunci germanii se aflau la 
preşedinţia Uniunii Europene şi ambasadorul Scharioth avea 
obiceiul să-şi invite colegii europeni la prânz, unde avea uneori 
oaspeţi care ţineau discursuri. Se gândise probabil că voi fi un 
personaj interesant. 

Directorul CIA are un staff excelent, care scrie discursuri 
excelente, dar de data aceea m-am implicat direct. Aproape de la 
bun început, am dat cărțile pe faţă cu prietenii noştri din Europa. 

— Doresc să fiu foarte clar, am anunţat eu. Concetăţenii mei, 
guvernul meu, Agenţia mea şi eu însumi considerăm că Statele 
Unite se află în stare de război. Ne aflăm în situaţie de conflict armat 
cu al-Qaeda şi afiliaţii ei şi considerăm că acest conflict cu al-Qaeda 
are sferă de cuprindere globală. Mai considerăm de asemenea că o 
condiție necesară pentru a învinge în acest conflict este de a deplasa 
lupta acolo unde se află inamicul. 

Ulterior am aflat că primisem note mari pentru sinceritate, 
însă la prânzul acela niciunul dintre reprezentanţii ţărilor 
participante n-a fost de acord cu vreuna dintre acele patru fraze. 
N-au acceptat niciuna pentru ei înşişi şi au respins legitimitatea 
tuturor pentru noi. 

În felul acesta cooperarea internațională devenea dificilă. Sigur 
că da, toate ţările acelea ar fi acceptat de la CIA informaţii privind 
posibile amenințări, indiferent care le-ar fi fost sursele. În acelaşi 
timp însă ele erau foarte prudente în privința informaţiilor pe care 
ni le ofereau nouă. Niciuna dintre ele nu putea da impresia că 
sancţiona acțiuni americane — de exemplu, uciderea unui terorist în 
afara unui teatru de conflicte acceptat internaţional — care erau 
interzise de legile ori de politica lor. 

Saleh Ali Saleh Nabhan era şeful operaţional pentru al-Shabab, 
afiliata al-Qaeda din Somalia. Potrivit relatărilor presei, el fusese 
ucis într-o incursiune a trupelor SEAL (din cadrul Forţelor Navale 
SUA) în septembrie 2009. Nu existase nicio încercare de capturare 
a sa, iar echipa SEAL rămăsese la sol doar cât să preleveze suficient 
ADN pentru a confirma identitatea persoanei ucise. Misiunea a fost 
încununată de succes şi s-a încadrat perfect în abordarea legală şi 
operaţională a conflictului de către Statele Unite. N-a existat însă 
niciun serviciu secret din Europa, mai cu seamă din Europa de Vest, 
care să fi oferit informaţii pe care le-ar fi considerat utile pentru 
declanşarea incursiunii respective. Potrivit legislaţiei lor, ar fi 
însemnat complicitate la o infracțiune. Majoritatea au fost încântați 
că Saleh Ali Saleh Nabhan murise, dar asta nu conta. 

Aspecte de felul acesta au stricat relaţiile chiar şi cu prieteni 
buni. Binyam Mohamed era un etiopian care se antrenase cu 
al-Qaeda. EI a ajuns la Guantánamo, dar a afirmat că înainte fusese 
ţinut prizonier de CIA în Afganistan, apoi transferat în Maroc, şi a 
adăugat că fusese torturat în ambele locuri. Ca fost rezident în 
Marea Britanie, a depus plângere în tribunalele britanice, iar în 
august 2008 judecătorii au decis că guvernul britanic trebuia să 
predea avocaţilor săi documente cu informații clasificate (mai precis, 
documente americane cu informaţii clasificate)“. 

Am fost scandalizaţi şi am trimis o notă informativă agresivă 
către omologii noştri britanici, MI6, în care am arătat că incapa- 
citatea guvernului Maiestăţii Sale de a restricționa distribuirea de 
informaţii clasificate americane se va solda cu mai puţine informaţii 
primite din partea americanilor. Mesajul a fost foarte dur, aşa că, 
după ce am aprobat expedierea telegramei, l-am sunat pe John 
Scarlett, omologul meu, un prieten foarte drag şi probabil cel mai 
bun ofițer de informaţii pe care l-am cunoscut vreodată. l-am 
povestit despre mesaj, după care am adăugat: 

— John, trebuie să înţelegi — am vorbit foarte serios. 

John avusese propria sa ocazie de a fi dezamăgit. În februarie 
2008 am fost la Londra pentru a-l informa că, în ciuda asigurărilor 
pe care le oferisem anterior, două avioane CIA de predări, care 
transportau probabil deținuți, realimentaseră în anul 2002 pe insula 
Diego Garcia din Oceanul Indian, administrată de Marea Britanie. 

Fusese o eroare. Datele acelea fuseseră descoperite în timpul 
unei examinări de rutină a înregistrărilor vechi şi oricum existau 
relatări contrare cu privire la existența de deținuți la bordul 
avioanelor. Majoritatea dovezilor înclinau spre prezenţa lor, aşa că 
am plecat la Londra ca să-l informez pe John. Unul dintre deţinuţi 


% Ulterior Mohamed a primit un milion de lire sterline din partea 
guvernului britanic pentru a-şi retrage plângerea şi pentru a scuti guvernul 
de şi mai multe litigii, ca şi de necesitatea de a declasifica alte documente 
în propria sa apărare (n.aut.). 

se aflase în drum spre Guantánamo, iar celălalt spre țara sa natală. 
Niciunul nu făcea parte din programul pentru deținuți de mare 
valoare al CIA. 

John şi cu mine am pus la punct un anunț public coordonat, 
însă el n-a izbutit să controleze dinamica politică britanică. 
Ministrul de externe David Miliband şi Partidul său Laburist erau 
vulnerabili politic din cauza acuzațiilor de complicitate la programul 
de predări şi interogări al americanilor. Fiind de bună-credință, ei 
acceptaseră asigurările noastre anterioare că nu utilizaserăm nicio- 
dată insula Diego Garcia pentru asemenea zboruri şi declaraseră ca 
atare în public. Această informaţie nouă nu avea să sune deloc bine 
pentru ei. Miliband s-a prezentat aproape imediat cu ştirea în fața 
Parlamentului, cu toate acestea, viteza şi sinceritatea lui n-au ate- 
nuat aproape deloc inevitabilele acuzaţii de complicitate. 

Incidentul a evidenţiat deosebirile existente în aceste probleme 
între noi şi chiar prietenii cei mai buni. Ulterior, în cadrul prânzului 
de la ambasada germană, ambasadorul Scharioth a încercat să 
diminueze această prăpastie prin sublinierea moştenirii culturale 
comune Europei şi Americii, reamintindu-mi că „toţi suntem copiii 
Iluminismului”. Am fost de acord, dar am adăugat repede că, în timp 
ce europenii păreau să-şi pună baza în Locke şi noblețea omului în 
starea sa naturală, noi, americanii, manifestam tendinţa de a ne 
grupa în jurul lui Hobbes şi a formulărilor sale mai pesimiste. 

Discuţiile cu Congresul n-au atins niciodată nivelul acela de 
abstracție filosofică elegantă, nici după ce am început să ne etalăm 
toate cărțile în fața Capitoliului în dimineaţa de 6 septembrie, când 
preşedintele şi-a transmis discursul din Camera de Est. Am conti- 
nuat cu alte audieri. Am oferit o listă a celor care fuseseră ţinuţi în 
programul pentru deținuți de mare valoare, tehnicile la care fuseseră 
supuşi şi numărul de rapoarte de informaţii care fuseseră primite. 

Am declarat Congresului că programul pentru deținuți de mare 
valoare se născuse din dezbaterea anterioară legată de faptul că 
agenţi CIA capturaseră insurgenți pe câmpul de luptă în locuri ca 
Afganistan fără să fi avut nicio instruire şi nici directive despre 
modalităţile de interogare. Se comiseseră prea multe abuzuri. 

Am încercat să explic istoria. Tehnici intense de interogare 
fuseseră utilizate cam pentru o treime dintre deținuții de mare 
valoare care fuseseră închişi. Tehnicile respective nu erau utilizate 
pentru obținerea de informaţii, ci mai degrabă pentru a modifica 
reacţia deținuților de la sfidare la cooperare, prin impunerea unei 
stări de neajutorare. Când se ajungea la această stare din urmă 
(durata varia, dar era în medie în jur de osăptămână), interogatoriile 
semănau cu briefinguri sau conversații. Am estimat că aproximativ 
jumătate din informaţiile pe care le deținea Agenţia despre al-Qaeda 
la momentul acela provenea de la deţinuţi de un tip sau altul. 

În mod clar, noi consideram că tehnicile erau importante, dar 
în acelaşi timp admiteam că nu reprezentau instrumentul cel mai 
important al CIA. Acela era reprezentat de cunoştinţele noastre: 
cunoştinţe despre terorişti şi despre motivațiile lor filosofice. În 
istoricul pe care îl făcusem presei împreună cu Steve Hadley în luna 
septembrie subliniasem că „la interogatoriile acestea participă 
experți CIA în subiectul respectiv, care au ani de experienţă în 
studierea şi urmărirea organizaţiei al-Qaeda” 

Ulterior am stat de vorbă cu unul dintre acei experţi, o tânără 
pe care Agenţia o trimisese în grabă pentru a ajuta la interogarea lui 
Abu Zubaida. La nici 24 de ore de la decizia trimiterii ei, tânăra 
stătea faţă în faţă cu Zubaida într-o închisoare secretă. Ulterior ea 
mi-a descris episodul ca fiind o experienţă suprarealistă şi a măr- 
turisit că „nimeni nu dorea să fie acolo” 

Tot ea a adăugat însă că, din cauza unui al doilea val de atacuri 
considerat iminent, „cum am fi putut externaliza cu conştiinţa 
împăcată interogatoriul acesta unor terţi şi să avem încredere că ei 
vor pune întrebările corecte sau că ne vor transmite răspunsurile 
adevărate?” Poate că am fi făcut-o pentru unii deținuți, dar nu 
pentru cei ca Zubaida sau, ulterior, Khalid Sheikh Mohammed. 

Ea cunoştea perfect al-Qaeda, dar la fel ca toţi cei din această 
nouă întreprindere, tatona terenul. I-a pus lui Zubaida întrebări 
pentru a-i testa cunoştinţele şi sinceritatea. La şedinţele echipei 
trebuia să-şi ofere evaluarea. Mi-a mărturisit că a fost surprinsă de 
nivelul de certitudine pe care anchetatorii i-l cereau pentru a stabili 

dacă Zubaida minţea sau nu spunea totul înainte de a fi de acord să 
continue cu tehnicile intensificate. 

Evident că au fost de acord, până când Zubaida a devenit docil 
şi a revărsat un torent de informaţii. Tânăra a descris că în unele 
şedinţe pălăvrăgea „ca o adolescentă la un party în pijamale”. Chiar 
şi în aceste cazuri, cunoaşterea înseamnă putere. Ea îl ademenea pe 
Zubaida să-i împărtăşească opiniile lui prin întrebări ce reflectau 
nivelul de informaţii pe care îl avea CIA despre al-Qaeda ce 
depăşea cu mult aşteptările bărbatului. El a confirmat unele date, 
le-a contestat pe altele şi a completat lacunele altora. Uneori, tânăra 
l-a incitat cu informaţii recent dobândite (nu exista niciun risc, 
deoarece el nu avea să plece de acolo). Multe dintre datele 
dezvăluite de Zubaida (şi de alți deținuți) păreau aparent banale — 
care fusese modelul automobilului, cine mai participase la întâlnire, 
relații întâmplătoare, o adresă de e-mail — însă ele sporeau depozitul 
de informaţii din care aveau să se ţese firele ce vor fi utilizate 
finalmente pentru uciderea sau capturarea teroriştilor şi dejucarea 
comploturilor. 

Vorbind în 2015, tânăra a spus că nici atunci nu trecea o 
săptămână fără să nu-şi dorească să verifice unele date ori să 
urmărească un subiect cu unul sau altul dintre deținuți. (Desigur, 
nu putea face asta.) A vorbit aproape cu nostalgie despre zilele în 
care Agenţia putea să revină la deţinuţi pentru a verifica detalii, 
a-i confrunta cu informaţii recent apărute sau a-i ațâța unul 
împotriva altuia. 

Ea mi-a reamintit că unul dintre indiciile-cheie în urmărirea 
lui bin Laden fusese faptul că KSM şi Abu Faraj minţiseră în mod 
evident când fuseseră confruntați cu informaţii noi despre curierul 
lui bin Laden. Acela nu fusese decât un alt fir dintr-o țesătură 
complexă şi realizată lent. 

Aşa cum am spus, Agenţia deținea din punct de vedere istoric 
13 tehnici aprobate, care includeau simularea înecului, închide- 
rea în spaţii foarte strâmte, pozițiile stresante şi băile cu apă. În 
2006-2007, am propus reducerea la jumătate a tehnicilor autorizate, 
eliminându-le pe toate cele de mai sus şi păstrând prinderea de 
ambele revere sau de bărbie, două pălmuiri (pălmuirea cu dosul 

palmei peste abdomen şi pălmuirea insultătoare peste față), ca şi 
autoritatea manipulării dietei alimentare şi a somnului. Nuditatea 
forțată apărea uneori, alteori dispărea de pe lista noastră. Eu am 
precizat că anchetatorii doreau această tehnică deoarece putea fi 
rapid utilizată şi anulată, însă secretarul de stat Rice şi Steve Hadley 
manifestau îngrijorări. 

Cred că de vină era imaginea. Ştiu că Steve regreta că nu 
înţelegea mai bine istoria simulării înecului şi asocierea unei tehnici 
cu acelaşi nume cu criminalii de război japonezi şi insurecția din 
Filipine. Am scos nuditatea de pe listă. Aveam o părere foarte bună 
despre opiniile lor şi în plus aici era vorba despre crearea unui 
consens. Ne apropiam totuşi încet de linia despre care mă avertizase 
adesea preşedintele: acestea vor fi destul de eficiente? 

Nu procedam astfel pentru a judeca utilizarea în trecut a 
nudităţii sau a oricăror alte tehnici. Am avut mereu grijă să accen- 
tuez asta. George Tenet şi Porter Goss aveau circumstanţele lor, eu 
le aveam pe ale mele. Iar la sfârşitul anului 2006, dețineam mai 
multe cunoştinţe despre al-Qaeda, ne infiltraserăm mai adânc în 
reţeaua ei şi îi înțelegeam amenințările mai bine decât în 2002 şi 
2004. Îmi puteam permite să cedez unele lucruri, mai ales dacă asta 
ar fi dus la genul de consens politic căutat. 

Doream ca din consensul acela să facă parte şi Congresul, ceea 
ce necesita o discuţie serioasă cu ei. Discuţia respectivă n-a avut loc 
niciodată. Congresmenii erau prea ocupați să ţipe la noi şi între ei. 

Comisia pentru Serviciile de Informaţii a Camerei Reprezen- 
tanţilor era mai cu seamă conflictuală, îndeosebi după ce alegerile 
generale din luna noiembrie au plasat-o în mâna democraţilor. 
Noul ei preşedinte, Silvestre Reyes, era veteran din Vietnam, fost 
ofițer de grăniceri şi poate cel mai decent congresman. Odată 
fusesem în localitatea sa natală, El Paso, ca să ţin un discurs la 
universitatea locală şi el a avut grijă ca la întoarcerea acasă avionul 
nostru militar să fie aprovizionat cu tortilla de la restaurantul lui 
favorit. Cu puţin timp înainte de a prelua preşedinţia comisiei 
fusese denigrat de către Jeff Stein, pe atunci editor de securitate 
națională la Congressional Quarterly, pentru că nu ştiuse că 
al-Qaeda era o organizaţie sunnită. Nouă nu ne păsa de asta. Fusese 

o capcană. Stein era un tip dur şi cu experiență, dar specializat în 
sarcasme. Am fost impresionați mai degrabă de onestitatea lui 
Reyes. Aveam să-l punem la curent cu restul. 

Noua preşedintă a Camerei Reprezentanţilor, Nancy Pelosi, 
îl alesese pe Reyes din cauza conflictului ei personal cu opțiunea 
evidentă, Jane Harman, tot din California şi liderul democraţilor 
din comisie. Harman era prea centristă în problemele de 
securitate şi prea tolerantă cu Bush. După aceea Pelosi a umplut 
comisia cu loialişti. Anna Eshoo (California), Rush Holt (New 
Jersey), Jan Schakowsky (Illinois) şi John Tierney (Massachusetts) 
aveau recomandări liberale impecabile şi erau... ei bine, dificil 
de informat. 

Audierile au devenit adesea confruntări cu vociferări. Într-o 
şedinţă am fost întrebat dacă mi-aş supune fiica simulării înecului. 
După aceea (în locul unei întrebări) am fost acuzat că arătam plictisit 
în timpul unei prelegeri lungi despre sistemul politic american şi că 
această Cameră era „casa poporului” Un membru al Comisiei a 
recunoscut plin de candoare că el se opunea pur şi simplu tuturor 
acţiunilor sub acoperire. Au existat momente (şi chiar foarte multe) 
când am fost convins că unii membri se opuneau nu doar unora 
dintre acţiunile Agenţiei, ci şi existenței sale. 

Un senior CIA a plecat de la o asemenea şedinţă, comentând: 

— Habar nu avusesem că oamenii îi tratează în felul acesta 
pe alții. 

Şi republicanii aveau problemele lor. Pete Hoekstra (Michigan) 
proteja aproape cu gelozie prerogativele congresionale şi ni se 
plângea în mod regulat şi furios despre fluxul limitat de informaţii 
care parvenea de la puterea executivă. 

Cumva eram de partea lui. La urma urmelor, CIA insistase 
pentru informarea tuturor membrilor comisiei şi staffului lor 
despre închisorile secrete. De asemenea, am insistat să informăm 
şi conducerea comisiei de buget — Jack Murtha (democrat de 
Pennsylvania) şi Bill Young (republican de Florida). 

Şedinţa aceea nu s-a desfăşurat prea bine. Murtha era un 
prieten din vestul Pennsylvaniei şi suporter al clubului Steelers ca 
şi mine; el mă prezentase la audierea de confirmare ca prim-adjunct 

al directorului Serviciilor Naţionale de Informaţii. Îi împrumutasem 
casetele mele audio în care Shelby Foote îşi citea magnifica relatare 
a Bătăliei de la Gettysburg pe care s-o asculte pe când şofa între 
Washington şi Johnstown. De aceea am fost surprins când m-a 
atacat după ce am intrat în sala de informare. Motivul aparent era 
întârzierea mea (mai puţin de cinci minute, din cauza traficului 
rutier), dar era atât de puţin caracteristic pentru Murtha, încât am 
bănuit că trebuia să fie mai mult de atât. Bănuielile mi s-au 
confirmat când el s-a scuzat şi a plecat în loc să aştepte să fie 
informat despre detaliile tehnicilor de interogare. Nu dorea să ştie 
şi nu dorea să fie prezent. 

Comisia pentru Serviciile de Informaţii a Senatului a fost doar 
cu puţin mai politicoasă decât omoloaga sa din Camera Reprezen- 
tanţilor, însă nici dialogul de acolo n-a fost mai productiv. La un 
moment dat, senatoarea Feinstein a tras Agenţia la răspundere 
pentru că-i lovise pe deținuți cu capetele de pereţi, de parcă le-am 
fi strivit ţestele într-un meci pe viață şi pe moarte al Federaţiei 
Mondiale de Wrestling. 

M-am înscris prompt pe lista de audienţe a senatoarei şi i-am 
informat pe ea şi pe şeful ei de cabinet asupra tehnicii, acum 
eliminate, a „peretelui”: deținutul, al cărui gât era protejat cu un 
guler rigid, era împins cu umerii într-un perete fals, din placaj, 
care emitea un zgomot puternic. Senatoarea a luat notițe în timp 
ce mă privea grav, apoi a repetat în public aceleaşi acuzaţii după 
câteva zile. 

Senatorul Jay Rockefeller (democrat de Virginia de Vest), 
membru veteran al comisiei, a devenit preşedintele ei în 2007. Îl 
informasem de multe ori şi, cu toate că n-am fost niciodată apro- 
piaţi, cred că între noi a existat un respect reciproc (deşi aveam 
obiceiul să ne ciondănim despre fotbalul din Pittsburgh şi Virginia 
de Vest). Relaţia, aşa limitată cum era, s-a deteriorat constant. La o 
şedinţă privată, la care pe lângă noi participau doar şeful lui de 
cabinet şi juristul meu şef, Rockefeller a schimbat pe neaşteptate 
direcţia conversaţiei ca să mă atace: 

— Nu crezi în supervizare, nu-i aşa? 

Nu ştiu nici acum ce anume l-a împins spre gestul acela, 
deoarece tocmai îl informam despre o activitate delicată. În timp, 
senatorul a devenit tot mai refractar şi nu accepta informări despre 
materiale care nu erau autorizate pentru toți membrii comisiei. 

— De ce-mi spui asta? a întrebat el odată. 

În septembrie şi noiembrie 2006, apoi din nou în aprilie 2007, 
am depus mărturie despre detenții şi interogatorii în fața comisiilor 
în plen ale ambelor corpuri legiuitoare. Şedinţa din aprilie 2007 cu 
SSCI a fost tipică. La audiere au participat 14 senatori, pe tot 
parcursul sau parțial, alături de 21 de membri ai staffului. Prea mulți 
oameni pentru o acțiune delicată sub acoperire. 

Pe lângă cercul obişnuit de membri tineri ai legislaturii, i-am 
adus să depună mărturie alături de mine pe John Rizzo, consilierul 
general, pe Steve Bradbury de la Justiţie şi pe unul dintre principalii 
anchetatori ai lui Khalid Sheikh Mohammed, un bărbat pe care 
KSM îl numea Amir. M-am adresat lor frecvent pentru a detalia 
diverse aspecte. 

Am adus de asemenea documente. l-am înmânat fiecărui 
senator un tabel care avea pe prima coloană vreo 30 de nume, iar pe 
prima linie cele 13 tehnici anterior autorizate. X-urile din căsuțele 
tabelului arătau tehnicile la care fusese supus fiecare deținut. Am 
discutat de asemenea despre un alt factor important: informaţiile 
rezultate de la deținuți care cumulau în jur de 8.000 de rapoarte. 

Activitatea unui serviciu secret este descrisă uneori ca un joc de 
puzzle, atâta doar că noi ştim rareori care este imaginea ce trebuie 
reconstruită. Persoanele reținute de CIA ne-au oferit multe piese 
necunoscute din puzzle, dar, cel mai important, ținând seama de 
poziţiile lor în al-Qaeda, ele văzuseră de multe ori imaginea pe care 
noi ne străduiam s-o reconstituim. 

În vara anului 2007, Consiliul Naţional de Informaţii a publicat 
o estimare a amenințărilor la adresa Statelor Unite. Evaluările din 
Raportul naţional de informaţii (NIE) au fost realizate pe baza 
datelor obținute de noi din programul de detenţie. Peste 70% din 
informaţiile de tip HUMINT utilizate în estimarea aceea proveneau 
de la deţinuţii CIA. 

Am încercat să arăt Congresului grija cu care era condus acum 
programul. Vârsta medie a anchetatorilor era de 43 de ani. După ce 
fuseseră selectaţi, ei trebuiau să urmeze mai bine de 250 de ore de 
instruiri specializate înainte de a li se îngădui să stea față în față cu 
un terorist. În plus, ceream muncă de teren suplimentară sub 
supervizarea directă a unui agent cu experiență înainte ca un 
anchetator nou să poată conduce un interogatoriu. 

Eram decis să determin Congresul să ne fie partener în aceste 
programe. Chris Walker, şeful biroului CIA pentru relaţiile cu 
Congresul, avea multă experienţă în relaţiile cu Capitoliul, deoarece 
anterior lucrase pentru Denny Hastert, preşedintele Camerei 
Reprezentanţilor. Chris a răspuns prompt la cererea mea de a 
furniza celor două comisii „informaţii complete şi actualizate” 
despre toate activităţile Agenţiei. Am stabilit cu adevărat recorduri 
pentru notificările congresionale, audierile oficiale şi informări. 

Pe parcursul a 12 luni, agenţii CIA au depus mărturie în 57 de 
audieri în Congres şi au completat 29 de rapoarte legiferate. Am 
răspuns la 1.140 de întrebări oficiale şi la 254 de scrisori, chestionare 
şi solicitări. 

Experții CIA au oferit peste 500 de informări pentru membrii 
Congresului şi stafful lor. (Al 110-lea Congres a fost în sesiune 
legislativă timp de: 349 de zile, aşadar am oferit mai mult de o 
singură informare pe zi.) 

Eu, personal, am informat Capitoliul de nouă ori doar despre 
programul de predare, detenţie şi interogare (RDI). 

Comisiile de control au fost exhaustive în solicitările lor pentru 
informaţii tot mai detaliate; de exemplu, la câți lumeni de lumină 
şi decibeli de zgomot erau supuşi deținuții aflați în custodia CIA. 
Un congresman a dorit să ştie dacă CIA a respectat sau nu cerințele 
legale de utilizare a materialelor de construcţii „doar din surse 
americane” pentru închisorile secrete din străinătate. 

Am răspuns la întrebări, însă erau timpuri grele: vorbeam 
despre lucruri controversate în numele unui preşedinte slăbit, cu 
opoziţia aflată la control în ambele camere ale Congresului şi 
cu multe persoane interesate de candidatura la preşedinţie. 
Circumstanţele nu erau strălucite. Informările despre Irak au 

devenit atât de caustice, încât i-am spus lui Chris că analiştii 
aveau aprobarea mea să plece pur şi simplu dacă abuzurile deve- 
neau excesive. 

Şi nu era vorba numai despre CIA. În martie 2008, DNI Mike 
McConnell aranjase o întâlnire de două zile la o unitate CIA din 
Virginia pentru membri ai Comisiei pentru Serviciile de Informaţii 
a Camerei Reprezentanţilor. După o şedinţă introductivă scurtă, au 
urmat cocteiluri şi dineul duminică seara, după care o zi plină de 
muncă, luni, înainte de revenirea în capitală. 

Bineînţeles, majoritatea conducerii comunității serviciilor 
secrete s-a aflat în centrul de comunicaţii luni dimineaţă înainte de 
răsăritul soarelui, citindu-şi telegramele şi extrasele de presă. Un 
subiect ne-a atras atenţia. Siobhan Gorman, un reporter inteligent 
fost la Baltimore Sun, actualmente la Wall Street Journal, semna pe 
prima pagină un articol în care demasca răsunător programele NSA 
de culegere a datelor, pe care le considera amenințătoare. Atâta doar 
că trei directori NSA — eu, McConnell şi actualul director, Keith 
Alexander — nu puteau înțelege despre ce era vorba. Asta este mai 
puţin obişnuit. Când un subiect apare în presă, chiar dacă este 
incomplet sau inexact, poţi să discerni de obicei activitatea reală din 
spatele titlului. Nu şi de data aceasta. 

De aceea, DNI McConnell a decis să se abată de la scenariul de 
lucru prevăzut pentru ziua respectivă (cu susținerea noastră 
entuziastă) şi a cerut ca tuturor participanţilor la şedinţa de dimi- 
neață să li se distribuie c6pii ale articolului respectiv. I-a invitat apoi 
pe toți să citească articolul, după care a început discuţiile rugându-i 
ca numai ei să aibă credibilitatea de a apăra comunitatea serviciilor 
secrete atunci când apăreau astfel de texte. Eram pentru ei ca o carte 
deschisă, aşa că erau cei mai în măsură să stopeze asemenea zvonuri. 
Mi se părea perfect rezonabil. 

Nu însă şi lor. Primul vorbitor a declarat sec că nu va face asta 
deoarece „nu ştia dacă articolul era neadevărat” Iar de acolo, 
lucrurile au mers şi mai prost. Un participant l-a acuzat direct pe 
Keith Alexander că-l minţea. Un altul l-a atacat din senin pe 
directorul Biroului Naţional de Recunoaştere, învinuindu-l că 
amplasase în secret „arme în spaţiul cosmic”, o acuzaţie atât de 

scandaloasă, încât ne aşteptam să fim învinovăţiţi şi că adăposteam 
în secret extratereştri. Un al treilea participant a schimbat uşor 
subiectul, afirmând că problema reală era că trebuiau să se bazeze pe 
un grup de masculi albi, pe când diversitatea rasială şi de sex ar fi 
îmbunătăţit în mod evident activitatea serviciilor secrete americane. 
Am revenit până la urmă la agenda inițială de lucru, dar răul fusese 
făcut; în termeni marinăreşti, aveam o spărtură în carenă, sub linia 
de plutire. 

Acelaşi lucru s-a întâmplat şi în privința dialogului despre 
programul RDI. Într-un final, Congresul Statelor Unite nu a avut 
niciun impact asupra înaintării programului de interogatorii al CIA; 
n-a avut curajul sau n-a întrunit consensul pentru a opri programul, 
a-l sancţiona sau a-l modifica. În cele din urmă, i-am informat pur 
şi simplu pe congresmeni că vom căuta autoritate legală din partea 
Justiţiei pentru a utiliza cele şase tehnici, că nu vom aduce pe 
nimeni în custodia CIA fără existența unui „plan de ieşire” 
(Guantánamo sau o ţară terță), că-i vom ţine pe deţinuţi o perioadă 
scurtă, fixată (în jur de două luni), că va necesita o decizie în 
favoarea extinderii acelei perioade şi că vom informa simultan 
comisiile despre fiecare deținut în parte şi felul cum sunt ei tratați. 

Ca o ironie a sorții, am avut discuţii mai productive în aceste 
privinţe cu Comitetul Internaţional al Crucii Roşii (ICRC) decât cu 
Congresul. Casa Albă n-a fost tocmai entuziastă față de relația 
aceasta, dar nici n-a intervenit în vreun fel. Oficialii ICRC au 
devenit vizitatori frecvenți la Langley; ei aveau o tendință spre 
secretomanie ce rivaliza cu a Agenţiei — căile lor de acces, ca mare 
parte din ale noastre, depindeau de asta — aşa că, cel puţin dintr-un 
punct de vedere, eram spirite înrudite. 

Agenţia a atenționat de asemenea discret Comitetul Interna- 
ţional al Crucii Roşii înainte de a-i transfera pe unii dintre deținuți 
la Guantânamo şi am oferit orice informaţii am putut pentru ca 
personalul ICRC să fie în siguranţă în orice parte a lumii. 

Era totuşi greu să găsim o cale de mijloc în privința problemei 
centrale. Simţeam că obţineam informaţii în modul cel mai eficient 
atunci când îi țineam pe deținuți în locuri secrete, fără contacte cu 
exteriorul, pe când Crucea Roşie insista pentru notificări şi vizite. 


Un punct de vedere unic 263 


Noi apreciam că Geneva nu cerea asta, ținând seama de statutul 
ilegal de combatanți al deținuților noştri, însă Crucea Roşie era de 
altă părere, bazându-se pe practica internațională uzuală. Tocmai 
exploram o abordare a notificării (să informăm Comitetul 
Internațional al Crucii Roşii că aveam pe cineva), când alegerile din 
2008 au dus în derizoriu orice discuţii. 

Chiar şi când nu izbuteam să ajungem la o înțelegere reciprocă 
cu ICRC, între noi continua să existe un respect reciproc. La una 
dintre întâlniri m-a surprins afirmaţia lor potrivit căreia „CIA refuză 
în mod frecvent să ne răspundă la întrebări, totuşi când o face ştim 
că răspunsurile sunt adevărate” Cel puțin cineva ne credea. 

Evident, Comitetul Internaţional al Crucii Roşii a obţinut acces 
la cei 14 deţinuţi pe care-i mutaserăm în septembrie 2006 la 
Guantânamo şi a pregătit un raport bazat pe interviurile respective, 
pe care l-a predat la CIA, fosta autoritate care-i ținuse închişi. În 
mod previzibil, raportul conţinea acuzaţii dure de tortură şi 
tratamente crude şi înjositoare. Respectând cerințele de strictă 
confidenţialitate ale Comitetului Internațional al Crucii Roşii, am 
prezentat raportul respectiv comisiilor de control şi câtorva oficii 
ale puterii executive, având grijă să le reamintim că documentul se 
baza exclusiv pe afirmaţiile deținuților. Când Senatul a anunţat 
public că urma să ţină o audiere cu uşile închise despre raport, 
Comitetul Internațional al Crucii Roşii a fost pe bună dreptate 
nemulțumit că simpla existență a raportului fusese făcută public. 
Am intervenit şi am determinat comisia să scoată postarea 
respectivă de pe site-ul lor Web. 

În aprilie 2009, raportul a fost însă publicat în totalitate în 
New York Review of Books de către Mark Danner, profesor de 
jurnalism la UC Berkeley şi critic frecvent al comportamentului 
Statelor Unite în războiul împotriva terorii. Comitetul Internaţional 
al Crucii Roşii şi-a exprimat regretul că „informaţii atribuite 
raportului ICRC au fost făcute publice în modul acela” Danner a 
comentat doar că „documentul mi-a parvenit de la părți care 
considerau că trebuia cunoscut de cetăţeni” 

Scurgerea de informaţii a fost sincronizată cu grijă pentru a 
susține (şi justifica) decizia administraţiei de a declasifica notele 

informative ale Departamentului de Justiţie despre interogatorii, 
care avea să urmeze după câteva săptămâni (capitolul 20). Ce mai 
coincidenţă! 


Există zile când un director al CIA este înclinat să creadă că el 
conduce o organizație mare, legală, aflată în legătură cu legislativul 
şi ataşată unor elemente operaţionale şi analitice mărunte. 
Bineînţeles, este (sau ar trebui să fie) exact invers. Asta însemna că 
nu avea rost să discutăm în contradictoriu despre deținuți dacă nu 
urma să capturăm niciunul. Dacă continuarea acestei situaţii avea să 
fie dureroasă din punct de vedere politic, atunci ar fi fost preferabil 
să ne alegem cu ceva de pe urma ei. 

Asta însemna acțiune, ceea ce punea o povară morală şi legală 
apăsătoare pe umerii Agenţiei în general şi pe ai mei în particular. 
Noi negam libertatea unor oameni, probabil pentru totdeauna, 
într-un program de detenţie extrajudiciară. Unii considerau că 
aşa ceva era condamnabil indiferent de circumstanţe; oricine ar fi 
considerat-o condamnabilă dacă o aplicai persoanelor necores- 
punzătoare. Existau erori ocazionale: pur şi simplu erori de iden- 
tificare sau, dacă identificarea fusese corectă, de apreciere greşită 
a cunoştinţelor celui reținut despre un atac iminent şi astfel 
eligibilitatea sa pentru un program atât de aparte. În acelaşi timp 
însă nu ni se putea cere să respectăm un standard judecătoresc 
mai presus de orice dubiu. Tribunalele se ocupă cu delicte ce au 
fost deja comise şi de obicei nu sunt impulsionate de împiedicarea 
unor evenimente viitoare. Activitatea serviciilor secrete este 
orientată exclusiv spre viitor şi este concepută pentru a face 
posibilă acţiunea în faţa îndoielii continue. Cu toate acestea, 
trebuie să fii foarte atent. 

Abdul Hadi al Iraqi, un comandant veteran din al-Qaeda, a fost 
capturat spre sfârşitul anului 2006 în timp ce se întorcea în țara lui 
natală. În al-Qaeda, el avea reputaţia unui tip dur, cu sânge rece, 
agresiv şi serios. De asemenea, îşi formase, în mare parte prin 
intermediul relatărilor de presă, o idee extrem de stereotipă despre 
acţiunile noastre şi modul nostru de operare. Când a ajuns în 

închisoarea secretă, l-am informat cine eram şi i-am spus de ase- 
menea cine era el, sfâşiind toate vălurile de identități false pe care 
le utiliza. 

A cooperat aproape imediat, oferind un şir de justificări 
raționale. 

— Voi ştiţi totul despre noi şi noi ştim totul despre voi. În final, 
asta nu va conta. Va fi pur şi simplu o pierdere de timp, deoarece noi 
vom prevala, indiferent cât de multe aţi şti despre noi. 

Oricum avea să fie un conflict de durată. 

— Voi purtaţi un război de zece ani, pe când noi suntem 
pregătiţi să luptăm 100 de ani, dacă asta va fi necesar, aşa că spusele 
mele acum şi aici nu vor conta. 

Anchetatorii noştri i-au salutat raționamentele, fiind de acord 
cu el acolo unde puteau şi contrazicându-l în cazurile contrare. Au 
consimțit ca debriefingurile să continue într-o manieră standard, 
dar l-au avertizat că, la prima minciună confirmată, vor schimba 
tonul interogatoriilor. 

Specialiştii CIA în domeniu l-au testat cu mai multe informaţii 
cunoscute, la care el a răspuns în mod credibil, după care au trecut 
la lucruri necunoscute, în privința cărora toți au convenit că 
răspunsese tot credibil. Hadi le-a declarat anchetatorilor săi că era 
impresionat de întrebările şi de cunoştinţele lor. A spus că erau atât 
de bine informaţi, încât părea că fuseseră chiar acolo. La rândul lor, 
analiştii de pe teren şi cei din sediul general au fost mulțumiți de 
cooperarea sa. 

Anchetatorii lui Abdul Hadi m-au informat despre acest subiect 
la începutul anului 2007, iar eu i-am invitat în biroul meu a doua zi, 
pentru a participa la întâlnirea cu senatoarea Feinstein, care fusese 
deja programată; făcea parte din strădania încheierii unui parte- 
neriat cu Congresul. 

În linii mari, anchetatorii şi-au repetat concluziile în fața 
senatoarei, care i-a întrebat după aceea dacă ştiau de vreun atentat 
care să fi fost dejucat în urma activităţii lor anterioare depuse cu 
deținuții. Anchetatorii au replicat că era mai bine ca o asemenea 
întrebare să fie pusă analiştilor. Misiunea lor era de a-i condiționa 
pe deținuți să răspundă credibil la întrebări şi, cu toate că ştiau de 

unele ocazii în care fuseseră aflate şi raportate informaţii despre 
atentate, nu le ţineau evidenţa. 

După ce anchetatorii au explicat felul cum opinia incorectă a lui 
Abdul Hadi despre activitățile noastre dusese la cooperarea sa şi la 
decizia noastră de a continua cu un debriefing standard, senatoarea 
a întrebat dacă aşa vom conduce interogatoriile „de acum înainte” 
Ei au răspuns că aşa fuseseră conduse dintotdeauna. Se începe 
printr-o interogare pentru a determina acceptul de participare 
voluntară şi credibilă, după care se continuă în felul acesta dacă se 
obţine un nivel corespunzător de informaţii. Dar la primul semn de 
minciună, erau pregătiţi să solicite aprobare pentru tehnicile 
intensificate. 

Senatoarea s-a întors după aceea spre mine şi m-a întrebat ce 
ştiam despre cazurile de ruşi otrăviți din Londra (cu două luni în 
urmă, Alexander Litvinenko fusese otrăvit cu poloniu). Discuţiile 
despre interogatorii luaseră sfârşit. 

Muhammad Rahim al-Afghani a fost capturat în vara anului 
2007. Rahim era un jihadist dur şi experimentat, care pregătise Tora 
Bora ca ascunzătoare pentru bin Laden în decembrie 2001. Nu era 
cooperant şi nu părea speriat de posibilitatea interogatoriilor. Era 
în mod clar un candidat pentru tehnicile intensificate de interogare, 
dar înainte de a recurge la ele aveam nevoie de opinia finală a 
Departamentului de Justiţie despre cele şase tehnici rămase. lar 
înainte de asta, aveam nevoie de un ordin executiv care să clarifice 
Articolul 3 din Convenţia de la Geneva. 

Era complicat. Mai întâi, puţină istorie. Prin decizia Hamdan 
din iunie 2006, Curtea Supremă extinsese protecţia Articolului 3 
din Convenţia de la Geneva asupra combatanţilor ilegali din 
al-Qaeda. Nu sunt jurist, dar am fost sincer surprins de decizie, 
deoarece Articolul 3 se referă la conflicte care nu au un caracter 
internaţional. Interpretarea sa tradițională făcea referire la conflic- 
tele intranaţionale (adică războaie civile). Însă Curtea Supremă 
extinsese Articolul 3 printr-o decizie de 5-3, astfel încât să includă 
conflictul curent, deoarece al-Qaeda nu era o naţiune, chiar dacă 
conflictul era incontestabil global. 

Prin urmare, aveam nevoie de ajutor legislativ. Problema 
noastră nu era că doream aprobarea sau dezaprobarea unor tehnici 
de către Congres, ci că nu ştiam ce însemna Articolul 3 în contextul 
legilor americane. Când Senatul a ratificat alte paragrafe din tratate 
umanitare internaționale, precum Convenţiile de la Geneva, istoria 
legislativă sau declaraţii specifice ale Senatului clarificau uneori 
înţelesul în termenii legilor americane. De exemplu, prin ratificarea 
Convenţiei ONU împotriva torturii, Senatul avea grijă să definească 
angajamentul internațional împotriva tratamentelor sau pedepselor 
crude, inumane şi degradante, făcând referire la legislația noastră 
împotriva tratamentelor sau pedepselor crude şi inumane aşa cum 
erau prevăzute în Amendamentele V, VIII şi XIV ale Constituţiei. 
Există precedente care conferă înțeles. 

Congresul nu oferise nicio astfel de clarificare despre Articolul 3 
(aşteptându-se poate, la fel ca mine, că nu ni se va aplica niciodată). 
Articolul 3 este ferm, totuşi utilizează exprimări vagi, de pildă 
„tratamente umilitoare şi înjositoare” Utilizând un astfel de limbaj 
vag, mi-ar fi foarte greu să-i ordon, plin de încredere, unui agent 
CIA să întreprindă unele acțiuni. Eu căutam definiții mai precise. 

Una dintre „soluţiile” propuse a fost ca Legea comisiilor mili- 
tare, care era examinată pe atunci în vederea promulgării, să incri- 
mineze în mod explicit o serie restrânsă de activităţi abominabile şi, 
atâta timp cât nu le efectuau, agenții CIA nu aveau să fie acuzaţi. 
În rest, totul avea să se păstreze nedefinit. 

Administraţia, Agenţia şi cu mine am respins această soluție, 
deoarece ne-ar fi adus în situaţia de a-i spune unui agent CIA: 
„Aş vrea să faci asta deţinutului acestuia; nici eu, nici Justiţia nu 
avem habar dacă încalcă sau nu Convenţia de la Geneva, pentru că 
de fapt nu ştim la ce părți din Convenţie se referă. Dar sunt destul 
de sigur că nu va trebui niciodată să ajungi în faţa tribunalului 
pentru aşa ceva (sau cel puţin nu în fața unui tribunal american), aşa 
că, o s-o faci pentru noi?” 

În esenţă, problema era un conflict cu republicanii şi lupta se 
ducea în Senat. 

Într-o şedinţă lărgită mi-am expus îngrijorarea despre între- 
prinderea unei acţiuni fără a-i cunoaşte legalitatea şi am spus că 

era cel mai jalnic discurs motivațional pe care mi-aş fi putut imagina 
să-l ţin unui agent CIA. 

Ulterior, un senator m-a interpelat răuvoitor, pentru că, apa- 
rent, nu doream altceva decât „să ţin discursuri”. L-am întrerupt şi 
am spus că de fapt doream să pot da un ordin despre care să ştiu că 
era legal. 

Senatorul McCain a avut altă propunere, care scotea pur şi 
simplu Congresul din discuţie. Într-un scenariu de tipul unei bombe 
cu ceas sau ceva similar, a spus el, preşedintele trebuia să facă ceea 
ce trebuia să facă. Legalitatea era ignorată — acela era unul dintre 
prerogativele funcţiei. Steve Hadley i-a spus că preşedintele n-ar fi 
procedat niciodată astfel. La urma urmelor, el era factorul suprem 
al aplicării legii în ţară. Şi chiar dacă ar fi ordonat aşa ceva, şi-a 
urmat el raționamentul, ţinând seama de circumstanţe, probabil că 
preşedintele ar fi trebuit să o facă el însuşi. 

În final, Congresul n-a dorit să ia nicio decizie contestabilă, ci 
a preferat să consolideze autoritatea prezidenţială deja existentă de 
a defini înţelesul tratatelor pentru Statele Unite. Pentru orice 
depăşea încălcările grave enumerate în noua lege şi cerinţele 
anterioare ale Legii tratării deţinuţilor, rămânea în sarcina pre- 
şedintelui să definească cerințele Articolului 3 pentru SUA şi să 
publice deciziile respective în Federal Register. 

Aşa a şi procedat preşedintele Bush în iulie 2007 la solicitarea 
noastră, autorizând astfel Departamentul de Justiţie să confirme 
caracterul legal al celor şase tehnici de interogatorii dincolo de ceea 
ce conţinea Manualul de teren al Armatei SUA. Nu cunosc pe 
nimeni dintre cei care au examinat manualul care să poată afirma că 
acesta epuizează universul de interogatorii legale concordante cu 
Convenţia de la Geneva. Manualul de teren al Armatei a fost 
conceput pentru a îngădui armatei SUA să instruiască tineri şi tinere 
pentru a interoga în scopuri tactice prizonieri tranzitorii pe un câmp 
de luptă aflat în transformare rapidă. CIA nu opera în asemenea 
circumstanțe. 

Am autorizat tehnici intensificate de interogare pentru Rahim, 
incluzând într-un final dietă lichidă şi privaţiune prelungită de 

somn. Ţin minte cum priveam foaia de hârtie, cu stiloul în mână, 
şovăind să iau o astfel de măsură. 

Aşa cum a subliniat anchetatoarea care l-a interogat pe Abu 
Zubaida, nimeni nu-şi doreşte să se afle în asemenea circumstanțe. 
Eu nu m-am apropiat niciodată de situaţia ei de a sta faţă în față cu 
un terorist sfidător, dar am vizitat Camp 7 din Guantânamo, după ce 
i-am predat pe cei 14 deținuți de mare valoare Departamentului 
Apărăni, în septembrie 2006. A fost greu să-i pot întrezări în treacăt 
în celulele lor solitare, dar i-am observat prin intermediul monitoa- 
relor TV din centrul de comandă. Unii dormeau, unii se rugau, unii 
mergeau înainte şi înapoi, alții prefirau mătănii între degete. 

Celulele erau curate şi luminoase, exista o sală pentru exerciţii 
fizice, iar deținuții puteau discuta cu vecinii lor de pe extensiile 
celulelor, similare unor verande. Bineînţeles, toate contactele erau 
riguros controlate (şi monitorizate electronic). 

Deţinuţii puteau de asemenea utiliza o bibliotecă, aveau la 
dispoziţie o colecţie de muzică şi materiale video (deşi unii se 
plângeau că ceea ce li se oferea era sub nivelul din închisorile 
secrete). S-a dovedit că romanele cu Harry Potter erau foarte 
populare. 

Era o unitate de detenţie civilizată pe ansamblu, totuşi nu se 
putea ocoli faptul că oamenii aceia aveau să rămână pentru toată 
viaţa în condiţiile respective. 

Înainte de plecare, personalul din Guantânamo mi-a arătat 
containerul gol de polistiren care fusese utilizat în ziua respectivă 
pentru a-i aduce prânzul lui Abu Zubaida. Pe suprafața lui, el 
gravase cu pixul genul de fulgere stilizate şi designuri complexe pe 
care le vedem de obicei pe caietele liceenilor. Mi s-a spus că făcea 
asta în mod uzual. 

Desenele de adolescent ale lui Zubaida aveau în ele ceva 
mişcător. Ele îmi aminteau că, deşi eram mulțumit profesional de 
detenţia lui şi a altora, bucuria personală era prea măruntă. Poţi să 
dezumanizezi un inamic numai de la distanţă. 

Fără să pierd asta din vedere, am semnat autorizaţia începerii de 
tehnici intensificate de interogare asupra lui Muhammad Rahim. 

S-a dovedit a fi un afgan dur. (Unul dintre veteranii mei în 
antiterorism a spus că afganii erau în mod curent mai duri decât 
arabii.) Rahim nu ne-a dezvăluit nimic realmente valoros. Îi era 
fanatic de loial lui bin Laden“. 

Am extins autorizarea şi am încercat diverse abordări, însă am 
progresat prea puţin. La un moment dat, Rahim a susținut că avea 
halucinaţii şi-l încercau gânduri de sinucidere. Psihologul închisorii 
a oprit interogatoriile, ca şi regimul de privaţiune de somn, pentru 
a-i oferi timp să-şi revină. 

Problema era cât timp puteam continua şi dacă reuşeam sau nu 
să-l aducem vreodată într-o zonă de cooperare. Chiar şi utilizarea de 
tehnici legale, autorizate, se află la limita abuzului dacă posibilitățile 
de succes sunt reduse. 

Centrul pentru Combaterea Terorismului a pregătit un „pachet” 
pentru a utiliza încă o dată tehnicile intensificate de interogare. 
Când a ajuns la mine, Jose Rodriguez, directorul Directoratului de 
Operaţiuni şi fost director al CTC, nu-l contrasemnase. Asta mi-a 
atras atenția, deoarece Jose condusese practic programul tehnicilor 
intensificate de interogare şi luptase pentru continuarea sa. În 
weekend i-am telefonat acasă pe o linie securizată. Nu era optimist 
că tehnicile autorizate în prezent aveau să-l determine pe Rahim să 
vorbească. El a concluzionat că acesta înțelesese cât de departe vom 
ajunge cu tehnicile şi era pregătit să le reziste. Jose nu avea obiecții 
să încercăm și avea să susțină orice decizie. Voia doar să-i cunosc 
punctul de vedere. 

În vara anului 2006 existase un consens relativ că noua suită de 
tehnici va funcționa în majoritatea cazurilor. Eu nu eram pregătit să 
abandonez acea analiză. Aşa cum a spus cândva Thomas Edison, 


41 Se părea că loialitatea continua să fie foarte importantă pentru 
Rahim. La un moment dat a trimis din Guantânamo o scrisoare către 
avocatul lui din Ohio, în care-l desfiinţa pe baschetbalistul LeBron James, 
originar din Akron, care era „un om foarte rău” deoarece părăsise echipa 
Cleveland Cavaliers (n.aut.). 

„majoritatea eşecurilor aparţin celor care nu-şi dau seama cât de 
aproape sunt de succes atunci când renunță” 

Ştiam că Rahim fusese un mijlocitor şi, potrivit unor rapoarte 
viabile, unii şefi din al-Qaeda de la granița Afganistanului cu 
Pakistanul începuseră relocarea după capturarea sa. Aparent 
considerau că el ştia ceva. Ca atare, nu era simplu de decis. Dacă 
renunțam la interogarea lui, era posibil să pierdem o şansă reală de 
a obține informaţii importante. Dacă insistam, acceptam dilema 
morală că era posibil să nu obținem de fapt nimic. Am hotărât că 
vom mai încerca o dată. 

N-am avut succes. În ciuda strădaniilor noastre de coerciţie 
şi bunăvoință (le-am încercat pe ambele), Rahim ne-a spus prea 
puţine înainte de a-l transfera la Guantânamo la începutul anului 
2008. Acest eşec a fost un punct de observaţie important, însă nu 
eram pregătit să-l declar o tendință. Am păstrat programul pentru 
restul anului 2008, dar pentru că nu mai aveam deţinuţi, n-am 
putut obține date suplimentare. Anchetatorii de pe teren au fost 
de acord cu decizia noastră de a ne opri cu Rahim; de fapt, noi 
am făcut-o, bazându-ne pe recomandările lor. Ulterior, unul 
dintre ei mi-a mărturisit că era perfect convins că ar fi obținut 
cooperarea lui Rahim dacă ar fi putut utiliza întregul set de 
tehnici anterioare. 

Am prezentat Congresului actualizări detaliate despre Abdul 
Hadi şi Rahim şi am anunţat public arestările când au fost trimişi la 
Guantánamo. Rapoartele către Congres au fost primite în general 
fără comentarii (sau obiecţii), dar nici n-a existat vreun semn că ar 
fi ajutat prea mult în relațiile noastre cu legislativul. 

Până la sfârşitul anului 2007, situaţia devenise atât de încordată, 
încât era greu de imaginat cum am fi putut înrăutăți şi mai mult 
legătura cu Capitoliul. Din păcate, am găsit o cale pentru asta. 

În luna noiembrie, Mark Mazzetti de la New York Times 
dădea târcoale ca o pasăre de pradă peste ceea ce considera că ar 
fi un articol-bombă. Reţeaua noastră a început să scapere când 
foşti lucrători din CIA au telefonat raportând că Mazzetti se 
interesa de distrugerea videocasetelor ce fuseseră înregistrate la 
unele interogatorii din trecut. În mod evident, el îşi încheiase 

articolul când a telefonat pro forma la Agenţie pentru a solicita 
comentarii înainte de a da undă verde publicării. 

Cu doi ani în urmă, Jose Rodriguez ordonase distrugerea a 
aproximativ 100 de videocasete de interogatorii ale lui Abu Zubaida 
şi Abd al-Rahim al-Nashiri, primii doi deţinuţi de mare valoare. 
În majoritate, videocasetele îi arătau pe deţinuţi stând în celulele 
lor, dar conţineau şi unele materiale explicite cu tehnicile de inte- 
rogare aplicate. 

Jose a declarat că făcuse totul pentru a-i proteja pe agenții 
vizibili în imagini. Pentru gestul lui, CIA îl va aminti mereu ca pe 
un erou, însă el acţionase în cadrul unei ferestre înguste de 
legalitate (ei nu răspundeau față de nicio anchetă internă, 
legislativă sau judiciară), fără să ţină seama de obiecţii şi fără 
aprobarea directorului Goss, a DNI-ului Negroponte şi a consilie- 
rului juridic al Casei Albe — care erau toţi furioși pe el. 

Înregistrările video nu fuseseră nici create, nici distruse în 
timpul mandatului meu (aşa cum a atras atenţia talentatul meu şef 
al biroului de PR, Mark Mansfield, în istoricul cazului pe care l-a 
prezentat presei), dar eu eram în funcţie când povestea urma să fie 
publicată. L-am informat personal pe preşedinte despre ea şi i-am 
spus că, în opinia mea, Casa Albă ar fi trebuit să devieze spre Langley 
orice întrebări referitoare la caz. Era o încurcătură pe care trebuia 
s-o descurcăm noi. Preşedintele a confirmat că el nu fusese niciodată 
informat de existența sau distrugerea casetelor video şi că ar fi fost 
încântat ca stafful lui să declare acest lucru când redirecţionau 
întrebările spre noi. 

După ce am revenit la Langley, am decis să-l previn pe Mazzetti 
şi am expediat o scrisoare nesecretizată către personalul CIA (menită 
a fi difuzată public), în care descriam istoria casetelor. Doream să 
fim primii care să dăm formă cazului. În plus, deşi Mazzetti era 
profesionist, ne ținuse în beznă în privinţa asta, aşa că nu-i datoram 
absolut nimic. 

Mansfield i-a telefonat lui Mazzetti și l-a anunțat că aveam o 
declaraţie despre videocasete pe care urma s-o difuzăm, după care 
i-a trimis o copie lui Pam Hess, reportera de la Associated Press care 
se ocupa de serviciile secrete. Prin trimiterea versiunii noastre la un 

serviciu internaţional de ştiri, îi ofeream expunere maximă, iar 
Associated Press nu era New York Times. 

În scrisoare atrăgeam atenţia că în anul 2003 conducerea 
celor două comisii pentru serviciile de informații fusese informată 
de existența videocasetelor şi de intenţia CIA de a le distruge. 
Am specificat de asemenea că videocasetele fuseseră examinate 
de inspectorul general al Agenţiei, care le găsise conforme cu 
rapoartele telegrafiate din închisoarea secretă. Nu mai aveam ce 
face cu videocasetele, care fuseseră înregistrate pentru a ajuta la 
întocmirea şi verificarea rapoartelor telegrafiate. De fapt, nici nu 
fuseseră prea utile. 

După ce cazul a fost făcut public (din păcate în ziua petrecerii 
noastre de Crăciun, dar trebuia să ne grăbim pentru a o lua înaintea 
ziarului Times), a izbucnit scandalul. Senatorul Kennedy a invocat 
afacerea Watergate înaintea Senatului. 

— N-am mai văzut nimic de felul acesta de la dispariţia celor 
optsprezece minute şi jumătate de pe benzile preşedintelui Richard 
Nixon! a tunat el într-un discurs furibund. 

Comisiile pentru serviciile de informaţii au ţinut mai multe 
audieri şi şi-au revărsat furia fiindcă nu fuseseră informaţi personal 
mai mulți membri despre videocasete şi distrugerea lor. Rush Holt, 
un critic constant al Agenţiei, a preluat controlul anchetei în 
Camera Reprezentanţilor. Comentatorii au avut o zi mare, susținând 
că fuseseră distruse dovezile unor crime oribile. În mijlocul 
scandalului, procurorul general l-a însărcinat pe procurorul federal 
John Durham să ancheteze dacă fusese încălcată vreo lege. 

La apogeul scandalului, în februarie 2008, în decursul unei 
şedinţe cu uşile deschise a Comisiei pentru Serviciile de Informaţii 
a Senatului, cu camerele C-SPAN filmând totul, am încercat să 
înfrânez speculaţiile cele mai nebuneşti. 

— CIA a supus trei persoane la tehnica simulării înecului, am 
amintit pe un ton firesc. Zubaida, Nashiri şi Khalid Sheikh 
Mohammed. Ultima utilizare a tehnicii a fost în martie 2003. 

Numele celor supuşi la simularea înecului nu fuseseră făcute 
publice până atunci, şi nici data ultimei utilizări a tehnicii. Era un 
contraatac modest împotriva unei avalanşe de speculaţii şi acuzaţii. 

În timp ce membrii comisiilor au tăcut pentru a se gândi cum 
să răspundă la ceea ce tocmai anunțasem (noi nu-i avertizaserăm în 
niciun fel), am adăugat că utilizarea tehnicii reflecta circumstanțele 
vremurilor, teama de atentate catastrofale şi lipsa noastră de 
cunoştinţe despre al-Qaeda. După două zile, aflat în fața Camerei 
Reprezentanților, tot în şedinţă cu uşile deschise, am refuzat să 
speculez dacă simularea înecului va mai fi legală după schimbarea 
atât a circumstanțelor, cât şi a legilor. Noi nu o ceruserăm şi nu 
fusese utilizată de aproape cinci ani. Punct! 

Scandalul s-a mai domolit după ce ancheta lui John Durham a 
stins practic orice entuziasm al membrilor Concresului pentru alte 
investigaţii. În plus, pe măsură ce campania prezidențială s-a încins, 
a fost clar că orice decizie reală privind calea de urmat aştepta 
rezultatul alegerilor din noiembrie. 

Rezultatul acela a pecetluit soarta detenţiilor şi interogatoriilor 
CIA, în ciuda argumentelor contrare ale Agenţiei (capitolul 19). Iar 
apoi, în următorii câțiva ani, noua administraţie şi democraţii din 
Congres au trecut în mod repetat Agenţia prin storcător pentru 
comportamentul său anterior (capitolul 20). 

Cu excepția operațiunilor combatante de pe câmpurile de luptă 
din Irak şi Afganistan, Statele Unite (nu doar CIA) ieşiseră în general 
din domeniul detenţiilor şi interogatoriilor. Izbutiserăm într-un 
final să facem ca reținerea şi arestarea cuiva să fie atât de dificile din 
punct de vedere legal, cât şi de periculos din punct de vedere politic, 
încât aveam să recurgem automat la asasinate pentru a-i elimina pe 
terorişti de pe câmpul de luptă. 


TREISPREZECE 


ÎNTOARCEREA ACASĂ 


PITTSBURGH, PENNSYLVANIA, 1945-2014 


A 

[a filmul de mare succes A fost odată asasin din 1997, John 
Cusack joacă în rolul unui asasin care se întoarce în localitatea sa 
natală pentru aniversarea de zece ani a absolvirii liceului. Căutând 
casa în care locuise în copilărie, el descoperă că în locul ei se afla un 
magazin universal. 

— N-o să mă mai pot întoarce niciodată acasă, îi spune el la 
telefon psihiatrului său, dar măcar îmi pot face cumpărăturile acolo. 

În cazul meu, cred că pot cumpăra de acolo produse de 
marketing ale clubului Steelers. Casa copilăriei mele se afla pe locul 
stadionului Three Rivers, denumit ulterior Heinz Field, din cartierul 
Northside (actualmente North Shore) din Pittsburgh. Casa a fost 
demolată pentru construirea primului stadion. 

Cartierul era minunat, amplasat între linia principală a căii 
ferate Pennsylvania şi malul nordic al râului Allegheny. Putea fi 
numit în mod corect „industrial” pentru că avea fabrici din industria 
uşoară (printre care Clark Candy), numeroase parcări pentru 
camioane şi remarcabil de multe baruri. 

Locul era tipic etnic — irlandezi, italieni, un cvartal întreg de 
negri — iar identitățile din țările de origine continuau să fie 
importante. În clasa a doua, am călcat pe un cui care ieşea dintr-o 
scândură şi o vecină irlandeză a înfipt cuiul buclucaş într-un cartof 
pentru a-mi grăbi vindecarea. 

De asemenea, cartierul era în mare parte catolic. La slujba de 
duminică din St. Peter's îi puteai vedea pe aproape toți locuitorii, iar 
majoritatea copiilor — şi erau destui — urmau şcoala primară a 
bisericii conduse de Surorile Milostive. 

Sportul era iubit de toți. Ajungea să ieşi cu mingea afară şi se 
strângeau imediat amatori de un meci, indiferent de anotimp. În 

apropierea noastră nu se afla niciun teren cu gazon. Exista un teren 
de joacă mic, cu suprafața de bitum, una sau două parcări de pământ 
şi, mereu, strada. 

— Fugi! Îţi pasez la Buickul ăla! 

Exista şi un teren omologat, Monument Hill, care se găsea în 
vârful unui deal ca o cocoaşă, înalt de 120 m, aflat chiar în nordul 
cartierului. Denumirea venea de la un monument comemorativ al 
Războiului de Secesiune, care fusese mutat cu mulți ani în urmă pe 
latura sa estică, de unde fusese ulterior îndepărtat. Terenul nu era 
cu nimic spectaculos. Era bine întreținut, cu tribune permanente, 
dar cu suprafața de joc artificială (ceea ce însemna absenţa veşnică 
a ierbii pentru cei îndeajuns de ghinionişti să nu fi jucat niciodată 
pe gazon). Pentru noi însă era cel mai bine aşa. Din mai până în 
august, majoritatea weekendurilor, plus serile din timpul săp- 
tămânii, ni le petreceam acolo. Aşa am ajuns destul de bun la 
baseball ca să câştig notorietate în liceu şi o medie a loviturilor 
reuşite de 0,316. 

Întotdeauna a existat entuziasm pentru echipele sau eroii 
sportivi locali. În săptămânile de vară puteai strânge dimineţile 
destule sticle de băuturi carbogazoase, ca să aduni bani pentru 
biletul de tramvai şi cel de intrare generală de 1,50 dolari, ca să te 
aşezi în spatele lui Roberto Clemente, în dreapta pe stadionul 
Forbes. Faptul că Clemente a fost cel mai faimos sportiv profe- 
sionist al oraşului — din toate timpurile — poate fi sugerat de înălți- 
mea foarte exactă a zidului din dreapta terenului celui mai nou 
stadion din Pittsburgh, PNC Park. Zidul acela are înălțimea de 
21 de picioare“, pentru a comemora numărul de pe tricoul lui 
Clemente din echipa Pirates. 

Apoi era Steelers, clubul de fotbal deținut de familia Rooney, 
tot din parohia St. Peter's. Fiul cel mai mare, Dan -— ulterior 
preşedintele clubului şi mai târziu ambasadorul lui Barack Obama 
în Irlanda — antrena echipa de fotbal din gimnaziu, iar eu am fost 


* Echivalent cu 6,4 m (n.trad.). 

mijlocaş ofensiv în clasa a opta. „Singurul puşti care-şi putea 
aminti schemele”, a fost explicaţia lui. Ulterior am lucrat în 
cantonamentele Steelers ca să câştig bani pentru a urma colegiul, 
iar când am fost la facultate şi programul lui Dan cu echipa a 
devenit prea solicitant, i-am preluat îndatoririle de antrenor de la 
echipa de gimnaziu şi în ultimul an am izbutit chiar să câştigăm 
campionatul orăşenesc. 

Noi eram atașați de Steelers. În tinereţe, bunicul meu Mike 
Murray fusese prieten la toartă cu Art Rooney,unul dintre membrii 
familiei. Mătuşa mea Pat, sora mai tânără a mamei, a fost de aceeaşi 
vârstă şi colegă cu câțiva băieți Rooney. Toţi mergeam la aceeaşi 
biserică. De aceea n-a fost surprinzător că am ascultat aproape cu 
lacrimi în ochi prima victorie a echipei Steelers în Super Bowl, la un 
difuzor al Armatei într-o bază pentru avioane B-52 de pe insula 
Guam în 1975. (Cu timpul situaţia s-a îmbunătăţit. Am fost în loja 
patronului la victoriile cu numerele cinci şi şase din Super Bowl 
în 2006 şi 2009.) 

Casa bunicului meu Mike Murray făcuse parte dintr-un şir de 
case lipite între ele, atâta doar că toate celelalte din şir fuseseră 
demolate. Am locuit în casa lui împreună cu mama mea (Sadie), tata 
(Harry), sora Debby şi fratele Harry III. Am avut surori gemene, 
care au murit însă la scurt timp după naştere, pe când aveam zece 
ani. Mai bine de jumătate de secol m-am rugat pentru sufletele lor 
la toate liturghiile de duminică. 

Tata era sudor la Allis-Chalmers, nu departe de casă, dar s-a 
pensionat devreme, când s-a închis fabrica din Pittsburgh. Mama 
lucra şi ea ocazional, când putea. După mulţi ani, când eram ofițer 
superior în Forţele Aeriene, ea şi câteva prietene se ocupau de 
curăţenia unei clădiri de birouri locale. 

Bunicul a fost unul dintre oamenii cei mai generoşi pe care i-am 
cunoscut vreodată. El m-a dus la pescuit şi în drumeţii. Graţie lui, 
casa noastră era locul unde toți vecinii se adunau ca să joace cărţi, 
să facă grătare sâmbătă seara sau pur şi simplu să stea pe verandă şi 
să asculte la radio meciurile echipei Pirates. Bunicul lucra în 
departamentul expediţii al unei tipografii şi îşi suplimenta salariul 

mic jucând la pariuri sportive şi la loterie. Acolo unde am crescut eu, 
acest lucru era la fel de firesc ca şi mersul duminica la biserică. 
Pe când am fost băiat de altar şi slujeam la liturghia de dimineață 
în zilele săptămânii, fugeam acasă ca să înfulec micul dejun înainte 
de a pleca la şcoală, iar mama lua „documentele” bunicului de pe 
masa din bucătărie pentru a-mi face loc. 

Mama şi tata au avut foarte multă grijă de noi, fiind limitați doar 
de resursele financiare. Cina era întotdeauna un eveniment în 
familie. Deşi era mâncarea tradițională a imigranţilor irlandezi — 
carne bine gătită, cartofi şi legume -— fasolea pregătită de mama a 
fost timp de 50 de ani unul dintre felurile cele mai solicitate la toate 
picnicurile în familie şi cu vecinii, la pomeni, nunți şi botezuri. 

Părinţii mei au pus accent pe educaţia noastră întrucât a lor 
fusese limitată de problemele economice ale Marii Crize; mama 
terminase zece clase. Ţin minte perfect cum mi-a citit cu glas tare 
Insula comorilor, schimbându-şi glasul şi intonaţia la fiecare 
personaj, seară de seară, timp de câteva săptămâni. 

Tata terminase opt clase. Fusese un sportiv promițător, dar apoi 
interveniseră problemele economice, războiul şi accidentările la 
genunchi. El m-a învățat multe. Mulțumită lui, arunc mingea de 
baseball cu mâna dreaptă, dar mânuiesc bastonul de bătaie a mingii 
cu stânga. În ciuda eforturilor lui însă n-am obţinut nicio bursă 
şcolară pentru sport. 

Aşadar, educaţia pe care mi-au impus-o părinții a fost impor- 
tantă şi de calitate, începând cu Surorile Milostive de la St. Peter's. 
Pe atunci mă gândeam că denumirea aceea nu era deloc potrivită, iar 
după câțiva ani, în timpul dezbaterilor despre tehnicile intensificate 
de interogare ale CIA, m-au trecut fiorii când am reamintit audito- 
riului meu că avusesem parte de patru dintre tehnici (două tipuri 
de prinderi şi două pălmuiri) în şcoala primară diocezană. Educaţia 
era totuşi de calitate şi esenţială. Fără zorzoane. 

La fel s-a întâmplat şi în liceul catolic regional, North Catholic. 
Hrană parohială clasică. Disciplină. Programă şcolară obligatorie. 
Teologie. Latină. Literatură clasică. Istorie. Tradiţia ştiinţelor 
umaniste. Lor li se adăuga una dintre bibliotecile de cartier pe care 
Andrew Carnegie le presărase în tot oraşul care-l adoptase. 

Eu frecventam cu regularitate filiala din Northside. Cred că am citit 
aproape toate cărțile din secțiunea dedicată istoriei. 

Colegiul local, Universitatea Duquesne, a fost alegerea firească 
pentru continuarea studiilor. Era catolic, ni-l puteam permite şi se 
afla aproape de casă. Eram deja în serviciu activ în Forţele Aeriene 
înainte de a vedea o sală de clasă care să nu aibă crucifix pe perete. 
De asemenea, eram încadrat în Forţele Aeriene înainte să fi avut 
nevoie de o maşină ca să ajung la şcoală. Gimnaziul, liceul şi colegiul 
se aflau toate la distanțe ce puteau fi parcurse pe jos în scurt timp, 
iar dacă vremea era urâtă exista transportul public. Uneori m-am 
întrebat dacă nu cumva stilul meu ulterior de viață, călător prin 
lume, n-a fost o reacţie față de acei ani ai tinereţii. 

Pe când eram la Duquesne, a început războiul din Vietnam. 
În cartierul meu, serviciul militar universal însemna realmente 
universal — toți se înrolau — aşa că am optat pentru Corpul de Instru- 
ire a Ofiţerilor Rezervişti, pentru a obține gradul de ofițer. În familia 
noastră nu exista o tradiţie militară. Tata luptase în al Doilea Război 
Mondial în Africa de Nord şi Franţa, la transmisiuni, iar unchiul 
meu, fratele mai mic al mamei, minţise în privinţa vârstei ca să se 
alăture puşcaşilor marini, călătorise o vreme prin toată Mediterana 
şi sfârşise prin a fi înconjurat de zeci de mii de chinezi „voluntari” 
în timpul retragerii puşcaşilor marini din Bazinul Chosin din 
Coreea. Una dintre cele mai vechi amintiri ale mele legate de 
televiziune este imaginea bunicului care privea îngrijorat ştirile pe 
micul ecran în vremea respectivă. 

Forţele Aeriene mi-au permis să rămân la Duquesne pentru 
a-mi termina masteratul în istorie înainte să intru în serviciu activ 
în vara anului 1969. Cariera militară a sosit la momentul potrivit. 
Mă însurasem cu o colegă de clasă din Duquesne, Jeanine Carrier 
din Chicago, care continuă să rămână cea mai bună decizie din 
viața mea. Aveam o fetiță, Margaret, iar Jeanine era însărcinată cu 
Michael. Salariul sigur şi asistența medicală de calitate erau atuuri 
deloc de neglijat. 

Deşi aveam să-mi vizitez familia şi să particip din când în când 
la meciuri ale echipelor Steelers şi Pirates, iar tărăgănarea vocalelor 
avea să nască uneori întrebări despre originea mea din Pittsburgh, 

nu ne-am mai întors niciodată pentru a locui în acel oraş. Nu cred 
că ar fi ceva neaşteptat. Oraşul a fost practic un exportator de absol- 
venţi de colegiu, şi nu numai, timp de două decenii după închiderea 
oţelăriilor care fuseseră sufletul lui. Oamenii erau buni. Oraşul era 
bun. Atâta doar că... nu existau slujbe. 

Până la urmă, Pittsburgh avea să renască, bazându-se pe edu- 
caţie, asistența medicală şi găzduirea a numeroase sedii de corpo- 
rații. A devenit un oraş al funcționarilor, dar şi-a păstrat atitudinea 
muncitorească. Toate cele trei râuri sunt acum destul de curate 
pentru a pescui în ele, însă populaţia oraşului a ajuns la jumătate 
din cea anterioară. 

Analiştii de fotbal american neinformaţi sunt tentaţi să afirme 
că suporterii Steelers călătoresc mult, când fanii îmbrăcați în negru 
şi auriu, fluturând simbolul clubului Terrible Towels, apar la me- 
ciurile din deplasare ale echipei. În noiembrie 2008, am fost pe 
FedEx Field ca să-i văd pe cei de la Steelers şi Redskins jucând într-o 
seară de luni. Din cauza vacarmului mulțimii, jucătorii echipei 
Redskins (echipa gazdă) au trebuit să-şi facă semne pe muteşte. 
După terminarea meciului, când a fost întrebat de ce procedaseră 
aşa, un jucător de la Redskins a replicat nervos: 

— Pentru că nu puteam auzi niciuna din indicaţiile mijlo- 
caşului nostru! 

Însă vacarmul acela al mulțimii se datora mai puţin faptului că 
suporterii Steelers călătoresc mult, cât mai degrabă uriaşei diaspora 
plecate din Pittsburgh în anii 1970 şi 1980, pentru care clubul de 
fotbal a rămas legătura cea mai strânsă cu oraşul natal. 

De fiecare sărbătoare a Crăciunului, directorul şi directorul 
adjunct al CIA stau în holul recepțţiei sediului ca să se pozeze, să 
strângă mâini şi să schimbe urări de sărbători cu oricine doreşte s-o 
facă. Un ceremonial care durează ore-n şir. La evenimentele acestea, 
un număr surprinzător de mare de oameni s-au prezentat ca fiind 
din vestul statului Pennsylvania. 

Printre bodyguarzii mei din CIA s-au numărat de asemenea 
mulți din Pittsburgh. Jeanine şi cu mine aveam abonament la 
meciurile echipei Steelers şi mergeam de câte ori puteam. Pentru 
mine, să fiu în tribună între orele 13:00 şi 16:00 duminica însemna 

o desprindere completă de restul lumii. Se pare că nici pe 
bodyguarzi nu-i deranja drumul cu maşina de peste patru ore dus 
şi tot atâta întors până la Heinz Field. Agenţii de pază de la Steelers 
ne tratau cu respect: toți beneficiam de permise de acces nelimitat, 
pentru grăbirea intrării şi ieşirii. Toţi puteau viziona meciul. 
Bodyguarzii CIA n-au apelat niciodată la voluntari pentru aceste 
deplasări ale mele. 

Eu şi alții am moştenit din Pittsburgh etica muncitorească a 
regiunii, o etică perfiect redată în cuvintele lui Ernie Pyle, cores- 
pondent pe front în timpul celui de-al Doilea Război Mondial, care, 
după o vizită făcută în 1937 în Pittsburgh, a scris: „Oamenii de aici 
pur şi simplu muncesc”. Ani de zile, o copie îngălbenită de vreme 
a articolului său fusese prinsă pe avizierul staţiei din vârful funi- 
cularului Monongahela Incline, ce continuă să asigure transportul 
pe dealul oraşului. 

O campanie publicitară făcută la jumătatea anilor 1990 pentru 
Pirates, când echipa juca jalnic, a surprins perfect aceeaşi etică. 
Imaginea simplă a bazei-casă; un coşuleţ negru de picnic este aşezat 
pe ea, iar un glas rosteşte din afara ecranului: „Veniţi să vedeți un 
club care munceşte din greu la fel ca voi”. Ar fi greu ca Dodgers sau 
Yankees să fie asociaţi unei teme similare. 

După 2002, am participat la câteva Maratoane Pittsburgh. Sunt 
întotdeauna evenimente deosebite şi alergarea pe străzile oraşului 
natal în aclamaţiile mulțimilor de susținători este cu totul specială. 
Totuşi, numai în Pittsburgh spectatorii oferă alergătorilor colțunaşi, 
şi cred că fac o treabă bună. 

Cartea recent apărută Singing the City, o odă adusă vieţii din 
Pittsburgh, citează un observator care îşi amintea cum furnalele 
cuptoarelor colorau nopțile în galben şi-i compătimea pe bieţii copii 
din Vestul Mijlociu care nu văzuseră niciodată asemenea privelişti. 

În 1937, Pyle a sintetizat frumos un gând similar: „Un guler 
murdar de cămaşă înseamnă aici prosperitate” 

lar mema „pur şi simplu muncesc” este echivalentul industrial 
al maximei lui Woody Allen, potrivit căreia 80% din succes 
înseamnă pur şi simplu să începi treaba. Concluzia mai extremă a 

tatei, pe care mi-a trântit-o după ce venisem acasă plângându-mă 
după o încăierare, a fost simplă: „Nu mai scânci. Comportă-te ca un 
bărbat şi apără-te.” 

O a doua lecţie a fost mai personală şi a provenit din mediul 
meu imediat. Era un cartier dur. Unii dintre prietenii şi rudele mele 
au ajuns fie poliţişti, fie infractori; vreo doi au fost în ambele tabere. 
Părinţii ne-au impus un standard moral ridicat (pentru a ne induce 
sentimentul de vinovăţie), dar au insistat pentru toleranța față de 
alții: „Nu judecaţi, ca să nu fiți judecaţi. Noi toți suntem copiii 
Domnului.” 

Aşadar, o lecţie bună de viaţă. Cu adevărat importantă dacă 
viaţa te aduce vizavi de criminalul de război sârbo-bosniac Ratko 
Mladic, în 1994, în barăcile Lukavitsa de la periferia oraşului 
Sarajevo. Sau dacă îl primeşti în biroul tău din CIA pe Moussa 
Koussa, şeful serviciilor secrete libiene, în timp ce te întrebi cât de 
implicat a fost în moartea a 270 de oameni nevinovaţi în catastrofa 
cursei Pan Am 103-deasupra localităţii Lockerbie din Scoția. 

Însă toate acestea urmau să se întâmple în viitor. Jeanine, eu şi 
micuța Margaret am plecat din Pittsburgh în vara anului 1969 
pentru a începe o nouă viaţă în Forţele Aeriene, la o şcoală tehnică 
pentru ofițeri de informaţii din Denver. Michael s-a născut acolo, 
după care am pornit spre Omaha, iar în cele din urmă spre Guam, 
unde ni s-a născut fiul cel mai mic, Liam. Am rămas o familie unită, 
petrecând cât mai mult timp împreună — de pildă, aduceam 
ponchouri şi şezlonguri în cinematograful în aer liber mereu 
amenințat de ploaie din baza de pe Guam. Acolo am lucrat în 
general în schimbul de la 3:00 la 12:00, ca să pot sta cu copiii 
după-amiezile, pentru ca apoi Jeanine să ne dea de mâncare şi să ne 
trimită pe toți la culcare la ora 19:00. 

De fapt, Jeanine şi cu mine n-am optat niciodată pentru o 
carieră în Forţele Aeriene. Pur şi simplu, am trecut de la un post 
la următorul, din America de Nord, în Asia, în Europa şi iar în 
America de Nord. Noi şi copiii noştri am văzut lucruri pe care nu 
ne aşteptam să le vedem vreodată. A fost o experiență minunată. 
La un moment dat bănuiesc că ne-am dedicat acestui stil de viaţă, 

dar nu ne-am aşezat niciodată în jurul mesei ca să luăm oficial 
această decizie. 

Până când am ajuns la NSA în 1999, copiii absolviseră colegiul 
şi-şi întemeiaseră ei înşişi familii. Când am ajuns la CIA în 2006, 
aveam deja trei nepoți, dar timpul petrecut cu familia era din ce în 
ce mai rar din cauza programului celorlalți şi al meu. Am adunat cu 
totul două săptămâni de plajă pe Outer Banks din Carolina de Nord, 
de Thanksgiving sau de Crăciun, ceea ce nepotul meu cel mai mare 
numeşte „plaja rece” 

Am izbutit de asemenea în 2008 să luăm trei nepoți (pe atunci 
în vârstă de zece, opt, respectiv şapte ani), fără părinții lor, pentru 
un weekend prelungit de Ziua Muncii la o superbă casă pe plajă din 
baza Patrick a Forţelor Aeriene din Florida. Am petrecut mult timp 
făcând surf, dar de muncă n-am scăpat. În toate cele trei nopţi 
petrecute acolo, bodyguardul îmi ciocănea la uşă între 2:00 şi 4:00, 
ca să mă duc pe plajă la echipa de comunicaţii şi să iau o decizie. 

Am ajuns să vorbesc despre combinaţia aceasta de familie, 
rădăcini şi muncă în mai 2007, cu ocazia ceremoniei de absolvire 
de la Universitatea Duquesne. Am fost onorat că m-au invitat. Se 
părea totuşi că nu fusese o decizie unanimă. Mi s-a spus că unii 
membri ai facultății manifestaseră îndoieli. 

Am aflat asta abia după ce am ajuns în Pittsburgh. Ultimele 
ciorne ale cuvântării neteziseră asperitățile unor aspecte mai contro- 
versate. În după-amiaza aceea, hotărât să nu ratez o oportunitate 
sau să cedez, am pus la loc unele asperităţi. 

N-am descoperit niciodată caracterul exact sau dimensiunile 
obiecţiilor, însă după câţiva ani, un profesor de engleză din 
Duquesne s-a opus în mod public deciziei oraşului Pittsburgh de a 
mă onora. Era vorba despre indicatorul rutier onorific General 
Michael V. Hayden Boulevard, care fusese instalat în 2008 lângă 
Heinz Field, cam la 200 m de fosta casă în care copilărisem. 

Primarul Luke Ravenstahl decretase instalarea indicatorului 
după ce petrecuse o seară cu fratele meu, Harry. Harry este cu 16 ani 
mai mic decât mine şi ar fi fost un ofițer de caz excelent: inteligent, 
sociabil (îi cunoaşte pe toţi) şi se pricepea să obțină informații şi 

să interpreteze comportamente. Probabil că la asta a contribuit şi 
faptul că primarul era tânăr (avea pe atunci 28 de ani), crescuse tot 
în Northside şi absolvise tot North Catholic. 

Când Harry m-a informat despre decizia primarului, unica 
mea reacţie a fost să întreb dacă puteam sau nu să parchez acolo 
în zilele de meci. 

După doi ani, profesorul din Duquesne a văzut indicatorul pe 
când vizita împreună cu familia sa Carnegie Science Center aflat 
vizavi şi a fost scandalizat. „Generalul Hayden a adus multe servicii 
ţării”, a spus el, „dar nu cred că, ţinând seama de rolul lui jucat în 
politica de torturi a administraţiei Bush, oraşul ar trebui să-l onoreze 
cu o plăcuţă publică.” 

A strâns câteva zeci de semnături pe o petiție care cerea 
primăriei să scoată indicatorul, iar Consiliul a trecut-o pe agenda sa 
publică. Profesorul şi câțiva susținători şi-au prezentat cazul, în timp 
ce fratele meu şi alte cinci-şase persoane au oferit contraargumente. 
Harry a atras atenţia asupra unei erori concrete: 

— Cei de faţă care au protestat împotriva indicatorului l-au 
acuzat pe generalul Hayden de aplicarea simulării înecului unor 
deținuți, aşa că, de fapt, ei nu ştiu NIMIC despre generalul Hayden. 
Ultima aplicare a simulării înecului a avut loc în anul 2003, iar Mike 
a devenit directorul Agenţiei în 2006. 

El a continuat, subliniind că de fapt CIA înlăturase după sosirea 
mea tehnica respectivă dintre metodele de interogare. După care 
a adăugat sarcastic că nu auzise de nicio cerință ca deciziile de 
securitate națională să fie luate de către catedra de engleză a 
Universităţii Duquesne. (Bună observaţie!) 

Echipa Hayden a fost susținută de zece-doisprezece veterani de 
război şi reprezentanţi ai American Legion şi VFW. Ei au prezentat 
de asemenea o scrisoare de susținere din partea antrenorului meu de 
fotbal din gimnaziu, Dan Rooney, ambasadorul american în Irlanda 
şi patronul clubului Steelers. Primăria şi-a menţinut decizia de a 
lăsa indicatorul la locul său. Singura mea contribuţie a fost de a-l 
ruga pe Harry să se intereseze dacă-l puteam cumpăra în cazul în 
care ar fi fost înlăturat. 

Pittsburgh este un sediu al democrațţilor, aşa că membrii 
Consiliului au fost încântați să-l atace puţin pe Bush. Harry a 
susținut că i-a amorţit un picior după ce un prieten l-a strâns cu 
putere de coapsă pentru a nu sări în picioare ca să protesteze. Până 
la urmă, un alt prieten aflat de cealaltă parte a lui Harry a sărit în 
picioare şi a răcnit „Minciuni!” după o acuzaţie realmente sfruntată, 
o intervenţie care a determinat un cor de strigăte de susținere din 
partea veteranilor de război prezenţi. 

Într-un final, Consiliul a fost destul de înțelept ca să înțeleagă 
că mulți dintre cei care se pronunţaseră pentru păstrarea indica- 
torului votau în alegerile municipale şi că de fapt consilierii nu 
aveau niciun fel de experiență pentru a judeca politica serviciilor 
secrete americane. Consiliul a fost de asemenea destul inteligent ca 
să înțeleagă că, deoarece nu avusese niciun rol în instalarea 
indicatorului, n-ar fi trebuit de fapt să decidă dacă trebuia desființat. 
Problema a fost cumva pur şi simplu abandonată. 

Bănuiesc că probleme similare au determinat şi presupusele 
obiecţii despre cuvântarea mea la ceremonia de absolvire din mai 
2007. Deşi conducerea şcolii a fost neliniştită, n-a existat nici măcar 
un protest, un gest sau un cuvânt răutăcios. Asta a fost bine. Era o 
festivitate comună pentru multele şcoli Duquesne — prima dată când 
organizaseră aşa ceva după mulți ani — aşa încât absolvenții şi 
familiile au umplut până la refuz spaţiosul Palumbo Center al 
universităţii. 

Mesajul meu către absolvenți a fost destul de direct. Mai întâi, 
genul de educaţie pe care-l primiseră la Duquesne avea să-i ajute să 
facă față unei lumi dure şi turbulente, să fie capabili să stabilească 
conexiuni pe care poate că alții nu le vedeau. 

Le-am povestit despre o călătorie pe care o întreprinsesem în 
Israel şi despre zborul la bordul unui elicopter militar israelian care 
trecuse „peste Betleem, apoi peste Ierusalim, cu Zidul Plângerii şi 
moscheea Al-Aqsa perfect vizibile. lar după alte câteva minute de 
zbor, am putut vedea Marea Galileei.” 

Era un tărâm sacru pentru trei religii monoteiste importante, 
dar în momentul acela „a doua intifada făcea ravagii de aproape un 
an, iar israelieni şi palestinieni mureau pe străzi” Era nevoie de o 

viziune largă (şi istorică) pentru a înţelege că, în ciuda haosului, 
„ceea ce ne leagă laolaltă este mai profund decât ceea ce ne 
desparte” 

În continuare am fost de acord că acei absolvenţi nu aveau să 
plece din băncile universităţii având răspuns la toate întrebările şi 
i-am asigurat că aşa se întâmplase şi cu mine la vârsta lor. Niciunul 
dintre profesorii mei nu mă cuprinsese vreodată cu brațul după 
umeri la terminarea cursurilor ca să-mi spună „Mike, uite o listă 
bună de lecturi care-ţi va fi utilă când vei stabili strategia de 
securitate națională pentru Bush 41”, iar modul excelent în care 
cursul de civilizaţie occidentală prezentase Imperiul Austro-Ungar 
nu mă lămurise ce trebuia făcut când Iugoslavia s-a dezintegrat, iar 
eu stăteam în Sarajevo în 1994 şi priveam artileria sârbă de pe 
dealurile care ne înconjurau. 

Dar am continuat: 

— De fapt, eram pregătit să abordez situaţiile acelea, nu în 
detaliu, pentru că nu erau predictibile, ci în general, pentru că am 
primit o educaţie clasică în măsura în care aşa ceva este posibil în 
America modernă, iar voi aţi primit acelaşi fel de educaţie. 

Cealaltă idee importantă a mea era despre valori. Le-am spus 
absolvenţilor că, confruntându-mă cu întrebări dificile de-a lungul 
anilor, „am înţeles ceva — cu cât progresez pe scara ierarhică, cu cât 
devin mai bătrân, cu atât problemele par să devină mai funda- 
mentale, mai esenţiale. Şi cu cât asta se petrece într-o măsură mai 
mare, cu atât mă bazez mai puţin pe orice experienţe profesionale 
pe care le-am deprins pe parcurs şi cu atât mă sprijin mai mult pe 
valorile esenţiale pe care le-am învăţat aici, în Pittsburgh, de la 
mama şi tata, la North Catholic, în şcoala primară St. Peter's de pe 
celălalt mal al râului şi la Duquesne.” 

Am mai spus: „Cursurile interesante de filosofie şi teologie pe 
care le-am urmat la Duquesne au fost nişte daruri minunate, care au 
continuat să mă ajute. Ele îmi oferă o ancoră pe o mare care este 
adesea agitată. Ele îmi oferă o busolă când calea pe care înaintez 
nu-i nici pe departe limpede. Ele îmi oferă o rază de lumină când 

sunt nevoit să acționez în umbră. 

Am concluzionat, reamintindu-le absolvenţilor: 

— În curând, viaţa vă va aduce responsabilități crescute şi 
rareori se va întâmpla să dispuneţi de opţiunea legală de a nu face 
nimic. [Asta era una dintre asperităţile pe care le reintrodusesem în 
discurs.] De obicei, responsabilitatea cere acțiune. Responsabilitatea 
mea este legată de apărarea ţării, iar conştiinţa mea, formată aici, la 
Universitatea Duquesne, mă constrânge să acționez. [Asta era alta.] 

Le-am mulțumit absolvenţilor şi familiilor, m-am întors şi 
m-am îndreptat spre scaunul meu de pe scenă. Când m-am aplecat 
să pun dosarul din care citisem pe podea, lângă scaun, preotul de 
lângă mine mi-a şoptit că trebuia să revin la pupitru. Absolvenţii 
aplaudau, iar mulți dintre părinţii lor se ridicaseră în picioare şi 
ovaţionau. 

M-am întors la pupitru, am fluturat din braţe şi am mulțumit 
din adâncul inimii mulțimii din orașul meu natal. 


PAISPREZECE 


„NU REACTOR, NU RĂZBOI” 


AL-KIBAR, SIRIA, 2007-2008 


Åm avut mulți prieteni în rândul serviciilor secrete din 
Orientul Mijlociu. În aprilie 2007, şeful dur şi neobosit al unuia 
dintre ele a sosit în biroul meu din Langley. Bărbatul acesta nu 
umbla cu prefăcătorii, era dedicat exclusiv muncii — totuşi avea o 
notă umană mai severă. 

În ziua aceea îmi aducea veşti mari. Avea asupra lui fotografiile 
unui reactor nuclear aproape terminat din estul deşertului Siriei, în 
apropierea aşezării al-Kibar. Folosind imagini de la sateliți, obser- 
vaserăm unitatea în timp ce se construia, dar pereţii şi acoperişurile 
ei false îngreunaseră identificarea. Din 2006, Agenţia Naţională de 
Informaţii Geospaţiale începuse să-i acorde mai multă atenție şi o 
etichetase „enigmatică” În esență, asta însemna că părea impor- 
tantă, dar nu puteam preciza ce anume era. 

Timp de un deceniu, împărtăşiserăm cu partenerul nostru 
dovezi sporadice de cooperare nucleară între Coreea de Nord şi 
Siria, ba chiar atrăseserăm atenţia asupra deşertului estic ca loc 
potenţial pentru construirea unui reactor, care ar fi beneficiat de 
apele Eufratului ca agent de răcire. Întrucât existau resurse dis- 
ponibile, însărcinaserăm sateliții să caute construcţii suspecte în 
regiune, însă Siria se afla pe aceeaşi cale orbitală cu Irakul, iar 
războiul de acolo consuma multe dintre resursele respective. Într-un 
final, am izbutit să privim construcţia, dar abia la mult timp după ce 
aspectul ei fusese modificat, iar utilizarea îi fusese camuflată. 

Dovezile noastre ne oferiseră un avertisment strategic că se 
întâmpla ceva, însă acum aveam în față aproape 100 de fotografii 
făcute de la sol în timpul construirii unităţii respective. Puteam 
vedea cum erau ridicaţi pereţi falşi peste o formă care semăna 
neliniştitor de mult cu reactorul nuclear nord-coreean de la 

Yongbyon. Într-o parte, sub un cort, se puteau vedea componentele 
reactorului. O imagine din interior arăta turnarea unei podele din 
beton armat în care puteau fi introduse bare de uraniu. Acesta era 
un avertisment tactic de înaltă calitate. 

Protocolul de spionaj ne împiedica să ne întrebăm prietenul 
cum dobândise imaginile acestea. Faptul în sine că le împărtăşea cu 
noi era remarcabil ţinând seama de nevoia absolută de confiden- 
ţialitate şi de trecutul nici pe departe strălucit al guvernului Statelor 
Unite în păstrarea secretelor. (Bănuiesc că prietenul nostru dorea 
să înțelegem clar conexiunea cu Coreea de Nord.) Ipoteza noastră 
cea mai viabilă a fost că fotografiile fuseseră descărcate din compu- 
terul unui savant sirian neglijent, totuşi era lipsit de importanţă. 
Materialele erau destul de convingătoare dacă puteam fi siguri că 
nu fuseseră trucate. 

După ce am rămas singur în birou, am cerut exact asta. După un 
timp, specialiştii noştri au raportat că fotografiile erau autentice şi 
nu fuseseră modificate, cu excepţia uneia în care cuvintele de pe 
latura unui camion fuseseră încețoşate. Pe baza fotografiilor luate de 
la sol şi a celor înregistrate de noi prin intermediul sateliților, 
specialiştii au creat chiar un model tridimensional al clădirii, iar 
toate imaginile se potriveau perfect. Erau fotografii autentice ale 
aceluiași obiectiv. 

A doua zi după vizita colegului meu, l-am informat pe preşe- 
dinte despre fotografii. Întrucât colegul meu făcuse parte dintr-o 
delegaţie care vizitase Casa Albă în ziua anterioară pentru discuţii 
cu vicepreşedintele şi cu Steve Hadley, anunțul nu avea să fie chiar 
o surpriză totală. Când ne-am instalat în Biroul Oval, m-am aplecat 
spre vicepreşedintele Cheney, care fusese de mult timp convins de 
existenţa unui program nuclear sirian, şi i-am mărturisit: 

— Ați avut dreptate, domnule vicepreşedinte. 

Am arătat fotografiile şi am prezentat istoricul informaţiilor pe 
care le aveam despre construcţie. Era exact ultimul lucru de care 
avea nevoie preşedintele: o acţiune care nu mai putea să aştepte, 
într-o parte a lumii în care orice mişcare putea precipita un război... 
cu un aliat care putea să acţioneze pe cont propriu şi care avea să 
procedeze ca atare. 

Ținând seama de catastrofa înregistrată de serviciile secrete în 
privința programului nuclear irakian, prima cerinţă a preşedintelui 
a fost, deloc surprinzător, să fim absolut siguri de afirmaţiile noastre. 
A cerut de asemenea să păstrăm secretul total în această privință 
pentru a-i maximiza libertatea de acțiune. 

Certitudine şi secret total. Luate individual, aceste sarcini erau 
grele; laolaltă, aproape se excludeau reciproc. Pentru obținerea 
certitudinii, erau necesare mai multe informații şi agenţi pe teren. 
De asemenea, erau de dorit mai mulți specialişti care să evalueze 
informațiile deja existente. În felul acesta se mărea însă cercul 
iniţiaţilor. În plus, astfel de măsuri creşteau probabilitatea scur- 
gerilor de informaţii şi sirienii ar fi aflat ce făceam. lar imediat după 
aceea, am concluzionat noi, glumind doar pe jumătate, Assad ar fi 
anunţat că în clădirea respectivă se afla o grădiniță pentru copii. 

De altfel, complexul în sine se ascundea în mod bizar la vedere. 
Nu puteam zări nicio măsură evidentă de securitate, totuşi locul 
fusese ales cu grijă într-o vale din imediata apropiere a unei şosele 
paralele cu Eufratul, iar o bermă fusese ridicată pentru a o ascunde 
complet de cei de pe şosea. Se afla practic în mijlocul pustiului, în 
asemenea măsură, încât oricine ar fi fost surprins trăgând cu ochiul 
pe teren ar fi trebuit să aibă o explicaţie, care putea fi doar de la 
foarte vagă până la inexistentă. 

Am intensificat culegerea de informaţii pe plan local şi apoi am 
răscolit arhivele, pentru a căuta indicii. Numărul de persoane afiliate 
programului nuclear nord-coreean care vizitaseră Siria era destul 
de mare. Existau de asemenea dovezi sporadice ale unor transporturi 
misterioase efectuate între cele două ţări. Noile informaţii dădeau 
sens şi importanță datelor răzlețe pe care le aveam despre relația 
nucleară dintre Coreea de Nord şi Siria, care începuse cel puțin în 
anul 2001. 

La începutul lunii iunie, am văzut în imaginile sateliților că 
sirienii construiau o priză de apă de răcire pe malul Eufratului şi 
săpau două şanţuri prin vale pentru conducte care să aducă apă rece 
la reactor şi să evacueze apa fierbinte în fluviu. De pe orbită, clădirea 
continua să semene cu un antrepozit Walmart, însă nu era nimic 
altceva decât un reactor nuclear, care avea să creeze destulă căldură 

pentru a justifica genul acela de răcire. Iar faptul că sirienii optaseră 
pentru un sistem de răcire discret, cu conducte subterane, şi nu 
pentru turnuri mari de răcire confirma natura clandestină a 
construcţiei. 

Preşedintele ne atrăsese însă atenţia să fim perfect siguri, aşa că 
am întreprins alți paşi. Mai întâi am prezentat cu precauţie toate 
datele noastre unui specialist extern şi i-am solicitat opinia. 

— Trebuie să fie un reactor nuclear, a concluzionat el. 

După aceea am înaintat datele unei echipe roşii, formată din 
specialişti cu opinii contrare, şi i-am cerut să vină cu explicaţii 
alternative. Să clădească un caz alternativ care să explice de ce 
clădirea nu este un reactor nuclear; de ce nu are scopul producerii 
de plutoniu pentru arme; de ce nu este implicată Coreea de Nord. 
Ei au analizat şi au confruntat informaţiile pe care le cunoşteam cu 
alte posibilități. Concluzia a fost: 

— Dacă nu este un reactor nuclear, atunci trebuie să fie un 
reactor nuclear fals. 

Prin urmare era un reactor. Însă nu era decât începutul. Am 
căutat şi alte lucruri necesare Siriei, dacă ar fi avut propriul ei 
program viabil de arme nucleare. Ştiam de existenţa altor facilități 
suspecte, totuşi continuau să lipsească componente-cheie. De 
exemplu, n-am putut identifica activități de realizare a unor focoase 
reale. De asemenea, deşi am căutat cu multă atenție, n-am putut 
localiza nicio unitate pentru reprocesare. 

Informaţiile de calitate sunt întotdeauna esenţiale pentru 
stabilirea din timp a unei politici. Reactorul de la al-Kibar trebuia 
distrus, însă nu într-o manieră care să genereze alt conflict în 
Orientul Mijlociu. Stafful de analiză din Agenţie ştia problema şi 
dezvoltase o sinteză elegantă şi succintă a obiectivelor politicii 
preşedintelui: nu reactor, nu război. 

Au urmat discuţii intense în jurul unei liste scurte de opțiuni. 
Abordarea pur diplomatică n-a obținut prea multe voturi pentru. 
Acuzaţiile şi condamnările publice n-ar fi fost eficiente, şi nici 
critica din partea ONU (presupunând că am fi putut determina 
organizaţia să o facă). Assad îi putea obstrucționa pe inspectori până 
când reactorul intra în funcțiune şi orice demers ar fi dezvăluit că 

noi ştiam de existența sa, dar că nu întreprindeam nimic practic. 
Ne-am fi pus într-o lumină proastă. 

Am acordat multă atenție operațiunilor speciale. O echipă mică 
ar fi putut intra în Siria, s-ar fi putut apropia de locul respectiv, ar 
fi distrus utilaje esențiale, apoi ar fi plecat. Nu exista nicio forță de 
pază evidentă şi reactorul se găsea izolat în deşert, destul de departe 
de aşezări sau unități militare. Distrugerea sa în felul acela ar fi fost 
discretă şi cumva anonimă şi poate că n-ar fi stârnit o reacție armată 
din partea Damascului. Întrebarea era dacă o echipă mică putea sau 
nu să transporte cu ea suficiente echipamente pentru a distruge 
eficient oţelul şi betonul armat. O variantă a acestui plan era 
distrugerea casei pompelor de la priza de apă din Eufrat. Ar fi fost 
mai uşor de realizat, însă nu i-ar fi oprit pe sirieni, ci doar i-ar fi 
încetinit. În plus, ne-am fi dat de gol. Evident, pentru ambele 
scenarii exista pericolul detectării. 

O altă posibilitate era cea a unei lovituri aeriene. Cunoşteam 
coordonatele exacte ale reactorului şi alcătuirea lui specifică. 
Selectarea țintelor şi armelor ar fi fost destul de simplă. Acţiunea 
putea fi executată de avioane stealth B-2 decolate din SUA, de pe 
sol din regiune sau de pe portavioane din Mediterană sau Golf. 
Apărările antiaeriene siriene erau respectabile, dar nu prohibitive, 
şi nu exista absolut nicio dovadă că fuseseră sporite în zonă. Totul 
era perfect — şi fezabil — însă o asemenea incursiune ar fi consolidat 
imaginea regională a Statelor Unite care optau în mod facil, din nou, 
pentru războiul preventiv. 

Cu cât am discutat mai mult, cu atât am revenit mai mult la 
opţiunea hibridă: să anunțăm public existența reactorului şi să 
cerem ca Assad să ne dovedească eroarea prin intermediul inspec- 
ţiilor, totul în conformitate cu un grafic temporal şi un ultimatum 
care să nu lase îndoieli asupra eventualelor treceri la acțiune. 
În felul acesta dovedeam reținere şi respect pentru instituţiile 
internaționale, dar punctul slab era că-i ofeream lui Assad timp 
să-şi pregătească apărările şi, ţinând seama de cei 7.000 de cetăţeni 
americani aflați în Siria, timp să ia eventual ostatici. 

Multe depindeau însă de estimarea noastră asupra preşedintelui 
sirian Bashar al-Assad. Ştiam că nu el fusese destinat acestei poziții. 

Fratele lui mai mare, Bassel, fusese desemnat urmașul lui Hafez, 
tatăl cel crud, dar inteligent. Hafez îşi croise drum spre putere de la 
o existență umilă într-un sat alawit de lângă Latakia, până la funcția 
de preşedinte în 1971. În următoarele trei decenii, el adusese 
stabilitate în Siria, conducând cu mână de fier. 

Bassel a călcat pe urmele tatălui său. Avea educaţie militară, 
conducea garda prezidențială şi era privit cu ochi foarte buni. 
Îi plăceau de asemenea automobilele rapide, ceea ce i-a fost fatal, 
întrucât a murit în 1994, gonind cu o viteză de 130 km/h într-o 
noapte cețoasă spre aeroport. 

Bashar nu fusese niciodată apropiat de tatăl său şi nici asociat 
guvernării. A terminat Facultatea de Medicină în Siria, după care a 
urmat studii postuniversitare în oftalmologie la Londra. După 
decesul lui Bassel, Hafez a început un curs accelerat de pregătire a 
lui Bashar pentru preşedinţie. 

Dinamica din interiorul familiei Assad îmi reamintea adesea de 
fictivul clan mafiot american Corleone din romanele lui Mario 
Puzo. În mod clar familiile Assad şi Makhlouf, strâns asociate prin 
căsătorii, păreau să fie parteneri în crime şi cruzimi, ca şi în guver- 
nare. Şi precum clanul Corleone, al cărui moştenitor incontestabil, 
Sonny, fusese ucis, cei din neamul Assad l-au pierdut în mod 
neaşteptat pe Bassel care fusese desemnat urmaş la conducere. Don 
Corleone a avut norocul de a-l avea ca rezervă pe mult mai 
talentatul Michael. Din multe puncte de vedere, Hafez a trebuit să 
se mulțumească cu rolul lui Fredo Corleone. Sunt curios dacă nu 
cumva Hafez a lansat proiectul al-Kibar înainte de moartea sa în 
2000 tocmai fiindcă sesizase slăbiciunile fiului său. 

Părerea noastră despre Bashar era destul de negativă; am încer- 
cat să lucrăm cu el pentru a stăvili fluxul de luptători străini care se 
revărsa în Irak, însă fără mare succes. Sirienii păreau să închidă 
ochii la această situaţie, dar în acelaşi timp făceau doar atât cât era 
nevoie ca să ne ţină la distanță. Desigur, mare parte din reacţia lor 
putea fi pusă pe seama corupției, a lipsei de control, a contra- 
dicţiilor politice din cadrul conducerii şi a slăbiciunilor uriaşe ale 
guvernului. Nici pe departe rețeta potrivită pentru decizii solide de 
moment. 

De multă vreme, noi l-am descris pe Bashar ca fiind un 
individ care „greşeşte în serie”. În criza pe care urma s-o declan- 
şăm, ne temeam că el va refuza orice cale de ieşire pe care i-am fi 
putut-o oferi, indiferent cât de logică ar fi fost sau cât de mult am 
fi îndulcit hapul. El nu era un factor decizional ferm sau sigur pe 
sine, iar când se simțea încolțit devenea adesea impredictibil. Se 
temea de umilire, aşa că probabil ar fi dorit să lase impresia de 
duritate şi puţini din cercul lui de intimi l-ar fi îndemnat la calm. 
Când se gândea la propria supravieţuire, ştia că cea mai mare 
amenințare pentru el era să pară slab. După stânjenitoarea lui 
retragere sub presiune din Liban în 2005, o altă manifestare 
similară ar fi putut să-i fie fatală — literalmente. 

Mulţi dintre analiştii noştri au apreciat că Assad nu va putea 
rămâne pasiv faţă de distrugerea reactorului de la al-Kibar. În cel 
mai rău caz, am fost avertizaţi despre demonstraţii „spontane” ce 
puteau amenința ambasada şi pe unii cetățeni americani; apelurile 
la patriotism ar fi trezit probabil un răspuns pozitiv, întrucât 
speculam că mulți sirieni s-ar fi simţit mândri de posibilitatea de 
a deveni o putere nucleară. De asemenea, Assad putea face mult 
mai dificilă şi periculoasă viaţa soldaților americani din Irak. El 
putea chiar să crească miza cu israelienii pe Înălțimile Golan, 
deoarece aprecia în mod eronat că conflictul din 2006 dintre 
Israel şi Hezbollah expunea slăbiciunile israelienilor. 

Analiştii au adăugat că iranienii ar fi putut să considere 
distrugerea reactorului de la al-Kibar şi ca pe o testare a voinței 
lor, primul pas într-o politică agresivă a ambițiilor nucleare în 
regiune, şi să încerce să întărească moralul şi curajul clientului 
lor sirian. 

Şedinţa decisivă pentru luarea hotărârii noastre a avut loc în 
iunie la Casa Albă, dar nu în Aripa de Vest. Ne-am întâlnit la 
etajul întâi al reședinței, în Camera Ovală Galbenă, pentru ca 
întâlnirea să nu impieteze agenda publică a preşedintelui. Erau 
prezenţi toţi membrii echipei de securitate națională: secretarul 
apărării, secretarul de stat, şeful Statului-Major Interarme, consi- 
lierul pe probleme de securitate naţională, directorul Serviciilor 
Naţionale de Informaţii și mulți alții. 


„Nu reactor, nu război” 295 


Ne-am aşezat în scaunele şi fotoliile ultracapitonate, iar per- 
sonalul Casei Albe ne-a umplut paharele cu ceai de la gheață. 
Preşedintele i-a dat cuvântul lui Steve Hadley, care s-a interesat de 
cele mai recente informaţii. 

— Domnule preşedinte, am început eu, avem pentru dumnea- 
voastră patru concluzii-cheie. În primul rând, este într-adevăr un 
reactor nuclear. În al doilea rând, este clar că nord-coreenii şi 
sirienii au cooperat de aproape un deceniu în probleme nucleare. 
În al treilea rând, nord-coreenii au construit reactorul. Iar în 
patrulea rând, reactorul face parte dintr-un program de producere 
a armelor nucleare. 

N-am aşteptat reacții, ci am cerut voie să pot continua. Esti- 
marea națională asupra programului nuclear irakian fusese greşită, 
însă dincolo de eroare transmisese și un fals sentiment de încredere. 
De atunci am învățat să împărtăşim nu numai ceea ce credeam, ci şi 
îndoielile noastre. 

Am sintetizat: 

— Este un reactor nuclear. Certitudine de nivel maxim. Nu 
poate fi nimic altceva. Sirienii şi coreenii au cooperat de mult timp 
în programe nucleare. Au existat multe deplasări, de o parte şi de 
alta. Cunoaştem indivizii respectivi. Certitudine de nivel maxim. 
Nord-coreenii au construit reactorul. Aici nu încape nicio îndoială. 
Este o copie a celui de la Yongbyon şi coreenii sunt singurii care 
mai construiesc acest tip de reactor după ce britanicii au abandonat 
designul în anii 1960. Totuşi, noi nu am avut agenţi pe teren. Nu 
i-am văzut pe coreeni acolo, decât într-un grup într-o fotografie de 
la sol. Certitudine de nivel mediu. Reactorul face parte dintr-un 
program nuclear sirian. Nu încape nicio îndoială. Nu are alte utili- 
zări evidente pentru aşa ceva, iar un program de înarmare este 
singurul care ar justifica un risc cu mize atât de mari. Dar, domnule 
preşedinte, nu am putut găsi celelalte părţi ale unui program de 
înarmare. Nicio facilitate de reprocesare. Niciun efort de înarmare 
pe care să-l putem vedea. De aceea, certitudinea noastră generală 
este de nivel redus. 

În tăcerea care a urmat, Condi a afirmat că şi-ar fi dorit să fi 
avut astfel de avertismente calificate şi cu câțiva ani în urmă. 

După aceea preşedintele a declarat că politica lui de preîntâm- 
pinare necesita ca o ameninţare să fie iminentă înainte de a acționa. 
Certitudinea noastră de nivel redus față de existența unui program 
de înarmare nu-l ajuta să justifice o acțiune şi de aceea a decis: 

— Nu vom ataca obiectivul. 

Rolul serviciilor secrete este de obicei de a stabili limitele din 
stânga şi din dreapta argumentelor politice; astfel se definesc 
limitele opţiunilor. Rareori rolul acesta este atât de determinant 
cum a fost în ziua respectivă. Era ca şi cum informaţiile şi politica 
erau într-un raport de unu la unu. 

Am rămas acolo destul de mult, discutând situaţia. Doar 
vicepreşedintele a oferit un punct de vedere contrar. El credea că ar 
fi trebuit să expediem un mesaj de forță nu numai către Siria şi 
Coreea de Nord, ci şi către Iran. Un atac american ar fi expediat 
mesajul respectiv şi ar fi fost relativ simplu de realizat, fiindcă 
reactorul de la al-Kibar era izolat şi departe de orice aşezări civile. 
Am simţit însă că în cameră exista prea puţină dispoziţie pentru 
bombardarea bruscă a unei ţări fără avertisment sau justificare 
anunțată, alimentând astfel temerile regionale față de tendința 
permanentă a Statelor Unite către războiul preventiv. 

În cele din urmă, preşedintele a decis să anunțăm public exis- 
tența reactorului ca parte dintr-un pachet general care să-l 
neliniştească pe Assad, căruia să-i impunem o serie de cereri. 
Am păstrat opţiunea folosirii forței, dar în mintea preşedintelui 
problema reală o constituiau Assad şi politica generală a Siriei, nu 
doar reactorul. Bine abordată, criza ce avea să urmeze ne putea 
oferi avantaje neaşteptate în mai multe direcţii: susținerea de 
către Siria a mişcărilor Hamas şi Hezbollah, fluxul de luptători 
străini spre Irak, intervenţiile permanente ale Damascului în 
Liban şi alinierea Siriei cu Iranul. 

Siria fusese o temă regulată în discuţiile politice de la Casa Albă, 
orientate în general spre îndepărtarea sirienilor de finanţatorii 
lor iranieni sau, aşa cum se exprima frecvent Steve Hadley, „să-i 
dăm un bobârnac lui Assad” În teoria geopolitică, aşa ceva era 
logic, deoarece Damascul era de departe partenerul mai slab al 


„Nu reactor, nu război” 297 


Teheranului. Însă progresul real era cu totul altceva. Assad se 
comporta ca şi cum ar fi crezut că toate acțiunile noastre îl vizau 
personal — cu alte cuvinte, că SUA doreau schimbarea regimului —, 
ba chiar i-a îngăduit cumnatului său Assef Shawkat, şeful serviciului 
secret (cu care încercam să cooperăm în privinţa fluxului de 
luptători străini spre Irak), să ne trimită mesajul că Damascul vedea 
din partea Statelor Unite doar presiune, o presiune neîntreruptă şi 
insistentă. Nu era nici pe departe o formulă care să atragă Siria de 
partea noastră în detrimentul Iranului. 

De fapt, noi nu încercam să-l răsturnăm pe Assad de la putere, 
dar CIA ar fi trebuit să analizeze ce s-ar fi putut întâmpla după o 
asemenea răsturnare. În orice succesiune normală (a se citi „lupte 
intestine pentru putere”), ne aşteptam ca următorul regim să rămână 
dominat de alauiți, cu puternice influenţe din partea armatei şi a 
serviciilor secrete, poate chiar cu păstrarea lui Bashar ca marionetă. 
De asemenea, apreciam că o tentativă eşuată de răsturnare a 
conducerii alauite ar fi putut duce rapid la haos. Direcţia respectivă 
ar fi consolidat Frăția Musulmană şi pe separatiştii kurzi, pentru că 
aceştia formau cea mai bine organizată opoziţie din ţară. Unicul 
mod prin care oponenții liberali ai regimului, slabi şi divizați, ar fi 
jucat un rol necesita o înlăturare lentă a guvernului, oferindu-le 
timp să acţioneze împreună. 

De atunci m-am întrebat uneori cât din analiza aceea a văzut 
lumina zilei când Siria şi-a început coborârea în iad în martie 2011, 
când forțele de securitate ale regimului au arestat o duzină de tineri 
în Daraa, pentru că scriau pe ziduri lozinci anti-Assad. 

În 2007 însă problema noastră era un reactor nuclear, iar 
primii paşi din planul preşedintelui — anunţarea în public a 
construcţiei de la al-Kibar şi aşteptarea inspectorilor Agenţiei 
Internaţionale pentru Energie Atomică de a-i verifica natura — nu 
puteau fi efectuaţi fără acordul țării alături de care îl descoperi- 
serăm. La urma urmelor, o mare parte din acuzaţii se bazau pe 
datele lor. N-a durat mult ca ei să anunţe clar că nu puteau aştepta 
un gambit diplomatic pe termen lung, chiar dacă acesta era finanțat 
de Statele Unite şi părea să promită acţiuni finale din partea 
americanilor. Nu erau de acord cu aşa ceva. 

De aceea am aşteptat. Dacă nu urma să atacăm, trebuia să fim 
atenţi să nu-i încurajăm pe alții s-o facă. Trebuia să ne retragem 
puţin. Cei neinformaţi cred adesea că serviciile secrete nu 
respectă legile. Este adevărat pentru unele, dar nu şi pentru cele 
din democraţii mature, mai ales din Statele Unite. Iar noi nu 
putem permite cuiva să întreprindă ceva (nici chiar în propriul 
său interes național) ce nu suntem autorizaţi noi înşine să facem. 
Nu obţinuserăm autorizaţia de a bombarda, ca atare nici nu-i 
puteam ajuta pe alții s-o facă. 

De aceea puteam continua cooperarea dintre serviciile noastre 
secrete pentru a înțelege situaţia şi a aprecia când putea intra în 
funcţiune reactorul. N-am fi împărtăşit însă nimic ce ar fi contri- 
buit direct la vizarea facilităţii — gen sfaturi privind armele sau 
puncte de vizare sau imagini atât de precise încât să ajute la 
determinarea țintei: calculele necesare pentru asigurarea că o armă 
va avea efectele dorite. Uneori aceasta era o graniță delicată, însă 
perfect reală. 

În acelaşi timp, ceasul ticăia. La exterior, facilitatea era com- 
pletă, sistemul de răcire se definitiva şi nu aveam habar când va fi 
introdus uraniul. Un atac după activarea reactorului ar fi fost 
problematic; într-o astfel de eventualitate, atacatorul ar fi fost 
învinuit pentru toate problemele de tiroidă din Orientul Mijlociu 
în următoarea jumătate de secol. 

În noaptea de 6 septembrie, reactorul de la al-Kibar a fost 
distrus. Ulterior, când a fost întrebat despre vreun eventual rol al 
americanilor, Steve Hadley a răspuns cu precizie: 

— Nu s-a cerut nicio autorizație. N-a fost acordată nicio auto- 
rizație. 

Aparent, forța de intervenţie nu a avut niciun fel de probleme 
cu apărarea antiaeriană siriană şi, judecând după imaginile 
înregistrate în urma atacului, nici cu ţinta. Pereţii şi acoperişul false 
au fost aruncate în aer şi au dezvăluit distrugerile făcute de focoa- 
sele cu efect întârziat asupra sarcofagului din oțel şi beton care ar 
fi adăpostit miezul reactorului. Era într-adevăr un reactor nuclear. 

Problema acum era să ţinem sub control reacţia sirienilor. Am 
discutat frecvent la telefon cu omul nostru de legătură dur 

şi neobosit care-mi adusese fotografiile în birou, în aprilie. El şi 
stafful lui erau înclinați să creadă că un atac încununat de succes 
putea fi întreprins fără nicio reacţie din partea Siriei dacă toți 
păstram tăcerea despre cele petrecute şi nu încercam să-l umilim 
pe Assad. Ei erau de părere că puţini sirieni, chiar dintre oficia- 
lităţile de rang înalt, ştiau de existența reactorului. Era posibil ca 
Bashar să dorească să lase incidentul să treacă fără scandal pentru 
a nu atrage din nou atenţia asupra sa, aşa cum făcuse în timpul 
retragerii din Liban în 2005. Noi trebuia să-i acordăm spațiul 
necesar pentru a-şi reveni. 

N-am fost la fel de optimist, dar am fost bineînțeles de acord 
că n-aveam nimic de câştigat dacă ne-am fi bătut cu pumnii în 
piept, aşa că am fost la fel de secretoşi după atac, pe cât fuseserăm 
înaintea sa. 

Articolele au început să apară în presă aproape imediat, totuşi 
reporterii au descoperit că era greu să descrie exact ce se întâmplase 
şi din ce motive. Am fost încântat să văd cum presa se chinuia să 
pună lucrurile cap la cap. „Nu-i aşa de simplu pe cât pare, eh?” am 
spus într-o dimineaţă, fără să mă adresez cuiva anume, pe când 
treceam în revistă extrasele din presă care-mi erau prezentate 
zilnic. 

În tot cazul, sirienii nu-i ajutau pe jurnalişti să descifreze 
adevărul cu referirile lor false la respingerea unui atac îndreptat 
asupra unei garnizoane indescriptibile din deşert. De asemenea, ei 
au distrus discret ce mai rămăsese din sala reactorului, au turnat 
deasupra o placă de beton şi au instalat pe ea un depozit metalic. 

Fără îndoială, păstrarea acestui secret înaintea, în timpul şi 
după atac avea o componentă la nivelul Congresului. Potrivit legii, 
Congresul trebuie să fie informat în mod complet şi curent despre 
toate „activitățile importante ale serviciilor secrete”, iar cazul acesta 
se potrivea perfect descrierii. 

Am păstrat însă grupul din Capitoliu cât mai restrâns — doar 
preşedinţii şi vicepreşedinţii celor două comisii pentru serviciile 
de informaţii. Pentru a evita stafful curios din Capitoliu, am ţinut 
prima noastră şedinţă din primăvara aceea pe terenul DNI-ului, la 
baza Bolling a Forţelor Aeriene, de cealaltă parte a râului Anacostia 

față de sălile securizate ale Congresului. Totul a fost cât se poate de 
direct. Nu le-am cerut să facă ori să aprobe nimic. 

Dar pe măsură ce toamna anului 2007 s-a transformat în iarnă, 
cei patru congresmeni care fuseseră informaţi au devenit destul de 
agitaţi. Ei ştiau ce conţinea clădirea siriană şi că fusese distrusă, iar 
liderilor Congresului le este întotdeauna greu să explice altor con- 
gresmeni de ce au fost de acord să limiteze numărul celor informați 
când cazul devine în cele din urmă public. Din cauza recentului 
scandal cauzat de informările limitate despre supraveghere şi 
detenţie, şi în perspectiva alegerilor prezidenţiale, toleranța 
Capitoliului se redusese drastic. Pete Hoekstra, principalul repu- 
blican din partea Camerei Reprezentanţilor, era adesea livid (şi 
vehement) când se pomenea despre limitări. 

Cu timpul, după atac, Agenţia a început să se situeze de partea 
Congresului în această privință. Bashar îşi linsese rănile şi era 
puţin probabil să mai contraatace. În plus, ca parte a guvernului 
permanent, CIA nu vedea un câştig în alienarea conducătorilor 
comisiilor care o controlau. Noi urma să existăm mai mult decât 
administraţia. 

În același timp însă exista şi un alt motiv, foarte convingător. 
Administraţia se afla în faza finală a negocierii unui acord nuclear 
cu nord-coreenii. Ambasadorul Chris Hill îşi folosea experiența 
vastă cu coreenii pentru a semna un document înainte de înche- 
ierea mandatului administraţiei. Eu negociasem cu nord-coreenii la 
Panmunjom şi Geneva; te scoteau din minți. Îmi puteam doar 
imagina cât de dificilă trebuia să fie misiunea lui Chris. 

Însă el negocia acum un acord cu o ţară care tocmai fusese 
prinsă în flagrant, în cel mai mare act singular de proliferare 
nucleară din istorie. lar nord-coreenilor nu li se adresase nici măcar 
o dojană! 

La solicitarea aliatului nostru, preşedintele hotărâse să țină 
totul secret, dar potrivit aprecierilor Agenţiei, trecusem de mult de 
această fază în care nu trebuia să-l întărâtăm pe Assad. Ne găseam 
acum într-o perioadă în care trebuia să facem public evenimentul, 
pentru a evita ca un acord nuclear nord-coreean să fie prezentat 


„Nu reactor, nu război” 301 


unui Congres şi unor cetățeni care nu cunoşteau acest episod foarte 
relevant şi foarte recent. 

În şedinţele Consiliului Naţional de Securitate, am insistat pe 
lângă preşedinţi şi vicepreşedinţi să informeze numeroasele comisii 
de la Capitoliu — informaţii, apărare, afaceri externe — şi în acelaşi 
timp am recomandat prezentarea publică a cazului. Aceasta era o 
suplimentare naturală a informării Congresului. Indiferent cum 
am fi procedat, evenimentele aveau să „răsufle” în exterior după 
informarea atâtor comisii, aşa că era logic ca administraţia să le 
anunţe prima, nefiltrate. 

Aşa era corect să procedăm. Şi pentru prima dată ne opuneam 
prezentării unei reușite a serviciilor secrete — chiar şi sub forma 
unui succes limitat. Veteranii Agenției şi-l aminteau perfect pe 
George Tenet stând în spatele lui Colin Powell la Organizaţia 
Naţiunilor Unite în timpul discursului din 2003 al secretarului de 
stat în care condamnase Irakul pentru armele sale de distrugere în 
masă. Unii fuseseră nemulțumiți de însăşi apariția şefului serviciilor 
secrete americane într-o imagine atât de vizibilă şi cu mare încăr- 
cătură politică. Acum însă majoritatea ar fi fost destul de încântați 
să bifeze public un succes al nostru. 

În cele din urmă, Steve Hadley ne-a luat partea, dar a pus o 
condiţie. Dorea un film. 

— Doar cu un film, a raţionat el, putem arăta că acum am 
acționat așa cum trebuie. 

Ca atare, am întreprins pasul neobişnuit de a monta un film 
care să prezinte atât fotografiile de la nivelul solului primite de la 
partenerul nostru, cât şi propriile noastre imagini obținute de la 
sateliți. Am adăugat referiri la alte surse de informaţii şi am pre- 
zentat firul logic care ne condusese la „certitudinea de nivel 
maxim” că acolo se afla un reactor. 

Filmul n-avea şanse să câştige vreun premiu pentru cel mai 
bun documentar sau cele mai bune efecte speciale, însă un analist 
CIA a observat în mod corect: „Nu ştiu cum ați fi putut transmite 
mai eficient tot cazul în 11 minute. A pus capăt oricăror acuzaţii de 
eşec al serviciilor secrete.” 

La sfârşitul lunii aprilie, la un an după ce începuse totul, am 
informat şase membri de comisii din Capitoliu, apoi am prezentat 
presei un istoric la Langley. Durase atât de mult să ajungem la 
Congres, încât nu ni s-a acordat niciun merit pentru transparența 
întârziată. Pete Hoekstra, şeful republican al Comisiei pentru 
Serviciile de Informaţii a Camerei Reprezentanţilor, a fost atât de 
furios, încât a ameninţat să boicoteze conferința de presă care 
fusese programată în aceeaşi după-amiază. Stafful meu i-a anunțat 
pe oamenii congresmenului că intrarea lui în complex nu era 
garantată, deoarece nu fusese invitat la conferința de presă. Din 
fericire, Hoekstra n-a insistat. 

A participat însă David Sanger, principalul corespondent de 
presă la Washington pentru New York Times, care, expert în 
asemenea prezentări, a comentat ulterior că a fost „o informare 
remarcabilă” După proiectarea filmului, Steve Hadley, Mike 
McConnell şi cu mine am intrat în detalii, descriind atât infor- 
maţiile pe care le aveam, cât şi succesiunea evenimentelor. 

În felul acesta am bifat cazul ca pe un succes al serviciilor 
secrete... dintr-un punct de vedere. Dumnezeu ştie că am acționat 
la timp şi, chiar şi aşa, am avut nevoie de ajutorul prietenilor. 
Analiza noastră că era un reactor s-a dovedit corectă, dar nu şi 
analiza despre probabilele reacţii ale sirienilor. Şi în tot cazul nu 
fusese un succes HUMINT. Ba chiar informaţiile din surse umane 
lipsiseră în mod dureros. 

O parte din neajunsul respectiv putea fi pusă pe seama realității 
că doar un cerc foarte restrâns de oficiali sirieni ştiuse adevărul, 
astfel că potenţialele surse HUMINT fuseseră puţine“. Totuşi nu 
HUMINT american ne dăduse indiciile. 

Episodul reliefase de asemenea în mod neplăcut problema 
imaginării inimaginabilului sau, după cum s-a exprimat un analist 
de top, „cum vânezi chestiile ciudate?”, mai ales când nu-ţi poţi 


% Ceea ce probabil că i-a uşurat misiunea lui Assad de a nu răspunde 
unei eventuale lovituri aeriene. Dacă el ar fi reacţionat în vreun fel, mai 
mulți ar fi aflat despre situația stânjenitoare în care fusese pus (n.aut.). 

permite să vânezi toate chestiile ciudate. Tatăl şi fiul său Assad îşi 
asumaseră acest risc incredibil de mare, care nici măcar nu le 
facilitase producerea unei arme nucleare. Riscul respectiv a depăşit 
capacitatea noastră de a-i înțelege, alimentat poate de sentimentul 
lor permanent de insecuritate, de hotărârea de a obține paritate 
strategică cu Israelul sau de dorinţa de a fi un stat arab important. 

Ca fapt interesant, inginerii nord-coreeni au revenit la al-Kibar 
după distrugerea sa, ceea ce a stârnit speculații că ar fi fost o 
facilitate coreeană în Siria, de unde plutoniul urma să fie expediat 
la Phenian, poate în schimbul livrării ulterioare a unei arme. 
Probabil că n-a fost aşa, dar întrucât a arătat că Phenianul avea 
puţine „linii roşii”, sau poate chiar niciuna, am început să cercetăm 
tot globul în căutarea unor locuri în care nord-coreenii ar fi putut 
încerca să reproducă al-Kibar. 

Şi dacă fuseseră implicaţi şi iranienii, într-un fel de aranjament 
nuclear în trei? La urma urmelor, Coreea de Nord ajuta deja Iranul 
şi Siria la fabricarea de rachete, iar Siria era cel mai bun prieten al 
Iranului (dacă nu chiar singurul) din lumea arabă. 

Cum am spus, era ciudat. În plus, existau foarte multe lucruri 
pe care nu le ştiam. 

Am izbutit să păstrăm secretul acesta destul de mult timp 
pentru a permite cuiva să acţioneze, dar chiar şi aşa, exista un 
preţ. Am compartimentat cu succes accesul la informaţii, însă 
dacă distrugerea reactorului de la al-Kibar ar fi declanşat un 
război, ar fi trebuit să plătim cu vârf şi îndesat. Factorii decizionali 
şi congresmenii (şi cu certitudine unii analişti ai serviciilor secrete) 
care nu fuseseră introduşi în cercul „iniţiaților” ar fi fost furioşi 
pentru că nu li se ceruse sfatul. În 2007 am descris Orientul 
Mijlociu ca fiind „o grămadă de vreascuri foarte uscate”, cu toate 
acestea am acordat autorizaţie la informaţiile secrete mai mult 
specialiştilor în arme („Este cu adevărat un reactor nuclear?”) decât 
specialiştilor regionali („Ce s-ar putea întâmpla după aceea?”). 
A fost o idee proastă şi riscantă. 

Mulţi din Agenţie au fost totuşi mulţumiţi de rezultate. După 
patru luni, preşedintele Bush lua prânzul în cantina CIA, ca parte 
dintr-o vizită în Agenţie. O tânără s-a apropiat de el, pe când îşi 

mesteca hamburgerul cu cartofi prăjiți, şi i-a oferit medalia pe care 
echipa al-Kibar o ştanțase ca memento al eforturilor sale. Pe avers 
era imprimată emblema CIA, iar pe revers era harta Siriei, pe care 
al-Kibar fusese însemnat cu o steluță. Dedesubt scria simplu: 
„Nu reactor, nu război” 

Am primit şi eu o medalie, dar nu mă simțeam victorios. Am 
făcut o treabă bună, dar în cele din urmă a fost pe muchie de cuţit 
şi am depins de ajutor sosit din exterior (mai ales fotografiile de la 
sol, care apăruseră aproape în ultima clipă). Am gestionat destul de 
bine informaţiile, însă nu am cules prea multe noi înşine. De aceea, 
după mai puţin de un deceniu, am fost sceptic față de afirmaţiile 
că spionajul american era pregătit să urmărească activităţile ira- 
nienilor. Prin minte îmi goneau imagini din Siria, Irak, India şi 
Pakistan. Dacă acum eram brusc mai buni, însemna că în anii care 
trecuseră făcuserăm un salt uriaş. 


CINCISPREZECE 


SPIONAJ, BIROCRAŢIE 
ŞI VIAŢĂ DE FAMILIE 


LANGLEY, VIRGINIA, 2006-2009 


P: la jumătatea celui de-al treilea disc din clasicul dublu album 
Blonde on Blonde al lui Bob Dylan, apărut în 1966, poate fi auzită 
elegia lui despre lipsa de loialitate: „Absolutely Sweet Marie”. Iar în 
mijlocul acelui cântec este versul lui înțelept: „ca să trăieşti în afara 
legii, trebuie să fii cinstit” 

În mod clar CIA nu trăieşte în afara legii, sau cel puțin nu în 
afara legii americane, totuşi marja sa de paşi greşiţi, legali sau etici, 
este adesea destul de firavă. Agenţiei i se cere să întreprindă acţiuni 
care nu sunt cerute altcuiva, ba chiar acțiuni care nu sunt îngăduite 
nimănui altcuiva. De exemplu, nu cunosc altă birocraţie federală 
care să aibă un birou dedicat deghizărilor, sau altul numit „plicuri 
şi sigilii” (acesta din urmă se ocupă de accesarea materialelor fără a 
lăsa urme). 

Imaginea simbolică a Agenţiei este panorama holului din 
marmură de la intrare: pardoseala cu emblema CIA, în dreapta 
stelele care-i reprezintă pe anonimii căzuți la datorie, iar în stânga 
un verset din Evanghelia după loan: „Şi veţi cunoaşte adevărul, iar 
adevărul vă va face liberi” 

Un consultant modern de management ar eticheta versetul 
acela biblic ca fiind declaraţia viziunii Agenţiei, o descriere a unei 
stări finale dorite. Însă dacă străbateți holul, urcați treptele din 
marmură şi priviţi spre stânga, acolo unde se află muzeul CIA, veţi 
zări un alt citat deasupra unei fresce stilizate a Libertăţii: „Noi 
suntem prima linie de apărare a naţiunii. Noi realizăm ceea ce 
ceilalți nu pot realiza şi mergem acolo unde alții nu pot merge.” 
Asta, v-ar asigura acelaşi consultant, ar fi manifestul misiunii 
Agenţiei: definirea unicităţii instituției. 

Ea creează o povară morală apăsătoare şi le-am amintit acest 
lucru noilor ofițeri de caz în discursurile mele de absolvire pe care 
le-am ţinut în Fermă, complexul de instruire al CIA. 

— Este posibil ca voi să fiți singura față a Americii pe care o vor 
zări vreodată cei pe care-i recrutați. Iar când i-aţi recrutat, ei îşi pun 
în mâinile voastre atât propria soartă, cât şi soarta familiilor lor. Să 
nu uitaţi asta niciodată! 

Analiştii poartă pe umeri o povară la fel de apăsătoare — nu doar 
de a fi oneşti în analiza lor, ci şi de a fi curajoşi în prezentarea ei. De 
foarte multe ori, ei sunt purtătorii unor ştiri nedorite. 

Şi fiecare dintre noi purtăm o povară de secrete, care lasă uneori 
neexplicate celor dragi programul de lucru prelungit, dispoziţiile 
morocănoase, concediile anulate, plecările bruşte în călătorii şi 
abandonarea participării la meciuri. În anul 2008, Angeline Jolie se 
pregătea pentru rolul ei de ofițer de caz CIA în viitorul film Salt 
şi a discutat în videoconferință cu câteva femei din Agenţie. Ceva 
mai târziu m-am alăturat şi eu, ca să-i mulțumesc pentru că încerca 
să afle mai multe despre noi, dar în conversaţia scurtă ce a urmat, am 
amintit de asemenea despre poverile muncii în CIA. I-am spus cât 
de benefic ar fi fost, dacă scenariul ar fi permis-o, ca un personaj din 
film, o membră a Agenţiei aflată la sfârşitul unei zile de muncă, şi-ar 
fi declarat disponibilitatea de a lucra toată noaptea, dar avea nevoie 
chiar în clipa aceea de o oră şi jumătate ca să-i ducă pe copii la 
antrenamente. 

Evident că n-au introdus o asemenea scenă în film. Nu era 
genul potrivit. Existau prea multe urmăriri şi asasinate. Însă o astfel 
de mamă (sau tată) ar fi fost mai aproape de realitate. 

Am lucrat în CIA aproape trei ani şi în tot acest timp nu l-am 
întâlnit niciodată pe Jack Bauer, sau măcar pe Jack Ryan, nici chiar 
în bazele cele mai avansate şi mai izolate ale Agenţiei. De fapt, 
bărbaţii şi femeile din CIA erau americani atât de banali, încât am 
ajuns să-i descriu în discursurile mele ca pe „prietenii şi vecinii 
voştri, iar dacă locuiţi în nordul statului Virginia, probabil că exact 
asta şi sunt” CIA este formată din americani obişnuiţi. Americani 
obişnuiţi care lucrează în circumstanţe extraordinare şi din partea 
cărora se aşteaptă să facă lucruri extraordinare. 

În fiecare lună septembrie, Agenţia organizează ziua 
„familiei”, iar campusul ei împădurit şi izolat capătă aerul unui 
iarmaroc rural pentru o sâmbătă întreagă, când la sediul central 
sosesc peste 20.000 de agenţi şi membri ai familiilor lor. Copiii se 
cațără pe SUV-urile blindate sau îi vizitează pe agenţii canini şi pe 
cei care se ocupă de aceştia. Atelierul de deghizări este dedicat 
numai celor mai tineri vizitatori, în timp ce părinții îi târăsc pe 
adolescenţi la cabinele poligrafelor pentru „testări” gratuite. După 
o scurtă ceremonie de primire, eu şi Jeanine ne postam în fața 
cantinei (care capătă aerul unui uriaş picnic) pentru a-i saluta pe 
participanți. În mod inevitabil se forma o coadă ad-hoc şi stăteam de 
vorbă ceasuri la rând cu oamenii. 

În general, existau două grupuri distincte. Primul era format 
din ofițeri CIA de vreo douăzeci şi ceva de ani, care soseau urmaţi 
de părinți. Părinţii tocmai sosiseră cu avionul din Albany sau 
Phoenix, ori cu automobilul din Raleigh şi, plesnind de mândrie 
pentru copilul lor, aveau parte în mod evident de o experiență 
extracorporală. 

Al doilea grup era mai mic. Aceştia erau ofițerii CIA de vreo 
patruzeci şi ceva de ani, însoțiți de un adolescent sau doi. În multe 
rânduri, ofițerul ni-l prezenta pe adolescent şi anunța că azi era ziua 
în care „Junior” afla unde lucra mama sau tata (sau ambii) — o familie 
care plecase pur şi simplu la plimbare prin nordul Virginiei, pentru 
ca să cotească brusc şi neaşteptat pe George Washington Parkway, 
aducând întreaga familie pentru prima dată într-o lume nouă. 
Jeanine a întrebat o adolescentă ce a simțit în ziua când a făcut acea 
descoperire. 

— Maică-mea e o spioană, a replicat fata. Asta-i cool. 

Am avut noroc că asemenea oameni din toată America doresc 
să lucreze în CIA. Agenţia s-a bucurat de luxul de a alege. În 
ultimul meu an complet ca director (2008) au existat 160.000 de 
candidaţi. Şi, atenţie, nu vorbim despre înscrieri pe site-ul Web, 
ci de solicitări complete, lungi, cu detalii intime. Puteam accepta 
cam 1% dintre candidaţi. Vârsta lor medie era de 29 de ani, iar 
caracteristicile cele mai importante erau experienţa de viaţă (cam 

un sfert fuseseră soldaţi) şi cunoaşterea unei limbi secundare (cu 
cât mai exotică, cu atât mai bine). 

Jeanine şi cu mine am încercat să-i cunoaştem pe nou-veniţi 
printr-o serie de evenimente sociale pe care le-am inițiat. Am 
organizat câte un asemenea eveniment în fiecare trimestru, până 
când i-am cunoscut pe toți angajaţii din ultimii ani, după care le-am 
organizat de câte ori era necesar pentru a-i întâlni pe cei mai recenți 
membri ai Agenţiei. 

Îi invitam pe recruți şi pe superiorii lor şi am rugat de asemenea 
să participe şi seniori din CIA. Evenimentul era programat între 
orele 18:00 şi 20:00, însă rareori Jeanine şi cu mine am plecat de 
acolo mai devreme de ora 21:30. 

Un grup tipic de noi angajaţi varia ca vârstă între douăzeci şi 
ceva de ani şi şaizeci de ani. Erau ingineri, oameni de ştiinţă, 
contabili, administratori, specialişti în resurse umane, agenţi de 
securitate, asistenți speciali, agenţi de surse deschise“, lingvişti, 
analişti, colectori esenţiali“ şi alții. Mulţi vorbeau araba, chineza, 
persana, coreeana sau rusa. 

Era o seară specială. Ne adresam unor grupuri mici şi puneam 
întrebări despre impresiile lor legate de CIA. În mod aparte îi 
întrebam pe ofițerii sub acoperire despre problemele acoperirii. 
Cine ştie că lucrezi în Agenţie? Cum ai decis cui anume să-i spui? 

O tânără a mărturisit că le destăinuise părinților, dar avea mici 
regrete că-i spusese tatălui, care era atât de mândru de fiica lui, încât 
avea probleme reale să ţină secretul. 

Acoperirea este un aspect atât de important pentru CIA, încât 
trebuie să decidem dacă îi vom „integra” sau nu social pe nou-veniţi, 
adică dacă ar trebui sau nu să-i aducem laolaltă pe ofițerii acoperiți 
şi pe cei neacoperiţi, ca şi pe şefii lor. 


4 În original „open source collectors”: agenți CIA care se ocupă de 
culegerea de informaţii disponibile publicului larg (n.trad.). 

% În original „core collectors”: agenţi CIA care se ocupă de culegerea 
de informaţii esenţiale de tip HUMINT (n.trad.). 

Într-un final am decis să-i amestecăm şi am invitat ambele 
grupuri la acelaşi eveniment. Asta mi-a îngăduit, în discursurile 
mele pregătite din timp, să subliniez că posibilitatea noastră de a-i 
proteja pe americani depindea în mod esenţial de membrii familiilor 
noastre. 

— Chiar şi evenimentul din seara aceasta, am spus, prezintă 
oportunităţi și responsabilități. Aici există ofițeri a căror afiliere la 
CIA nu este recunoscută în exteriorul acestei clădiri. Ca parte din 
familia noastră, vă rugăm să protejaţi informaţia respectivă şi sperăm 
ca toţi să se poată bucura de această ocazie unică de a socializa cu 
colegi din toate departamentele organizaţiei. 

Mesajul nerostit, dar limpede, era: „Bun-sosit în CIA (o spunem 
cu toată sinceritatea)” 

Au existat şi alte oportunități pentru stabilirea de legături. Eu 
luam frecvent prânzul la cantină şi mi-am impus să particip la cursa 
anuală de fond de 5.000 m organizată de Biroul de Servicii Medicale. 
Îmi plăcea să alerg — îţi transmite mesajul să ai grijă de corpul tău şi 
în acelaşi timp poţi să înveți multe când transpiraţia picură de pe 
tine şi stai pe treptele clădirii originale a sediului central (cea cu 
emblema CIA pe podeaua holului de la intrare), alături de ceilalți 
alergători într-o zi toridă de vară. 

Cât timp am fost militar, am considerat că pregătirea fizică (PF) 
reprezenta o parte acceptată (aproape obligatorie) din fiecare zi 
petrecută în unitate. Iar la Pentagon, absenţa de la birou pentru că 
erai la Clubul Sportiv al Pentagonului era considerată un motiv la 
fel de întemeiat ca participarea la înmormântarea unei rude apro- 
piate. Lucrurile nu stăteau însă la fel în CIA. Mă aflam acolo de un 
an când secretara mea executivă mi-a spus că personalul unui birou 
îşi adunase în cele din urmă curajul pentru a o întreba ce însemna 
intrarea PF din agenda mea zilnică. Nu puteam ordona unor civili 
să facă pregătire fizică, totuşi le-am spus superiorilor lor că puteau 
echivala săptămânal până la trei ore de pregătire fizică drept ore de 
serviciu. Am limitat de asemenea numărul anual de ore de învoiri 
ce puteau fi utilizate şi în următorul an fiscal. Nu încercam să-i 
privez pe oameni de învoiri. Încercam să-i silesc să le utilizeze. 

La cinci ani după 1l septembrie, personalul CIA era obosit. 
Trebuia să se îngrijească cu mai multă atenţie. 

Ne-am croit de asemenea drum printr-un hățiş birocratic 
federal pentru a obține autorizaţie de securitate în sediul central 
pentru câțiva capelani. O dată în plus, aşa ceva era firesc pentru 
armata SUA — dar nu şi pentru CIA. 

Jeanine a fost neobosită în ajutorul oferit familiilor. Ea a sus- 
ţinut propunerea de a uşura sarcina partenerilor de viață „remorcă” 
ai angajaţilor Agenţiei de a-şi găsi de lucru la staţiile din străinătate. 
A jucat de asemenea un rol decisiv în înființarea unui curs de 
„Managementul vieții sub acoperire” sâmbăta dimineaţa pentru 
parteneri şi a participat deseori la începutul cursului pentru a-i 
saluta pe participanţi. Iar la ceremoniile de absolvire ale ofițerilor de 
caz de la Fermă, le spunea absolvenţilor că deşi acesta era probabil 
primul eveniment de acest fel din viaţa lor la care părinții nu le erau 
alături, ea va sta în locul lor şi le va spune cât de mândri erau. 

A făcut mereu tot ce i-a stat în putință. A călătorit departe de 
Washington de una singură (ca să nu atragă atenţia) şi sub o 
identitate falsă, pentru a se întâlni cu un grup de soţii de ofițeri a 
căror acoperire era atât de serioasă, încât nu puteau veni în Langley. 
Scopul întâlnirii era ca Agenţia să le înveţe ce trebuia făcut în 
cazurile extreme (era greu să apelezi pur şi simplu nava-mamă), să 
le îngăduie să-şi împărtăşească unele experienţe şi de asemenea să 
le transmită în mod direct că Agenţiei îi păsa de soarta lor, chiar 
dacă nu le putea telefona sau scrie niciodată. Desigur, soțiile n-ar fi 
putut nici măcar să admită că se cunoşteau dacă, printr-o întâm- 
plare, căile li s-ar fi încrucişat din nou. Chiar şi azi Jeanine lăcri- 
mează când povesteşte despre întâlnirea aceea. 

Şi asta n-a fost totul. A stat pe balansoarul de pe veranda unei 
ferme din centrul Virginiei ajutându-mă să-i consolez pe părinții 
unui tânăr ofiţer care decedase cu o zi în urmă într-un accident 
rutier în Asia Centrală. 

Fiind o familie de militari, eram deprinşi să ne susţinem unul pe 
altul în timpul plecărilor în misiuni de durată. Genul acesta de 
susținere nu exista însă în CIA, deşi după 11 septembrie membrii ei 
deveniseră aproape la fel de călători ca soldaţii americani. 

Au existat probleme speciale. Oamenii noştri locuiau în comu- 
nități civile, nu în baze militare, şi în multe cazuri vecinii nu le 
cunoşteau adevărata afiliere, deşi erau probabil subiecte ale spe- 
culațiilor de genul „identifică spionul”, o modalitate de distracție 
obişnuită în nordul Virginiei. 

Jeanine a lucrat cu birouri din Agenţie pentru a oferi cât mai 
multă susținere familiilor multor ofițeri aflați în locuri aspre din 
mijlocul unor zone aflate în război. 

Când am plecat din Langley, Agenția i-a conferit Jeaninei 
medalia Agency Seal pentru contribuțiile ei însemnate aduse CIA, 
„angajaților şi familiilor lor” 


La fel ca restul birocrației federale, CIA este supusă cerinței 
legale de a arăta la fel ca Statele Unite, însă are în acelaşi timp 
cerința operațională de a arăta la fel ca restul lumii, inclusiv ca 
adversarii Statelor Unite. O provocare dificilă, dar mai uşor de 
depăşit deoarece suntem o națiune de imigranți. 

CIA recrutează agresiv din aşa-zisele „comunități patrimoniale” 
cum sunt numite eufemistic: americani din prima şi a doua gene- 
rație. Recrutează agresiv, dar cu precauţie. Orice serviciu secret 
străin dotat cu resurse şi inteligență putea să vadă ce facem noi şi să 
acţioneze pentru a exploata situaţia. Şi într-adevăr, cât timp am fost 
director, au existat dovezi că unele procedau ca atare. Exact acele 
detalii care ne interesează pe noi la un recrut — călătorii extinse, 
studii sau activităţi peste hotare, cunoaşterea aprofundată a unei 
limbi aproape de nivelul nativ, dublată de legături încă strânse cu o 
regiune — deschideau probleme de contrainformaţii. 

În vara anului 2010, tânărul Glenn Shriver din statul Michigan 
a fost arestat şi acuzat de fals în declaraţii făcute statului american 
şi conspirație în vederea transmiterii de informaţii spre China. 
El locuise, studiase şi lucrase în China de câţiva ani, cu întreru- 
peri, vorbea excepţional de bine mandarina şi fusese plătit de 
Ministerul Securităţii de Stat chinez pentru a încerca să se anga- 
jeze în CIA în 2007. 

Shriver a fost detectat prin mijloace de contrainformaţii tra- 
diționale, nu prin vreo măsură de siguranță garantată de procesul 

nostru de angajare. Şi n-a fost o surpriză că printre cei care au 
încercat să ne prindă pe picior greşit s-au numărat chinezii. Atunci 
şi acum privesc cu enorm respect (ca profesionist) la dimensiunile 
şi insistența eforturilor Ministerului Securității de Stat chinez împo- 
triva Statelor Unite. Spionajul cibernetic al Chinei a căpătat pe merit 
titluri de prima pagină, dar eforturile sale nu se limitează la 
domeniul digital. 

Şi, bineînțeles, China nu este singura provocare în contrain- 
formaţii. 

De aceea am investit la fel de multe eforturi în Centrul de 
Contrainformaţii (CIC), ca în recrutare şi alte activități. Cei din 
Centrul de Contrainformaţii erau plătiţi să fie suspicioşi şi erau 
foarte buni în privinţa asta. Lor nu le păsa că puneam accent pe 
recrutarea patrimonială. Îi suspectau pe toți, fără să țină seama de 
rasă, crez sau locul de origine. 

Centrul atrăsese în mod tradițional talente de vârf; adjunctul 
meu Steve Kappes fusese cândva directorul său. Perioada petrecută 
de mine în Agenţie n-a reprezentat o excepţie şi oamenilor de top 
din CIA li s-au adăugat alții la fel de talentați, detaşaţi din FBI. 

Un director CIA se expune la pericole însemnate dacă ignoră 
contrainformaţiile. Un şef al contrainformaţiilor (James Jesus 
Angleton) devenise atât de puternic şi atât de distructiv, încât 
amenința însăşi supraviețuirea Agenţiei, până când a fost demis 
prompt de William Colby în 1974. Mandatul lui Jim Woolsey 
(1993-1995) a fost pentru totdeauna umbrit de cazul Aldrich Ames, 
deşi spionul rus a fost descoperit de fapt în timpul mandatului său. 

Lui Bob Gates îi place să relateze o conversație pe care a purtat-o 
în 1991 cu fostul DCI Richard Helms. Se spune că mult-respectatul 
Helms a fost invitat de director la cină. După ce au terminat, Helms 
s-a întors spre Gates şi i-a oferit un singur sfat: 

— Niciodată să nu pleci seara spre casă fără să te întrebi: „Unde 
este «cârtița»?” 

De aceea mi-am dedicat mult timp Centrului de Contrain- 
formaţii şi primeam regulat informații actualizate despre cazurile, 
pistele şi suspiciunile sale. Erau cele mai deprimante 90 de minute 
din agenda mea. 


Spionaj, birocrație şi viață de familie 313 


Povestea lui Harold Nicholson este o ilustrare foarte bună. 
Nicholson era un ofițer de caz veteran din CIA, fost şef de staţie, 
instructor pentru noii recruți în Fermă şi, începând cu mijlocul 
anilor 1990, spion rus. El a fost prins în urma eforturilor Centrului 
de Contrainformaţii, activat după dezastrul Ames, când, la un test 
de rutină la poligraf, s-a descoperit că minte. Pus sub supraveghere 
de FBI, Nicholson a fost arestat pe aeroportul Dulles pe când încerca 
să părăsească Statele Unite cu informații clasificate. În 1997 a fost 
condamnat la peste 20 de ani de închisoare pentru spionaj. 

Cazul lui nu s-a sfârşit însă acolo. După un deceniu, pe aproape 
toată durata cât am fost director CIA, Centrul de Contrainformaţii 
m-a informat în mod regulat că în timpul vizitelor pe care familia i 
le făcea la închisoare, Nicholson îşi convingea fiul mezin, Nathaniel, 
să solicite banii pe care, susținea el, i-ar fi datorat ruşii. Fiul, care-şi 
adora tatăl, l-a ascultat şi i-a urmărit pe ruşi şi datoria pe care o 
aveau față de tatăl lui, până când a fost şi el arestat la sfârşitul anului 
2008. (Pedeapsa lui Harold a mai sporit cu opt ani, în timp ce tânărul 
Nathaniel a fost eliberat condiţionat.) 

Am ascultat informările cu uimire şi chiar cu neîncredere. Cei 
din Centrul de Contrainformaţii acceptau faptele fără să fie prea 
îngrijoraţi. 

Lăcomie, necinste, nebunie. Toţi putem deplânge rezultatele 
păcatului originar, însă acum aveam de-a face cu ceva mai mult 
decât simpla slăbiciune morală umană. Acum era vorba despre 
spionaj. Serviciile secrete recrutează surse umane prin intermediul 
banilor, ideologiei, compromisurilor şi egoului (pe scurt, BICE). 
Eram foarte pricepuţi la asta. Activitatea Centrului de Contrain- 
formaţii era dovada că nu eram însă imuni la BICE. 

Din fericire, în timpul cât am fost directorul Agenţiei n-au 
existat penetrări ostile ale CIA (cel puţin care să fi fost detectate 
până acum). 

Existau însă multe alte probleme. De pildă, când pot fi traşi la 
răspundere ofițerii dacă lucrurile merg rău? Deoarece agenţii 
lucrează pe muchie de cuţit, cu marje foarte strânse, când ar trebui 
ei să fie consideraţi culpabili? 

Uneori este simplu. Într-un caz, un grup mic de agenți (unii 
foarte bine priviţi, care urmăreau un obiectiv legitim) a ordonat 

acţiuni care le depăşeau mandatul. Ştiau foarte bine că ieşiseră de pe 
făgaşul firesc şi şi-au acoperit urmele atât înainte, cât şi după ce 
operațiunea a început să se dezintegreze. Întrucât nu erau dispo- 
nibili pe plan intern şi i-am crezut, nu am raportat episodul 
Congresului. Când am aflat într-un final adevărul din partea unor 
surse externe, concedierea şi deferirea lor Departamentului de 
Justiţie au fost prompte şi inevitabile. „Ca să trăieşti în afara legii, 
trebuie să fii cinstit.” 

A urmat apoi un caz cu totul diferit. În 2007, inspectorul 
general al CIA şi-a încheiat examinarea predării şi detenţiei lui 
Khalid el-Masri, cetățean german care fusese reținut de autoritățile 
macedonene în ajunul Anului Nou din 2003 deoarece paşaportul lui 
părea suspect şi numele coincidea cu al unui terorist asociat cu 
celula Hamburg din 11 septembrie. După câteva săptămâni el a fost 
predat Agenţiei şi dus la o închisoare secretă pentru interogare, pe 
baza aprecierii analitice a unui şef din celula al-Qaeda din Centrul 
de Combatere a Terorismului. 

El-Masri nu era omul căutat de noi. El avea un trecut dubios, 
însă nu era acel Khalid el-Masri pe care-l urmăream. Paşaportul 
corespundea şi, în scurt timp, anchetatorii au ştiut că, în privința 
obținerii de informaţii, cazul eşuase. A fost eliberat la sfârşitul 
lunii mai. 

Problemele însă s-au înmulțit. Una dintre ele a fost timpul 
necesar (săptămâni, până la luni) eliberării lui el-Masri după ce CIA 
i-a aflat adevărata identitate. Alta a fost însăşi maniera eliberării: 
azvârlit pe o şosea din Balcani, fără niciun fel de scuze şi cu puţine 
compensaţii. Lor li s-a adăugat dezastrul în materie de relații cu 
publicul (şi ulterior scandalul diplomatic) când el-Masri a făcut, în 
mod previzibil, publică povestea întemniţării lui, dublată de acuzații 
de abuzuri. 

Nimic din toate acestea n-a reprezentat însă subiectul prin- 
cipal al raportului inspectorului general. Recomandarea lui a fost 
ca eu să înființez un consiliu de responsabilizare (un soi de juriu 
profesional), care să examineze analista ce declanşase lanţul de 
evenimente. 

Am refuzat, iar refuzul meu a devenit parte din raportul pe care 
democraţii din SSCI l-au prezentat în decembrie 2014 despre 

detenţii şi interogatorii, care ne caracteriza ca pe o agenţie cu 
comportament reprobabil, în care nu se putea avea încredere. 

În realitate, a fost o decizie destul de simplă. Analista se 
număra printre cei mai buni observatori al-Qaeda ai noştri. Se 
ocupa de ei dinainte de 11 septembrie şi avea cunoştinţe enciclo- 
pedice. De aceea nu sunt sigur pe cine aş fi putut desemna ca să-i 
reexamineze estimarea. 

O întrebare însă mai importantă era legată de natura activităţii 
de culegere de informaţii şi de caracterul cu totul inadecvat al 
utilizării de modele de aplicare a legii în privința ei. În tribunalele 
americane se face mare caz despre acceptul de a-i elibera pe vinovaţi 
pentru a-i proteja pe cei nevinovaţi. Benjamin Franklin a rezumat-o 
cel mai bine: „Mai bine să scape o sută de oameni vinovaţi decât să 
sufere un singur om nevinovat”. Însă aici este vorba de un proces de 
atribuire a vinovăţiei şi de pedepsire după ce răul a fost deja comis, 
în care timpul nu constituie un factor şi în care dovezile trebuie să 
fie mai presus de orice îndoială. 

Nimic din toate astea nu se aplică în domeniul informaţiilor 
secrete, unde pândeşte răul, timpul joacă mereu un rol crucial, iar 
obiectivul este de a facilita acţiuni chiar şi în fața îndoielilor 
permanente. În absenţa unor infracțiuni evidente, dacă aș fi pedepsit 
un analist pentru un fals pozitiv (pentru că în mod eronat crezuse 
că cineva era terorist), sistemul ar fi asimilat lecţia în modul cel mai 
pervers: important este să eviți falsele pozitive (pentru că vei fi 
pedepsit pentru aşa ceva), chiar dacă asta înseamnă că mai scapă şi 
câteva reale pozitive (da, se pot întâmpla unele lucruri rele, dar 
probabil că nu ţie). 

Ceea ce poate fi admirabil pentru un sistem judecătoresc este de 
neconceput pentru o agenţie de informaţii secrete. Scopul meu era 
de a crea circumstanţe în care să înțelegem în mod corect atât 
pozitivele, cât şi negativele, nu să stimulăm unele în detrimentul 
celorlalte. Iar mesajul pe care în niciun caz nu-mi puteam permite 
să-l expediez analiştilor noştri era: „Analizaţi cazuri grele, luați 
decizii grele, iar dacă o daţi în bară, vă luăm gâtul” La urma 
urmelor, tot doream să punem mâna pe celălalt Khalid el-Masri. 

Poate că înțelesesem greşit situația. Dar mi se pare perfect 
clar... acum ca şi atunci. 

El-Masri ieşise din custodia CIA cu doi ani înainte ca eu să 
devin director, dar măsurile disciplinare trebuia să le iau eu după 
ce fusesem în funcție mai bine de un an. Asta înseamnă prea mult 
timp scurs între cauză şi efect (şi să mai şi informez Congresul 
despre eroare). În acelaşi timp însă aş putea spune că a fost aproape 
instantaneu comparativ cu situaţia din anul 2008, când mă pregă- 
team să părăsesc Agenţia, când am fost nevoit să mă ocup de un 
eveniment care se petrecuse în 2001. 

Pe 21 aprilie 2001, un avion de vânătoare peruan care participa 
la o operaţiune antidrog, numită Air Bridge Denial Program, a tras 
într-un avion mic ce transporta o familie de misionari americani 
din Michigan. Avionul s-a prăbuşit în Amazon, iar mama şi pruncul 
au murit. Era a cincisprezecea doborâre a unui aparat de zbor 
într-un program început în 1994 şi care, până atunci, fusese văzut 
ca un succes. CIA, care opera ca autoritate sub acoperire, a energizat 
întregul efort, ajutându-i pe peruani să identifice şi să urmărească 
avioane suspectate de implicare în traficul de droguri, totuşi auto- 
ritatea de deschidere a focului când un avion refuza să aterizeze 
revenea întotdeauna peruanilor. 

Anchetarea tragediei a fost afectată, lesne de înţeles, de aten- 
tatele din 11 septembrie, care au avut loc la mai puţin de cinci luni 
după doborârea avionului. Abia în 2005, Departamentul de Justiţie 
a declinat finalmente acuzarea şi a trimis cazul la CIA pentru 
propriul său verdict. Am devenit director la cinci ani după incident 
şi am început să mă interesez regulat de statutul anchetei inspecto- 
rului general în şedinţele cu el. 

Victimele atacului proveneau din districtul congresmenului 
Pete Hoekstra din Michigan, iar Pete considera întârzierea aceasta 
ca o muşamalizare. Nu era vorba de așa ceva, totuşi am fost de acord 
cu acuzaţia lui potrivit căreia „justiţia întârziată este o justiție 
negată”. Şi nu numai pentru familia din Michigan. Într-o dimineață 
toridă de duminică stăteam la masă în cantina staţiei CIA din 
Bagdad când o agentă s-a aşezat lângă mine şi a rostit simplu o sumă 
destul de mare de bani pe care o cheltuise de-a lungul mai multor 
luni. Acolo, într-o zonă de război, ea îmi descria cheltuielile ei 
personale legale şi timpul cât fusese lăsată pe margine după Peru. 

— Am înţeles, am răspuns scurt. 

Raportul inspectorului general a sosit pe biroul meu în august 
2008. Aşa cum mi se recomandase, am numit un consiliu de respon- 
sabilizare alcătuit din şase persoane, două din Agenţie şi patru din 
exterior (inclusiv două care ştiau multe despre doborârea avioa- 
nelor). Consiliul n-a emis concluzii decât după plecarea mea din 
CIA. În 2010, directorul Panetta a sancționat 16 persoane, dintre 
care multe plecaseră deja din Agenţie, pentru „deficienţe în rapor- 
tare şi supervizare” Un comunicat de presă însoțitor al Agenției 
sublinia că nu exista nicio dovadă a unei muşamalizări, că toate 
doborârile anterioare de avioane satisfăcuseră criteriile legale de 
„suspiciuni rezonabile” şi că niciun agent CIA nu se comportase în 
afara cadrului profesionist, chiar şi în timpul evenimentului din 
aprilie 2001. 

New York Times a fost mult mai dur decât decizia finală a 
consiliului de responsabilizare sau a directorului Panetta şi a comu- 
nicatului său de presă. Bazându-se pe raportul iniţial al inspecto- 
rului general din 2008, Times a invocat o „cultură a neglijenței şi 
minciunii” şi a afirmat că agenţii CIA „au încălcat în mod frecvent 
procedurile Agenţiei, au încercat să-şi muşamalizeze greşelile şi au 
indus în eroare Congresul imediat după ce un avion cu misionari a 
fost doborât accidental în 2001” 

Prin urmare, exista o deosebire apreciabilă între raportul 
inspectorului general şi rezoluţia finală a Agenţiei. Mai multe 
despre inspectorul general şi anchetele sale voi relata în curând, 
dar voi cita un comentariu din raportul său care mi s-a părut 
pertinent. El afirma că „eşecul de a asigura un control adecvat şi de 
a raporta încălcările regulamentelor a împiedicat o revizuire a 
politicii şi o posibilă schimbare de curs care ar fi putut preveni 
doborârea avionului din aprilie 2001” 

Adevărata problemă în cazul incidentului din Peru a fost 
validarea țintelor. Regulile oficiale de angajare în luptă fuseseră 
concepute pentru a oferi factorilor decizionali de la Washington 
încrederea că nu se putea întâmpla aproape nimic rău. Dar în 
condiţiile reale de pe teren era greu, dacă nu imposibil, să realizezi 
într-un cadru temporal realist procesul de validare detaliat, complex 
şi format din multe etape. 

Nimeni nu spunea însă asta, aşa că programul de interdicţie 
aviatic era pe autopilot, nu putea fi aplicat în mod coerent cu 
directivele sale originale, iar agenţii CIA de pe teren făceau pur şi 
simplu tot ce puteau ca să se descurce într-o situație aproape 
imposibilă. 

Până şi comunicatul ulterior de presă al CIA a admis că 
„proceduri asociate cu această inițiativă antidrog s-au erodat 
în timp”. Aşa ceva era inevitabil dacă efortul urma să dea rezultate. 
S-a dovedit că incidentul din 21 aprilie era pur şi simplu inevitabil, 
întrucât la cartierul general nu se cunoştea decalajul existent între 
promisiune şi performanţă. Era mai degrabă o problemă a sediului 
central de la Washington decât a peruanilor, care data de la 
descoperirea iniţială de la jumătatea anilor 1990 ce dusese la lansarea 
programului. 

Tot haosul acesta arată de ce veteranii CIA sunt circumspecţi 
faţă de acțiunile sub acoperire. Sfatul lor e să promiți mai puţin şi 
să realizezi mai mult. În toată perioada pe care am petrecut-o în 
CIA, Agenţia în sine a propus o singură nouă acţiune sub 
acoperire. A fost respinsă. 

Un alt sfat al veteranilor este evitarea tentaţiilor când, la 
finalul unei şedinţe neconcludente a Consiliului Naţional de 
Securitate, toate privirile se întorc către noi în aşteptarea unei 
soluţii deus ex machina sub forma unei acţiuni sub acoperire. 
Realmente am pierdut numărul şedinţelor despre genocidul din 
Darfur care s-au sfârşit așa. 

Iar în cazurile când este atribuită o acțiune sub acoperire şi 
Agenţia trebuie să întocmească ciorna directivei care va fi semnată 
de preşedinte pentru autorizarea acțiunii, paragraful cel mai lung 
este inevitabil cel etichetat „Riscuri” 

Steve Kappes a format un Grup de examinare a acţiunilor 
sub acoperire, care să nu ne abată de la calea dreaptă. În fiecare 
lună el demola cu scepticism, ba chiar cu cinism, operaţiuni 
propuse şi aflate în desfăşurare. Şedinţele erau dure. Nu existau 
autopiloți. „Ca să trăieşti în afara legii, trebuie să fii cinstit.” 
Mai ales cu tine însuţi. Permanent. 

Steve strânsese oamenii cei mai potriviţi: toți cei patru 
directori adjuncţi, consilierul general, jurişti din birouri specifice, 

relații cu publicul, afaceri legislative şi de obicei Michael Morell 
(al treilea om din CIA). Pe lângă operatori care avuseseră succese 
în acțiuni sub acoperire, Steve includea întotdeauna şi agenţi care 
înregistraseră eşecuri foarte neplăcute. 

Grupul se ocupa de ceea ce noi denumeam „autorități” şi 
„permisiuni”. „Autorităţile” se refereau la aprobări globale în cadrul 
cărora ne desfăşuram activitatea. De obicei, ele erau exprimate în 
documente poreclite „constatări”, deoarece începeau cu cuvintele 
preşedintelui „Constat că...”. „Permisiunile” se refereau la aprobări 
pentru operaţiuni specifice din cadrul unei constatări. 

În mandatul preşedintelui Bush, Casa Albă ne îngăduia un 
spaţiu larg de manevră. Uneori, în circumstanţe unice, optam să-l 
chem pe Steve Hadley, însă conversațiile acelea începeau de obicei 
cu mine rostind: 

— Steve, aceasta este decizia mea şi o voi lua, dar am vrut să te 
anunț că... 

Mă simţeam confortabil, pentru că eram ajutat de persoane de 
calitate. La prima mea informare cu Leon Panetta, i-am spus că avea 
parte de cel mai bun staff din guvernul federal. Şi afirmam asta cu 
toată seriozitatea. 

Adjunctul meu Steve Kappes a fost unul dintre cei mai respec- 
taţi ofiţeri de caz din istoria CIA, chiar dacă avusese unele dificultăți 
când candidase, pe vremea când era comandant de instrucție al 
puşcaşilor marini în cazarma de la intersecţia străzilor Eighth şi I 
din Washington. Era un tip direct. La obiect, fără ocolişuri. Avea un 
trecut profesional similar cu al meu, atâta doar că el era din estul 
statului Ohio, pe când eu din vestul Pennsylvaniei. Nu doar o 
dată, după ce încăperea se golise şi noi luaserăm o decizie grea, se 
întorcea spre mine şi întreba: 

— Ai crezut vreodată că doi băieți din Ohio şi Pennsylvania 
vor hotărî astfel de lucruri? 

Eram destul de apropiaţi ca să nu am probleme, după ce luam 
o decizie operaţională, să mă răsucesc spre el şi să întreb simplu: 

— Eşti de acord cu asta? 

Aproape întotdeauna era de acord. 

Al treilea om din Agenţie era Mike Morell, de asemenea din 
Ohio. Îl smulsesem din Centrul Naţional pentru Combaterea 

Terorismului când preşedintele Bush mă nominalizase pentru 
DCIA. Întrucât Michael îi fusese brieferul informării de securitate 
zilnice în Air Force One pe 11 septembrie, preşedintele Bush a 
susținut mutarea din toată inima. 

Predecesorul lui Michael în funcţia de director executiv era 
pe punctul de a fi condamnat pentru luare de mită, aşa că Michael 
trebuia să facă ceva „curățenie” S-a ridicat la înălțimea aştep- 
tărilor. Odată l-am descris personalului ca având „intuiţie, 
dedicare, creativitate şi talent pur” Întrucât fusese analist de 
carieră, în 2008 l-am numit director adjunct pentru informaţii, 
şeful operaţiunilor noastre analitice. Pentru el a fost ca şi cum 
s-ar fi întors acasă. Înlocuitorul lui a fost Scott White, absolvent 
al Academiei Navale, ofițer de submarine, căpitan în Rezerva 
Forțelor Navale şi veteran CIA. 

Larry Pfeiffer era un tip foarte inteligent şi extrem de muncitor, 
pe care m-am bazat ca şef de cabinet. Îşi făcuse cariera în NSA şi 
fusese împrumutat pentru biroul central CIA în 2005, când avusese 
loc reforma serviciilor secrete. Din cauza haosului creat de legislație, 
era aproape echivalentul unui apatrid pentru comunitatea servi- 
ciilor secrete când l-am luat să-mi fie şef de cabinet ODNI, şi am 
fost încântat să-l păstrez când am trecut la CIA. A fost o mutare 
inteligentă. 

Un alt veteran NSA pe care l-am înregimentat a fost Bob Deitz, 
care-mi fusese consilier general la Fort Meade. La Langley, el era 
consigliere, un fel de „pisălog de serviciu”, care rămânea după 
şedinţe pentru a contesta modurile de gândire ale tuturor. 

Niciunul dintre noi nu avea planuri măreţe de a reinventa CIA. 
Ne aflam în război. Consideram că sarcina noastră era de a redresa 
corabia şi a o menţine cu toate pânzele sus. După alegerile preziden- 
ţiale din 2008, congresmenul Mike Rogers din Comisia Permanentă 
pentru Serviciile de Informaţii a Camerei Reprezentanţilor i-a spus 
lui Rahm Emanuel, vechiul lui prieten de la Capitoliu şi viitor şef de 
cabinet la Casa Albă, că echipa noastră făcuse ca trenurile să circule 
fără întârzieri. Am luat asta ca pe un compliment real. 

La începutul mandatului nostru, Kappes, Morell, Pfeiffer şi cu 
mine am ţinut totuşi o mică şedinţă în afara sediului CIA pentru a 

stabili câteva obiective. Cu ocazia aceea am decis că o direcție pe 
care vom insista avea să fie cultura Agenţiei. 

Pentru un observator obişnuit care merge cu maşina pe 
Virginia Route 123 şi priveşte prin gardul de sârmă, CIA pare să fie 
un substantiv la singular. Acea CIA. Nu așa stau lucrurile. Într-o zi 
foarte bună, CIA poate fi un substantiv colectiv. În majoritatea 
zilelor, este în mod clar un substantiv la plural. 

În Agenţie există patru directorate mari şi fiecare are propria 
sa cultură. Ofițerii de caz încrezători în sine din Directoratul 
de Operaţiuni îmi aminteau de piloții de vânătoare din Forţele 
Aeriene. Când stăteam de vorbă cu unii analişti din Digital 
Innovations, îmi venea în minte termenul „profesor titular de 
catedră” Cei din S&T (Science and Technology) erau adevărații 
urmași ai lui „Q” din romanele şi filmele cu James Bond. Iar 
Directoratul de Logistică (Directorate of Support) îi găzduia pe 
muncitori, genul de inşi care pun pur şi simplu osul la treabă, alături 
de care crescusem în Pittsburgh. Ei făceau Agenţia să funcționeze — 
comunicaţii, logistică, securitate şi orice altceva de care aveam 
nevoie pentru a opera. 

Până aici totul era bine. Fiecare dintre culturile acestea era 
axată pe sarcinile specifice directoratului respectiv. Într-o şedinţă 
din Bubble, am explicat că doream să întăresc identitatea fiecărui 
individ din CIA, dar nu pe seama directoratelor. Ca să dezvolt ideea, 
m-am folosit de experiența mea în Forţele Aeriene. Le-am spus celor 
din amfiteatru: 

— Forţele Aeriene americane îşi petrec majoritatea zilelor 
străduindu-se să-şi convingă piloții de vânătoare că ei fac parte de 
fapt dintr-o instituție mai mare. Însă la sfârşitul zilei, există un 
singur lucru pe care doresc ca ei să-l ţină minte: că sunt piloţi de 
vânătoare. 

lar Agenţia nu era nici pe departe pe atât de strict compar- 
timentată pe cât fusese în trecut; la un moment dat al istoriei CIA, 
ofiţerii de caz şi analiştii aveau cantine separate. Noi consideram 
totuşi că am putea folosi pe ansamblu ceva mai mult „CIA-ism” 
global. 

Iniţiativa noastră a fost de a înființa o foarte mică operațiune 
CIA subsidiară în Austin, statul Texas. Chiria pentru birouri nu era 

mare; Texas se află pe o rețea electrică independentă, aşa încât 
consolida continuitatea operațiunilor; orarul curselor aeriene spre 
Washington era destul de bun; iar pe plan local existau multe talente 
excepționale din rândul cărora să recrutăm. Ideea era de a expe- 
rimenta cu o structură care să ignore liniile vechilor directorate, un 
fel de mini CIA-X, unde puteam încerca în siguranță abordări noi. 
Doream să vedem cum ar arăta CIA dacă am fi pornit de la zero şi 
n-am fi moştenit structura organizaţională, baza de contractori, 
sistemele IT sau personalul. N-am aflat însă răspunsul niciodată, 
deoarece Congresul ne-a oprit pe drum. Probabil că apăruserăm 
prea târziu în administraţie pentru ca să tolereze vreo idee nouă şi 
importantă. Este ca o comedie de moravuri în care oamenii se plâng 
de inerția şi inflexibilitatea guvernanțţilor. 

Ca atare, am fost nevoiţi să ne mulțumim cu alți paşi. O metodă 
a fost de a comunica în mod direct şi simultan cu toţi, pornind de la 
ideea că printr-o cunoaştere comună vom putea clădi atitudini 
comune. Rata e-mailurilor mele către personal era cam de două pe 
săptămână, comparabilă cu cea a DIRGRAM-elor pe care le înfiin- 
ţasem în NSA. 

Am înființat contul special „Întrebaţi-l pe director”, pentru ca 
întrebările şi ideile (şi nemulțumirile) să poată fi transmise intern, 
în loc să fie aflate mai întâi de la „surse anonime” în Washington 
Post. Timp de aproape 90 de zile, am avut un trafic masiv, am 
răspuns la toate întrebările, apoi am văzut cum numărul lor s-a 
redus treptat. 

Mulţi din personalul curent (şi din presă) se adresează frecvent 
foştilor agenți CIA cerându-le părerea, aşa că am încercat să-i 
atragem şi pe aceia. În zilele dedicate foştilor agenţi, am avut destui 
oameni în Bubble şi, cu toate că nu-i puteam autoriza pe toți pentru 
informări clasificate, Steve şi cu mine ne-am aventurat destul de 
mult, spunându-le ce încercam să facem. 

Am încercat metode ca lungirea duratei procesului de „îmbar- 
care”, pentru ca nou-sosiţii să se aclimatizeze cu Agenţia în întregul 
ei înainte de a porni spre directoratele în care aveau să lucreze. 

Am subliniat moştenirea noastră CIA comună şi am presărat 
anul 2007 cu evenimente care să marcheze a şaizecea aniversare a 
Agenţiei. 

De asemenea, am extras treptat din directorate activităţi 
comune cum erau centrul operativ, tehnologia informaţiei, finan- 
ciarul şi resursele umane, pe care le-am ridicat la nivelul Agenţiei 
— unde aceste funcții importante puteau fi mai bine văzute, 
gestionate şi unificate. 

Cred că în prima mea vară în CIA i-am surprins pe toţi cerând 
o analiză a cheltuirii bugetului înainte de apropierea rapidă a 
sfârşitului anului fiscal. Nu aveam un audit financiar pe conturi 
(ceea ce era valabilpentru toate serviciile secrete) şi nici nu puteam 
totaliza cu adevărat costul real al forței de muncă, dar am subliniat 
cel puţin că toți erau banii Agenției, pe când în trecut fondurile erau 
pur şi simplu trântite directoratelor la începutul anului fiscal şi cu 
asta se termina totul. 

I-am trecut după aceea în revistă pe contractori, al căror număr 
crescuse masiv după 11 septembrie. Spre deosebire de alţii, eu nu 
eram furios pe contractori. Îi consideram o parte din forța de muncă 
şi-i administram ca atare. Le-am reamintit că în timpul mandatului 
meu am pus stele de contractori pe perete. Fără îndoială, felul în 
care îi foloseam ne făcea şi pe noi mai eficienți. 

Acel ultim punct a fost adesea contestat de unii congresmeni 
care ne-au acuzat că-i foloseam pe contractori pentru a devia 
responsabilitatea pentru acțiunile noastre. De multe ori, când îi 
informam despre o operaţiune, mă întrebau dacă fusese realizată de 
un contractor sau de un angajat al guvernului. Rareori ştiam asta şi 
rareori m-am străduit să aflu răspunsul. De obicei ceream ca 
întrebarea să fie consemnată oficial, atrăgeam atenţia că persoanele 
implicate erau cei mai buni americani disponibili pentru sarcină şi 
apoi le reaminteam că eram la fel de răspunzător pentru acțiunile 
contractorilor pe cât eram pentru acţiunile agenților CIA. 

Nu puteam totuşi susține că folosirea contractorilor fusese 
eficientă. De multe ori descopeream că licitam pentru contractori 
împotriva noastră înşine, cu părți diferite din Agenţie care căutau să 
achiziționeze acelaşi produs sau serviciu de la acelaşi vânzător. De 
asemenea, eram un fel de pepinieră pentru contractorii noştri. 
Oamenii plecau din CIA cu experiența şi autorizările lor de 
securitate, pentru joburi de contractori cu salarii mai mari. 

Am cerut o reducere arbitrară de 10% a activităţilor cu con- 
tractori. În spatele deciziei mele nu se ascundeau cine ştie ce calcule, 
dar ştiam că în sistem exista cel puțin atâta material de calitate 
inferioară. După ce am atins obiectivul acela în mai puţin de un an, 
am cerut alte 5% reduceri. 

Am afirmat de asemenea că CIA nu va reînnoi vreme de un an 
autorizările de securitate pentru toți cei care demisionau din 
Agenţie, pentru ca să revină după aceea şi să lucreze pentru noi în 
calitate de contractori. Pensionarii puteau s-o facă — ei îşi achitaseră 
datoriile — dar nu şi cei care încercau să ne vândă ceea ce tocmai îi 
învăţaserăm noi. 

Însă acela a fost sfârşitul spectaculos al acțiunilor mele. Chiar în 
prima zi de muncă promisesem Agenţiei că nu fusesem trimis acolo 
ca să arunc ceva în aer. M-am ţinut de cuvânt. Era o cale de a le 
spune oamenilor că aveam încredere în ei, că nu erau terminați 
definitiv, aşa cum susțineau unii dintre criticii lor. 

În conversaţia introductivă cu Leon despre calitatea staffului, 
eu adăugasem: 

— Dacă le dai jumătate de şansă, nu te vor dezamăgi, tot aşa 
cum nu m-au dezamăgit nici pe mine. 

Asta se aplica de fapt tuturor celor din CIA, nu doar staffului 
senior, iar Leon avea să afle în scurt timp de ce aveam atâta 
încredere în ei. 

Întrucât cele 30 de minute de care dispuneam pentru a-l 
informa pe preşedintele Bush despre acţiunile sub acoperire şi 
culegerile de informaţii delicate ale CIA aveau loc în dimineţile de 
joi, vă puteți imagina-cum arăta sediul general în după-amiezile de 
miercuri, când subiectele sugerate de staff începeau să mi se reverse 
în birou. Făceam o trecere în revistă pe la jumătatea după-amiezii, 
apoi încă una seara, imediat înainte de a pleca spre casă. Joi 
dimineața mă trezeam foarte devreme, întindeam toate posibilele 
subiecte pe masa din bucătărie şi decideam care dintre ele erau 
pregătite şi care nu pentru prezentare. Interesant este că minimum 
50% din detaliile operaţionale specifice pe care le expuneam joi 
dimineaţă le aflam prima dată miercuri după-amiază. 

Mă simţeam complet răspunzător. Steve Kappes şi cu mine 
stabileam limitele din stânga şi din dreapta ale activităţilor 

acceptabile. Ne asiguram că acțiunile erau oportune şi direcționate 
spre obiective definite şi legitime. Dar în lumea în care operam, 
trebuia să ne bazăm în mare măsură pe autonomie şi judecată locală. 
Nu exista altă cale. Acţiunile pe care ni se cerea să le întreprindem 
nu puteau fi făcute cu o cârmă rigidă de la etajul şase din Langley, 
Florida. 

Dacă am fi fost o organizație militară, toate acestea ar fi fost 
numite „ordine de tip misiune”: cartierul general trasează direcția 
generală şi stabileşte clar limitele. Restul vă aparține. 

Într-un context religios, deoarece eram concentrați pe înlătu- 
rarea impedimentelor şi crearea de oportunități, ne-am fi putut 
descrie „servitori ca lideri”. 

La CIA eram — director şi director adjunct — desemnaţi să con- 
ducem, să decidem, să-i disciplinăm şi (sper eu) să-i inspirăm pe 
alții. 


15 Termenul leadership-servant a fost introdus în literatura de 
specialitate de Robert Kiefner Greenleaf (1904-1990) în lucrarea Servitorul 
ca lider, scrisă în 1970 (n.trad.). 


ŞAISPREZECE 


IRAN: BOMBARDAMENT 
SAU BOMBA CEA MARE? 


LANGLEY, VIRGINIA, 2007-2009 


A 

h timpul petrecut la Langley, pe primul loc în discuţiile din 
Biroul Oval au fost terorismul şi războaiele aflate în plină desfă- 
şurare. Pe locul al doilea s-a situat Iranul. Nu era chiar aşa aproape 
de prima poziţie, totuşi vorbeam foarte mult despre Iran. De fapt, 
n-a existat un număr trei pe listă. Sigur că da, abordam şi alte 
subiecte, însă nu le-a fost acordată chiar aşa de multă atenție ca să 
poată câştiga un loc pe podium. 

Când eram întrebat de grupurile publice care ne erau priorită- 
ţile în culegerea de informaţii, răspundeam prin genul de acronime 
specific Washingtonului: AT-AP-RL. Antiterorism, antiproliferare, 
restul lumii. 

Aşadar, antiproliferarea era un subiect important, iar în timpul 
tranziţiei, când preşedintele ales m-a întrebat cât din eforturile 
noastre AP erau concentrate asupra Iranului, am răspuns fără 
ezitare: 

— Optzeci la sută. 

Prin urmare, Iranul era un subiect important, iar preşedintele 
Bush îşi pierdea răbdarea în privinţa asta. El a recunoscut deschis că 
era aproape imposibil să pătrundem repetat într-o societate închisă 
precum Coreea de Nord, dar s-a întrebat de ce nu aveam rezultate 
mai bune în Iran, ţinând seama de faptul că existau literalmente mii 
de americano-iranieni care puteau călători în mod uzual în ţara lor 
natală, că economia Iranului era în general integrată în economia 
globală şi că intelectualitatea Iranului era foarte occidentalizată. 

Nu i-am putut oferi un răspuns. Iranul era totuşi o țintă dificilă. 
Serviciile sale secrete erau multe, mari şi meticuloase. Ministerul 
Informaţiilor şi Securităţii iranian era echivalentul contrainfor- 
mațiilor din FBI şi mai mult decât atât. Se găsea teoretic sub 

conducerea directă a preşedintelui, dar practic raporta direct 
ayatollahului, Liderul Suprem. Totul era amplificat de un aranja- 
ment dubios cu Corpul Gărzilor Revoluționare Iraniene, care fusese 
înfiinţat de ayatollahul Khomeini după revoluţia din 1979 pentru a 
proteja Republica Islamică de amenințări interne şi externe. Cu 
peste 100.000 de membri, Corpul Gărzilor Revoluţionare constituia 
ramura de acțiune directă, fanatic de loială, a ayatollahului. Pe plan 
intern, Gărzile Revoluţionare controlau Forţa de Rezistență Basij, cu 
un milion de oameni, o armată de bătăuşi de stradă care erau 
încântați să spargă capetele disidenților, mai ales ale copiilor 
privilegiaţilor din partea nordică, cosmopolită şi nereligioasă, a 
Teheranului. 

Numeroasele operațiuni externe ale Gărzilor Revoluţionare se 
găseau sub controlul Forţelor al-Qods şi al nemilosului lor coman- 
dant Qasem Soleimani. lar toate acestea erau dominate atât de 
puternic de doctrina religioasă velayat-e faqih („guvernarea 
juristului-teolog”), nu de jurisprudenţa seculară, încât se părea că 
orice acţiune era posibilă. Este incredibil ce pot face oamenii când 
cred că acţionează din voia Domnului. 

Am înregistrat unele succese prin creşterea aşa-numitelor 
„acțiuni operaţionale” — activităţi de spionaj — din interiorul 
Iranului, dar altfel păream nişte handicapați. 

Rareori l-am înfuriat pe George Bush, dar într-o zi, după o 
discuţie nesatisfăcătoare despre Iran în Biroul Oval, m-a oprit pe 
când plecam, şi-a îndreptat degetul arătător al mâinii drepte spre 
pieptul meu şi a spus: 

— Mike, nu vreau să fiu lăsat — nu vreau ca niciun preşedinte 
să fie lăsat — cu numai două opţiuni aici. 

Cele două opţiuni erau bombardamentul sau bomba cea mare: 
ori să folosim forța militară împotriva programului nuclear iranian, 
ori să aprobăm tacit un Iran cu capacităţi nucleare. 

Preşedintele adresa o rugăminte clasică comunităţii serviciilor 
secrete. Dacă informaţia înseamnă putere, părea el să spună, atunci 
folosiți-vă abilitățile pentru a-mi da informaţii ca să pot dezvolta şi 
alte opțiuni cu excepţia celei de a fi silit să accept inacceptabilul. 

Unii americani foarte inteligenți anunțaseră de fapt că ei puteau 
accepta una dintre opţiuni. Brent Scowcroft şi Zbigniew Brzezinski, 

ambii foşti consilieri pe probleme de securitate națională, consideră 
că un Iran cu arme nucleare ar putea fi restricționat, sau cel puţin 
că alternativa de a-l bombarda ar fi mai nefavorabilă. Însă aceea n-a 
fost nici politica preşedintelui Bush, nici a preşedintelui Obama, şi, 
cu toate că asta nu conta prea mult, am fost de acord cu amândoi. 
Cum trebuia însă procedat? 

Era complicat. 

După o şedinţă a Consiliului Naţional de Securitate spre 
sfârşitul administraţiei Bush, o oficialitate de rang înalt m-a încolțit 
şi m-a întrebat care credeam că putea fi doctrina nucleară iraniană. 
Am răspuns, destul de corect: 

— Nu am habar şi mă îndoiesc că ei ar avea. 

El a insistat: 

— Câte arme ar putea produce? 

— Probabil doar câteva. 

— Şi noi câte avem? 

— Păi, cu totul, mii de arme. 

— Atunci de ce nu-i împiedicăm? 

În momentul acela rotițele s-au angrenat şi am început să 
înţeleg mai bine conversaţia. 

— Nu este vorba de a-i împiedica pe ei, am obiectat, ci de a ne 
împiedica pe noi înşine. Uitaţi-vă la comportamentul lor — cu 
Hamas, cu Hezbollah, în Irak şi Afganistan. Ce naiba, noi apreciem 
că politica guvernului iranian — aprobată la nivelurile lui cele mai 
înalte — este de a facilita uciderea de tineri americani și alți aliați în 
Irak. Iar asta se întâmplă înainte ca ei să aibă vreuna dintre armele 
acelea. Imaginaţi-vă ce ar putea face cu ele ca atuuri. 

Iranul era deja o forță incredibil de destabilizatoare în regiune, 
mai ales în Irak. Brigăzile Badr, una dintre cele mai importante 
miliții şiite din Irak, constituiau un braț al politicii iraniene. 
Teheranul recrutase de asemenea ajutorul organizaţiei libaneze 
Hezbollah şi al şefului său de operațiuni Imad Mughniyah, pentru a 
crea o clonă Hezbollah în Irak, un efort susţinut de câteva tabere de 
instruire din Iran. Forțele al-Qods din Gărzile Revoluţionare erau 
de asemenea agresive. În ianuarie 2007, ele au ajutat la plănuirea 
unui raid — care a inclus carduri de identitate false şi uniforme în stil 

american — împotriva unui punct de control SUA de lângă Karbala, 
care a dus la moartea a cinci soldaţi (dintre care patru fuseseră răpiți). 

De asemenea, Forţele al-Qods construiau şi expediau milițiilor 
şiite proiectile explozive — încărcături explozive direcționate, 
ingenios proiectate, care puteau străpunge până şi cele mai groase 
blindaje americane. Proiectilele explozive au ucis cei mai mulți 
americani în Irak şi ştiam, cu certitudine aproape totală, că aceasta 
era intenţia guvernului iranian. 

Şi nu se sfiau deloc s-o arate. A rămas faimos SMS-ul pe care 
Soleimani l-a expediat preşedintelui irakian Talabani pentru coman- 
dantul american: „Generale Petraeus, ar trebui să ştii că eu, Qasem 
Soleimani, controlez politica Iranului pentru Irak, Liban, Gaza şi 
Afganistan. Ambasadorul din Bagdad este un membru al Forţelor 
al-Qods. Cel care-l va înlocui este un membru al Forţelor al-Qods.” 
O încredere remarcabilă, ba chiar o notă de triumfalism mesianic, 
iar toate acestea fără arme nucleare. 

Dar ce puteam face? Prima problemă era să aflăm ce făceau ei. 
Producerea unei arme nucleare utilizabile necesită trei componente: 
material fisionabil (adică uraniul sau plutoniul care creează deto- 
narea), vectori (sistemele de transport, de exemplu rachetele balis- 
tice care pot duce arma la ţintă) şi, finalmente, focosul în sine, 
suficient de rezistent şi miniaturizat pentru a fi montat pe o rachetă, 
a rezista la reintrarea în atmosferă şi a fi detonat cu precizie. 

Sarcina cea mai grea este producerea materialului fisionabil, 
care necesită, din fericire, un proces industrial complex şi destul de 
vast pentru a putea fi complet ascuns. De aceea l-am urmărit cât 
de bine am putut. Câte centrifuge? Cât uraniu îmbogăţit? La ce 
niveluri? Cu ce grafic de timp? În ce locuri? 

La asta ne pricepeam destul de bine. Eram cu ochii pe unitatea 
neanunțată de îmbogăţire a uraniului de lângă oraşul sfânt Qom cu 
mult înainte să se fi apropiat de statutul operaţional şi cu mult 
înainte ca iranienii să fi ştiut că noi ştiam. Când au suspectat într-un 
final că eram pe urmele lor, au expediat o scrisoare vag formulată 
către inspectorii nucleari ONU din Viena, determinându-i pe 
preşedintele Obama şi pe omologii lui britanic şi francez să con- 
damne unitatea aceea nucleară ca fiind ilegală, la summitul G20 care 
a avut loc în septembrie 2009 în Pittsburgh. 

Unitatea aceea de lângă Qom a ridicat o mulțime de probleme. 
Construită în secret, la o bază a Gărzilor Revoluţionare, sub un 
munte de granit, putea să conţină în jur de 3.000 de centrifuge. 
Asta însemna prea puțin pentru un program de producere a 
energiei nucleare, dar în acelaşi timp prea mult pentru un proiect 
pilot. Era totuşi îndeajuns pentru a produce suficient uraniu 
îmbogăţit pentru fabricarea câtorva arme nucleare. 

Graţie imboldului primit de raportul Agenţiei Internaţionale 
pentru Energie Atomică, am acţionat pentru a afla mai multe 
despre producţia de uraniu îmbogăţit de la Natanz, principala 
unitate iraniană. Trebuia să aflăm ce cantitate fusese îmbogăţită 
la 3-4%, nivelul necesar unui program energetic civil, şi cât de 
repede putea fi adusă cantitatea aceea la puritate 90%, nivelul 
necesar pentru o armă. 

În anul 2010, cererea pentru informaţii a crescut şi mai mult, 
deoarece Iranul a început să îmbogăţească uraniul la 20%, aparent 
pentru un reactor de cercetări din Teheran; era încă departe de 
puritatea 90% necesară pentru arme, totuşi, din cauza proceselor 
fizice specifice implicate în îmbogățirea uraniului, se parcurseseră 
cam nouă zecimi din drumul spre materiale utilizabile în arme. 
Ne-am bazat pe informaţii tehnice pentru a examina şi suplimenta 
ce aflam de pe teren. 

Exista apoi un al doilea set de întrebări. Dacă intenționam să 
influențăm factorii decizionali iranieni, trebuia să avem o idee 
destul de bună despre felul cum luau ei deciziile; Preşedintele Bush 
a insistat în această privinţă. El dorea să ştie ce butoane putea să 
apese, dar politica decizională a iranienilor continua să rămână 
opacă. Eu am preferat întotdeauna întrebările despre programul 
nuclear în sine. 

Nu ne-a fost de ajutor niciodată faptul că nu aveam o ambasadă 
în Teheran. Iranienii ar fi etichetat-o „cuib de spioni”, dar m-aş fi 
putut bizui pe nişte agenţi inteligenţi, capabili să absoarbă informații 
în timp ce umblau prin bazar. De aceea am fost siliți să întrebăm 
ţări care aveau legaţii în Teheran ce vedeau şi auzeau diplomaţii lor. 

Spre sfârşitul mandatului administraţiei, secretarul de stat Rice 
a expus conceptul unei secții de interese diplomatice cu personal 

american în Teheran, similară celei pe care o aveam în Havana. Am 
susținut-o imediat cu promptitudine, deşi vicepreşedintele i s-a opus 
cu tot atâta promptitudine, considerând-o ca o legitimizare inutilă 
a regimului. 

Cele două întrebări-cheie — la ce nivel se află iranienii în 
programul lor şi în ce fel iau decizii în privința asta? — au culminat 
în Raportul naţional de informaţii (NIE) pregătit în vara anului 
2007. Acesta era menit să înlocuiască raportul anterior, care aprecia 
cu multă certitudine că „în prezent Iranul este decis să construiască 
arme nucleare, în ciuda obligaţiilor sale internaţionale şi a pre- 
siunilor internaționale” O nouă ciornă fusese pregătită în direcţia 
unor linii similare, deşi nivelul de certitudine scăzuse de la ridicat 
la mediu, nu din cauza unor dovezi contrare, ci pur şi simplu pentru 
că dovezile pe care le aveam se învechiseră. 

Inițial s-a dorit publicarea raportului primăvara, dar nu am 
putut îndeplini acest termen pentru că am analizat din nou 
toate datele, sursele, ipotezele şi judecățile. În urma indicațiilor 
preşedintelui, am depus mai multe eforturi pentru culegerea de 
informaţii, ceea ce a început să se resimtă. Datele noi au început să 
arate că în 2003 Iranul îşi suspendase activitățile de dezvoltare ale 
unei arme, poate ca răspuns la faptul că o mare parte din programul 
său nuclear fusese demascat în anul anterior sau poate pentru că în 
estul şi în vestul țării, în Irak şi Afganistan, existau două armate 
americane terestre mari. 

În tot cazul, indiferent care ar fi fost motivul, iranienii păreau 
să fi încetat producerea de focoase. Ei continuau să creeze materiale 
fisionabile şi să dezvolte sisteme de transport al proiectilelor, dar nu 
şi focoasele în sine. lar aprecierea aceasta nu se baza pe absența 
dovezilor că munca respectivă continua, ci mai degrabă pe dovezile 
că nu continua. 

Niciunul dintre noi n-a crezut că astfel se punea capăt dilemei 
noastre despre programul nuclear iranian, ci încâlcea anterioara 
apreciere-cheie a NIE despre intențiile iraniene. 

În noua structură a serviciilor secrete, rapoartele NIE sunt întoc- 
mite de DNI, nu de CIA, totuşi munca grea la raportul acesta apar- 
ţinuse analiştilor Agenţiei, aşa că adjunctul meu Steve Kappes şi cu 

mine am petrecut două după-amiezi, descosându-ne în amănunt 
analiştii. Subiectul era important şi nu trebuia să comitem greşeli. 

I-am atacat din toate direcţiile la care ne puteam gândi. Câte 
surse existaseră? De ce fel? Ipoteze? Explicații alternative? Au fost 
stăpâni pe faptele şi pe sinteza lor. Ca orice analişti, se puteau înşela, 
dar în mod clar ştiau la perfecțiune lucrurile despre care vorbeau. 

Ca o verificare finală, am trimis concluziile lor la Centrul de 
Contrainformaţii al CIA şi am întrebat dacă nu era posibil ca ira- 
nienii să ne inducă în eroare. Cei de acolo erau plătiţi să fie 
suspicioşi. Şi erau foarte suspicioşi. Însă recomandarea cea mai 
nefavorabilă pe care au putut-o oferi, bazată în linii mari pe o 
suspiciune generalizată şi nu pe fapte specifice, a fost de a acorda 
cel mult un nivel de certitudine mediu ipotezei de stopare a 
înarmării. Dovezile indicau însă altceva și de aceea am acordat un 
nivel de certitudine maxim. 

Prezentarea în Biroul Oval avea să fie dificilă. DNI Mike 
McConnell pregătise cumva terenul, oferindu-le preşedintelui şi 
vicepreşedintelui o imagine despre ce va urma. Cu toate acestea, 
mesajul rămânea unul indezirabil, menit să submineze eforturile 
administraţiei de a clădi o coaliţie internaţională care să-i sancţio- 
neze şi să-i izoleze pe iranieni pentru ambițiile lor nucleare. 

Spre meritul lui, dar cu un cost politic apreciabil, preşedintele 
a dat dispoziţie să declasificăm şi să publicăm cât mai multe dintre 
aprecierile-cheie ale NIE. Administraţia folosise anterioara con- 
cluzie-cheie, Iranul este hotărât să dezvolte..., ca bază a politicii 
sale, aşa că se simţea obligată să anunţe public că aprecierea respec- 
tivă nu mai era la fel de sigură. Exista de asemenea considerentul 
pragmatic că, în mod cert, raportul acesta avea să „răsufle” oricum. 
De aceea era mai bine s-o luăm înaintea presei. 

A fost simplu să eliminăm cele aproximativ 15% din apre- 
cierile-cheie care dezvăluiau prea multe despre sursele şi metodele 
noastre şi am lăsat restul de 85% exact cum se arăta în raport. Aşa 
era corect. Cine ar fi putut susține că estimarea fusese editată din 
alte motive decât cele de secretizare înainte de a fi făcută publică? 

Noi publicam însă doar două pagini de aprecieri-cheie din cele 
140 de pagini ale NIE. Multe detalii importante aveau să fie 

eliminate. Problemele nucleare sunt foarte complicate şi greu de 
sintetizat. În plus, nu există rapoarte NIE care să fie scrise pentru 
publicul general sau chiar pentru reporterii de presă care voiau să 
demaşte serviciile secrete. Ele sunt scrise pentru câteva sute de 
oficiali guvernamentali, cunoscători ai domeniului, care le apreciază 
stilul ezoteric, limbajul, ritmul, contextul şi istoria. Acum ne aflam 
pe punctul de a arăta publicului un text mult trunchiat. Singura 
comparaţie care-mi venea în minte era a unor oscioare aruncate 
unor necromanți, care aveau să vină cu propriile lor interpretări. 

Administraţia a înţeles asta cu întârziere. Mike McConnell se 
afla într-o deplasare peste hotare, aşa încât, pe când ieşeam din 
Shakespeare Theatre din centrul Washingtonului într-o seară 
ploioasă de vineri de la sfârşitul lunii noiembrie, şeful bodyguarzilor 
mei mi s-a adresat în şoaptă: 

— Domnul Hadley doreşte să staţi de vorbă. 

— El se scoală devreme. Acum este târziu. O să-i telefonez 
dimineaţă. 

— Nu, doreşte să staţi de vorbă acum. 

— Fă-mi legătura cu Casa Albă. 

Steve dorea ca eu să mă ocup de lansarea publică a NIE, care 
urma să aibă loc luni dimineaţă. Pentru asta aveam mână liberă să 
utilizez resursele întregii comunităţi. („Grozav!” mi-am spus. „Un 
weekend stricat în care să joc iarăşi rolul vechi al DCI-ului.”) 

Steve a adăugat că trebuia de asemenea să concep un plan de 
informare a aliaţilor. Ei nu ştiau deocamdată nimic despre ce inten- 
ţionam să anunţăm. 

Sâmbătă ne-am clasificat prietenii străini pe niveluri, în funcţie 
de gradul de intimitate pe care-l aveam cu ei şi al interesului lor față 
de această problemă explicită. După aceea am pregătit versiuni ale 
unei telegrame, care variau ca detalii şi confidenţialitate pentru 
fiecare nivel. Şefii de stații au fost alertaţi să-i informeze pe parte- 
nerii lor cu care cooperau înainte ca presa să afle totul luni. Ei s-au 
conformat. Nu ne bazam pe ceva planificat, dar în acelaşi timp era 
bine că puteam recurge la ajutorul unei rețele globale receptive. 

Am petrecut restul weekendului pregătind comunicatul nostru 
de presă şi istoricul. 

Luni, după întâlnirea cu Steve Hadley, am discutat cu parte- 
nerul meu de informare Don Kerr, fost şef al Departamentului 
Ştiinţă şi Tehnologie din CIA şi al Biroului Naţional de Recunoaş- 
tere, actualmente prim-adjunct al DNI-ului (practic succesorul 
meu), şi mult mai competent în chestiuni ştiinţifice decât voi fi eu 
vreodată. Am anunțat presa, după care am trimis c6pii ale apre- 
cierilor-cheie editate câtorva reporteri cunoscuți. 

Am pornit apoi spre sala de pe strada K, ştiind că ne va fi greu 
să ne împotrivim titlului simplu (şi, aşa cum s-a dovedit până la 
urmă, inevitabil): „Iranul opreşte programul nuclear” La urma 
urmelor, NIE începea astfel: „Evaluăm cu nivel de certitudine 
maxim Că în toamna anului 2003 Teheranul și-a oprit programul de 
înarmare nucleară” 

Am atras atenţia asupra notei de subsol (exact, nota de subsol) 
în care analiştii din această formă de artă ezoterică identificau 
explicit ce anume se oprise — eforturile de producere a unei bombe 
şi programul militar iranian clandestin de îmbogăţire a uraniului. 
Am atras atenţia în van asupra continuării îmbogăţirii generalizate 
a uraniului, creşterii numărului de centrifuge din Natanz şi 
dezvoltării continue de rachete cu rază mare de acţiune, care aveau 
prea puţină utilizare fără focoase nucleare. Referindu-mă la un 
instrument clasic pentru managementul proiectelor, utilizat în 
organizarea sarcinilor complexe, am adăugat: 

— Dacă programul nuclear iranian ar fi avut o diagramă PERT, 
acestea ar fi drumurile critice, nu efortul de înarmare. 

De asemenea, în agitația generală s-a pierdut concluzia oficială 
care avertiza că nu scăpaserăm complet de pericol. 

— Apreciem de asemenea cu nivel de certitudine mediu spre 
ridicat că Teheranul îşi păstrează cel puţin deschisă opțiunea de a 
produce arme nucleare. 

Sau că iranienii aveau un program de înarmare şi continuau să 
mintă în privinţa lui: 

— Evaluăm cu un nivel de certitudine ridicat că, până în 
toamna anului 2003, entități militare iraniene au acţionat sub 
îndrumarea guvernului în scopul dezvoltării de arme nucleare. 

Sau că NIE, în ciuda controverselor sale, reprezenta o validare 
a politicii americane față de Iran: 

— Apreciem cu un nivel de certitudine ridicat că oprirea 
programului a fost direcționată în primul rând ca răspuns față de 
creşterea monitorizării internaţionale şi a presiunilor rezultate din 
dezvăluirea activităţilor nucleare anterior nedeclarate ale Iranului. 

Cu alte cuvinte, aveam dreptate să fim îngrijoraţi că Iranul 
încerca să producă arme nucleare şi, cu toate că riscul nu dispăruse, 
înregistraserăm un progres în tentativa de a ne asigura că acest lucru 
nu se va întâmpla. 

N-a contat deloc. După publicarea NIE, mulți dintre aliații noştri 
au considerat că presiunea dispăruse şi dreapta politică ne-a atacat pe 
plan intern. Mulţi au concluzionat că raportul era răzbunarea comu- 
nităţii serviciilor secrete pe administrația Bush, deoarece fusese silită 
să suporte consecinţele după raportul greşit despre Irak. În câteva 
săptămâni, Fundaţia Heritage a publicat analiza A Complete Guide 
to What Is Wrong with the NIE. Faimos pentru susținerea utilizării 
militare, John Bolton de la American Enterprise Institute s-a plâns în 
Washington Post: „Toate acestea arată nu numai că avem o problemă 
cu interpretarea planurilor mullahilor din Teheran, ci ceva mult mai 
fundamental: o parte prea mare din comunitatea serviciilor secrete 
este angajată mai degrabă în formularea politicii decât în analiza 
«informaţiilor» şi prea mulți membri ai Congresului şi mass-media 
sunt mulțumiți de asta” Ulterior aveam să fiu atacat cu aceeași idee 
în timpul unei discuţii cu conservatorul Institut Hudson. Sigur că 
da, se închega o istorie plauzibilă şi atrăgătoare, dar pur şi simplu nu 
era adevărată. Faptele erau cele care ne conduceau la concluzii, nu 
răzbunarea sau predispoziția. 

Şi pentru că veni vorba, raportul acela a supravieţuit în general 
intact în ciuda unor activități suspecte şi neliniştitoare ale iranie- 
nilor în anii ce au trecut. Realitatea aceea s-a reflectat în diverse 
declaraţii politice, aşa cum a fost cea făcută în 2012 de secretarul 
apărării Panetta: „Dacă primim informaţii că ei avansează cu 
producerea unei arme nucleare, atunci vom întreprinde paşii 
necesari pentru a-i opri”. Cu alte cuvinte, iranienii n-au încetat încă 
să lucreze la o armă nucleară. 

Persistența poziției americane a complicat ulterior relațiile 
dintre preşedintele Obama şi prim-ministrul israelian Netanyahu. 

Comentând o întâlnire a celor doi care avusese loc în Biroul Oval în 
martie 2012, am sugerat că, deşi ambii anunțaseră că achiziționarea 
de către Iran a unei arme nucleare era inacceptabilă, eu suspectam 
că cei doi vorbeau despre subiecte diferite. 

Am comparat întâlnirea aceea cu matematica din liceu şi rezol- 
varea ecuațiilor algebrice. Obama arăta cât de mult ne străduiam să 
rezolvăm necunoscuta y, prin care defineam intenţiile iranienilor. 
Din păcate, în ecuaţia prim-ministrului Netanyahu, y fusese deja 
definit ca o constantă. Israel crede că ştie care sunt intențiile 
iranienilor. În ecuaţia sa, necunoscuta este x, iar x înseamnă pentru 
SUA ceea ce intenționează să facă. 

În mod clar, raportul NIE a afectat eforturile administrației 
Bush pe termen scurt, dar privind dintr-o perspectivă mai îndepăr- 
tată, poate că n-a fost rău că serviciile secrete americane au fost mai 
conservatoare în această privință decât multe altele. Nimeni nu 
poate susține că le-am fi zorit. 


În ciuda raportului NIE, a titlurilor din presă şi a reacției 
dreptei, ştiam în continuare că programul iranian era periculos. Dar 
cum să-l oprim? 

În primul rând trebuia să ne întețim activitatea serviciilor 
secrete. Evocând exemplul de succes al Centrului pentru Comba- 
terea Terorismului în relaţie cu al-Qaeda, directorul adjunct al CIA 
Steve Kappes ne-a recomandat crearea unei Divizii de Operaţiuni 
Iraniene (IOD), care să aducă în acelaşi birou, sub o conducere 
unificată, talentele operaţionale, analitice şi tehnice care lucrau la 
problema nucleară iraniană. Am lansat divizia aceea la mijlocul verii 
2007, pe când definitivam noul NIE iranian, şi am numit la condu- 
cerea ei un agent veteran al serviciilor clandestine, foarte familia- 
rizat cu Iranul. 

A fost o alegere excelentă. El şi-a început informarea mea 
inaugurală, spunând: 

— Amenințarea din partea Iranului este letală, strategică şi 
urgentă. 

A rămas absorbit de acest subiect și ulterior a condus efor- 
turile DNI-ului, după care a devenit o prezență constantă în 

susținerea negocierilor nucleare ale administrației Obama cu 
Republica Islamică. 

În 2007 i-am acordat autorizaţia de a recruta talente din alte 
misiuni CIA şi apoi l-am susținut când au început să se reverse 
aşteptatele plângeri. El a creat de asemenea spaţiu în Divizia de 
Operaţiuni Iraniană pentru parteneri din comunitate, primind 
agenți din DIA, NSA şi FBI, după care le-a sincronizat planurile de 
culegere HUMINT. 

La fel ca în cazul CTC, fuziunea de operaţiuni, analize şi S&T a 
permis o culegere de informaţii precis direcționată, o tehnologie 
mai relevantă și o analiză mai bună. Profitând de direcționare 
centralizată, am putut să stabilim mai bine prioritățile cerințelor, să 
întocmim planuri de culegere a informaţiilor şi să impunem o 
disciplină de contrainformaţii mai puternică împotriva serviciilor 
iraniene. De asemenea, am putut evalua într-un sens mai larg şi 
sincroniza ceea ce aveau de oferit partenerii potenţiali, iar eu am 
călătorit frecvent în regiune pentru a extinde cooperarea lor. 
Problema era atât de importantă, încât împărtăşirea de amănunte 
foarte sensibile cu aceşti parteneri a atins adesea cote fără precedent. 

Bineînţeles, Israelul era la fel de preocupat ca şi noi de pro- 
blemă, aşa încât ne comparam constant datele. Acest dialog a fost 
incredibil de util şi ne-am contrazis rareori în privința evenimen- 
telor de pe teren, totuşi, în aprecierile despre viitoare etape impor- 
tante ale dezvoltării iraniene, Mossadul şi serviciul de informaţii al 
Ministerului Apărării israelian tindeau să fie mai pesimiste decât 
noi: Iranul deținea mai multe capacități de înarmare şi într-un 
volum mai mare. Estimările lor au fost întotdeauna plauzibile şi, 
deoarece între Tel Aviv şi Teheran nu erau nici 1.500 km, le-am 
înţeles întotdeauna raţiunea calculelor. 

Steve şi cu mine am cerut ca Divizia de Operaţiuni Iraniene să 
ne trimită frecvent informaţii actualizate. Mai târziu, cei din IOD 
mi-au spus că se simțeau traşi la răspundere. Şi-au reamintit de 
asemenea mustrarea pe care le-o făcusem (după o şedinţă care 
arătase eforturi evident sporite) că „activitatea nu este totuna cu 
progresul” 

Am acţionat de asemenea pentru a ne spori implicarea politică. 
Steve Hadley începuse şedinţe neoficiale bisăptămânale în biroul 

lui din Aripa de Vest, iar această abordare a luat realmente avânt 
spre sfârşitul anului 2007 şi în 2008. La şedinţe participau Steve şi 
adjunctul lui — care întocmea şi procesul-verbal —, vicepreşedintele, 
secretarul de stat şi cel al apărării, şeful Statului-Major Interarme, 
DNI-ul şi eu. Pe motiv că bărbaţii de vârstă mijlocie devin mai 
ţâfnoşi după-amiezile, Steve ceruse cantinei din Casa Albă să aducă 
la şedinţele acelea nachos cu sos de brânză şi taco. 

La şedinţe nu participau asistenți, ci doar persoanele de top. 
Agenda de lucru nu era anunțată din timp, astfel ca Steve să afle 
opiniile noastre, nu pe cele ale staffului nostru. Vicepreşedintele a 
participat cu entuziasm şi nu şi-a folosit greutatea poziției pentru a 
influenţa nejustificat discuţiile. Au existat multe compromisuri, 
pentru că ne puteam confrunta fără martori şi fără a lăsa cicatrice 
birocratice. Orice decizii luate sau orice direcţii stabilite aveau să 
lanseze o şedinţă a adjuncţilor, care să le implementeze prin 
intermediul procesului oficial al Consiliului Naţional de Securitate. 

În decursul acelor ședințe, am vorbit mult despre Iran. 

Ca întotdeauna, politica bună era o chestiune de echilibru. 
Într-o problemă complexă, dacă insişti prea mult în direcția unei 
componente, vor deraia altele. În cazul acesta, doream să-i presăm 
pe iranieni, dar să nu provocăm un război cu ei. Pe de altă parte, şi 
un comportament prea tolerant putea provoca un război dacă state 
ca Israelul apreciau că îngrijorările lor nu erau soluționate şi 
concluzionau că era necesar să acționeze unilateral. Noi căutam un 
echilibru între aceste extreme. 

Pe unii dintre noi îi neliniştea în mod special potenţialul 
acțiunilor israeliene între alegerile din noiembrie 2008 şi Ziua 
Inaugurării (20 ianuarie 2009), gândindu-se că alienarea unui preşe- 
dinte la sfârşit de mandat, dar prezentarea viitorului preşedinte cu 
o realitate strategică schimbată ar mulțumi Israelul. După cum s-a 
dovedit, temerile acelea au fost nefondate. 

În linii mari, problema putea fi abordată în trei feluri. Primul 
dintre ele era înţeles de la sine: să le îngreunăm iranienilor cât mai 
mult crearea de materiale fisionabile, focoase şi sisteme de transport. 
În timp ce ciuguleam din sosurile queso şi taco, am examinat toate 
modalitățile posibile de a realiza acest obiectiv: deschis şi sub 

acoperire, unilateral şi în cooperare, direct şi indirect, virtual şi fizic, 
prin asalturi letale sau nu. 

Bineînţeles, dispuneam de o listă întreagă de sancţiuni disponi- 
bile pentru a pedepsi comportamentul iranienilor sau furnizorilor, 
dacă puteam obţine sprijin internaţional (ceea ce, într-adevăr, a 
devenit mai dificil după publicarea raportului NIE). Exista de 
asemenea opţiunea ruperii lanțului de furnizare de materiale 
esenţiale de care depindeau iranienii. Îi puteam „demasca şi face de 
ruşine” pe oamenii de ştiinţă implicaţi în activități ilegale. 

Altcineva a dus abordarea exodului de creiere la un nivel mai 
ridicat. Nu eram singurii care încercau să-i împiedice pe iranieni. 
Mai exista un „jucător” care arunca în aer obiective şi le ucidea 
savanții. Aveam suspiciunile noastre, dar nu le-am prezentat nicio- 
dată partenerilor, nici chiar în seri precum cea pe care am petrecut-o 
în casa conspirativă din regiune a unui partener, complet absorbiți 
de acțiunile iranienilor şi de ce se putea întreprinde pentru a-i opri. 
Nu puteam însă ajuta pe nimeni dacă făceau asta. Nu puteam nici 
măcar comenta dacă era sau nu o idee bună să ne gândim la uciderea 
savanților. (Operaţional, da. Din punctul de vedere al stabilirii unui 
precedent internațional, nu tocmai.) 

Am examinat totuşi posibilitatea unei campanii de bombar- 
dament. Pentagonul întocmeşte planuri pentru o mulțime de 
urgenţe, iar planul respectiv era impresionant. O campanie masivă 
de anihilare a apărărilor antiaeriene iraniene înaintea atacurilor 
asupra unor ținte mari, dispersate şi puternic consolidate. Noi toți 
— Gate, Rice, Hadley, Mullen, McConnell şi eu — cunoşteam riscurile 
unei asemenea acțiuni, iar secretarul apărării avea probabil viziunea 
cea mai sumbră. 

— Dacă vom recurge la un atac, ne reamintea el cu regularitate, 
vom garanta exact ceea ce încercăm să împiedicăm: un Iran care 
nu se va da în lături de la nimic pentru a construi în secret arma 
nucleară. 

Iar rezultatele aveau să fie temporare, împingându-i înapoi pe 
iranieni doar cu vreo doi ani. De fapt, toți ştiam că, indiferent care 
ne-ar fi fost eforturile, nu opream programul iranian, ci doar îl 
încetineam. Dacă ei îşi doreau cu atâta fervoare o armă nucleară, 


340 PE MUCHIE DE CUŢIT 


aveau s-o obțină, chiar şi după un atac al nostru, chiar şi după acțiuni 
sub acoperire încununate de succes, chiar şi după un regim de 
sancțiuni severe. Noi puteam să încetinim şi să pedepsim, dar nu şi 
să oprim... dacă ei erau dispuşi să plătească preţul. 

A doua direcţie de acţiune care ne era disponibilă ar fi fost 
îndreptată chiar împotriva voinței iranienilor. Puteam să-i deter- 
minăm să se răzgândească? Aveam îndoieli în privința asta, 
totuşi era ceva prea important ca să ne bazăm doar pe instinct. 
Aveam sarcina de a inventa un „om de paie” Cum ar fi arătat un 
asemenea plan? 

A fost o temă extrem de dificilă. În esenţă, ce fel de tensiuni 
interne i-ar fi distras pe iranieni de la programul nuclear, i-ar fi 
determinat să devieze resurse de la acest plan de activitate, i-ar fi 
convins că nu merita efortul sau cel puţin le-ar fi făcut eforturile 
mai costisitoare? 

Iranul are linii de falie; nu este nici pe departe o societate 
omogenă. Perşii alcătuiesc aproximativ 60% din populație, dar există 
minorităţi însemnate de kurzi şi azeri, ca şi grupări de arabi, baluchi 
şi turkmeni. Ar fi fost posibil să exploatăm ori să accentuăm nemul- 
țumirea pe care aceste grupări o manifestau deja față de guvern? 
Mica populaţie arabă era nemulțumită sub conducerea perşilor. 
Populaţia substanţială de azeri reprezenta o parte însemnată din 
clasa de comercianţi bazaari, care avea propriile ei probleme cu 
conducerea clericilor corupți şi avea magnetul unei patrii autonome, 
imediat în nord. Zece la sută dintre iranieni erau kurzi care doreau 
să-şi întemeieze propria patrie. Ce fel de mesaje ar fi putut să mobili- 
zeze grupările acestea şi să le anime disputele? Ce fel de acțiuni ar 
fi putut să inspire sau să pară că reflectă nemulțumirea tot mai mare? 

Pe de altă parte însă existau şi grupări cu probleme reale, 
pe care nu le-am fi atins niciodată. În Baluchistan, în sud-estul 
Iranului, se dezlănțuise o mişcare de insurgență condusă de banda 
teroristă Jundallah, eficientă, dar brutal de violentă. Nici măcar 
n-am băgat-o vreodată în seamă, în ciuda relatărilor apărute în presă 
despre o relaţie de colaborare între CIA şi Jundallah. 

Altă grupare era Mujahedin-e Khalqg, disidenţi perşi care se 
opuseseră regimului clericilor încă din anii 1970. Ei luptaseră 

împotriva Iranului în războiul dintre Iran şi Irak şi se aflaseră 
în Irak, sub protecţia lui Saddam Hussein, când trupele americane 
îi strânseseră şi-i dezarmaseră în 2003. Departamentul de Stat 
continua să-i denumească grupare teroristă, aşa că nu figurau 
pe lista noastră. 

În anul 2002, ei dezvăluiseră public că unitatea de la Natanz era 
asociată programului nuclear, totuşi analiştii mei nu fuseseră 
niciodată siguri câte surse independente aveau şi câte informaţii 
puteau transmite din partea altor jucători de pe scenă. 

De asemenea, în Iran existau fracturi de cultură, clasă şi gene- 
raţii. Puteau fi discreditați extremiştii? În ce fel putea fi afectat pu- 
blicul de corupția clericilor sau de ineficiența guvernamentală (care 
era masivă)? Cum ar fi reacționat publicul față de corupția din Corpul 
Gărzilor Revoluţionare şi față de controlul elementelor-cheie ale 
economiei iraniene? Cum ar fi fost afectate atitudinile populare de 
penuria de bunuri şi servicii — reală, imaginată sau pusă deliberat la 
cale? Oare o populație mai puţin docilă ar fi alimentat luptele 
intestine dintre facțiunile extremiştilor înşişi? 

Tinerii iranieni din oraşe cunosc tehnologiile moderne şi sunt 
cuplați la sistemul informaţional global, angajându-se într-o 
hărțuială permanentă cu autorităţile care încearcă să le limiteze 
accesul la internet. Oare politicile comerciale ar fi îngreunat acțiu- 
nile guvernului în privinţa aceasta? Exista un mod de a împărtăşi 
tehnologie şi software pentru protejarea intimității pe Web? Ce se 
putea spune despre produsele IT americane supuse embargoului? 
Oare un flux de bunuri de înaltă tehnologie ar fi amenințat regimul 
mai mult decât interzicerea lor? Şi invers, oare un control guver- 
namental mai dur, real sau chiar numai perceput ca atare, ar fi sporit 
şi mai mult nemulțumirea? 

Era cert că aveam să ne confruntăm cu iranieni în Irak şi 
Afganistan, unde dădeau o mână de ajutor la uciderea soldaţilor 
noştri. Acelaşi lucru era valabil şi la scară globală, mai ales în cazul 
terorismului. Însă dincolo de asemenea măsuri defensive, s-ar fi 
putut oare face mai mult în aceste privințe pentru a introduce cu 
adevărat tensiuni în cadrul regimului? 

Ne-am făcut meticulos temele şi am raportat apoi posibilele 
direcţii de acţiune Comisiei Directorilor (Consiliul Naţional 

de Securitate, minus preşedintele) în vara anului 2008. Ei (şi, 
sincer vorbind, noi înşine) au fost dezamăgiţi. Am apreciat că 
impactul majorității măsurilor era dificil de prezis şi problematic. 
Efectele, dacă se putea vorbi despre ele, aveau să fie mult amânate. 
Potenţialul unei evaluări greşite sau al unei represiuni iraniene avea 
să fie veşnic prezent. Şi era imposibil de prezis dacă vreo formă de 
opoziţie avea să oprească eforturile iranienilor de producere a armei 
nucleare. Entuziasmul nostru, atât cât a existat, s-a topit în fața 
realităților dure. 

În acelaşi timp, ne găseam în ultimele luni ale administrației 
Bush. N-ar fi fost corect să lansezi o inițiativă majoră ale cărei efecte 
aveau să cadă pe umerii succesorului tău. Comisia Directorilor ne-a 
mulțumit şi a trecut mai departe. 

Bineînțeles că exista şi o a treia opțiune. Dacă nu poți să schimbi 
mentalitatea unui regim, de ce să nu schimbi regimul? Potrivit 
estimării noastre, ayatollahul Khamenei, Liderul Suprem, considera 
că de fapt acesta ne fusese scopul de la bun început. El mai credea 
că vehemenţa americană vizavi de programul nuclear nu era decât 
o perdea de fum, menită să înregimenteze susținere internațională 
pentru primele etape ale intenţiei noastre reale — răsturnarea lui de 
la putere. 

Fără îndoială, ne-ar fi plăcut să fi existat alt regim. La urma 
urmelor, nu ne opuneam chiar atât de mult ca Iranul să aibă un 
program nuclear, cât ne opuneam mai degrabă ca acest Iran să-l 
aibă. Ne închipuiam două ceasuri, unul care marca avansarea 
programului nuclear, iar celălalt care arăta durata revoluţiei 
ayatollahului Khomeini din 1979. În mod evident, ne străduiam să 
încetinim ceasul nuclear. Teoretic, ar fi fost logic să accelerăm ceasul 
supraviețuirii regimului. 

Atâta doar că nu făceam mai mult decât să tragem la răspundere 
public regimul iranian pentru numeroasele lui eşecuri. Schimbarea 
unui regim este dură şi prezenţa oricărei intervenţii americane i-ar 
fi putut întări pe mullahi în loc să-i slăbească. 

În plus, exista întotdeauna posibilitatea ca regimul să se 
schimbe într-adevăr, dar în direcția greşită. Oricât de rău ar fi 
fost în Iran, situația putea oricând să devină şi mai rea. La urma 

urmelor, alegerile lor strict controlate erau mai deschise decât 
majoritatea din regiune. 

Administraţia Obama s-a confruntat cu situaţia aceasta în 
vara anului 2009, când Mişcarea Verde din Iran a umplut străzile 
Teheranului cu trei milioane de protestatari după ce s-a anunţat că 
Mahmud Ahmadinejad câştigase alegerile prezidenţiale. Pancarte, 
scrise în engleză pentru transmisiunile TV internaţionale, au cerut 
asistență externă, în timp ce milițiile basiji au spart capete şi 
demonstranții au fost mitraliați. Guvernul iranian credea deja că noi 
ațâțam agitaţiile, dar opoziţia ştia mai bine. Ea a cerşit ajutor. 
Zadarnic. Nu s-a întreprins nicio acţiune, ba chiar şi condamnările 
verbale ale Statelor Unite au fost doar călduțe şi întârziate. Acela a 
fost momentul cel mai potrivit pentru schimbarea regimului, însă a 
trecut de mult. 

Apropo, în discursul lui inaugural, preşedintele Obama se 
distanțase deja de agenda libertăţii preşedintelui Bush — credința că 
doar democraţia oferea speranța pentru stabilitatea pe termen lung: 
„Mă adresez celor care se agaţă de putere prin corupție, înşelăciune 
şi reducerea la tăcere a disidenţilor — să ştiţi că vă aflați de partea 
greşită a istoriei, dar noi vă vom întinde mâna dacă sunteți dispuşi 
să descleştați pumnul” Traducere: nu vă vom amenința sistemul 
intern dacă ne putem înțelege în privința relaţiilor externe. 

În vara anului 2009, administraţia nu intenţiona să îngăduie ca 
o miză riscantă pe puterea străzii iraniene să-i amenințe abordarea 
Teheranului în privinţa problemei nucleare. 

În cele trei săptămâni cât am fost directorul CIA în timpul 
preşedintelui Obama, în care se aştepta confirmarea lui Leon 
Panetta, am discutat de două ori despre Iran în Camera de Criză. La 
prima şedinţă, noua echipă şi-a expus propunerea de deschidere 
spre Teheran. Nu am oferit nicio opinie despre merite (în fişa 
postului meu nu figura aşa ceva), totuşi am atras atenţia că oferta 
respectivă va crea linii de tensiune în regim. 

— Le-ar putea detona creierii, am zis, pentru că atât cât a mai 
rămas din legitimitatea tot mai redusă a guvernului se baza pe 
opoziţia sa eroică față de Marele Satan. Ar putea fi interesant de 
urmărit, am adăugat. 

La a doua şedinţă, la care a participat şi preşedintele, acesta m-a 
întrebat direct cât uraniu îmbogăţit aveau iranienii. 

— Domnule preşedinte, cunosc într-adevăr cifra respectivă, 
dar îngăduiți-mi să vă ofer un alt cadru de referinţă. Dintr-un 
punct de vedere, cantitatea aceea aproape că nu contează. În 
Natanz nu există niciun electron sau neutron care să sfârşească 
vreodată într-o armă nucleară. Iranienii vor procesa uraniul acela 
într-o unitate militară secretă aflată în afara ochilor Agenţiei 
Internaționale pentru Energie Atomică. 

Noi ştiam deja despre unitatea secretă de sub muntele de 
granit de la Fordow, lângă Qom, însă deocamdată nu făcuserăm 
publică informaţia respectivă. Asta nu avea să se întâmple decât 
după ce asistenţi de la Casa Albă l-au informat pe David Sanger de 
la New York Times în luna septembrie, într-o cameră de hotel 
din Pittsburgh. 

— Domnule preşedinte, la Natanz iranienii produc ştiinţă. 
Ei produc tehnologie. Ei produc încredere în sine. Ei caută să 
stăpânească procesul acesta şi, odată ce o vor face, îl pot utiliza 
oricând sau oriunde doresc. 

De aceea cineva le asasina savanții. Şi de aceea cineva le-a 
distrus ulterior centrifugele cu o armă cibernetică. Şi de aceea orice 
program nuclear aflat în mâinile regimului acestuia care permite 
centrifugelor să continue să se rotească constituie un pericol de 
proporții. 

Actualul tratat negociat între secretarul de stat Kerry şi minis- 
trul de externe Zarif permite existența unui asemenea program. 
El permite existenţa facilităţilor iraniene, centrifugelor iraniene şi 
a cercetării nucleare iraniene. 

Chiar dacă tratatul este onorat, el legitimează Iranul ca putere 
nucleară de forță industrială şi ca stat aflat permanent în pragul 
producerii armelor nucleare. Unitatea aproape impenetrabilă de la 
Fordow, destul de mare pentru un program de înarmare, dar prea 
mică pentru producerea de material fisionabil destinat unui efort 
energetic civil, continuă să existe chiar dacă uraniul nu este 
îmbogăţit acolo. După opt ani, acordul elimină restricțiile aplicate 
programului iranian de rachete balistice, care are puţină utilitate în 
absența unor arme de distrugere în masă. 

De asemenea, nu va exista o examinare a activităţilor nucleare 
din trecut ale Teheranului şi nici a programului său de construire de 
focoase. Reiese că „accesul” în unităţile suspecte nu înseamnă 
pătrunderea invazivă a inspectorilor şi nu există de asemenea nicio 
şansă pentru un interogare amănunțită a lui Mohsen Fakhrizadeh, 
acel Robert Oppenheimer al programului de înarmare iranian. 

Casa Albă a vorbit despre cel mai intruziv program de 
inspecții din istorie. Probabil că a fost o hiperbolă, dar este posibil 
să fie într-adevăr un program dur pentru facilitățile cunoscute ale 
Iranului. Dar sincer vorbind, nu este deloc liniştitor faptul că 
Agenţiei Internaţionale pentru Energie Atomică i se ascund locuri 
despre care noi ştim. Inspectorii trebuie să aibă posibilitatea de a 
merge oriunde şi oricând, deoarece serviciile secrete americane 
au estimat dintotdeauna că îmbogățirea uraniului la nivelul 
necesar armelor nucleare se va realiza în locuri secrete. Dacă 
inspectorii nu pot ajunge rapid în unități militare sau ale Gărzilor 
Revoluţionare, în regimul de inspecții va exista o lacună impor- 
tantă. Acordul le oferă iranienilor minimum 24 de zile ca să se 
pregătească pentru orice solicitări. 

Impactul acordului asupra viitoarelor eforturi ale politicii 
antiprolifierare va fi de asemenea profund, întrucât o putere regio- 
nală izolată şi măcinată de probleme interne a provocat lumea 
întreagă şi a câştigat în mod clar. La urma urmelor, punctul de 
pornire al situaţiei a fost seria de rezoluţii ale Consiliului de 
Securitate ONU care i-a cerut Teheranului să suspende toate activi- 
tăţile de îmbogăţire a uraniului, iar preşedintele Obama însuşi a 
declarat anterior că instalaţiile din Fordow şi Arak nu făceau parte 
legitimă dintr-un program nuclear paşnic. 

Înțelegerea finală se străduieşte din răsputeri să atragă atenția 
că niciuna dintre concesiile făcute Iranului nu ar trebui considerată 
ca stabilind precedente pentru alte state semnatare ale Tratatului 
de Neproliferare Nucleară. Asta ar trebui să vă spună ceva. 

Şi chiar cu un acord în mână și onorat, Iranul rămâne, aşa cum 
a fost dintotdeauna, o teocraţie duplicitară, autocratică şi destabili- 
zatoare, care luptă pentru hegemonie în regiune, care susține 
terorismul, Hezbollahul şi finanţează Hamas. (Nu este de mirare 

că ayatollahul Khamenei a considerat mereu că americanii nu 
doresc altceva decât schimbarea regimului.) Un acord nuclear va 
pune capăt izolării regimului, iar revenirea conturilor blocate şi 
capacitatea de a vinde petrol vor finanța o mulțime de activități 
subversive. 

De aceea este posibil ca Iranul să aibă puține motivații de a trişa 
un acord” Multe persoane din comunitatea serviciilor secrete, 
inclusiv eu, au fost mereu sceptice că Teheranul va construi sau că 
cel puţin va testa cu adevărat un dispozitiv nuclear. Spre deosebire 
de nord-coreeni, care trebuie să detoneze realmente o bombă 
pentru a obține efectul politic dorit, iranienii obțin cam tot ce-şi 
doresc, cu puţine dezavantaje, prin fluturarea unei capacități 
nucleare recunoscute care se poate oricând transforma într-o armă 
— adică exact acolo unde vor ajunge în zece-cincisprezece ani prin 
aderarea la acord. 

Consideraţi toate astea ca fiind însă simple observaţii, nu o 
condamnare. Nu cred că administraţia Bush ar fi aprobat acest 
acord, dar adevărul este că nici noi n-am oferit prea multe opțiuni 
mai bune. 


17 Bineînţeles că iranienii vortrișa. Aşa procedează ei în mod obişnuit. 
Eu însă mă refer aici la trişarea cu importanţă strategică (n.aut.). 

La începutul lunii august 2008, glasul îngrijorat al lui Steve 
Hadley se auzea extrem de clar în legătura securizată de la Casa 
Albă. Miheil Saakaşvili, preşedintele Georgiei, tocmai discutase cu 
el prin telefon şi era surescitat, ba chiar disperat. Blindate ruseşti 
treceau de localitatea strategică Țhinvali din nordul Georgiei şi 
Saakaşvili avea toate motivele să se teamă că tancurile nu se vor opri 
până nu vor ajunge la el, în capitala Tbilisi. 

Saakaşvili jucase un rol însemnat în generarea crizei. El îngă- 
duise trupelor sale să intre în Osetia de Sud, o regiune care se 
desprinsese din republica lui şi se afla acum sub protecţia „pacifi- 
catorilor” ruşi. Iar Saakaşvili făcuse asta în timp ce o divizie mare a 
armatei ruse tocmai termina nişte manevre în apropiere. Acum 
divizia aceea şi alte unități ruseşti porniseră spre el. 

Noi îl cunoşteam bine pe Saakaşvili şi-i datoram multe. Fusese 
implicat în activități postuniversitare la universităţile Columbia 
şi George Washington în cadrul unui program al Departamen- 
tului de Stat, iar ca preşedinte fusese un prieten ferm al NATO şi 
al Occidentului. Trimisese o brigadă de infanteriști georgieni în Irak 
şi încerca să-şi conducă țara spre o economie de piață şi democraţie. 
Acum se găsea însă în pericol şi Hadley dorea să ştie ce-i putea spune 
despre capacităţile şi intenţiile ruşilor. 

După ce i-am promis că voi reveni cât pot de repede, am ieşit 
în secretariat şi am strigat spre asistenții executivi: 

— Să vină imediat la mine oamenii care se ocupă de Georgia! 

După aceea m-am întors către Larry Pfeiffer, şeful de cabinet, 
şi l-am întrebat în glumă: 

— Avem oameni care se ocupă de Georgia, da? 

S-a dovedit că aveam şi că erau foarte buni. În mai puţin de 
o oră am primit o analiză detaliată şi am revenit la telefon cu 

Aripa de Vest. Saakaşvili nu scăpase de pericol, dar în opinia 
noastră era improbabil ca ruşii să încerce să ajungă în capitala lui. 

În loc să continue spre sud, ruşii au cotit spre vest şi au izolat 
altă regiune desprinsă din Georgia, Abhazia, aflată pe țărmul Mării 
Negre. Culegerea de informaţii despre mişcările lor era însă dificilă. 
Mijloacele tehnice naţionale, sateliții-spioni şi altele similare nu 
erau atât de optimizate pentru a lucra împotriva acestei armate pe 
cât fuseseră cândva. 

Îmi amintesc că m-am gândit că ar fi fost bine să îmbunătăţim 
situația înainte ca armata rusă să apară pe câmpiile mănoase ale 
Ucrainei (aşa cum s-a întâmplat peste alți şase ani). 

În 2008 am ajuns să ne bazăm foarte mult pe observaţii directe, 
nu pe culegere de informaţii tehnice. Am trimis o echipă de ofițeri 
de caz în Georgia, le-am pus la dispoziţie vehicule neblindate şi în 
esență i-am direcționat să meargă spre nord-vest până vedeau 
blindate ruseşti, după care să ia datele prin GPS şi să ni le transmită. 

Statele Unite n-au înregistrat succese remarcabile nici în 
termeni politici. Câteva nave ale Forţelor Navale au intrat în Marea 
Neagră pentru a ne anunța prezenţa şi a efectua misiuni de recu- 
noaştere. Departamentul Apărării a ordonat o evacuare aeriană de 
urgenţă a brigăzii georgiene (mai puţin a echipamentelor sale grele) 
din Irak. Tot la bordul avioanelor militare au sosit ajutoare americane 
din Statele Unite. Am examinat posibilitatea efectuării de zboruri de 
recunoaştere peste Georgia sau în apropierea ei, dar în cele din urmă 
ideea a fost considerată prea periculoasă şi respinsă. 

După câteva zile de lupte, francezii au intermediat o încetare a 
focului, urmată de retragerea trupelor ruseşti pe aliniamentul 
anterior începerii conflictului. Câteva unităţi ruse s-au retras, dar în 
urma unor înțelegeri aparente cu noile state independente Osetia de 
Sud şi Abhazia, ruşilor li s-a permis să rămână acolo pe o durată 
nedefinită. Guvernele europene n-au acceptat oficial dezmembrarea 
Georgiei, dar nici n-au fost dispuse să recurgă la măsuri militare sau 
chiar economice dure pentru a contesta reîmpărțirea teritorială. 
Economiile lor erau şubrede în urma dezastrului financiar din SUA, 
iar Rusia constituia sursa lor de energie. 

Ideile americane se învârteau în jurul conceptului de includere- 
excludere. Renunțând la modelul sovietic autarhic, Rusia se străduise 

din răsputeri să intre în structura globală de după al Doilea Război 
Mondial care fusese concepută şi îngrijită de Statele Unite: grupări ca 
G8 şi G20 şi instituţii ca Banca Mondială, Organizaţia Mondială a 
Comerţului şi Fondul Monetar Internaţional. Însă acelea ar fi trebuit 
să fie consilii de națiuni cu gândire similară, iar redesenarea de către 
Rusia a graniţelor europene nu se potrivea descrierii respective. 

Dacă Rusia dorea să fie tratată ca o ţară normală, atunci 
trebuia să se comporte ca o ţară normală, sau cel puţin aşa consi- 
deram noi. Ne aflam însă către sfârşitul administraţiei şi până şi 
sancțiunile blânde impuse de Statele Unite au fost retrase în luna 
mai 2010, ca parte a faimoasei „resetări” a administraţiei Obama. 
Până la urmă, Rusia a fost suspendată din G8 în 2014, după 
invazia Ucrainei, dar i-am îngăduit să participe iarăşi la joc mult 
prea repede pentru Georgia. 

Din perspectiva Agenţiei, Georgia era un melanj de situații şi 
oportunități. L-am ajutat pe Steve Hadley să oprească sfârşitul lui 
Saakaşvili, dar nu-l avertizasem nici pe Steve, nici pe alții asupra con- 
flictului, deşi fusese declanşat tocmai de prietenii noştri georgieni. 

Sigur că da, tinerii care intraseră în goană în biroul meu cu 
diagrame şi hărți erau magnifici şi au făcut față întrebărilor directe 
ale preşedintelui după câteva zile, când el a sosit în Langley pentru 
o prezentare detaliată. Nu mai existau însă destui veterani din 
secțiunea Rusia pentru a ghici intenţiile Moscovei, nu doar a urmări 
pur şi simplu bătălia. Antiterorismul şi războiul împotriva orga- 
nizației al-Qaeda înghițeau o mulțime de resurse, talente şi energie 
din partea CIA. 

Nu ne bucuram de prea multă simpatie. Ni se cerea să acționăm 
la nivel global şi să facem mai mult decât „doar” să ne războim cu 
al-Qaeda. În mod clar guvernul se aștepta la asta, la fel ca şi partenerii 
noştri din serviciile secrete, sau „legăturile” cum le spuneam noi. 
De fapt, activităţile noastre globale formau baza tuturor relaţiilor pe 
care le aveam cu ei. 

Parteneriatele acestea sunt un schimb de facilităţi. CIA este 
mare, puternică, expertă în tehnologie, dotată cu resurse şi capaci- 
tatea de a prelua date derivate pe plan local şi a le da sens prin 
încadrarea lor într-un context global. Partenerul cu care cooperăm 

este local, cu obiective precise, abil şi inteligent din punct de vedere 
cultural şi lingvistic. Noi facem schimb reciproc de date în beneficiu 
reciproc, chiar şi atunci când acordurile la nivel politic între 
guvernele noastre suferă. 

De fapt, parteneriatele acestea sunt remarcabil de durabile, 
pentru că operează în culise, chiar şi dacă relaţiile politice sunt 
furtunoase. Asta se datorează faptului că ele permit schimburi 
reciproc valoroase între profesionişti care se confruntă cu probleme 
comune, între medii de informații care vor continua să activeze şi de 
la care se aşteaptă să aibă rezultate chiar şi după schimbarea 
politicilor şi a conducătorilor politici. 

Aceste relații de cooperare se bazează de asemenea pe multă 
încredere personală. De aceea îl inviţi pe şeful unui serviciu secret la 
tine acasă pentru cină, sau petreci o după-amiază suplimentară în 
capitala lui pentru ca el să-ţi facă personal turul oraşului. De aceea 
urmezi sfatul mamei şi mănânci tot din farfurie (chiar şi mâncărurile 
exotice) ... şi-ţi plac. Şi tot de aceea îţi rearanjezi agenda pentru a te 
întâlni cu „legătura” în ciuda altor aranjamente. 

Asemenea prietenii reprezentau un real câştig, dar ceea ce 
construiam de fapt era un nivel de încredere valoros — clădit pe 
experienţe împărtăşite şi contacte personale, nu pe note informative 
sau procese-verbale oficiale. 

Un astfel de caz a implicat un şef de stație CIA care a însoțit un 
membru al Cabinetului la o întâlnire cu un partener major din 
Orientul Mijlociu. La sfârşitul întâlnirii s-a convenit schimbul 
reciproc de date importante, iar membrul Cabinetului a spus că va 
cere staffului său să întocmească note informative despre cele 
discutate. Şeful serviciului secret străin s-a aplecat spre el, i-a zâmbit, 
a pus mâna uşor pe braţul omului de la CIA şi a spus: 

— Prietenii nu au nevoie de note informative. 

Multe servicii doresc să fie prietene cu Agenţia Centrală de 
Informaţii (şi cu directorul ei) şi se străduiesc din răsputeri s-o arate. 
La scurt timp după sosirea mea la Langley, şeful serviciului secret 
bulgar a declarat biroului nostru că-mi scosese dosarul din arhive 
şi-l ţinea în seiful lui personal. Mă îndoiesc ca în dosarul acela să fi 
existat foarte multe lucruri stânjenitoare (sau interesante), însă 

Darjavna Sigurnost — fostul aparat de securitate al regimului 
comunist bulgar — era foarte meticulos, aşa că îmi imaginez că era 
un dosar destul de gros. 

Fusesem ataşatul militar al Forțelor Aeriene SUA în Bulgaria 
comunistă la mijlocul anilor 1980. Ataşaţii sunt „canale colectoare 
de informaţii”, aşa că serviciile secrete inamice din ţările în care 
acționează îi cunosc şi sunt mereu cu ochii pe ei. Eram atât de siguri 
că în apartament ni se instalaseră microfoane, încât Jeanine şi cu 
mine aveam în toate camerele notesuri din plastic pe care se putea 
scrie şi şterge. Conversaţiile delicate, sau pur şi simplu intime, se 
desfăşurau prin intermediul unor însemnări pe care le schimbam 
între noi şi pe care le ştergeam imediat. 

În timpul şederii mele în Bulgaria fusesem reținut de două ori de 
autorităţi, de fiecare dată pentru că mă apropiasem prea mult de 
activităţile lor militare în tentativa identificării unui aparat de zbor 
sau observării unui exercițiu. Nu fusesem supus la tratamente dure, 
ci doar unor formalităţi severe, deşi unul dintre colegii mei care 
desfăşura o activitate similară fusese împuşcat şi ucis în RDG în timp 
ce eu mă aflam în Bulgaria. 

Nu fusese rezultatul vreunui complot sinistru, ci doar ordinul 
unui recrut sovietic surescitat — ulterior am aflat că era din Asia 
Centrală — pus într-o situaţie pe care nu era prea bine pregătit s-o 
abordeze. 

Ne-am străduit din răsputeri să evităm circumstanţe similare. 
De exemplu, într-o zi am plecat cu automobilul împreună cu 
omologul meu francez pentru a observa nişte instalaţii din centrul 
Bulgariei. Am fost urmăriți de Darjavna Sigurnost aproape imediat ce 
am pornit, iar vehiculul bulgarilor nu s-a clintit o clipă din spatele 
nostru. Pentru noi era o călătorie de culegere de informaţii de rutină, 
dar în Bulgaria începuse Congresul Partidului Comunist, aşa că 
securiştii nu voiau să rişte absolut nimic. Deoarece nu făceam decât 
să trecem cu maşina pe lângă cazărmi care se aflau oricum pe 
drumuri publice, singura lor grijă era să ne urmărească. 

De aceea, colegul meu francez şi cu mine am fost surprinşi şi 
uşor îngrijorați când, după ce am oprit să dăm prioritate într-o 
intersecție, am văzut cum maşina care ne urmărea ne depăşeşte prin 

stânga şi încetineşte în dreptul nostru. M-am uitat şi l-am văzut pe 
unul dintre securiştii bulgari efectuând o pantomimă în care ducea 
la gură cu o furculiță imaginară o mâncare imaginară dintr-o farfurie 
imaginară. Avea dreptate. Merseserăm fără oprire mai bine de şase 
ore. Era timpul pentru prânz. 

Am tras pe dreapta, ne-am întins mâncarea pe portbagaj şi am 
început să mâncăm. Urmăritorii au procedat la fel. Când am fost 
aproape gata, am mers pe jos o mare parte din cei 100 m care ne 
despărțeau, mi-am indicat ceasul de la mână, apoi am ridicat cinci 
degete. Era aproape timpul de plecare. Ei au fluturat din mâini, 
şi-au strâns mâncarea şi s-au urcat în automobil, pregătiți să-şi reia 
urmărirea. 

Până am ajuns la Langley, funcţia aceea de ataşat militar a fost 
jobul cel mai bun pe care l-am avut vreodată. Am avut parte de 
provocarea şi importanţa învăţării unei limbi noi şi a unei culturi 
noi, am observat valoarea absolută de a fi „pur şi simplu acolo” şi am 
căpătat experiență prețioasă în culegerea informaţiilor pe teren 
într-un mediu ostil. Iar toate acestea sunt destul de utile pentru un 
job în CIA. 

Acum, în 2006, serviciul secret bulgar dorea să fie prieten cu 
noi, ba chiar în asemenea măsură, încât şeful său se străduia din 
răsputeri să „mă protejeze” 

De câte ori am avut ocazia, am subliniat șefilor noştri de stații 
importanţa acestui tip de legături. Când ne întâlneam cu ocazia 
deplasărilor în străinătate, le spuneam să se folosească de Steve şi de 
mine pentru a-i ajuta să cimenteze aceste legături. Eram dispuşi să 
discutăm cu omologii noştri străini la orice oră din zi sau din noapte 
— despre orice subiect. 

Când aveam vizitatori, mă străduiam să citesc biografia, nu doar 
a vizitatorului, ci şi a şefului de staţie care-l însoțea. Când intrau în 
biroul meu, doream să fiu în stare să-l întreb pe şeful de stație despre 
soția şi copiii lui, spunându-le pe nume, şi să fac şi alte referiri 
personale. Probabil că acest amănunt îl făcea să se simtă bine, dar eu 
doream de fapt să sugerez că eram prieteni vechi. În felul acesta i-ar 
fi crescut capitalul după ce se întorcea la stație. 

Când le vorbeam şefilor de staţii în grup, le ofeream esența 
apropierii mele personale de parteneri: 

— Când vă întâlniți cu contactele voastre, le spuneam, ţineţi 
minte două lucruri. În primul rând, că reprezentaţi singura supra- 
putere din camera aceea. Şi în al doilea rând, că nu trebuie să vă 
comportaţi ca atare. Partenerii noştri ştiu deja primul lucru — de 
aceea vă aflaţi acolo. Ei vor să vadă cum vă comportaţi în a doua 
privinţă. 

În cele 33 de luni cât am lucrat la CIA, Steve Kappes şi cu mine 
am vizitat aproximativ 50 de parteneri străini, iar pe mulți de câteva 
ori. Trecuse mult (sau poate nu se întâmplase niciodată) de când un 
director CIA fusese în Ciudad de Mexico, Bogotă sau Brasilia în 
această emisferă, iar altă călătorie prin Etiopia, Djibouti, Ghana şi 
Mali din Africa a fost la fel de revoluționară. Deloc surprinzător, la 
fiecare escală au existat probleme de interes comun: noi rute pentru 
droguri în Ghana, FARC“ în Columbia, terorism în Djibouti, 
traficanţi de droguri în Mexic şi aşa mai departe. 

Iar dacă am vizitat peste 50 de țări, am găzduit încă şi mai mulți 
reprezentanţi ai lor la Langley. Au fost bineînțeles şefii de servicii, 
dar şi personaje ca Saif al-Islam, al doilea fiu al lui Muammar 
al-Gaddafi — un ins dispeptic, care fusese educat în Marea Britanie şi 
care la momentul acela era curtat de guvernul SUA ca viitoare 
speranță pentru Libia. 

Cu excepţia lui Saif, discuţiile cu cei mai mulți dintre ei au 
fost satisfăcătoare din punct de vedere personal. Şi în acelaşi timp 
valoroase. Când te confrunți cu o criză sau alta într-o şedinţă a 
Consiliului Naţional de Securitate, este aproape de nepreţuit să 
poţi spune: 

— Tocmai am discutat cu şeful serviciului secret din [ţara 
respectivă] şi mi-a spus că... 

În general, au fost oameni de treabă, totuşi trebuia să fii mereu 
în gardă. Până şi cei mai buni dintre ei te tratau uneori cu ceea ce am 
ajuns să numesc „mitul creaţiei” 

„Actul creaţiei” se realizează atunci când în mintea profesio- 
nistului cu care discuțţi față în faţă, sau poate la telefon, se naşte un 
gând şi judecăţi aproape primare încep să se infiltreze în dialogul 
care până atunci se bazase strict pe date şi fapte concrete. 


438 Forţele Armate Revoluţionare din Columbia (n.trad.). 

Amrullah Saleh, tânărul tadjik din Panjshiri care conducea 
Directoratul Naţional de Securitate afgan, era, aşa cum am amintit, 
inteligent, onest, interesat, autodidact şi bine citit. Într-o plimbare de 
seară prin Colonial Williamsburg — unul dintre evenimentele 
culturale pe care ne bazăm pentru a cimenta relaţiile cu „legăturile” 
— am trecut pe lângă vechea House of Burgesses”. Amrullah a părut 
derutat, apoi a întrebat: 

— Unde sunt zidurile? 

— Ziduri? 

— Da. Ca să-i protejeze de oameni. 

Lucrurile erau desigur diferite în Kabul... şi în experiența de 
viaţă a lui Amrullah. 

Era o încântare să lucrezi cu Saleh, chiar şi când se ajungea la 
subiectul Pakistanului şi obiectivitatea devenea un lux amenințat. 
(El nu era complet paranoic; comportamentul Pakistanului era 
îngrijorător.) 

Cu ani în urmă, pe când eram şeful serviciului de informații al 
trupelor americane din Europa, făceam vizite la Belgrad pentru a 
discuta cu omologul meu sârb, Branco Krga. Ne înțelegeam bine, nu 
în ultimul rând pentru că în prima noastră întâlnire el mi-a dezvăluit 
că bunicul lui lucrase în oțelăriile din Pittsburgh. 

Branco şi cu mine am schimbat opinii despre conflictul din 
Bosnia, unde, practic, guvernele noastre se aflau în tabere opuse. 
Erau schimburi pur profesionale, nuanțate de înțelegerea costului 
războiului în vieți omeneşti. 

La un prânz, Branco s-a aplecat spre mine şi a deplâns morţile 
atâtor tineri. A vorbit mai cu seamă despre durerea sârbilor, ale căror 
familii aveau în general unu-doi copii, după care... a trântit-o. 

— Pe când familiile de musulmani, a fluturat el din mână, sunt 
atât de numeroase, încât, ce contează pentru ele? 

Nu are rost să contrazici. Ajunge să nu încuviințezi sau măcar să 
nu pari că ai încuviința. Stai nemişcat, inexpresiv, fără să-ți îngădui 


% Clădirea care a găzduit Adunarea legislativă a Commonwealth of 
Virginia, colonia britanică din America de Nord a Virginiei, entitate 
prestatală statului Virginia din SUA de astăzi (n.trad.). 


O afacere globală 355 


nici măcar aprobarea aproape instinctivă din cap care semnalizează 
„am auzit ce ai spus”, şi speri că episodul va trece repede şi vei putea 
reveni la un dialog util. 

A durat o vreme, dar într-o seară, pe când mă pregăteam pentru 
o călătorie peste noapte spre altă destinaţie peste hotare, m-a fulgerat 
un gând. Oare ce parte din conversațiile mele erau ignorate de 
partenerii mei ca fiind mitologie americană? Când vorbeam despre 
autodeterminare? Despre pluralism cultural? Despre efectul curativ 
al alegerilor? Şi când oare partenerii mei aşteptau răbdători să termin, 
înainte de a putea reveni la „dialoguri utile”? N-am ştiut niciodată 
răspunsurile la aceste întrebări, dar odată cu trecerea timpului, am 
devenit tot mai sigur că aşa trebuia să fie. 

Mai exista şi un alt pericol la care trebuia să fii mereu atent. 
Contrar afirmațiilor eronate că serviciile secrete americane îşi 
externalizează treburile murdare, nouă nu ni se permite să ajutăm 
ori să-i permitem unui partener să întreprindă acțiuni care ne sunt 
interzise nouă înşine. Nu putem nici măcar să sugerăm că ar fi o idee 
bună. 

Mă aflam într-o întâlnire privată cu Gabi Ashkenazi, grijuliul 
şef al Marelui Stat-Major al armatei israeliene. După ce mi-a arătat 
o fotografie mare cu o formaţiune de tip „missing man”™ de avioane 
F-15 israeliene deasupra fostului lagăr de exterminare nazist de la 
Birkenau — un memento sumbru de genul „să nu se mai repete 
niciodată” — ne-am aşezat pe sofaua lui ca să discutăm despre Iran. 
El m-a întrebat care credeam că ar fi metoda cea mai bună pentru 
încetinirea programului nuclear iranian. 

Aşa cum am spus, pe lângă îmbogățirea uraniului la Natanz, 
iranienii îşi dezvoltau acolo încredere în sine şi pregătire tehnologică. 
Iar încrederea şi pregătirea aceea se întorceau seara la casele lor sub 
forma savanților nucleari-cheie ai Iranului. Lăsând pentru moment 
deoparte orice considerații mai vaste, metoda cea mai bună pentru 


5 Salut aerian executat de avioane la funeralii sau evenimente de tip 
memorial, de obicei în amintirea unui pilot căzut, a unui militar sau figuri 
politice bine cunoscute (n.trad.). 

încetinirea programului era uciderea savanților. Eu nu am amintit-o. 
N-am sugerat-o nici măcar ca posibilitate teoretică sau ca speculație 
interesant de discutat. Am rămas tăcut, neavând nimic util de 
comentat. 

Aşa că probleme au existat mereu. Valorile, legile, interesele şi 
politicile americane (şi ale CIA) nu coincid niciodată complet cu cele 
ale unui serviciu secret aliat, nici chiar ale unuia apropiat. Sarcina 
serviciilor secrete este de a lucra în spațiul comun pentru obiective 
comune, simultan cu minimalizarea (sau schimbarea) impactului 
elementelor disonante. 

Am petrecut o după-amiază pe Nil cu Omar Suleiman, răsună- 
torul şef al serviciului secret egiptean, ascultându-i sfaturile înțelepte 
despre Israel şi despre palestinieni. A fost intermediarul cel mai 
experimentat şi mai eficient pe care l-am avut în privinţa asta, şi de 
asemenea un partener dur în lupta antiterorismului. Am avut mult 
de câştigat de pe urma relației noastre. 

M-am întrebat însă atunci, şi mă întreb şi acum, dacă nu ne-am 
ferit să abordăm alte subiecte — de pildă, realizarea de contacte în 
interiorul opoziţiei egiptene, inclusiv al Frăției Musulmane — de 
teama de a nu-l aliena pe Omar. Dacă le-am fi abordat, ne-am fi făcut 
rău atât nouă, cât şi partenerilor egipteni. 

În timpul unei vizite întreprinse în Egipt în august 2008, 
Omar m-a rugat să-mi prelungesc şederea pentru a mă întâlni cu 
preşedintele Mubarak, pentru care era nu doar şeful informaţiilor, ci 
şi consigliere. Cei doi erau apropiaţi, deoarece aveau acelaşi tip de 
educaţie militară, iar Omar îl susținuse pe Mubarak de peste un 
deceniu împotriva opoziţiei politice. 

Mubarak nu era disponibil vineri, în timpul sabatului, aşa că 
ne-am petrecut timpul cu vizitarea piramidelor de la Giza, a Sfinxului 
şi a Muzeului Egiptului. Cu toate că agenții serviciului secret egip- 
tean ne deschideau calea, era greu să călătoreşti pe străzile fierbinţi, 
gălăgioase şi ticsite din Cairo. Te întrebai inevitabil cum va face față 
unitatea Egiptului, modelată de istoria îndelungată a ţării, fracturilor 
evidente din societatea ei modernă. 

Dimineaţa următoare a fost strălucitor de senină, iar micul 
nostru grup s-a îndreptat spre palatul prezidenţial, aflat în stilata 

suburbie Heliopolis, care aducea în mod straniu cu un oraş părăsit, 
deoarece magazinele şi restaurantele erau cu obloanele trase şi 
pustii, probabil din cauza prezenţei lui Mubarak. Omar m-a condus 
în cabinetul preşedintelui, unde m-am aşezat la capătul unei sofale, 
lângă scaunul preşedintelui, la o lungime de braț de Mubarak, care 
a început o lungă critică a politicii americane şi a agendei 
pro-libertate a preşedintelui Bush. 

Noi nu ştiam deloc care era situaţia de aici, a început el, refe- 
rindu-se în mod evident la actualul sprijin oferit de Statele Unite 
activiştilor pro-democraţie şi la presiunile exercitate pentru 
eliberarea deținuților politici. Acest amestec în problemele interne 
ale Egiptului, a declarat Mubarak, era o strategie greşită şi autodis- 
tructivă. Americanii nu înțelegeau adevărata natură a oponenților 
săi, mai ales a Frăției Musulmane. Democraţiile se dezvoltă diferit, 
a adăugat el, şi cu viteze diferite. Oamenii „lui” nu erau încă 
pregătiţi. 

La cei 80 de ani ai săi, Mubarak avea o minte impresionant de 
ascuțită, dar în acelaşi timp era în mod clar paternal, nu numai față 
de cetățenii egipteni, ci şi față de mine. Din când în când se apleca 
înainte, îşi lăsa mâna pe brațul meu şi-mi destăinuia că ştia că 
amândoi eram ofiţeri de armată (amândoi din Forţele Aeriene), mă 
absolvea de orice învinovăţire personală, apoi îşi relua tirada. Cred 
că s-a referit la secretarul de stat Rice ca fiind „femeia aceea” 

Mubarak conducea Egiptul din 1981, potrivit unei legi de stare 
de urgență care sporea puterea poliției şi limita drepturile consti- 
tuționale, şi era clar că nu intenţiona să se oprească. Omar era 
principalul agent pentru implementarea deciziilor sale, dar şeful 
serviciului secret a păstrat în general tăcerea pe toată durata între- 
vederii. Acela era show-ul preşedintelui. Misiunea lui Omar fusese 
de a-i asigura spectatorii. 

După numai 30 de luni, evenimentele aveau să arate că nici 
Mubarak, nici Suleiman nu stăpâniseră pe cât de bine crezuseră 
situația din Egipt. Nu se ştie dacă doar puţin mai multă democraţie 
oferită puțin mai devreme n-ar fi scutit Egiptul de suita de revoluții 
care a urmat, dar probabil că rău n-ar fi făcut. 

Nu l-am mai întâlnit niciodată pe Omar, însă l-am văzut la tele- 
viziunea națională în timpul scurtei sale perioade ca vicepreşedinte 


358 PE MUCHIE DE CUŢIT 


al lui Mubarak, o mişcare disperată făcută la apogeul demonstrațiilor 
din piața Tahrir. În apariţiile acelea televizate, obișnuita lui încredere 
în sine era vizibil zguduită şi Omar a dispărut de altfel din viaţa 
publică după o scurtă tentativă, prost sfătuită, de a candida la 
preşedinţie. A decedat pe neaşteptate în vara anului 2012, pe când 
era internat într-un spital din Cleveland. 

Rareori am vizitat Egiptul sau alte ţări din Orientul Mijlociu fără 
să mă opresc în Arabia Saudită. Cu acea ocazie, regele Abdullah îşi 
făcea întotdeauna timp să ne primească. Avea de altfel un scop bine 
definit. Abdullah era extrem de interesat de Iran şi ne îmboldea 
„să tăiem capul năpârcii”, iar în acelaşi timp ne avertiza să avem grijă 
„să nu ne pierdem aura” în regiune. 

Steve Kappes şi cu mine l-am vizitat odată pe rege la ferma lui 
(dacă-i putem spune fermă... era plină de grădini, fântâni etc.) din 
Maroc. Eu mi-am prelungit o călătorie în străinătate şi am venit acolo 
din Brazilia, în vreme ce Steve a sosit direct de la Washington. 
Serviciul secret marocan s-a grăbit amabil să ne ajute şi am plecat cu 
automobilul de la Rabat la Casablanca, pentru a aştepta să fim primiţi 
la Abdullah în audiență, care urma să aibă loc noaptea târziu (sau 
dimineaţa foarte devreme). În mod neaşteptat, regele ne-a ieşit în 
cale la intrarea pe domeniul reședinței sale, mişcându-se încet, cu 
bastonul în mână. Aveam oricât timp la dispoziție pentru monarh. În 
mod evident, şi el avea timp pentru noi. 

Când am pornit spre ferma regală, am lăsat câțiva membri ai 
staffului în Casablanca, unde şi-au petrecut timpul făcând cumpă- 
rături de la tarabele de suvenire. Când au descoperit că se găseau în 
partea din souk care vindea păpuşi bin Laden şi tricouri al-Qaeda, 
au decis că târguiseră destul. 

Adel al-]ubeir, iscusitul ambasador saudit la Washington, era de 
obicei translatorul regelui. Adel cunoştea bine America şi CIA; 
absolvise University of North Texas and Georgetown şi deoarece 
reşedinţa lui se afla la mică distanţă de Langley pe Chain Bridge 
Road, era întotdeauna un musafir bine-primit la CIA pentru ceai şi 
conversații. Într-o astfel de ocazie, a povestit că Abdullah fusese 
profund îngrijorat de politica Americii față de situația tensionată din 
Irak. Făcând o reverență evidentă pragmatismului american, Adel 
ne-a spus că el replicase: 

— Maiestate, ei sunt americani. Dacă ceva nu merge, îl schimbă. 

Cu prilejul unei călătorii la Jeddah, am trecut pe la unul dintre 
predecesorii lui Adel, prinţul Bandar bin Sultan, care fusese mai bine 
de 20 de ani emisarul regatului la Washington. Bandar era pe atunci 
secretar general al nou-creatului Consiliu Naţional de Securitate al 
Arabiei Saudite şi părea că dorea să-şi păstreze legăturile cu ameri- 
canii. Am fost mai mult decât încântați să ne întâlnim cu guralivul 
fost pilot de vânătoare, instruit de USAF. 

A fost o seară încântătoare şi plină de informaţii (o dată în plus, 
era de fapt începutul zilei următoare), care a fost încununată de 
cadoul primit de la Bandar: o fotografie mare, înrămată, a întâlnirii 
dintre preşedintele Roosevelt şi regele Abdul Aziz bin Saud, 
întemeietorul regatului, la bordul crucişătorului Quincy pe Marele 
Lac Amar de pe Canalul Suez în februarie 1945. Roosevelt se întorcea 
de la Ialta şi era evident în pragul morţii (a murit după două luni), 
însă scena comemora contractul nerostit dintre cei doi bărbaţi şi cele 
două țări: petrol în schimbul securităţii, securitate în schimbul 
petrolului. Bandar îmi expedia un mesaj. 

Am atârnat fotografia aceea pe peretele biroului din Langley, nu 
în cele din urmă pentru că translatorul în uniformă care stătea în 
genunchi între cei doi era colonelul Bill Eddy, membru al OSS, 
strămoşul CIA. 

Omologul meu de atunci în Arabia Saudită era prințul Muqrin, 
cel mai tânăr fiu supraviețuitor al lui Abdul Aziz. Mugrin era şeful 
Serviciului General de Informaţii al Președinției, serviciul de 
informaţii extern. El fusese pilot în Forţele Aeriene şi primise 
educaţie militară în Statele Unite după ce-şi efectuase studiile în 
Marea Britanie. Vorbea perfect limba engleză şi era un bun prieten, 
însă serviciul lui secret avea resurse limitate. 

Mugrin a izbutit să organizeze o reuniune a şefilor serviciilor 
secrete din statele sunnite regionale pentru a discuta despre Irak. Am 
şovăit; ar fi însemnat o călătorie scurtă și dificilă, n-ar fi fost un 
dialog, ci expunerea unor declaraţii oficiale pregătite din timp şi 
nimeni n-ar fi împărtăşit secrete adevărate. Cu toate acestea, trebuia 
să particip. Produsul final al muncii noastre a fost o descriere seacă 
a situației din Irak şi câteva declarații modeste de sprijin pentru 

eforturile depuse în zonă de SUA şi coaliție. Înainte de a termina, 
am sugerat ca data viitoare să încercăm să-i invităm pe irakieni. 
La urma urmelor, şeful serviciului secret din Bagdad era un sunnit. 

Prinţul Mohammed bin Naif (MBN, cum îi spuneam noi) era 
şeful atotputernicului Mabahith, serviciul de investigaţii şi de 
informaţii interne al regatului şi principalul nostru punct de contact 
în Arabia Saudită. Mohammed fusese educat în Oregon, după care 
urmase cursuri de formare profesională la FBI şi Scotland Yard. Era 
un profesionist în domeniul antiterorismului incredibil de dur; el a 
distrus fără milă al-Qaeda în regat, după atacurile acesteia din 2003 
asupra complexului de reședințe ale europenilor. În acelaşi timp însă 
el a înființat cel mai bun program de reabilitare a jihadiştilor din 
lume, bazându-se pe credinţă şi familie pentru a le recâştiga sufletele. 
Iar când m-a informat despre program în vila lui de pe malul mării, 
lângă Jeddah, Mohammed a insistat să fiu însoțit de Jeanine — care are 
un masterat în consiliere. 

MBN va fi probabil următorul rege al Arabiei Saudite. În pre- 
zent este prinț moştenitor după unchiul său, regele Salman în 
vârstă de 80 de ani. 

O altă escală aproape obligatorie în regiune era Amman, de altfel 
o escală pe care o salutam întotdeauna: ospitalitate arabă, mâncare 
excelentă şi o societate destul de progresistă pentru a putea comanda 
un pahar de vin la hotel fără să te simţi vinovat. 

Abdullah al II-lea al Iordaniei era la fel de abordabil pe cât era 
de regal omologul lui saudit, Abdullah bin Abdul Aziz. La un prânz 
neoficial restrâns din reşedinţa regală din Amman, a trebuit să ne 
ferim de triciclete şi alte jucării ce se revărsau din camera de joacă a 
copiilor. Când se află în Statele Unite, regele goneşte pe motocicletă 
pe drumuri lăturalnice în compania unui prieten american apropiat, 
un fost înalt ofițer din CIA. 

Cooperarea strânsă în probleme de securitate dintre iordanieni 
şi americani datează din anul 1951, când tatăl lui Abdullah, Hussein 
(pe atunci în vârstă de 15 ani), a fost martor la asasinarea bunicului 
său Abdullah I de către un terorist palestinian pe când perechea 
regală părăsea moscheea Al-Aqsa din Ierusalim. În mai puţin de un 
an, Hussein i-a urmat la tron tatălui său bolnav mintal şi, cu sprijin 

considerabil din partea americanilor, a înființat serviciul secret 
iordanian, Directoratul General de Informaţii. Păstrarea pe tron a 
dinastiei haşemite moderate era în interesul ambelor țări. 

Cooperarea continuă şi în prezent. În decursul uneia dintre 
vizitele mele la Amman, l-am însoțit pe rege la inaugurarea oficială 
a centrului de antiterorism al Directoratului General de Informaţii, 
un complex construit cu asistenţă SUA şi în care fuseseră prevăzute 
spaţii de lucru pentru americani. După ce am părăsit guvernul, 
tragedia de la Khost din decembrie 2009, care a costat vieţile a şapte 
agenţi şi contractori ai CIA, a însemnat şi moartea unui ofițer de caz 
din Directoratul General de Informaţii (un individ de sânge regal, 
mai exact văr cu regele), cu care lucra Agenţia. 

N-am avut niciodată impresia că relaţiile dintre Abdullah şi 
administrația Bush au fost foarte apropiate. Ţinând seama de trecutul 
său în Iordania, CIA a fost încântată să intervină. Ca şi omologul lui 
saudit, Abdullah a petrecut mult timp discutând cu noi despre 
pericolele reprezentate de Iran, atât în Irak, cât şi în toată regiunea. 
El a insistat îndeosebi în privința patologiei şi finalmente a nebuniei 
de a câştiga inimile şi minţile sunniţilor cu o armată irakiană domi- 
nată de Iran şi de milițiile sprijinite de Iran şi consolidată cu întăriri 
din Forţele al-Qods şi Gărzile Revoluţionare iraniene. 

Nu erau plângeri lipsite de substanță; Abdullah îşi plătea 
datoriile. La insistențele noastre şi împotriva sfaturilor unora 
dintre liderii săi, regele a devenit în august 2008 primul şef sunnit 
de stat care a vizitat Bagdadul. În acelaşi an, el l-a primit la 
Amman pe prim-ministrul irakian Maliki. Din punct de vedere 
operaţional, Directoratul General de Informaţii a fost singurul 
serviciu secret sunnit care a acționat în Irak. Deoarece triburile 
sunnite se aflau de ambele părți ale graniței, a fost un partener 
neprețuit. 

O parte din aceste acțiuni aveau bineînțeles interese proprii. 
Refugiații irakieni reprezentau o ameninţare la adresa stabilităţii în 
Iordania. Săracii strămutați din Irak constituiau o povară socială şi o 
ameninţare potenţială de securitate; bogaţii care fugiseră făceau ca 
piața imobiliară din Amman să depăşească mult posibilitățile 
iordanienilor. Ambele grupuri aduceau probleme. 

Abdullah dorea de asemenea să discutăm despre palestinieni, 
care formau acum aproximativ jumătate din populaţia sa. Eşecul 
procesului de pace în Orientul Mijlociu, spunea el, îngreuna totul — 
de exemplu, Iranul şi terorismul. Abdullah mai susținea că ori de 
câte ori ratam o oportunitate se declanşa un ciclu descendent 
distructiv: credibilitatea Autorităţii Palestiniene era slăbită, statutul 
ei ca partener viabil pentru negocieri era diminuat, violența creştea 
pe măsură ce încrederea în Autoritatea Palestiniană scădea, Israelul 
se simţea justificat să întreprindă măsuri mai dure (securitate, aşezări 
etc.) şi cele două părţi se îndepărtau şi mai mult. 

Relaţiile dintre Iordania și Israel nu erau totuşi atât de încordate, 
pentru ca Directoratul General de Informaţii să nu mă poată preda 
Mossadului la faimosul pod Allenby peste râul Iordan cu ocazia uneia 
dintre călătoriile mele. (Am optat pentru varianta aceea în locul 
călătoriei de 105 km pe C-17 de la Amman la Tel Aviv.) 

Au existat şi alte servicii secrete care au apelat la ajutorul nostru. 
În iulie 2007, 23 de misionari creştini coreeni, foarte tineri, foarte 
sinceri şi foarte naivi, au fost răpiți în Afganistan. Coreea este țara cea 
mai creştină din Asia, excepțional de evlavioasă, iar tinerii aceia 
prezbiterieni lăsaseră ca ardoarea să le întunece judecata. 

Directorul serviciului secret coreean a fost însărcinat cu 
eliberarea lor, aşa că a plecat imediat — nu spre Kabul, ci spre sediul 
general al CIA — să ne solicite ajutorul. Avea nevoie de asistență pe 
teren în Afganistan şi ştia unde s-o găsească. Cred că l-am surprins 
când i-am oferit un agent american care să-l însoțească non-stop. 
Tânărul respectiv avea o vastă experiență în Afganistan, dar atuul 
decisiv a fost etalat când directorul a întrebat prin intermediul 
translatorului dacă agentul nostru ştia ceva coreeană. Fără să aştepte 
traducerea, ofițerul de caz americano-coreean a răspuns afirmativ şi 
în coreeană, aducând primul zâmbet din ziua aceea pe chipul 
directorului. 

Uneori, legătura cu partenerii noştri aducea satisfacţii reale. În 
iulie 2008, forțele armate columbiene au pus la cale eliberarea 
spectaculoasă a 15 ostatici, printre care se numărau trei contractori 
americani, care erau ţinuţi în captivitate de cinci ani, după ce li se 
prăbuşise avionul de recunoaştere. 

Vizitasem Bogotă cu ocazia unei călătorii în cadrul acestor 
legături. Războiul lung şi dur împotriva Forţelor Armate Revoluţio- 
nare şi insurgența alimentată de traficul de droguri creau mari 
probleme guvernului. Alvaro Uribe, preşedintele Columbiei, care 
ducea o politică dură, jucase un rol important după ce ajunsese la 
putere în 2002, dar nimic n-ar fi fost posibil fără o muncă de culegere 
de informaţii constantă, pe termen lung, discretă şi intensă. Genul de 
activitate care nu ajunge niciodată în ziare sau în ştirile TV. 

Când am citit planul propus de columbieni pentru eliberare, am 
crezut că era scenariul unui film de categoria B. Două elicoptere 
camuflate în aparate ale unor ONG-uri. Un transfer fictiv al 
deținuților către conducerea FARC. Militari columbieni jucând rolul 
de gardieni din Forţele Armate Revoluţionare. Am clătinat din cap 
şi am rostit: 

— O, da. Asta va merge. Cum să nu! 

Dar a mers într-adevăr! Cei trei americani eliberați, al căror loc 
de detenţie fusese de ani de zile principala noastră prioritate în 
culegerea de informaţii din Columbia, au fost atât de păcăliți, încât 
unul dintre ei s-a împotrivit transferului şi a refuzat să meargă. 
A fost de acord să coopereze numai după ce un „gardian” s-a aplecat 
spre el şi i-a şoptit la ureche: 

— Ai încredere, ai încredere-n mine. 

Americanii eliberaţi au vizitat CIA la scurt timp după eliberare. 
Şi mai emoţionantă a fost insistența membrilor din echipa de salvare 
columbiană de a vizita de asemenea Langley. Am stat împreună cu 
ei în sala mea de conferinţe şi mi-au prezentat neoficial desfăşurarea 
operațiunii. Am făcut o mulțime de fotografii, iar ei mi-au dăruit 
suvenire pe care le păstrez şi acum în biroul de acasă. Recunoştința 
a fost puternică de ambele părți. 

Una dintre cele mai neobişnuite (şi productive) dintre relaţiile 
noastre cu partenerii nu a fost însă cu o entitate străină, ci... cu 
Departamentul de Poliţie al oraşului New York City (NYPD). 
Ulterior, legăturile acestea au devenit controversate, dar noi am 
considerat tot timpul că New Yorkul reprezenta un caz special, o 
metropolă nu doar americană, ci şi internațională. Mai bine de o 
treime din locuitorii oraşului se născuseră în străinătate. lar New 
Yorkul figura cu certitudine în vârful listei de ținte al-Qaeda. 

Primarul Bloomberg şi Ray Kelly, şeful poliției newyorkeze, un tip 
dur, au părut să fie de acord cu noi. 

Cooperarea a început neoficial, cu un analist în antiterorism 
din CIA care lucra în New York şi care a transmis la NYPD date 
despre ameninţări. S-a intrat apoi într-o fază mai avansată când 
Kelly l-a angajat pe Dave Cohen, fostul şef al operaţiunilor CIA 
şi şef adjunct al analiştilor, care lucra tot în New York, pentru a-i 
înființa o divizie de informaţii. Cohen a construit o structură 
familiară: un directorat pentru operaţiuni (culegere de informaţii) 
şi un directorat pentru analiză. 

Culegerea de informaţii interne a fost dintotdeauna opusă 
valorilor predominante ale societății americane. CIA nu se ocupă cu 
aşa ceva; este dincolo de statutul Agenţiei. Autoritățile de urmărire 
penală ezită să acționeze în absenţa unei infracțiuni. Dacă nu există 
delicte, nu există nici investigaţii. Fără directive din partea noului 
procuror general (care au apărut abia în decembrie 2008), FBl-ul 
avea să fie mereu restricționat. În plus, NYPD era mai bine calificat 
pentru aşa ceva — poliţiştii îşi cunoşteau perfect teritoriul şi recu- 
noşteau imediat coordonatele amenințărilor. 

Am decis să introducem un analist în organizaţia lui Cohen. La 
fel ca în cazul celorlalți parteneri ai noştri, el putea să ajute la punerea 
într-un context global a informațiilor derivate pe plan local. Putea de 
asemenea să lucreze cu NYPD pe matricea amenințărilor zilnice, 
care era un catalog aproape fără limite al pericolelor. Împreună cu 
NYPD, el studia amenințările locale la adresa New Yorkului şi le 
clasifica. La urma urmelor, semnalările fals pozitive în industrii 
precum serviciile fiscale ar duce la irosirea a milioane de dolari. 
Amenințarea trebuia să fie reală. 

Multe dintre acestea funcționau mai mult sau mai puţin 
înainte de sosirea mea şi n-am văzut niciun motiv să le schimb. 
În 2007 am fost de acord cu aprobarea oficială a sediului general 
în privința aranjamentelor ad-hoc. FBI-ul n-a fost încântat şi sunt 
sigur că noi am exercitat presiuni pentru minimum un paragraf sau 
două din protocolul de colaborare cu ei, dar, aşa cum s-a exprimat 
un senior al meu: 

— Ăsta-i lucrul corect pe care să-l facem şi, în plus, nu te trimite 
nimeni la închisoare pentru protocoale de colaborare. 

Noi practic am oferit NYPD-ului instruire în cursul nostru 
despre activităţi pe teren de la Fermă. Ideea era să-i ajutăm să-şi 
dezvolte instrumentele necesare (deoarece aveau într-adevăr relații 
cu parteneri în străinătate), să le oferim o imagine conjuncturală a 
activității antiteroriste şi să-i învăţăm să recepționeze amenințările 
de contrainformaţii. 

Ori de câte ori m-am aflat în New York, am căutat să-l vizitez 
pe şeful poliției Kelly. Ne-am împrietenit de la prima mea vizită, 
când mi-a arătat cu mândrie biroul masiv al unuia dintre predecesorii 
săi, Theodore Roosevelt. Kelly şi cu mine aveam opinii similare 
despre multe subiecte (de exemplu, despre New York Times). Până 
şi azi port uneori butoni NY PD la cămaşă; sper că şi el poartă butonii 
CIA pe care i-am făcut cadou. 

În anul 2012, doi reporteri întreprinzători de la Associated Press 
au obținut Premiul Pulitzer pentru jurnalism de investigaţie pentru 
o serie de articole despre efortul depus de NYPD în lupta antite- 
roristă şi despre rolul jucat de CIA în acel efort. În mod deliberat, 
articolele ridicau îngrijorări despre libertăţile civile, dar deşi Agenţia 
a recunoscut că contribuția ei ar fi putut beneficia de pe urma unui 
control mai atent, CIA părea să dea glas consensului țării şi al oraşului 
când a răspuns: „După 11 septembrie, CIA a sporit cooperarea 
antiteroristă cu poliția. Este greu de imaginat că cineva poate sugera 
că această colaborare a fost improprie sau neașteptată.” 

Iar noi n-am sugerat niciodată că acesta era un model genera- 
lizat. New Yorkul este unic — ca demografie, ca mărime, ca amenin- 
țări. NY PD îşi ţinea sub control misiunea principală, lupta împotriva 
infracționalității, iar simpla sa mărime (35.000 de poliţişti în 
uniformă, adică de aproape trei ori mai mult decât următorul corp 
polițienesc, cel din Chicago) îi conferea suficientă greutate. NYPD a 
avut de asemenea un şef puternic în persoana lui Kelly şi susținere 
politică neabătută din partea primarului Bloomberg. 

Potrivit estimărilor lui Dave Cohen, New York City a fost ţinta 
a 17 comploturi teroriste între 2002 şi tărăboiul din 2011-2013 

generat de articolele de la Associated Press. Nici măcar unul dintre 
ele n-a fost opera organizaţiei al-Qaeda. Multe au contribuit la 
situația aceea, printre care şi programul nostru. Trăgând linie, 
NYPD a fost unul dintre partenerii cu care am avut cele mai bune 
relații. 

Nu este probabil surprinzător că China nu se afla la acelaşi 
nivel în privința relaţiilor din domeniul serviciilor secrete, deşi era 
o ţară destul de importantă pentru a zbura acolo ca să mă întâlnesc 
cu un omolog — şeful a ceea ce noi numeam 3-PLA, Departamentul 
al Treilea al Statului-Major al armatei, care răspundea de infor- 
maţiile rezultate din semnale. Gazda mea a fost extrem de amabilă, 
banchetele au fost spectaculoase şi aveam realmente subiecte 
comune de îngrijorare — de exemplu, intenţiile şi progresele tehnice 
ale ruşilor. 

Am întâlnit de asemenea unii politicieni în Palatul Parlamen- 
tului, aflat lângă renumita piață Tiananmen. Sălile din Palatul 
Parlamentului poartă numele provinciilor chineze şi, în mod deli- 
berat, întâlnirile noastre au avut loc în sălile Taiwan şi Tibet, 
provincii asupra cărora suveranitatea Chinei este contestată. Chinezii 
nu ratează niciodată ocazia de a sublinia ceva. 

Deşi omologul meu era foarte politicos, nu acelaşi lucru puteam 
spune despre escorta noastră. Într-un caz, un şofer chinez încăpă- 
țânat nu voia să se dea la o parte din drumul micului nostru convoi 
care gonea spre o întâlnire. Când l-am depăşit până la urmă, am putut 
vedea în oglinda retrovizoare că poliţiştii dintr-un echipaj l-au tras 
pe dreapta, l-au scos din maşină şi au început să-l bată. Ulterior, pe 
când vizitam Oraşul Interzis, un grup de bodyguarzi solizi, în 
costume negre, îi îmbrânceau pe turiştii chinezi într-o parte şi-n alta 
ca să ne deschidă drum. Ne-am prefăcut obosiţi şi am cerut să plecăm 
cât mai repede. 

M-am întrebat cum credeau chinezii că vom reacţiona faţă 
de aceste incidente. Oare ne cunoşteau atât de puțin încât să 
creadă că nu ne va păsa? Sau poate că de fapt ne cunoşteau, dar nu 
le păsa lor? Sau poate că încercau să expedieze alt mesaj? În acest 
caz, nu l-am înțeles. 

Ținând seama de numărul mare al acestor activităţi de legătură 
cu partenerii, este surprinzător că nici Steve, nici eu nu am fost la 
Moscova în timpul mandatului nostru comun. Cred că obiceiurile 
vechi dispar greu. Aveam prea puțină încredere în ruşi şi în singurul 
domeniu în care ar fi trebuit să avem interese comune: terorismul. 
Adesea Moscova combina extremismul violent cu opoziția legitimă. 

Rezidentul rus, ofițerul superior de informaţii din ambasada lor 
de la Washington, a venit odată la CIA pentru prânz şi discuţii. 
Întâlnirea a fost destul de plăcută, dar după plecarea rusului, şeful 
meu de cabinet le-a cerut celor de la securitate să-mi scaneze biroul 
şi salonul de mese în căutarea microfoanelor. 

În privinţa aceasta am greşit. Sub conducerea lui Putin, Rusia a 
revenit în forță pe scena internațională. Întâlnirile cu ei nu ar fi oprit 
desigur nimic, totuşi ne-ar fi oferit indicii utile despre viziunea 
Federaţiei Ruse şi ne-am fi creat legături la fel de utile în serviciile 
ruse, despre care ştiam că alimentau paranoia lui Putin vizavi de 
intenţiile Statelor Unite şi Occidentului. Uneori, legăturile înseamnă 
mai mult decât simplul schimb de informaţii. 

George Tenet dovedise asta. El fusese omul de legătură într-o 
relație complexă cu palestinienii şi Yasser Arafat. Pe când era direc- 
torul operațiunilor, adjunctul meu Steve Kappes negociase o parte 
semnificativă din eliminarea armelor de distrugere în masă ale Libiei 
cu Moussa Koussa, șeful serviciului secret al lui Gaddafi. 

Ulterior, am avut şi eu o ocazie similară cu pakistanezii (capi- 
tolul 18). 


Revoluţie în Egipt. Ostatici pe lanțul Anzilor şi în munții 
Hindukuş. Blindate ruseşti în Caucaz. Statele Unite au singurul 
serviciu secret din lume cu o viziune globală — asta se şi aşteaptă din 
partea lui. CIA a încercat mereu să fie pe măsura acestui rol, dar după 
11 septembrie sarcina a devenit foarte dificilă. Aşa cum i-am spus 
ulterior lui Leon Panetta, când era vorba despre al-Qaeda noi eram 
şi forța combatantă a Statelor Unite. 

La câțiva ani după ce ieşisem din guvern, mi-am trecut în revistă 
informările de joi dimineaţă pe care le ținusem preşedintelui şi m-a 

surprins cât de mult se concentraseră asupra terorismului, iar în 
cadrul terorismului cât de mult se referiseră la Asia de Sud: Pakistan 
şi Afganistan. lar în ultimele şase luni ale administrației, acoperisem 
practic în fiecare şedinţă vânătoarea Țintei de mare importanţă-l 
(adică bin Laden) şi a Ţintei de mare importanţă-2 (Zawabhiri). 
Eforturile noastre erau cu certitudine concentrate”. 

Obsesia antiterorismului mă urmărea în 2011, când Dave 
Petraeus m-a vizitat acasă, pregătindu-se de audierea pentru 
confirmare ca director al CIA. El şi soția lui, Holly, ne-au asediat pe 
Jeanine şi pe mine cu întrebări despre viața în Agenţie, în timp ce 
mâncam prăjitură cu cafea şi beam suc în bucătărie. 

Când soţii Petraeus se pregăteau de plecare, l-am oprit pe Dave 
pentru o ultimă observaţie. 

— Dave, i-am spus, niciodată CIA n-a semănat mai mult ca 
acum cu OSS-ul. 

Mă refeream la Biroul de Servicii Strategice, unitatea de acțiune 
directă din al Doilea Război Mondial, aflată sub conducerea lui 
William „Wild Bill” Donovan. 

— Dar nu este OSS, am continuat eu. Este serviciul de spionaj 
global al țării. Iar tu va trebui să lucrezi în fiecare zi — aşa cum a 
trebuit s-o fac eu şi aşa cum sunt sigur că a trebuit s-o facă Leon — 
pentru a impune această realitate atât ție, cât şi Agenţiei. 

„Şi să te asiguri că vei proceda astfel încât țara să nu devină mai 
vulnerabilă în fața terorismului”, m-am gândit în acelaşi timp. „Grea 


y» 


sarcină. 


5 Concentrarea eforturilor este răsplătită. În decembrie 2008, l-am 
informat pe preşedintele Bush că ne apropiam de Abu Ahmed al-Kuwaiti, 
curierul lui bin Laden, şi de indiciul final al găsirii lui în Abbottabad (n.aut.). 

„NU VOM PUTEA EXPLICA LIPSA 
NOASTRĂ DE ACŢIUNE” 


WASHINGTON, DC, 2002-2009 ŞI ULTERIOR 


— Luşti sigur că ei sunt acolo? întreabă cel care va lua decizia. 

— Da, domnule. 

— Și eşti sigur că sunt ei? 

— Avem HUMINT bun. Am urmărit cu flux video. SIGINT 
verifică acum și a confirmat că sunt ei. Se află acolo. 

— De cât timp aţi descoperit ținta şi cine mai este acolo? 

— De două ore. Familia se află în clădirea mare. Cei pe care-i 
vrem noi sunt în clădirea pentru oaspeți de alături. 

— Nu sunt la distanţă mare. 

— Nu, domnule, totuşi sunt destul de departe. Iar acolo mai 
este o clădire auxiliară mică. În trecut am văzut indivizi din 
al-Qaeda folosind-o când s-au oprit aici. Urmărim locul de mult 
timp. Și ei îl folosesc de mult timp. Este într-adevăr un complex 
familial. 

— În clădirea cea mică se află cineva acum? 

— Nu ştim. Probabil că nu. După ce Predator a descoperit ţinta, 
n-am mai văzut pe nimeni. 

— Care-i probabilitatea letală în clădirea pentru oaspeți cu o 
GBU [GBU-12, bombă de 250 kg ghidată prin laser]? 

— Probabilitate maximă. Credem că familia nu va păți nimic. 

— Credeţi că nu va păți nimic? 

— Așa ar trebui. Am făcut simularea, dar nu poți fi sigur 
niciodată. Pot exista defecte de structură. Ar trebui să iasă fără 
probleme din casă. 

— Și dacă am folosi două Hellfire [proiectile mult mai mici cu 
focoase de 10 kg]? 

— Clădirea familiei n-ar fi atinsă de energia proiectilelor. N-ar 
păți nimic. Dacă lovim încăperea corectă din clădirea pentru oaspeți, 
îi ucidem pe ambii. Totuși pereții interiori pot fi groși. Dacă nu 
lovim încăperea corectă, sau dacă unul dintre ei a ieșit la toaletă... 

În cameră urmează o tăcere prelungă. 

În cele din urmă, cel responsabil pentru decizie rosteşte: 

— Folosiţi Hellfire-urile așa cum ai zis. 

Un asistent iese din cameră pentru a duce mesajul la centrul de 
operaţiuni. 

Urmează o altă pauză prelungă. 

— Mai povestește-mi o dată despre tipii ăştia. 

— Sunt operatori al-Qaeda majori, domnule [aminteşte numele 
şi trecutul lor]. Încercăm de mult să dăm de urma lor. Sunt real- 
mente atenți. Au fost greu de găsit. Sunt implicați în comploturi 
interne. Ei sunt prima echipă. În mod sigur au cazier. 

Altă tăcere. Îndelungată. 

— Folosiţi GBU. 

Un alt operator, superior, sare de la masă şi aleargă după primul. 

— Și clădirea cea mică pe care ei o folosesc uneori ca dor... 

— Da, domnule. 

— După explozia GBU, dacă ies bărbaţi de vârstă militară... 

— Da, domnule? 

— Omorâţi-i. 

După mai puţin de o oră, factorul decizional este informat din 
nou. 

— Domnule, cele două ţinte sunt moarte. Clădirea familiei n-a 
fost avariată, dar au părăsit toți complexul. Destul de speriați. 
Au plecat repede. Nimeni n-a încercat să vadă dacă există supravie- 
țuitori în clădirea pentru oaspeți. Nimeni n-a ieşit din clădirea cea 
mică. Noi n-am tras în ea. 

— Bine. 

Asasinarea țintelor a devenit o parte centrală din tactica 
americană de război, iar pentru a le comite legal şi eficient ai nevoie 
de genul de informaţii foarte precise şi detaliate reflectate în 
episodul de mai sus. Ai nevoie de asemenea de decizii politice şi 
operaționale foarte dificile. 

CIA este implicată în această privinţă şi a recunoscut că are 
interese informative şi joacă un rol operațional în folosirea dronelor 
de către guvernul SUA. Bineînţeles, multe detalii privind dimen- 
siunile intereselor şi ale rolului respectiv rămân clasificate, dar pot 
spune că în timpul pe care l-am petrecut în Agenţie am fost expus 
la diverse aspecte ale acestui efort şi am fost martor la genul de 
decizii descrise mai sus. Deşi nu voi discuta amănunte, pot adăuga 
CĂ — ţinând seama de cei aproape 40 de ani pe care i-am petrecut ca 
ofițer al Forţelor Aeriene şi în alte posturi de conducere pe care 
le-am avut în comunitatea serviciilor secrete — am fost într-o poziţie 
unică pentru a înțelege, aprecia şi susține aceste eforturi. La urma 
urmelor, sunt în aceeaşi măsură aviator cât şi lucrător în domeniul 
informaţiilor. 


La două săptămâni după sosirea la Langley, am primit o notă 
scrisă de mână din partea lui Stan McChrystal, şeful Comanda- 
mentului Comun pentru Operaţiuni Speciale. CIA şi operaţiunile 
speciale îşi revendică o descendență comună în Biroul de Servicii 
Strategice din al Doilea Război Mondial şi în întemeietorul acestuia, 
Wild Bill Donovan. O statuie a lui Donovan se află la intrarea în 
clădirea originală a sediului central CIA”. 


52 Pe când mă pregăteam să părăsesc CIA, omologul meu britanic John 
Scarlett mi-a dăruit o copie înrămată a telegramei pe care şeful stației MI6 
din Washington o expediase în timpul războiului la Londra şi în care îl 
prezentase pe Donovan cartierului său general. „Este imposibil de subliniat 
îndeajuns importanţa vizitei lui DONOVAN. El are influenţă dominantă 
asupra KNOX, influenţă majoră asupra lui STIMSON, influență prietenoasă 
de consiliere asupra lui HULL şi asupra Preşedintelui. Este catolic, 
american de descendență irlandeză, republican, dar este privit cu încredere 
de democrați, cu un dosar excepțional în război, ceea ce-l plasează într-o 
poziție unică pentru a ne promova obiectivele aici.” Aliaţii noştri britanici 
apreciază istoria (şi descendenţele) (n.aut.). 

Forţele coaliției tocmai îl lichidaseră pe Abu Musab al-Zarqawi, 
şeful nemilos al organizaţiei al-Qaeda în Irak. McChrystal înțelegea 
mai bine decât cei mai mulți importanţa informațiilor în vânătoarea 
lui AMZ. Nota lui era simplă: „Mike, mulțumiri tuturor oamenilor 
tăi. Stan.” „Îndepărtarea teroriștilor de pe câmpul de luptă” era 
eufemismul utilizat de Statele Unite pentru uciderea sau capturarea 
unui membru al-Qaeda. Ambele metode erau utile, totuşi preferam 
capturarea, pentru a putea exploata posibila valoare informațională 
a unui deținut. Aşa ceva devenea însă tot mai greu, chiar şi în Irak 
şi Afganistan, unde armata americană controla mediul, iar în afara 
zonelor respective era posibil tot mai rar. 

Eram pregătiți să recomandăm acțiuni directe mai frecvente. 
Ştiam că ameninţarea crescuse la niveluri intolerabile, atât pentru 
soldaţii americani din Asia de Sud, cât şi pentru interiorul Statelor 
Unite. Îi vedeam pe teroriștii antrenați sărind de pe motociclete, 
ocupând poziţii de tragere şi apoi deschizând focul asupra unor ţinte 
simulate. 

Eram de asemenea convinși de calitatea informaţiilor culese 
care puteau susține o campanie de atacuri foarte precise. Nu reven- 
dicam perfecțiunea. La sfârşitul anului 2006, informaţiile dobândite 
permiseseră un atac asupra unui terorist suspect, olog de un picior, 
din rețeaua Haqqani. S-a dovedit că bărbatul omorât era într-adevăr 
afiliat cu Haqqani, însă nu era căpetenia căutată. Din cauza abun- 
denţei de mine terestre din ultimele decenii, în Asia de Sud existau 
o mulțime de terorişti ologi de câte un picior. 

Am cerut explicaţii complete pentru identificarea greşită. Nu 
au existat eschivări sau scuze. Oamenii s-au căit pe deplin, poate 
chiar excesiv. Fusese ucis un om rău, dar nu ţinta. 

Am reflectat pentru scurt timp, după care le-am cerut să 
studieze ce se greşise şi să aducă corecţii, dar să-şi păstreze concen- 
trarea privind drept înainte. 

— Eu mă voi ocupa de oglinda retrovizoare. 

Mai târziu în decursul aceleiaşi zile am trimis vorbă că „dacă 
găsiţi altă ţintă pe care s-o nominalizați în după-amiaza asta, 
continui să fiu interesat” Era un vot de încredere. Ulterior am 

aflat că a fost foarte important pentru echipa care se ocupa de 
stabilirea țintelor. 

Ştiam că puteam face asta. La începutul anului 2008 eram 
convins că comunitatea serviciilor secrete putea să furnizeze în mod 
uzual informaţii amănunțite, care să indice cu precizie ţintele. 
Sarcina noastră era să convingem restul guvernului că puteam 
profita de asta şi că trebuia s-o facem. 

Mai deţineam şi un alt avantaj despre care ştiam că nu va dura 
o veşnicie. În calitate de director al CIA, puteam sta de vorbă cu 
acest preşedinte în fiecare săptămână, fără niciun fel de filtre inter- 
mediare. Cine putea şti cum avea să fie situaţia peste un an? 

În fiecare dimineaţă de joi îl informam pe preşedintele Bush 
despre culegeri de informaţii sensibile şi despre acţiuni sub aco- 
perire, şi am început să folosesc şedinţele respective pentru a atrage 
atenţia asupra influenţei crescute a al-Qaeda şi asupra insolenței 
manifestate în zonele tribale administrate federal din Pakistan. 
Principalul meu analist în acest domeniu era un absolvent înalt 
şi subțire de la Notre Dame, care trăia şi respira pentru munca lui. 
El mă informa aproape zilnic şi eu încercam să transmit pre- 
şedintelui cele aflate. Ideea esenţială era că situaţia putea fi, desigur, 
rea pentru Afganistan şi soldații noştri de acolo, însă devenea în 
mod fundamental o arheninţare pentru teritoriul Statelor Unite. 

Eu n-am spus niciodată cuvintele următoare preşedintelui, 
vicepreşedintelui sau lui Steve Hadley în prima jumătate a anului 
2008, dar dacă am fi rezumat toate informările noastre la numai o 
frază, esenţa ei ar fi fost: „Știind tot ce ştim acum, după următorul 
atentat nu vom putea explica lipsa noastră de acţiune” 

Am repetat tema aceasta în vara lui 2008, când am prezentat 
ameninţarea, informaţiile noastre şi răspunsurile potenţiale în fața 
unei largi reuniuni de oficiali din CIA, Departamentul de Stat şi 
Departamentul Apărării, care s-a ţinut în Dubai. În jargonul biro- 
craţiei federale aşa ceva se numeşte „socializarea unei idei” 
Participanţii au părut că înţeleseseră despre ce era vorba. 

Treptat, guvernul american a început să se implice împotriva 
organizaţiei al-Qaeda în regiunea de graniță a Afganistanului cu 

Pakistan. Un şef de operațiuni charismatic din al-Qaeda a fost ucis 
la începutul anului 2008. Lovitura a fost precisă şi curată, iar ţinta 
atât de importantă, încât până şi reacțiile regionale au fost amuțţite. 

Mai târziu spre sfârşitul anului, un alt lider al-Qaeda, activ în 
plănuirea de atentate în Occident, a fost ucis împreună cu câțiva 
locotenenți într-o lovitură similară, cu precizie similară şi cu reacţii 
la fel de reținute. 

Între cele două evenimente, un complex asociat cu teroriştii a 
fost lovit după întrunirea unui grup acolo. Acelaşi rezultat. Aceeaşi 
reacţie. 

La mijlocul verii, rachete Hellfire au ucis un alt şef operativ 
al-Qaeda (care fusese activ în programul lor de arme de distrugere 
în masă şi pe capul căruia se pusese o recompensă de 5 milioane de 
dolari în programul american „Rewards for Justice”) şi un grup de 
asistenţi ai săi pe când dormeau într-o curte pentru a se feri de 
căldura toridă a verii. 

Statele Unite începuseră în sfârşit o campanie intensă şi 
susţinută de asasinate cu ţintă în Asia de Sud, utilizând drone. 

Progresul înregistrat fusese bun, însă ştiam că trebuia să 
înaintăm cu grijă. Steve Hadley le-a reamintit tuturor că greşelile, 
mai ales cele comise timpuriu, ar fi fost devastatoare. El a adăugat că 
totul trebuia să se desfăşoare într-un ritm digerabil pentru cetăţenii 
americani, dar mai ales pentru țările străine. 

De asemenea, foarte repede a devenit clar că unele lucruri nu 
aveau să fie digerabile. La începutul lunii septembrie, soldați 
americani au pătruns pe o distanță mică în Waziristan în urmărirea 
militanţilor. Deşi incursiunea a fost încununată de succes, nu 
fusese „curată” şi au existat plângeri referitoare la pierderi civile. 
Islamabadul a răspuns foarte vehement, înaintând un protest oficial, 
Parlamentul a adoptat o rezoluţie în care condamna acțiunea, iar 
ambasadorul Patterson a fost chemat la Ministerul de Externe 
pentru a fi muştruluit. S-a raportat că Ahmed Shuja Pasha, direc- 
torul general al operațiunilor militare, de obicei un individ foarte 
stăpânit, îşi „ieşea complet din minți” când discuta despre raid. 
Pakistanezii au închis de asemenea pentru o zi cruciala autostradă 

Torkham, un gest menit să ne aducă aminte că Statele Unite şi 
NATO depindeau de îngăduința Pakistanului de a utiliza ruta aceea 
de aprovizionare vitală spre Afganistan. 

Într-un mod anormal (dar salutar) este posibil ca raidul să fi 
făcut mai acceptabile pentru pakistanezi atacurile vizate cu drone 
de-a lungul graniței. De asemenea, toleranța pakistanezilor a părut 
să crească spre sfârşitul lunii septembrie când un terorist sinucigaş 
aflat la volanul unui camion a omorât mai bine de 50 de persoane 
într-un atentat asupra hotelului Marriott din Islamabad. Unii au 
mers chiar până acolo încât au afirmat că războiul împotriva 
terorismului trebuia să fie acum şi un război împotriva Pakistanului. 

Potrivit surselor disponibile public, în ultimele şapte luni ale 
administraţiei Bush au existat aproape 30 de atacuri precum cel 
asupra ofițerului operativ din domeniul armelor de distrugere în 
masă, adică de aproape trei ori mai mult decât în toți cei patru ani 
anteriori. Aceleaşi surse raportează că au fost omorâţi 18 lideri 
al-Qaeda și talibani de nivel senior şi mediu. 

Informaţiile pe baza cărora au fost efectuate loviturile respec- 
tive au fost foarte amănunțite, bazate pe HUMINT, culegeri de 
informaţii tehnice şi urmărirea aproape neîntreruptă a dronelor 
Predator. Loviturile au fost mai cu seamă efective în cazul liderilor 
operaţionali al-Qaeda, care au fost siliți să se deplaseze şi să 
comunice. Ei nu-şi puteau îngădui să stea locului ascunşi, aşa cum 
făceau bin Laden şi Zawahiri, a căror principală contribuţie la 
mişcare a fost practic supraviețuirea. 

Asta nu înseamnă că nu ne interesau liderii de vârf şi că nu ne 
străduiam din răsputeri să dăm de urma lor. Îmi amintesc şi acum 
informarea pe care am primit-o la sfârşitul anului 2007 sau 
începutul anului 2008 din partea celulei noastre bin Laden care 
anunța că avea o pistă promițătoare legată de un curier care i-ar fi 
putut conduce la bin Laden. De asemenea, nu ne-au lipsit nici 
imboldurile executive, deoarece, în ultimele şase luni ale adminis- 
traţiei sale, preşedintele Bush începea majoritatea informărilor mele 
de joi dimineața cu simpla întrebare „Ei bine?”, după care îmi 
reamintea câte zile îi mai rămăseseră din mandat. 

Unica mea apărare era să-i arăt organigrama cu liderii opera- 
ţionali importanţi pe care-i urmăream şi să atrag atenția asupra 
numărului tot mai mare de X-uri care le acopereau fețele. 

Au existat şi alte atacuri, poreclite de presă „atacuri după 
semnătură”, concepute pentru a distruge locuri şi activităţi al-Qaeda 
cunoscute, chiar dacă nu se ştiau identitățile specifice. Unii le-au 
criticat ca fiind nediscriminante. Nu au fost deloc aşa. 

De fapt, informaţiile ce stăteau la baza acestor atacuri erau 
destul de solide, deoarece aveau întotdeauna multiple fire şi un 
trecut îndelungat. Cum altfel să emiți o judecată despre un complex 
specific, acum, cu indicii vizibile? Volumul datelor era aproape 
enciclopedic. 

Multe astfel de lovituri au dus de fapt la omorârea unor ţinte de 
mare valoare, a căror prezență era suspectată, dar care nu era certă. 
Iar noi nu ne scuzam pentru uciderea teroriştilor de rang inferior. 
Statele Unite considerau că atacurile acestea erau acte legitime de 
război împotriva unei forțe inamice înarmate, iar în război este în 
mod regretabil necesar să ucizi şi infanterişti. Atacurile după 
semnătură au avut ca efect reducerea rezervelor inamice şi a senti- 
mentului de siguranţă al conducătorilor al-Qaeda. Ele au avut în 
plus efectul indirect al protejării surselor şi metodelor culegerii de 
informaţii, deoarece, de pe teren, era posibil ca loviturile să fi părut 
mult mai aleatorii decât erau în realitate. 

În scurt timp, rapoartele de informaţii au început să ne 
confirme succesul. Vulnerabilii conducători al-Qaeda erau cu 
adevărat neliniştiți. Atacurile erau percepute ca brutale şi necru- 
ţătoare şi împotriva lor nu existau soluții evidente. Practic nu aveau 
unde să se ascundă. 

Peste câţiva ani, în 2015, un proces în instanțele americane 
împotriva unui membru al-Qaeda a determinat guvernul să 
desecretizeze opt documente din mulțimea de scrisori ale lui bin 
Laden capturate în 2011 la Abbottabad. Corespondenţa purtată de 
bin Laden cu principalii lui locotenenţi în 2010 este remarcabilă 
prin candoare şi confirmă culegerea şi interpretarea corectă a 
informaţiilor de către noi atât înainte („ţintirea”), cât şi după 
(„efectele intenționate”) începerea loviturilor. 

Scrisorile confirmă de asemenea că am înţeles corect amenin- 
ţarea la adresa Occidentului şi a teritoriului american. Ele abundă în 
referiri la indivizi străini care susțin al-Qaeda sau care participă la 
instruiri şi pregătiri. Lista include cetățeni sau rezidenți din 
Uzbekistan, Turcia, Azerbaidjan, Tadjikistan, Germania, Bulgaria, 
Marea Britanie, Australia, Canada, Insulele Maldive, Kurdistan, 
Libia, Siria, Liban, Algeria, Iran şi SUA. 

Poziţia centrală a Statelor Unite ca ţintă nu este niciodată uitată. 
Într-o scrisoare, bin Laden subliniază că „operaţiunile desfăşurate în 
interiorul Americii se numără printre cele mai importante acțiuni 
ale Organizaţiei, atât timp cât sunt posibile, deoarece afectează 
securitatea şi economia poporului american în întregul lui” 

Bin Laden recomandă ca un frate german să ofere „o idee despre 
cum se face treaba în America” După aceea, el identifică un 
american (Azzam al-Amriki) „care poate căuta cercetările postate 
pe internet de centre occidentale, mai ales americane. El poate 
de asemenea să traducă ce este util pentru fraţi în acest domeniu 
şi să-şi scrie opiniile despre activitatea din interiorul Americii.” 
Bin Laden sugerează chiar ca Azzam să ţină cursuri de limba engleză 
pentru unii. 

Scrisorile dezvăluie stresul incredibil perceput în interiorul 
organizaţiei în urma loviturilor. Ele par o serie de epitafuri ale unor 
lideri din al-Qaeda cu care bin Laden era apropiat. „Transmit condo- 
leanţe în privința marelui nostru frate Sheikh Said... care a murit ca 
un martir în urma unui atac al unui avion-spion... Cred că trebuie 
să-i anunțăm decesul, deoarece este un lider care s-a adresat Ummei 
[comunitatea credincioşilor musulmani] şi Umma îl cunoaşte.” 

„Loviturile avioanelor-spion continuă... Fratele nostru Al-sa'di 
[Ihsanullah)... este martirul cel mai recent. El a fost omorât acum 
o săptămână, tot de raiduri aeriene... Comandanții de nivel mijlociu 
şi membrii staffului sunt afectaţi de ucideri. Compensarea pierde- 
rilor merge încet.” 

„Vă informez despre moartea fratelui Hamzah Al-Jawfi... 
Ea a fost cauzată de avioane-spion în sudul Waziristanului; şi alții 
au fost omorâţi odată cu el, dar deocamdată nu le ştim numele cu 
certitudine.” 


378 PE MUCHIE DE CUŢIT 


„Chestiunea a devenit mai complicată după omorârea lui 
Muhammad Khan şi a fratelui Muawiyah Al-Balushi... Ei plecaseră 
să descopere nişte locuri... iar la întoarcere au fost de asemenea 
martirizați printr-o lovitură aeriană.” 

Atacurile după semnătură îi epuizau pe inamici atât fizic, cât şi 
psihologic. Un locotenent al lui bin Laden s-a plâns după „uciderea 
a 20 de fraţi în acelaşi loc în ziua de Eid”, când se „strânseseră pentru 
sărbătoare, în ciuda dispoziţiilor noastre şi a insistențelor de a nu se 
aduna în acelaşi loc... dar uneori ei discută chestiuni şi iau propriile 
lor decizii” 

Al-Qaeda a ajuns să respecte serviciile secrete americane. „După 
cum vedem lucrurile, bazându-ne pe propriile analize, ele moni- 
torizează constant câteva ţinte potenţiale sau confirmate. Le atacă 
însă doar dacă descoperă în interior o ţintă umană valoroasă, sau o 
reuniune, sau în momente dificile (de exemplu, atacurile de răzbu- 
nare).” Ultima afirmaţie nu era adevărată, dar era foarte bine că ei 
credeau aşa. 

Aparenta omniprezență a misiunilor de recunoaştere şi carac- 
terul neaşteptat al loviturilor îi uzau. „Aşa cum ştii”, scria un raport 
adresat lui bin Laden, „toţi sunt amenințați — atâta timp cât se mişcă 
-de rachete.” Şi: „Loviturile avioanelor-spion continuă... Avioanele 
dau roată aproape zilnic pe cer.” 

Cei de pe teren l-au implorat pe bin Laden: „Am dori îndru- 
mările tale. Mai ales în privinţa acestei idei: reducerea activităților, 
ceea ce ar însemna anularea multor operaţiuni, astfel încât să ne 
putem mişca mai puţin şi să fim mai puţin expuşi loviturilor.” 

A fost prezentată şi o sugestie: „Unii frați ar prefera să evităm 
erodarea (pierderea staffului, liderilor şi vechilor elite ale orga- 
nizaţiei). Ideea este ca unii frați să călătorească în zone «sigure» cu 
familiile lor, pur şi simplu pentru protecţie. Ei ar rămâne acolo până 
la trecerea crizei, poate unu-doi ani.” Autorul oferă idei pentru 
refugii sigure: Sind, Baluchistan, Iran. 

După două luni, bin Laden este de acord că ar trebui să se refu- 
gieze în zone mai sigure, să „stea liniștiți şi să reducă la minimum 
deplasările” 

Toată această corespondență desecretizată din captura făcută la 
Abbottabad data din 2010, dar era coerentă cu tabloul de informații 

pe care îl completam spre sfârşitul anului 2008. Loviturile aveau 
impactul pe care-l doream şi la care ne aşteptam. Corpul al-Qaeda 
principal aflat de-a lungul graniței Afganistanului cu Pakistan era 
mai preocupat de propria supravieţuire decât de planificarea ame- 
nințărilor la adresa noastră. 

Cu toate acestea, în cadrul guvernului exista neliniştea că 
această campanie va putea dezintegra relația deja periclitată cu 
Islamabadul. Alții au sugerat că s-ar putea crea haos pe teren. Odată 
am replicat sec: 

— Poate că da, însă haosul nu este un „refugiu sigur”. Nu uita, 
aici este vorba despre ameninţări la adresa solului american. 

Obiectivul nostru nu era totuşi haosul, ci al-Qaeda. Daunele 
colaterale rămâneau o problemă îngrijorătoare şi Statele Unite 
acționau din răsputeri pentru a le evita. 

În lovitura împotriva ofițerului operativ din domeniul armelor 
de distrugere în masă de care am amintit mai devreme, nepotul 
lui dormea pe un pat pliant lângă el. Rachetele Hellfire au fost 
atent direcționate pentru ca energia şi schijele lor să nu se 
îndrepte spre băiat, ci doar spre bunicul lui. Aşa s-a procedat, însă 
n-a fost îndeajuns. 

Bunicul era un terorist foarte periculos, care avea un depozit 
de substanțe chimice pe care intenționa să le utilizeze. Era greu de 
localizat şi oamenii îşi riscau vieţile pentru a-l găsi. Statele Unite au 
apăsat pe trăgaci. Am regretat sincer moartea copilului. 

Întotdeauna încercam să ne autodepăşim. Examinând cu atenţie 
înregistrările video după o lovitură de succes, puteai să discerni 
retrospectiv — când GBU se afla în aer şi gonea spre un depozit de 
arme — o femeie evident îngrozită, care reacționa la explozia 
anterioară a altui proiectil şi părăsea un loc relativ sigur fugind 
împreună cu câțiva copii mici drept în calea celeilalte rachete. Asta 
ne-a determinat să fim mai atenţi la ţinte când erau lovite pentru a 
evita asemenea situaţii. 

În ciuda unor asemenea incidente, cred că pot aprecia în mod 
onest că programul de asasinate cu ţintă a fost cea mai precisă 
aplicare a puterii de foc din istoria conflictelor armate. 

Acurateţea şi eficiența acestei campanii a guvernului SUA s-a 
numărat printre întrebările ce mi-au fost puse de preşedintele ales 

Obama în decembrie 2008. El a fost foarte atent. Greg Craig, consi- 
lierul lui, mi-a mărtunisit ulterior că opiniile mele îl convinseseră pe 
preşedintele ales de utilitatea programului. Nu sunt sigur dacă mai 
avea nevoie să fie convins, dar odată instalat la Casa Albă, pre- 
şedintele Obama a dublat numărul asasinatelor cu ţintă, cu un efect 
spectaculos, după cum atestă documentele de la Abbottabad. 

Al-Qaeda principală, organizaţia inițială din Afganistan şi 
Pakistan, a fost redusă la nivelul unei entităţi fără fond, iar asta cu 
mult înainte de uciderea lui bin Laden. Ovaţiile şi uralele ce au 
răsunat pe Pennsylvania Avenue şi în piața Lafayette în noaptea 
morţii lui bin Laden au exprimat probabil sentimentul încheierii 
unui capitol pentru o mare parte din populaţie (şi de asemenea 
pentru profesioniştii din informaţii, bazându-mă pe apelurile 
telefonice pe care le-am primit în noaptea aceea). Însă la momen- 
tul respectiv Statele Unite îi lichidau pe şefii de operaţiuni din 
al-Qaeda, în mod uzual şi în serie, de trei ani. 

Cu cât au continuat însă mai mult, atacurile cu drone au devenit 
tot mai controversate. O parte a controversei au reprezentat-o ine- 
vitabilele revendicări (exagerate, dar nu pe de-a întregul inexacte) 
de daune colaterale. O altă parte a fost efectul traumatizant al 
acestor asasinate asupra populațiilor locale (perfect adevărat, chiar 
şi în fața informațiilor şi a altor rapoarte ce sugerau că majoritatea 
pashtunilor vărsau rareori lacrimi pentru morţile arabilor şi uzbe- 
cilor care-i terorizau). Iar o altă parte a fost de asemenea produsul 
unui neliniştitor obicei american, limitat în general la elitele 
politice, de a se lamenta că serviciile secrete nu făcuseră destul când 
ele se simţiseră amenințate, după care să se lamenteze că făcuseră 
prea mult când se simțeau din nou în siguranță. 

Adevărul este că asasinatele cu ţintă au avut întotdeauna efecte 
multiple, iar unele dintre ele au fost nefavorabile — ca tensionarea 
relaţiilor cu aliații (mai ales europeni, care nu le susțineau din punct 
de vedere legal) sau aparenta confirmare a teoriilor de recrutare 
folosite de al-Qaeda despre perfidia „cruciaţilor” Lor li se adăuga 
indirect încurajarea al-Qaeda de a pune mai mult accent pe filiale 
aflate departe de zonele tribale administrate federal din Pakistan. 
Într-adevăr, tocmai succesul asasinatelor cu ţintă în Asia de Sud a 

accelerat eforturile al-Qaeda de a se metastaza în afiliatele ei, acum 
mai dispersate, dar şi mai puțin capabile. 

Dar în 2008 (şi aparent în 2009 şi 2010) efectele acelea au fost 
învinse de primul efect al ordinului de a-i ucide pe cei deja capabili 
şi dornici să ne facă rău. Iar dacă loviturile noastre ajutau al-Qaeda 
să recruteze, atunci nimic n-ar fi strâns mai mulți adepţi sub 
steagurile negre decât un succes spectaculos al ei. 

De obicei mă gândeam la situaţia aceasta în termenii de „luptă 
în adâncime” și „luptă de aproape” În războiul acesta, lupta de 
aproape însemna să ai de-a face cu cei deja hotărâți să ne ucidă. 
Asasinatele cu țintă erau ideale pentru asemenea indivizi. Pe de altă 
parte, lupta în adâncime se referea la prevenirea apariţiei celor care 
aveau să intenționeze să ne facă rău peste trei, cinci sau zece ani. 
Aceea era o luptă mai dură, în general ideologică, iar felul cum 
conduceam lupta de aproape putea afecta lupta în adâncime, mai 
ales dacă sporea numărul recruţilor sau amplifica simpatiile. 

Chiar şi în lupta de aproape, aveam mereu în gând lupta în 
adâncime. În cele trei săptămâni cât am fost directorul CIA sub 
Barack Obama, am discutat despre o lovitură de succes împotriva 
al-Qaeda după o şedinţă din Camera de Criză. Rahm Emanuel, noul 
şef de cabinet, un individ care spunea lucrurilor pe nume, m-a 
felicitat în mod surprinzător pentru rolul jucat de CIA în lichidarea 
țintelor şi i-am mulțumit, dar m-am simţit îndemnat să adaug; 

— Nu uitaţi că acela a fost un succes al echipei antitero. Dacă 
nu vom schimba condiţiile de pe teren, vom ucide întruna oameni. 

Îngrijorările legate de aspectul „întruna” au început să apară în 
cele din urmă în comentarii prezidenţiale, culminând cu un discurs 
important al preşedintelui în mai 2013. Aparent, preşedintele 
Obama dorise să ţină de mult timp discursul acela. Chiar dacă nu 
mai făceam parte din guvern, primeam frecvent indicii despre 
cuvântări iminente referitoare la antiterorism. Se părea că una urma 
să fie ţinută chiar înaintea atentatului de la Maratonul din Boston, 
dar fusese anulată, neîndoios spre marea uşurare a echipei de 
comunicare a preşedintelui. 

După ce s-a rezolvat cu Boston şi fraţii Tsarnaev, preşedintele 
a ieşit pe scenă la Universitatea Naţională de Apărare, pentru a 
reflecta şi a trasa direcţii. A fost un discurs remarcabil, lung şi 

profund personal, mai degrabă Hamlet decât Patton (sau chiar 
Marshall), dar reflectând cu adevărat o ambivalenţă personală față 
de dilemele cu care ne confruntăm. 

Preşedintele s-a referit la ceea ce unul dintre consilierii săi de 
top numise „războiul etern” şi a spus: 

— Războiul acesta, ca toate războaiele, trebuie să ia sfârşit. Aşa 
ne învaţă istoria. Așa cere democraţia noastră. 

Un preşedinte care până atunci direcţionase 85% din toate lovi- 
turile secrete cu drone din istoria omenirii cerea limitări, transpa- 
rență, control şi aproape eliminarea daunelor colaterale cauzate de 
asemenea lovituri. Un preşedinte care condusese războiul global de 
peste patru ani ceruse după aceea Congresului să perfecţioneze şi 
într-un final să elimine autoritatea lui de a conduce războiul acela, 
prin retragerea şi apoi reemiterea unei Autorizări a Congresului 
pentru Folosirea Forţei Militare. 

Premisa analitică a discursului era, desigur, eronată. Deşi 
aprecia în mod corect că nucleul al-Qaeda era „o entitate fără fond”, 
el minimaliza grav amenințările emergente. „În anii următori, nu 
toate grupările de borfiaşi care se autoetichetează al-Qaeda vor 
reprezenta o ameninţare credibilă pentru Statele Unite.” Aceasta 
era o versiune sofisticată a celei mai recente descrieri pe care o 
făcuse Statului Islamic din Irak şi Siria ca fiind „echipa de juniori” 
Abordarea era teribil de greşită, dar acest lucru avea să se vadă (în 
mod dureros) abia mai târziu. 

La momentul acela părea totuşi evident că preşedintele nu se 
simţea în largul său cu propriile acţiuni. Un rezumat deloc incorect 
al cuvântării de o oră putea fi: „Chiar dacă apreciaţi că am acționat 
în general la fel ca inamicii, sunt sigur că puteţi vedea că asta m-a 
tulburat şi intenționez să mă opresc” 

Inconsecvenţele dintre retorica de campanie şi acțiunile 
executivului sunt uşor de înțeles, deoarece securitatea națională 
arată cu totul diferit din Biroul Oval decât dintr-o cameră de hotel 
din Iowa. Aici însă era cu totul altceva. Aici părea să fie vorba despre 
inconsecvenţă între faptele preşedintelui şi propriile lui credințe. 

În mod evident, noua ameninţare reprezentată de ISIS, dezas- 
trele din Yemen, dezintegrarea Irakului, Siriei şi Libiei şi creşterea 
numărului celor dornici să se alăture organizaţiei al-Qaeda au 

amânat majoritatea acestor discuţii. În prezent, nimeni nu este 
entuziasmat de ideea ca Statele Unite să manifeste reținere. 

Însă întrebările acestea vor reveni până la urmă la suprafață. La 
un moment dat va fi reluată dezbaterea despre asasinatele cu ţintă. 

În opinia mea, Statele Unite vor trebui să-şi păstreze această 
capacitate şi să fie dispuse s-o utilizeze. Terorismul islamist prosperă 
în ţări — ca Pakistan, Somalia, Yemen, Siria, Libia, Mali şi lista poate 
continua — în care guvernele nu pot sau nu vor să intervină. În unele 
dintre aceste cazuri, Statele Unite trebuie să intervină. 

Iar dronele cu arme de înaltă precizie şi informațiile excelente 
oferă un răspuns proporţional şi bine diferențiat atunci când se 
consideră că este necesar. 

Nu avem nevoie de un comutator, ci de un cadran gradat. 


Pakistanul era singura regiune în care toate dilemele războiului 
asupra terorii păreau să se desfăşoare în formă extremă. 

De fapt, CIA înregistrase succese în colaborarea cu ISI pakis- 
taneză, arestând membri al-Qaeda în regiunile populate ale țării: 
Abu Zubaida în Faisalabad (2002), Ramzi bin al-Shibh în Karachi 
(2002), Khalid Sheikh Mohammed în Rawalpindi (2003), Abu Faraj 
al-Libi lângă Peshawar (2005). Succese aparent suficient de însem- 
nate pentru ca lideri din al-Qaeda să nu mai frecventeze regiunile 
populate, ci să opteze pentru siguranţa relativă a zonelor tribale 
administrate federal. 

Nimeni nu condusese vreodată aceste zone, nici Rajul britanic 
şi cu siguranţă nici guvernul pakistanez. Acolo continuau să guver- 
neze legile tribale, tradiţiile şi înrudirile de sânge. Îmi amintesc o 
conversaţie pe care am purtat-o în 2008 cu Pasha, pe atunci şeful ISI. 
Eu predicam cooperarea şi parteneriatul, aşa că mă străduiam din 
răsputeri să subliniez cât de mult ne bazam pe experienţa ISI pentru 
a înţelege situaţii ca acelea din zonele tribale. Iar în tot acel timp 
mă gândeam că Pasha, un punjabi, era la fel de străin ca şi mine în 
Waziristan. 

În septembrie 2006, Ali Jan Aurakzai, general pakistanez retras 
din activitate şi fost comandant de trupe, pashtun şi ca atare 
membru al grupului etnic dominant în regiune, a semnat Acordul 

din Waziristan, care a pus practic sfârşit operaţiunilor militare 
pakistaneze în zonele tribale. În schimb, conducătorii tribali 
pashtuni locali (maliki) au promis că vor asigura activitatea poliție- 
nească în regiune, vor pune capăt trecerilor peste graniță, vor 
expulza sau controla „străinii” (adică al-Qaeda) şi vor combate 
talibanizarea şi instruirea paramilitară. 

A fost genul de acord pe care, în vremuri mai simple, l-am fi 
putut aprecia ca vizionar, mizând pe localnici, respectând deose- 
birile şi judecând pe termen lung. Însă vremurile nu erau simple şi 
am prezis că diminuarea activităţii militare pakistaneze va duce la 
un refugiu sigur şi resurgență pentru al-Qaeda şi talibani. 

Ashfaq Kayani, şeful ISI, n-a spus nimic care să ne liniştească 
îngrijorările atunci când a raportat că existau şanse reduse ca 
militarii pakistanezi să desfăşoare operaţiuni în zonele tribale. El a 
susținut că era mai degrabă o problemă de capacitate decât de 
voință. Desigur, armata lui era concentrată spre India; de altfel, un 
oficial pakistanez de rang înalt mi-a spus că era singura armată din 
lume care evalua percepția amenințării (India) pentru a satisface 
forţa finală dorită de militari. De aceea, armata pakistaneză era 
mare, dotată cu artilerie grea şi legată de şosele... dar inadecvată 
pentru drumurile de munte sau luptele cu insurgenți. 

Însă nu vedeam nici dovezi de voință. Kayani părea să spună 
că, dacă în zonele tribale administrate federal exista o problemă, 
atunci era doar a americanilor, nu a pakistanezilor. 

Avea dreptate, cel puţin parțial. Era problema noastră. Rădăci- 
nile revenirii talibanilor în Afganistan pot fi găsite la sfârşitul anului 
2006; la fel ca refugiile sigure al-Qaeda în Waziristan. 

În ianuarie 2007, am fost cu Jose Rodriguez, directorul 
Directoratului de Operaţiuni, în Iordania. Întâmplător, Pervez 
Musharraf, preşedintele pakistanez, se afla tot atunci în regatul 
haşemit. Am cerut şi am obținut acordul unei audienţe în aparta- 
mentul lui de hotel din Amman şi ne-am prezentat cazul — de ce 
apreciam că acordul Aurakzai era de fapt o idee proastă. 

Musharraf a fost amabil. La urma urmelor, nu avusese nicio 
obligaţie să ne primească în audiență. Amabil, dar de neclintit. 
Ne-a ascultat cu răbdare, apoi ne-a trimis să ne vedem de drum. 
Politica nu avea să se modifice. Armata lui era construită pentru 

a se lupta cu India, nu cu insurgenții tribali, şi el nu intenţiona s-o 
epuizeze prin munții Waziristanului, urmărind jihadişti pashtuni, 
uzbeci sau arabi. 

În anul următor am continuat să insistăm pe lângă Musharraf 
şi Kayani pentru a întreprinde mai multe acţiuni împotriva 
militantismului sporit din zonele tribale sau pentru a îngădui 
Statelor Unite să facă mai multe. Am înregistrat prea puţine 
progrese. Când guvernul american le-a prezentat oficialilor pakis- 
tanezi informaţii care identificau un conducător al-Qaeda şi un plan 
de acţiune pentru „a-l înlătura de pe câmpul de luptă”, răspunsul a 
fost fie negativ, fie o întârziere iritantă, fie relocarea bruscă şi 
neaşteptată a țintei. Rezumatul nostru ireverenţios şi frustrat pentru 
anul acela a fost că Statele Unite fuseseră cam „0 din '07” 

A fost anul „marii derive” aşa cum a numit-o unul dintre cei 
mai buni analişti ai mei. Aveam nevoie de viteză pentru a dezintegra 
rețeaua al-Qaeda mai rapid decât o puteau ei reconstitui, dar nu 
progresam. Rapoarte analitice despre ameninţarea tot mai mare îmi 
apăreau frecvent pe birou. Primeam fragmente de comploturi, sosiri 
ale unor occidentali în regiunile tribale şi dovezi că unii dintre ei 
„absolveau” şi se întorceau acasă. Din punct de vedere organizatoric, 
conducătorii al-Qaeda îşi reveneau, ierarhia se reforma şi comitetele 
se regenerau. 

Veştile nu erau rele doar pentru noi. Strategia lui Musharraf 
era în ultimă instanță periculoasă şi pentru el. În mai puțin de un 
an, militantismul revenise în zonele populate, iar un avanpost 
islamist dezlănţuit se afla la numai câteva sute de metri de clădirea 
Parlamentului său din Islamabad. 

Moscheea Roşie fusese un focar de recrutări şi instruiri 
mujahedine în timpul jihadului împotriva sovieticilor, iar până 
în vara anului 2007 începuse să-şi recapete atracția militantă. 
Plutoane de femei din moschee ocupau terenuri adiacente şi între- 
prindeau raiduri în magazinele video din capitală, o fatwa procla- 
mată de imamul moscheii le refuza soldaților pakistanezi funeralii 
potrivit religiei musulmane dacă erau ucişi luptând împotriva 
talibanilor, iar prin Islamabad circulau zvonuri despre atentatori 
sinucigaşi care erau protejaţi în complex. 

Musharrafa decis să acționeze. După un asediu scurt, el a mimis 
trupe speciale în complexul moscheii; i s-a opus rezistență şi au fost 
ucişi sute de oameni. Într-o cuvântare naţională în care şi-a explicat 
acțiunile, Musharraf s-a plâns: „Ei au pregătit madrassa ca pe o 
fortăreață pentru război şi au găzduit acolo alți terorişti” 

Şi alte rotițe se învârteau în Islamabad. La câteva zile după 
atacul asupra Moscheii Roşii, Curtea Supremă a Pakistanului — 
asupra căreia avocaţi care demonstrau aruncaseră cu ouă — a ordonat 
reinstaurarea şefului justiţiei, un activist pe care Musharraf îl 
demisese pentru că se opusese conducerii lui dictatoriale. Musharraf 
se găsea de asemenea sub presiunea tot mai mare de a renunța la 
celălalt rol al său de şef de stat-major al armatei, ceea ce a făcut până 
la urmă, în noiembrie, în favoarea lui Kayani, şeful ISI. La acel 
moment, Statele Unite militau pentru întoarcerea lui Benazir 
Bhutto, fost prim-ministru, care fusese exilată, într-un aranjament 
de împărțire a puterii cu Musharraf. 

După ce a fost amnistiată pentru acuzaţiile de corupţie aflate 
încă pe rol, Bhutto s-a întors în Pakistan în octombrie 2007 pentru 
a participa la apropiatele alegeri. Ea a supraviețuit unei tentative de 
asasinat la scurt timp după sosire, dar nu a mai avut acelaşi noroc 
în decembrie când un atentator sinucigaş a ucis-o pe ea şi aproape 
20 de susținători la un miting de campanie în Rawalpindi. 

Pe 27 decembrie ne-am strâns în Camera de Criză, în timp ce 
CNN şi alte posturi rulau întruna imagini filmate de la atentat. 
Bhutto a murit, şi odată cu ea planul Statelor Unite pentru o ieşire 
lină a lui Musharraf din decor. Preşedintele Bush a vrut să înțeleagă 
mai bine tabloul de ansamblu. 

— Musharraf a comis o greşeală fatală, am spus. Ela crezut că 
radicalismul în zonele tribale ne ameninţa numai pe noi şi 
Afganistanul, nu pe el. El a încheiat Acordul din Waziristan de 
anul trecut şi nu l-a mai luat în seamă. Asta a permis militantismului 
pashtun şi fanatismului al-Qaeda să crească şi apoi să fuzioneze 
într-un fel care aminteşte de jihadul antisovietic. După ce a intrat cu 
forța în Moscheea Roşie în vara trecută, bin Laden a emis o fatwa 
împotriva lui. Acum ei coboară din munți pe şesuri şi vin după el şi 
după guvernul lui. 

După câteva zile DNI Mike McConnell şi cu mine am primit 
ordinul de a pleca discret la Islamabad, pentru a prezenta această 
analiză lui Musharraf. Am încercat să păstrăm secretul călătoriei şi 
avionul nostru a stat pe sol în Islamabad doar cât a fost necesar să 
coborâm. 

Ambasadorul Anne Patterson ne-a îngăduit să ne facem duş 
şi să ne schimbăm hainele în reşedinţa ei, apoi am plecat spre 
palatul prezidenţial. Ne-am întâlnit cu Musharraf, cu noul şef al 
statului-major al armatei Kayani şi cu succesorul temporar al lui 
Kayani la ISI, Nadeem Taj, un vechi loialist al lui Musharraf. 

McConnell şi cu mine am prezentat lucrurile la fel ca în Camera 
de Criză. Eu am îngenuncheat în fața unei măsuţe pentru cafea şi am 
întins o hartă şi mai multe fotografii care arătau zone de instruire 
militară şi case conspirative. Mesajul era destul de simplu: „Ei vin şi 
după voi, nu doar după noi” 

Este posibil ca Musharraf să fi crezut descrierea pe care am 
făcut-o amenințării fizice. Este greu de spus. Însă era un bărbat 
curajos, care supravieţuise multor tentative de asasinat, iar în clipa 
aceea principala lui problemă era lupta pentru supraviețuirea 
politică în Islamabad. În ciuda unor vorbe goale despre nave de 
luptă şi alte forme de putere de foc masivă rostite în timpul întâlnirii 
noastre, pakistanezii nu aveau să intre în zonele tribale. Lupta 
politică din Islamabad şi zonele populate le ocupa tot timpul. 

Zborul spre casă a durat mult — şi nu doar simbolic. A fost mai 
lung decât ar fi trebuit, deoarece pakistanezii n-au vrut să alimen- 
teze avionul care se întorsese după noi şi a trebuit să zburăm la 
Bagram, în Afganistan, pentru a face plinul. Echipajul uitase cardul 
de credit guvernamental — nu poţi născoci asemenea lucruri — şi 
pakistanezii n-au vrut să cedeze deloc. Încă o dovadă că erau cu 
adevărat aliatul din iad. 

După revenirea acasă ne-am concentrat asupra dezvoltării 
reţelei al-Qaeda în zonele tribale, mai ales în Waziristan. Nu era ca 
Afganistanul dinainte de 11 septembrie, dar era destul de rău. 
Continuam să avem informaţii de calitate, atât HUMINT, cât şi 
SIGINT. Erau dintre cele pe baza cărora se putea acționa, însă aliatul 
nostru nu dorea şi nu putea să acționeze, ba chiar dorea într-o 
măsură şi mai mică să dezlege mâinile americanilor. 


388 PE MUCHIE DE CUŢIT 


După câteva luni m-am întors în Asia de Sud, în primăvara 
anului 2008, efectuând escalele obişnuite, dar zăbovind mai mult 
ca de obicei în Afganistan. Am ajuns să vizitezunele dintre locurile 
unde, din motive de securitate, era mai bine să mergi noaptea şi am 
ajuns de asemenea, doar pentru scurt timp, la staţia din Kabul. Şeful 
stației, un veteran cu numeroase detaşări în zone de război, s-a 
asigurat că dispun de timp suficient cu agenţii lui, neoficial, în 
gălăgiosul „Talibar” din subsolul lor şi doar cu puțin mai formal în 
birourile staţiei. 

Frustrarea era palpabilă. Pierdeam teren din cauza refugiilor 
sigure ale talibanilor şi al-Qaeda în Pakistan şi de-a lungul graniţei. 
Nu ne ajuta cu nimic ceea ce exista din statul Pakistan în lungul 
Liniei Durand, care separa Afganistanul de Pakistan. În cele mai 
multe nopţi, unități de grăniceri şi poliția de frontieră ignorau 
mişcările inamicului; uneori îl ajutau şi-l instigau. 

Am purtat o discuţie îndelungată cu Yolanda, agentul-şef care 
se ocupa de coordonarea țintelor, o tânără energică, cu păr lung şi 
castaniu, pe care cei din stația din Kabul o porecliseră „Îngerul 
Morţii”. Avea o mulțime de rapoarte de informaţii, dar de multe ori 
nu putea acţiona în baza lor şi dădea cu vehemență glas frustrării 
colective. 

Prezumtivul nostru partener, ISI, continua să susțină căpetenii 
talibane, aşa cum era comandantul Nazir. Ei îi vedeau pe cei ca Nazir 
ca pe o protecţie strategică în competiţia lor mistuitoare cu India. 
Pentru noi, oameni ca el costau vieţi de americani, inclusiv un om 
al nostru din stația din Kabul. 

Pakistanezii erau foarte agitați. Odată cu finele anului 2008, 
guvernul lui Pervez Musharraf, în măsura în care se poate vorbi 
despre un guvern, se dezintegra. Alegerile generale din februarie 
au făcut ca Partidul Popular din Pakistan (PPP) al lui Benazir Bhutto 
să devină cel mai mare bloc din Parlament şi, începând cu luna 
august, o coaliție condusă de PPP a început procedura de acuzare a 
lui Musharraf. El a demisionat înainte de sfârşitul lunii şi în 
noiembrie s-a refugiat la Londra. 

Musharraf a fost înlocuit de Asif Ali Zardari, soţul lui Bhutto 
rămas văduv, propulsat de partid după asasinarea lui Benazir, 
întrucât se părea că partidul n-ar fi putut supravieţui unui conflict 

intestin dur privind un alt succesor. Anne Patterson, talentata şi 
dura noastră ambasadoare în Pakistan, a văzut încotro se îndreaptă 
situaţia şi s-a străduit din răsputeri să împingă Pakistanul spre 
democraţie şi în acelaşi timp să clădească o relaţie cu viitorul 
preşedinte. 

La una dintre vizitele pe care le-a întreprins, a luat un ofițer 
superior din CIA pentru a-i prezenta lui Zardari situația generală, 
istoricul, ce se întâmpla în prezent şi ce făceam noi. Dornic să 
păstreze sprijinul Statelor Unite şi având deja o mulțime de 
probleme, Zardari a fost de acord. El a avertizat că va trebui să fie 
critic în public şi a recunoscut că vor exista sectoare ale guvernului 
pe care să nu le poată controla realmente (adică ISI şi armata). 

Era adevărat, dar lăsând deoparte politica şi direcţiile de 
acțiune, schimburile la nivel profesional dintre CIA şi ISI pakistanez 
fuseseră de obicei imparţiale şi obiective. Agenţii ISI de nivel mediu 
păreau să înțeleagă ce făceau Statele Unite şi de ce. 

Însă ISI a acţionat frecvent ca un substantiv plural şi uneori 
apăreau probleme, cum a fost încercarea de a limita oamenii pe care 
CIA îi putea aduce în ţară. În mod clar, Statele Unite obțineau 
unele informaţii foarte bune, lucru care a nemulțumit, se pare, ISI. 
Ei puteau sau nu să aibă o idee clară despre felul cum obțineam 
informaţiile, dar apreciau în mod corect că ar fi fost mai greu s-o 
facem dacă aveam mai puţini oameni în regiune. De aceea ISI a 
început să se eschiveze, să pună sub semnul întrebării, să tărăgăneze 
şi finalmente să refuze solicitări de vize de intrare pentru agenţii pe 
care încercam să-i trimitem acolo. A fost meschin. A fost iritant. 
Şi tot n-a oprit ce făceam noi. 

De asemenea, am făcut lobby personal pe lângă Zardari. În sep- 
tembrie 2008, Steve Kappes şi cu mine am petrecut o zi la New York 
în timpul sesiunii Adunării Generale ONU. Un asemenea eve- 
niment multiplică haosul existent de obicei în Manhattan, aşa că 
Steve, eu şi bodyguarzii noştri am mers pe jos aproape toată ziua. 
A meritat însă. Ne aflam acolo pentru a-l cunoaşte pe noul pre- 
şedinte pakistanez. 

Zardari era plăcut, hiperactiv şi se spunea despre el că ar fi fost 
atât de corupt, încât pakistanezii îl porecliseră „domnul zece la sută” 
Ne-am întâlnit în apartamentul lui din hotelul Waldorf şi am 

consumat rapid timpul care ne fusese alocat. Zardari se grăbea la o 
întâlnire cu prim-ministrul Indiei, dar a insistat să-l aşteptăm până 
revenea. Aşa că am rămas, înconjurați de stafful noului preşedinte, 
care s-a străduit să ne facă să ne simţim ca acasă, oferindu-ne sucuri 
şi dulciuri din Asia de Sud. 

I-am prezentat lui Zardari aceeaşi relatare macro pe care i-o 
prezentaserăm lui Musharraf cu nouă luni în urmă. El n-a fost 
dezinteresat, însă era în mod clar un individ care prețuia mai mult 
relaţiile decât datele. Dorea pur şi simplu ca noi să stăm acolo şi să 
„relaționăm” 

Guvernul SUA avea totuşi nemulțumirea lui. „Surse” guverna- 
mentale pakistaneze căpătaseră obiceiul de a acuza în mod frecvent 
cauzarea unor prejudicii masive civililor inocenți din Asia de Sud. 
Poate că le satisfăcea o nevoie politică internă care nu era evidentă 
pentru noi, însă nu era adevărat. lar dacă țelul era de a pune 
presiune pe guvernul american pentru a înceta acţiunile noastre, 
l-am asigurat că aşa ceva n-ar fi avut succes. 

— Domnule preşedinte, am explicat, noi ştim adevărul şi, cu 
toată sinceritatea, credem că minciunile acestea vor înrăutăți până 
la urmă lucrurile pentru dumneavoastră. Ce aveţi de câştigat din 
susținerea acestei versiuni? 

Am început să întind materialele în fața lui Zardari, ca să-i 
explic „grija deosebită pe care guvernul american o are...” M-a 
întrerupt repede, m-a prins de braț şi a rostit cu un semisurâs: 

— Domnule general, eu nu sunt american. Mie nu-mi pasă de 
chestiile astea. 

Bănuiesc că era un fel de autorizare, totuşi nu una pe care noi 
s-o fi salutat ori de care să fi avut nevoie. Steve şi cu mine am plecat 
din Manhattan minunându-ne de personajul pe care tocmai îl 
întâlniserăm și am revenit la treburile noastre. 

Pakistanul a rămas mereu în atenţia noastră, iar după două luni 
ne-a pus din nou în dificultate în cel mai neplăcut mod cu putință. 

În ajun de Thanksgiving, tăiam ţelină pentru a umple curcanul 
de sărbători şi în acelaşi timp priveam ultimele ştiri de la magnificul 
Taj Mahal Palace Hotel din Mumbai, care ardea în flăcări, în timp 
ce teroriştii Lashkar-e-Taiba bântuiau pe străzi, omorând sau 
schilodind aproape 500 de persoane din centrul comercial al Indiei. 

Atentatul din Mumbai era îngrijorător din mai multe puncte 
de vedere. În primul rând era vorba despre costurile în vieți 
omeneşti: persoane nevinovate ciuruite în restaurantul unui hotel, 
într-o gară şi într-un centru evreiesc. Lor li se adăuga teama că 
fusese implicat partenerul nostru în lupta antiteroristă, ISI pakis- 
taneză. Şi, în cele din urmă, caracterul atacului în sine. Mai puțin de 
o duzină de fanatici cu telefoane mobile şi arme automate tocmai 
declanşaseră un atentat terorist cu efect strategic. Ce importanță 
avea el pentru viitoarele amenințări asupra teritoriului Statelor 
Unite? Dacă al-Qaeda învăţa o lecţie de aici? 

Mai exista şi o altă problemă, mai urgentă. Cum va reacționa 
India? Atrocitatea aceasta părea să aibă deja atât de multe 
amprente pakistaneze, încât un răspuns indian dur părea ine- 
vitabil. Iar apoi...? 

Deşi administraţia Statelor Unite se pregătea pentru tranziția 
prezidențială, diplomaţii americani au lucrat frenetic pentru 
dezamorsarea situaţiei. Un alt război în Asia de Sud ar fi fost ultimul 
lucru de care să aibă nevoie noul preşedinte. 

Am început să-mi sâcâi omologul pakistanez, acum Ahmed 
Shuja Pasha (fostul director general al Operaţiunilor Militare, 
principalul post operativ din armata pakistaneză), la telefon, pentru 
a discuta deschis cu noi despre atentat. Nu aveam nicio îndoială că 
fusese opera lui Lashkar-e-Taiba şi apăreau tot mai multe dovezi că 
pregătirea şi direcționarea atentatului avuseseră loc în Pakistan, 
unde organizaţia se bucura de protecţia şi sprijinul ISI. 

Pasha sosise în ISI de numai câteva săptămâni şi nu avea expe- 
riență anterioară în domeniul informaţiilor. ISI era o organizație 
foarte compartimentată, aşa că nu m-ar fi surprins dacă afla pentru 
prima dată multe dintre lucrurile pe care i le spuneam acum. 

De Crăciun, el a sosit în Statele Unite şi am petrecut aproape 
toată după-amiaza următoare în biroul meu. Pasha a lucrat cu 
multă grijă, bazându-se pe însemnări. Investigația lui dezvăluise 
că erau implicați foşti membri ISI împreună cu Lashkar-e-Taiba 
(ceea ce nu constituia o surpriză). Pasha a recunoscut că era 
posibil ca indivizii aceia nespecificați (şi încă în libertate) să fi 
fost angajaţi într-o instruire generală a atentatorilor, totuşi a fost 
vag în privința oricăror directive detaliate pe care atentatorii le 


392 PE MUCHIE DE CUŢIT 


primiseră in decursul atacului din Pakistan prin intermediul 
telefoanelor mobile. De asemenea, n-a recunoscut nici legături mai 
oficiale între Lashkar-e-Taiba şi ISI, cu toate că cea dintâi era o 
creaţie a serviciului secret pentru a contesta controlul indian asupra 
Kashmirului. Iar ISI nu părea să ştie multe despre recenta trecere a 
lui Lashkar-e-Taiba de la o grupare teroristă axată pe Kashmir spre 
o grupare teroristă cu ambiţii globale mai degrabă similare cu cele 
ale organizaţiei al-Qaeda, o migrare ce putea fi lesne urmărită prin 
activitatea pe internet a membrilor săi. 

Am optat să-i transmit lui Pasha suficiente informaţii cenzurate 
despre ce credeam noi că se întâmplă, pentru a încerca să-l determin 
să acționeze. Dacă el ştia ce ştiam noi... poate că am fi putut impul- 
siona o mişcare. 

Nu am avut prea mult succes. Mulţi pakistanezi vedeau 
Lashkar-e-Taiba (la fel ca rețeaua Haqqani şi talibani) ca pe un fel 
de rezervă strategică, nu un risc strategic şi un pericol regional aşa 
cum era de fapt. În trecut, tentativele Pakistanului de a limita 
Lashkar-e-Taiba fuseseră incomplete şi de scurtă durată. Situaţia s-a 
dovedit la fel şi acum. 

Oficialităţile serviciilor secrete pakistaneze au fost de acord că 
atentatul din Mumbai fusese într-adevăr o tragedie, însă nu aveau 
nicio legătură cu el şi realmente nu puteau afla multe. 

Slavă Cerului că India a dovedit o reţinere remarcabilă! 

Şi slavă Cerului că doi preşedinţi succesivi au decis să acționeze 
unilateral când o ceruse securitatea Americii! 


NOUĂSPREZECE 


TRANZIȚIE 


CIA, NOIEMBRIE 2008-FEBRUARIE 2009 


Crea că consensul din cadrul comunității serviciilor secrete 
era că alegerea lui John McCain va afecta mai mult producerea 
informațiilor de către Statele Unite decât alegerea lui Barack 
Obama. 

Senatorul McCain era un personaj cunoscut. Patriot. Eroic. Plin 
de forță. Emoţional. Odată a ieşit furios dintr-o şedinţă pe care 
o aveam la Capitoliu cu republicanii din Senat, acuzându-mă că-mi 
acopeream fundul în timp ce le dezveleam pe ale lor (cuvintele îi 
aparţin). Ulterior a revenit la şedinţă şi şi-a cerut scuze. 

Barack Obama era o necunoscută. În primăvara anului 2008 
trebuia să ne întâlnim la inițiativa lui, în scopuri ce nu-mi sunt 
clare nici până azi. A întârziat însă la remarcabila comemorare a 
lui Tim Russert în Kennedy Center şi mi-a telefonat personal 
pentru a anula întrevederea, promițându-mi că ne vom vedea în 
curând. În mod previzibil, campania l-a acaparat şi întâlnirea 
promisă n-a mai avut loc niciodată. 

În CIA existau persoane care priveau cu îngrijorare apropiatele 
alegeri, temându-se că un nou preşedinte va încerca să-i urmărească 
în justiție pe agenţii implicaţi în predare, detenţie şi interogare. 
Într-adevăr, ambii candidați exprimaseră opinii negative față de pro- 
grame, iar Eric Holder promisese în mod explicit o evaluare în timpul 
campaniei pentru senatorul Obama. 

Un jurist de frunte din CIA m-a abordat cu recomandarea unei 
amnistii prezidenţiale anticipate pentru toți cei implicați. Ca să fiu 
clar, el nu le imputa nimic colegilor agenţi, ci pur şi simplu se 
temea de anchete şi litigii motivate politic, care ar fi afectat vieți şi 
ar fi distrus economii personale. Ţinând seama de acţiunile lui 
Holder după ce a ajuns în funcţie, se poate spune că a fost extrem 
de vizionar. 

Am fost de acord cu încercarea lui, dar era o cale presărată de 
dificultăți. Începuse deja ancheta despre distrugerea videocasetelor. 
Mă îndoiam că preşedintele se va gândi măcar o clipă la amnistie, iar 
cererea noastră putea fi interpretată de unii ca o recunoaştere a 
vinovăției. Ar fi zădărnicit de asemenea eforturile în care ne anga- 
jaserăm pentru a convinge o nouă administraţie că programele 
acestea trebuiau să continue. 

Am dorit o a doua opinie, aşa că, după terminarea unei şedinţe 
din Camera de Criză, l-am abordat pe Fred Fielding, consilierul 
Casei Albe, şi i-am explicat pe scurt cu ce mă confruntam. Mă 
împrietenisem cu Fred la scurt timp după sosirea lui la începutul 
anului 2007. Avea un stil şiret, de unchiaş, prietenos şi liniştitor. Nu 
exista un barometru mai bun privind înțelepciunea politică şi legală 
de a înainta materialul respectiv şi, după o conversaţie scurtă, mi-a 
fost clar că nu era defel entuziast. Deşi n-o ştiam la momentul acela, 
Fred se opunea de asemenea amnistierii lui Scooter Libby, fostul şef 
de cabinet al vicepreşedintelui. 

Am abandonat subiectul. Nu era nevoie să-l punem pe pre- 
şedinte într-o situație imposibilă. Şi nici să ne comportăm de parcă 
am fi avut nevoie de amnistie. În anii ce au urmat am analizat însă 
frecvent decizia aceea, când Eric Holder a încercat într-adevăr să-i 
atace pe agenţii CIA. 

În seara alegerilor aveam echipe în Phoenix şi Chicago. Cu ex- 
cepția unei repetări a lungii numărători care avusese loc cu opt ani 
în urmă în Florida, cineva urma să primească informarea de 
securitate zilnică prezidenţială a doua zi dimineață. La începutul 
serii a devenit clar că acel cineva era Barack Obama. 

Procesul ar fi fost acelaşi indiferent de câştigător. Ca tot restul 
guvernului, aveam să ne străduim să căpătăm acces la preşedintele 
ales şi apoi să creăm cât mai multe momente de felul „să fiu al 
naibii!”, aşa cum le porecliserăm. 

Asta nu implica deloc lipsă de respect. Ba chiar ideea era de a-l 
proteja pe preşedintele ales. Era vorba despre cei care fuseseră în 
preajmă înainte de alegeri şi care aveau să fie în preajmă şi după 
următoarele alegeri, care spuneau cum vedeau ei lumea, nu prin 
lentilele retoricii de campanie, ale sondajelor de opinie sau ale lumii 

aşa cum doreai să fie. „Să fiu al naibii!” reflecta pur şi simplu de câte 
ori avuseseră ei succes, ca în: „Să fiu al naibii, mai bine nu spuneam 
asta în mitingul de campanie din Buffalo!” 

A trebuit să aştept până pe 9 decembrie ca să obțin acces direct 
la preşedintele ales şi la vicepreşedintele ales. Echipa care avea să se 
instaleze la Casa Albă îşi primea informările despre situații şi 
amenințări de la DNI, care era, potrivit legii, consilierul principal pe 
probleme de informaţii al preşedintelui. Eu trebuia să le vorbesc 
despre acţiunile sub acoperire, care rămâneau în jurisdicția CIA. 

În mod evident, până la data aceea din decembrie mai era destul 
şi imediat după ce am ajuns în Chicago mi s-a spus că întrevederea 
noastră putea fi în pericol. Când am intrat în recepţia semiîn- 
tunecată a hotelului din centru (sosiserăm foarte târziu, pentru a 
trece cât mai neobservaţi), şeful bodyguarzilor mei mi-a şoptit că 
aveam o problemă. Locul fusese schimbat; sala sigură a FBI-ului din 
Federal Building nu mai era disponibilă, dar se rezervase o sală mai 
mică la altă adresă. 

— De ce? am întrebat uşor exasperat. 

Şeful bodyguarzilor s-a aplecat spre mine şi mi-a şoptit la 
ureche: 

— Pentru că FBI-ul îl arestează pe guvernator mâine dimineață. 

A doua zi, la noua adresă, când l-am văzut prima dată pe 
preşedintele ales, el îşi repeta încetişor: 

— Guvernatorul încerca să-mi vândă locul. Guvernatorul 
încerca să-mi vândă locul. 

Sala era strâmtă. Noi stăteam la o masă îngustă, vizavi de 
preşedintele ales, vicepreşedintele ales, viitorul şef de cabinet Rahm 
Emanuel, consilierul pe probleme de securitate națională desemnat 
Jim Jones, consilierul pe probleme de securitate națională al vice- 
preşedintelui Tony Blinken şi Mark Lippert, rezervist din Forţele 
Navale care făcuse parte din campanie încă dinainte de lowa. 

Am întins o hartă globală între preşedintele ales şi. mine. 
Adnotările de pe ea evidenţiau toate acțiunile sub acoperire aflate în 
desfăşurare, unele concentrate geografic, altele organizate după 
probleme globale. 

— Domnule preşedinte ales, am început eu. 

(Da, ştiu, este un termen greoi, dar prescurtarea „preşedinte” 
este incorectă constituţional, iar revenirea la „senator” ignoră o 
importantă realitate constituțională — el fusese ales preşedinte.) 

— Domnule preşedinte ales, vă voi informa despre toate 
acțiunile sub acoperire aflate în desfăşurare. Toate au fost auto- 
rizate de preşedinte, însă autorizaţia provine din partea funcției 
— nu a persoanei — preşedintelui, aşa că, în absența oricărei acţiuni 
din partea dumneavoastră, vor continua în după-amiaza zilei de 
20 ianuarie [Ziua Inaugurării]. 

Am explicat după aceea tot ce făceam. Preşedintele ales a fost 
concentrat, absorbind informaţiile fără vreo reacţie vizibilă. 
Vicepreşedintele ales era guraliv ca de obicei, aşa că una dintre 
problemele mele a fost să-i aduc pe ambii la sfârşitul fiecărei pagini 
cam în acelaşi timp. 

Preşedintele ales devenea mai animat când discutam despre 
proliferare. Dorea să ştie diviziunea muncii noastre şi în mod 
specific cât de mult ne concentram asupra Iranului. A acceptat fără 
comentarii estimarea mea de 80%. 

Am vorbit şi despre creşterea numărului de asasinate cu țintă 
de-a lungul graniţei afgano-pakistaneze în a doua jumătate a anului 
2008 şi despre faptul că rezultatele lor depăşeau în prezent capa- 
citatea al-Qaeda de a înlocui personal-cheie. 

Am păstrat pentru final partea controversată: predările, deten- 
ţiile şi interogările. 

Am început cu predările: transferul extrajudiciar al unui individ 
către o parte terță. Am explicat în linii mari că am făcut predări în 
cei opt ani anteriori, că ele nu reprezentau o invenţie a adminis- 
trației Bush şi am specificat care ne erau responsabilitățile morale şi 
legale față de deţinuţi, chiar şi în locurile noi unde se aflau. 

— Haideţi, domnule general, m-a întrerupt brusc vicepreşe- 
dintele ales, i-aţi trimis în locurile acelea ca să-i torturați în vederea 
obţinerii de informaţii. 

Preşedintele ales era atent, dar tăcut (aşa cum a fost în mare 
parte a informării), când am răspuns: 

— Domnule vicepreşedinte ales, aceasta este o afirmaţie pur şi 
simplu neadevărată. lar acum, după ce v-am spus-o, aş vrea să 
încetați s-o mai repetați. 

Este păcat să nu profiți de o oportunitate. 

Când am ajuns la detenții şi interogări, preşedintele ales 
a preluat controlul discuţiei. Aproape imediat după ce începusem, 
m-a oprit şi m-a întrebat: 

— Care sunt tehnicile? 

L-am rugat pe David Shedd, şeful de cabinet al DNI-ului, să 
vină lângă mine şi am demonstrat asupra lui cele două prinderi şi 
cele două pălmuiri pe care le permiteam. După ce ne-am aşezat, am 
adăugat că manipulam de asemenea somnul şi dieta deținuților şi 
am oferit o idee despre limitele şi împuternicirile noastre acolo. 

Cred că preşedintele ales a fost dezamăgit, pentru că răspunsul 
lui imediat a fost: 

— Care au fost celelalte tehnici? 

I le-am enumerat, iar el a spus că va trebui să iau legătura cu 
Greg Craig, care urma să fie consilierul lui la Casa Albă, pentru a 
pune la punct o cale de continuare. 

Pe drumul de întoarcere din Chicago tot nu aveam nicio idee 
despre viitorul meu personal, cu excepția unui comentariu vag al lui 
Denis McDonough (consilier apropiat al preşedintelui, care ulterior 
a jucat pentru el diverse roluri de încredere) că voi fi „căutat” de 
echipa de tranziţie. Până atunci nu mai existase niciodată o 
tranziție prezidenţială sub un DNI. De obicei, DCI-ul, care era 
şeful comunităţii serviciilor secrete şi în acelaşi timp directorul 
CIA, era schimbat odată cu noua administraţie (George Tenet a 
fost o excepţie la venirea lui George W. Bush), dar acum DNI-ul 
conducea comunitatea, iar eu nu eram „decât” directorul CIA. 
Eram decis să nu îmi autoidentific funcția ca una politică (nici nu 
era), aşa încât n-am făcut nimic pentru a sugera că mă gândeam 
că trebuia să plec. 

Preşedintele ales gândea însă altceva, iar la începutul lunii 
ianuarie numele lui Leon Panetta a început să apară neoficial ca 
înlocuitor al meu. Adjunctul meu Steve Kappes i-a telefonat lui John 
Brennan (şeful echipei tranzitorii de informaţii) şi l-a întrebat dacă 
va sta cineva vreodată de vorbă cu mine. În aceeași seară, 
preşedintele ales m-a sunat acasă, m-a anunţat că-şi baza alegerea pe 
nevoia de a întoarce pagina (şi de a nu privi în urmă) şi m-a rugat 

să rămân în funcție până la confirmarea lui Leon. Am acceptat 
imediat. Puteam utiliza acel răstimp deoarece nu începusem niciun 
fel de planuri reale pentru tranziţie. 

A fost o greşeală că nu mă pregătisem mai bine. Adoptam 
poziţia principială de a mă comporta ca şi cum funcţia de director 
CIA era apolitică, dar nu era deloc practic. lar recomandarea făcută 
de preşedintele Bush succesorului său de a mă menține în funcţie 
probabil că îmi făcuse mai mult un deserviciu. Urma să fiu schimbat 
şi ar fi trebuit să-mi fi dat seama de asta. La urma urmelor, activi- 
tatea de informaţii înseamnă în egală măsură şi o analiză de calitate. 

Dar dacă pentru mine tranziţia a fost neplăcută, pentru John 
Brennan, care-l consiliase pe Obama în timpul campaniei şi care era 
acum şeful echipei tranzitorii de informaţii, a fost mult mai grea. 
Echipa lui era formată majoritar din veterani ai informaţiilor pe care 
îi cunoşteam şi-i respectam, iar abordarea lor apolitică era o 
completare perfectă la directiva pe care ne-o adresase preşedintele 
Bush de a desfăşura o predare de funcţii profesională. John a 
mărturisit că una dintre directivele lor fusese de a nu ajunge pe 
prima pagină a ziarelor, ceea ce era perfect pentru noi. 

Deşi ne spusese că niciun membru al echipei de tranziție nu va 
fi păstrat în posturi viitoare, John dorea în mod clar să vină în locul 
meu ca director al CIA. Blogosfera a explodat însă în fața acestei 
idei, condusă de Andrew Sullivan (consecvent anti-Bush) şi Glenn 
Greenwald (care era în principiu anti-oricine) şi puternic susținută 
de avocatul drepturilor omului Scott Horton. Ei au atras atenţia 
asupra rolurilor jucate de John sub George Tenet (şef de cabinet, 
director executiv, şef al Centrului Integrat pentru Amenințarea 
Teroristă), când detenţiile erau considerate descalificante. De ase- 
menea, ei au dezgropat declaraţii de nici un an în care John afirma 
că interogatoriile salvaseră vieţi şi că predările reprezentau un 
instrument esenţial. 

Puțin după Thanksgiving, John a trimis la Washington Post o 
scrisoare în care anunța că se retrăgea de la orice nominalizări 
pentru o funcție cu care viitoarea administraţie nu-l asociase 
niciodată public. El a profitat de asemenea de oportunitatea de a se 
distanța personal de politicile şi practicile anterioare ale Casei Albe. 

Totul s-a desfăşurat public şi a lăsat o impresie destul de urâtă. 
Când John m-a vizitat a doua zi cu Jami Miscik (fostul şef al 
departamentului de analiză din CIA), pentru aspecte de rutină ale 
tranziției, am încercat să destind puţin atmosfera. Când i-am 
întâmpinat în secretariat, mi-am îngăduit să spun: 

— Deci s-a cam terminat cu discreția. 

După ce ne-am aşezat, m-am întors direct spre John şi i-am 
împărtăşit sentimentele: 

— Îmi pare rău, John, ştiu ce simți. 

Referirea era la tratamentul incorect din partea presei. 

John a tăcut o clipă, după care a răspuns încordat: 

Cu tot respectul, Mike, habar n-ai! 

În conversaţie a urmat o pauză. Miscik privea drept înainte. 
Am încercat să-mi păstrez calmul, numărând până la zece. „Du-te 
naibii, John (unu), Du-te naibii, John (doi), Du-te naibii, John 
(trei)...” şi aşa mai departe până la zece. După aceea am continuat 
şedinţa, ca şi cum nu s-ar fi întâmplat nimic. 

(În cele din urmă, John a devenit director în 2014, iar perioada 
anterioară petrecută de el în Agenţie a continuat într-adevăr să fie 
o problemă când a apărat bărbăteşte CIA de acuzaţii murdare.) 

Iar cazul lui n-a fost izolat. Pe lângă neplăcerea personală, exista 
o problemă de politică serioasă. O structură a personalului în care 
Greenwald, Sullivan, Horton şi alții ca ei îi verificau realmente pe 
oficialii de vârf ai administraţiei nu putea să aducă nimic bun. 

O victimă ulterioară vizibilă a fost Phil Mudd, nominalizat ca 
subsecretar al Departamentului Securităţii Interne pentru Infor- 
maţii şi Analiză. Phil era un profesionist desăvârşit, un analist CIA 
de carieră cu realizări superbe şi experienţă vastă în antiterorism. 
Pe când eram prim-adjunct al directorului Serviciilor Naţionale de 
Informaţii, l-am presat să-şi părăsească zona de confort din CIA şi 
să accepte un post provocator ca director adjunct al nou-înființatei 
Direcţii de Securitate Naţională a FBI. Sarcina lui Phil acolo a fost 
de a extinde activitatea biroului şi de a da analizelor FBI, bazate pe 
medicină legală şi axate pe aplicarea legii, o adevărată funcție 
informaţională: predictivă, perturbatoare şi acționând în intervalul 
dintre cazuri. 


400 PE MUCHIE DE CUŢIT 


N-a fost uşor, dar Phil a progresat. A câştigat respectul între- 
gului FBI şi şi-a înscris personalul în curentul principal al comu- 
nității serviciilor secrete. Cu timpul, a căpătat experienţă şi a fost 
acceptat de factorii de aplicare a legii de la toate nivelurile de 
guvernare. Un profesionist al informaţiilor naționale cu acreditări 
printre poliţişti, Phil Mudd era croit pentru funcția din Departa- 
mentul pentru Securitate Internă, care era interfața-cheie dintre 
forțele şi resursele naţionale şi nevoile apărătorilor statali, tribali şi 
locali şi ale forțelor de intervenţie rapidă. 

N-a fost să fie aşa. Blogosfera începuse deja să clocotească despre 
caracterul lui inadecvat pentru funcţie. Care era păcatul lui Phil? 
Fusese director adjunct al Centrului pentru Combaterea Teroris- 
mului din CIA şi analist-şef la apogeul contraatacului Agenţiei 
împotriva rețelei al-Qaeda. 

În vizitele făcute de Mudd consilierilor şi asistenţilor de la 
Capitoliu, i s-a spus că audierile se vor concentra asupra acestui 
aspect al trecutului său într-o măsură mai mare decât acreditările 
lui pentru viitorul post. Calm (şi înțelept), Phil a refuzat. Nu inten- 
ţiona să cadă la mijloc şi să fie obligat să răspundă cum definea 
tortura şi dacă era de acord cu descrierea preşedintelui Obama care 
susținea că fusese o perioadă întunecată din istoria noastră, cu 
aserțiunea fostului vicepreşedinte că sute de vieţi fuseseră salvate, 
cu judecata preşedintelui Camerei Reprezentanților că ei „ne-au 
indus în eroare permanent” sau cu declaraţiile mele publice că 
programul CIA de interogatorii a produs informaţii valoroase. 
Dincolo de costurile de natură psihică pe care i le-ar fi impus o 
asemenea anchetă, Phil nu dorea pur şi simplu să hrănească fiara 
partizană şi să creeze şi mai multă confuzie pentru comunitatea pe 
care o iubea. În felul acesta, SUA au rămas fără omul cel mai calificat 
să ocupe poziția de director al informaţiilor în Departamentul 
pentru Securitatea Internă. 

Casa Albă a emis o scurtă declaraţie pro forma de regrete față de 
decizia lui Phil. Eu am scris un editorial despre absurditatea autodis- 
tructivă a situaţiei şi am sperat în tăcere că epurarea se va încheia în 
curând. 


Tranziţie 401 


Nominalizarea lui Leon Panetta a arcuit destule sprâncene. 
Democraţi de frunte din Comisia pentru Serviciile de Informaţii a 
Senatului au fost furioşi că n-au fost consultaţi în privinţa alegerii 
de către echipa noului preşedinte şi au fost în acelaşi timp 
uşor neliniştiţi de lipsa de experienţă a lui Leon în intelligence. 
Senatoarea Feinstein l-a testat discret pe adjunctul meu Steve 
Kappes despre interesul lui față de post. Acestea fiind spuse, 
confirmarea lui Leon n-a fost niciodată pusă la îndoială. 

Prima noastră întâlnire a avut loc la sediul echipei de tranziţie. 
Am intrat în şedinţă cu Steve Kappes şi i-am lăsat pe membrii-cheie 
ai echipei de conducere a CIA în camera vecină. Planul era simplu. 
Eu şi Steve aveam să-l informăm pe nominalizat timp de 15 minute, 
apoi ieşeam, pentru a-i îngădui lui Panetta să vorbească cu Steve 
despre păstrarea acestuia ca adjunct al său. După şedinţa aceea, avea 
să intre echipa de conducere, să se prezinte viitorului director şi să 
expună principalele puncte ale activităţii lor. 

Am întocmit o listă scurtă de subiecte pe care să le ating în 
sfertul meu de oră şi le-am notat pe o singură filă de notes. După 
ce l-am felicitat pentru nominalizare, i-am spus lui Panetta că 
după confirmare va fi comandantul combatant al Statelor Unite în 
războiul împotriva terorismului. El avea să ia genul de decizii 
operative asociate de obicei comandanților combatanți şi avea să 
le ia la orice oră din zi sau din noapte. I-am spus de asemenea că 
moştenea o echipă de conducere excelentă. 

M-am aplecat după aceea spre el şi, referindu-mă implicit la 
unele dintre comentariile lui pe când nu făcea parte din guvern, 
l-am sfătuit să nu folosească niciodată cuvintele „tortură” şi „CIA” 
în acelaşi paragraf. I-am explicat că tortura era un termen legal. 
Avea un înţeles explicit. Era o infracțiune. Asocierea ei cu Agenţia 
era incorectă şi ar fi pus în mişcare lucruri dificil, dacă nu imposibil, 
de controlat. Existau multe cuvinte disponibile dacă dorea să 
condamne vreo politică sau practică din trecut, dar acesta nu trebuia 
să facă parte dintre ele. A fost singurul moment dintr-o discuție 
călduroasă şi prietenoasă în care nu i-am putut descifra reacția. 

După câteva săptămâni, în timpul audierii sale pentru confir- 
mare în fața Comisiei pentru Serviciile de Informaţii a Senatului, 

Panetta a fost întrebat direct de senatorul Carl Levin dacă era sau 
nu de acord cu preşedintele şi procurorul general că simularea 
înecului — o tehnică despre care confirmasem anterior că fusese 
utilizată de Agenţie asupra a trei oameni — reprezenta tortură. 
El a replicat prompt: 

— Mi-am exprimat opinia că simularea înecului reprezintă 
tortură şi că este o tehnică greşită. 

Candidatul nominalizat era supus unei presiuni politice consi- 
derabile pentru a spune ceea ce tocmai spusese. Preşedintele adop- 
tase această poziție în campania sa, la fel şi conducerea democraților 
în Congres. Şi era inevitabil ca orice nominalizat pentru funcţia de 
procuror general în administraţia Obama să adopte în mod reflex 
poziţia respectivă în audierea sa de confirmare, aşa cum a făcut Eric 
Holder (fără să fi ştiut, desigur, detalii despre tehnica simulării 
înecului practicată de CIA şi cât de importantă fusese ea în obținerea 
de informaţii valoroase de la terorişti deţinuţi). Acelaşi lucru a fost 
valabil şi în cazul candidatului nominalizat pentru CIA. A fost totuşi 
dezamăgitor. 

Judecătorul Michael Mukasey se confruntase cu acelaşi tip de 
întrebări în timpul audierii sale pentru confirmarea în funcţia de 
procuror general în 2007. Senatorii democrați au fost furioşi că 
Mukasey refuzase să răspundă, dar el reflecta pur şi simplu reali- 
tatea, şi anume că întrebarea legală depindea de detalii şi nu putea 
fi decisă în mod abstract. Acest lucru era mai cu seamă adevărat 
după ce Congresul respinsese amendamentul senatorului Kennedy 
de a scoate în mod explicit în afara legii simularea înecului în Legea 
comisiilor militare din 2006. 

Aşa încât, răspunsul lui Panetta, ca şi al lui Holder înaintea sa, 
a fost mai degrabă politic decât legal, dar nu i-a mulțumit pe agenții 
CIA. Viitorul director tocmai afirmase că personalul pe care urma 
să-l moştenească participase în activități pe care el le considera 
infracționale. 

Anterior, Blair care fusese desemnat ca DNI (după o conversaţie 
telefonică cu mine similară celei pe care o purtasem cu Panetta) 
declinase să răspundă la aceeaşi întrebare şi le declarase aceloraşi 

senatori că ar fi fost stânjenitor pentru el să conducă un personal 
dacă l-ar fi acuzat în prealabil că săvârşise ilegalităţi. 

Spre meritul său, Panetta — în cel puţin patru ocazii din timpul 
audierii — a subliniat că agenţii CIA care operau în conformitate cu 
legile existente la momentul acela nu trebuiau să fie urmăriți în 
justiţie. 

Spre sfârşitul zilei, senatorul Wyden l-a întrebat pe Panetta 
dacă el credea că Statele Unite „predase” persoane către țări terţe în 
scopul torturii. Panetta a răspuns că asta era opinia lui. 

— Suspectez că aşa au stat lucrurile... că am predat persoane 
altor țări, ştiind că ele vor utiliza anumite tehnici. 

După ce a recunoscut că deţinea cunoştinţe limitate în privința 
subiectului, a concluzionat, spunând: 

— Toate indicaţiile par să fie că noi am utilizat această predare 
extraordinară în scopul respectiv. 

La fel ca o mare parte din personalul CIA, am vizionat depoziţia 
lui Panetta pe C-SPAN. Predaţi „în scopul torturii” nu că ar fi 
existat deficienţe în felul în care am primit asigurări despre trata- 
mentul primit de ei sau că vreun partener ne înşelase încrederea — 
nu, îi predaserăm în scopul torturii. 

Am ridicat imediat receptorul telefonului securizat şi l-am 
sunat pe şeful Centrului de Combatere a Terorismului, un agent de 
teren cu multă experienţă, care studia Islamul la fel de sincer pe cât 
era de concis. 

— Urmăreşti audierea? l-am întrebat. 

— O, da. 

— Şi cum merge? 

— Deloc bine. 

— Am predat noi vreodată pe cineva unei ţări terțe în scopul 
torturii? 

— Niciodată. 

— Nu mă refer doar la mandatul tău. Oricând? 

— Niciodată. 

— Iar voi utilizaţi toate instrumentele care ne sunt disponibile 
pentru a vă asigura că un partener îşi respectă promisiunile? 

— Întotdeauna. 

— Mulţumesc. Am vrut să mă mai asigur o dată înainte de 
a face ceva. 

Senatul avusese multe legi de votat în ziua aceea şi audierea 
începuse târziu după-amiaza. Preşedinta Feinstein a trebuit să 
suspende şedinţa şi s-a convenit reluarea ei a doua zi dimineață. Asta 
ne oferea o şansă de a încerca să corectăm depoziţia, care era nocivă 
şi în acelaşi timp incorectă. 

Am încins telefoanele cu intermediarii echipei de tranziţie din 
jurul candidatului. Conversaţia a fost simplă. Retrageţi mâine dimi- 
neață declarația „predări în scopul torturii”, sau actualul director 
CIA va declara în mod public că viitorul director a fost dezinformat. 

Echipa de tranziţie apreciase că ziua se desfăşurase bine, aşa că 
sunt convins că protestul nostru n-a fost tocmai salutat. Totuşi, 
câțiva membri ai ei au recunoscut că exprimarea „predări în scopul 
torturii” fusese cel puţin nefericită şi nu doreau ca o dispută publică 
să strice realizările zilei. 

În dimineața următoare, în şedinţa „suplimentară” dictată de 
programul încărcat al Senatului din ziua anterioară, viitorul director 
nu a acceptat propunerea preşedintei Feinstein de a completa sau 
clarifica declaraţiile de ieri. Însă ulterior, răspunzând la întrebări 
incisive ale senatorului Bond, el a recunoscut totuşi că predările în 
scopul torturii „nu au reprezentat politica Statelor Unite” şi că dorea 
„să retracteze declaraţia respectivă” făcută cu o zi în urmă. Poziţia 
aceea pragmatică a dezamorsat practic situaţia. 

Leon a învățat repede. Cu cât primea mai multe informaţii de 
la CIA, cu atât renunța la mai multe opinii pe care şi le formase din 
relatări populare în perioada când nu făcuse parte din guvern. 
A devenit un apărător îndârjit al Agenţiei, atât în fața Casei Albe, 
cât şi a Capitoliului. A fost un apărător mai bun decât aş fi fost eu 
în fața Capitoliului, ținând seama de faptul că era membru al 
partidului aflat la guvernare şi că avea experienţă personală şi 
cunoştinţe în instituţie. 

De asemenea, avea harul de politician în relaţiile cu oamenii. 
Am apreciat asta. În toiul tuturor evenimentelor de mai sus, el mi-a 

lăsat un mesaj pe robotul telefonic de acasă, urând favoriților mei 
Steelers succes în apropiatul Super Bowl. 

Până la întâlnirea cu Greg Craig pe care mi-o promisese 
preşedintele ales mai era o lună, dar pe 9 ianuarie, Craig, fost senator 
de Oklahoma (şi mentor al lui George Tenet), David Boren şi alţi 
membri ai echipei de tranziție ne-au acordat o dimineață întreagă 
la Langley pentru a ne explica poziţia despre detenţii şi interogări. 

Ne-am reunit în sala de conferinţe a directorului de la etajul 
şase, cu echipa de tranziţie de o parte a mesei, iar stafful antitero al 
Agenţiei şi cu mine de partea cealaltă; pe scaunele din spatele nostru 
se aflau specialişti CLA în domeniul respectiv. 

Petrecusem mult timp pregătindu-mă pentru întâlnire, dar 
înainte de a începe i-am spus lui Greg că dacă totul nu era decât 
de formă, atunci preferam să nu irosim timpul lui şi al echipei lui. 
M-a asigurat că nu era vorba despre aşa ceva. 

— Perfect. Ei bine, obiectivul nostru este de a vă face să înţe- 
legeţi cu ce ne ocupăm realmente aici şi cu ce ne-am ocupat, spre 
deosebire de legendele urbane care circulă şi în baza cărora se emit 
judecăţi şi se țin discursuri. 

Nu ne aflam acolo ca să apărăm tortura, ci ca să apărăm acest 
program. 

Am reprodus o parte din comentariile făcute de senatori critici 
şi apoi m-am întrebat cu glas tare de ce oare, dacă ei erau atât de 
siguri în privința poziţiei lor, credeau că trebuiau să caracterizeze 
greşit acțiunile noastre. 

După care am continuat: 

— Cât despre modificările aduse programului, suntem de 
părere că ceea ce credeţi voi că ar trebui să faceţi a fost rezolvat de 
noi de fapt încă din 2006. 

Ştiam că unul dintre principalii factori motivaţionali ale admi- 
nistrației era de a ne „înțelege bine” cu aliaţii noştri, aşa că am atras 
atenția că aproximativ 90% din informaţiile primite de la deținuți 
fuseseră împărtăşite cu aliații, că noi puseserăm deţinuţilor sute de 
întrebări bazate pe interogatorii ale aliaților şi că de asemenea 
împărtăşiserăm cu ei sute de produse finisate de informaţii, ce inclu- 
deau date primite de la deținuți. 

Am subliniat de asemenea că, în ciuda acuzațiilor fără aco- 
perire, Congresul beneficiase în 2006 de oportunitatea de a închide 
programul, dar n-o făcuse”. 

Am reamintit de câte ori CIA se adresase Departamentului de 
Justiţie de-a lungul programului şi faptul că Justiţia susținuse 
Agenţia, nu doar în infamul şi exageratul „memorandum Bybee” de 
la începutul programului, ci şi în cazul opiniilor ulterioare, mai 
limitate. 

Aveam multe detalii. În fața mea erau 22 de pagini despre cifre, 
tehnici, rapoarte şi informaţii, dar argumentul central era simplu: 
„Aveţi grijă. Nu renunţaţi în mod arbitrar la ceva de care s-ar putea 
să aveţi nevoie într-o bună zi.” 

Ulterior, senatorul Boren a declarat pentru Washington Post 
că a simţit după şedinţă că trebuia să facă un duş. N-a declarat însă 
şi că la un moment dat al discuţiilor — ca răspuns la argumentul 
nostru „nu-l retrageţi de pe masă” — el ne-a spus că într-o viitoare 
circumstanţă in extremis preşedintele ne putea ordona să facem 
ceva, iar noi o vom face bazându-ne exclusiv pe autorizaţia lui. 

— Uau, am replicat eu. Nici chiar pe David Addington cu teoria 
lui despre executivul unitar nu l-am auzit spunând aşa ceva. Ştiu că 
va trebui să vă faceți griji în privinţa asta doar pentru următoarele 
două săptămâni, dar o puteţi da uitării. Eu n-o s-o susțin. 

În clipa aceea, şeful Centrului pentru Combaterea Terorismului 
care se afla în dreapta mea a completat: 

— Iar eu n-o s-o ordon. 

În tăcerea stânjenitoare care a urmat, un glas de pe un rând din 
spate a rostit apăsat: 

— Şi indiferent ce ar spune tipii ăştia doi, noi n-o vom executa. 

Într-un final, un membru al staffului meu personal a spus, fără 
a-şi putea stăpâni iritarea, că el crezuse că teoria aceea fusese era- 
dicată în anii 1970. 


53 Ca să fiu sincer, Legea privind autorizarea informațiilor din 2008ar 
fi restricționat toate agenţiile guvernamentale americane la tehnicile de 
interogare din Manualul de teren al Armatei SUA, dar legea a fost respinsă 
de preşedintele Bush (n.aut.). 

Că tot vorbeam de nevoia de a face un duș... 

Desigur, întrunirea a fost în realitate de formă. Echipa de 
tranziție a Departamentului de Justiţie redacta deja un ordin 
executiv pentru închiderea închisorilor secrete ale CIA şi limitarea 
oricăror interogatorii americane la tehnicile enumerate în Manualul 
de teren al Armatei SUA. În faţa unei mulțimi de generali ieşiţi la 
pensie, preşedintele a semnat ordinul executiv alături de altul prin 
care accepta închiderea centrului de detenţie de la Guantánamo la 
două zile după ceremonia inaugurării sale la Casa Albă. 

În dimineaţa aceea, înainte ca preşedintele să semneze ordinul 
executiv, mi-am încercat o dată norocul cu Craig, deşi nu primisem 
în mod oficial ciorna ordinului executiv. 

— Greg, am început eu, deşi nu m-ai întrebat, vreau să-ţi spun 
că aşa ceva este în conflict oficial cu CIA. 

— Ne-am gândit la asta, Mike. 

— Şi aţi fi putut obţine la loc o mare parte din ceea ce avem 
nevoie dacă aţi fi adăugat doar „exceptând cazul în care preşedintele 
autorizează altceva” la paragraful care ne limitează la Manualul de 
teren al Armatei SUA. Mai mult decât de orice tehnică specifică, 
avem nevoie să sădim în mintea deținuților ambiguitate şi îndoială. 

Greg m-a asigurat că va „ţine seama de sfatul acela” 

Mai târziu în decursul aceleiaşi zile, ordinul executiv a fost 
publicat fără amendamentul meu. Indiferent de părerile noastre 
diferite în privinţa detaliilor, preşedintele dăduse CIA ceea ce avea 
nevoie şi agenţilor ceea ce le datora: o călăuzire clară. Am expediat 
mesajul pe care-l avusesem deja pregătit către întregul personal. 


Peisajul legal şi politic în care Agenţia şi-a desfăşurat activi- 
tatea în războiul global împotriva terorii s-a schimbat în trecut şi 
ne-am adaptat în mod consecvent şi scrupulos eforturile pentru 
a reflecta aceste schimbări. Acest ordin executiv nu diferă prin 
nimic. Îl vom citi cu atenție şi vom emite directivele cuvenite 
pentru a ne asigura că vom continua să acționăm în consonanță 
cu legea şi cu direcţia politicii. Voi, femeile şi bărbaţii din CIA, veti 
utiliza în cel mai bun mod posibil spațiul de manevră pe care ni 


408 _PE MUCHIE DE CUȚIT 
l-a acordat republica. Am toată încrederea în capacitatea voastră 
durabilă de a o face, onorând, ca întotdeauna, legile şi valorile 
democraţiei pe care o servim cu credință. 


N-am putut rezista să nu adaug şi un comentariu. 


Când guvernul nostru îşi schimbă legile sau politica, vom 
urma direcția aceea fără excepție, ocolişuri sau interpretări 
personale. 


Probabil că mesajul acesta a fost perceput în exteriorul 
guvernului ca un alt avertisment adresat personalului de a nu testa 
noile limite. Ştiam însă mai bine cum stăteau lucrurile. Fraza aceea 
se adresa noii administrații. Voi aţi dorit-o. Acum va trebui să trăiţi 
cu ea. Nu mai există portițe. Nici măcar nu vă mai obosiţi să strigaţi. 

Cineva m-a întrebat dacă acum vom instrui agenţi CIA în 
tehnicile autorizate de Manualul de teren al Armatei SUA. Am 
răspuns că, dacă va fi nevoie de oameni instruiți după Manualul de 
teren al Armatei SUA, atunci îi puteam îndruma la sediul altei 
organizaţii, unde erau literalmente instruite mii de persoane. CIA va 
asigura în continuare specialişti în diverse subiecte, însă noi am 
efectuat detenţii şi interogatorii deoarece am avut autorizații 
speciale. Acum nu mai aveam. leşiserăm din activitatea aceea. 

În privința predărilor, deplasările extrajudiciare ale subiec- 
ţilor dintr-un punct în altul, am avut mai mult noroc cu echipa 
tranzitorie. John Rizzo, consilierul general interimar al CIA, 
a examinat ciorna ordinului executiv despre detenţii, care ne 
fusese transmisă foarte târziu, şi a observat rapid că formulările 
erau atât de cuprinzătoare, încât ne-ar fi scos şi din această acti- 
vitate. Panicat, i-a telefonat lui Greg Craig pentru a-l întreba dacă 
aceasta era intenţia. 

— Nici vorbă, a răspuns Greg. 

Explicaserăm viitoarei conduceri CIA că nu puteam nici să 
cerem altei țări, nici s-o susţinem, să facă ceva care se afla în afara 
autorităţii noastre legale. N-a fost greu să sugerăm mai multe 
scenarii în care ei ar fi dorit ca alţii să reţină în mod discret (chiar 
sub acoperire) indivizi pe care să-i transfere unor terți. Închipuiți-vă 
un fabricant de bombe care pleacă din Afganistan spre Yemen, 

trecând prin Golful Persic, sau un finanţator al terorismului care 
tranzitează Emiratele trecând pe la donatori arabi. 

În ziua următoare, când ordinul executiv a fost emis cu mare 
tam-tam, a fost inserată o precizare nouă care autoriza detenţiile „pe 
termen scurt şi tranzitoriu”. Altfel spus, era vorba despre predări — 
deşi termenul acela era evitat şi, bineînţeles, viitoarea administraţie 
vorbea mult despre garanţii împotriva torturilor sau tratamentelor 
crude, pentru a se deosebi de predecesorii ei care le practicaseră. 
Ne-am mulțumit să reînnoim un instrument valoros şi am tolerat 
afirmaţiile privind superioritatea morală. (Faptul că multe din miş- 
cările actuale de după 2009 par să fi fost în Cornul Africii sugerează 
dificultatea neîncetată de a lucra cu parteneri riscanți.) 

Iar predările n-au fost decât un singur exemplu de continuitate. 
În ciuda retoricii caustice, între cele două administrații a existat o 
constanță surprinzătoare în domeniul încărcat politic al antiteroris- 
mului. Multe centre secrete de detenţie ale CIA au fost închise, dar 
asasinarea țintelor a continuat, ba chiar a crescut într-o proporție 
spectaculoasă. Supravegherea electronică a continuat neabătut. 
Comisii militare au fost revitalizate. Administraţia a invocat curent 
privilegiul „secretelor de stat” în cazurile aduse în fața tribunalelor. 
Iar Statele Unite au continuat să se autodefinească beligerante 
într-un conflict global cu al-Qaeda şi afiliații ei. 

Se poate afirma că între primul şi al doilea mandat al preşedintelui 
Bush au existat mai multe modificări decât între cele două adminis- 
trații care s-au succedat la Casa Albă. Președintele Obama chiar a 
sugerat acest aspect într-o remarcă pierdută într-un interviu lung pe 
care i l-a acordat lui Peter Baker de la New York Times după primele 
şase luni la Casa Albă. 


Ar trebui să fac o deosebire între unii paşi ce au fost 
întreprinşi imediat după 11 septembrie şi locul în care se 
găseau Statele Unite când am preluat funcţia. Mă gândesc, de 
exemplu, la CIA şi la unele programe controversate ce au fost 
în centrul atenţiei. Au fost luate măsuri pentru corectarea 
anumitor politici şi proceduri după acei primi doi ani. Cred că 
amiralul [sic] Hayden şi Mike McConnell la DNI au fost 

funcţionari publici capabili, care au ţinut realmente seama de 
interesele de securitate ale Statelor Unite atunci când au 
acţionat şi cred că au ţinut seama de valorile şi idealurile 
americane. 


Am apreciat cu adevărat mulțumirile acelea publice (deşi ar fi 
putut fi mai generos față de administraţia pe care am servit-o eu şi 
Mike). În tot cazul, comentariul respectiv n-a avut niciun ecou în 
presă, iar preşedintele n-a mai revenit niciodată la tema aceea, 
preferând să accentueze retoric deosebirile dintre el şi predecesorul 
său (a se vedea mai ales capitolele 12 şi 20). 

Corespondentul David Sanger a obţinut acces la oficiali din 
administraţie şi şi-a intitulat în mod revelatoriu cartea Confront and 
Conceal, o expunere pătrunzătoare a politicii de securitate a admi- 
nistraţiei Obama. Un articol despre antiterorism, publicat în 2012 
de New York Times, s-a făcut ecoul acest idei când l-a descris pe 
Obama ca fiind „un realist care, spre deosebire de unii dintre 
susținătorii lui fervenţi, nu s-a lăsat niciodată purtat de propria lui 
retorică”. Potrivit ziarului Times, echipa de campanie a caracterizat 
toate astea ca pe o victorie a pragmatismului asupra ideologiei. 

De aici şi continuitatea între administrații, ca şi retorica elabo- 
rată pentru a o camufla cât mai mult. Şi, de asemenea, accentele 
puse ulterior pe comunitatea serviciilor secrete atunci când a sosit 
timpul pentru concilierea între afirmaţiile aparente şi faptele reale, 
demonstrată cel mai dramatic prin dezvăluirea programului NSA 
de metadate în 2013. 

Ceremonia oficială de inaugurare a impus o pauză în activitatea 
frenetică a echipei de tranziţie. În primul rând, securitatea eveni- 
mentului în sine trebuia să fie asigurată atât de echipa care pleca, cât 
şi de cea care sosea. Informaţiile specifice despre amenințări erau 
limitate, însă nu riscam nimic şi a trebuit să facem în aşa fel încât să 
nu lăsăm grijile de securitate ale celor vechi să limiteze în mod 
excesiv dorința celor noi pentru un spectacol cu adevărat popular 
pentru evenimentul istoric. 

Jeanine şi cu mine trebuia să decidem unde vom fi în Ziua Inau- 
gurării. Deoarece făceam încă parte din aparatul guvernamental, 

ni s-au oferit două locuri pe Mall pentru jurământul oficial depus 
de preşedintele Obama. Fuseserăm de asemenea invitați la baza 
Andrews a Forțelor Aeriene pentru a ne lua rămas-bun de la pre- 
şedintele Bush. 

Oamenii uită că Bill Clinton m-a numit în postul de la NSA. În 
2001, echipa lui Bush se instalase la Casa Albă şi noi ne acomodam 
cu acea echipă nouă. N-a fost foarte greu, cu o excepție. Cineva din 
noua echipă dorea să-i treacă în revistă şi să-i valideze pe toți 
membrii consiliilor noastre consultative. Deşi n-a fost declarat 
niciodată explicit, am suspectat că motivul îl constituia afilierea 
partinică. Componenţa acestor consilii este stabilită cu multă grijă 
(eu i-am selectat personal pe membrii consiliului meu) şi au 
suficient de lucru; nu există loc pentru posturi onorifice sau emerite. 
Eu căutam echilibru, experienţă şi dorință de muncă. Mă temeam că 
acum criteriile vor semăna cu ceva din anii 1950: „Eşti sau ai fost 
vreodată membru al partidului ?” Am decis să ignorăm cât 
puteam insulta validării din partea unor persoane noi, după care, 
post-l1 septembrie, obiceiul a dispărut de la sine. 

Înainte de 11 septembrie nu mă întâlnisem cu preşedintele 
George W. Bush. Îi cunoscusem tatăl, când făcusem parte din echipa 
lui din Consiliul Naţional de Securitate, iar vicepreşedintele Cheney 
vizitase Fort Meade la începutul administraţiei, însă prima mea 
întâlnire cu preşedintele a fost în dimineaţa din septembrie 2001 
când George Tenet m-a adus în Biroul Oval pentru a discuta despre 
acţiunile suplimentare ca puteau fi întreprinse de NSA. După 
alte două întâlniri a demarat programul Stellarwind. Am revenit 
periodic pentru a-l ţine la curent pe preşedinte cu ultimele date 
despre evoluţia acestuia, însă informările mai detaliate pentru 
Congres din următorii ani s-au desfăşurat întotdeauna în biroul 
strâmt al vicepreşedintelui, aflat pe acelaşi coridor. 

Am ajuns să-l cunosc pe preşedinte mai bine în iunie 2002, când 
a venit la Fort Meade pentru a încuraja personalul şi a-i mulțumi. 
L-am aşteptat singur pe terenul parăzilor când a aterizat Marine 
One, iar preşedintele m-a invitat în maşină cu el şi cu Andy Card, 
pentru a străbate distanţa scurtă până la NSA. Drumul a trecut pe 
lângă parcursurile de golf, ceea ce l-a făcut pe preşedinte să se 

întrebe cu glas tare dacă el ar fi putut alerga pe aleea securizată 
pentru jogging, lungă de cinci kilometri, care şerpuia printre ele. 

După ce am ajuns la sediul NSA, preşedintele şi-a luat în 
primire rolul de a le mulțumi personal oamenilor şi de a-i asculta 
explicându-şi activitatea. Echipa lui de recunoaştere a acceptat o 
întrevedere cu presa sub unul dintre omniprezentele noastre 
stindarde „We Won't Back Down” („Nu vom ceda”). După opriri ce 
au inclus secţia Stellarwind şi centrul operaţional, preşedintele s-a 
urcat pe o scenă improvizată în parcarea scăldată de soare, în ovaţiile 
răsunătoare ale mulțimii de peste 5.000 de oameni care se adunase 
acolo. 

Mesajul lui a fost simplu: Apreciez ceea ce faceţi — un mesaj 
important în lumina anchetelor din Congres ce încercau să atribuie 
vinovăţii pentru 11 septembrie. El a fost primul preşedinte care a 
venit la NSA după vizita tatălui său care a avut loc după Primul 
Război din Golf; „W” a vizitat din nou NSA în 2006, la câteva 
săptămâni după ce New York Times dezvăluise aspecte ale progra- 
mului Stellarwind. 

După discurs, preşedintele Bush a strâns mâinile participanţilor 
vreo 20 de minute. A dat autografe pe blocnotesuri, bancnote şi 
ecusoane NSA de acces (pe care a trebuit să le înlocuim după aceea). 
A fost o zi minunată, marcată de emoție autentică de ambele părți. 
Aceştia erau genul lui de oameni. El era genul lor de preşedinte. 

Când am devenit directorul CIA, m-am întâlnit în mod frec- 
vent cu preşedintele. El mă tachina pentru loialitatea față de Steelers 
şi în momentele mai relaxate îmi spunea Mikey. Ca fapt divers, aşa 
mi se spunea în copilărie, deoarece în casă mai existau alți doi Mike 
— bunicul meu (Big Mike) şi unchiul meu (Brother Mike). 

Stilul lui neprotocolar mă lua adesea pe nepregătite. Odată mă 
aflam în micul secretariat al Biroului Oval şi aşteptam să intru, când 
preşedintele a răcnit: 

— Mikey, ia vino-ncoace! 

Când am intrat, mi-a arătat spre şemineu şi a spus: 

— Îl ştii pe Tony, nu-i aşa? 

M-am întors şi l-am văzut pe prim-ministrul Marii Britanii care 
mi-a întins mâna. 

Unii afirmă că adevăratul centru de putere al administrației 
Bush a fost vicepreşedintele. O versiune mai benignă a acestui 
scenariu este că un preşedinte tânăr şi netestat a avut noroc să se 
înconjoare cu veterani experimentați ca vicepreşedintele, Don 
Rumsfeld, Colin Powell, Condi Rice şi alții. 

Până la al doilea mandat al preşedintelui, am ştiut prea puţine 
despre funcționarea internă a administraţiei. Din această perspectivă 
însă n-am avut niciodată vreo îndoială cine era preşedinte. N-am 
plecat niciodată de la vreo şedinţă cu George Bush întrebându-mă 
oare ce dorise de la mine. Şi am avut rareori o şedinţă importantă cu 
vicepreşedintele care să nu se încheie prin cuvintele acestuia: 

— Va trebui să prezentăm asta preşedintelui. 

Iar dacă a existat vreodată un adevăr în faptul că un preşedinte 
nou beneficiază de pe urma consilierilor săi mai vârstnici şi mai 
înţelepţi, pentru mine a fost clar că preşedintele se ridicase mai 
presus de toți consilierii săi până când am ajuns să fiu introdus în 
cercul lui de apropiaţi. 

Oamenii învaţă şi absorb informaţii în moduri diferite. George 
Bush era un cititor avid, aşa cum o evidenția tabela pe care o ţinea 
în secretariatul Biroului Oval, pe care figurau cărțile şi numărul 
de pagini citite de el şi de Karl Rove. Dar în domeniul serviciilor 
secrete, se poate spune că preşedintele a deprins realmente subtili- 
tățile în timpul conversațiilor. În scurt timp, toate informările pe 
care i le susțineam au devenit interactive. Întrebări. Opinii alter- 
native. Comparaţii cu prezentări din trecut („Nu aşa mi-ai spus 
acum şase luni”). Nu era niciodată grosolan, nici măcar repezit, 
totuşi era solicitant şi avea apetit pentru detalii. Aproape fanatic în 
privința punctualităţii, el aloca foarte mult timp informărilor din 
domeniu pentru ca nu cumva acestea să se prelungească neaşteptat 
şi să determine un efect de domino asupra restului agendei sale de 
întâlniri. Şi de asemenea acționa pe baza informaţiilor primite. 

Am participat desigur la discuţii substanţiale cu preşedintele, 
totuşi DNI era principalul lui consilier în problemele de informaţii 
secrete. Relaţia mea specială cu el se derula prin intermediul acțiu- 
nilor sub acoperire, pe care le discutam săptămânal. Şedinţa inclu- 
dea conversații despre detalii specifice ale predărilor, detenţiilor şi 

interogărilor. Nu cred că acuzaţii ulterioare ale unor democrați 
precum că preşedintele nu ar fi avut habar de asemenea probleme 
au fost vreodată adevărate, dar este absolut sigur că ele n-au fost 
adevărate în timpul mandatului meu. De asemenea, îi prezentam 
săptămânal toate datele la zi despre teroriştii care erau înlăturați 
într-un fel sau altul de pe câmpul de luptă şi-i spuneam şi când 
situaţia nu mergea prea bine. 

În ultimele şase luni ale administrației, el a început frecvent 
şedinţele acestea prin a-mi reaminti cât timp mai aveam ca să-l 
prind pe bin Laden în mandatul lui de preşedinte. Probabil că a fost 
la fel de furios ca mine când succesorul lui a atribuit raidul de succes 
din Abbottabad modificării priorităților aduse de el personal: „De 
aceea, la scurt timp după ce am ajuns la Casa Albă, i-am transmis lui 
Leon Panetta, directorul CIA, că omorârea sau capturarea lui bin 
Laden a devenit prioritatea noastră absolută în războiul împotriva 
al-Qaeda” În seara aceea, privind discursul preşedintelui Obama 
din bucătăria noastră, m-am întors către Jeanine şi am comentat 
sarcastic: 

— La naiba! Mie de ce nu mi-au spus că tipul ăsta bin Laden era 
important? 

Acţiunile sub acoperire sunt întotdeauna încordate. În una din 
ele, controlam un plan care includea un fabricant de bombe din 
al-Qaeda care fusese adus pentru un atentat împotriva unei unități 
din Statele Unite. Eram informat zilnic şi aveam certitudinea că 
totul se afla sub control; în mod clar, preşedintele era mai puțin 
optimist ascultând informările săptămânale. A început să mă 
preseze. Puternic. Repetat. Planul a avut succes până la urmă şi un 
fabricant de bombe talentat a fost scos din circulaţie. Totul a dovedit 
un nivel de încredere prezidenţială. 

Unele acţiuni sub acoperire sunt foarte încordate. O astfel de 
operațiune urma să traverseze ca un fir roşu toate domeniile ima- 
ginabile: legislaţie, politică, etică, operaţiuni şi diplomaţie. Steve 
Kappes şi cu mine doream o ultimă verificare cu preşedintele, pe 
care ne-a aranjat-o Steve Hadley. Am discutat vreo oră. Preşedin- 
tele a fost răbdător şi ulterior Steve Hadley mi-a spus că ne caracte- 
rizase ca pe doi buni catolici care doreau să-i lămurească lucrurile. 

Când am plecat, am ştiut că preşedintele era de părere că dacă noi 
apreciam că trebuia şi puteam executa operațiunea, atunci aveam 
s-o executăm. În caz contrar, n-am fi venit la el. Era mulțumit cu 
asta. Nu ne-a mai spus nimic despre acest subiect. 

Am executat operaţiunea. A doua zi dimineaţă, preşedintele a 
intrat în Camera de Criză, care era aglomerată, s-a uitat spre mine 
şi a strigat: 

— Mike! 

A încuviințat aproape imperceptibil din cap şi eu i-am imitat 
gestul, după care s-a întors la şedinţă ca şi cum nu s-ar fi întâmplat 
nimic. 

La mult timp după aceea, preşedintele ne-a invitat pe mine 
şi pe Jeanine (împreună cu familia Hadley şi câțiva prieteni 
ai cuplului prezidenţial) la Camp David în weekend. Musafirii 
au sosit sâmbătă pe la amiază, au luat prânzul cu preşedintele şi 
prima-doamnă, apoi au beneficiat de câteva ore de timp liber, în 
vreme ce preşedintele a atacat pistele de mountain-bike de pe 
muntele Catoctin. Ne-am reîntâlnit toți în sala de cinematograf ca 
să vizionăm La început a fost cuvântul, un film a cărui acţiune se 
petrecea în anii 1930, în Texas, când un mic colegiu de negri a 
provocat la dezbateri clubul Harvard. 

La scurt timp după încheierea filmului a urmat cina. Toate 
mesele au fost neprotocolare, în stil familial, iar preşedintele 
a stimulat conversațiile, întrebându-ne pe rând ce citeam. Să fiu 
sincer, eu nu mai citeam decât telegrame de informaţii, însă ultima 
carte citită fusese Friday Night Lights, relatarea controversată a unui 
sezon de fotbal la un liceu din Odessa, statul Texas. Odessa nu-i prea 
departe de Midland, locul unde s-a născut prima-doamnă şi unde a 
crescut preşedintele. Dacă liderul de la Casa Albă a crezut că 
încercam să-l „perii”, n-a lăsat să se înțeleagă acest lucru, în schimb 
ne-a dat detalii despre felul cum cartea aceea împărţise practic 
oraşul în două tabere. 

Mai important încă, pe când ne îndreptam spre masă în 
weekend, preşedintele m-a reținut pentru câteva clipe între patru 
ochi. 

— Cum îți merge, Mike? a întrebat el. 

— Bine, domnule preşedinte, am răspuns cu sinceritate. 

— Vreau să spun din punct de vedere spiritual, a adăugat el, şi 
atunci i-am înţeles natura întrebării. 

— Domnule preşedinte, sunt realmente bine, am repetat cu 
sinceritate (şi fermitate). 

— E bine. E bine. 

Este greu să treci prin asemenea lucruri fără să clădeşti legături 
personale, aşa că am fi dorit cu adevărat să fim la Andrews pentru a 
ne lua rămas-bun. Am şovăit totuşi o clipă. Simțeam în continuare 
că funcţia din CIA ar fi trebuit să fie şi să fie văzută ca apolitică, ceea 
ce sugera ori să mergem pe Mall, ori să rămânem acasă. Însă decizia 
noului preşedinte de a mă înlocui mi-a uşurat destul de mult povara 
deciziei. Nu eu transformasem episodul acesta în unul politic. 

Am sosit la Andrews devreme şi am fost destul de norocoşi ca 
să facem parte din grupul care putea să stea în salonul VIP, pentru 
a aştepta sosirea elicopterului din centru. Cunoşteam bine încăperea 
aceasta, din nenumăratele călătorii când plecasem şi sosisem în 
capitală, dar scena era diferită acum. Salonul de obicei liniştit, 
spaţios şi bine echipat era ticsit de o reuniune sobră (dar în niciun 
caz funebră) a administraţiei Bush. Peste tot se vedeau foşti şi actuali 
oficiali. 

Majoritatea conversau în grupuri, trăgând cu ochiul spre ecra- 
nele TV pe care se derulau evenimentele din centrul Washingtonului. 
După cuvintele „Aşa să-mi ajute Dumnezeu”, în salon au răsunat 
aplauze spontane şi politicoase, după care ne-am pregătit să stră- 
batem pe jos distanţa scurtă până la hangarul unde urma să sosească 
fostul preşedinte. 

Temperatura în hangar era în jur de zero grade, dar cel puţin 
eram feriți de rafalele violente de vânt, în timp ce familiile Bush şi 
Cheney au părăsit ceremonia din centrul Washingtonului şi au 
pornit spre elicopter pentru ultima călătorie către Andrews. 

Mulțimea de aici era divizată aproape în mod egal: o parte 
soldaţi care-l serviseră pe preşedinte în călătoriile sale, o parte 
membri tineri ai personalului de la Casa Albă şi o parte înalte ofi- 
cialități (inclusiv de la nivelul Cabinetului). Primele două grupuri 

asigurau strigătele şi ovaţiile la venirea elicopterului. Într-adevăr, 
ei n-au dezamăgit. 

Vicepreşedintele Cheney avea o problemă la spate, aşa că a 
sosit într-un scaun cu rotile, cu o pătură pe picioare, arătând din 
păcate ca şi cum ar fi susținut o probă pentru rolul domnului Porter 
interpretat magistral de Lionel Barrymore în O viață minunată. 
Preşedintele a suit cu pas vioi pe scenă şi a încuviinţat din cap, 
privind mulțimea care aplauda frenetic. Ne-a zărit pe Jeanine şi pe 
mine, ne-a privit fix cu o uşoară undă de surprindere pe chip, apoi 
a aprobat imperceptibil, la fel cum făcuse în Camera de Criză cu 
un an în urmă. 

Ceremonia, dacă se poate vorbi despre aşa ceva, a fost scurtă. 
După aceea tinerii s-au repezit să se aşeze la rând pentru a da mâna 
cu fostul preşedinte, iar eu m-am întors să plec, dar am fost oprit de 
Jeanine, care a spus că dorea să-şi ia şi ea rămas-bun. Aşa că ne-am 
aşezat la sfârşitul cozii, în timp ce preşedintele Bush îl saluta pe 
fiecare în parte. Când a ajuns la noi, Jeanine era în fața mea şi l-a 
îmbrățişat. După aceea preşedintele Bush s-a întins pe lângă ea, 
m-a prins de umăr şi m-a tras spre el. Apoi, al patruzeci şi treilea 
preşedinte al Statelor Unite m-a îmbrăţişat cu căldură, practic 
sărutându-mă pe frunte, după care, fără niciun cuvânt, a plecat spre 
Boeingul 747 care aştepta să decoleze spre Texas. Andrews fusese 
alegerea corectă. 

Familia Bush s-a întors în Texas, iar eu m-am întors la muncă. 
Aveam să fiu directorul CIA pentru preşedintele Obama timp de 
trei săptămâni. Am continuat să ajustăm noua echipă. Stafful pre- 
şedintelui cerea concizie în rapoartele informative scrise, în 
asemenea măsură, încât un analist a poreclit „haikuuri” informările 
de securitate zilnică pe care le întocmeam. Eu am oferit o actua- 
lizare operaţională, minimalizând detaliile despre care ştiam că-i 
plăceau preşedintelui Bush, totuşi mi s-a spus să nu-l mai informez 
niciodată pe preşedinte despre asemenea amănunte. Ţinând seama 
de măsura în care preşedintele Obama a intrat ulterior în detaliile 
unor programe gen asasinarea țintelor, suspectez că observaţia aceea 
a provenit mai degrabă din partea staffului decât din partea lui. 

Însă ea avea să fie acum problema altcuiva. Eu plecam şi am 
trimis un ultim mesaj personalului. Printre altele, am scris: 


Agenţia noastră a ales din Noul Testament un verset care 
să-i sublinieze misiunea esenţială: „Şi veți cunoaşte adevărul, 
iar adevărul vă va face liberi” 

Azi însă Vechiul Testament oferă îndrumări relevante: 
„Pentru orice lucru este o clipă prielnică şi vreme pentru orice 
îndeletnicire de sub cer” Este clipa şi este vremea ca Jeanine 
şi cu mine să vă spunem „la revedere” vouă, femeilor şi băr- 
baţilor minunati din Agenţia Centrală de Informații. Am fost aici 
aproape trei ani şi ne considerăm privilegiati să fi făcut parte din 
acest personal şi din munca lui. 

Voi v-aţi îndeplinit misiunile cu integritate şi într-un fel care 
respectă legile americane şi reflectă valorile americane. Patria 
nu v-ar putea cere mai mult. 

Poate că mă veţi mai vedea în săptămâna aceasta, dar în 
general voi fi ocupat cu plecarea. Este însă o plecare fizică. 
Spiritual şi emoțional, vom fi alături de voi atâta timp cât veţi dori. 


Cu cel mai profund respect, 
Mike Hayden 
al 18-lea director CIA 


Nu mai rămăsese nimic de făcut decât să plecăm. Într-o vineri 
geroasă de februarie, la mijlocul după-amiezii, Steve Kappes ne-a 
însoţit pe Jeanine şi pe mine prin holul de la intrare până la 
automobilul care ne aştepta. 

După ce am ajuns acasă, mi-am îndreptat atenţia spre pregătirea 
pentru Maratonul de la Pittsburgh din luna mai, la care mă înscri- 
sesem, una dintre cele mai bune decizii luate în viaţa mea. Am 
sperat că, alergând zilnic 15, 20, 25 sau mai mulți kilometri, îmi voi 
uşura perioada de tranziție. Am avut dreptate. 


DOUĂZECI 


„DOMNULE GENERAL, VOR PUBLICA 
NOTELE INFORMATIVE” 


MCLEAN, VIRGINIA, 2009-2014 


— Ja timp de minimum 46 de luni, nu vei avea un Directorat 
de Operațiuni. 

Când mi-am început cariera de ofițer, Forțele Aeriene m-au 
învățat să încep orice informare cu o atenţionare. Aceasta era cea 
mai bună pe care o născocisem vreodată şi tocmai i-o adresasem 
consilierului pe probleme de securitate națională. 

Jim Jones era un prieten vechi. Am fost vecini în Comanda- 
mentul European din Germania la începutul anilor 1990, apoi am 
călătorit împreună în Bosnia, ca să coordonăm sprijinul acordat de 
Statele Unite misiunii ONU de acolo. 

Aveam dreptate să-i telefonez consilierului pe probleme de 
securitate națională, chiar dacă nu mai făceam parte din guvern, dar 
mă bazam şi pe prietenie. Jim a fost amabil, a preluat convorbirea, 
mi-a oferit timpul necesar pentru a-mi explica îngrijorarea, după 
care mi-a mulțumit (sincer) pentru că abordasem subiectul. 

Subiectul era următorul: la insistențele procurorului general 
Eric Holder şi ale consilierului Casei Albe Greg Craig, preşedin- 
tele Obama decisese să înceteze lupta împotriva unei plângeri în 
justiție a Uniunii Libertăţilor Civile Americane în conformitate 
cu Legea privind libertatea accesului la informaţie şi acceptase să 
desecretizeze patru opinii legale ale Departamentului de Justiţie 
care detaliau tehnicile ce fuseseră autorizate pentru interogările de 
către CIA ale teroriştilor de mare valoare. 

Cu numai câteva zile în urmă, juriştii Agenţiei cooperaseră cu 
Justiţia şi alte departamente, analizând pe care dintre multele 
exceptări ale Legii privind libertatea accesului la informaţie le 
puteau utiliza pentru a proteja diverse părți din documente. 

Notele informative fuseseră de mulți ani un măr al discordiei. 
Erau strict secretizate şi de asemenea protejate prin privilegii legale, 
iar administraţia Bush fusese de acord doar cu mari reţineri să le 
împărtăşească unui cerc aflat în permanentă creştere de membri ai 
Congresului şi staffului lor. 

Acum Greg Craig îi spunea lui John Rizzo, consilierul general 
interimar al CIA, că Justiţia va anunţa Uniunea Libertăţilor Civile 
Americane şi tribunalul că guvernul va desecretiza notele infor- 
mative ale Departamentului de Justiţie cu intervenţii minime. 

Subiectul nu-i era necunoscut lui Rizzo. El era consilierul 
general interimar pentru că Comisia pentru Serviciile de Informaţii 
a Senatului nu-l acceptase în postul plin după ce refuzase în audierea 
pentru confirmare să condamne aceleaşi opinii ale Departamentului 
de Justiţie. 

Rizzo a relatat convorbirea telefonică cu Craig directorului 
adjunct Steve Kappes, care a rămas la fel de perplex. El şi-a început 
propriile investigaţii şi în acelaşi timp i-a cerut lui Rizzo să alerteze 
câţiva foşti directori ai CIA. Aceea era practica standard când foştii 
urmau să fie implicaţi în ştiri de prima pagină. 

Rizzo mi-a telefonat şi glasul continua să-i sune neîncrezător. 

— Domnule general, vor publica notele informative. 

Nici mie nu mi-a venit să cred vestea. În aceeaşi acţionare în 
justiție a Uniunii Libertăţilor Civile Americane, CIA fusese adusă 
în faţa Curţii în anul anterior pentru un subiect aproape identic. 
Bazându-se pe o declaraţie pe care am semnat-o, judecătorul fusese 
de acord să ne îngăduie să continuăm protecţia — pe considerente 
de securitate națională — detaliilor specifice ale simulării înecului, 
o tehnică de interogare care nu mai fusese utilizată din 2003, pe 
care Agenţia n-o mai autorizase de ani buni şi despre care recunos- 
cuserăm public că s-ar putea ca în prezent să fie ilegală în confor- 
mitate cu legile recent aprobate de Congres. Cu toate acestea, 
Curtea a consimţit că dezvăluirea detaliilor tehnicii ar fi legat 
mâinile preşedintelui în eventualitatea unei urgenţe viitoare, 
deoarece, la urma urmelor, legile şi politica se puteau schimba. 

Declasificarea notelor informative avea să fie de asemenea 
inconsecventă cu angajamentul administraţiei de a nu privi înapoi. 

În timpul tranziției, noul preşedinte şi echipa lui mă asiguraseră că 
nu vor exista acțiuni retrospective, nici „vânători de vrăjitoare” şi 
nici persecuții. 

Într-adevăr, când am primit telefonul „Dragă John” din partea 
preşedintelui ales, el mi-a spus că plecarea mea din CIA va ajuta la 
consolidarea mesajului respectiv. Un director nou avea să uşureze 
sarcina preşedintelui de a-şi respecta politica şi promisiunea de a 
merge înainte. 

După ce am reflectat câteva ore asupra situaţiei, i-am tele- 
fonat lui Jim Jones din parcarea unui centru comercial din nordul 
Virginiei, după ce o lăsasem pe Jeanine la clubul ei de carte. În 
ziua următoare am vorbit cu consilierul Casei Albe Greg Craig, iar 
după încă o zi cu adjunctul lui Jim, Tom Donilon. 

Am contestat ipoteza Departamentului de Justiţie că guvernul 
va pierde procesul. Am amintit de apărarea cu succes din 2008 a 
detaliilor simulării înecului. 

Am subliniat că administrația nu se putea aştepta să con- 
troleze evenimentele în urma desecretizării. În ciuda angaja- 
mentului Casei Albe de a privi înainte, desecretizarea avea să 
alimenteze mai multe solicitări de documente şi nu mai exista 
niciun firewall natural acum, după ce amănuntele tehnicilor 
înseşi fuseseră desecretizate voluntar. 

Aveau să urmeze cereri de urmărire în justiţie — a autorilor 
notelor informative, a celor care le solicitaseră, a celor care le exe- 
cutaseră, a celor care le dăduseră aprobarea politică. Apoi aveau 
să urmeze cereri pentru excluderea din barou a avocaţilor şi 
sancţionarea medicilor şi psihologilor implicați în program. 

Am descris decizia ca pe o „trădare a încrederii” şi o „nesince- 
ritate fundamentală” Oameni respectabili puteau să nu fie de 
acord cu meritele faptelor Agenţiei, iar decizia politică a pre- 
şedintelui de a reexamina practici de interogare era genul de 
decizie la care CIA se aştepta din partea comandantului suprem. 
Însă decizia aceasta era diferită. Asta însemna să îmbrânceşti 
nişte oameni buni — care acționau din simțul datoriei, nu din 
entuziasm — pe carosabil, în fața maşinilor, şi să fii indiferent la ce 
se va întâmpla în continuare. 

Mai substanţial, am argumentat că dezvăluirea acestor tehnici 
îi va învăţa pe inamicii noştri la ce se puteau aştepta în orice 
sesiuni viitoare de interogatorii cu americanii. Manualul de teren 
al Armatei SUA, directivele după care se călăuzea Departamentul 
Apărării în interogatorii, era declasificat şi deja disponibil pe 
internet, unde era utilizat de al-Qaeda pentru a învăța cum să 
reziste la interogatoriile americanilor. 

I-am reamintit lui Greg Craig că ordinul executiv al preşedin- 
telui care limita agenţiile guvernamentale la Manualul de teren al 
Armatei SUA comandase şi un studiu la nivel guvernamental pentru 
a aprecia dacă tehnicile autorizate în manual erau sau nu suficiente 
pentru a ne proteja de amenințări viitoare. Acum propriul studiu al 
preşedintelui era pus în discuţie de această decizie de a dezvălui o 
descriere amănunțită a tuturor tehnicilor noastre alternative. Dacă 
înlături incertitudinea unui inamic prezentându-i limitele precise a 
ceea ce poți face, cum şi pentru cât timp, îl ajuţi de fapt să-şi conso- 
lideze capacitatea de a rezista şi de a anula eficiența oricărora dintre 
tehnicile expuse. Iar asta înseamnă că ele ieşeau din calcule. Punct! 

Preşedintele, a replicat Craig, nu va autoriza niciodată vreuna 
dintre cele 13 tehnici care erau pe punctul de a fi dezvăluite. Prima 
mea reacție a fost să-i amintesc că, indiferent de popularitatea de 
care se bucura în prezent preşedintele, nu era ales pe viață şi nu avea 
niciun drept să blocheze opţiunile pentru succesorul lui. 

Am insistat totuşi în mod mai direct. 

— Dă-mi voie să înţeleg, am zis. Nu există nicio circumstanță 
de ameninţare în care preşedintele ne va permite să întrerupem 
ciclul de somn al unui terorist, chiar dacă asta ne va ajuta să obținem 
o informaţie care să salveze vieţi? 

Oficialii din administraţie îmi reaminteau frecvent că rezu- 
matul interviurilor Comitetului Internaţional al Crucii Roşii cu 
14 foşti deţinuţi CIA (capitolul 12) fusese recent dezvăluit. Argu- 
mentul era că, întrucât se cunoşteau deja atât de multe, ar fi fost 
imposibil să nu desecretizăm aproape toate notele informative ale 
Departamentului de Justiţie. 

Nu puteam să înţeleg în ce fel dezvăluirea neautorizată a rapor- 
tului Comitetului Internaţional al Crucii Roşii, care se baza integral 

pe debriefinguri unilaterale ale deținuților, ar fi putut determina 
guvernul SUA să conchidă că nu avea de ales decât să declasifice şi 
să inventarieze pentru întreaga lume detaliile vechiului nostru 
program de interogare intensificată. Exista o deosebire între specu- 
laţie (informată sau prost informată) şi confirmarea oficială din 
partea guvernului american. 

Iar asta a adus discuţia la punctul central, un punct pe care l-am 
subliniat în discuţiile cu Jones, Craig şi Donilon: dezvăluirea acestor 
note informative urma să aibă un impact teribil de negativ asupra 
viitoarelor acţiuni ale CIA. 

După ce detaliile unei acțiuni sub acoperire anterior autorizate 
erau dezvăluite, declarate delictuale şi renegate de noua admi- 
nistraţie, toţi ofiţerii de caz din CIA aveau pe viitor să examineze 
pe toate părţile orice fel de asigurări guvernamentale şi să se 
întrebe dacă angajamentele luate vor dura mai mult de un mandat 
prezidențial. 

Ulterior, la Fox News Sunday, am avut ocazia să subliniez 
problema, sugerând o conversaţie cu un fictiv ofițer de caz căruia 
i se cere să îndeplinească o acţiune sub acoperire foarte importantă. 
Directorul îl asigură pe ofițerul de caz: 

— Acţiunea este autorizată de preşedinte. Procurorul general 
spune că este legală. Congresul a fost de asemenea informat. 

După aceea am răspuns în numele fictivului meu ofițer de caz: 

— Am înțeles, dar aţi anunţat şi Uniunea Libertăţilor Civile 
Americane? Şi ce crede comitetul de redacţie al New York Times? 
Aţi discutat-o cu potenţialii candidaţi la preşedinţie? 

Am concluzionat: 

— Pe scurt, veţi obliga Agenţia aceasta — care vă apără în 
războiul actual din prima linie — să se retragă în spatele liniei. 

Cine i-ar putea învinovăţi pe actualii agenți şi generaţiile care 
le vor urma dacă nu vor mai risca niciodată o asemenea expunere? 

Greg Craig ştia că desecretizarea notelor informative urma să 
aibă un impact. El mi-a spus că decizia aceasta va „prejudicia relația 
noastră cu CIA” 

— Va prejudicia? am repetat. Cred că realmente subevaluezi 
situația, Greg. 

O încercare sinceră a directorului Panetta de a ridica moralul 
celor mai afectaţi de ceea ce se întâmpla a fost asemănată de un 
participant cu „un discurs de încurajare în buncărul Fiihrerului” 

Mi s-a spus că un agent l-a întrebat pe director dacă cei care 
efectuau acţiuni autorizate actualmente de administraţia Obama vor 
fi nevoiţi să treacă prin acelaşi impas peste cinci ani. Panetta a fost 
sincer. Nu putea garanta că nu se va întâmpla aşa. Dar, a adăugat el, 
asta nu se va întâmpla sub acest preşedinte. Probabil că cei din sală 
i-au apreciat onestitatea, dar au înţeles în acelaşi timp că durabi- 
litatea susținerii pentru oricare dintre acţiunile lor putea să nu se 
prelungească mai mult de unu-două cicluri electorale. 

Noi lucram pentru a evita un asemenea rezultat. Eu am dat 
telefoane. La fel şi George Tenet. La fel şi Porter Goss. La fel şi John 
McLaughlin. La fel şi John Deutsch — un şir neîntrerupt de directori 
şi directori interimari, care porneşte tocmai din 1995. 

Fiecare dintre noi a apelat la cineva cunoscut din administraţie. 
George l-a sunat pe John Brennan, fostul lui şef de cabinet, care la 
momentul acela era consilier adjunct pe probleme de securitate 
națională al Departamentului pentru Securitate Internă. Deutsch 
i-a telefonat lui Tom Donilon, un vechi prieten şi adjunctul lui 
Jones. McLaughlin l-a sunat pe Denny Blair. 

Vineri după-amiază târziu, Craig mi-a spus că trenul se oprise 
deocamdată — rugase Consiliul Naţional de Securitate să țină în 
săptămâna următoare o şedinţă a directorilor. Asta însemna că pro- 
blema avea să fie analizată de consilierul pe probleme de securitate 
națională, secretarul de stat, secretarul apărării, şeful Statului-Major 
Interarme, procurorul general, secretarul Departamentului pentru 
Securitate Internă, directorul Serviciilor Naţionale de Informaţii şi 
directorul CIA. Am salutat acțiunea, deoarece, în opinia noastră, 
argumentele împotriva desecretizării documentelor nu fuseseră 
analizate, iar argumentele în favoarea desecretizării lor trecuseră 
necontestate. 

Toată agitația aceasta legată de notele informative ale Departa- 
mentului de Justiţie — aşteptarea deciziilor Justiţiei, neliniştea şi 
iritarea CIA, intervențiile foştilor directori, numeroasele convorbiri 
telefonice între o mulțime de jucători — a fost ţinută departe de ochii 

publicului până sâmbătă 21 mai, o eternitate după standardele din 
Washington, dar numai vreo cinci zile după cum este percepută 
scurgerea timpului în restul țării. Apoi însă povestea a apărut în 
Newsweek — cu sursa indicată explicit ca fiind oficiali din admi- 
nistraţie şi clar (dacă nu implicit) din Departamentul de Justiţie. 
Articolul susținea că desecretizarea notelor informative fusese deja 
decisă şi „Casa Albă îi luase partea lui Holder” O „înaltă oficialitate 
a administrației Obama” a numit notele informative „urâte” şi a 
declarat că vor „pune CIA într-o lumină stânjenitoare” Tot el a 
afirmat că eu fusesem „furios” în telefoanele pe care le dădusem 
oficialilor din administraţie în tentativa de a anula decizia. 

Sugerând că decizia fusese deja luată, cei care susțineau dese- 
cretizarea puneau presiune pe preşedinte, pentru că orice decizie 
inversă ar fi fost acum interpretată ca un abandon în urma insisten- 
ţelor comunității serviciilor secrete. Articole ulterioare au descris 
bătălia pentru notele informative ca pe un test major pentru angaja- 
mentul de transparență al administraţiei Obama. 

I-am spus lui Craig că sursele articolelor din cadrul adminis- 
trației făceau Agenţiei (şi adevărului) un deserviciu, afirmând că 
CIA va fi pusă într-o lumină proastă de notele informative. Era o 
caracterizare incorectă şi malițioasă a obiecţiilor noastre — care 
aveau legătură cu securitatea națională, nu cu ruşinea sau umilirea. 
De fapt, desecretizarea notelor informative ar fi etalat accentul pus 
de Agenţie pe continuarea dialogului cu Justiţia pentru supravie- 
ţuirea programului şi ar fi contracarat multe dintre ridicolele acu- 
zaţii extreme ce fuseseră făcute. 

În decursul săptămânilor următoare, Consiliul Naţional de 
Securitate s-a reunit într-adevăr în câteva rânduri pentru a încerca 
să ajungă la un consens. Potrivit tuturor relatărilor, CIA a beneficiat 
de şansa de a-şi prezenta punctele de vedere, iar directorul Panetta 
le-a exprimat în mod apăsat. 

Argumentele publice se învârteau în jurul controversei potrivit 
căreia programul Agenţiei ar fi slăbit securitatea Statelor Unite 
deoarece servise ca instrument de recrutare pentru jihadişti. 

Era o afirmaţie simplu de făcut. Se potrivea şi argumentului că 
acțiunile americane creaseră multe dintre problemele noastre 

actuale. Atâta doar că nu totul era adevărat, sau cel puţin aşa de 
simplu. Extremiştii islamişti aveau multe motive să ridice armele 
împotriva Statelor Unite, dar eu n-am întâlnit niciodată vreo dovadă 
care să sugereze că detenţia a 100 de conducători terorişti dictată 
de CIA şi interogarea dură a o treime dintre ei duseseră la umplerea 
rândurilor al-Qaeda. 

Au existat mulți factori. În primăvara anului 2006, Raportul 
naţional de informaţii evalua că războiul din Irak devenise o 
„cause célèbre” pentru jihadişti. În discursurile lor pentru recrutări, 
site-urile Web radicale citau de obicei susținerea de către Statele 
Unite a Israelului sau a guvernelor arabe conservatoare. Abuzurile 
comise de personalul militar american la Abu Ghraib acceleraseră 
în mod evident recrutările făcute de al-Qaeda după ce imaginile 
acelea fuseseră vizionate în mod repetat în toată lumea. 

Eu însă n-am întâlnit niciodată vreun argument islamist 
radical care să se bazeze pe modul în care i-a tratat CIA pe Khalid 
Sheikh Mohammed, Abu Zubaida sau Abd al-Rahim al-Nashiri şi 
n-am întâlnit niciodată vreun partener islamic care să ridice această 
chestiune sau care să susțină că reprezenta un impediment pentru 
cooperarea noastră. 

De fapt, sensibili față de felul cum poate fi afectată relația 
noastră, în anul 2006 am mutat în mod public 14 deținuți de mare 
valoare la Guantânamo. Am ridicat subiectul în particular cu un 
partener important din Orientul Mijlociu, care m-a asigurat simplu 
că el, serviciul lui şi guvernul lui ştiau cine erau oamenii aceia şi ce 
făcuseră ei. M-a mai asigurat că pentru ei nu era absolut nicio 
problemă. 

Nu trebuie uitat că şi dacă lucrurile acestea — Abu Ghraib, 
Guantánamo, închisorile secrete, Irakul, Israelul — pot sluji (în 
grade diferite) ca simboluri convenabile, ele nu se află în miezul 
propagandei jihadiste. Sayyid Qutb, egipteanul ale cărui scrieri 
formează baza teologică a jihadismului modern, a vizitat Statele 
Unite la sfârşitul anilor 1940. Le-a descris ca fiind o ţară fără suflet, 
materialistă, şi a echivalat peluzele verzi cu lăcomia, iar jazzul cu 
bestialitatea. A criticat evenimentele sociale organizate de biserici 
în conservatoarea aşezare Greeley din statul Colorado, pentru ceea 

ce a considerata fi sexualitatea lor vizibilă şi a condamnat accentul 
pus de noi pe laic în detrimentul legii divine. Asemenea credinţe 
consolidează o viziune a lumii în care corupția modernismului 
în sine, reprezentat de evrei şi de „cruciați”, amenință armonia 
Islamului. Într-un astfel de univers maniheist atotdefinitor, 
acţiunile americane pot afecta, la limită, puterea mesajului jihadist, 
dar dacă o fac, ne-am putea examina moravurile sexuale în aceeaşi 
măsură în care optăm să ne apărăm pe noi înşine. 

Recunosc că felul cum optăm să ne apărăm pe noi înşine 
afectează într-adevăr elitele europene şi guvernele şi cercurile 
media europene. Însă grupările acelea îşi exprimă nemulțumirea 
față de programul american de asasinare a țintelor (care s-a extins 
după 2008), predări (care au continuat) şi spionajul electronic (care 
a devenit mai puţin secret) la fel de mult ca față de detenții (care 
au fost reduse) şi interogări (care s-au oprit). Şi toate obiecțiile lor 
sunt ancorate într-un sistem de credinţe mai vast, care contestă 
actualul punct de vedere american faţă de utilitatea şi legitimitatea 
forţei în lumea modernă. Pe scurt, şi el face parte dintr-o discuţie 
mult mai largă. 

Un alt „fapt” contestat era funcționalitatea tehnicilor; dacă ele 
nu funcționau, atunci existau prea puţine motive pentru a le proteja 
acum. 

Am argumentat public că tehnicile funcționau şi că fuseseră 
esenţiale pentru securitatea națională. Într-un interviu pentru Fox 
News acordat în duminica de după desecretizarea notelor infor- 
mative, am declarat: „Realitatea acestui caz este faptul că utilizarea 
acestor tehnici împotriva acestor terorişti a sporit siguranța ţării. 
Ele au funcționat cu adevărat. În septembrie 2006, preşedintele 
Bush a descris cum, prin utilizarea acestor tehnici, un deținut a dus 
la altul, care a dus la altul şi tot aşa.” 

Într-adevăr, după desecretizarea notelor informative ale 
Departamentului de Justiţie, DNI Blair a confirmat într-un mesaj 
pe care l-a expediat întregii comunităţi a serviciilor secrete că 
„informaţii de mare valoare au provenit de la interogatorii în care 
au fost utilizate aceste tehnici şi care ne-au ajutat să înțelegem mai 
profund organizaţia al-Qaeda care ne atacă țara” Deşi cuvintele 

acelea au fost înlăturate în mod misterios din versiunea mesajului 
lui Blair care a fost transmis presei, administraţia n-a putut con- 
trazice nici concluziile lui, nici pe ale CIA în legătură cu acest 
subiect fără a se expune acuzaţiei că politiza domeniul serviciilor de 
informaţii. 

(După cinci ani, democraţii din Comisia pentru Serviciile de 
Informaţii a Senatului au contestat în mod agresiv argumentul 
eficienţei, dar preşedintele n-a făcut-o în 2009.) 

La o conferinţă de presă care a marcat primele sale 100 de zile 
în funcţie, preşedintele şi-a apărat ordinul executiv din ianuarie 
prin care interzicea tehnicile de interogare intensificate. „Sunt 
absolut convins că a fost o acţiune corectă, nu pentru că s-ar fi putut 
să nu existe informaţii provenite de la aceşti diverşi deținuți care au 
fost supuşi acestui tratament” 

Asta a pus o oarecare distanță între preşedinte şi criticii cei mai 
vehemenți ai programului. Aşa cum am declarat în interviul pentru 
Fox, „majoritatea celor care se opun acestor tehnici doresc să poată 
spune «eu nu vreau ca țara mea să facă asta [ceea ce este o poziţie 
perfect onorabilă] şi ele nu au funcționat oricum». Ultima jumătate 
a frazei acesteia nu este adevărată.” După care am continuat: 
„Poziţia onorabilă trebuie să fie «chiar dacă tehnicile acestea au 
funcţionat, eu nu vreau ca voi să faceţi asta». Asta cere curaj, pe 
când cealaltă frază nu.” 

Potrivit tuturor relatărilor, chiar şi după deliberări conside- 
rabile, conducerea Consiliului Naţional de Securitate a fost împăr- 
ţită în privința desecretizării notelor informative. Unele rapoarte 
sugerau că se discutase despre desecretizarea unei versiuni masiv 
editate a lor (poziţia CIA), echilibrată de angajamentul de a înființa 
o comisie prezidenţială care să examineze istoria tehnicilor de 
interogare (o concesiune făcută „transparenței”). 

Într-un final însă preşedintele se confrunta cu o dublă opțiune: 
să desecretizăm notele informative în general intacte (poziţia 
Departamentului de Justiţie), ori să decidem să protejăm substan- 
ţial documentele şi să ne opunem desecretizării lor în Curte 
(poziţia CIA). 

În conformitate cu Washington Post, deoarece consilierii 
săi erau împărţiţi între cele două variante, preşedintele a ţinut 
o şedinţă noaptea târziu în care a cerut unui consilier să argu- 
menteze în favoarea desecretizării notelor informative (Greg 
Craig) şi altuia să argumenteze împotrivă (Denis McDonough). 
La sfârşitul dezbaterii simulate, preşedintele a optat pentru dese- 
cretizare şi a dictat o ciornă a anunţului său public care urma să 
fie făcut a doua zi. 

Decizia aceea a fost identică cu cea pe care Greg Craig o anun- 
ţase Agenţiei cu patru săptămâni în urmă. Nimic nu se schimbase, 
doar data. 

În dimineaţa de 16 aprilie, am primit un telefon de la şeful de 
cabinet al directorului Panetta care mă anunţa că notele informa- 
tive ale Departamentului de Justiţie vor fi desecretizate cu mini- 
mum de intervenţii. Mi-a telefonat după aceea John Brennan, fost 
senior al CIA şi actualmente adjunctul lui Jim Jones la Departa- 
mentul pentru Securitatea Internă. John se afla în Ciudad de 
Mexico, unde aştepta sosirea preşedintelui. Nu l-am cruțat deloc, ci 
am deplâns decizia ca fiind o „lipsă fundamentală de onestitate” 
față de agenţii CIA. 

În mai puţin de o oră am fost sunat de Jim Jones din Air Force 
One, aflat în zbor spre Mexic cu preşedintele. Nu i-am putut spune 
lui Jim decât că ştiam să respect persoana şi funcţia preşedintelui, 
dar „nu puteam să inventez lucruri” El a fost de acord fără 
comentarii în privinţa aceasta. Legătura telefonică avea probleme; 
s-a întrerupt de minimum trei ori şi sunt sigur că Jim a fost la fel 
de frustrat ca mine de circumstanţele dialogului. 

I-am telefonat după aceea fostului procuror general Mike 
Mukasey, împreună cu care am întocmit ciorna unui editorial în 
care ne expuneam obiecțiile față de decizia preşedintelui. Am atins 
esența problemei foarte repede: 


Desecretizarea acestor note informative nu a fost nece- 
sară ca măsură legală şi este greşită ca măsură politică. Efectul 
ei va fi de a reînvia acel gen de reticenţă instituțională şi 

teamă de incriminare care a slăbit în trecut culegerea 
de informații şi pe care am ajuns să o regretăm din plin pe 
11 septembrie 2001. 


A m contrazis energic argumentele ce susțineau desecretizarea: 


Adepții desecretizării au susținut că tehnicile au fost 
abandonate și că nu are rost să le mai ţinem secrete, că au 
fost oricum ineficiente, că dezvăluirea lor a fost cumva silită 
legal şi că ne costă mai mult decât merită în faţa opiniei 
publice. Niciuna dintre afirmaţiile acestea nu rezistă unei 
examinări atente. 


Am amânat publicarea editorialului până la decizia finală a 
preşedintelui, întrucât nu doream să-i îngreunăm sarcina de a face 
lucrul corect (aşa cum îl vedeam noi) prin ataşarea numelor a două 
foste administrații Bush la argumentele împotriva desecretizării. 

Deşi articolul era de două ori mai lung decât obişnuitele 
editoriale ale invitaţilor, Wall Street Journal a acceptat să-l publice 
în ediţia de a doua zi a ziarului. 

Publicarea aceea era importantă. Atât judecătorul Mukasey, 
cât şi eu consideram că dezbaterea publică avea nevoie de un con- 
trapunct calm şi coerent la ceea ce urma cu certitudine să susțină 
administraţia. De asemenea, simțeam cu toată ființa că personalul 
CIA trebuia să audă cât mai repede vocea aceasta, mai ales pentru 
că directorul Panetta nu se afla într-o poziție din care să susțină 
vreunul dintre punctele respective. 

Am avut dreptate. Un agent operativ de carieră mi-a măr- 
turisit: 

— Vineri a fost o zi incredibil de întunecată, dar am fost foarte 
mândru când ţi-am citit editorialul. 

Altul mi-a spus: 

— Ți-am citit articolul, care a consemnat cu precizie şi cla- 
ritate momentul şi mizele. Slavă Domnului că cineva spune ceea 
ce trebuia spus! 

Preşedintele ştia că desecretizarea notelor informative va lovi 
puternic CIA, aşa că în lunea următoare a vizitat Langley. Înaintea 

evenimentului public ce urma să aibă loc tot acolo, el s-a întâlnit 
în privat cu membri ai CTC şi le-a răspuns la întrebări. Potrivit 
tuturor relatărilor, a fost o întâlnire degajată, cu întrebări priete- 
neşti, până când s-a auzit apelul pentru „Ultima întrebare, vă rog”, 
la care a ridicat mâna un veteran CTC, care stătuse în fundul sălii 
cu alți doi colegi. Steve Kappes i-a cerut directorului Panetta să-l 
prezinte pe agent. 

Agentul i-a mulțumit preşedintelui pentru participare, a 
recunoscut că programul predare, detenţie şi interogare ridica 
probleme controversate de ordin moral şi legal, şi apoi a întrebat 
dacă preşedintele era de acord ca ei să revină printre colegii lor 
şi să le spună că ceea ce făcuseră în cadrul programului salvase 
vieți. 

Preşedintele, care stătuse la un pupitru, a ieşit din spatele lui, 
şi-a schimbat tonul şi — clătinând din deget — a început o scurtă 
prelegere despre nevoia de moralitate. 

CIA avea un sistem protejat de mesagerie instant, numit 
Sametime. La scurt timp după terminarea şedinţei, rețeaua s-a 
încins la maximum de comentarii de susținere pentru agent când 
s-a răspândit vestea despre schimbul acela de replici. 

Preşedintele s-a dus apoi în complex pentru a vorbi în faţa a 
aproximativ 1.000 de agenţi, dintre care mulți aşteptaseră ore ca 
să-l vadă. 

Stând în fața peretelui acoperit de stele care-i omagiau pe 
agenţii căzuţi la datorie, preşedintele a lăudat munca depusă 
de CIA şi a declarat că ştia că „ultimele zile au fost foarte dificile” 
El a justificat desecretizarea ca „o consecință a unui caz în tri- 
bunal care nu s-a soluționat încă şi împotriva căruia ne-a fost 
foarte greu să opunem o apărare legală eficientă”. A mai adăugat 
că „foarte multe dintre informaţii erau de natură publică — fuse- 
seră recunoscute public. Natura lor sub acoperire fusese com- 
promisă.” 

Preşedintele i-a îndemnat după aceea pe agenţii CIA să nu fie 
„descurajaţi de cele întâmplate în ultimele săptămâni. Nu fiți 
descurajaţi că a trebuit să recunoaştem că am făcut unele greşeli. 
Aşa învăţăm.” 

Un agent mi-a spus că în CIA se vorbea că ultimul pasaj 
semăna foarte mult cu Mister Rogers*f. Preşedintele s-a gândit că 
era momentul să țină un discurs educaţional, pe când personalul 
antitero din Agenţie continua să creadă că politicile din trecut nu 
erau deloc erori, ci un motiv esenţial pentru care Statele Unite 
nu mai fuseseră atacate de peste şapte ani. 

Preşedintele avusese dreptate să meargă la Langley şi fără 
îndoială că agenții i-au apreciat inițiativa de a-i susține. Dar acest 
episod a ridicat probleme ce nu puteau fi soluționate printr-o 
singură vizită, o singură cuvântare sau o singură şedinţă foto. 

David Ignatius, editorialist la Washington Post, scrie frecvent 
despre CIA. El este adesea critic, cu toate acestea, comentariile lui 
sunt rareori lipsite de afecțiune sau de respect pentru Agenţie şi 
oamenii ei. 

La două zile după vizita preşedintelui, Ignatius — care avea 
legături solide în asociaţia foştilor membri CIA — a publicat un 
editorial devastator în Washington Post. „O spun cu tristeţe”, a 
început el, „dar în Langley lucrurile se mişcă foarte lent după 
desecretizarea notelor informative despre interogatorii, care, citând 
un agent veteran, «a izbit Agenţia ca explozia unei maşini-capcană 
în fața casei».” 

Ignatius a observat că, în vizita personală pe care o făcuse luni, 
preşedintele încercase să liniştească personalul CIA: „El a spus 
lucruri corecte despre rolul clandestin al Agenţiei, dar totul a lăsat 
impresia unui eveniment din campanie, cu angajați aplaudând şi 
ovaţionând şi cu preşedintele citind de pe prompter pe un fundal 
de stele care-i comemorau pe luptătorii CIA căzuţi la datorie” 

Concluzia editorialistului a fost că „Obama pare să creadă că 
poate juca la două capete — să autorizeze o desecretizare fără 
precedent a tehnicilor operaţionale CIA şi în acelaşi timp să 
electrizeze un serviciu clandestin care «de abia de acum », le-a spus 
el luni, va înregistra cele mai mari succese. Viaţa nu funcționează 
întotdeauna aşa — nici chiar pentru politicienii charismatici.” 


5 Aluzie la un serial TV educaţional pentru copii din SUA (n.trad.). 

Mulţi veterani din Langley credeau acum că era doar o 
chestiune de timp înainte de o adevărată „noapte a cuţitelor lungi” 
pentru CIA şi poate chiar pentru agenţii ei. 

A doua zi după vizita făcută la Langley, preşedintele a refuzat 
să excludă acţiuni legale împotriva juriştilor care întocmiseră 
notele informative ale Departamentului de Justiţie; grupări pentru 
drepturile omului i-au predat procurorului general Holder o petiție 
cu 250.000 de semnături, care cerea un procuror special, iar oficiali 
ONU şi avocaţi pentru drepturile omului au prezis că — în absența 
unor urmăriri penale de către SUA -— tribunalele europene îi vor 
investiga pe oficialii americani suspectaţi de încălcarea dispoziţiilor 
privind interzicerea torturii. 

În frenezia politică şi jurnalistică ce a urmat desecretizării 
notelor informative, au fost schimbate acuzaţii şi contraacuzaţii. 
Când a „răsuflat” în presă programul pregătit de CIA cu datele 
informărilor Congresului despre tehnicile de interogare, a apărut o 
nouă intrigă esenţială a întregii drame — care congresmeni au fost 
informaţi, când şi ce li s-a spus? 

La o lună după desecretizarea notelor informative (care, nu 
uitaţi, a fost făcută pentru a cantona definitiv în trecut subiectul 
interogărilor), un titlu răcnea în cotidianul Politico al Capitoliului: 
„Democraţi: CIA se pregăteşte să ne ia capetele!” 

După alte două zile, preşedintele Camerei Reprezentanţilor a 
acuzat explicit Agenţia că mințise Congresul — atât despre utilizarea 
tehnicilor intensificate de interogare („CIA vine în fața Congre- 
sului, dar ascunde informaţii despre planificarea şi utilizarea acestui 
subiect”), cât şi generale („Ne-a indus tot timpul în eroare”). 

Senatoarea Feinstein, preşedinta Comisiei pentru Serviciile de 
Informaţii a Senatului, s-a grăbit să o susțină pe Pelosi, acuzând că 
„CIA nu este o agenţie care să se plaseze deasupra adevărului”, iar 
Anna Eshoo, din Comisia pentru Serviciile de Informaţii a Camerei 
Reprezentanţilor, a adăugat prompt: „Cu ei trebuie să joci Douăzeci 
de întrebări. Nu oferă voluntar informaţii.” 

Într-o scrisoare adresată personalului, care fusese concepută 
pentru a fi disponibilă şi presei, directorul Panetta a replicat: 
„Inducerea în eroare a Congresului nu este nici politica, nici 

practica noastră. Aşa ceva este împotriva legilor şi valorilor noastre. 
Arhiva noastră din septembrie 2002 arată că ofițerii CIA au dat 
depoziţii corecte despre interogarea lui Abu Zubaida, descriind 
«tehnicile intensificate care au fost utilizate».” 

Folosind un eufemism, întreaga situaţie devenise destul de 
urâtă. Şi încă nu se terminase. 

Eric Holder fusese cel care impulsionase administraţia să de- 
secretizeze notele informative. 

În timpul campaniei sale pentru preşedinte, Holder identificase 
interogatoriile CIA ca fiind torturi, deşi el nu fusese niciodată 
informat despre detalii ale programului. De asemenea, promisese să 
ceară socoteală Agenţiei pentru activităţile ei, ceea ce-l punea cam 
pe acelaşi teren cu candidatul Obama. După ce a devenit însă pre- 
şedinte, Obama şi-a mai îndulcit tonul. De exemplu, când notele 
informative ale Departamentului de Justiţie din epoca Bush fuseseră 
desecretizate în aprilie, el a prevenit: „Acesta este un moment 
pentru reflecţie, nu pentru răzbunare” 

Se pare că Holder n-a recepționat acest mesaj. Potrivit rela- 
tărilor publicate, el şi stafful său s-au aşteptat ca desecretizarea să 
ducă la „un val de susținere pentru o anchetă independentă” 

Când nu s-a întâmplat acest lucru, au perseverat. În vară, 
procurorul general insista pe tema desecretizării raportului secret 
făcut de inspectorul general CIA în 2004 despre programul de 
interogare şi a redeschiderii anchetării ofițerilor CIA. 

Pentru Agenţie era ca un vis urât recurent. Raportul inspec- 
torului general fusese disponibil pentru conducerea comisiilor 
pentru informaţii ale Congresului încă din anul 2004, iar din 
2006 devenise accesibil membrilor acestor comisii şi multora din 
stafful lor. 

Agenţia cooperase considerabil pentru urmărirea în justiție a 
unui contractor al Agenţiei, care a fost condamnat pentru omor cu 
premeditare după moartea unui deținut. CIA trimisese de asemenea 
alte descoperiri de comportament impropriu la Departamentul de 
Justiţie, unde fuseseră examinate cu atenţie de procurori de carieră 
din Eastern District al statului Virginia, care în cele din urmă au 
declinat alte urmăriri în justiţie. (Ulterior Holder a recunoscut că 


„Domnule general, vor publica notele informative” 435 


nu citise declinările procurorilor respectivi.) Într-un final, urmând 
decizia procurorilor de a nu acționa, Agenţia întreprinsese propriile 
ei acţiuni disciplinare atunci când fusese cazul. 

Se pare că Leon Panetta s-ar fi opus altor acţiuni ale Departa- 
mentului de Justiţie într-o serie de răbufniri presărate cu injurii în 
Camera de Criză. De asemenea, la începutul lunii august, el a făcut 
un gest neobişnuit, publicând un editorial în Washington Post în 
care a scris: „Luna trecută, la o reuniune peste hotare a şefilor 
serviciilor secrete, unul dintre omologii mei de la un principal aliat 
occidental m-a tras deoparte. «De ce», a întrebat el, «este atât de 
preocupat Washingtonul de acțiuni din trecut ale CIA, când cele 
mai presante probleme de securitate naţională sunt cele din 
prezent?» A fost o întrebare foarte bună.” 

În zadar! După câteva săptămâni, administraţia a publicat o 
versiune uşor editată a raportului din 2004 al inspectorului general 
CIA, alte opinii legale ale Departamentului de Justiţie, plus o parte 
din corespondenţa purtată între Agenţie şi Biroul de Asistenţă 
Juridică. Holder a anunțat de asemenea că-i ceruse lui John Durham, 
care investiga deja distrugerea videocasetelor de către CIA (capitolul 
12), să-şi extindă cercetările pentru a determina dacă se justifica o 
anchetă penală completă a comportamentului Agenţiei. 

Preşedintele trecuse, cel puţin tacit, de partea procurorului 
general. Leon nu izbutise să oprească trenul. Acum, şapte dintre 
predecesorii lui au făcut un pas înainte pentru a-şi încerca norocul. 
La jumătatea lunii septembrie, i-am scris preşedintelui, cerându-i 
să anuleze decizia lui Holder de redeschidere a anchetelor penale. 
Scrisoarea repeta argumentele obişnuite: serviciile străine vor fi 
mai reticente față de o posibilă colaborare, agenţii CIA se vor feri 
mai mult să-şi asume riscuri, iar desecretizările publice aveau să 
ajute al-Qaeda să evite serviciile secrete americane. 

Argumentul central însă era unul de echitate. „Dacă anchete 
penale închise de procurori de carieră în timpul unei administrații 
pot fi atât de uşor redeschise în următoarea administraţie la 
indicaţia unor împuterniciți politic, atunci refuzul de acţionare în 
judecată va fi considerat inutil. Agenţii trebuie să creadă că există 
o constanţă în regulile legale care le guvernează acţiunile.” 

Foştii directori CIA nu formează un grup strâns unit. Este 
posibil să se reunească o dată sau de ori pe an pentru o informare 
din partea actualului director, însă ei au servit preşedinţi diferiți 
în momente diferite şi în circumstanţe diferite. Ar fi greu să-i 
determini pe toți să convină că o zi anume este marți. 

Dar odată ce am definit limbajul comun, obținerea acordului 
de a semna scrisoarea n-a fost o sarcină grea. Documentul a fost 
semnat de toți foştii directori aflaţi în viaţă, cu trei excepții. Bob 
Gates era secretarul apărării, aşa că nici măcar nu l-am informat. 
George H. W. Bush era fost preşedinte şi ar fi fost impropriu din 
partea noastră să-i cerem să comenteze acţiunile unui succesor. 
Amiralul Stansfield Turner, care se apropia de 86 de ani, a refuzat 
pur şi simplu pe motiv că nu era la curent cu subiectul. Nu am 
insistat. 

Era axiomatic ca trei dintre noi — Goss, Tenet şi eu — să sem- 
năm; la urma urmelor, am condus programul. Însă Woolsey şi 
Deutch nu mai erau activi de mult, după ce serviseră în adminis- 
trația Clinton. William Webster era fost judecător federal şi 
directorul FBI-ului. Iar activitatea lui Jim Schlesinger includea o 
anchetă despre abuzurile comise de Departamentul Apărării asupra 
deţinuţilor din Abu Ghraib. 

Concluzia finală a fost că n-am impresionat deloc. Preşedintele 
ne-a comentat neliniştile cu o oarecare desconsiderare: „Apreciez 
că foşti directori CIA doresc să aibă grijă de o instituţie la con- 
struirea căreia au dat o mână de ajutor” Cu toate că şi-a reiterat 
opţiunea de „a privi înainte, nu în urmă”, a declinat să intervină. 

Ancheta a durat trei ani, timp în care au fost anchetați zeci de 
ofițeri CIA, iar mulți au compărut în fața unei Curți Supreme. 

Întreaga situaţie a creat o senzaţie de asediu în Agenţie. În fe- 
bruarie 2010, după moartea a şapte agenți şi contractori în atentatul 
sinucigaş cu bombe din Khost, CIA a ţinut un serviciu memorial 
într-un cort mare din faţa vechii clădiri de birouri executive. 
Preşedintele a participat alături de alți lideri politici, ca preşedintele 
Camerei Reprezentanţilor, Nancy Pelosi. 

Câţiva dintre cei care au ţinut discursuri proveneau din 
Centrul de Combatere a Terorismului, adică persoanele cele mai 


„Domnule general, vor publica notele informative” 437 


afectate de deciziile lui Holder şi ale preşedintelui şi de acuzaţiile 
lui Pelosi că Agenţia minte în mod curent. O vorbitoare a semnalat 
sentimentul de înstrăinare „ei împotriva noastră” când a subliniat 
„privilegiul de a face parte dintr-un grup real de fraţi şi surori 
angajați într-o luptă comună” Exista un mesaj aproape nerostit: 
„Suntem bucuroşi că vă aflaţi aici, dar este vorba despre noi. Noi 
făceam toate astea înainte să fi ajuns voi aici şi le vom face şi după 
plecarea voastră.” 

Desecretizările şi anchetele reînnoite au declanșat chiar 
momente de umor negru în Agenţie. La retragerea consilierului 
general John Rizzo, la sfârşitul anului 2009, maestrul de ceremonii 
a dat citire mai multor scrisori — mărturii despre activitatea lui 
John. Apropiindu-se de sfârşit, a anunțat că mai avea o ultimă 
scrisoare. Pe când se căuta prin buzunare după ea, a specificat că era 
pentru John din partea procurorului-general Holder. 

„John”, a citit el, „ai dreptul să păstrezi tăcerea.” 

Au trecut câteva minute până când hohotele de râs s-au potolit 
îndeajuns pentru a continua ceremonia. 

Impactul anchetelor multiple nu era totuşi o glumă. CIA era im- 
plicată în investigarea distrugerii videocasetelor de către Durham, 
reinvestigarea incidentelor detaliate în raportul inspectorului general 
şi accelerarea investigaţiilor Congresului pe o mulțime de fronturi. 
Dincolo de impactul asupra moralului, relaţiilor cu străinătatea şi 
dorinţei de a îmbrăţişa riscul, Agenţia trebuia să achite factura 
mâinii de lucru. Pentru a răspunde la toate anchetele acelea erau 
necesare unele dintre cele mai bune talente pe care le avea CIA de 
oferit. Pentru gestionarea fluxului a fost înființat un birou perma- 
nent la etajul şase, vizavi de cabinetul directorului. 

La trei ani şi şase zile după ce procurorul general a redeschis 
investigaţiile, el şi procurorul John Durham au anunţat că nu vor 
începe procedurile de urmărire penală împotriva nimănui din 
programul RDI al Agenţiei. Vărsarea de sânge, cel puţin în ramura 
executivă, părea să se fi terminat. 

Holder fusese consecvent pe tot parcursul: mesianic în concen- 
trare, afon politic şi indiferent la părerile şi opiniile contrare. 

Panetta a fost la fel de consecvent, avertizând că, prin concen- 
trarea asupra trecutului, riscam prezentul şi viitorul. 

Preşedintele a dorit să câştige pe două fronturi şi a sfârşit 
părând inconsecvent pentru ambele tabere. 

Este posibil ca el să fi considerat că un compromis reprezenta 
alternativa cea mai bună din punct de vedere principial de care 
dispunea şi care era în acelaşi timp şi atractivă politic. Preşedintele 
avea o problemă. Spre dezamăgirea multora, el dublase eforturile 
pentru multe dintre programele antiteroriste ale predecesorului 
său. Metadate telefonice. Secrete de stat. Predări. Asasinarea țin- 
telor. Comisioane militare. Ca să fiu sincer, între primul şi al doilea 
mandat al preşedintelui Bush a existat o deosebire mai mare decât 
între administraţia sa şi cea a succesorului său. 

Iar acest lucru reprezenta o problemă politică pentru pre- 
şedintele Obama, a cărui campanie s-a bazat în esenţă pe a nu fi 
George Bush. Probabil că preşedintele s-a gândit: „Daţi-mi voie să 
vă arăt cât de diferit sunt în realitate. Daţi-mi voie să vă arăt ce am 
stopat eu.” Şi în felul acesta a desecretizat notele informative şi a 
îngăduit (poate chiar a susținut, pentru că înregistrările nu sunt 
clare) procurorului general să desecretizeze şi mai multe docu- 
mente şi să redeschidă cazuri deja închise. 

Cei din CIA au plătit un preț personal mare, dar poate că n-ar 
fi trebuit să se simtă surprinşi sau ofensați. Preşedintele le arătase 
consideraţia sa personală, însă acum era vorba despre afaceri şi ei 
erau recuzită. 

Şi aveau să mai urmeze şi altele. 

În anul 2012, pe când Holder abandona ancheta Durham, 
George Tenet m-a sunat pe telefonul mobil şi m-a întrebat dacă 
auzisem despre „raportul SSCI” Ştiam în mod vag că democraţii 
din comisie lucraseră la ceva, dar a trebuit să mărturisesc că nu 
eram la curent. 

— N-am mai văzut filmul ăsta, George? l-am întrebat. 

De fapt nu-l văzuserăm, ceea ce a devenit clar la două zile 
după alegerile prezidenţiale din 2012. George, Porter Goss, John 
McLaughlin şi eu (directori şi directori interimari în timpul 
programului RDI) aranjaserăm să prezentăm datele la zi pentru 

CIA. Michael Morell, directorul adjunct şi bun prieten cu noi toți, 
a prezidat şedinţa şi a descris în linii mari ciorna raportului 
democraților din SSCI pe care îl primise recent Agenţia. Era o 
înşiruire de tirade acuzatoare care ne învinuiau pe noi şi CIA că ne 
depăşiserăm autoritatea şi-i mințiserăm pe toţi în legătură cu 
eficiența programului. Am rămas de-a dreptul uluiți. Şi furioși. Am 
întrebat cum ajunseseră democraţii la concluziile acelea fără să fi 
vorbit cu niciunul dintre noi. 

Am întrebat de asemenea de ce se procedase aşa. Ni s-a răspuns 
că şeful democraților din SSCI spusese că senatoarea Feinstein 
dorea să fie sigură că nu se va mai repeta aşa ceva, ceea ce ni s-a 
părut tuturor ca o concluzie care lansase ulterior căutarea datelor 
care s-o susțină. 

Agenţia a fost la fel de înfuriată ca şi noi în privinţa raportului 
şi intenţiona să replice dur, fiindcă raportul fusese selectiv în 
citarea de documente, avea erori de informare şi părea să ignore 
felul cum funcționau de fapt serviciile secrete. 

Era evident că totul începea să fie interesant, când opinia 
publică a izbucnit după numai câteva săptămâni, instigată (în mod 
incredibil) de un film: Misiunea: 00.30 A.M., care dramatiza activi- 
tatea de culegere a informaţiilor ce duseseră la omorârea lui Osama 
bin Laden. Au existat plângeri potrivit cărora comunităţile de 
informații şi operaţiuni speciale exageraseră în privința ajutorului 
acordat regizoarei Kathryn Bigelow şi scenaristului Mark Boal. 
Câţiva membri ai Senatului au cerut ca Sony Pictures să difuzeze un 
comunicat în care să decline orice responsabilitate privind rolul 
jucat de interogatoriile CIA în găsirea lui bin Laden. 

Au urmat mai bine de doi ani de dispute între CIA, Casa Albă 
şi democraţii din SSCI despre date, tehnici de analize şi clasificări, 
înainte ca un rezumat de peste 500 de pagini al raportului Feinstein 
să vadă lumina zilei. În acel răstimp, foştii seniori implicați în 
raport s-au reunit periodic, sau au discutat prin intermediul 
teleconferințelor, pentru a fi la curent cu evenimentele şi pentru a 
pregăti un răspuns. 

Ar fi greu de exagerat furia noastră, dar răspunsul la calomnie 
avea să fie dificil. Am obținut doar o fereastră de două săptămâni, 

în august 2014, în care am putut accesa realmente rezumatul 
raportului, răspunsul de peste 130 de pagini din partea Agenţiei şi 
dezmințirea de peste 150 de pagini a republicanilor din SSCI. 
Deoarece aveam stabilit un program de deplasări, am izbutit să-mi 
găsesc timp vreo patru ore de citit într-o după-amiază. 

Fără a mă lăsa descurajat, am adresat Agenţiei propriile noastre 
solicitări în conformitate cu Legea privind libertatea accesului la 
informaţie, pentru a căpăta alte documente cu care să ne susţinem 
cazul. Bill Harlow, excelentul PR al lui George Tenet, a realizat 
site-ul Web ciasavedlives.com, pentru a pune documente la dispo- 
ziţia presei şi publicului. Am oferit date generale tuturor jurna- 
liştilor din presa scrisă şi audiovizuală care erau dispuşi să ne 
asculte. John McLaughlin a scris un editorial magnific de 2.300 de 
cuvinte pe care l-am postat pe site-ul Wall Street Journal, alături de 
o versiune mai scurtă în ediția tipărită a ziarului. Editorialul a fost 
semnat de trei directori şi trei directori adjuncţi care gestionaseră 
programul RDI. Eu am scris un editorial pe aceeaşi temă pentru 
presa britanică — totul declanşat de publicarea raportului Feinstein, 
care a avut loc pe 12 decembrie 2014. 

Argumentaţia lui John din Wall Street Journal ne sintetiza 
poziţia: 


Raportul Comisiei pentru Serviciile de Informaţii a 
Senatului despre detenţia şi interogarea teroriştilor efec- 
tuate de Agenţia Centrală de Informaţii a fost pregătit doar 
de membrii democrați majoritari şi este un studiu unila- 
teral, afectat de erori de fapt şi interpretare — în esență un 
atac partizan şi slab realizat asupra agenţiei care a făcut tot 
posibilul pentru a proteja SUA după atacurile din 11 sep- 
tembrie. 


EI a contestat concluziile raportului potrivit cărora CIA a depă- 
şit în mod uzual tehnicile de interogare autorizate şi a indus în eroare 
Departamentul de Justiţie, Casa Albă, Congresul şi poporul american. 
A subliniat că raportul optase să ignore contextul epocii în care 
fusese lansat programul şi faptul că Agenţia nu acţiona autonom 
(a consemnat nu mai puţin de 30 de informări ale Congresului). 

Cel mai important, John (la fel ca Agenţia şi contestatarii 
republicani) a pus sub semnul întrebării „afirmația potrivit căreia 
programul de interogări al CIA n-a fost eficient în producerea de 
informații care să ne ajute la subminarea, capturarea sau uciderea 
teroriştilor”, citând numeroase exemple ale eficienței sale, inclusiv 
lichidarea lui bin Laden. 

Un mucalit din Agenţie a spus-o chiar mai direct: „Raportul 
Feinstein te lasă să crezi că cei care au ajuns la bin Laden n-au ştiut 
pur şi simplu cum au ajuns la el” 

Eu m-am bucurat de o atenţie specială în raportul Feinstein, 
fiind citat de peste trei ori mai mult decât oricare dintre predece- 
sorii mei. Asta nu din cauza numărului de deținuți pe care l-am 
avut (doi dintr-un total de aproximativ o sută), ci pentru că am fost 
directorul care a informat comisia despre sfera de cuprindere a 
programului. 

Democraţii s-au focalizat în mod explicit asupra mărturiei pe 
care o depusesem în aprilie 2007, dedicând Anexa 3 exclusiv pentru 
a sublinia ceea ce considerau a fi fost inexactități. Multe subiecte 
erau asociate disputei încă aprinse despre ce, când şi de ce ne 
declarase Abu Zubaida (primul deţinut care fusese supus simulării 
înecului). Alte subiecte puteau fi descrise în mod corect ca fiind 
informări standard susținute de mine şi încercarea lor de a desco- 
peri printre milioane (literalmente) de pagini abaterile care, cele 
mai multe dintre ele, au existat în perioada inițială a programului. 

S-a pus apoi problema definirii programului. Eu am afirmat că 
programul fusese creat, cel puţin parţial, din cauza performanţelor 
necorespunzătoare ale Agenţiei cu primele capturări efectuate pe 
câmpul de luptă — aşa cum au fost amănunțit documentate şi 
împărtăşite cu SSCI de către inspectorul general CIA. De exemplu, 
comisia ştia că Gul Rahman murise în custodia Agenţiei, totuşi CIA 
nu-l considerase niciodată ca făcând parte din acest program. 

În cele din urmă exista posibilitatea foarte reală ca în două ore 
de depoziţii, în care discutaserăm chestiuni vechi de cinci ani şi 
separate de mine prin mandatele altor doi directori, să fi înțeles pur 
şi simplu greşit unele lucruri. Este posibil. 

Cel mai important, scopul nostru pentru şedinţa din 2007 — ca 
şi al unor şedinţe similare cu Comisia Permanentă pentru Serviciile 
de Informații a Camerei Reprezentanților — nu fusese de a relata o 
istorie finală a programului RDI, ci de a-i explica statutul curent, ca 
prim pas în clădirea unui viitor consens. Desigur, asta nu s-a întâm- 
plat niciodată. 

Am fost implicat în altă neconcordanţă din raport, referitor la 
numărul de deţinuţi. Potrivit raportului, eu „am instruit un agent 
CIA să conceapă o modalitate prin care să păstrăm numărul de 
deținuți CIA egal cu numărul pe care l-am anunţat anterior 
Congresului” Raportul susținea că numărul acela ar fi fost 98, pe 
când eu cred că era de fapt 99. 

Presupusul „incident” avusese loc în ianuarie 2009, pe când mă 
pregăteam să părăsesc Agenţia. Un agent CTC sugera că numărul 
corect de deţinuţi din program putea fi chiar de 112. Existaseră 
mereu întrebări legate de cine ar trebui să fie socotit în program, iar 
contabilitatea anterioară fusese deficitară, dar nu m-am putut 
abține să nu surâd ironic şi să replic. 

— De trei ani m-aţi bătut la cap cu 97 sau 98 [pe măsură ce 
adăugam deținuți]. 

Dezminţirea Agenţiei reflectă consensul stabilit în şedinţa 
aceea că noile cifre deţinute de CTC continuau să fie „oarecum 
speculative şi incomplete”. Am spus că dacă ar fi existat cu adevărat 
cifre noi, ei ar fi trebuit mai întâi să se asigure şi apoi să-i ceară 
noului director să le transmită Congresului. 

Raportul Feinstein stabilise „minimum 119” (nu 112) ca fiind 
numărul corect de deţinuţi reținuți în cadrul programului. 

Acestea fiind spuse, procurorul general Holder anunţa sigur pe 
sine la sfârşitul investigaţiei Durham că „domnul Durham a 
examinat orice posibilă implicare a CIA în interogarea şi detenţia 
a 101 deținuți bănuiţi a se afla în custodia Statelor Unite”. Se pare că 
a fost mereu un număr foarte greu de precizat: 99, 101, 112, 119... 

Am reflectat de multe ori de atunci la raportul Feinstein şi 
la lecţiile ce puteau fi trase de pe urma sa. O concluzie pozitivă 
a fost nevoia clară de a oferi Congresului informații complete şi 
actualizate asupra activităților delicate. Nu este corect să te bazezi 

pe un director care să reconstituie evenimentele după ce au trecut 
cinci ani. 

Mă apropii şi de o a doua concluzie, mai sumbră. Aveţi grijă ce 
le spuneţi acestor oameni. Unii sunt mai puţin interesați de un 
dialog onest, preferând să asculte doar pentru a respinge, acuza şi 
discredita. 

Ceea ce, presupun, ridică o dată în plus problema motivului. 
De ce a fost întocmit raportul acela? CIA nu se mai ocupa de 
interogatorii şi nici nu avea să mai revină în domeniul respectiv?. 

Şi, aici, demonii mei sugerează un răspuns. Îmi imaginez că 
aceia care au insistat realmente pentru desecretizare s-au gândit că 
o astfel de măsură le-ar aduce un sentiment de expiaţie. Ei puteau 
spune şi au spus-o public: „Vedeţi? Aici n-a fost vorba despre noi. 
N-a fost niciodată vorba despre noi. Noi nu suntem aşa. Oamenii 
aceia, cei de colo, cei care au minţit — despre ei este vorba. Daţi-ne 
voie să vă arătăm.” 

Senatorul Rockefeller a fost un susţinător foarte vehement al 
raportului Feinstein. După publicarea lui în decembrie 2014, şi-a 
anunțat părerea tăios de critică. 

În martie 2003, după capturarea lui Khalid Sheikh Mohammed, 
tonul senatorului fusese cumva diferit. 


Wolf Blitzer de la CNN l-a întrebat ce se va întâmpla cu KSM. 

ROCKEFELLER: Ei bine, din fericire nu știm unde este... va 
fi interogat de noi. Sunt sigur că vom fi corecţi cu el, dar sunt sigur 
că vom fi foarte, foarte duri. 


Asta l-a determinat pe Blitzer să întrebe despre torturi. 


55 În vara anului 2015 m-am întâlnit cu candidatul prezidenţial Jeb 
Bush. Când am ajuns la subiectul tehnicilor de interogare, am opinat că — 
după desecretizarea notelor informative, demascarea tehnicilor şi 
aparenta abandonare a agenţilor CIA - orice viitor preşedinte care ar fi 
dorit să reînvie tehnicile ar fi făcut bine să le exerseze, întrucât ar fi trebuit 
să le utilizeze el însuşi (n.aut.). 

ROCKEFELLER: Aceasta este mereu o întrebare delicată... 
Pe de altă parte, el deține într-adevăr informații. Obținerea acelor 
informații va salva vieți de americani. Nu avem voie să nu obținem 
informațiile acelea. 


Blitzer a ridicat din nou problema torturii. 

ROCKEFELLER: Noi nu aprobăm tortura, dar există metode 
psihologice şi de altă natură prin care putem obține cam tot ce ne 
dorim. 


Blitzer a întrebat după aceea despre predarea lui KSM unei 
ţări terțe „unde nu există restricții împotriva torturii” 

ROCKEFELLER: N-aş respinge o astfel de discuție în privinţa 
lui, deoarece este omul care a ucis sute și sute de americani în 
ultimii zece ani. 


Hmm... Puteţi înțelege motivul pentru care cei din Agenţie 
pot fi derutați. 

Evident, nici ei n-au fost de acord cu raportul, relatarea, 
metoda şi concluziile sale. Şi mai ales n-au fost de acord că toată 
povestea se referea exclusiv la ei. Dacă ar fi fost exclusiv despre ei, 
democraţii din Congres (cei care fuseseră informaţi) şi-ar fi 
început protestul în 2002 — când trauma era recentă, amenințarea 
părea iminentă şi viitorul era pus sub semnul îndoielii — nu în 
2014, când situaţia era alta. 

Americanii au dat dreptate Agenţiei. În toate sondajele efec- 
tuate după publicarea raportului Feinstein, ei s-au declarat de partea 
CIA într-o majoritate clară. Centrul de cercetare Pew a estimat un 
raport de 51 la 29 în favoarea celor care considerau justificate 
acțiunile CIA. Ecartul a fost încă şi mai mare, 56 la 28, pentru 
afirmaţia că informaţiile obținute prin programul RDI au prevenit 
alte atentate. Pentru cei care au spus că urmăreau îndeaproape 
subiectul, cifrele erau la fel de clare — susțineau programul cu 59 la 
34. CNN-ul avea cifre similare, 66 la 34 pe ansamblu. 

Brookings, un „think tank” din Washington privit cu ochi foarte 
buni, şi-a intitulat raportul „Americanii au preluat proprietatea 

programului de interogatorii al CIA”, arătând că tacticile CIA au 
fost aprobate atât retrospectiv, cât şi prospectiv, şi a concluzionat 
că „este posibil ca viitori preşedinţi care se vor abține să ia măsurile 
promovate de administrația Bush-Cheney să se trezească expuşi 
politic — mai ales dacă teroriştii vor reuşi din nou să omoare mulți 
americani” 

Nu era tocmai rezultatul pe care-l intenționaseră democraţii 
din comisia pentru informații. 

Acesta nu a fost însă ultimul cuvânt. Programul RDI cere o 
istorie corectă şi imparţială. Noi şase am afirmat acest lucru în 
editorialul din Washington Post Journal, numind raportul Feinstein 
„O oportunitate ratată de a oferi un studiu serios şi echilibrat despre 
o importantă chestiune de politică publică. Ţara şi CIA ar fi bene- 
ficiat de pe urma unui studiu mai echilibrat al acestor programe şi 
de pe urma unui set corespunzător de recomandări. Raportul 
Comisiei nu este studiul respectiv.” 

Noi încă aşteptăm istoria aceea imparţială. 


DOUĂZECI ŞI UNU 


SECTORUL PRIVAT 


WASHINGTON, DC, 2009-2014 


E începutul lunii iunie 2013, tocmai mă instalam într-un 
hotel confortabil din La Jolla, statul California, când am primit un 
e-mail de la Mark Hosenball, un reporter al agenției Reuters 
specializat pe serviciile secrete. Subiectul lui era: „Este adevărat sau 
o nebunie?” Mesajul conținea doar câteva cuvinte şi un hiperlink 
la un articol de Glenn Greenwald care fusese postat pe site-ul 
ziarului Guardian din Londra. 

Titlul din Guardian răcnea: „NSA colectează zilnic înregistrări 
telefonice de la milioane de clienți Verizon”, iar subtitlul trimitea 
la un mandat de tribunal care autoriza operațiunea. 

Mie îmi plăcea Hosenball, dar nu i-am răspuns la e-mail. Nu 
era deloc o nebunie, ci cât se poate de real. Însă eu nu doream să 
vorbesc despre acest subiect. Era vorba despre o continuare a 
programului de metadate telefonice pe care le colectaserăm pentru 
Stellarwind, realizat acum prin intermediul unui mandat jude- 
cătoresc, însă nu puteam nici confirma, nici măcar încerca să explic. 
M-am întrebat totuşi „Cum naiba a ieşit asta la lumină?” 

A doua zi, Greenwald în Guardian şi Bart Gellman în 
Washington Post au susținut că NSA avea acces nerestricționat 
la serverele din SUA ale Microsoft, Google, Yahoo, Skype, 
YouTube, Facebook, AOL şi Apple, în conformitate cu un pro- 
gram numit PRISM. 

Amploarea pe care a luat-o acest subiect în presă a căpătat 
rapid aspectul unei versiuni jurnalistice a campaniei „şoc şi groază” 
susținute de Tommy Franks în al Doilea Război din Irak. 

În scurt timp toți am aflat că scurgerile de informații apar- 
ţineau unui colaborator tehnic de la firma Booz Allen Hamilton, un 
tânăr de 29 de ani cu aspect băiețesc pe nume Edward Snowden, 

care se refugiase în Hong Kong şi care încerca să tranziteze Rusia 
pentru a ajunge în America de Sud. 

În vara anului 2013, ieşisem deja de peste patru ani din guvern. 
Eram mulțumit să mă aflu la conducerea companiei Chertoff Group, 
o firmă de consultanţă de securitate înfiinţată de fostul secretar DHS 
Mike Chertoff, şi predam la George Mason University's Graduate 
School of Policy, Government and International Affairs în nordul 
statului Virginia. Chertoff Group adunase persoane cu viziuni şi 
experienţe similare şi era întotdeauna minunat să împărtăşeşti idei 
cu unii precum Charlie Allen, o legendă a Agenţiei. Postul de la 
George Mason University era rezultatul unei conversații destinse 
cu un membru al facultăţii la o petrecere de Crăciun organizată în 
2008 de fostul senator Chuck Robb. Observând ceea ce numise 
„erudiția mea în experienţă practică”, persoana respectivă mi-a 
călăuzit diploma de masterat veche de 40 de ani prin hăţişurile 
administrative din GMU, pentru a-mi obține un curs de profesor 
invitat. Am fost încântat să predau cursul de „Informaţii şi politică”, 
care de obicei se completa într-un minut sau două de înscrieri 
on-line, deşi suspectez că avea o legătură şi cu speranţa că voi 
dezvălui unele secrete. 

De asemenea, mă ocupam cu activităţi de rutină ale foştilor 
guvernanți, participând în diverse consilii şi consultanțe. M-am 
întrebat adesea de ce eram oare căutat, dar invitaţiile erau nu- 
meroase şi constante. La un astfel de eveniment, Charlie Allen şi cu 
mine am petrecut câteva ore cu lideri de corporaţii, explicând 
dinamica şi structura comunităţii serviciilor secrete. N-a fost nimic 
exotic şi, după ce am terminat, am comentat împreună în ascensor 
că nu ne venea să credem că îşi notaseră tot ce discutaserăm. Poate 
că subestimam ceea ce învățaserăm în cei aproape 100 de ani de 
experienţă în informaţii pe care-i aveam laolaltă. 

O firmă de organizări de conferințe mi-a completat portofoliul 
postguvern şi a izbutit să-mi umple majoritatea spațiilor goale din 
agendă. 

Activitatea guvernamentală mi-a lipsit mai puţin decât cre- 
zusem. Când eram întrebat, răspundeam că duceam dorul misiunii 

şi al oamenilor alături de care lucrasem (iar uneori adăugam că 
duceam dorul avionului privat), dar cam asta era tot. În majoritatea 
dimineților, întindeam mâna, luam iPadul şi citeam extrasele de 
presă ale CIA înainte să cobor din pat. Ceva mai târziu, când îi 
duceam cafeaua Jeaninei, ea mă întreba frecvent „Ceva noutăţi?”, 
iar eu răspundeam aproape la fel de frecvent: „O altă zi minunată în 
care să fii o altă fostă înaltă oficialitate a serviciilor de informaţii” 

Acestea fiind spuse, după ce am ieşit din sfera guvernamentală 
am început să scriu şi să comentez probleme de informaţii, aşa că am 
fost atras repede în dezbaterea din jurul lui Snowden. 

O idee pe care am afirmat-o de la început a fost că dezbaterea 
aceea se pregătea de fapt de mult timp. La sfârşitul anilor 1990, NSA 
era perfect conştientă că acele comunicaţii străine ce puteau fi vizate 
în mod legitim (cum fuseseră cele ale forțelor strategice ale Uniunii 
Sovietice) nu mai erau restricţionate la reţele inamice izolate. Ţinte 
moderne (ca e-mailurile al-Qaeda de pe internet) coexistau cu 
mesaje nevinovate şi chiar constituțional protejate pe o reţea de 
comunicaţii globale unitară şi integrată. 

Dilema a devenit şi mai acută după 11 septembrie, deoarece 
inamicul demonstrase că se afla deja în interiorul porţilor şi — chiar 
când era posibil ca el să nu se afle fizic pe teritoriul Statelor Unite — 
comunicațiile lui se aflau frecvent în interiorul SUA, deoarece 
teroriştii optau să utilizeze servicii e-mail cu baza în țara noastră. 

Păcatele pe care Greenwald, Gellman şi alții încercau să le 
prezinte erau eforturi depuse de NSA şi alte servicii secrete pentru 
a aborda noile realităţi. Unele eforturi ridicau într-adevăr întrebări 
importante despre balanţa corectă dintre securitate şi libertate, iar 
dezvăluirile lui Snowden au accelerat şi intensificat fără doar şi 
poate această dezbatere. Însă dezvăluirile, şi mai ales felul cum au 
fost prezentate, le-au interpretat complet greşit sau, şi mai rău, le-au 
împins deliberat în ungherele cele mai întunecate. 

Să luăm de exemplu programul PRISM, dezvăluit în ziua a 
doua a campaniei. Forțate de termenul limită, unele canale au 
raportat (incorect) că NSA avea acces direct şi gratuit la serverele 
furnizorilor americani de servicii de comunicaţii, iar de acolo n-a 

fost decât un pas mic până la acuzaţii aproape calomnioase că NSA 
scotocea în mod uzual prin e-mailurile americanilor obişnuiţi. 
În realitate, sub supervizarea tribunalului, NSA solicita furnizo- 
rilor conturi specifice de e-mail ale unor ţinte străine desemnate 
ca atare de serviciile secrete. 

Să examinăm următorul caz ipotetic. NSA vizează comu- 
nicaţiile unui terorist cunoscut din Yemen. Ea descoperă că 
teroristul aflat în Yemen comunică electronic cu alt individ, care 
poate fi în Pakistan, altundeva în Yemen sau chiar în Statele 
Unite. Ei utilizează un serviciu de internet găzduit în SUA şi fac 
schimb de mesaje. 

Descrieri similare pot fi aplicate traficului de e-mailuri care 
detaliază furnizarea de substanţe chimice cu folosire dublă unui stat 
suspectat că dezvoltă arme chimice. Sau altor comunicaţii ce oferă 
informaţii despre potenţiale atacuri cibernetice. 

În fiecare dintre aceste cazuri, unicul lucru „american” în 
privința comunicaţiei este faptul că ea există fizic în Statele Unite şi 
este găzduită de o companie de internet aflată pe teritoriul american. 
Ținta supravegherii este un străin aflat în exteriorul Statelor Unite. 

Directorul Serviciilor Naţionale de Informaţii (şi fostul director 
al NSA) Mike McConnell a înțeles acest lucru şi a convins Congresul 
să amendeze în 2008 Legea FISA (secțiunea 702), pentru a uşura 
sarcina NSA de a colecta asemenea comunicaţii. Accesul continuă 
să fie controlat de Curtea FISA (care obligă totodată firmele să 
predea datele cerute), dar procesul nu mai necesită de acum man- 
date individualizate, greoaie şi care necesită mult timp. 

NSA tratează PRISM ca pe un alt punct de culegere, desigur, 
unul nou și deosebit de valoros, totuşi numai unul dintre nume- 
roasele concepute pentru a culege comunicaţii din străinătate cu 
valoare de informaţii străine. 

PRISM n-a stârnit proteste pe plan intern pe cât de mult a 
făcut-o culegerea de metadate, denumită programul 215, deoarece 
era secțiunea din legea Patriot Act pe care se fundamenta. PRISM 
s-a axat pe străini, pe când 215 se referea numai la americani. NSA 
a păstrat o arhivă de apeluri americane — nu conţinut, ci informaţii 

legate de apeluri în sine, de genul: de la cine, către cine, când, 
pentru cât timp. Arhiva era voluminoasă, însă accesul era strict 
controlat, nu doar prin limitarea numărului celor care puteau utiliza 
datele, ci şi prin limitarea scopului lor exclusiv la antiterorism. 

Când NSA obținea un număr nou de telefon din străinătate care 
era asociat cu terorismul, să zicem de la forțele yemenite care-l 
arestau pe teroristul menționat mai sus, o întrebare-cheie era 
întotdeauna dacă numărul acela până atunci necunoscut fusese 
vreodată în contact cu un telefon din SUA. O căutare în vasta bază 
de date 215 este destul de simplu de efectuat şi, dacă un asemenea 
număr este identificat, NSA se va interesa şi de celelalte numere cu 
care a fost în contact respectivul. Tot ce urmează după aceea trece 
în responsabilitatea FBI-ului. 

Oricât de rezonabil şi de restrictiv mi s-ar părea acest proces, 
este cert că nu a fost perceput aşa. Mulţi americani au fost nemulțu- 
miţi şi nu toţi erau obsedaţi de teoriile conspiraţiilor. Grupuri din 
Congres clocoteau de furie. O parte a problemei era că mulți refuzau 
să creadă că programul era restricționat. Ei suspectau că datele erau 
utilizate în alte scopuri sau că se foloseau algoritmi masivi pentru a 
deduce şabloane individuale de comportament. 

Alţii au făcut afirmaţii care, dacă ar fi fost adevărate, ar fi în- 
semnat că NSA încălcase nu numai legile americane, ci şi legile 
fizicii. Am auzit un comentator afirmând că NSA putea, dacă 
suspecta ceva interesant, să dea clic pe un număr de telefon şi să 
asculte ce se discutase într-o convorbire. Poftim? Să dai clic pe o 
factură telefonică şi să auzi ce s-a spus în trecut? 

Am contestat vehement o idee similară în timpul unei discuţii 
la Fox News Sunday cu Justin Amash, proaspăt congresman din 
partea mişcării Tea Party. L-am sfătuit să spună electoratului său 
adevărul, nu să-l bombardeze cu sperietori. 


AMASH: Şi este important de înțeles că apoi programul trece de 
metadate. De aceea începem cu metadate, dar guvernul nu 
sugerează că nu-ți poate colecta comunicațiile reale. 
Potrivit acestei doctrine, îți poate colecta şi conţinutul, tot 
aşa cum îţi colectează metadatele... 

HAYDEN: ... Trebuie să adaug, Chris [Wallace], că nu-i ajută pe 
americani dacă programul este prezentat denaturat. El nu 
autorizează culegerea de conţinut — punct! 


O primă apărare NSA a programului 215 de metadate era că 
puterea executivă, Congresul şi tribunalele erau conştiente de 
realitate şi au susținut demersul. Asta ar fi trebuit să fie suficient 
într-o epocă post-Comisia Church de reformare a activităţii de 
culegere a informațiilor, dar nu a fost aşa. 

Controversa a creat aliniamente stranii. Fox News şi-a aban- 
donat obişnuitele prerogative de securitate națională pentru a 
profita de ocazie să-l atace pe preşedinte şi să-şi consolideze brandul 
populist Tea Party. Postul TV n-a putut aborda subiectul fără să 
afişeze titlul „Scandalul NSA”, un titlu care aducea propriile sale 
concluzii. 

La mijlocul verii, programul 215 a fost cât pe ce să fie oprit. 
O coaliţie bipartizană de republicani mai mult sau mai puțin 
de centru şi democrați de centru au învins cu o diferență de numai 
12 voturi o coaliţie la fel de bipartizană a confraților lor — o alianță 
incredibil de improbabilă între extrema stângă şi extrema dreaptă. 
Printr-o demonstraţie rară de bipartizanat, aproape 60% dintre 
democrați şi peste 40% dintre republicani au votat blocarea finanțării 
programului. Un participant din Capitoliu a descris orele dinaintea 
votării ca pe o luptă corp la corp*%. 

Ca să fiu sincer, a existat întotdeauna un număr mic de persoane 
(mai ales din Senat) care au cunoscut în amănunt programul 215 
şi care i s-au opus cu fermitate. De exemplu, Ron Wyden, senator 
de Oregon din Comisia pentru Serviciile de Informaţii a Senatului. 
Cu mult înainte de Snowden, Wyden a încercat să-l determine 


% Prin legea numită USA Freedom Act din iunie 2015, Congresul a 
acordat NSA şase luni pentru a opri colectarea de metadate americane, deşi 
agenţia continua să le poată accesa dacă îşi adresa solicitările direct 
furnizorilor americani de telecomunicaţii (n.aut.). 

pe DNI-ul Jim Clapper să dezvăluie public programul 215, între- 
bându-l în şedinţă deschisă dacă NSA colectează „orice tip de date 
despre milioane sau sute de milioane de americani” Bineînţeles, 
Wyden şi colegii lui, membri ai aceleiaşi comisii, cunoşteau răs- 
punsul la întrebare, la fel ca tot stafful lor. Adus brusc sub lumina 
reflectoarelor, Clapper a răspuns stângaci: 

— Nu, domnule senator. Nu în mod intenţionat. 

Un răspuns realmente neinspirat. Dar şi întrebarea fusese 
neinspirată, chiar perfidă. Dacă Wyden dorea să divulge secrete de 
stat într-o şedinţă deschisă, ar fi trebuit să aibă curaj şi să le fi 
divulgat el însuşi. După dezvăluirile lui Snowden, Wyden a făcut 
un tur al victoriei pentru că pusese întrebarea aceea şi mulți au fost 
pe bună dreptate furioşi pe răspunsul lui Clapper. Este bine de ţinut 
totuşi minte că Wyden a insistat asupra subiectului în şedinţă 
deschisă deoarece nu ajungea nicăieri în şedinţele cu uşile închise, 
unde pierdea în mod regulat şi la diferențe mari voturile comisiei 
despre programul 215. De fapt, cei mai fervenţi susținători ai pro- 
gramului după dezvăluirea sa au fost preşedinţii, vicepreşedinţii şi 
majoritatea membrilor celor două comisii pentru informaţii. 

A fost încurajator să aflu că ne-au susținut majoritatea mem- 
brilor care ştiau cel mai bine ce făcea NSA. Au existat însă membri 
ai puterii executive care erau (sau ar fi trebuit să fie) la fel de bine 
informaţi, iar tăcerea lor a fost de neînțeles. 

Dacă vicepreşedintele a apărat NSA în public, atunci eu am 
ratat momentul acela. La fel trebuie să se fi întâmplat şi cu secretarul 
apărării, pentru care lucrează directorul NSA. 

Aceeaşi etichetă se aplică unor oficiali precum consilierul pe 
probleme de securitate națională şi secretarul de stat, care de fapt 
ajută la stabilirea cerințelor pentru serviciile secrete şi primesc 
rapoarte bazate pe această sarcină. De unde credeau ei că ar fi pro- 
venit informaţiile? 

În mod curios, după dezvăluirile făcute de Snowden, pe rețelele 
ce apărau programele actualei administrații au apărut mai mulți 
oficiali din fosta administraţie Bush, decât din administraţia Obama. 

Preşedintele Obama a apărat NSA... până la un punct. La scurt 
timp după ce a început potopul lui Snowden, el a acceptat să 

răspundă la o singură întrebare (evident pregătită din timp), ime- 
diat înainte de a se întâlni cu preşedintele chinez Xi Xinping în 
California. Răspunsul lui, aparent spontan, a fost pregătit cu grijă, 
a fost precis din punct de vedere tehnic (cam greu de realizat aşa 
ceva spontan) şi oferit cu calm, dar hotărât. 

Preşedintele şi-a continuat defensiva în interviuri cu CNN şi 
Charlie Rose, apărând programul NSA pe linii similare, deşi acum 
admitea că „capacităţile NSA îi sperie pe oameni” 

În luna septembrie, când i-a fost pusă o întrebare în fața unui 
auditoriu străin în Suedia, preşedintele devenise încă şi mai apolo- 
getic şi defensiv. Era dispus să îndrepte unele lucruri şi s-a străduit 
să atragă atenţia că „ceea ce am spus în țară şi ceea ce spun publicului 
internațional este... simplul fapt că putem face ceva nu înseamnă că 
ar trebui să-l facem” 

Când a lansat actualul program de metadate în 2006 şi efortul 
PRISM în 2008, preşedintele Bush i-a cerut directorului NSA 
Keith Alexander să preia autoritățile respective şi să apere Statele 
Unite. Dacă ele vor deveni vreodată litigioase din punct de vedere 
politic, a mai spus Bush, sarcina lui va fi aceea de a apăra agenția 
(adică exact aşa cum a procedat şi cu programele pentru care am 
fost eu responsabil). 

Când a îmbrățișat aceste eforturi în 2009, preşedintele Obama 
ar fi trebuit să îmbrăţişeze şi același contract social, deşi i-ar fi fost 
mai greu să-l îndeplinească. Asta pentru că i-ar fi contrazis plat- 
forma într-o măsură mai mare decât ar fi făcut-o pentru preşedintele 
Bush. Ba chiar ulterior ar fi fost şi mai dificil, deoarece o asemenea 
supraveghere aparent indiscretă îi contrazicea discursul de tipul 
„al-Qaeda este pe fugă” şi „mareea războiului se retrage” 

Dificultatea a sporit şi din cauza campaniei preşedintelui din 
2008, care a încercat să-l distanţeze de administraţia Bush. Nu 
încape îndoială că a intenţionat să fie critic în prima cuvântare 
adresată națiunii, la inaugurarea sa în funcție, când a declarat: „Cât 
despre apărarea noastră, respingem ca falsă alegerea între siguranța 
noastră şi idealurile noastre” 

Comparaţi fraza aceasta cu explicaţia pe care a oferit-o în iunie 
2013 despre activitățile NSA: „Cred însă că este important ca toți să 


454 PE MUCHIE DE CUŢIT 


înţeleagă... că până la urmă este vorba de un troc... Nu poți să ai 
sută la sută securitate, iar apoi să ai sută la sută intimitate şi zero 
neajunsuri. Trebuie să facem unele alegeri la nivel de societate.” 

Preşedintele părea să aleagă din nou calea de mijloc, aşa cum 
procedase cu desecretizarea notelor informative ale Departa- 
mentului de Justiţie despre CIA în anul 2009 (capitolul 20). El se 
găsea însă într-o poziţie delicată. Atât agenda internă, cât şi cea 
externă îi erau ruinate, deoarece eşecul serviciilor de informaţii de 
a-şi păstra secretele tulburase electoratele din ţară şi din străinătate. 
Se afirma că preşedintele, de obicei flegmatic, trăda momente de 
iritare evidentă în grupuri restrânse. 

Iar Snowden continua să facă dezvăluiri, în momente alese 
adesea pentru a crea şi mai multe complicaţii şi astfel concepute 
încât să aibă un impact maxim. Los Angeles Times, USA Today şi 
Washington Post au comentat cu aviditate titlul cu litere de o 
şchioapă al unui articol publicat de Glenn Greenwald şi Laura 
Poitras în Guardian: „NSA împărtăşeşte Israelului informaţii ce 
includ date despre americani”, implicaţia clară fiind că NSA 
transmitea în mod curent informaţii personale despre americani 
unui aliat imprevizibil. 

Genul acesta de articole părea să prindă administraţia în mod 
regulat pe picior greşit, deoarece răspunsurile trebuiau să treacă 
printr-o greoaie verificare între agenţii, iar răspunsul era adesea 
insipid, simplist, întârziat sau pur şi simplu inexistent. De fapt, în 
acest ultim caz particular, pentru oricine care cunoştea cât de puțin 
cum funcţionează culegerea de informaţii SIGINT, exista o 
explicaţie alternativă evidentă, dar care nu era nici măcar sugerată 
în prezentare. 

Nu afirm că deţin cunoştinţe operaţionale despre această pre- 
supusă activitate, dar potrivit experienţei mele — atunci când lucrezi 
cu un aliat şi-i predai informaţii SIGINT -— de obicei se întocmeşte 
un memorandum de înțelegere, astfel încât intimitatea Statelor 
Unite este protejată chiar şi în eventualitatea improbabilă a culegerii 
accidentale de date personale ale cetățenilor americani. Acest 
memorandum este în avantajul intimității americanilor. Însă inter- 
pretarea aceea n-a ajuns niciodată sub ochii publicului. 

Un alt titlu de pagina întâi, de data aceasta într-un număr din 
august 2013 al cotidianului Washington Post, anunța „Auditul 
descoperă că NSA încalcă legile intimităţii de mii de ori pe an”. Am 
analizat datele ce stăteau la baza acelor afirmaţii într-un articol scurt 
pentru USA Today, arătând că: 


toate incidentele au fost neintenţionate; nimeni n-a 
afirmat violarea deliberată a vreunor reglementări. Toate 
incidentele au fost descoperite, raportate şi corectate chiar 
de NSA. 

Şaizeci la sută din incidente au fost „hoinari” — străini 
vizaţi în mod legitim care se aflau temporar în Statele 
Unite (şi care erau astfel protejaţi temporar prin Amen- 
damentul IV). 


Am explicat apoi în detaliu noţiunea de „hoinar” Imagina- 
ţi-vă o ţintă legitimă a serviciilor secrete, un străin, care intră în 
Statele Unite fără ştiinţa NSA. inta aceea foloseşte un telefon 
mobil pentru un apel făcut din SUA, care nu este colectat aici, ci 
este direcționat înapoi spre rețeaua lui de acasă (pentru tarifare) 
înainte de a se îndrepta către destinatarul intenționat. Apare 
în mod evident ca apel străin şi este colectat ca atare până se 
constată, pe baza conținutului unei convorbiri anume sau al 
anumitor aspecte ale interceptării în sine, că apelul şi-a avut 
originea în Statele Unite. În momentul acela, culegerea este oprită 
şi inadvertenţa ei este raportată („violarea intimității”), deşi 
apelantul rămâne o ţintă legitimă şi NSA va relua supravegherea 
lui imediat ce părăseşte Statele Unite. 

Am adăugat că alte „violări” includeau chestionarea bazelor 
de date, căutările prin date deja colectate. Documentul pe care se 
baza Post dezvăluia că într-o perioadă de numai trei luni au existat 
115 incidente de chestionări incorect introduse, greșeli de tipul unor 
erori de literă sau utilizarea unor criterii de căutare prea largi. Asta 
înseamnă 115 din 61 de milioane de solicitări de informaţii. 

Nu am scris asta în editorial, dar am oferit o alternativă de titlu 


w» 


pentru articolul din Post: „NSA este aproape perfectă 

Povestea apariţiei editorialului meu în USA Today este 
instructivă. Post şi-a publicat articolul joi, iar USA Today a dorit să 
publice editoriale cu drept la replică în lunea următoare. În acest 
scop a adresat o invitaţie către NSA, care a salutat prompt oportu- 
nitatea. Sâmbătă seara târziu am aflat că NSA căuta cu disperare să 
obțină aprobarea interagenții (a se citi Casa Albă) pentru dreptul la 
replică. La scurt timp după aceea USA Today mi s-a adresat mie. 

Am scris articolul duminică dimineață şi în aceeaşi după-amiază 
am primit aprobarea pentru publicare. Este mai mult decât inexpli- 
cabil de ce NSA a fost împiedicată să obțină aceeaşi aprobare, iar 
faptul că cineva — care plecase de zece ani din NSA — putea expune 
o argumentare coerentă sugerează că nu trebuia să fii expert în fizica 
nucleară. 

Adevărul este că administraţia nu dorea să se implice, iar 
preşedintele nu a făcut în mod deliberat o vizită pentru susținerea 
moralului la Fort Meade, aşa cum procedase George Bush la şase 
săptămâni după dezvăluirea programului Stellarwind. 

Reticenţa administraţiei n-a cruțat-o însă de critici interne şi 
internaționale. Lideri străini şi-au exprimat părerea la fel de apăsat 
ca oponenții politici interni ai preşedintelui, deoarece Snowden şi 
complicii lui jurnalişti nu-şi limitaseră atacurile la problemele 
interne ale SUA. Ei au susținut că americanii pătrunseseră în 
computerele chinezeşti şi că interceptaseră telefonul prin satelit al 
preşedintelui rus Dmitri Medvedev, şi au făcut asta după ce 
Snowden fugise în Hong Kong şi se găsea în drum spre aeroportul 
moscovit Şeremetievo. Ulterior au adăugat acuzaţii de spionare a 
unor lideri străini din Germania, Brazilia, Mexic şi alte ţări. 

Europa îndeosebi a părut mai indignată, ca un ecou al scan- 
dalului de la începutul secolului stârnit de presupusul program 
Echelon (capitolul 2). Preşedintele s-a simţit probabil atacat per- 
sonal când un jurnalist de la Der Spiegel a anunțat sfârşitul idilei 
sale cu Europa: „Anterior, puteam măcar spune — ăsta-i Bush, dar 
există o Americă mai bună. Acum însă ştim: există o singură 
Americă.” O schimbare destul de pronunțată în sentimentele 
europenilor, întrucât preşedintele primise Premiul Nobel pentru 

Pace la numai câteva săptămâni după ce ajunsese la Casa Albă şi în 
principal pentru faptul că nu era un George Bush. 

Preşedintele n-a fost încântat nici când fostul consilier general 
NSA Stewart Baker a sintetizat multe din opiniile comunităţii 
serviciilor secrete americane remarcând că unicul aspect surprin- 
zător al reacției Europei a fost capacitatea de a-şi recicla scandali- 
zarea fără vreun sentiment evident de jenă. În momentele lor 
private, majoritatea veteranilor din comunitatea serviciilor secrete 
erau iritați că nici liderii noştri politici şi nici cei europeni nu voiau 
să admită public evidența: şi anume că spionajul era o practică 
acceptată internaţional şi că protecţia oferită de Amendamentul IV 
al Constituţiei SUA împotriva cercetării nejustificate nu era un 
tratat internaţional. 

La un moment dat, atât de mulți lideri străini — sau şefi ai 
serviciilor secrete vorbind în numele liderilor lor — au venit la 
Washington pentru „explicaţii”, încât au apărut realmente probleme 
de planificare pentru conducătorii comunităţii serviciilor secrete. 

De fapt, preşedintele Obama a pus degetul pe rană când s-a 
plâns în fața unui auditoriu de străini că „ştim că unii dintre cei care 
au fost cel mai ofensați public se angajează în privat în aceleaşi 
activităţi îndreptate spre noi” Şi, mai mult decât atât, a precizat: 
„Deşi este posibil să avem aceleaşi ţinte, mijloacele noastre sunt 
semnificativ mai dezvoltate” 

A devenit însă la fel de clar că administraţia regândea felul cum 
NSA viza comunicațiile globale. Pe lângă concesia „simplul fapt că 
putem face ceva nu înseamnă că ar trebui să-l facem”, preşedintele 
a recunoscut că existau „întrebări de genul dacă nu exagerăm cu 
indiscreţia față de... înţelegeţi, interacțiunile altor guverne” 

El a mai adăugat: „În acest proces ne consultăm cu alte țări şi 
aflăm de la ele care le sunt domeniile de îngrijorare specifice” 

Voi încerca să reformulez afirmaţia aceasta. Noi întrebam alte 
ţări care dintre posibilele noastre acţiuni de spionaj întreprinse 
împotriva lor le deranjau cel mai mult?! 

În mod cert, politica şi relațiile politice cereau ca preşedintele 
să adopte un ton conciliant. Aici intervine în mod obligatoriu şi 

puţin teatru. Acuzaţiile publice de acţiuni specifice de spionaj cer ca 
„victimele” să fie scandalizate. Ele cer de asemenea „făptaşi” 

Perfect! Însă exagerările sunt periculoase. Clapper, directorul 
Serviciilor Naţionale de Informaţii, şi-a vărsat năduful când a spus 
că se confrunta cu cererea de a produce informaţii excelente pe care 
trebuia să le colecteze fără riscuri, fără a crea complicaţii şi fără a 
ameninţa intimitatea cuiva sau profitul comercial. Pe scurt, i se 
cerea ceea a el a numit o „colectare imaculată” 

Iar 2014 a fost într-adevăr anul toboganului. 

După afirmaţiile lui Snowden că Statele Unite ar fi interceptat 
convorbirile telefonice ale cancelarului german Angela Merkel, un 
înalt oficial american le-a declarat reporterilor că Statele Unite 
„luaseră decizia de a nu urmări câteva zeci de şefi de guverne” 
Câteva zeci! Asta înseamnă minimum 20, poate mai mulți. 

Preşedintele a anunţat: „Dacă vreau să ştiu ce cred conducătorii 
străini despre un subiect, pun mâna pe telefon şi-i sun”. De acord, 
totuşi o astfel de declaraţie pare naivă sau nesinceră, întrucât ceea 
ce-i spun liderii străini preşedintelui poate să difere de ceea ce-i 
spun ministrului lor de externe sau ministrului apărării sau şefului 
serviciului secret după ce au terminat convorbirea telefonică. 

Chiar şi înainte de acest anunţ, Reuters relata că preşedintele 
ordonase încheierea supravegherii electronice a unor organizaţii 
internaționale ca ONU, Banca Mondială și Fondul Monetar Interna- 
ţional. În mod firesc, unii au aplaudat vestea respectivă. La urma 
urmelor, s-au gândit ei, instituţiile acelea nu erau adversarii SUA. 

Indiferent însă cât de adevărate sunt aceste ştiri, ar trebui să 
fim prudenţi cu argumentaţia aceea. Seamănă cu tema folosită de 
Greenwald-Poitras-Snowden prin care condamnau supravegherile 
care păreau să aibă un caracter suspect. Atitudinea respectivă com- 
bină aplicarea legii şi culegerea de informaţii. Aceasta din urmă nu 
se limitează la comunicațiile adversarilor sau ale celor vinovați. 
Dimpotrivă, se referă la obținerea de informaţii altfel nedisponibile, 
care ar ajuta la păstrarea securităţii şi libertăţii americanilor. Este o 
diferență majoră. 

Serviciile de informaţii americane au suferit enorm în anii 
1990, când colectorilor de HUMINT li s-a spus să nu vorbească cu 

cei „răi”. Am crea acelaşi efect dacă le vom spune colectorilor de 
SIGINT că nu-i pot asculta pe cei „buni” 

A urmat apoi o avalanşă de ştiri care anunțau că CIA „redusese 
spionarea guvernelor prietene din Europa de Vest”. Era un răspuns 
la acuzaţiile potrivit cărora CIA corupsese un agent din serviciul 
secret al Germaniei. Nu am cunoştinţe speciale despre adevărul 
acelei afirmaţii sau despre presupusul răspuns american, dar răspân- 
direa ştirii era o dovadă suficientă că în spionajul american exista 
un nivel ridicat de frivolitate. 

Comunitatea serviciilor secrete acţiona de asemenea intens 
pentru a pune în practică angajamentul preşedintelui de a le extinde 
străinilor de peste hotare protecții similare cu cele ale cetățenilor 
americani în privinţa stocării şi utilizării datelor colectate despre ei. 
Potrivit tuturor relatărilor, progresul era lent. Un observator a 
comentat față de mine mai mult în glumă: 

— Nu ştim nici măcar ce înseamnă asta. 

Nimic surprinzător în afirmaţia lui. Comunitatea serviciilor 
secrete americană şi legea americană nu extinseseră niciodată până 
atunci conceptul Amendamentului IV la străinii de peste hotare. 

În mod tradiţional, SIGINT-ul american fusese limitat de 
cerințele Amendamentului IV şi definit de cerinţele securităţii 
americane. În absenţa unor indicații politice care să ceară altceva, 
dacă nu erai protejat de Constituţia SUA, iar comunicațiile tale 
conţineau informaţii ce ar fi ajutat la păstrarea securității şi 
libertăţii Americii, informaţii care altfel n-ar fi fost disponibile 
guvernului american, puteai fi interceptat. În circumstanțele 
respective, intimitatea străinilor de peste hotare nu mai făcea 
parte din fişa postului directorului NSA. 

Când am fost la NSA, am primit desigur destule indicaţii poli- 
tice pentru abandonarea unor ţinte. Acţiunile ar trebui să ne fie 
influențate într-adevăr şi de alți factori decât culegerea optimă de 
informaţii. Însă acelea au fost excepții „en détail”, pe când acum 
părea să fie ceva „angro” 

Aşa că, înainte de a ne bloca, poate ar fi mai înțelept să exami- 
năm şi implicaţiile pe termen lung. Preşedintele Obama a reflectat 
realitatea curentă şi istorică atunci când a declarat că „Statele Unite 

utilizează SIGINT doar în scopuri legitime de securitate națională şi 
nu în scopul cercetării nediscriminatorii a e-mailurilor sau apelu- 
rilor telefonice ale cetățenilor obişnuiţi” 

De ce nu s-ar putea ca această realitate operaţională să fie 
standard? Ce poveri administrative suplimentare ne putem îngădui 
să plasăm pe umerii unui sistem deja stresat să țină pasul cu cerințele 
unei lumi turbulente? Şi ce precauțţii inutile ar impune un astfel de 
regim legal şi politic unei birocraţii căreia nu-i putem îngădui să 
evite riscurile? 

De fapt, am mai văzut o versiune a acestui film, înainte de 
11 septembrie, când între serviciile secrete şi agenţiile de aplicare 
a legii fusese ridicat un „zid” Oricât de funest a fost efectul, el a 
avut cel puțin meritul de a se referi la drepturile constituţionale 
americane. Acum însă nu mai există nici asta. 

Şi o ultimă întrebare. Ne mai însoţeşte şi altcineva pe calea 
aceasta? Mai există altă ţară care-şi extinde protecţiile constitu- 
ţionale interne asupra străinilor când este vorba despre culegerea 
de informaţii din străinătate? 

Eu nu cred asta. 


Am izbutit să transmit personal o parte din mesajul acesta dur 
la Conferinţa de securitate de la Miinchen, în februarie 2014. 
Momentul meu din program (şi nu este o glumă) a fost la ora 22:30 
pe scena din barul hotelului care ne găzduia. Alături de mine în 
prezidiu se aflau Jane Harman şi vechiul meu omolog german, 
August Hanning. Întrucât toți participanţii beau bere Pils, iar 
subiectul era destul de delicat, seara promitea să fie interesantă. 

Fără să confirm niciun fel de operațiuni de spionaj americane, 
am vorbit despre felul cum intenţiile conducătorilor reprezentau o 
ţintă de mare prioritate pentru orice ţară. După aceea am recunoscut 
deschis că Angela Merkel era o adevărată prietenă a Statelor Unite, 
dar am întrebat asistenţa ce credea despre predecesorul ei, Gerhard 
Schrâder, care a întreprins multe acţiuni incompatibile cu viziunea 
americană despre lume. Noi aveam puncte de vedere diferite despre 

războiul din Irak şi despre abordarea Rusiei de către Schröder, la 
care se adăuga împrumutul garantat de un miliard de euro acordat 
companiei Gazprom, care părea să fie răsplătit cu o numire lucrativă 
în consiliul de administrație la scurt timp după ce-şi încheia man- 
datul de cancelar. 

— Să fie doar guvernare inteligentă, am întrebat, sau ceva mai 
mult? 

Am reamintit apoi de un episod american. În anul 2008, când 
fusese ales, preşedintele Obama avea un telefon BlackBerry. Noi 
ne-am gândit: „Dumnezeule, trebuie să scape de ăsta!” El însă a 
refuzat, aşa că l-am securizat pe cât am putut mai bine. 

— Care este morala acestei istorii? mi-am întrebat auditoriul 
german. Noi i-am spus bărbatului care avea să fie persoana cea 
mai puternică din țara cea mai puternică din lume că dacă îşi 
folosea smartphone-ul în capitala țării sale, o sumedenie de ser- 
vicii de spionaj străine aveau să-i asculte convorbirile telefonice 
şi să-i citească e-mailurile. N-am simulat scandalizarea şi nici 
n-am revendicat vreun temei moral superior. Am explicat simplu: 
„Aşa stau lucrurile” 

Am învăţat totuşi ceva în Miinchen. Deşi crezusem că reacţia 
germanilor față de Snowden era nejustificată, mi-a fost clar că era 
autentică, nu scandalizarea falsă pe care o vedem adesea altundeva. 
Subestimasem profunzimea sentimentelor pe care poporul german 
— nu doar cancelarul Germaniei — le are față de problema intimității, 
ţinând seama de circumstanţele sale istorice. La München mi-a fost 
clar că germanii priveau intimitatea aşa cum noi, americanii, privim 
libertatea de expresie sau de religie. Noi n-am apreciat acest lucru 
îndeajuns. 

Iar asta a dus la costuri mai mari, dincolo de sentimente rănite. 
Eu m-am străduit din greu la NSA să susțin relaţia strategică cu 
Germania, dar un impediment în această privinţă a fost stația Bad 
Aibling din Bavaria. Baza aceea nu era doar o prelungire a Războiului 
Rece, ci şi o prelungire a ocupaţiei. Ea nu ţintea Germania, dar simpla 
ei existență pe pământul german complica relaţiile noastre. 

Au existat întotdeauna argumente americane pentru menţi- 
nerea staţiei Bad Aibling, iar când unul expira, militarii care 

o conduceau excelau în inventarea altora. Comunitatea locală ne-au 
arătat susținere şi tuturor le plăcea să fie detaşaţi într-un loc de unde 
se vedea panorama Alpilor Bavarezi. Ar fi fost greu să renunți la ea. 

Am închis baza Bad Aibling în anul 2004, pentru a mulțumi 
factorii politici din Germania în vederea unei cooperări mai 
profunde şi mai susținute. Încercam să fac rost de capital pe termen 
lung. Reacţia politică a Germaniei față de Snowden risca toate 
acestea. 

Germanii au fost prietenoşi, iar interacțiunea din Minchen a 
fost mai degrabă dialog decât confruntare, dar am ajuns să privesc 
diavolul în ochi după câteva luni când am dezbătut episodul 
Snowden în Toronto cu jurnalistul Glenn Greenwald. De fapt era o 
confruntare pe echipe, iar eu îl aveam de partea mea pe faimosul 
avocat pledant Alan Dershowitz (altă aliniere bizară pe acest 
subiect), în timp ce Greenwald era însoțit de tânărul Alexis 
Ohanian, antreprenor pe internet şi cofondator al site-ului Reddit. 

În dimineaţa dezbaterii, Greenwald a fost citat în Toronto 
Globe and Mail cu următoarea caracterizare pe care ne-a făcut-o: 
„Îi consider pe Hayden şi Dershowitz ca pe doi dintre cei mai nocivi 
oameni de pe planetă. Îi consider ofensatori din punct de vedere 
moral. Dau dovadă de ipocrizie stând în aceeaşi încăpere cu ei şi 
tratându-i ca şi cum aş avea respect, deoarece nu există aşa ceva.” 

Chiar şi acceptând mici tachinări înaintea înfruntării în scopul 
de a-i nelinişti pe oponenți, m-am gândit că era posibil ca dezbaterea 
din seara aceea să nu fie un dialog respectuos între indivizi cu vederi 
în general comune asupra echilibrului dificil pe care un popor liber 
trebuie să-l stabilească între libertatea şi securitatea sa. Şi am avut 
dreptate. 

Nu mai ţin minte de câte ori Greenwald şi Ohanian au declarat 
pur şi simplu ca pe un fapt stabilit existența unui „stat supraveghetor” 
atotcunoscător, atotpătrunzător şi opresiv. În tot cazul, mult mai 
frecvent decât ne-am referit eu şi Dershowitz la ceea ce Greenwald 
a numit „pretextul” nostru de a lupta împotriva terorismului. 

Dershowitz a insistat asupra termenului „pretext” şi a contestat 
neobosit presupunerea de rea intenţie. Motivele contează, a declarat 
el, chiar şi când este posibil ca oamenii să se înşele — o replică la 

ignorarea de către Greenwald a meritelor noastre morale şi a 
meritului oricăruia dintre argumentele noastre. 

Ohanian a susținut cu înflăcărare supraviețuirea internetului 
global, ubicuu şi unitar pe care-l cunoaştem în prezent. 

Eu am fost de acord că poate rezultatul cel mai rău al adevă- 
rurilor, jumătăţilor de adevăruri şi neadevărurilor care circulau ar fi 
fost să le dea apă la moară celor care ar distruge internetul, nu din 
cauza îngrijorărilor legate de spionaj, ci pentru că se tem de mişcarea 
liberă a ideilor şi comerțului. Ar fi fost simplu pentru ruşi, chinezi, 
iranieni şi mulți alți autocraţi să susțină acum că argumentele ameri- 
canilor pentru un internet deschis şi liber au fost doar acoperiri 
pentru spionajul american. 

Pentru a ne da o „mână de ajutor” şi aproape fără niciun aver- 
tisment prealabil, organizatorii dezbaterii l-au introdus în scenă pe 
Edward Snowden într-un comentariu înregistrat special, care con- 
solida mema statului supraveghetor. „Vă interceptează e-mailurile, 
vă interceptează SMS-urile, istoria navigării pe Web, toate căută- 
rile Google pe care le-aţi făcut vreodată şi toate biletele de avion 
pe care le-aţi cumpărat vreodată, ca şi cărțile pe care le cumpă- 
rați.” Lista continua. 

Alan şi cu mine am fost nemulțumiți de intervenţia înregistrată, 
nu în ultimul rând pentru că ne făcea să părem o momeală pentru 
a atrage comentariile lui Snowden. La asta se adăuga şi faptul că nu 
fuseserăm preveniţi din timp. 

Eu însă am reacţionat greşit. Imediat după ce s-a încheiat 
intervenţia noului moscovit, moderatorul m-a rugat să comentez şi 
am făcut-o prompt. N-ar fi trebuit să procedez aşa. Ar fi trebuit să 
sar în picioare, să mă întorc spre imaginea uriaşă care se topea 
treptat şi să strig; 

— Stai aşa! Nu pleca! Aşteaptă! Am întrebări. Acum că eşti aici 
(nu era, desigur), poţi să-mi lămureşti câteva lucruri? 

După care aş fi întrebat: 


Ai citat răspunsul pe care Jim Clapper i l-a dat lui Ron 
Wyden despre supravegherea NSA ca motivaţie a acţiunilor 
tale. Asta se întâmpla în martie 2013, dar tu ai început să-i 

oferi documente lui Greenwald în decembrie 2012, iar Laurei 
Poitras în ianuarie 2013. Atunci nu erai motivat? 

Pe când te aflai în Hong Kong şi te luptai să nu fii 
extrădat, ai declarat presei că NSA spărgea computere chi- 
nezeşti. Aparent este ca şi cum ai fi încercat să-ți asiguri 
protecţia. Aşa a fost? 

În săptămâna dinainte să fugi în Hong Kong, Guardian 
din Londra (bazându-se pe documentele tale) a susținut că 
Statele Unite interceptaseră telefonul prin satelit al preşe- 
dintelui rus Dmitri Medvedev când acesta participa la un 
summit G20 în Anglia. Care este problema libertăţilor civile 
aici? Sau nu-i decât tot un troc: secrete în schimbul asigurării 
protecţiei? 

Ai afirmat că ţi-ai prezentat îngrijorările în cadrul 
sistemului şi că ţi s-a spus să „nu faci valuri”. NSA nu poate 
găsi nicio dovadă în privinţa asta. Ai luat sute de mii de 
documente. Arată oricare dintre ele că ţi-ai fi prezentat îngri- 
jorările? Măcar un singur e-mail? 

Vorbeşti cu foarte multă autoritate, dar primele ştiri 
PRISM au fost eronate, afirmând că NSA a avut acces liber la 
fermele de servere de la Google, Hotmail, Yahoo şi alții. 
Ulterior, Washington Post a dezminţit această afirmaţie. Ai 
interpretat greşit şi diapozitivele? 

Bazându-se pe documentele tale, Le Monde şi El Pais 
au afirmat că NSA a colectat lunar zeci de milioane de 
evenimente de metadate despre cetăţeni francezi şi spanioli. 
S-a dovedit că evenimentele respective au fost colectate de 
francezi şi spanioli în zone de război şi trimise la NSA pentru 
a ajuta la protecția soldaţilor. Şi asta ai înţeles greşit? 


Dumnezeule, regret şi acum că am lăsat să-mi scape oportu- 
nitatea aceea! Până în prezent, Snowden a fost intervievat de acoliți 
care-l idolatrizau, precum avocatul lui din Uniunea Libertăţilor 
Civile Americane sau Jim Bamford, veşnicul critic al NSA. Până şi 
emisiunea lui Brian Williams de la NBC aduce cu hagiografia. 
La naiba! 

Alan şi cu mine nu ne-am pierdut cumpătul în dezbatere. 
Publicul era format din câteva mii de persoane, în majoritate tineri 
şi aproape toţi canadieni. Pentru noi a fost cu adevărat un meci 
susținut în deplasare. La sosire, spectatorii erau împărțiți cu 40-60 
împotriva noastră şi ceva mai puţin de un sfert indecişi. La sfârşitul 
serii, când tuturor li s-a cerut să voteze, raportul a rămas 40-60. 
După aceea am făcut schimb de cărţi de vizită cu Ohanian. Cu 
Greenwald n-am făcut nici măcar schimb de priviri. 


Dezvăluirile lui Snowden au fost costisitoare. Eu le-am carac- 
terizat drept cea mai mare hemoragie de secrete americane 
legitime din istoria republicii. Ştiu că toate avantajele oferite de 
informaţii sunt trecătoare, mai ales în SIGINT. O decizie banală 
de modernizare a unei rețele care a fost penetrată cu succes poate 
însemna pierderea accesului care a fost construit de-a lungul 
multor ani. Preţul revelaţiilor lui Snowden — la toate nivelurile — 
pentru Statele Unite se măsoară în accesurile deja câştigate. 
Şi pentru că ţintele sunt acum alertate în privința tacticilor şi 
tehnicilor americane, recuperarea acelor accesuri va costa mai 
mult, atât ca bani, cât şi ca timp. 

Fără îndoială că-mi trădez backgroundul când spun că, după 
părerea mea, Snowden este un dezertor naiv, un narcisist fără 
speranţe şi insuportabil de plin de sine. La începutul lunii octombrie 
2013, în cadrul unui grup de discuţii reunit la Washington, mode- 
ratorul David Ignatius a început sesiunea anunțând că Snowden 
fusese nominalizat pentru lista scurtă a Premiului Saharov pentru 
Libertatea de Gândire, acordat de Parlamentul European. (Până la 
urmă, premiul a fost atribuit adolescentei pakistaneze Malala 
Yousafzai.) Nu m-am putut abţine să nu comentez: 

— Trebuie să admit că în momentele mele mai negre din 
ultimele luni, m-am gândit şi eu să-l nominalizez pe domnul 
Snowden, însă pentru o listă diferită. 

Acest comentariu a încins blogosfera, deoarece susținătorii lui 
Snowden m-au acuzat că doream să-l trec pe o listă de asasinate, o 
idee la fel de ridicolă pentru mine ca şi sugestia ca el să se alăture 

unor alți laureați ai Premiului Saharov precum Kofi Annan, Nelson 
Mandela şi Aung San Suu Kyi. 

Asta nu însemna totuşi că eu — sau aproape toți cei din comu- 
nitatea serviciilor secrete americane — n-aş fi simţit o furie 
viscerală față de el şi faţă de ceea ce făcuse. În Anglia se povesteşte 
despre istoria unui tânăr care a fost blamat de propria sa familie 
pentru că se sustrăsese de la serviciul militar în timpul celui de-al 
Doilea Război Mondial şi ocupase un post civil în Bletchley, o 
localitate mică şi banală aflată în siguranţă, la nord de Londra. 
Tânărul şi-a văzut părinții murind, dar nu şi-a încălcat jurământul 
de confidenţialitate pe care-l depusese şi nu le-a destăinuit contri- 
buţia sa importantă la descifrarea codului german Enigma. La asta 
se referă cei din comunitatea serviciilor secrete prin „păstrarea 
secretului” 

Se poate spune totuşi că, într-un fel, Snowden a fost, în stilul lui 
aparte, un cadou. Deşi nu-i doresc în niciun caz să aibă soarta 
canarului dintr-o mină de cărbuni, el a jucat rolul acela; Snowden 
este efectul vizibil (nu cauza) al unei mutații culturale vaste care 
redefineşte secretul legitim, transparența necesară şi consensul 
guvernaţilor. 

Cu mult înainte de cazul lui, am întrebat consiliul de consilieri 
civili ai CIA: 

— Va fi capabilă America pe viitor să conducă acţiuni de 
spionaj în cadrul unei politici culturale mai vaste, care solicită zilnic 
mai multă transparență şi mai multă responsabilitate publică în toate 
domeniile vieţii naționale? 

Consiliul a studiat problema o vreme, după care a anunţat că 
avea îndoieli. Un răspuns cu adevărat important. 

În mod uzual, serviciile secrete americane presupun că ope- 
rează cel puţin cu acceptul implicit al poporului american. Membrii 
acestor servicii cred că, dacă cetăţenii americani ar şti tot ce fac ei, 
s-ar bucura de susținerea lor mult mai largă. Noi am crezut mereu 
că acționam pe baza unui soi de consens din partea guvernaţilor. 

Acum guvernaţii reconsideră felul în care vor să acorde acest 
consens. Şi mulți afirmă că informarea completă şi curentă a 
comisiilor pentru informaţii din Congres nu mai este suficientă. 

„Acesta este consensul guvernanţilor”, par ei să spună, „nu al 
guvernaților. Poate că lor le-aţi spus, dar nu ne-aţi spus şi nouă.” 

„Cadoul” lui Snowden a fost de a limpezi această dilemă pentru 
toți. Dacă vom conduce pe viitor acţiuni de spionaj, va trebui să 
implementăm unele modificări în relația dintre comunitatea 
serviciilor secrete şi cetățenii pe care-i slujeşte. 

Va fi o misiune grea. Spionajul acţionează din umbră, iar păs- 
trarea secretului este o componentă esenţială a succesului său. Deşi 
ieşirea în public are un aspect pozitiv latent (legitimitate, susținere, 
înţelegere), serviciile secrete americane au judecat că în general este 
determinant doar aspectul ei negativ (reducerea eficienței). 

Este un calcul nobil şi pentru care comunitatea capătă rareori 
creditul meritat. Dintr-un simţ al datoriei, comunitatea serviciilor 
secrete răspunde la scurgerile de informaţii prin menţinerea 
pe poziţie, nici confirmând, nici infirmând, şi păstrând speranța 
într-un final fericit. Chiar şi atunci când prezentarea în public a 
unei relatări mai exacte poate să însemne un aspect pozitiv, logica 
tradițională a susținut că acesta este depăşit de costul operațional al 
simplei anunţări în public a orice. 

Dar situaţia se schimbă (sau ar trebui să se schimbe) şi serviciile 
secrete americane vor trebui să spună şi să arate mai multe, şi mai 
ales să acționeze înainte de a fi acuzate de ilegalităţi. Dacă vom 
continua dezbaterea aceasta cu una dintre părţi tăcând, rezultatul va 
fi clar: informaţiile vor fi prost gestionate, greşit direcționate sau 
incomplete, iar în final nu va avea de câştigat nici libertatea, nici 
securitatea cetăţenilor. 

Desigur, comunitatea serviciilor secrete nu controlează agenda 
„deschiderii” Lucruri care ar fi mai bine să rămână ascunse intră 
acum în mod uzual în domeniul public, aflat în afara controlului 
comunităţii. Acest lucru se întâmplă deseori prin intermediul unor 
strategi politici care întrevăd un câştig într-un articol de presă care 
să-i susțină. Alte scurgeri de informaţii, mai puţin oficiale, intră în 
conştiinţa publică de obicei prin intermediul unor indivizi nemul- 
țumiţi, în mod părtinitor şi trunchiat. 

Folosind o altă formulare, comunitatea serviciilor secrete 
americane plăteşte deja o mare parte din costul operaţional al 

desecretizării acestor informaţii, dar continuă să-şi nege orice 
avantaj potenţial al unei descrieri convingătoare, (mai) complete a 
ceea ce se întâmplă de fapt. Rezultatul este că serviciile secrete 
americane îşi pierd atât eficienţa (prin scurgeri de informaţii), cât și 
legitimitatea (prin propria lor reticență). 

Înainte ca vreunul dintre foştii mei colegi să intre în panică, 
trebuie să recunosc că există şi limite ale deschiderii. Unele lucruri 
trebuie să rămână secrete. Şi există altele care n-ar trebui să fie 
confirmate de guvern, deşi sunt „cunoscute” 

-Chiar şi când este justificată, transparenţa are primejdiile ei. 

În primul rând, aceasta poate fi o pantă lunecoasă. Odată ce ai 
pornit, unde sau când te vei opri? Mai exact, după ce ai desecretizat 
unele lucruri, „apărarea Glomar”” devine problematică. Am putea 
asista de asemenea la o slăbire a invocării secretului de stat, chiar şi 
în acţionări în judecată frivole. O prezentare publică coerentă 
creează în plus o bază de la care reporterii agresivi să înceapă să-şi 
preseze sursele pentru informaţii suplimentare. Dezvăluiri volun- 
tare pot părea de asemenea să legitimeze pretenţia că una sau alta 
dintre „scurgeri” nu afectează în niciun fel securitatea națională. 

De asemenea, trebuie să le explicăm celor cu care intenționăm 
să fim mai deschişi că o astfel de abordare comportă şi o creştere a 
riscului. Nu se poate altfel. Nu putem oferi acces celor peste 300 de 
milioane de americani în culisele spionajului american fără să nu-i 
informăm simultan şi pe cei pe care intenționăm să-i spionăm. 

De aceea poate că obiectivul n-ar trebui să fie tocmai tran- 
sparenţa, ci ceea ce Mike Leiter (fostul şef al Centrului Naţional 
pentru Combaterea Terorismului) numeşte „transluciditate”. Mike 
afirmă (şi îi dau dreptate) că comunitatea serviciilor secrete 
americane îi datorează publicului pe care îl serveşte suficiente date 


57 Nici confirmare, nici infirmare, aşa cum a procedat guvernul în 
1975, ca răspuns la un articol din Los Angeles Times despre recuperarea 
unui submarin sovietic de pe fundul Oceanului Pacific de către Glomar 
Explorer deţinut de Hughes Corporation (n.aut.). 

pentru ca oamenii să poată desluşi formele generale şi mişcările 
generale ale activităţilor spionajului, fără a avea însă nevoie de 
detalii operaţionale. Cele dintâi ar trebui să fie suficiente pentru 
a clădi încredere, pe când celelalte ar fi distructive pentru scopu- 
rile inerente ale spionajului. Fostul consilier pe probleme de 
securitate națională Steve Hadley s-a făcut ecoul acestei teme 
când mi-a spus că noi putem deosebi cadrul de lucru de detaliile 
operaţionale ale unei acţiuni. 

Nu va fi uşor de făcut şi poate fi incredibil de dăunător dacă 
se va face prosteşte. Dar, pe moment, trăim cu impactul strategic 
al deciziilor justificabile individual de a păstra tăcerea, iar im- 
pactul acesta este o comunitate de servicii secrete în care cetăţenii 
au mai puţină încredere şi care, în acelaşi timp, este mai puțin 
eficientă decât ar trebui. 

Aparent ne îndreptăm spre ceva mai multă deschidere, însă nu 
părem să ne grăbim. Comunitatea serviciilor secrete postează mai 
multe documente pe site-ul ei public (icontherecord.tumblr.com, 
care a fost gândit să fie citit IC-ON-THE-RECORD dar pe care 
oponenții l-au poreclit I-CON-THE-RECORD:). De asemenea, 
Curtea FISA publică versiuni editate ale unora dintre deciziile ei. 
Oficialii din comunitatea serviciilor secrete continuă să ţină 
discursuri publice. 

Dar nu se înregistrează niciun progres semnificativ. De fapt, 
inexplicabilele directive ale DNI-ului din martie 2014 — când 
comunitatea serviciilor secrete era zguduită aproape zilnic de 
acuzații din sursă Snowden — le-au îngreunat şi mai mult membrilor 
comunității posibilitatea de a vorbi cu cei din exterior şi de a 
combate insinuările. Teoretic, chiar şi persoane ca mine, care 
continuă să aibă autorizare de securitate, trebuie să telefoneze, să 


55 Joc de cuvinte intraductibil din limba engleză. IC ON THE 
RECORD înseamnă aproximativ „IC [comunitatea serviciilor secrete] arată 
dosarele”, pe când I CON THE RECORD înseamnă aproximativ „Eu am 
falsificat dosarele” (n.trad.). 

întrebe „Mami, am voie?” şi să capete îndrumări înainte de a 
răspunde la solicitarea sinceră a oricărui jurnalist de a explica un 
eveniment în curs de desfăşurare sau un presupus scandal. Şi, nu 
uitaţi, directiva se aplica „tuturor problemelor legate de informații”, 
nu doar celor secrete. Efectul strategic va fi izolarea în continuare a 
comunităţii serviciilor secrete care necesită cu disperare un dialog 
mai amplu şi mai informativ cu națiunea. 

Nu ajută nici controlul rigid asupra mesajelor exercitat de 
administrația Obama. Plecarea timpurie a generalului Mike Flynn 
de la Agenţia de Informaţii a Departamentului Apărăni în anul 2014 
a fost un eveniment complex, dar nu există îndoială că mărturia 
depusă de el în fața Congresului a fost mai alarmistă (şi mai precisă) 
decât povestea preferată a administraţiei. Directorul Centrului 
Naţional pentru Combaterea Terorismului, Matt Olsen, a fost 
zdravăn muştruluit după ce a descris atentatul de la Benghazi ca pe 
un act de terorism într-o şedinţă cu uşile deschise. 

La apogeul scandalului Snowden, cu acuzaţiile îngrămădin- 
du-se una peste alta, am primit frecvent solicitări neoficiale din 
partea unor membri ai comunităţii serviciilor secrete de a-i apăra pe 
ei şi acţiunile lor, întrucât administraţia nu le îngăduia s-o facă. 
Când am participat la emisiunea Face the Nation de pe postul CBS, 
Bob Schieffer a profitat de o pauză publicitară pentru a-mi mulțumi 
pentru prezență, după care m-a întrebat: 

— De ce te afli tu aici? Singurii care apără politicile de supra- 
veghere ale administraţiei curente par să fie membri ai adminis- 
traţiei anterioare. 

În cuvântarea sa fundamentală despre terorism, pe care a 
tinut-o în luna mai 2013 la Universitatea Naţională de Apărare, 
preşedintele Obama a promis o mai mare transparență în privința 
dronelor şi a asasinării țintelor. Acest lucru nu s-a întâmplat 
deocamdată, chiar dacă atacurile au devenit mai contestabile. Iar 
vălul oficial al caracterului secret le-a îngreunat cunoscătorilor 
participarea la dezbateri publice mature ale subiectului. 

În aprilie 2015, după ce operaţiuni antiteroriste americane au 
dus la moartea a doi ostatici în Asia de Sud, mai mulți comentatori 
au condamnat asasinarea țintelor şi programul dronelor. Eu am scris 

pentru Washington Times un editorial de susținere a operațiunilor 
respective, în care am utilizat doar declarații guvernamentale 
oficiale. Întrucât toate articolele mele trebuiau aprobate pentru a 
nu conține informaţii secrete, am trimis conştiincios editorialul spre 
avizare şi am fost anunțat că niciun fel de articole despre drone nu 
vor fi aprobate, indiferent de conținut. Cred că este o aplicare greşită 
a procesului de aprobare, dar pe lângă asta este şi o prostie. Faptul 
că au fost necesare două zile pentru a convinge guvernul de acest 
lucru spune foarte multe. 

Eu sunt de părere că programul de asasinare a țintelor al guver- 
nului american este legal, se înscrie evident în sfera noastră de 
competență tehnologică şi este eficient pentru scopurile noastre. 
Când am fost directorul NSA, explicam istoria programului 
Stellarwind (capitolul 5) folosind trei grafice Venn ovale, etichetate 
„Fezabil tehnologic”, „Relevant operaţional” şi „Legal”. După aceea 
explicam că spaţiul operaţional în care activa NSA era zona de 
suprapunere a celor trei ovale. 

Când am ajuns director al CIA, am adăugat un al patrulea oval 
Venn, pe care l-am etichetat „Sustenabil politic” Preşedinţii (şi 
serviciile lor secrete) ajung să întreprindă unele acțiuni unice care 
se bazează pe autoritate executivă brută, totuşi niciun preşedinte, 
nici chiar unul foarte popular, nu va lua în permanență măsuri fără 
să informeze şi celelalte puteri din stat şi, direct sau indirect, 
poporul american. 

Dincolo de o bază îngustă de legalitate şi eficiență pură, acțiu- 
nile trebuie să aibă propriul lor fundament politic şi de planificare, 
şi trebuie de asemenea să fie create prin dezbatere informată. Ca 
atare, susținerea unui program RDI (a se vedea capitolele 10 şi 12) 
mi-a impus să fiu pur şi simplu mai deschis în declaraţii. Este greu 
să clădeşti un consens politic dacă cetățenii nu cred că eşti sincer 
cu ei. 


Desigur, toate acestea pleacă de la premisa că spionajul ame- 
rican merită să fie făcut şi susținut. În cursul meu de la George 
Mason, încep fiecare semestru întrebându-i pe studenți dacă 

spionajul şi secretomania care-l înconjoară sunt compatibile cu o 
democraţie. În general ei răspund afirmativ. Sunt destul de convins 
că studenții cred asta, chiar şi ținând seama de faptul că cel care i-a 
întrebat (şi care, în cele din urmă, îi promovează sau nu) este un 
fost director al CIA şi NSA. 

Închei subiectul cu o afirmație mai provocatoare. 

— Spionajul nu este doar compatibil cu o democraţie, ci este 
esenţial pentru ea. Oamenii speriaţi nu vor fi buni democrați. Dacă 
nu există spioni, securitatea va fi mai slabă şi libertatea va fi redusă. 

Le povestesc după aceea studenţilor despre premiera de la 
Washington a primului episod din miniserialul TV TURN, o 
versiune dramatizată a acţiunilor de spionaj ale Reţelei Culper 
(„Culper Ring”) a lui George Washington ce opera în Long Island în 
timpul Războiului de Independență american. Jeanine şi cu mine 
am fost invitați şi am fost încântați de vizionare, care a avut loc la 
Arhivele Naţionale din Washington, după care eu am participat la 
o dezbatere. Cu ocazia aceea am salutat faptul că Reţeaua Culper 
era imortalizată în cultura populară şi era imortalizată aici, în arhive, 
la douăzeci şi cinci de metri depărtare de Constituţie şi de o copie a 
lui Magna Carta. 

Am recunoscut că „cetăţenii americani au o relaţie dificilă cu 
agenţiile de spionaj. Este pur şi simplu ambiguă”. Deloc surprin- 
zător, o parte din vină o poartă cunoştinţele incomplete ale publi- 
cului. 

— Voi aţi auzit de Benedict Arnold. Aţi auzit şi de Nathan 
Hale. Însă există o regulă absolută, o regulă de fier a spionajului: 
se aude doar de spionii care au dat greş. Nu se ştie nimic de spionii 
care au avut succes. 

De aceea am salutat momentul (şi serialul TV), pentru că mi-a 
oferit oportunitatea de a spune că primul şef al spionilor din istoria 
națiunii a fost chiar primul ei preşedinte. George Washington a 
insistat şi a obținut din partea Congresului un buget pentru acţiuni 
sub acoperire. Ideea esenţială era că a fost o acțiune complet ame- 
ricană. 

— Spionajul are vârsta republicii noastre, am spus. Ca baseballul 
şi ca plăcinta cu mere, el se regăseşte în rădăcinile noastre. 

Dar faptul că este tradițional şi necesar nu-l scuteşte de greutăți. 
Eu închei acea primă oră de curs din GMU citind parabola peşterii 
lui Platon şi întrebările ei despre aparențe şi realități şi despre 
dificultăţile descoperirii adevărului. 

— Oare putem cunoaşte vreodată realmente adevărul? îmi 
întreb cursanții. 

După aceea le povestesc o conversaţie pe care am purtat-o acum 
30 de ani cu un activist politic din Bulgaria comunistă. Frustrat de 
unele dintre remarcile lui în decursul unei discuţii lungi (al cărei 
subiect l-am uitat de mult timp), l-am întrerupt şi l-am întrebat: 

— Ce înseamnă adevărul pentru dumneata? 

El mi-a răspuns foarte prompt: 

— Adevărul? Adevărul este ceea ce slujeşte partidul. 

În felul acesta am stabilit contextul pentru discuţia despre 
adevărata natură a spionajului, sau cel puţin despre natura spiona- 
jului într-o democrație modernă. Compar dialogul între intelligence 
şi politică cu o încăpere în care există două uşi: una care poartă eti- 
cheta „informaţii”, iar cealaltă rezervată pentru factorul decizional. 
Întrucât acesta din urmă poate fi un comandant tactic, un secretar 
de cabinet sau un preşedinte, „încăperea” poate fi un centru de 
operaţiuni tactice aflat într-un cort pe câmpul de luptă, un birou 
elegant sau un birou oval. 

În tot cazul, dinamica este aceeaşi. Deşi participanţii la dialog 
pătrund prin uşi diferite, profesionistul în informaţii secrete trebuie 
să stabilească o legătură cu factorul decizional. În mod ideal aceasta 
ar fi în centrul încăperii, dar chiar dacă nu se întâmplă aşa, sarcina 
profesionistului este de a se impune asupra gândirii celuilalt, 
indiferent cât de departe ar trebui să meargă pentru a-l convinge. 

Nu va fi deloc uşor, deoarece pentru a intra în mod legitim pe 
uşa pe care scrie intelligence, trebuie să te bazezi pe fapte şi să vezi 
lumea aşa cum este ea, pe când factorul decizional se bazează, în 
mod corect, pe viziunea sa personală (de a ne duce undeva) şi vede 
lumea aşa cum şi-ar dori el să fie. 

Uşa informaţiilor secrete cere gândire bazată pe raționament 
inductiv. Operând într-un ocean de elemente particulare, ofițerul 
de informaţii acționează pentru a crea generalul — care poate fi o 

judecată, o concluzie sau chiar controlul relatării (Domnule, ceea 
ce noi am crezut că era o insurgență în Irak este acum în mod clar 
un război civil). Factorul decizional acționează în mod prepon- 
derent deductiv, încercând să-şi aplice principiile inițiale (cele cu 
care a convins electoratul) unei circumstanțe specifice (Dă-mi 
planul de închidere a închisorii Guantânamo, deținut cu deținut, 
aşa cum am promis că voi face). 

Profesionistul în informaţii secrete este preponderent pesimist. 
Bob Gates a comentat odată că, atunci când un analist CIA se opreşte 
să miroasă florile, el priveşte întotdeauna în jur după sicriu. Dacă 
factorul decizional n-ar fi optimist, el n-ar trebui să ocupe acea: 
funcţie. (Nu uitaţi, el a promis că va îmbunătăţi situația.) 

Dificultatea este ca pesimistul inductiv, bazat pe fapte, care 
priveşte lumea aşa cum este ea, să pătrundă în mintea optimistului 
deductiv, bazat pe viziune, care vede lumea aşa cum o dorim noi să 
fie, fără a-şi trăda propriile rădăcini (şi legitimitatea pentru care se 
află de fapt acolo). În plus, trebuie s-o facă ştiind că, prin fiecare 
frază pe care o rosteşte, îngreunează decizia factorului decizional 
(Domnule președinte, se pare că există un reactor nuclear aproape 
complet în Siria de est sau Domnule preşedinte, ţinând seama de 
ceea ce ştim, eu NU aș caracteriza ISIS ca o echipă de juniori). 

Munca agenţiilor de informaţii nu stabileşte direcţia care va fi 
urmată, dar când este bine făcută, stabileşte limitele din stânga şi 
din dreapta ale oricărei discuţii raționale despre direcția respectivă. 
Aceasta este o contribuţie esenţială. 

Trăgând linie, comunitatea serviciilor secrete americane 
stăpâneşte destul de bine arta şi ştiinţa spionajului. În prezent, este 
singura comunitate căreia i se cere să fie globală, iar succesele ei 
sunt reflectate cel mai bine în numărul de servicii secrete străine 
care vin frecvent în pelerinaj la Langley pentru a înregimenta 
susținere şi a cimenta cooperări. Au existat erori şi eşecuri, iar eu am 
avut parte de ambele, însă există de asemenea un truism care afirmă 
că până şi un serviciu de spionaj foarte bun are limitările lui în 
slujirea unei politici deficitare. 

În prezent se ridică însă întrebări mai mari decât simpla 
competenţă a spionajului american. Deşi îşi trage rădăcinile din 

timpul lui George Washington, spionajul n-a fost niciodată 
acceptat cu uşurinţă de cetățenii americani. Când eram în NSA, 
îmi plăcea să spun: 

— Pentru a avea succes, agenției noastre îi trebuie doar două 
lucruri. Trebuie să fim puternici şi trebuie să fim secretoşi. Iar noi 
trăim şi ne desfăşurăm activitatea într-o cultură politică ce nu are 
încredere în doar două lucruri. 

Puterea şi secretomania, bineînţeles. 

Vedem această realitate care îmbracă în prezent tonuri 
dramatice, dintre care multe sunt întunecate. Există destui care, 
aflând ce măsuri au fost întreprinse pentru abordarea unor tipuri 
noi de ameninţări (ca terorismul) sau tehnologii (ca rețeaua 
cibernetică integrată pe plan global), au presupus lucrurile cele mai 
rele şi au criticat neîncetat aşa-zisul „stat supraveghetor” 

Alţii au etichetat în mod injust orice asemenea nelinişti, 
apreciind că emană inevitabil din rândul veşnicilor paranoici, adepți 
ai teoriilor conspiraţiilor, elicopterelor negre şi extratereştrilor. 

Eu mă străduiesc realmente să atrag atenţia că NU este o luptă 
între forțele luminii şi ale întunericului, aşa cum par să creadă unii. 
Este doar misiunea normală de a găsi un echilibru pe care oamenii 
liberi şi-o asumă când privesc cu seriozitate atât securitatea, cât şi 
libertatea lor. Trecutul nostru abundă în oscilări în privința acestui 
subiect, după cum dictează circumstanțele mai vaste (ca natura şi 
nivelul amenințării). 

Îmi face plăcere să reamintesc asistenței că, la scurt timp după 
ce l-am alungat pe regele George al III-lea pentru domnia sa 
autoritară, am devenit nemulțumiți de guvernul care i-a urmat în 
conformitate cu articolele Confederaţiei, deoarece era prea slab ca 
să protejeze ţara sau ca să facă ceea ce aşteptam noi de la guverne să 
facă. Miracolul de la Philadelphia” a soluționat problema printr-o 
autoritate centralizată mult mai puternică — de fapt, îndeajuns de 
puternică pentru ca să fie temută, astfel că aproape imediat a fost 


5 Este vorba despre crearea Constituţiei americane (n.trad.). 

restricționată prin promulgarea rapidă a zece amendamente care 
să-i limiteze puterea: Bill of Rights“. Am mai văzut filmul acesta şi 
înainte. Ba chiar am jucat în el. 

Temeri precum „statul supraveghetor” şi „agenții cu compor- 
tament reprobabil” emană acum atât dinspre dreapta pătimaşă, cât 
şi dinspre stânga pătimaşă. La începutul anului 2015, am fost de 
acord să particip în Washington la Conferinţa Acţiunii Politice 
Conservatoare — convenţia care dorea să declanșeze renașterea 
partidului. Urma să dezbat programul 215 al NSA împreună cu 
judecătorul Andrew Napolitano, juristul libertarian care este un 
obişnuit al postului Fox News. Judecătorul şi cu mine ne cunoaştem, 
ba chiar suntem prieteni, şi de aceea m-am aşteptat să fie amuzant 
şi într-adevăr aşa a fost. 

După ce judecătorul a deschis discuţiile cu o previzibilă critică 
răutăcioasă, împănată cu referiri constituționale emoționante, m-am 
ridicat şi am spus: 

— Judecătorul Napolitano este un libertarian necruţător. 

Am fost întrerupt imediat de uralele multora dintre miile de 
libertarieni de douăzeci şi ceva de ani aflaţi în auditoriu. După ce 
ovaţiile au încetat, am continuat: 

— La fel sunt şi eu. 

Completarea aceea a generat câteva chicote, câteva huiduieli şi 
nu puţine strigăte de: 

— Nu-i adevărat! 

Fără să mă las intimidat, am adăugat că eram un libertarian care, 
în cea mai mare parte a vieții mele de adult, am fost însărcinat cu 
completarea altei părți din documentul acela fundamental, şi anume 
partea care spune: „asigură apărarea obştească” Şi am reamintit 
mulțimii de tineri că partea lor favorită nu-i proteja de toate 
căutările, ci doar de cele nerezonabile. Dialogul a durat mai bine de 
30 de minute. 


© Bill of Rights (Legea Drepturilor) este numele colectiv al primelor 
zece amendamente la Constituţia Statelor Unite care adaugă garanţii clare 
ale drepturilor şi libertăţilor personale (n.red.). 

Când am coborât de pe scenă, am auzit un glas de femeie 
strigând: 

— Eşti un mincinos, Hayden! Ai mâinile pătate de sânge. 

Nu m-am întors pentru că am apreciat că nu putea fi convinsă. 
Nu avea rost să încerc. Ea avea lumea ei. Noi ceilalți aveam lumea 
noastră. 

Sau eu, cel puţin, aveam lumea mea. 


Mi-am petrecut toată viața de adult lucrând în serviciile secrete 
americane. A fost o onoare deosebită. Am dispus în general de 
resurse considerabile. Am avut o misiune globală. N-am dus lipsă 
de probleme. 

Şi a fost o „călătorie” dată naibii: din zona demilitarizată dintre 
cele două Corei, în Masada din Israel; din Sarajevo ruinat de război, 
în Geneva hiperelegantă; din Bagdadul supus asediului, în Sofia 
comunistă; din străvechiul Addis Abeba, în Londra modernă; din 
Guantânamo izolat, în Bamako viermuind de locuitori. 

Am ajuns să cunosc oameni precum criminalul Ratko Mladic 
(comandantul sârbilor bosniaci), imperturbabilul Li Chan Bok 
(negociator nord-coreean), durul Alvaro Uribe (preşedintele 
Columbiei), eroicul Abdullah al II-lea (regele Iordaniei), rafinatul 
şi cosmopolitul Mohammed bin Zayed (prințul moştenitor al Abu 
Dhabi), freneticul Nicolas Sarkozy (preşedintele Franţei), neplăcutul 
Saif al-Islam (fiul lui Muammar Gaddafi, conducătorul Libiei) şi 
mulți alții. 

Dar mai presus de toate astea au fost misiunea — apărarea unei 
republici meritorii cum este țara noastră — şi oamenii, cei plini de 
nobleţe care m-au povăţuit pe când eram ofițer la început de carieră, 
cei cu care m-am împrietenit, cei pe care poate că i-am ajutat şi toți 
cei care continuă să trudească din umbră şi să păstreze secrete. 

Reţeaua de spioni a lui George Washington de pe Long Island 
a fost numită Culper după pseudonimul agentului-şef. A fost 
înființată după ce o tentativă anterioară de spionaj în Long Island şi 
în New York City a eşuat tragic, prin executarea tânărului de 21 de 
ani Nathan Hale. O statuie a lui Hale se află într-un loc discret şi 

umbrit de pe campusul CIA, între vechea clădire de birouri 
executive şi Bubble, amfiteatrul Agenţiei. 

Toţi directorii CIA trebuie să conceapă o medalie personală, pe 
care o pot da agenţilor cu rezultate de vârf. Aversul medaliei este 
standard, emblema CIA, dar reversul este aşa cum îl alege fiecare 
director. Ca absolvent de istorie, m-am gândit să pun imaginea 
statuii lui Hale, dar adjunctul meu, Steve Kappes, a obiectat imediat: 

— Ai uitat că a fost ucis la prima lui misiune? Şi că n-a adus 
niciodată vreo informaţie utilă pentru Washington? 

Ca de obicei, Steve avea dreptate. Am renunțat la ideea aceea, 
dar am păstrat gândul că succesul în domeniul acesta nu este 
garantat, iar eşecul aduce cu el un preţ însemnat. La urma urmelor, 
Hale a fost executat şi britanicii au ocupat New Yorkul până la 
sfârşitul Războiului de Independență. 

Ziua mea obişnuită de lucru ca director al CIA începea la ora 
5:30 cu o alergare de cinci kilometri în lungul Potomacului, apoi un 
drum de 30 de minute până la Langley, pe bancheta din spate a unui 
SUV blindat alături de brieferul meu care-mi făcea informarea 
zilnică de securitate. Examinam împreună ce urma să-i fie arătat 
preşedintelui la ora 8:00, apoi o mulțime de rapoarte care nu erau 
încă definitivate pentru prezentare, plus un teanc de telegrame 
operaționale de la staţiile şi bazele CIA. Toată activitatea aceasta 
dura ceva mai mult de o oră — jumătate în maşină şi jumătate după 
ce ajungeam la birou. Dacă citeşti toate astea, zi de zi, îţi vine greu 
să păstrezi o imagine pozitivă față de natura omului. Era clar că răul 
stă la pândă oriunde în lume. 

Înfruntând acest rău, împărtăşind responsabilitatea de a-l 
preveni sau măcar de a-l abate, mă gândeam uneori care ar fi fost în 
secolul al XXI-lea echivalentul eşecului lui Hale. 

Iar asta îmi evoca idei sumbre, extrem de sumbre. 


MULȚUMIRI 


Una dintre bucuriile acestui proiect a fost restabilirea contactului cu 
zeci de vechi prieteni, care şi-au dedicat timp pentru a discuta, a depăna 
amintiri şi a corecta atât memoria, cât şi textul meu. 

Metodologia mea a fost destul de directă: să profit de zborurile lungi, 
interne sau externe, pentru a extrage (din memorie) sumarul unui capitol, 
după care să identific persoanele şi documentele necesare pentru a mă 
asigura că totul este corect, complet şi (aşa speram) interesant. 

De-a lungula 18 luni, am condus mai bine de 70 de interviuri. Sunt 
extrem de recunoscător pentru cooperare, însă, temându-mă să nu uit pe 
cineva şi, sincer vorbind, vrând să-mi scutesc foştii colegi de pericolul 
unor atacuri nefondate în presă sau de hărțuiri legale din partea unora 
dintre cei pentru protecția cărora au muncit din greu, am optat să nu 
menționez anumite nume. 

Vreau totodată să aduc mulțumiri speciale unor grupări, aşa cum 
sunt profesioniştii din NSA care au înființat programul Stellarwind, l-au 
operat cu profesionalism şi s-au prezentat la interviurile cu mine cu 
teancuri de documente ce-i detaliau eficienţa. Aceleaşi mulțumiri se 
adresează celor implicaţi în programul de detenţie al CIA, care au fost la 
fel de dornici să nu rateze oportunitatea de a-şi prezenta versiunea lor 
asupra istoriei. Deloc surprinzător, personalul juridic din ambele agenții 
a fost entuziast față de ocazia de a pune lucrurile la punct în aspectele 
legale. Toţi cei cu care am stat de vorbă au fost de acord să fie judecați 
pentru ceea ce au făcut cu adevărat şi au dorit ca faptele acelea să fie 
publicate. 

Cât timp am lucrat la CIA, NSA şi ODNI, m-am bucurat de un sprijin 
deosebit din partea personalului şi m-am bazat mult pe însemnările de 
atunci ale asistenților mei executivi, ale şefilor de cabinet şi ale altora. 
Mulţumiri tuturor, de asemenea, pentru că m-au ajutat să le descifrez 
caligrafia şi pentru detaliile verbale bogate pe care au fost dispuşi să le 
ofere despre episoade aproape uitate. 

Adevăraţii practicanți ai artei spionajului capătă rareori ocazia de 
a-şi părăsi rolurile şi de a-şi evalua propria activitate. Şefii de stații CIA, 
lucrătorii SIGINT din NSA şi analiştii din ambele agenţii au făcut exact 
acest lucru în discuţiile cu mine. Au fost sinceri despre lucrurile care au 
avut şi n-au avut succes, despre situaţiile în care ei au avut dreptate şi 
despre cele în care au greşit. Eu am încercat să le reflect onestitatea în 
relatare. 

Evident că nu toți agenții au fost dispuși să discutăm. Două persoane, 
ambele foarte însemnate în lupta antiteroristă, m-au refuzat politicos. 
Le consider pe ambele prieteni buni, dar, respectându-şi propriul cod, ele 
nu stau de vorbă pur şi simplu cu nimeni, nici chiar cu un fost director 
prietenos care scrie o carte. Trebuie să respecţi aşa ceva. 

Solicitările de a intervieva oficiali din serviciile secrete au fost 
preluate de sediile centrale NSA şi CIA, ca şi numeroasele mele cereri de 
documente. Mulţumiri speciale se îndreaptă către toți pentru prompti- 
tudinea răspunsurilor. Să fiu sincer, m-a surprins ce procentaj însemnat 
din rutina zilnică a unui director este consemnat, arhivat şi poate fi 
accesat. Au fost în general aceleaşi persoane care au trebuit să judece ce 
puteam şi nu puteam eu să spun când se ajungea la informaţii clasificate. 
Au fost fermi când a fost necesar, dar înțelegători şi serviabili când au 
putut. 

Pentru a mă asigura că am reflectat corect dezbaterile politice, am 
verificat cu foşti colegi din executiv, membri de cabinet şi oficialități ale 
Casei Albe. Toţi au fost generoşi şi sinceri. Le mulțumesc! 

Am apelat de asemenea la texte pe care le-am scris după ce am părăsit 
aparatul guvernamental, în special articole mai mult sau mai puțin 
regulate pentru CNN, Washington Times şi World Affairs Journal. Faptul 
că am putut dezvolta idei ce au fost menţionate prima dată acolo a adăugat 
mult acestei relatări. 

Cartea a sfârşit prin a fi o muncă solitară, totuşi trebuie să-l amin- 
tesc pe Vernon Loeb, fost reporter şi redactor la Washington Post, care 
a propus cel dintâi să colaborăm la acest proiect. Înainte de a porni 
propriu-zis la drum, Vernon a renunțat în favoarea unui post de 
redactor în Houston, dar iniţiativa lui m-a pus în mişcare. 

Am dorit ca toată cartea să fie uşor de parcurs şi de aceea i-am rugat 
pe soția mea şi copiii noştri să citească ciorne ale capitolelor. Ei au fost 
generoşi şi mi-au împărtăşit gândurile lor despre stilul meu, gramatică, 
organizarea textului şi logică. Au fost de asemenea foarte încurajatori, 
subliniinduneori explicit responsabilitatea de a lăsa povestea mea pentru 
nepoți. 

Părerile familiei m-au ajutat realmente să scriu această carte. Dacă a 
mai rămas ceva care pare greşit, neelegant, redundant sau superfluu, vina 
îmi aparţine în exclusivitate. 


GLOSAR DE ABREVIERI 


AIA: Air Intelligence Agency (Agenţia de Informaţii a Forţelor Aeriene) 

AUMF: Authorization for the Use of Military Force (Autorizarea pentru 
Folosirea Forţei Militare — „declaraţia de război” împotriva al-Qaeda) 

CENTCOM: Central Command (Comandamentul Central al Statelor Unite 
— forțele militare ale SUA în Orientul Mijlociu şi Afganistan) 

DCI: directorul Central Intelligence (vechiul şef al comunităţii serviciilor 
secrete; în prezent, DNI) 

DCIA: directorul Central Intelligence Agency (Agenţia Centrală de 
Informaţii) 

DIA; Defense Intelligence Agency (Agenţia de Informaţii a Departa- 
mentului Apărării) 

DIRGRAM: e-mailurile directorului NSA 

DNI: directorul National Intelligence (Serviciile Naţionale de Informaţii) 

FISA: Foreign Intelligence Surveillance Act (Legea privind supravegherea 
activităților străine de spionaj) 

FORNSAT: satelit străin 

HUMINT: human intelligence (culegerea de informații din surse umane) 

IMINT: informații rezultate din imagistică 

INIS: Iraqi National Intelligence Service (Serviciul Naţional de Informaţii 
Irakian) 

INR: Bureau of Intelligence and Research (Biroul pentru Informaţii şi 
Cercetări al Departamentului de Stat) 

IOC: Information Operations Center, CIA (Centrul de Operaţiuni de 
Informații) 

IOD: Iranian Operations Division (Divizia de Operaţiuni Iraniană) 

IOTC: Information Operations Technology Center, NSA (Centrul de 
Tehnologie a Operaţiunilor de Informații) 

ISI: Inter-Services Intelligence (Direcţia pentru Informaţii Inter-Servicii 
pakistaneză) 

JFCC-NW': Joint Functional Component Command — Network Warfare 
(Comandamentul Interarme pentru Componenta Funcţională — 
Război pe Reţele Informatice) 

JIC: Joint Inquiry Commision (Comisia Mixtă de Anchetă) 

NGA: National Geospatial-Intelligence Agency (Agenţia Naţională de 
Informaţii Geospaţiale) 

NIE: National Intelligence Estimate (Raportul naţional de informaţii) 

NRO: National Reconnaissance Office (Biroul Naţional de Recunoaştere) 

NTOC: NSA Threat Operations Center (Centrul NSA de Operaţiuni 
împotriva Ameninţărilor). 

ODNI: Office of the Director of National Intelligence (Biroul Directorului 
Serviciilor Naţionale de Informații) 

OSS: Office of Strategic Services (Biroul de Servicii Strategice) 

PPP: Partidul Popular din Pakistan 

PRB: Publications Review Board (Comisia de Examinare a Publicaţiilor) 

RDI: (rendition, detention, and interrogation) — programul de predare, 
detenţie şi interogare al CIA 

S&T: science and technology (ştiinţă şi tehnologie) 

SIGINT: signals intelligence (informațţiile-rezultate din semnalele de comu- 
nicații) 

SOCOM: Special Operations Command (Comandamentul pentru Opera- 
ţiuni Speciale) 

SSCI: Senate Select Committee on Intelligence (Comisia Specială pentru 
Serviciile de Informaţii a Senatului) 

SWIFT: Society for Worldwide Interbank Financial Telecommunication 
(Societatea pentru Telecomunicaţii Financiare Interbancare Mondiale) 

TAO: Tailored Access Operations (Operaţiuni de Acces Personalizat) 

